
FORORD. 

DET  historiske  Arbejde,  hvis  første  Bind  her  forelægges,  er 
et  Forsøg  paa  at  løse  en  dobbelt  Opgave:  at  fortælle  den 
bernstorffske  Families  Historie  igennem  de  tre  Slægtled  i  hvilke 
den  var  knyttet  til  dansk  Statstjeneste,  og  at  skildre  den  Veksel- 
virkning mellem  Dansk  og  Tysk  der  danner  Forudsætning  og 
Baggrund  for  Slægtens  Virksomhed  i  Danmark. 

I  den  Gæringsproces,  som  den  danske  Stat  gennemgik  fra 
Midten  af  det  18.  Aarhundrede,  da  dansk  og  tysk  Nationalitet  og 
Kultur  stod  i  harmonisk  Forbindelse,  til  efter  1830,  da  Bruddet 
mellem  dem  havde  fundet  Sted,  spillede  den  holstenske  og  den 
indvandrede  tyske  Adel  en  Hovedrolle.  Men  indenfor  denne  Adel 
indtog  Bernstorfferne  en  ledende  Stilling,  lige  fra  Johan  Hartvig 
Ernst  Bernstorff  i  Aaret  1751  blev  dansk  Statsminister,  indtil  kort 
før  Andreas  Peter  Bernstorffs  Sønner  i  Aaret  1835  døde. 

Slægtens  Historie  i  denne  Periode  rummer  alle  Hovedpunkter 
af  Forholdet  mellem  Dansk  og  Tysk.  Dens  Statsmandsgærning 
staar  i  Forhold  til  alle  politiske  Afgørelser;  Livet  i  de  bernstorffske 
Kredse  indeholder  de  Kulturelementer  der  har  Betydning  for  den 
folkelige  Vekselvirkning;  Slægtens  Mænd  og  Kvinder  er  i  Fortrin 
som  i  Mangler  Typer  paa  den  hele  Kreds,  deres  aandelige  Udvikling 
og  daglige  Liv  afspejler  hele  Periodens.  Intet  væsentligt  Led  i 
det  betydningsfulde  nationale  Sammenspil  falder  udenfor  en  Be- 
retning  om   Bernstorffernes    Forhold    til    Danmark.     Med   dennes 


Historie  som  Udgangspunkt  naar  man  lettest  til  Klarhed  over, 
hvad  hine  Kredses  virkelige  Indsats  har  været  i  vort  Folks  Ud- 
vikling.    Det  er  dette  Spørgsmaal  der  her  skal  søges  besvaret. 

De  sidste  Aartier  har  bragt  et  stort  nyt  Stof  til  Belysning  af 
disse  tysk-danske  Kredses  Historie,  Enkeltfremstillinger  og  Kilde- 
samlinger, i  første  Række  de  reventlowske  Brevskatte.  Til  For- 
fatterens Raadighed  har  desuden  staaet  de  bernstorffske  Familie- 
arkivers Indhold,  der  belyser  Slægtens  Liv  indtil  de  mindste 
Enkeltheder.  Den  holstenske  Adels  Imødekommenhed  overfor 
danske  Historikere  skaber  Mulighed  for  at  fremstille  hidtil  uklare 
Forhold;  det  slesvig-holstenske  Ridderskabs  Arkiv  i  Itzehoe  er 
saaledes  fordomsfrit  oplukket  for  mig  til  Studium  af  Ridderskabets 
Historie  i  den  omhandlede  Periode. 

Det  her  foreliggende  første  Bind  er  væsentlig  af  personal- 
historisk  Indhold  og  kan,  om  man  vil,  betragtes  som  en  Indled- 
ning. Det  er  en  Fortælling  om  Bernstorffernes  Liv  og  Udvikling 
indtil  de  tog  fast  Bolig  i  Danmark;  deres  Traditioner  og  Forud- 
sætninger spiller  senere  en  saa  stor  Rolle  for  dem  og  hele  deres 
Kreds,  at  det  har  været  nødvendigt  at  begynde  med  en  udførlig 
Redegørelse  for  deres  Fortid.  Det  næste  Bind  vil  omhandle  Johan 
Hartvig  Ernst  Bernstorffs  Betydning  for  Danmark  og  Livet  i  den 
bernstorffske  Kreds  i  hans  Tid. 

Samtidig  med  nærværende  Arbejde  fremlægges  i  en  Samling 
„Bernstorffske  Papirer"  et  Udvalg  af  de  bernstorffske  Familie- 
arkivers Indhold,  altsaa  en  Del  af  det  Materiale  h^orpaa  min 
Fremstilling  beror.  Det  første  Bind,  der  citeres  i  Kildehenvis- 
ningerne til  denne  Bog,  udkommer  om  kort  Tid.  Det  indeholder 
et  Udvalg  af  Breve  vekslede  i  Aarene  1740—1772  mellem  An- 
dreas Gottlieb  Bernstorff  den  yngre,  Johan  Hartvig  Ernst  Bern- 
storff og  Andreas  Peter  Bernstorff.  I  et  følgende  Bind  af  de 
„Bernstorffske  Papirer"  vil  der  blive  meddelt  en  Oversigt  over 
alle  de  bernstorffske  Arkivers  Indhold. 

Ligesom  i  1899,  da  jeg  udgav  min  Doktordisputats  om  „An- 
dreas Peter  Bernstorff  og  Ove  Høegh  Guldberg",  er  jeg  Tak 
skyldig  til  saare  mange  for  hjælpsom  Interesse.  Jeg  skal  her  kun 


nævne  Klosterprovsten  i  Preetz  Grev  Kurt  Reventlow,  hvis  Vel- 
vilje har  skaffet  mig  Adgang  til  Ridderskabets  Arkiv,  Grev  Ulrik 
Bernstorff-Mylius,  Grev  Andreas  Bernstorff  til  Wedendorff,  Slægtens 
nuværende  Senior,  Grev  Giinther  Bernstorff  til  Gartow  og  Grev 
Hugo  Bernstorff-Gyldensteen  til  Wotersen,  der  alle  utrættelig  har 
staaet  mig  bi  og  ydet  mig  mange  Oplysninger. 

Naar  jeg  i  de  sidste  Aar  næsten  helt  har  kunnet  anvende  min 
Tid  til  dette  store  Arbejde,  skyldes  det  den  rigelige  Understøt- 
telse, som  jeg  har  modtaget  fra  Staten  og  fra  Carlsbergerfondet. 
Jeg  aflægger  min  erkendtligste  Tak  derfor. 

Frederiksberg,  den  12-  November  1903- 

Aage    Friis. 

FØRSTE  KAPITEL. 


Slægtens   Fortid. 

BERNSTORFFERNES  Æt  er  af  urgammel  Adel,  og  den  rager  gen- 
nem Aarhundreder  op  over  Hjemegnens  Borgere  og  Bønder. 
Men  det  varer  længe  før  Mænd  af  Slægten  faar  højere  Sæde, 
og  først  sent  hæves  den  ved  andet  og  mere  end  gammelt  Navn 
og  arvet  Gods  over  Vrimlen  af  adelige  Fæller. 

Hvorfra  BernstorfFerne  stammer,  ved  man  ikke;  det  er  usikre 
Overleveringer  der  beretter,  at  Slægten  fra  Bayern  er  vandret  ind 
i  Meklenburg  paa  de  Tider  da  Henrik  Løve  rykkede  Tyskhedens 
Grænser  frem  mod  Nord  og  Øst.  Men  fra  omtrent  Aar  1300 
træffes  Navnet,  undertiden  i  lidt  afvigende  Former  som  Bernardes- 
dorpe  eller  Berndesdorpe  i  Nedersachsen,  og  det  er  lykkedes  flittige 
Forskere  indenfor  Slægten  at  føre  Ahnelinjen  saa  langt  tilbage  som 
til  Begyndelsen  af  det  15.  Aarhundrede.') 

Disse  Ahner  er  dog  lidet  mærkelige;  det  er  Landadelsmænd, 
Væbnere  og  Riddere,  der  alle  besidder  Gods  eller  Len  i  Meklen- 
burg eller  Lauenburg.  Gaarden  Bernstorff  ved  Grevesmiihlen 
synes  at  have  været  Stamgods  og  fast  Slægtseje,  Teschow  og 
Wulvckenhagen  er  ofte  knyttet  til  Navnet,  men  Slægten  udmærker 
sig  hverken  ved  særlig  Godsrigdom  eller  ved  Embeder  saa  lidt 
som  ved  Bedrifter  af  nogen  Art.  Naar  det  kommer  hojt.  er  en 
og  anden  Bernstorff  Borgmester  og  Raadsherre  i  Grevesmiihlen 
eller  under  Trediveaarskrigen  Oberst  i  svensk  Tjeneste;  Skæbnen 
synes  mest  romantisk,  naar  det  kortelig  meldes  om  en  af  Ahnerne, 
at  han  er  falden  paa  Tog  mod   en  Roverridder,  eller  det   hedder 

om  to  Brødre  Bernstorff,  at  de  er  blevne  paa  Valpladsen.  Heller 
ikke  Eggert  Detlev  von  Bernstorff  til  Teschow,  der  paa  den  skaanske 
Krigs  Tid  blev  Oberst  i  dansk  Tjeneste,  gjorde  sit  Navn  berømt.') 

Da  løfter  Slægten  sig  pludselig  i  sidste  Halvdel  af  det  17.  Aar- 
hundrede  med  Andreas  Gottlieb  von  Bernstorff  op  i  et  klart  Lys.-) 
Statsmandsævner  og  Statsmandsgærning  giver  den  nu  for  over  et  Aar- 
hundrede  en  fremragende  Plads  i  Nordeuropas  politiske  Historie. 

Ved  Trediveaarskrigens  Slutning  var  Hr.  Andreas  von  Bern- 
storff hertugelig  brunsvig-luneburg-wolfenbiittelsk  Raad-  og  Dom- 
herre i  Ratzeburg.  Som  anden  Søn  i  hans  Ægteskab  med  Fru 
Anna  Elisabeth  von  Biilow  af  de  Bulower  til  Hundorff  fødtes 
Andreas  Gottlieb  den  20.  Februar  1649.  Allerede  1655  døde 
Faderen,  men  „den  alvorlige  og  forstandige"  Moder  opdrog  Drengen 
og  hans  Søskende  „med  stor  Omhu  og  nøje  Opsyn".  I  Gottingen 
besøgte  Andreas  Gottlieb  Gymnasiet,  derpaa  Universitetet  i  Helm- 
stadt,  og  1668  gik  han  til  Speyer  for  hos  en  ældre  Fætter,  Andreas 
Joachim  von  Bernstorff,  Assessor  v^d  den  kejserlige  Kammerret, 
at  lære  Kammerrettens  Procesmaade  og  derved  indvies  til  Stats- 
tjeneste.  Saa  fulgte  halvandet  Aars  Udenlandsrejse  til  Frankrig 
og  Italien,  paa  Udrejsen  dvælede  Bernstorff  længst  i  Ludvig  XIV's 
Hovedstad  og  paa  Hjemvejen  i  Kejserbyen  Wien,  de  to  Poler  for 
Europas  Politik.  Herefter  tjente  han  et  Par  Aar  ved  Hertug  Chri- 
stian Ludvig  af  Meklenburg-Schwerins  Hof,  men  denne  Tjeneste 
afbrødes  brat,  og  hvis  man  tør  tro  den  meget  vidende  og  meget 
skrivende  Hertuginde  Elisabeth  Charlotte  af  Orleans,  var  Aar- 
sagen  mærkelig  romantisk  og  uregelret  i  Forhold  til  Andreas  Gott- 
lieb Bernstorffs  følgende  retlinjede  Liv. 

Hertug  Christian  Ludvig,  en  urolig  og  lunefuld  T-Jatur,  havde 
i  Frankrig  ægtet  Isabella  Angélique  de  Montmorency.  Hende  førte 
han  i  Efteraaret  1670  over  Ratzeburg  til  Schwerin,  og  under  hans 
derpaa  følgende  Fraværelse  blev  Bernstorff  Hertugregen  tindens 
opvartende  Kavaller.  Hun  forstod  ikke  Tysk,  og  han  skulde  som 
Gehejmereferent  deltage  i  alle  Forhandlinger  mellem  hende  og 
ikke  franskkyndige  Embedsma^nd,  og  maatte  stedse  være  om  hende. 
Hun  var  skøn  og  kvik;  han  blev  dødelig  forelsket  i  sin  Hersker- 
inde, og  „hun  fik  ham",  hedder  det,  „trods  al  hans  Klogskab  til 
at  begaa  saa  mange  Extravagancer,  at  han  maatte  bort".  Paa 
Rejsen  til  Frankrig  forlod  han  i  alt  Fald,  hvad  saa  end  Aarsagen 

var,  i  Utrecht  det  hertugelige  Hof  og  vendte  sig  til  Celle,  Hoved- 
staden i  den  luneburgske  Del  af  de  tvedelte  brunsvigske  Lande. 
Hertuginden  skal  have  givet  ham  Anbefaling  med,  og  1672  ser  vi 
ham  som  Krigsraad  i  Hertug  Georg  Wilhelms  Tjeneste. 

Det  brunsvig-celleske  Hertugdømme  var  kun  lille;  dets  stille 
Hovedstad  ved  Allerfloden  havde  kun  10,000  Indbyggere,  men 
dets  gamle  Slot  var  Sædet  for  en  kraftig  dynastisk  Politik:  et 
utrætteligt  Arbejde  for  at  udvide  Grænserne  og  holde  de  mægtige 
Naboer  i  Skak  ledsagedes  af  ærgærrig  Stræben  efter  at  skaffe  de 
brunsvigske  Welfer,  Stuarternes  Kvindelinjes  Ætlinge,  Storbri- 
tanniens og  Irlands  Kroner. 

Efter  en  Samtidigs  Sigende  var  Bernstorff  „fattig  og  forladt", 
da  han  begyndte  sin  ny  Løbebane,  men  fra  nu  af  gik  hans  Vej 
for  Alvor  fremad  og  opad.  Allerede  1677  blev  han  Gehejme- 
raad  og  dermed  i  Virkeligheden  altformaaende  Premierminister  i 
Celle.  Han  havde  snart  efter  sin  Ankomst  forstaaet  at  knytte 
nøje  Forbindelse  med  Georg  Wilhelms  kloge  og  mægtige  Kansler 
Sinold  genannt  von  Schiitz;  1675  ægtede  han  hans  Datter  Johan- 
nette Lucie,  og  to  Aar  efter  ved  Schiitz's  Død  tog  han,  kun  otte 
og  tyve  Aar  gammel,  hans  Stilling  i  Arv.  Den  beholdt  han  til 
Hertugens  Død  1705,  og  i  alle  disse  Aar,  hvor  Ludvig  XIV's 
Krige  med  Holland  og  Pfalz  og  hans  Overgreb  mod  Tyskland, 
Kejserens  Krige  med  Tyrkerne,  Danmarks  Kampe  mod  Sverige 
og  Gottorperne,  Stuarternes  Fald  i  England  og  Wilhelm  af  Oraniens 
betydningsfulde  Indgriben  skabte  afvekslende  og  kritiske  Situationer, 
ledede  han  behændigt  og  lykkeligt  sin  Herres  Politik. 

1689  havde  han  været  med  til  heldig  at  gennemføre  Arve- 
krav paa  Lauenburg,  der  nu  forenedes  med  de  luneburgske  Lande; 
i  det  følgende  Tiaar  begyndte  for  Alvor  Arbejdet  for  Dynastiets 
fremtidige  Storhed. 

De  brunsvigske  Lande  var  den  Gang  delte;  i  den  luneburg- 
celleske  Del  var  Georg  Wilhelm  Herre,  i  den  calenbergske  Del, 
Hannover,  regerede  indtil  1698  Broderen  Ernst  August,  der  1692 
havde  faaet  den  niende  Kurhat  til  Løn  for  sin  Troskab  mod  Kejse- 
ren. Hans  Søn  var  Georg  Ludvig,  bedre  kendt  som  Georg  I  af 
England.  1698  tiltraadte  han  Regeringen  i  Hannover,  men  allerede 
før  den  Tid  havde  han  ved  et  Ægteskab  med  Georg  Wilhelms 
eneste  Barn,  Sophie  Dorothea,  den  senere  saa  ulykkelige  Prinsesse 

af  Ahlden,  sikret  sig  Arven  efter  Onklen;  1705  forenedes  de  to 
adskilte  Dele;  Hoffet  i  Celle  flyttedes  til  Hannover,  og  herfra 
vedblev  det  anspændte  Arbejde  for  at  sikre  Kurfyst  Georg  Lud- 
vig Ørigernes  Krone. 

Bernstorff  var  i  Januar  1706  flyttet  med  til  Hannover  og 
fortsatte  der  den  vigtige  Del  af  sin  Gærning,  der  havde  bestaaet 
i  Overledelsen  af  den  indre  Politik,  thi  ogsaa  denne  havde  Georg 
Wilhelm  ganske  underlagt  ham.  Forlængst  havde  han  gjort  sig 
sin  ny  Herre  forbunden  ved  væsentlig  at  befordre  hans  fordel- 
agtige Giftermaal;  men  det  varede  alligevel  nogle  Aar  før  han  fik 
den  første  Plads  mellem  de  kurfyrstelige  Raader.  Gamle  Herrer 
sad  fast  paa  de  høje  Sæder  i  Hannover,  og  der  dreves  kraftige 
Intriger  for  at  holde  Bernstorff  ude  af  Kurfyrstens  Gunst;  det 
syntes  at  skulle  lykkes,  men  Bernstorff  var  rolig:  „Taalmodighed 
er  min  Arvepart,  jeg  bestiger  atter  mit  Dyr,  naar  de  har  Brug 
for  mig,  og  jeg  skal  nok  vide  den  rette  Time",  plejede  han  at 
sige.  Øjeblikket  kom.  1709  ble\  han  efter  Grev  Platens  Død 
Kurfyrstens  Premierminister. 

Nu  fulgte  de  spændende  sidste  Aar  af  Dronning  Annas  Liv, 
hvor  Kampen  om  den  hannoveranske  Arvefølge  førtes  mellem 
Toryer  og  Whigger  i  London  og  mellem  Stuarternes  og  Hannove- 
ranernes Agenter  ved  alle  de  Hoffer,  for  hvilke  det  under  den 
store  spanske  Arvefølgekrig  var  af  uberegnelig  Værdi,  hvem  der 
blev  Englands  Herre.  Bernstorffs  diplomatiske  Virksomhed  var 
efter  Samtidiges  Vidnesbyrd  mesterlig;  aarvaagen  og  utrættelig  ud- 
spejdede han  sine  Modstanderes  Anslag,  overalt  mærkedes  hans 
behændige  og  kraftige  Indgriben. 

Sejr  lønnede  Møjen,  og  da  Kurfyrsten  den  29.  September 
1714  landede  i  Greenwich  for  som  Kong  Georg  I  at  overtage 
Storbritanniens  og  Irlands  Krone,  var  Andreas  Gottlieb  Bernstorff 
den  fornemste  Mand  i  hans  Følge. 

Hans  Stilling  havde  imidlertid  været  vanskelig,  og  han  var 
bleven  rig  paa  Erfaring  om  vekslende  Skæbner.  De  Aar,  som 
nu  kom,  blev  ikke  fattigere  paa  Spænding,  men  rigere  paa  Prø- 
velser. Først  kom  en  kort  Medgangstid,  i  hvilken  Bernstorff  steg 
i  Indflydelse  og  Magt.  Den  8.  Oktober  1715  ophøjede  Kejser 
Karl  VI  ham  i  Rigsfriherrestanden;  dette  var  Kejserens  Aner- 
kendelse  for  den    sejrrige    Politik    der,    rettet   mod   Ludvig   XIV, 

Stuarternes  Allierede,  ogsaa  havde  været  til  Støtte  for  Østrig. 
Men  i  London  spillede  Bernstorff  i  disse  Aar  et  højt  og  voveligt 
Spil.  Med  en  mærkelig  Forblindelse  mente  de  hannoveranske 
Gehejmeraader  og  Bernstorff  fremfor  alle,  at  den  uhyre  Forandring 
i  deres  Herres  Stilling  blot  betød,  at  Kurfyrsten  af  Hannover 
havde  faaet  nye  kolossale  Magtmidler  til  Raadighed  for  sin  Politik; 
det  var,  som  vilde  de  gøre  England  til  et  Tilbehør  til  Hannover 
og  bøje  det  vældige  Øriges  Politik  ind  under  den  lille  tyske  Fast- 
landsstats Interesser.  De  stred  for  det  umulige;  Englands  Politik 
kunde  aldrig  bestemmes  af  hannoveranske  Interesser  saa  lidt  som 
af  tyske  Statsmænd.  Men  Bernstorff  var  bleven  greben  af  den 
europæiske  Storpolitiks  Fortryllelse;  nu,  da  hans  Herre  havde 
faaet  en  større  Rolle,  vilde  han,  at  hans  egen  skulde  vokse  i  For- 
hold dertil.  Som  Ranke  har  sagt,  han  vilde  beherske  hele  Eu- 
ropas Politik. 

Ved  „the  Aet  of  Settlement"  af  1701,  hvorved  Huset  Han- 
novers Tronfølge  var  bleven  fastslaaet,  havde  Parlamentet  søgt  at 
forebygge  ethvert  Overgreb,  der  kunde  tænkes  at  følge  med  den 
ny  Kongeslægts  Dobbeltstilling. 

For  saa  vidt  naaedes  Formaalet,  som  ingen  Hannoveraner  fik 
Hof-  eller  Statsembede  af  Kong  Georg  eller  regelmæssig  Ind- 
flydelse. Men  ad  Bagveje  og  ved  forsigtig  Omgaaelse  af  Lovens 
Ord  kunde  meget  udrettes;  Kong  Georg  var  og  blev  tysk,  han 
lærte  ikke  engelsk  og  yndede  kun  tyske  Raadgivere,  ganske  som 
han  kun  brød  sig  om  tyske  Elskerinder.  Og  det  var  Bernstorff 
der  først  og  fremmest  fik  hans  Øre;  gennem  ham  gik  efter  Sam- 
tidens Vidnesbyrd  den  bedste  Vej  ogsaa  for  Englændere  til  Kongens 
Gunst  og  Vilje.  Støttet  til  sin  dygtige  Kollega  Grev  Bothmar  og 
hjulpen  af  sin  Sekretær,  det  store  diplomatiske  Snille  Jean  de 
Robethon,  var  han  i  et  Par  Aar  Leder  af  den  mægtige  „hannove- 
ranske Junta". 

Officielt  indtog  han  kun  Stillingen  som  den  hannoveranske 
Minister,  der  under  Kongens  Ophold  i  England  repræsenterede 
det  Gehejmeraad  som  hjemme  i  Hannover  førte  Regeringen.  Han 
var  Leder  af  „det  tyske  Kancelli"  i  London  og  havde  det  Hværv 
at  fremlægge  alle  hannoveranske  Regeringssager  for  Kongen.  Men 
som  han  straks  ved  Georg  I's  Ankomst  havde  haft  Hovedind- 
flydelsen paa  Besættelsen  af  alle  de  betydeligste   Hof-  og  Stats- 

embeder,  saaledes  vedblev  hans  Indflydelse  overalt  at  trænge  sig 
ind  mellem  Kongen  og  de  engelske  Ministre.  Hos  ham  maatte 
de  engelske  Lorder  møde,  naar  afgørende  Beslutninger  skulde 
træffes.  Det  varede  dog  kun  kort  før  Bernstorff  gav  Afkald  paa 
Indflydelse  i  de  indre  engelske  Forhold.  Englands  Forfatning 
og  Administrationsformer  var  ham  altfor  meget  imod  til  at  han 
i  Længden  kunde  arbejde  dermed;  som  gammel  Fyrstetjener  og 
Tilhænger  af  den  hannoveranske  Forfatning  fandt  han,  „at  der  i 
England  var  en  ubeskrivelig  Mængde  Mennesker  der  indbildte 
sig  at  være  duelige  til  alt",  og  han  viste  en  overlegen  Ringeagt 
for  de  parlamentariske  Former. 

Men  i  den  udenrigske  Politik  havde  han  alt  for  udprægede 
Theorier  og  Formaal  til  at  ville  opgive  den,  og  i  Aarene  nærmest 
efter  1714  blev  Englands  Storpolitik  ledet  efter  Bernstorffs  af  han- 
noveranske Synspunkter  bestemte  System. 

Dette  System,  som  han  i  en  Menneskealder  havde  fulgt  med 
stor  Smidighed  og  Læmpelse  efter  Tider  og  Personer,  bestod  først 
og  fremmest  i  at  søge  Sikkerhed  for  Hannover  og  Udvikling  af 
dets  Indflydelse  gennem  Tilslutning  til  Østrig  og  loyal  tysk  Rigs- 
politik  i  Modsætning  til  Preussen  og  Frankrig.  Fremfor  alt  be- 
stemtes Bernstorff  af  Uvilje  mod  Brandenburg-Preussen  og  af  Frygt 
for  dets  stigende  Magt  og  Udvidelseslyst.  Oprindelig  havde  han 
maaske  taget  denne  Tankegang  i  Arv  fra  sin  Svigerfader,  Kansleren 
Schiitz,  men  den  udvikledes  med  Aarene  hos  ham  i  nøje  Tilknyt- 
ning til  den  welfiske  Politik.  Welferne  var  under  Trediveaars- 
krigen  og  ved  Opgøret  efter  denne  traadt  i  Skygge  for  Branden- 
burg; den  store  Kurfyrstes  storslaaede  og  kraftige  Politik  havde 
erhværvet  Fordele,  hvor  de  svagere  og  forsigtige  Welfer  ikke  havde 
vovet  at  gribe  til  i  Tide.  Naget  blev  siddende  og  paavirkede  stedse 
Slægtens  Politik.  Men  hertil  kom  hos  Bernstorff  senere  person- 
lig Krænkelse;  Uviljen  og  Frygten  for  Hohenzollerne  gennem- 
trængte ham  i  den  Grad,  at  han  i  en  given  Situation  skal  have 
foreslaaet  Preussens  Deling  mellem  Østrig  og  Hannover. 

Den  Opgave,  han  saa  dristig  havde  stillet  sig,  var  dog  uløse- 
lig; Englands  Politik  kunde  ikke  gøres  afhængig  af  Hannovers. 
Hvad  hjalp  det,  at  Whiggerne,  hvem  Bernstorff  hjalp  frem,  ogsaa 
en  Tid  lang  støttede  ham?  Uviljen  mod  den  hannoveranske  Ind- 
flydelse voksede  Aar  for  Aar  i  England,  og  Bernstorff  selv  skabte 

sig  personlige  Modstandere  ved  sin  stejle  Selvbevidsthed.  Georg  I's 
Styrke  var  ikke  Trofasthed  eller  Taknemmelighed,  og  allerede 
1720  var  Bernstorffs  Indflydelse  forbi.  Som  flere  Gange  før  fulgte 
han  med  sin  Herre  til  Hannover,  men  da  Kong  Georg  i  Efter- 
aaret  1720  atter  sejlede  til  England,  blev  Bernstorff  mod  Sædvane 
tilbage.  Selv  har  han  aldrig,  som  han  havde  foresat  sig,  gjort  Rede 
for  Grunden.  Vi  kender  den  imidlertid:  Kongen  havde  svigtet 
ham;  den  engelske  Indflydelse  var,  som  det  maatte  ske,  bleven 
for  stærk.  Den  hannoveranske  Juntas  Tid  var  forbi,  og  en  ven- 
ligere Stilling  til  Preussen  betegnede  udadtil  Skiftet.  Bernstorff 
forblev  vel  i  sit  Embede  indtil  sin  Død,  men  alle  vigtige  Sager 
unddroges  ham,  og  andre  indtog  hans  Plads  i  Kongens  Gunst. 
Hans  Stemning  blev  bitter  overfor  den  Fyrste  der  havde  lønnet 
ham  med  Unaade;  han  holdt  sig  helst  borte  fra  Hannovers  Hoved- 
stad, og  den  6.  Juli  1726  døde  han  paa  Gartow.  Georg  I  fandt  ikke 
stærke  Udtryk  for  Sorg  ved  hans  Bortgang;  hans  eneste  Tanke 
var  at  bemægtige  sig  den  Afdødes  Papirer,  der  rummede  hans 
Regerings  Hemmeligheder.^) 

Hermed  var  Familien  Bernstorffs  korte  men  glimrende  Rolle 
i  Hannovers  Historie  udspillet.  Ingen  Bernstorff  kom  senere  til 
at  indtage  en  fremragende  Plads  i  Kredsen  nærmest  om  Kur- 
fyrstetronen, og  hos  de  welfiske  Fyrster  skødes  Mindet  om  An- 
dreas Gottlieb  Bernstorff  i  den  Grad  tilbage,  at  der  paa  deres 
Slotte  i  Hannover  mellem  Billederne  af  deres  Ministre  end  ikke 
gemtes  et  Billede  af  ham.  Men  i  Nordtyskland  huskedes  han; 
og  fremfor  alt  levede  han  i  sin  Slægts  Erindring.  Der  øvede  hans 
Personlighed  en  Magt  der  strakte  sig  langt  ud  over  hans  Død. 

Den  bedste  Kilde  til  hans  politiske  Historie  og  personlige 
Karakteristik,  hans  efterladte  Privatpapirer  i  Arkivet  paa  Gartow 
og  Statsakterne  i  Statsarkivet  i  Hannover,  er  endnu  saa  godt  som 
ubearbejdet,  og  skønt  han  utvivlsomt  er  de  brunsvig-liineburgske 
Landes  betydeligste  Statsmand  i  den  nyere  Tid,  er  hans  Historie 
ikke  skrevet. 

Alligevel  kan  man  opridse  Hovedtrækkene  i  hans  Personlig- 
hed og  forstaa  de  Egenskaber  hvorved  han  særlig  maatte  paavirke 
sin  Efterslægt. 

Dommen  over  Andreas  Gottlieb  Bernstorffs  Politik  har  lydt 
højst  forskellig  fra  hans  Venner  og  Tilhæ-ngere  og  fra  de   mange 

bitre  Fjender,  han  skaffede  sig.  Men  alle  Samtidige  enes  i  An- 
erkendelse af  hans  store  Ævner  og  sjældne  Dygtighed.  Allerede 
i  hans  første  Ministertid  i  Celle  fremhævedes  det,  hvorledes  hans 
omfattende  Kendskab  til  Personer  og  Forhold  er  erhværvet  ved 
den  sejgeste  Arbejdsomhed  i  Arbejdsværelse  eller  Raadsal;  hans 
altid  vaagne  Omhu  for  hans  Fyrstes  Interesser  beundres  og  hans 
Politik  og  Administration  skildres  som  overlegen  uden  nogen  Art 
Smaalighed.  Mange  Aar  senere,  da  han  stod  midt  i  den  storeuro- 
pæiske Kamp,  sagdes  noget  lignende  om  ham,  og  det  fremhævedes, 
at  han  maatte  betragtes  som  en  af  Tidens  største  Statsmænd  og 
som  en  Hæder  for  Tyskland.^) 

Hans  Personlighed  virkede  ikke  ved  ydre  Midler,  men  im- 
ponerede ved  sin  simple  Kraft.  Han  var  høj  og  mager,  altid  sir- 
lig men  tarvelig  klædt,  og  mindede  i  sin  graa  Dragt  med  den 
upudrede  brune  Paryk  over  det  kraftige  Hoved  med  de  strænge, 
mandige  Træk  om  en  alvorlig  og  myndig  Skolemester.  Hans  For- 
dybelse i  sin  Gærning  var  inderlig  og  uafbrudt.  Tidlig  om  Mor- 
genen sad  han  ved  sit  Arbejdsbord,  1- Jen  Tid  anvendte  han  paa  Maal- 
tiderne,  sent  gik  han  til  Hvile,  i  Fester  deltog  han  saa  lidt  som 
muligt  og  gav  helst  ingen.  Man  sagde  om  ham,  at  han  i  alt  for 
ringe  Grad  var  Hofmand  og  ikke  tog  tilbørlig  Hensyn  til  „de 
sekundære  Grunde",  der  ofte  bestemmer  en  Fyrste;  deri  laa,  at 
han  holdt  sig  borte  fra  Hoflivets  Intriger  og  byggede  sin  Ind- 
flydelse paa  den  Respekt,  han  aftvang  sin  Herre  og  sine  Kolleger 
ved  sin  grundige  Sagkundskab,  sin  hurtige  og  klare  Tankegang, 
sin  knappe  men  overbevisende  Veltalenhed,  og  de  korte  og  ram- 
mende, ofte  hvasse  Svar,  han  altid  havde  paa  rede  Haand.  Han 
var  en  kraftig,  storlinjet  Personlighed,  hans  Aands  Smidighed 
viste  sig  i  hans  Politik,  men  ikke  overfor  Kolleger  og  Undergivne; 
den  Skarphed  og  Kantethed,  der  var  i  hans  Væsen,  kunde  over- 
for Modstandere  faa  hensynsløse  Udtryk.  Han  overvejede  Tale 
og  Handling  grundigt,  og  søgte  at  trænge  ind  i  alle  virkende  Mo- 
tiver og  krydsende  Beregninger.  Men  havde  han  fattet  sin  Me- 
ning, stod  han  haardt  paa  den;  Selvtillid  havde  han  meget  af. 
Englænderne  klagede  over,  at  han  ansaa  sig  for  ufejlbar  og  over- 
legent tillod  sig  at  vejlede  enhver.  Ved  Hoffet  i  London  paatog 
han  sig  en  Mentors  Skikkelse,  gik  om  og  uddelte  Raad  og  Belæring 

til  hvem  som  helst,  og  behandlede  alle  Sager  som  om  de  ved- 
kom ham. 

Samtiden  rettede  mod  Bernstorff  som  mod  de  fleste  af  hans 
Kolleger  Anklager  for  at  have  benyttet  Indflydelsen  i  England  til 
uretmæssig  personlig  Fordel,  men  intet  deraf  er  bevist.  De  nyeste 
engelske  Forskere  mener,  at  dette,  i  alt  Fald  for  Bernstorffs  Ved- 
kommende, er  Overdrivelse  og  Opspind,  og  tror  ikke,  at  der  kan 
siges  andet  derom,  end  at  Bernstorff,  som  alle  andre,  naturligvis 
tog  god  Løn  for  gode  Tjenester.  Der  vides  dog  herom  kun  meget 
lidt.  Før  1705  havde  Bernstorff  i  Celle  haft  1942  Thaier  i  aarlig 
Løn;  som  hannoveransk  Statsminister  fik  han  en  fast  Gage  af  2492 
Thaier.  Da  Kong  Georg  d.  6.  Maj  1719  havde  tildelt  ham  Ind- 
fødsret i  Irland,  tillagde  han  et  Par  Maaneder  efter,  d.  11.  Juli, 
ham  og  hans  Arvinger  en  aarlig  Pension  af  2500  Pund  Sterling, 
der  skulde  udredes  af  de  irske  Statsindtægter  i  31  Aar  fra  Mariæ 
Bebudelsesdag  1719  at  regne.  Hvis  han  tog  mod  Gaver  af  Fyrster, 
med  hvem  han  førte  Underhandlinger  og  sluttede  Traktater,  stred 
dette  ikke  mod  Tidens  Skik  og  Brug;  slige  Pengegaver  svarede 
til  vor  Tids  Ordensdekorationer  og  modtoges  i  Reglen  i  fuld 
Offendighed.') 

Bernstorff  forsømte  visselig  ikke  sine  egne  Interesser,  han 
samlede  meget  Gods  og  rundelig  Formue,  men  hvad  hans  store 
Stillinger  gav  ham  Lejlighed  til  at  erhværve,  det  bevarede  og  for- 
øgede han  ved  sin  regelmæssige  og  sparsommelige  Husførelse  og 
sin  ualmindelig  dygtige  Godsbestyrelse.  Naar  hans  Ætlinge  siden 
udtalte  deres  Glæde  over  at  besidde  en  Arv  der  var  tilvejebragt 
paa  fuldt  ud  hæderlig  Vis,  da  kan  deres  Ret  til  at  sige  dette  ikke 
bestrides. 

Midtpunktet  i  Bernstorffs  Liv  var  hans  politiske  Virksom- 
hed; dér  satte  han  sine  Ævner  ind,  dér  flammede  hans  Ærgær- 
righed.  Men  han  var  langtfra  nogen  snæver  og  ensidig  Natur; 
hans  Styrke  var  hans  Alsidighed  og  den  Energi  hvormed  han 
paa  ethvert  Omraade  vilde  yde  det  største  og  hæve  sig  over  det 
almindelige.  Han  omtales  som  en  litterært  interesseret  Mand, 
belæst  og  paa  flere  Omraader  en  Lærd  og  en  Støtte  for  Viden- 
skaben; det  mægtige  Bibliothek,  han  samlede  paa  Gartow,  foruden 
kostbare  Mønt-  og  Kortsamlinger,  vidner  om  Sandheden  heraf. 

Men  ogsaa  i  praktiske  Forhold  stod  han  højt  over  sine  nord- 
tyske Standsfæller.  Han  var,  som  der  senere  bliver  Lejlighed  til 
at  omtale,  en  Foregangsmand  paa  Landbrugets  Omraade.  Han 
brød  nye  Baner  i  Administrationen  og  Dyrkningen  af  sine  Godser, 
og  virkede  i  alle  Forhold  med  et  Fremsyn  der  hævede  sig  over 
hans  Samtid. ') 

Bernstorff  var  gennemtrængt  af  Selvfølelse,  og  det  var  ham 
stedse  en  pinlig  Tanke,  at  den  Anseelse,  han  havde  skaffet  sin 
hidtil  kun  lidet  fremragende  Slægt,  kunde  forsvinde  og  Navnet 
synke  tilbage  i  Ubemærkethed.  Den  politiske  Rolle,  han  selv 
havde  spillet,  kunde  han  vel  ikke,  allermindst  efter  sit  Fald,  tænke 
paa  at  bevare  for  sin  Slægt,  men  han  kunde  lægge  et  fast  øko- 
nomisk Grundlag  for  dens  Fremtid  og  saa  vidt  mulig  afstikke 
dennes  Baner.  Hans  personlige  Ærgærrighed  suppleredes  af  en 
kraftig  Familiefølelse,  der  efter  hans  Udsagn  ogsaa  tidligere  havde 
levet  i  Slægten.  Rundt  om  sig  saa  han,  hvorledes  rige  og  ansete 
adelige  Slægter  gik  til  Grunde,  hvorledes  store  Formuer  og  Godser 
splittedes  lige  saa  hurtig  som  de  samledes.  Dette  maatte  ikke 
blive  Tilfældet  i  hans  Familie. 

Han  havde  levet  et  lykkeligt  Ægteskab,  han  var  ren  af  Sæder 
og  havde  i  sin  Fritid  helst  levet  stille  i  Kredsen  af  sine  egne. 
Samtidig  havde  han  arbejdet  ufortrødent  og  maalbevidst  for  at  be- 
trygge deres  Fremtid. 

Først  og  fremmest  samlede  han  store  Godser  paa  sin  Haand.-) 
Fædrene  Gods  havde  han  næppe,  maaske  fik  han,  da  hans  ældre 
Broder  var  død  forinden,  efter  Moderens  Død  1673  nogen  Arv, 
og  der  tilfaldt  ham  vel  ogsaa  Medgift  med  den  mægtige  Kansler 
Schutz's  Datter;  i  alt  Fald  kunde  han  allerede  1679  eller  1680  af 
Ritmester  August  von  Bulow  købe  Godset  Wedendorff  i  Amtet 
Gadebusch  i  Meklenburg.  1690  af  købte  han  for  14000  Thaier 
sine  Slægtninge  paa  mødrene  Side  Moderens  Hjemgods  HundorfF, 
og  1703  nævnes  han  som  Herre  til  endnu  et  meklenburgsk  Gods, 
PolschendorfF.  Men  dette  var  kun  en  ringe  Del  af  hans  Besid- 
delser. 1717  afkøbte  han  Hr.  von  Daldorff  det  store  lauenburgske 
Gods  Wotersen,  med  en  Række  tilhørende  Gaarde,  Saéms,  Elmen- 
horst, store  Pampow  og  Lanckendorif,  og  allerede  i  1694  havde 
han  erhværvet  Gartow  ved  Elben  i  Luneburg. 

Gartow  havde  den  Gang  spillet  en  Rolle  i  Bernstorffs  Poli- 

tik.  Det  laa  paa  Grænsen  af  Brandenburg;  over  meget  af  Godsets 
Tilbehør  havde  Johannitter-  eller  Sonnenbergordenens  Stormester 
Lensret,  men  med  Hensyn  til  adskillige  Rettigheder  saavel  over 
Gartow  selv  som  over  dets  Tilliggende  herskede  der  Uklarhed. 
Da  forsøgte  i  1684  det  brandenburgske  Hof  at  skaffe  sig  Lens- 
retten  over  det  hele;  det  nødte  Ordensmesteren  til  at  afstaa  alle 
sine  Rettigheder  og  fordrede  derpaa  Lensed  af  Biilowerne  paa 
Gartow.  Regeringen  i  Celle  nedlagde  Protest;  da  Biilowerne  al- 
ligevel aflagde  Hyldingsed  i  Berlin,  besatte  Hertug  Georg  Wilhelm 
Borgen  og  Flækken  Gartow  med  væbnet  Styrke,  og  det  trak  op 
til  Sammenstød  med  Hoffet  i  Berlin.  Der  kom  dog  Mægling,  og 
Striden  indskrænkedes  til  en  lang  Proces,  der  fra  cellesk  Side 
lededes  af  Bernstorff.  1690  endtes  Sagen,  og  Brandenburg  maatte 
opgive  al  Ret  og  Højhed  over  Gartow  og  Tilliggende.  Biilowerne, 
der  i  Aarevis  havde  været  berøvede  den  fri  Besiddelse,  kom  til- 
bage, men  dog  kun  for  fire  Aar  efter  at  lade  alle  deres  Besiddel- 
ser gaa  over  paa  Bernstorffs  Hænder  for  34000  Rigsdaler. 

Atter  her  erhværvede  Bernstorff  et  Gods  fra  Biilowerne,  hvis 
Slægt  den  Gang  var  i  økonomisk  Forfald;  Brødrene  Kurt  og  Jobst 
von  Biilow  til  Gartow  havde  efter  Bernstorffs  haarde  Dom  ruineret 
sig  ved  letsindigt  Herremandsliv;  under  de  alvorligste  Vanskelig- 
heder havde  de,  som  saa  mange  af  deres  adelige  Fæller,  „ikke 
tænkt  paa  noget  andet  end  at  jage". 

Dette  Gartow,  paa  hvis  Sikring  for  det  welfiske  Dynasti  Bern- 
storff saa  tilbage  med  en  Stolthed  der  mere  svarede  til  hans  per- 
sonlige Interesse  for  Stedet  end  til  Sagens  virkelige  Betydning, 
gjorde  han  i  Tidens  Løb  til  sit  Hovedsæde.  Skønt  han  i  1697 
havde  bygget  en  stor  ny  Hovedbygning  paa  Wedendorff,  for- 
nyede og  ombyggede  han  i  Aarene  1710 — 1717  ogsaa  den  gamle 
Borg  paa  Gartow.  I  det  ny  Slot  anbragte  han  sine  kostbare  Sam- 
linger og  sit  store  Bibliothek;  her  boede  han  som  oftest,  naar 
han  kunde  frigøre  sig  for  Opholdet  ved  Hove,  og  herhen  forte 
han  efter  sin  Unaade  sine  store  Samlinger  af  Breve  og  Stats- 
akter.  Her  døde  han,  og  her  blev  han  bisat  i  en  Kirke  som  han 
selv  havde  bygget. 

Som  almindelig  Landadelsmand  var  Bernstorff  traadt  ind  i 
Livet;  da  hans  politiske  Løbebane  endte,  bar  han  ikke  blot 
de   Titler    som    hans    høje    Stillinger    som    „storbritannisk    Raad 

Og  brunsvig-liineburgsk  Premierminister  og  Gehejmeraad"  be- 
rettigede ham  til,  men  siden  1715  var  han  ogsaa  Rigsfriherre. 
Højere  vilde  han  ikke;  det  kom  ham  ikke  an  paa  et  ydre,  mis- 
undelsesvækkende  Skin  af  Ære,  men  paa  virkelig  Magt  og  sikkert 
Fodfæste.  Kejseren  havde  først  tilbudt  ham  Værdigheden  som 
Rigsgreve,  men  derpaa  havde  han  ikke  villet  indlade  sig.  Den 
samme  Betænksomhed  og  Frygt  for  de  større  Krav,  der  fulgte 
med  højere  Rang  og  Titel,  gjorde  halvhundrede  Aar  efter  ogsaa 
Slægtens  næste  Andreas  Gottlieb  ængstelig,  da  han  stilledes  over- 
for Tilbudet  om  Ophøjelse  i  Grevestanden. 

Friherrerang  og  mere  Jordegods  end  nogen  anden  neder- 
sachsisk  Slægt  ejede,  kunde  Bernstorff  give  sin  Slægt  i  Arv,  og 
han  kunde  desuden  dertil  efterlade  den  Godserne  i  en  Kultur 
og  økonomisk  Blomstring  der  var  enestaaende  i  Nordtyskland. 
Men  dette  var  ham  ikke  nok.  Han  vilde  sikre  det  for  Slægten 
for  al  Fremtid,  og  dette  Ønske  førte  ham  til  det  i  disse  Lande 
den  Gang  meget  sjældne  Skridt  at  omdanne  sine  Besiddelser  til 
et  stort  Familiefideikommis. 

Før  1697  og  rimeligvis  allerede  ved  Købet  af  Gartow  havde 
han  tænkt  herpaa.  Dengang  havde  han  af  fem  Sønner  endnu  tre 
i  Live,  men  knap  ti  Aar  efter  var  ogsaa  disse  døde.  Hans  Hustru 
havde  desuden  født  ham  syv  Døtre,  før  hun  gik  bort  i  Januar 
1706,  samme  Aar  som  den  sidstlevende  Søn  døde  af  Kopper  paa 
"Wedendorff,  men  ogsaa  af  Døtrene  døde  flere  spæde;  kun  fire 
overlevede  Faderen,  og  den  næstældste  af  disse,  Charlotte  Sophie, 
der  var  født  den  25.  Juli  1682,  ægtede  den  1.  Juli  1705  paa  We- 
dendorff sin  Halvfætter  Joachim  Engelche  Bernstorff  til  Riiting, 
Steinfurth  og  Wiistmark.  De  mange  Dødsfald  havde  ramt  Andreas 
Gottlieb  Bernstorff  haardt,  men  de  havde  ikke  fjærnet  ham  fra 
Tanken  om  at  sikre  sin  Slægts  Fremtid  ved  et  Fideikommis. 
Maaske  havde  Bekendtskabet  med  engelske  Forhold  lært  ham, 
hvorledes  de  engelske  Familiegodsers  Udelelighed  styrkede  de 
store  Slægters  Livskraft. 

Med  Aars  Mellemrum,  med  stort  Besvær  og  med  store  Penge- 
ofre erhværvede  nu  Andreas  Gottlieb  Bernstorff  af  de  forskellige 
Fyrster,  der  havde  Højhedsret  over  hans  Godser,  Deklarationer 
og  Concessioner,  der  muliggjorde  hans  Plans  Udførelse.  Omsider 
fuldførtes  Værket;  den   9.    Oktober    1720,    netop   da    han    havde 

maattet  opgive  sin  Stilling  i  England  og  to  og  halvfjerdsindstyve 
Aar  gammel  maatte  føle  sin  Livsgærnings  Afslutning  nær,  under- 
vSkrev  han  med  stor  Højtidelighed  i  Hannover  det  store  Familie- 
statut, der  bestemte  hans  Efterladenskabs  Skæbne.  Men  han  vilde 
ikke  nøjes  med  at  fordele  Godserne  indenfor  Slægten.  Han  sam- 
lede tillige  i  fyndige  og  dybt  følte  moralske  Raad,  i  Forbud  og 
Formaninger  sit  lange,  indholdsrige  Livs  Erfaringer,  for  at  virke 
ud  over  Livet  og  lede  selv  den  seneste  Efterslægt. 

Ved  Familiestatuttet  af  9.  Oktober  1720  og  ved  Codiciller  af 
1724  og  1726  delte  Andreas  Gottlieb  Bernstorff  sine  Besiddelser 
i  tre  Fideikommisser:  det  Gartowske,  det  Wotersenske  og  det 
Wedendorffske. 

Hovedfideikommisset  blev  Gartow,  hvorunder  lagdes  en  Mængde 
Gaarde  og  meget  Land  i  og  ved  Flækken  Gartow  selv  og  i  vid  Om- 
kreds; der  nævnes  henimod  halvhundrede  Navne  paa  Ejendomme, 
der  enten  direkte  hører  under  Gartow,  eller  over  hvilke  Gartow 
har  Højhedsret  af  den  ene  eller  den  anden  Art. 

Dette  store  Gods  med  alt  Tilbehør  og  alle  Rettigheder  skulde 
tilfalde  Joachim  Engelche  Bernstorff,  hans  Fætter  og  Svigersøn, 
der  i  1715  ogsaa  var  bleven  ophøjet  i  Friherrestanden,  og  det 
skulde  nedarves  i  hans  og  Charlotte  Sophies  Slægt  efter  Mands- 
linje  og  Førstefødselsret.  Men  ogsaa  de  to  andre  Fideikommisser, 
Wotersen  og  Wedendorff,  skulde  samles  paa  Joachim  Engelches 
Haand;  først  efter  hans  Død  skulde  de,  hvis  han  efterlod  sig  flere 
Sønner,  skilles  fra  Gartow.  Dette  blev  Tilfældet;  i  1720  havde 
Joachim  Engelche  to  Sønner;  den  ældste,  Andreas  Gottlieb,  skulde 
da  arve  Gartow,  medens  Wotersen  og  Wedendorff  skulde  tilfalde 
den  yngste,  Johan  Hartvig  Ernst,  og  efter  ham  hans  mandlige  Af- 
kom. Hvis  han  ingen  Sønner  fik,  skulde  Wotersen  og  Weden- 
dorff paa  ny  tilfalde  den  ældre  Linje,  eventuelt  en  yngre  Søn  af 
denne;  fik  han  flere  Sønner,  skulde  de  to  Fideikommisser  skilles 
og  hvert  tilfalde  en  af  hans  Sønner.  Paa  to  eller  tre  Hænder  kunde 
de  tre  Fideikommisser  saaledes  fordeles;  større  Splittelse  var  ude- 
lukket, hvorimod  de  meget  vel  kunde  samles  igen  hos  een. 

Dette  var  Hovedreglerne  for  Arvegangen,  men  til  disse  cen- 
trale Bestemmelser  knyttede  sig  en  Række  vidtgaaende  Forskrifter 
for  Slægtens  Liv. 

Bernstorff  indskærpede    nøje,    hvorledes    Slægtens   Økonomi 

skulde  føres,  Godser  og  Pengemidler  forvaltes.  Han  paalagde 
Besidderne  ikke  at  tage  Hensyn  til  egen  øjeblikkelig  Fordel,  men 
til  Fremtiden  og  til  hele  Slægtens  Bedste;  der  var  strænge  Be- 
stemmelser mod  Rovdrift  af  Ager  eller  Skov,  nøje  Regler  om 
Prioritering  af  Godserne  og  om  enhver  Gælds  hurtige  og  præcise 
Afbetaling;  Overskud  skulde  anvendes  til  at  afrunde  Godserne 
ved  nye  Køb,  til  Forbedring  af  Driften  eller  til  Nybygninger. 
Der  skulde  henlægges  en  bestemt  Kapital  til  Reservefond  og  Nød- 
hjælp under  Uaar  eller  andre  Ulykker.  To  „Inspectores  Familiae" 
skulde  vaage  over  enhver  Besidders  Gøren  og  Laden,  deres 
Raad  skulde  stedse  høres,  og  de  havde  Ret  til  at  vejlede  og  for- 
mane, og  hvis  Besidderne  vanrøgtede  Godserne  eller  førte  et 
lastefuldt  Liv,  kunde  de  paalægge  Bøder  eller  skride  ind  med 
Umyndiggørelse,  ja  i  visse  Tilfælde  endogsaa  overdrage  Fidei- 
kommisset til  nærmeste  Arving.  For  de  yngre  Sønner  og  fjærnere 
Slægt,  for  Enker  og  ugifte  Kvinder  eller  giftefærdige  Døtre  fast- 
satte Statuttet  rimelig  Pengehjælp  og  Udstyr;  ethvert  Medlem  af 
Slægten  skulde  om  muligt  holdes  i  god  Kondition,  og  Fideikom- 
missets Besiddere  skulde  til  enhver  Tid  efter  Ævne  sørge  herfor 
og  „være  Familiens  faste  Søjler".  Slægtens  Blomstring  skulde 
fremmes  ved  fornuftige  Midler;  ikke  alle  Mænd  burde  gifte  sig, 
kun  de  der  havde  Midler  dertil,  og  de  hvis  legemlige  og  aande- 
lige  Egenskaber  burde  forplantes;  ikke  svage  og  umoralske  Indi- 
vider. Omvendt  burde  ingen,  der  opfyldte  Betingelserne,  holde 
sig  tilbage  fra  Ægteskab,  især  naar  Antallet  af  Slægtens  mandlige 
Medlemmer  var  ringe. 

Ved  Valg  af  Ægtefælle  paalagdes  den  yderste  Forsigtighed; 
der  maatte  ikke  først  og  fremmest  ses  paa  Rigdom  og  stor  Med- 
gift, naar  Stamherren  søgte  sig  Hustru,  thi  hvad  hjalp  det,  om 
Hustruen  førte  en  stor  Medgift  ind  i  Slægten,  naar  hendes  Karakter 
og  Vaner  maaske  var  saa  slette,  at  hun  ruinerede  sin  Mand  ved 
daarlig  Husholdning  eller  maaske  endogsaa  „irreparabile  præjudi- 
cerede" Slægten  ved  at  blive  en  daarlig  Moder.  Bedst  var  det 
selvfølgelig,  naar  Formue  fandtes  sammen  med  god  Familie  og 
gode  aandelige  og  legemlige  Egenskaber,  men  hvor  det  ikke  var 
Tilfældet,  skulde  man  først  og  fremmest  tage  Hensyn  til  det 
sidste,  og  Andreas  Gottlieb  Bernstorff  lagde  sin  Slægt  alvorlig 
paa   Sinde   at  se  sig  vel   for  i   Valg  af  Hustru;  de  maatte  ikke 

følge  „der  Jugend  so  gewohnlichen  Caprizen,  Hitze  oder  unzeitigen 
wohl  gar  liederlichen  Amouretten"  eller  alene  se  paa  Skønhed 
og  et  glat  Ansigt,  men  de  skulde  vælge  sig  Hustruer  af  saa  god 
Stand  og  Familie,  Sjæls-  og  Legemsegenskaber,  at  baade  de  selv 
og  Efterslægten  kunde  have  Ære  og  Glæde  af  dem.  Hustruen 
maa  absolut  være  af  god  og  hæderlig  Familie,  „weil  von  Leuten 
von  boser  Race  fast  nimmer  was  gutes  zu  hoffen  ist".  Man 
burde  meget  nødig  tage  en  Hustru  af  anden  Religion,  men  skulde 
det  ske,  maatte  Børnene,  især  Sønnerne,  ikke  opdrages  af  hende 
efter  deres  syvende — ottende  Aar. 

Andreas  Gottlieb  Bernstorff  tænkte  paa  sin  Efterslægts  Op- 
dragelse og  gav  Regler,  ikke  blot  for  Kuratel  og  Formynderskab, 
men  ogsaa  for  hvorledes  Slægtens  unge  Mænd,  først  og  fremmest 
Stamherrerne,  skulde  opdrages  for  at  naa  til  sand  Gudsfrygt,  Dyd 
og  gode  Sæder  og  hver  paa  sin  Vis  blive  dygtige  til  at  tjene 
„dem  Publico  und  der  Welt".  Drengene  skulde  have  sunde  og 
stærke  Legemer,  men  dog  skulde  alle  Legemsøvelser  regnes  for 
Biting;  ved  Dans  kom  man  ikke  gennem  Verden,  og  at  lære 
mere  Fægtning  end  nødvendigt  for  sit  Forsvar  sømmede  sig  for 
„Gladiatores  und  Bretteurs",  men  ikke  for  en  Bernstorff. 

Indtil  det  tolvte  Aar  maatte  Drengene  opdrages  paa  Landet, 
men  ej  heller  længere,  „damit  sie  von  denen  daselbst  stets  umb 
sich  habenden  schlechten  Leuten  keine  mores  agrestes  an  sich 
nehmen".  Men  de  maatte  ikke  saa  unge  sendes  til  Steder  „alwo 
Debauchen  in  Schwange  gehen",  saasom  til  store  Hoffer,  men  til 
Skoler  eller  Gymnasier  i  mindre  Byer.  Uanset  deres  Lyst  eller 
Ævner  skulde  Drengene  have  ordentlig  Undervisning;  Arithmetik, 
noget  Geometri,  men  især  Historie,  de  vigtigste  fremmede  levende 
Sprog  skulde  de  lære  til  deres  syttende,  attende  Aar,  for  at  de, 
selv  om  de  ikke  vilde  studere  videre,  i  alt  Fald  ikke  „in  einer 
gantzlichen  und  solchen  Ruditat  und  Unwissenheit  aufwachsen, 
dass  bey  ihren  zunehmenden  Jahren  wegen  solcher  Ignorantz  und 
Ungeschicklichkeit  sie  ausser  Stand  waren  zu  einigen  honorablen 
Officiis  zu  gelangen  oder  ihrem  Vaterlande  und  Familie  wo  zu 
Niitze  seyn  zu  konnen". 

Hvis  der  bød  sig  Lejlighed  dertil,  kunde  Drengene  anbringes 
som  Pager  ved  gode,  sædelige  Hoffer.  Siden  skulde  de  paa 
Rejser,  men  ikke  for  unge  og  ikke  for  længe,  kun  halvandet  Aar, 

for  ikke,  hvad  der  saa  ofte  sker,  at  spilde  Tid  og  Penge  til  ingen 
Nytte. 

Men  fremfor  alt  skulde  Ungdommen  fra  spæde  af  vænnes 
til  at  sky  „allen  in  der  Welt  leider  taglich  zunehmenden  und  der 
Jugend  so  fatalen  Debauchen",  saaledes  Drik,  især  Brændevin  og 
andre  stærke  Drikke,  og  ogsaa  „dem  schandlichen  Tabak,  es  sey 
dieser  zum  rauchen  oder  schnauben,  als  pestes  vitae  humanae". 
Spil  og  andre  Udskejelser.  Slægten  burde  vogte  sig  for  over- 
dreven Kærlighed  til  Jagten.  Jagten  i  og  for  sig  var  „ein  nobles 
Exercitium,  zur  Gesundheit  und  Uebung  des  Leibes  und  zur  Re- 
creation  von  anderer  Arbeit",  men  kun  naar  den  blev  brugt  med 
Maade.  En  Adelsmand  paa  Landet  vil  vel  have  Møje  med  at 
faa  sin  Tid  til  at  gaa  uden  Jagt,  men  at  tro,  at  man  er  i  Verden 
for  Jagtens  Skyld,  ikke  lære  eller  forstaa  andet  „als  hinter  einem 
Thier  herzurennen"  er  ikke  rosværdigt,  „sondern  ein  Werck  von 
alier  hånd  bosen  Effecten",  der  fører  til  et  brutalt,  uordentligt 
Liv,  uværdigt  for  en  Adelsmand.  De  Biilower,  der  før  havde 
ejet  Gartow,  var  et  afskrækkende  Exempel;  de  havde  sat  Gaarden 
til,  fordi  de  kun  havde  tænkt  paa  at  jage. 

„Omne  praesens  est  momentaneum  und  gehet  bald  vorbey, 
die  futura  waren  lange,  und  konnen  lange  waren,  und  muss  man 
also  umb  eines  kleinen  und  kurtzen  Genusses  das,  so  lange  dau- 
ren  wird  und  soli,  nicht  verderben".  Dette  er  den  alvorlige  Grund- 
tone der  gaar  gennem  Andreas  Gottlieb  Bernstorffs  Familiestatut. 
Højtidelig  besværger  han  sin  Efterslægt  altid  at  have  for  Øje,  at 
de  er  Adelsmænd  og  stammer  fra  retskafne  Folk,  „der  har  levet 
vel  og  med  Ære  i  Verden";  de  har  derfor  at  leve  saaledes,  at 
de  ikke  bringer  Skam  over  Slægtens  Navn  og  deres  Forfædres 
Minde.  Hæderligt  skal  hver  enkelt  leve,  hæderligt  Slægten  som 
Helhed;  fast  skal  de  holde  sammen,  undgaa  Kiv  og  Strid,  leve  i 
Venskab,  saaledes  som  Andreas  Gottlieb  Bernstorff  selv  har  levet 
med  sine  Brødre  og  Fættere  og  hele  Slægt.  De  skal  enndre,  at 
de  maa  leve  i  Verden  og  lade  andre  leve,  at  man  ikke  kan  for- 
andre eller  omvende  Verden,  men  maa  lade  den  være  som  den 
er;  man  maa  rette  sig  efter  Verden,  thi  Verden  retter  sig  ikke 
efter  os;  man  lever  ikke  mellem  Engle,  men  mellem  Mennesker; 
meget  ondt  vil  de  møde,  og  meget  maa  de  holde  andre  til  Gode, 
men  hverken  bør  de  søge  Strid  med  nogen  eller  paa  den  anden 

Side,  hvor  godt  det  end  er  at  læmpe  sig  efter  andre,  give  efter  i 
noget  der  fører  ind  paa  onde  Veje  eller  strider  mod  deres  egen 
Værdighed  eller  mod  Guds  Bud.  Altid  skal  de  betænke,  at  deres 
egen  og  hele  Slægtens  Velfærd  paa  det  nøjeste  er  knyttet  til  „der 
Wohlfahrt  und  dem  bene  esse,  auch  guten  Gouvernement  des 
Landes,  der  Republic  oder  Societatis  civilis,  worin  man  lebet  und 
wo  man  stabiliret  ist",  og  de  skal  af  al  Magt  fremme  det  Lands 
Vel  hvori  de  lever. 

De  maa  ikke  glemme  ham  selv  og  hvad  han  har  fastsat; 
hver  Mand  i  Slægten  skal  lære  Familiestatuttet  at  kende,  og  naar 
han  bliver  myndig,  højtidelig  love  at  overholde  dets  Bestemmelser. 
Alene  af  Kærlighed  og  Omhu  for  sin  Slægt  har  Andreas  Gottlieb 
Bernstorff  samlet  og  baandlagt  saa  store  Godser;  derfor  haaber 
han,  at  hans  Slægt  vil  vise  sig  hans  Tillid  værdig  og  holde  hans 
Værk  i  Ære. 

I  dette  Aktstykke,  der  nu  snart  i  to  Hundrede  Aar  har  været 
Grundlaget  for  den  bernstorffske  Slægts  Tilværelse,  havde  An- 
dreas Gottlieb  Bernstorff  nedlagt  Frugten  af  sit  Arbejde,  Summen 
af  sine  Erfaringer.  Det  er  ingen  høj  Levevisdom  med  himmel- 
stræbende Idealer,  han  fremstiller  for  sine  Efterkommere,  men 
en  indtrængende  Opfordring  til  et  hæderligt,  arbejdsomt  Liv  i 
Selvagtelse  og  Respekt  for  det  Samfund  hvori  de  skal  leve. 
Saa  detailleret  greb  Fideikommissets  Bestemmelser  ind  i  hele 
Slægtens  Tilværelse,  at  man  i  de  tre  første  Slægtled  atter  og  atter 
maatte  tage  den  svære  Pergamentsbog  frem  for  at  leve  sig  ind  i 
Stifterens  Tankegang.  Den  Jord,  man  ernærede  sig  af,  erindrede 
uafbrudt  om  Ahneherrens  Arbejde  og  Velgærninger.  Hvad  Under 
da,  at  hans  Bud  og  Formaninger  for  hine  første  Slægtled  stod 
skrevne  som  med  lysende  Skrift?  Fra  dem  udgik  den  Tradition, 
hvori  de  BernstorfFer  opfødtes  og  oplærtes,  der  kom  til  at  virke 
i  Danmark. 

Den  Mand,  som  først  overtog  Arven  og  alle  tre  Fideikom- 
misscr,  Joachim  Engelche  Bernstorff,  træder  stærkt  i  Skygge  for 
hele  den  øvrige  nærmeste  Slægt.  Andreas  Gottlieb  Bernstorff 
maa  have  haft  Tillid  til  ham,  da  han  betroede  ham  sin  Datter 
og  alt  sit  Gods,  men  hans  Sønner  omtaler  ham  i  deres  Breve 
lidet  og  kun  i  almindelige  Udtryk,  der  vel  vidner  om  Hengivenhed, 
men  ikke  om,  at  han  levede  i  deres  Erindring  som   nogen  frem- 

ragende  Personlighed.  Billederne  viser  ham  som  en  Mand  med 
blødere  og  ligesom  mere  udviskede  Træk  end  hans  Onkel  eller 
Sønner.  De  Forhold,  hvorunder  han  overtog  de  store  Godser, 
kan  i  øvrigt  have  gjort  ham  Administrationen  ret  vanskelig  i  de 
elleve  Aar  fra  1726  til  1737,  han  var  Fideikommisbesidder. 

Andreas  Gottlieb  havde  anvendt  meget  store  Summer  paa 
Godskøb  og  paa  at  sætte  alt  i  den  bedste  Stand;  endnu  i  sine 
sidste  Aar  vedblev  han  hermed  og  købte  i  September  1725  Drei- 
lijtzow  i  Meklenburg  af  Brødrene  Liitzow  for  105,000  Rigsdaler; 
det  skulde  tilfalde  Joachim  Engelche  og  efter  hans  Død  hans 
yngste  Søn.')  Men  de  store  Køb  havde  taget  hans  Pengemidler 
stærkt  i  Beslag,  og  da  Joachim  Engelche  overtog  Fideikommisset, 
maatte  han  tillige  udrede  betydelige  Pengesummer  til  sin  Hustrus 
Søstre,  Andreas  Gottliebs  tre  Døtre,  der  alle  var  gifte  med  nord- 
tyske Adelsmænd.  I  Familiestatuttet  var  der  givet  meget  nøj- 
agtige og  strænge  Bestemmelser  om  hvorledes  Fideikommisset 
skulde  befries  for  de  Byrder,  slige  Udbetalinger  forvoldte;  Prin- 
cippet var,  at  al  Gæld  hurtigs*  mulig  skulde  afbetales  og  den 
strængeste  Økonomi  gennemføres,  indtil  Balance  var  tilvejebragt. 
Hermed  har  Joachim  Engelche  sikkert  haft  nok  at  gøre,  og  maa- 
ske  forklarer  dette,  at  man  paa  Godserne  slet  ingen  Minder  finder 
om  hans  Virksomhed,  medens  der  overalt  træffes  Spor  af  den 
ældre  og  yngre  Andreas  Gottlieb  Bernstorffs  Virkelyst,  udadtil 
betegnet  ved  deres  Navnetræk  rundt  om  Daa  Bygningerne.  Af 
Breve  fra  ham  er  kun  bevaret  nogle  Forretningsbreve,  der  ikke 
giver  Indtryk  af  ham  og  hans  Virksomhed.-)  Allerede  1705  var 
han  hannoveransk  Krigsraad,  men  synes  senere  at  have  forladt 
denne  Stilling,  i  alt  Fald  vides  intet  om,  at  han  har  virket  i 
offentlige  Forhold  hverken  før  eller  efter  Svigerfaderens  Død; 
at  han  har  Titel  af  hannoveransk  Kammerherre  siger  jo  intet. 
Det  er  da  troligt,  at  den  Familietradition  har  Ret  der  lader  ham 
være  en  brav  og  hæderlig  Mand,  men  hverken  særlig  begavet 
eller  dygtig,  og  noget  lignende  gælder  formentlig  om  hans  Hustru 
Charlotte  Sophie,  hvis  Billede  i  øvrigt  viser  et  klogt  og  livligt 
Ansigt  med  de  samme  udprægede  store  og  fyldige  bernstorffske 
Træk,  vi  ogsaa  finder  hos  hendes  Mand,  hendes  Fader  og  hos  de 
allerfleste  af  Slægten,  den  svære,  lige  Næse,   den   kraftige  Mund 

med  de  fyldige  Læber  og  den  stærke  Hage.  Ogsaa  hun  erindre- 
des med  Kærlighed  i  Sønnernes  Breve,  men  indtager  ingen  frem- 
trædende Plads  i  Slægtens  Minde 

Fuldt  Lys  falder  derimod  over  Joachim  Engelches  Sønner  og 
disses  Efterslægt.  Af  rige  Brevskatte  kan  udsmeltes  Stof  til  at 
fortælle,  hvorledes  de  var  og  hvad  de   virkede  hjemme  og  ude. 


ANDET  KAPITEL. 


Johan   Hartvig  Ernst  Bernstorffs 

Barndom  og   Læreaar. 

1712—1731. 

Joachim  Engelche  og  Charlotte  Sophie  Bernstorff  havde  tre 
Børn;  den  22.  August  1708  fødtes  den  ældste  Søn,  efter 
Familiens  Overhoved  kaldet  Andreas  Gottlieb,  Aaret  efter 
samme  Dato  fødtes  en  Datter,  Elisabeth  Johanne  Eleonore,  og  den 
13.  Maj  1712  saa  den  yngste  Søn,  Johan  Hartvig  Ernst,  Lyset 
i  Byen  Hannover.^)  Alle  tre  Børn  fik  Lov  at  vokse  op  under 
Bedstefaderens  Øjne;  indtil  hans  Død  boede  Forældrene,  saa  vidt 
det  kan  skønnes,  jævnlig  hos  ham,  om  Vinteren  i  Hannover,  hvor 
Familien  ejede  et  gammelt  Hus,  og  om  Sommeren  paa  Gartow. 
I  de  Aar,  Andreas  Gottlieb  opholdt  sig  i  England,  var  Familien 
adskilt,  men  i  den  sidste  Tid  af  sit  Liv  saa  Andreas  Gottlieb  dem 
helst  altid  hos  sig.  I  disse  Aar,  da  han  syslede  med  Planerne  for 
Slægtens  Fremtid,  følte  han  Trang  til  at  lære  de  to  Drenges  Ævner 
og  Anlæg  at  kende.  Mest  vakte  Johan  Hartvig  Ernst,  den  næst- 
ældste, hans  Interesse;  han  talte  meget  med  ham,  og  uudslettelig 
indprægede  den  alvorlige  myndige  Mands  Billede  sig  i  Drengens 
Erindring.  Sin  Ærbødighed,  Kærlighed  og  Taknemmelighed  gav  han 
senere  tusind  Gange  Udtryk;  han  nævnede  sjælden  sin  Bedste- 
fader uden  at  kalde  ham  sin  Velgører;  og  ingen  i  Verden  ønskede 
han  at  ligne  som  ham.  „Incitat  Hector"  lod  han,  siges  der,  sætte 
under  hans  Billede. 

Andreas  Gottlieb  tog  sig  med  velberaad  Hu  særlig  af  sin 
næstældste  Dattersøn,  og  efter  hans  Alder  søgte  han  at  udvikle 
hans  Interesser.  Det  samme  Forhold,  som  vi  siden  i  næste  Slægt- 
led træffer  ved  Andreas  Gottlieb  den  yngres  Børn,  gjorde  sig  her 
gældende;  i  Overensstemmelse  med  Familiestatuttets  Tankegang 
var  de  to  Sønners  Fremtidsbane  afstukket  fra  Vuggen.  Den  ældste 
Søn  skulde  blive  ved  Hjemmet;  han  skulde  opdrages  til  Fidei- 
kommisbesidder, til  en  klog  og  dygtig  Bevarer  af  Slægtens  Eje; 
den  yngre  Søn  derimod  skulde  søge  udad  og  ligesom  Andreas 
Gottlieb  bryde  sig  selv  en  Bane  i  Statstjeneste.  Hertil  vilde 
Andreas  Gottlieb  forberede  Drengen,  og  Johan  Hartvig  Ernst 
kunde  som  gammel  Mand  fortælle,  hvorledes  Bedstefaderen  ved 
alle  mulige  Spørgsmaal  havde  søgt  at  udvikle  hans  tidlig  livlige 
Forstand.  Hurtig  afbrødes  dog  denne  Paavirkning,  og  vigtigere 
blev  den  Indflydelse  der  øvedes  paa  Brødrene  af  deres  Hov- 
mester Johan  Georg  Keyssler.^) 

Keyssler  var  en  Type  paa  de  lærde  Informatorer,  som  hin 
Tids  Adelsmænd  sogte  at  knytte  til  sig  paa  én  Gang  som  Lærere 
og  Opdragere  for  deres  Sønner,  og  som  boglærde  Raadgivere  for 
sig  selv.  Læser  man  den  store  Rejsebeskrivelse,  som  Keyssler 
senere  udgav,  eller  hans  Bidrag  til  Nordens  Mythologi,  et  for 
hin  Tid  hæderligt  Værk,  overvældes  man  af  hans  uhyre  og  om- 
fattende Viden.  Han  havde  ikke  blot  grundig  studeret  Theologi, 
klassiske  Sprog  og  Oldtidshistorie,  hin  Tids  Videns  Fundamenter, 
og  dyrket  sine  særlige  Fag,  nordisk  Mythologi  og  Antikviteter, 
men  han  var  tillige  nøje  hjemme  i  Historie  og  Geografi,  og 
talte  flydende  foruden  Tysk  og  Engelsk  baade  Fransk,  Italiensk 
og  Spansk.  Han  havde  utrættelig  indsamlet  Kundskaber;  paa 
sin  Fod  havde  han  vandret  rundt  i  Nordtyskland,  aftegnet  Rune- 
stene og  Gravhøje,  jordfundne  Redskaber  og  Smykker,  paa  Rejser 
havde  han  studeret  Staternes  politiske  Geografi,  og  sin  Stilling 
hos  Andreas  Gottlieb  Bernstorff  benyttede  han  til  at  lære  Eu- 
ropas praktiske  Politik  at  kende.  Keyssler  var  en  Polyhistor 
i  stor  Stil,  men  i  hans  Bøger,  som  nu  er  glemte,  findes  der 
ikke  alene  et  stort  Stof,  men  ogsaa  en  klog  og  livlig  Mands 
interesserede  Iagttagelser.  Han  var  født  1689,  havde  studeret 
Theologi  i  Hallc  og  siden  som  Hovmester  for  unge  Adelige 
foretaget   flere   Rejser  rundt  i  Europa.     I  Efteraaret  1716  kaldtes 

han  til  Hannover  af  Andreas  Gottlieb  Bernstorff,  der  havde 
hørt  om  hans  Fromhed  og  Dygtighed  og  Ævne  til  „ved  fornuftige 
Forestillinger  at  afholde  unge  Sind  fra  Udskejelser",  og  derfor 
tog  ham  til  Hovmester  for  Dattersønnerne.  Han  forblev  ugift, 
groede  fast  hos  den  bernstorffske  Familie  og  blev  efterhaanden  et 
uundværligt  Faktotum.  Først  var  han  i  femten  Aar  Hovmester 
for  de  to  unge  Junkere;  da  deres  Uddannelse  var  fuldendt,  nød 
han  hæderligt  Underhold  hos  Familien  og  delte  sin  Tid  mellem 
videnskabelige  Studier  og  Varetagelse  af  allehaande  Tillidshværv. 
„Han  har  været  min  første  og  sidste  Ledsager,  min  anden  Fader, 
min  fortroligste  Ven,  mit  bedste  og  uundværligste  Selskab,  min 
utrættelige  Hjælper",  skrev  Andreas  Gottlieb  Bernstorff  den  yngre 
efter  hans  Død  den  22.  Juni  1743,  og  ikke  mindre  nær  kom  han 
i  Aarenes  Løb  til  at  staa  Johan  Hartvig  Ernst. 

Keysslers  Undervisning  faldt  godt  i  Traad  med  hvad  Andreas 
Gottlieb  Bernstorff  selv  ønskede  indpodet  i  Drengene;  de  fik  tid- 
lig Smag  paa  politisk  Historie,  Statskundskab  og  Geografi;  hvad 
Keyssler  fortalte,  supplerede  de  ved  Læsning.  Paa  Gartow  stod 
Bedstefaderens  store  Bogsamling,  men  desuden  havde  Brødrene 
deres  egen  i  Hannover,  og  af  de  fem  Hundrede  Bind,  den  talte 
i  1727,  da  Johan  Hartvig  Ernst  skrev  en  Fortegnelse  over  den, 
hørte  de  allerfleste  til  de  nævnte  Fag;  en  Række  samtidige  poli- 
tiske Piecer,  tyske,  franske  og  engelske,  viser,  at  de  ogsaa  var 
blevne  interesserede  for  Øjeblikkets  Politik.  Optegnelser  af  Johan 
Hartvig  Ernst  til  hvad  vi  vilde  kalde  en  hannoveransk  Hof-  og 
Statskalender,  med  Tilføjelser  om  Embedsmændenes  Ansættelses- 
aar  og  andre  Karakteristiker,  peger  ligeledes  paa  de  Veje  ad  hvilke 
Drengenes  Interesser  lededes.^) 

Et  Aar  efter  Bedstefaderens  Død  ophørte  Privatundervisningen 
hjemme.  Andreas  Gottlieb  havde  strængt  indskærpet,  at  der  ikke 
maatte  fortsættes  længere  dermed;  Drengene  skulde  ud  iblandt 
Fremmede.  I  Efteraaret  1727  drog  de  to  Brødre  under  Keysslers 
Opsyn  til  Universitetet  i  Tubingen;  trods  Aldersforskellen  fulgtes 
de  godt  ad;  hvad  Andreas  Gottlieb  havde  forud  i  Modenhed,  ind- 
hentede Johan  Hartvig  Ernst  ved  sit  lettere  Hoved  og  større 
Læselyst. 

Tubingen  var  en  Universitetsby  efter  Bedstefaderens  Hjærte; 
Byen  var  lille  og  rolig;  der  var  intet  Hof  og  ringe  Lejlighed  til 

forstyrrende  Adspredelser.*)  I  halvandet  Aar  studerede  Brødrene 
her,  dels  ved  Universitetet  dels  ved  det  dermed  forbundne  „Col- 
legium  illustre",  et  Akademi  hvor  unge  Fyrster  og  Adelsmænd 
kunde  faa  særlig  Uddannelse  væsentlig  i  historiske  og  statsviden- 
skabelige Discipliner,  beregnede  for  vordende  Statsmænd.  Under 
Trediveaarskrigen  havde  Kollegiet  været  lukket,  senere  var  baade 
dets  og  Universitetets  Anseelse  steget,  men  nu  var  Blomstringen 
dog  paa  ny  ved  at  svinde;  Tiibingen  traadte  i  Skygge  for  Halle, 
Leipzig  og  Gottingen.  Opholdet  i  Tiibingen  var  for  Brødrene  en 
rolig  Arbejdstid;  Studierne  dér  blev  en  alvorlig  Fuldendelse  af 
Forberedelsen  hjemme.  Latin  og  Fransk  skrev  Johan  Hartvig 
Ernst  allerede  ved  denne  Tid  til  Fuldkommenhed,  rigtigere  og 
bedre  end  de  allerfleste  af  hans  voksne  Standsfæller.  Andreas 
Gottlieb  naaede  ikke  tilnærmelsesvis  saa  vidt,  hans  Fransk  var 
og  blev  mangelfuldt  og  hjemmelavet,  spækket  med  Stumper  af  et 
Tysk  der,  i  Modsætning  til  Broderens  rene  og  gode  tyske  Sprog, 
var  opfyldt  med  Mindelser  om  det  nedersachsiske  Bondemaal,  de 
i  deres  Barndom  havde  lært  af  Tjenestefolk  og  Bønder.  Om 
grammatiske  Regler,  for  ikke  at  tale  om  Retskrivning,  havde 
Andreas  Gottlieb  intet  Begreb,  derimod  varede  det  ikke  længe  før 
Johan  Hartvig  Ernst  i  denne  Henseende  udmærkede  sig  ved  en 
den  Gang  meget  sjælden  Regelmæssighed.  Engelsk  lærte  Andreas 
Gottlieb  efter  sit  eget  Sigende  aldrig;  Broderen  derimod  kunde 
det  i  alt  Fald  et  Par  Aar  senere,  omtrent  samtidig  med  at  han 
og  maaske  ogsaa  Andreas  Gottlieb  paa  deres  Rejser  havde  lært 
Italiensk.  Hvor  nøje  Keyssler  har  vaaget  over  deres  klassiske 
Dannelse,  viser  en  udstrakt  Citeren  af  klassiske,  særlig  latinske 
Forfattere  og  idelige  Hentydninger  til  romersk  og  græsk  Mytho- 
logi  i  bægges  Breve.  Det  græske  ny  Testamente  var  Brødrenes 
stadige  Ledsager;  da  Andreas  Gottlieb  Bernstorff  tyve  Aar  senere 
sendte  sine  Sønner  ud  i  Verden,  fordrede  han,  at  det  samme 
skulde  blive  Tilfældet  med  dem.')  I  Bibelfortolkninger  af  gram- 
matisk og  historisk-dogmatisk  Art  var  Drengene  tidlig  blevne 
øvede;  allerede  i  sit  tolvte  Aar  skrev  Johan  Hartvig  Ernst  paa 
Tysk  Forklaringer  til  Matthæus'  Evangelium  og  Romerbrevet. 
Men  mere  Vægt  end  paa  Theologi  og  Klassicisme  lagdes  i  Tiibingen 
paa  de  juridisk-historiske  Fag.  Bevarede  Kollegiehæfter  viser  ind- 
gaaende  Studier  i   forskellige  Dele  af  romersk  og  tysk  Ret,  efter 

Tidens  Sædvane  mest  under  Vejledning  af  kostbare  Privatpræcep- 
torer.  Keysslers  uudtømmelige  historiske  og  statistisk-geografiske 
Kundskaber  kom  dem  i  rigeligt  Maal  til  Gode.  Praktiske  Øvelser 
ledsagede  Theorien ;  da  der  imellem  Paaske  og  Pintse  1729  holdtes 
wiirtembergsk  Hofret  i  Tubingen,  sad  Brødrene  som  Auskultanter 
i  Retten. 

Saaledes  var  deres  almindelige  Uddannelse  efter  hin  Tids 
Fordringer  i  alt  væsentligt  afsluttet,  da  de  i  September  1729  efter 
henimod  to  Aars  Ophold  forlod  Tubingen;  de  var  da  hvad  vi  nu 
vilde  kalde  statsvidenskabelige  Kandidater;  hvad  de  manglede  i 
Kundskaber  for  at  kunne  træde  i  praktisk  Statstjeneste,  skulde 
de  efter  Tidens  Skik  lære  paa  Udenlandsrejser.  Den  Uddannelse, 
de  havde  faaet,  havde  ingen  national  Karakter;  maaske  bortset 
fra  noget  hannoveransk  Privat-  og  Statsforfatningsret  havde  de 
lært  ganske  det  samme  som  en  af  deres  Standsfæller  i  Neder- 
landene, Skandinavien,  i  Østersølandene  eller  Polen,  i  Østrig- 
Ungarn.  Til  tyske  Universiteter  vilde  andre  unge  Adelsmænd 
ogsaa  have  søgt;  den  hele  Udd?nnelse  havde  et  kosmopolitisk 
germansk  Præg,  og  intet  var  foregrebet  med  Hensyn  til  Stedet 
hvor  en  fremtidig  Livsgærning  skulde  falde.  De  romanske  Lande 
og  England  faldt  udenfor  Kredsen,  men  til  dem  skulde  Rejselivet 
give  Kendskab. 

Uden  Sorg  forlod  Johan  Hartvig  Ernst  Bernstorff  Tubingen; 
han  havde  arbejdet  strængt  dér,  og  det  synes  som  om  Opholdet 
havde  været  saa  ensformigt,  at  han  længtes  bort;  Keysslers  ven- 
lige, men  meget  nøjeregnende  Formynderskab  kan  maaske  have 
lagt  lidt  for  stærke  Baand  paa  Brødrenes  frie  Bevægelser.  Ven- 
skaber med  jævnaldrende  Kammerater  synes  de  ikke  at  have 
sluttet,  kun  mange  Bekendtskaber.  Med  én  Familie,  Overhofrets- 
raad  Christoph  Peter  Forstners,  havde  de  derimod  indgaaet  et 
nøje  Venskab.  Forstner  var  Overhofmester  ved  „Collegium  illu- 
stre" og  blev  senere  wiirtembergsk  Gehejmeraad  og  Premier- 
minister. I  hans  Hus  havde  Brødrene  efter  Anbefaling  hjemme 
fra  spist  deres  Middagsmad  og  var  blevne  modtagne  med  „Gnade, 
Liebe  und  Freundschaft".^)  Her  fandt  Andreas  Gottlieb  sin  frem- 
tidige Hustru  i  Forstners  Svigerinde  Dorothea  Wilhelmine  von 
Weitersheim,  og  ogsaa  Johan  Hartvig  Ernst  fik  i  hende  en  kær 
Veninde.    Selv  siger  han,  at  hun  var  den  eneste  i  Tubingen,  han 

vilde  savne,  og  saa  stærkt  har  han  øjensynlig  følt  sig  draget  til 
hende,  at  man  næsten  undrer  sig  over,  at  det  ikke  blev  ham, 
men  Broderen,  der  hjemførte  hende  som  Hustru.  Om  deri  lig- 
ger en  Forklaring  af,  at  Johan  Hartvig  Ernst  Bernstorff  først 
meget  sent  giftede  sig,  eller  om  dette,  som  han  selv  har  antydet, 
blot  skyldtes  en  almindelig  Uvilje  mod  at  opgive  sin  fri  Ung- 
karlestand og  Hensyn  til  hans  Karriere  eller  økonomiske  Over- 
vejelser, kan  vel  være  tvivlsomt.  Men  da  Broderen  tre  Aar  efter 
ægtede  Frøken  von  Weitersheim,  mødtes  Johan  Hartvig  Ernst 
Bernstorff  og  hun  paany,  og  lige  til  sin  Død  1762  blev  hun  ham 
en  god  og  fortrolig  Veninde.  Kun  én  anden  Kvinde,  som  han 
senere  mødte,  kom  til  at  betyde  lige  saa  meget  for  ham.  Som 
Andreas  Peter  Bernstorffs  Moder  vil  vi  faa  Lejlighed  til  at  lære 
Dorothea  von  >X^eitersheim  nærmere  at  kende,  men  allerede  nu 
maa  vi  omtale  den  Indflydelse,  hun  i  Tiibingen  øvede  paa  Johan 
Hartvig  Ernst. ^) 

Dorothea  von  Weitersheim  var  Datter  af  en  kejserlig  Gene- 
ral af  anset  schwabisk  Adelsfamilie,  og  hun  var  født  i  Frei- 
burg den  15.  Marts  1699.  Hun  var  saaledes  adskilligt  ældre 
end  de  unge  Bernstorffer,  hvem  hun  traf  i  Huset  hos  sin 
Svoger  Forstner,  hvor  hun  trods  sit  svage  Helbred  opofrende 
hjalp  sin  Søster  med  hendes  Børns  Opdragelse.  Hun  var  en  fin 
og  spinkel  Skikkelse  med  smukke,  regelmæssige,  noget  blege 
Ansigtstræk.  Hendes  Beskedenhed  og  Tilbageholdenhed  overfor 
Fremmede  gjorde,  at  man  ikke  straks  fik  noget  Indtryk  af  hende, 
men  hvem  der  lærte  hende  at  kende,  kom  til  at  sætte  hende 
højt.  Naar  hun  efter  sin  Skik  længe  havde  siddet  tavs  og  lyttet 
til  Samtalen,  som  den  under  de  utvungne,  jævne  Forhold  i  hendes 
Svogers  Hus  udspandt  sig  om  alvorlige  Spørgsmaal  og  dagligdags 
Begivenheder,  kunde  hun  løfte  sit  forover  bøjede  Hoved  op  fra 
sit  Haandarbejde,  fæste  sine  alvorlige  sorte  Øjne  paa  den,  hun 
vendte  sig  imod,  for  saa  paa  én  Gang  med  en  klog  og  træffende 
Bemærkning  at  bryde  ind  i  Samtalen  og  fra  nu  af  stilfærdig  over- 
legent lede  den.  Da  ønskede  man  kun  paa  ny  at  høre  hendes 
bløde,  klangfulde  Stemme,  og  helst  søgte  man  Samtale  med  hende 
paa  Tomandshaand.  Her  gav  hun  overfor  den,  hun  syntes  om, 
sine  Tanker  frit  Løb.  Hun  var  en  tænksom,  dyb  Natur,  altid 
havde  hun  haft  Hang  til  Ensomhed,  kun  Pligtfølelsen  kaldte  hende 

ud  af  Grublerier.  Hun  var  meget  læsende  og  skrev  godt  for  sig; 
hendes  Dannelse  var  efter  Tidens  Lejlighed  god;  hun  læste  de 
tre  Hovedsprog,  ogsaa  Latin.  Hun  havde  historiske  Kundskaber 
og  fulgte  med  Interesse  hvad  der  kom  frem  i  Tidens  Litteratur. 
Men  hendes  Hovedinteresse  var  religiøse  Spørgsmaal,  og  her  var 
hendes  Udgangspunkt  en  stærk  og  levende  Kristentro.  Hun  synes 
tidlig  i  sit  Liv  at  have  gennemgaaet  en  religiøs  Krise,  under  hvil- 
ken Form  vides  ikke,  saa  lidt  som  hvorfra  Paavirkningen  er 
kommen.  Nær  ligger  det  dog  at  tro,  at  hun  maa  have  været  i 
Berøring  med  den  halleske  Pietisme,  med  Zinzendorf  og  Brødre- 
menighedsbevægelsen  eller  med  en  eller  anden  af  de  halvsværme- 
riske Kredse,  hvoraf  der  i  Syd-  og  Vesttyskland  den  Gang  var 
mange.  Der  ligger  imidlertid  mindre  Vægt  herpaa,  for  saa  vidt  som 
hendes  Religiøsitet  ikke  havde  nogen  ensidig  Karakter;  der  var 
hos  hende  sket  et  almindeligt  kristeligt  Gennembrud.  En  dyb 
Syndserkendelse,  en  inderlig  Tilegnelse  af  Troen  paa  den  kristne 
Gud  og  hans  Naade,  og  en  ivrig  Stræben  efter  at  lade  sin  Tro 
fremtræde  i  et  fromt  Liv  var  blevjn  Resultatet;  praktisk  var  det 
en  gammelluthersk  Fromhed  med  et  noget  pietistisk  Anstrøg. 
Siden  kom  dette  til  at  præge  Livet  paa  Gartow.  I  Tiibingen 
fremtraadte  det  ikke  blot  i  hendes  blide  og  fromme,  men  ingen- 
lunde sukkende  Væsen,  i  hendes  Afsky  for  at  tale  ondt  om  Næsten, 
i  hendes  Afholdenhed  fra  Dans,  Forsigtighed  overfor  Spil  og  andre 
Forlystelser,  men  mest  i  hendes  Trang  til  at  drage  sine  Venner 
ind  i  religiøse  Samtaler.  Herved  fik  hun  Indflydelse  paa  Johan 
Hartvig  Ernst  Bernstorff;  han  nærede  dyb  Beundring  for  hendes 
stille  Fromhed,  og  hendes  alvorlige  Formaninger  bevægede  ham 
stærkt. 

Andreas  Gottlieb  den  ældre  var  troende  Kristen  og  siges  at 
have  været  meget  interesseret  for  theologisk  Videnskabelighed. 
Hans  Datters  og  Svigersøns  Hjem  var  sikkert  ogsaa  kristelig 
præget,  og  Børnene  derfor  opdragne  i  stræng  kristelig  Tugt.  Der 
vides  dog  kun  lidt  herom,  hverken  Johan  Hartvig  Ernst  eller  An- 
dreas Gottlieb  Bernstorff  var  dybere  personlig  greben  af  Kristen- 
dommen før  Dorothea  von  Weitersheim  øvede  sin  Indflydelse. 
Det  kom  ikke  til  noget  Gennembrud  i  Tiibingen,  og  i  de 
følgende  Aar  var  Johan  Hartvig  Ernsts  religiøse  Interesse  ofte 
umærkelig.    Hun  slap  ham  imidlertid  ikke;  efter  hendes  Giftermaal 

begyndte  en  uafbrudt  Brevveksling  imellem  dem,  og  med  stærke 
Traade  holdt  hun  ham,  til  Trods  for  al  anden  Paavirkning,  bunden 
til  sin  egen  positive  og  virksomme  Kristentro.  En  halv  Snes  Aar 
efter  træffer  vi  sikre  Vidnesbyrd  derom.*) 

I  Begyndelsen  af  1729  var  Planen  bleven  lagt  til  den  store 
Udenlandsrejse,  der  efter  Familiestatuttets  Bestemmelse  skulde  af- 
slutte de  unge  Junkeres  Uddannelse.  Ogsaa  Rejser  havde  Bedste- 
faderen forordnet,  men  ikke  uden  Betænkelighed;  det  var  alminde- 
ligt, at  unge  Adelsmænd  drog  ud  for  at  se  fremmede  Lande,  men 
det  hændte  altfor  ofte,  at  de  kun  hjembragte  slette  Vaner  og  stor 
Gæld.  Derfor  havde  Andreas  Gottlieb  ikke  villet  have  de  Unge 
ud,  „før  de  ret  forstod  at  styre  sig",  og  han  mente,  „at  de  paa 
fremmede  Steder  lettere  kunde  lære  Debaucher  og  allehaande 
liderligt  Væsen  end  noget  godt",  hvorfor  han  ogsaa  havde  fastsat, 
at  de  skulde  holdes  knapt  med  Penge  under  Rejsen.  Forældrenes 
Ængstelse  formindskedes  imidlertid,  derved  at  Keyssler  skulde 
tage  med;  hos  ham  var  de  i  gode,  kraftige  Hænder.-) 

Bestemmelsen  var,  at  Rejsen  skulde  indledes  med  et  længere 
Ophold  i  Luneville  ved  det  lille  lothringske  Fyrstehof.  Her  var 
der  et  Ridderakademi  der  havde  et  godt  Navn;  ogsaa  tyske  Pro- 
testanter søgte  dertil,  og  der  blev  givet  Akademikerne  god  Lejlig- 
hed til  at  lære  Hofmandssæder  ved  det  hertugelige  Hof.-')  De 
to  unge  Mennesker  længtes  imidlertid  efter  at  komme  til  fjærnere 
og  mere  fremmede  Egne,  og  støttede  af  Hofretsraad  Forstner,  der 
havde  opholdt  sig  ved  Hoffet  i  Turin,  bad  de  med  stor  Devotion 
og  Ærbødighed  deres  Forældre  om  at  lade  dem  tage  derhen  først. 
De  fremhævede,  med  klog  Forstaaelse  af  hvad  Forfædrene  lagde 
Vægt  paa,  at  det  turinske  Hof  paa  Grund  af  Kong  Viktor  Ama- 
dæus  II's  Alder  og  Alvor  og  hans  Hofs  yderst  kloge  Indretning 
var  meget  strængere  og  ordentligere  end  det  lothringske;  i  Turin 
vilde  de  ogsaa  faa  „langt  mindre  slet  Selskab"  af  de  unge  Pie- 
montesere,  der  efter  Gehejmeraad  Forstners  Sigende  skulde  være 
saa  ordentlige  i  deres  Optræden,  at  han  i  tre  Aar  ikke  havde  set 
en  eneste  beruset  Mand,  end  i  Luneville  af  de  mange  unge  Adels- 
mænd der  besøgte  Pageakademiet.  Endelig  var  det  for  Hannovc- 
ranere  „af  nogen  Distinction"  ikke  behageligt  netop  nu  at  være 
i  Luneville,  da  der  var  forskellige  Stridigheder  mellem  Hoffet  i 
London  og  Kejserhoffet,  der  stod  det  lothringske  saa  nær. 

Henstillingen,  der  for  en  Sikkerheds  Skyld  sendtes  gennem 
Moderen,  vandt  Faderens  Billigelse.  Rejsen  kom  til  at  gaa  til 
Turin.  Men  forinden  prøvedes  Vingerne  paa  en  mindre  Udflugt 
til  de  nærmest  liggende  Dele  af  Tyskland,  til  Bayern,  Tyrol,  Salz- 
burg. Paa  Slottet  Ambras  nær  ved  Innsbruck,  hvor  man  besaa 
et  righoldigt  Museum,  fik  Johan  Hartvig  Ernst  Bernstorff  Anled- 
ning til  at  tænke  paa  Danmark,  som  vi  her  første  Gang  ser  ham 
nævne  i  sine  Optegnelser,  ganske  vist  paa  en  ret  kuriøs  Maade. 
Ciceronen  i  Museet  viste  dem  nemlig  mellem,  andre  Rariteter 
fire  obscoene  Genstande,  der  skulde  stamme  fra  Neros  Tid,  og 
fortalte  med  Stolthed,  at  for  dem  havde  i  sin  Tid  Kong  Frederik  IV 
forgæves  budt  30,000  Rigsdaler. 

Udflugten  varede  det  meste  af  Juni  Maaned;  den  havde  kostet 
de  to  unge  Herrer,  Keyssler  og  deres  Tjener  445  Daler. 

I  godt  en  Maaned  hvilede  man  ud  i  Tiibingen,  saa  gik  Rejsen 
den  5.  September  sydpaa  til  Turin,  ligesom  før  de  tre  sammen 
med  en  Tjener. 

Om  denne  Rejse  foreligger  der  et  litterært  Mindesmærke  i 
den  indholdsrige  og  i  sin  Tid  overmaade  meget  læste  Rejsebe- 
skrivelse „Neueste  Reisen  durch  Deutschland,  Bohmen,  Ungarn, 
die  Schweiz,  Italien  und  Lothringen",  som  Keyssler  en  halv  Snes 
Aar  senere  udgav  og  dedicerede  til  sine  to  Rejsefæller.  Enkelte 
Dele  af  dette  Værk  hviler  paa  Keysslers  Iagttagelser  under  tid- 
ligere Rejser,  andet  er  kun  bygget  paa  Læsning;  Hoveddelen 
imidlertid  er  skabt  ved  denne  bernstorffske  Rejse  og,  som  det  af 
Johan  Hartvig  Ernst  Bernstorffs  efterladte  Optegnelser  kan  ses, 
for  en  Del  fremgaaet  af  direkte  Samarbejde  mellem  Keyssler  og 
ham.  Store  Afsnit  er  uforandret  Gengivelse  af  Optegnelser,  som 
Johan  Hartvig  Ernst  har  gjort  om  hvad  mærkeligt  de  har  set  og 
hørt;  i  enkelte  Tilfælde  er  det  suppleret  ved  senere  Læsning, 
men  ofte  genfindes  Bernstorffs  Skildring  Ord  til  andet.  Moderne 
Rejsende  bruger  Førere  og  Rejsebøger;  vort  Selskab  den  Gang 
havde  det  ikke  saa  let,  de  maatte  skabe  deres  egen  „Baedeker". 
Men  just  herved  gjorde  Keyssler  Rejsen  dobbelt  frugtbringende 
for  sine  unge  Rejsefæller,  tvang  dem  til  uafbrudt  at  bruge  Øjne 
og  Ører,  og  huske  hvad  de  havde  oplevet.  Overhovedet  var 
han  en  fortræffelig  Mentor.  Livlig  og  interesseret,  altid  rede  til 
at  kramme  ud  med  sin  Viden,  forstod   han   at  holde  sine  Mynd- 

Unge  i  Aande.  Han  vidste,  at  uafbrudt  Optagethed  var  det  bedste 
Værn  mod  Rejselivets  Farer.  Naar  man  havde  brugt  sin  For- 
middag godt,  havde  man  Stof  til  Samtale  ved  Middagen  i  Spise- 
huset eller  om  Aftenen  paa  Kaffehus  og  Vinstue,  og  laante  ikke 
Øre  til  den  „gemene  Snak"  hvormed  andre  unge  rejsende  Junkere 
fordrev  Tiden.  Som  han  ledede  deres  Interesser,  vaagede  han 
over  deres  Omgang.  Hvor  han  traf  andre  Rejsende  der  opførte 
sig  anstændigt  og  fornuftigt,  sluttede  han  sig  gærne  til  dem,  men 
hvor  han  iagttog  det  modsatte,  sørgede  han  for,  at  selv  de  for- 
nemste Bekendtskaber  hurtig  løb  ud  i  Sandet.  Samlivet  mellem 
ham  og  de  to  unge  forløb  uden  Brydninger  og  blev  paa  denne 
Rejse  til  et  smukt  Venskab  mellem  modne  Ynglinge  og  en  ældre, 
fortrolig  Raadgiver.  Det  er  muligt,  at  Keysslers  arkæologiske  og 
antikvariske  Interesser  har  lagt  Beslag  paa  vel  megen  Tid,  men 
hvilken  Fylde  af  almindelig  Dannelse  erhværvedejohan  Hartvig  Ernst 
Bernstorff  ikke  samtidig;  det  kom  ham  siden  til  Gode  under  hans 
Forbindelse  med  de  forskelligste  Videnskabsmænd,  og  her  lagdes 
Grunden  til  den  levende  Interesse,  han  stedse  bevarede  for  de 
store  Fund  i  Italien  og  for  det  Studium  af  Oldtidskunst  og  Anti- 
kviteter, der  netop  i  hans  Tid  skulde  gøre  saa  mægtige  Frem- 
skridt. Men  Keyssler  slap  ikke  af  Syne,  at  hans  Myndling  først 
og  fremmest  skulde  skaffe  sig  Kundskaber  der  kunde  komme 
ham  til  Gode  som  vordende  Statsmand  eller  som  Diplomat.  Ivrig 
søgte  man  overalt  at  lære  de  forskellige  Landes  og  Byers  poli- 
tiske og  militære  Forhold  at  kende;  der  søgtes  Oplysninger  om 
Handel  og  Industri,  om  Ind-  og  Udførsel,  om  Handelsforbindel- 
sernes Art,  om  Skattevæsen  og  Toldforhold,  om  Landvæsenets 
Tilstand;  de  intimeste  Hofforhold,  Fyrsters  og  Statsmænds  Karakter, 
de  hvert  Sted  raadende  politiske  Synspunkter  søgte  man  at  trænge 
ind  i.  Hvad  der  nu  er  let  tilgængeligt  i  Dagspresse  og  Tids- 
skrifter, i  geografiske  og  økonomisk-statistiske  Haandbøger,  be- 
tragtedes den  Gang  som  helt  eller  halvt  hemmeligt  eller  forelaa 
kun  i  spredte  og  upaalidelige  trykte  Meddelelser.  Myreflittigt 
samlede  man  da  paa  egen  Haand;  selv  under  faa  Dages  Ophold 
pressedes  Oplysninger  ud  af  Lærde,  Embedsmænd,  eller  andre 
til  hvem  man  havde  Anbefaling.  I  en  helt  anden  Grad  end  nu 
vandrede  politiske  Nyheder  og  Oplysninger  fra  Mund  til  Mund 
eller  cirkulerede   i   skrevne  anonyme  Breve,   af  hvilke   Afskrifter 

gærne  overlodes  til  videbegærlige  Rejsende.  Der  var  god  Tid 
til  Samtaler  under  de  langvarige  Kørsler  paa  de  slette  Lande- 
veje, under  de  ufrivillige  Ophold  i  Herberger  i  mørke  Aftner 
eller  naar  Vind  og  Vejr  hindrede  Flodovergang  eller  Pasbestig- 
ning. Strømmen  af  Rejsende  var  mindre  end  nu,  og  en  Mand 
som  Keyssler  var  bedre  end  en  hel  Aargang  politiske  Aviser 
eller  „Lærde  Tidender".  Adelige  unge  Herrer  med  deres  Mentor 
indførtes  straks  i  det  gode  Selskab,  hvor  man  kom  frem.  Hvad 
man  hørte,  suppleredes  ved  Indkøb  af  Bøger  og  Pjeser,  lettest 
at  faa  fat  i  der  hvor  de  var  udkomne,  ofte  slet  ikke  til  at  op- 
drive i  Boghandelen,  naar  de,  som  næsten  hele  hin  Tids  Flyve- 
skriftslitteratur,  var  trykte  i  Smug  mod  Censurens  Forbud.  Man 
samlede  Kort  og  Planer  over  Byer  og  Fæstninger  og  rettede 
dem  selv  paa  sin  Vej.  Saa  købte  man,  saa  vidt  Midlerne  strakte 
til,  Kobberstik,  Portrætter  og  Prospekter,  Mønter  og  Medailler. 
Af  Andreas  Gottlieb  den  ældre,  hvis  store  Samlinger  af  Bøger, 
Kobbere  og  Medailler  stod  hjemme  paa  Gartow,  havde  Bern- 
storfferne  lært  at  samle;  hvad  Keyssler  sparede  paa  Rejsen,  naar 
han  knappede  af  paa  Drikkepengene  eller  pruttede  med  Postilloner 
og  Værter,  forsvandt  for  største  Delen  i  Boghandleres  og  Anti- 
kvarers Lommer,  og  allerede  nu  grundlagde  Johan  Hartvig  Ernst 
sine  store  Samlinger.') 

De  Rejsende  laa  ikke  paa  den  lade  Side.  Rejsen  var  ofte 
forceret,  de  allerfleste  Steder  dvælede  man  kun  faa  Dage,  trætte 
af  anstrængende  Kørsel  paa  Veje  der  var  saa  slette,  at  Rejsedagbogen 
idelig  optegner,  at  man  er  væltet  en  eller  flere  Gange,  naaede  man 
silde  frem.  Tidlig  om  Morgenen  var  man  paa  Benene  og  opsøgte 
alt  hvad  der  var  at  se,  for  ilsomt  at  drage  videre,  fyldte  med  ny 
Viden  og  brogede  Indtryk.  Fra  Tiibingen  gik  Vejen  over  Strass- 
burg og  Basel  til  Geneve.  Her  slog  man  sig  til  Ro  en  Uges  Tid, 
og  de  unge  Herrer  opsøgte  det  fornemme  Selskab,  til  hvilket  de 
havde  Anbefalingsbreve.  Hos  den  franske  Gesandt,  Mr.  de  Glo- 
sure,  overværede  de  for  første  Gang  en  straalende  fransk  Fest, 
som  han  eller  rettere  Byen  Geneve  gav  i  Anledning  af  Dauphins 
Fødselsdag;  hos  den  engelske  Gesandt,  Grev  de  Marsay,  en  Ven 
af  deres  Bedstefader,  gik  de  ud  og  ind.  Hos  begge  Diplomater 
befandt  de  sig  midt  i  den  brogede  Flok  af  adelige  Rejsende,  der 
passerede  Geneve  paa  Vejen  til  og  fra  Italien  og  Frankrig.    Alle- 

rede  den  Gang  var  Geneve  opfyldt  af  fastboende  Fremmede;  ade- 
lig Ungdom  fra  hele  den  protestantiske  Verden  sendtes  derhen, 
thi  Byen  var  ikke  blot  bekendt  for  sit  gode  Fransk  og  sit  for- 
trinlige, for  unge  Adelsmænd  særligt  beregnede  Akademi,  men 
ogsaa  ved  sine  strænge  Sæder  og  alvorlige  Religiøsitet  en  sikker 
Garanti  for  de  bekymrede  protestantiske  Forældre.  Johan  Hart- 
vig Ernst  Bernstorff  mødte  her  franske  og  tyske,  ungarske  og 
skotske,  engelske  og  kurlandske  Junkere  med  deres  Hovmestere; 
ogsaa  en  enkelt  Dansk  traf  han,  Dronning  Anna  Sophie  Revent- 
lows Neveu,  Kammerherre  Schack  med  hans  Hovmester  Kaptajn 
Bauernfeind.')  Hvilken  Overgang  fra  det  stille  Universitetsliv  i 
Tiibingen,  hvor  Adspredelserne  var  ensformige  Selskaber  med 
faste  Spillepartier,  alvorlige  Samtaler  med  Dorothea  Wilhelmine 
i  Hjemmet  hos  Forstners,  stive  „Kranzgen"  hos  en  eller  anden 
Professor,  eller  adstadige  Promenader  med  Keyssler  i  hans  lange 
Kappe.  Den  store  Verden  havde  aabnet  sig  for  de  begærlige 
Øjne. 

Men  ogsaa  i  et  Selskab  af  en  hel  anden  Art  indførte  Keyssler 
de  unge  Bernstorffer  i  Geneve,  og  Johan  Hartvig  Ernst  saa  her 
for  første  Gang  en  Art  Selskabelighed,  han  selv  siden  efterlignede 
i  Danmark.  „Ligesom  der  i  Geneve",  fortæller  han  derom  i  sine 
Optegnelser  fra  Rejsen,  „er  en  Mængde  Cotterier  eller,  som  man 
kalder  det  „Sociétés"  af  Fruentimmer,  saaledes  er  der  ogsaa  hver 
Torsdag  et  Société  af  Lærde;  denne  Gang  var  det  paa  18  Med- 
lemmer, hvis  Navnes  Begyndelse  man  havde  bragt  i  „versus  me- 
moriales."  Det  gaar  paa  Omgang  at  holde  dette  Selskab,  og  Værten 
trakterer  med  Kaffe,  Vin  og  Dessert.  Naar  man  har  været  en 
Stund  sammen,  bliver  der,  naar  der  ingen  Fremmede  er  til  Stede, 
diskuteret  om  et  Spørgsmaal  som  er  bleven  opgivet  paa  den  fore- 
gaaende  Assemblé,  og  Værten  har  det  sidste  Ord."  Det  Møde, 
hvori  vore  tre  Rejsende  deltog,  holdtes  hos  den  fra  Tyskland 
indvandrede  Professor  Neckar,  Fader  til  den  berømte  franske 
Minister  Necker,  og  med  ham  saavel  som  med  en  Række  af  de 
unge  Mænd,  hvem  Johan  Hartvig  Ernst  den  Aften  traf  første 
Gang,  ser  vi  ham  i  en  Menneskealder  bevare  venlig  Forbindelse. 
Fem  og  tyve  Aar  efter  var  hans  Brodersøn  Andreas  Peter  Bern- 
storff ikke    blot   Gæst   hos    Neckar.    men   ogsaa   hos  daværende 

Syndicus  Saladin  i  Geneve  og  Præsterne  la  Roche  og  du  Vernet, 
hvem  Onkelen  hin  Aften  i   1729  havde  lært  at  kende.') 

Men  dette  er  typisk  for  et  af  de  Formaal,  Johan  Hartvig 
Ernst  Bernstorff,  visselig  efter  Keysslers  Tilskyndelse,  forfulgte 
paa  den  Rejse.  Naar  han  mødte  en  Mand  der  forekom  ham 
betydelig  og  interessant,  da  slap  han  ham  ikke.  Overalt  knyttede 
han  personlige  Forbindelser;  det,  han  allerede  nu  som  sytten- 
attenaarig  Yngling  begyndte  paa,  blev  hans  Styrke  hele  Livet 
igennem,  og  uvurderlig  er  den  Nytte,  han  fik  deraf.  Fra  dette 
otte  Dages  Ophold  i  Geneve  dateres,  som  det  positivt  kan  efter- 
vises gennem  Breve,  den  Forbindelse  med  Schweitz,  der  blev 
en  af  de  Hovedveje  ad  hvilke  Bernstorff  fulgte  med  i  Europas 
Aandsliv.     For  Danmark  fik  dette  væsentlig  Betydning. 

Fra  Geneve  gik  Rejsen  over  Mont  Genis  ned  i  Piemont;  i 
Turin  tral  man  ikke  Hoffet,  da  det  laa  paa  Landet,  og  man  be- 
nyttede Tiden  til  dets  Tilbagekomst  til  en  Rundrejse  i  Lombar- 
diet, der  varede  Oktober  Maaned  ud;  man  blev  derefter  i  Turin 
et  Par  Maaneder,  og  for  første  Gang  saa  Bernstorff  paa  nært 
Hold  et  Hof,  og  fik  Indtryk  af  Forhold  under  hvilke  han  siden 
skulde  leve  det  meste  af  sit  Liv.  Hvad  Gehejmeraad  Forstner 
havde  sagt  om  Hoffet  i  Turin,  fik  sin  Bekræftelse;  store  Fester, 
et  overdaadigt,  luxuriøst  Liv  bød  det  ikke  den  fremmede.  Der 
var  Ro  og  Stilhed,  thi  Kongen  var  over  tresindstyve  Aar,  og 
hans  Interesser  var  af  en  hel  anden  Art.  Kong  Viktor  Amadæus  II, 
der  siden  1720  var  Konge  af  Sardinien,  efter  at  han  siden  1680 
havde  været  Hertug  af  Savoyen,  var  en  af  Evropas  dygtigste 
Fyrster.  Med  stor  Klogskab  havde  han  reddet  sig  ud  af  store 
Krige  og  Omvæltninger;  hans  Rige  var  bleven  forøget,  hans  Magt 
grundfæstet.  Nu  var  han  Italiens  mægtigste  selvstændige  Hersker; 
1  sit  Rige  styrede  han  enevældigt  med  stærkt  personligt  Regi- 
mente; Sparsommelighed  raadede  paa  ethvert  Punkt;  hans  Stats- 
husholdning  og  Militærstyrelse  var  mønsterværdige;  ved  Omsorg 
for  alle  Næringsveje  gjorde  han  det  muligt  for  Befolkningen  at 
bære  haarde  Skatter  uden  at  forarmes.  Adelens  Magt  var  trængt 
helt  tilbage;  her  saa  Bernstorfferne  i  Modsætning  til  i  Tyskland  en 
strængt  organiseret  Enhedsstat. 

Her  var  nok  at  lære,  og  medens  Adelens  fortrykte  Stilling 
opfyldte  dem  med  Uvilje  og  Medlidenhed  med  deres  Standsfæller, 

saa  de  med  Beundring  paa  Rigets  blomstrende,  velordnede  Til- 
stand. De  satte  sig  omhyggelig  ind  i  Landets  Love,  lærte  Ad- 
ministrationsformerne nøje  at  kende  og  dannede  sig  en  Forestilling 
om  Folkets  Liv.  Intet  Sted  paa  denne  Rejse  fik  de  saa  godt  Ind- 
tryk af,  hvad  en  selvstændig  og  dygtig  Regent  betyder  for  et  Folk. 

I  Begyndelsen  af  Januar  1730  brod  de  op  fra  Turin;  fra  Genua 
tog  de  til  Søs  til  Livorno,  derfra  til  Pisa  og  Firenze.  Knap 
fjorten  Dage  ofrede  de  paa  Mediceernes  Kunstskatte  i  Palazzo 
Vecchio,  Ufficierne  og  Pitti;  Hofliv  var  der  intet  af,  den  sidste 
Mediceer  Giovanni  Gastone  gik  paa  Gravens  Rand  og  forlod  ikke 
sit  Værelse.  Først  i  Februar  drog  de  over  Siena  til  Rom.  Kun 
en  Maaned  fængslede  den  evige  Stad  dem,  men  de  var  ogsaa  i 
denne  Tid  uafbrudt  paa  Færde;  her  mere  end  nogen  Sinde  kunde 
Keyssler  være  dem  en  kyndig  Vejviser,  og  ihærdig  afsøgtes  Roms 
Kirker  og  offentlige  og  private  Samlinger,  til  hvilke  sidste  Anbe- 
falingsbreve  til  Diplomater  og  Adelsfamilier  skaffede  dem  let  Ad- 
gang. 

Fra  Rom  gjorde  de  i  Marts  Maaned  en  Afstikker  til  Napoli, 
der  blev  Rejsens  sydligste  Punkt;  endnu  var  de  store  Udgrav- 
ninger i  Pompeji  og  Herculanum  knap  begyndte,  og  mest  be- 
undrede Johan  Hartvig  Ernst  de  store  Naturvidundere,  Vesuv  og 
de  vulkanske  Egne  ved  Pozzuoli  og  Bajæ. 

Fra  Napoli  gik  Vejen  hjemad  over  Rom  og  til  Loretto;  med 
Uvilje  og  Forargelse  havde  de  tre  gode  Protestanter  overalt  set 
paa  Katholicismen;  de  fandt  den  mere  stødende  her  i  Italien  end 
længere  Nord  paa.  Ved  Synet  af  det  hellige  Hus  og  det  hele 
Væsen  i  Loretto  flammede  deres  Uvilje;  endnu  fem  og  tyve  Aar 
efter  var  den  levende:  „Du  vil  i  Loretto  sukke  over  Virkningerne 
af  Blindhed  og  Overtro",  skrev  Johan  Hartvig  Ernst  til  sin  Broder- 
søn før  dennes  Italiensrejse.^) 

Langs  Østkysten  rejste  man  over  Ancona  og  Ravenna,  mod 
Vest  til  Bologna,  over  Parma  og  Piacenza,  Mantova,  Verona,  Vi- 
cenza  til  Padova  og  Venezia.  Nu  var  det  blevet  Foraar,  og  i  Maj 
rejste  de  over  Triest  gennem  Crains  Huledannelser  og  Kvægsølvs- 
værker  til  Wien.  Her  holdtes  Rast  fra  Juni  til  hen  paa  Efter- 
aaret. 

I  Wien  var  Kejserhoffet  og  dets  Politik  Genstand  for  deres 
Opmærksomhed;  Bernstorff  præsenteredes  ved  Hoffet,  og  mellem 

de  mange  Bekendtskaber,  han  gjorde,  var  det  af  størst  Betyd- 
ning, at  han  her  traf  den  danske  Gesandt  Grev  Christian  August 
Berckentin.  Berckentin  var  fra  Nordtyskland  og  kendte  Familien. 
Han  tog  sig  meget  af  de  Unge,  og  da  de  skiltes,  bad  han  Johan 
Hartvig  Ernst  om,  naar  hans  Rejser  var  afsluttede,  at  henvende 
sig  til  ham,  hvis  han  kunde  være  ham  til  Nytte,  naar  Spørgs- 
maalet  om  en  fremtidig  Ansættelse  forelaa.^) 

Fra  Wien  havde  de  foretaget  en  Udflugt  til  Pressburg  og  Ofen; 
i  Januar-Februar  1731  naaede  man  atter  tysk  Grund.  Flere  Uger 
tilbragtes  i  Regensburg,  Rigsdagens  By,  og  Aften  efter  Aften  sad 
Johan  Hartvig  Ernst  her  ved  Spillebordet  med  de  tyske  Ge- 
sandter, der  beherskede  Byens  Selskabsliv.  Kortspil  var  Tidens 
selskabelige  Hovedforlystelse,  langt  mere  end  nu;  unge  Junkere, 
der  sendtes  ud  i  Verden,  fik  nøje  Ordre  om,  hvornaar  de  maatte 
begynde  at  spille,  og  strængt  Forbud  imod  at  spille  uden  deres 
Hovmesters  Vidende.  Fik  de  Adgang  til  Spillebordet  i  de  Voksnes 
Kreds,  var  det  en  stor  Begivenhed,  men  det  medførte  Forpligtelsen 
Kloge  Folk  holdt  sig  en  Spillekasse  og  stræbte  at  holde  Aarets 
Tab  indenfor  dennes  Grænser.  Selv  hvor  der  ikke  spilledes 
højt,  kunde  de  mange  Afteners  Tab  løbe  op  til  en  god  Sum. 
Berckentin  havde  Ord  for  at  være  en  slem  Spiller,  og  en  Gang, 
da  han  maatte  retfærdiggøre  sig  i  den  Anledning  overfor  Christian  VI, 
tilstod  han  aabenhjærtig,  at  han  i  sine  unge  Dage  havde  spillet, 
fordi  hans  regelmæssige  Held  gav  ham  saa  store  Indtægter,  at 
han  derved,  trods  ringe  Gage  og  store  Udgifter,  kunde  bringe 
Balance  i  sit  Budget.-)  Bernstorff  tabte  i  1731  over  144  Gylden, 
deraf  i  Januar  i  Regensburg  93.  Kortspil  var  en  selskabelig  For- 
pligtelse, kun  „Pietister"  kunde  unddrage  sig  den,  og  dette  var 
ikke  vel  set.  For  en  Diplomat  eller  Hofmand  var  det  umuligt. 
Men  hvad  der  kunde  være  en  kærkommen  Adspredelse  i  en  Kro 
paa  Rejsen  en  trist  Vinteraften,  blev  trættende  naar  der  Aften 
efter  Aften  tærpedes  i  Kortene.  Dog,  i  Regensburg  var  det  knapt 
med  Forlystelser,  og  Gesandterne  dér  var  sjælden  aandeligt  be- 
tydelige Mænd;  Spillebordene  maatte  da  stadig  frem.  Bernstorff 
spillede  med  nu  som  senere,  men  det  var  ikke  hans  Hovedfor- 
nøjelse. Han  var  glad,  naar  et  Selskab  gav  ham  Samtale  om 
interessante  Materier  i  Stedet  for  Kortspil. 

Den    12.  Februar    1731    brød   Bernstorfferne   op   fra    Regens- 

burg  Og  rejste  over  Ingolsheim  og  Mannheim  til  Luneville.  De  havde 
dog  svært  ved  at  vinde  frem;  Vejenes  Beskaffenhed  ses  af  dag- 
lige Notitser  i  Dagbogen:  „Drei  Mal  umgeworffen",  „Ein  Mal  um- 
geworffen",  „Zwei  Mal  umgeworffen"  o.  s.  v.,  og  fire-fem  Dage  laa 
de  efter  adskillige  Vælteture  stille  i  den  lille  By  Weinheim  paa 
Vejen  mellem  Heidelberg  og  Mannheim.  Omsider  naaede  de 
Luneville,  hvor  de,  som  Skik  var  for  rejsende  unge  Junkere,  blev 
forestillede  for  Hertug  Frans  Stephan  og  hele  hans  Familie  og  hver 
Dag  under  Opholdet  spiste  ved  Hove.  Med  stor  Tilfredshed  fulgte 
Keyssler  her  sine  Myndlinge  i  Audiens,  og  ogsaa  han  blev  præ- 
senteret. Andre  Steder  havde  Ceremoniellet  ikke  tilladt  dette, 
men  her  i  Luneville  havde  man  af  Hensyn  til  det  store  Akademi, 
ved  hvilket  der  laa  en  Mængde  unge  Adelsmænd  med  deres  Hov- 
mestre, tilladt  at  ogsaa  disse  sidste  kom  til  Hove,  hvor  de  dog 
spiste  ved  et  særskilt  Marskal-Taffel. 

Nu  var  man  paa  fransk  Grund,  og  ilede  mod  den  By  hvor, 
som  Gehejmeraad  Forstner  skrev  til  Johan  Hartvig  Ernst,  „en- 
hver kunde  finde  hvad  han  søgte  og  føle  sig  tilpas.  Hofmanden 
og  Videnskabsmanden,  Soldaten  og  Haandværkeren,  Verdensmanden 
og  Eneboeren".^) 

Søndag  den  11.  Marts  kom  de  til  Paris  og  tog  ind  i  „La 
Croix  de  Fer"  i  Rue  St.  Denis.  Næste  Dag  flyttede  de  hen  i 
Hotel  d'Anjou  i  Rue  Dauphine,  hvor  de  til  sig  selv  og  deres  Tjener 
lejede  tre  Værelser  med  Garderobe  for  80  Livres  pr.  Maaned. 

Det  fire  Maaneders  Ophold,  der  nu  paafulgte,  fik  en  anden 
Karakter  end  det  foregaaende  hastigt  skiftende  Rejseliv.  Her  fik 
de  Tid  til  at  fole  sig  hjemme  og  leve  sig  ind  i  Paris'  brogede 
Liv.  De  stod  i  Europas  Centrum,  i  den  By  der  ubestridt  gav 
Tonen  an;  kun  forholdsvis  lidt  kunde  det  fire  Maaneder  lange 
Ophold  lære  dem,  men  selv  for  Andreas  Gottlieb,  der  aldrig 
siden  kom  derhen,  blev  Opholdet  i  Paris  en  Aabenbaring  af  noget 
straalende,  skønt  og  vidunderligt,  som  han  aldrig  glemte.-) 

Hoffet  i  Versailles  lokkede  næsten  mere  end  selve  Paris, 
men  de  unge  tyske  Baroner  kom  det  ikke  paa  saa  nært  Hold, 
som  de  var  komne  Smaahofferne  i  Turin  eller  Luneville.  Om  en 
Audiens  var  der  ikke  Tale,  de  maatte  nøjes  med  at  se  Stadsen 
og  Etiketten  paa  Afstand,  være  Tilskuere,  da  Ludvig  XV  og 
Marie  Leszczynska  efter  gammel  Skik  foretog  den  aarlige  Vask  af 

Fattiges  Fødder  eller  da  Kongen  alene  beværtede  de  Spedalske. 
Fra  Periferien  saa  de  til;  de  sad  i  Vinduet  hos  den  hollandske 
Ambassadør  og  saa  en  extraordinær  pavelig  Nuntius  holde  sit  høj- 
tidelige Indtog  i  Paris,  og  to  Dage  efter  bivaanede  de  i  Versailles 
hans  pompøse  offentlige  Audiens  hos  Kongen.  Men  det  var  og- 
saa  alt;  til  det  egentlige  storstilede  Hofliv  havde  de  ikke  Adgang. 
De  havde  faa  franske  Bekendte,  og  kun  et  enkelt  Navn  peger 
mod  det  fornemste  Selskab;  hos  Hertugen  af  SuUy  var  Brødrene 
nogle  Gange  til  Selskab,  og  da  Andreas  Gottlieb  et  Par  Uger 
havde  ligget  syg  af  Feber,  tog  han  ud  paa  et  af  Hertugens  Slotte 
for  under  sin  Rekonvalescens  dér  at  drikke  Æselsmælk.  Mere 
end  et  Par  franske  Familier  omgikkes  de  i  alt  Fald  ikke.  Dog, 
man  savnede  ikke  derfor  Selskab;  de  havde  jo  den  Kreds  der 
var  lettest  tilgængelig  for  dem,  de  fremmede  Gesandters.  Ejen- 
dommeligt er  det  her,  at  Bernstorffs  første  Gang  i  Paris,  Dagen 
efter  hans  Ankomst,  ikke  var  til  den  hannoveranske  eller  engelske 
Gesandt,  men  derimod  til  Gehejmeraad  Christen  Sehested,  den 
højtansete  aldrende  danske  Statsmand,  der  i  tre  Aar  havde  re- 
præsenteret Danmark  i  Paris.  Til  ham  medbragte  Bernstorff  In- 
troduktionsbrev  fra  Berckentin,  og  med  Venlighed  tog  Sehested 
sig  af  dem.  Men  det  var  paa  Hældingen  med  hans  Ophold  i  Paris. 
Under  5.  Februar  havde  han  efter  Ønske  modtaget  sin  Tilbage- 
kaldelse, og  den  31.  Marts  rejste  han  og  hans  Hustru  til  Dan- 
mark. Men  ikke  mindre  end  fire  Gange  i  Mellemtiden  var  Bern- 
storfferne  Gæster  i  hans  Hus,  og  ved  ham  indførtes  de  hos  andre 
Diplomater,  hos  hvem  de,  da  Sehested  var  rejst,  kunde  tilbringe 
den  Tid  der  ikke  var  udfyldt  af  Paris'  mangehaande  Adspredelser. 
Vi  kan  i  Bernstorffs  Dagbog  følge  dem  til  Middage,  Aftenselskaber 
og  Spillepartier  hos  de  hollandske,  kejserlige  og  hannoveranske 
Gesandter,  og  stadig  færdedes  de  sammen  med  unge  Adelsmænd 
og  Diplomater.  Med  de  fleste  havde  de  gjort  Bekendtskab  hos 
Sehested,  saaledes  med  den  danske  Peder  Otto  Rosenørn,  Sekretær 
i  det  danske  Kancelli,  Fredrik  von  Ehrenschild,  senere  dansk  Diplo- 
mat, en  Hr.  von  Vieregg,  rimeligvis  den  von  Vieregg  der  senere 
blev  dansk  Gesandt  i  Regensburg,  en  Hr.  von  Schmettau  og 
Friedrich  Maximilian  von  Lersner,  der  kort  forud  var  kommen  som 
Legationssekretær  fra  København.  Mellem  denne  sidste  og  Johan 
Hartvig  Ernst  udviklede  sig  en  Forbindelse  der  varede  mange  Aar. 

Snart  overværede  de  et  Mode  i  Académie  des  belles  lettres 
og  endte  Dagen  i  „Opera  Phaéton",  snart  saa  de  om  Formiddagen 
en  Tyrefægtning  og  om  Aftenen  den  berømte  Danser  Blondy  op- 
træde i  Operaen,  en  Dag  overværede  de  en  Retsforhandling  i 
Palais  de  Justice,  en  anden  Dag  tog  de  ud  til  Saint  Denis.  De 
tog  Del  i  alt  hvad  Paris  bod  af  lærerigt  og  fornøjeligt,  og  kom 
ogsaa  i  Forbindelse  med  den  litterære  Verden.  Keyssler  førte 
dem  til  Le  Sage,  den  berømte  Forfatter  af  „Gil  Bias",  til  den  be- 
kendte Rejsende  og  Samler  Paul  Lucas.  Fremtrædende  var  Johan 
Hartvig  Ernsts  Interesse  for  Skuespil  og  Musik;  hvert  Øjeblik  var 
han  i  Theater  og  i  Opera,  hørte  Koncert  eller  saa  Ballet.  Under- 
tiden saa  de  selv  Bekendte  hjemme  hos  sig  i  deres  Hotel,  men 
da  maatte  Spillebordene  give  Plads  for  Instrumenterne.  En  Gang 
gav  de  sammen  med  Lersner  for  et  lille  Selskab  af  Venner  en 
udsøgt  Koncert  med  den  fineste  Kunst,  Paris  kunde  byde;  Kunstnere, 
de  selv  kort  i  Forvejen  i  Koncerthuset  havde  hort  spille  „den  be- 
rømte Koncert",  optraadte  privat  hos  dem:  Blawet  spillede  paa 
Fløjte,  Marais  paa  Viola  di  Gamba,  og  en  Abbé  N.  paa  Violoncel. 
Saaledes  efterlignede  de  de  „petits  soupers"  der  i  det  franske 
Selskab  og  i  Hofkredsene  var  en  tvangfri  hyggelig  Afveksling  fra 
det  stivere  Selskabsliv. 

Keyssler  har  sikkert  vaaget  over  sine  Myndlinges  Bevægelser 
i  den  store  By,  hvis  „libertinage"  stod  som  en  Gru  for  en  alvor- 
lig religiøs  tysk  Adelsfamilie.  Dog  har  Johan  Hartvig  Ernst  Bern- 
storff ikke  alene  iagttaget  det  elegante  Hoflivs  og  det  brogede 
Selskabslivs  slebne  Former,  men  ogsaa  faaet  et  Indblik  i  hvad 
der  skjulte  sig  under  Dækket.  Konversationen  i  Diplomatiets 
Selskabsliv  har  visselig  behandlet  de  sidste  Skandaler  fra  Hoffet; 
en  Strøm  af  Letsind  og  Frivolitet  har  Bernstorff  folt  i  Luften 
om  sig;  i  det  følgende  Aars  Tid  maatte  Lersner  stadig  fortælle 
ham,  hvorledes  det  stod  sig  med  et  Par  skønne  letlevende  Damer 
fra  Theaterverdenen,  som  han  og  andre  af  deres  Omgang  havde 
kendt  i  Paris.  Hans  Blod  har  i  Paris  banket  stærkere  end  for, 
Aandedraget  været  mere  staccato  end  den  nittenaarige  Yngling 
før  havde  følt  det;  i  et  bevæget  Øjeblik  tilstod  han  for 
Keyssler,  „at  han  fandt  Livet  i  Paris  saa  tiltrækkende,  at  han 
tvivlede  om,  at  han  var  stærk  nok  til  at  modstaa  dets  lige  saa 
søde  som  syndige  Tillokkelser".') 

Muligvis  har  han  gjort  mere  personlige  Erfaringer  end  vi  kan 
spore;  han  tænkte  siden  med  Ængstelse  paa  hvad  han  havde  set 
og  oplevet  i  Paris,  og  erklærede  nu  aldrig  at  turde  vende  tilbage 
dertil;  tolv  Aar  senere,  da  han  kaldtes  til  Paris,  var  hans  Broders 
Frygt  endnu  levende. 

Men  ud  over  dette  stærke  Indtryk  af  Paris  gav  Besøget  1731 
ikke  meget;  Tiden  var  for  kort,  han  var  for  ung  og  havde  for 
faa  Forbindelser  til  at  kunne  trænge  dybere  ind  i  franske  For- 
hold. Fransk  Politik  stod  han  helt  fjærnt,  men  fik  dog  vistnok 
et  Indtryk  af  Kampen  mellem  Parlamenterne  og  Regeringen, 
mellem  Jesuiter  og  Jansenister,  som  netop  var  i  fuld  Gang.  Men 
i  ydre  Henseende  betød  Pariseropholdet  meget  for  ham.  Klædt 
som  en  tysk  Junker,  maaske  med  et  noget  gammeldags  Anstrøg 
—  thi  Keyssler  var  meget  økonomisk  —  var  han  kommen  til  Paris, 
men  dér  skød  han  Ham.  Knap  en  Uge  havde  han  været  i  Byen, 
saa  begyndte  han  at  forny  sin  Garderobe  ved  store  Indkøb.  Han 
købte  „Drap  d'Andylli"  til  20  Livres  Alen,  „Gros  du  Tour",  et 
fint  Silkestof,  og  kostbare  Gallonei ;  snart  efter  anskaffede  han  en 
rosafarvet  Silkevest  med  Sølvbroderier  og  Opslag  til  146  Livres, 
og  røde  Strømper  til  34  Livres  Parret,  en  ny  Paryk  maatte  der 
til,  og  den  gamle  Kaarde  ombyttedes  med  en  ny  „Sølvkaarde", 
Tobaksdaasen  fik  en  ny  Indfatning,  og  han  købte  sig  en  splinterny 
oven  i  Købet.  Heller  ikke  hans  gamle  Stok  svarer  til  Pariser- 
moden, han  faar  sig  en  ny  med  Guldknap,  og  flunkende  ny 
Baand  udkræves  til  den  og  til  Tabatiéren.^) 

Saaledes  omklædt  fra  Top  til  Taa  forlod  han  Paris,  og  i  sin 
Kalender  gemte  han  Adressen  paa  de  Firmaer,  han  havde  gjort 
Indkøb  hos,  og  til  dem  vender  han  tilbage.  Fra  nu  af  vil  han 
være  paa  Moden,  og  hvor  smaat  det  end  i  de  følgende  Aar  kan 
være  med  hans  Finanser,  sparer  han  intet  paa  sine  Klæder. 
Bud  paa  Bud  sendte  han  til  Lersner  om  at  købe  ham  de  fineste 
Stoffer  og  om  at  passe  det  mest  moderne  Snit.  Hvert  Aar  fik 
han  Sendinger  fra  Pariserskræddere;  allerede  i  1732,  da  han  første 
Gang  kom  til  København,  ofrede  han  paa  en  broderet  Silke-  og 
Fløjels  Klædning  til  Christian  VI's  Fødselsdagsfest  henimod  1000 
Livres.-)  Paris  gav  ham  straks  det  Tilsnit  af  fransk  Elegance 
der  fra  nu  af  aldrig  forlod  ham. 

Fra   Paris   drog   Bernstorfferne   og   Keyssler   Torsdagen   den 

28.  Juni  1731  i  Folge  med  nogle  af  deres  adelige  Bekendte,  bl.  a. 
den  danske  Peder  Otto  Rosenørn  Nord  paa  over  Amiens  til  Caiais, 
væltede  som  sædvanlig  paa  de  slette  Veje,  men  kom  dog  lykkelig 
til  Havet  og  over  til  Dover.  Natten  mellem  3. — 4.  Juli  var  de 
i  London.^) 

Det  var  første  Gang  de  to  Bernstorffer  var  i  London,  hvor- 
imod Keyssler  havde  været  der  i  et  Aars  Tid  omkring  1718  og 
havde  stiftet  en  Mængde  litterære  Forbindelser.  De  to  Unge  var 
anderledes  hjemme  i  London  end  i  Frankrig;  her  behøvede  de 
ingen  dansk  Ambassadørs  Introduktion,  og  Vejen  stod  dem  aaben 
til  Hoffet,  alle  fremadstræbende  Adeliges  Maal  og  Forlængsel. 
Hvad  der  end  var  kommen  Andreas  Gottlieb  den  ældre  og  Kong 
Georg  I  imellem,  saa  syntes  det  i  alt  Fald  nu  at  være  glemt; 
Georg  II  modtog  dem  som  Børnebørn  af  sin  Faders  udmærkede 
og  tro  Tjener;  han  lagde  kun  Venskab  og  Velvilje  for  Dagen 
overfor  dem,  paa  samme  Vis  som  der  i  Familien  Bernstorffs 
Følelser  overfor  det  engelske  Kongehus  kun  spores  Loyalitet  og 
Hengivenhed. 

Allerede  den  5.  Juli  tog  Brødrene  ud  til  Hampton  Court  og 
blev  forestillede  for  Kong  Georg,  Dronning  Caroline,  Prins  Frede- 
rik af  Wales,  Prinsesserne  og  en  Række  Hofembedsmænd,  for- 
uden den  fornemste  hannoveranske  Minister,  Grev  Bothmar, 
Bedstefaderens  Kollega  og  politiske  Fælle.  Præsentationen  ind- 
ledede en  for  de  to  Ynglinge  mærkelig  intim  Omgang  med  Hoffet; 
to  Dage  efter  flyttede  de  fra  Mistress  Nogents  i  S.  Martens  Lane 
next  Leister  ud  til  Hampton  Court,  hvor  de  i  et  Kaffehus  for  4 
Guineas  om  Ugen  lejede  sig  fire  Værelser  og  et  til  deres  Tjenere; 
her  i  London  havde  de  nemlig  mindst  to.  Men  de  var  kun  lidet 
hjemme;  næsten  hver  Dag  spiste  de  hos  en  af  de  hannoveranske 
Ministre  eller  de  høje  engelske  Hofembedsmænd,  for  saa  vidt  de 
ikke,  som  det  meget  jævnlig  skete,  var  til  Hove.  Særlig  tog 
Dronning  Caroline  sig  meget  af  dem;  de  var  til  Aftenselskab  hos 
hende,  deltog  i  hendes  Spillepartier  eller  ledsagede  hende  paa 
Spadsere-  og  Køreture;  ikke  mindre  end  en  halv  Snes  Gange  i 
alt  var  de  hendes  Gæster.  Ligesaa  var  de  til  Taffels  hos  de 
andre  Medlemmer  af  den  kongelige  Familie.  Hos  Kongen  selv 
derimod  var  de  kun  to  Gange  til  Audiens,  og  med  Prins  Frederik 
af  Wales  synes  de  kun  at  have  haft  en  lignende  overfladisk  For- 

bindelse,  uagtet  Prinsen,  der  længe  havde  levet  i  Hannover,  skal 
have  nydt  en  Del  Undervisning  sammen  med  Brødrene. 

For  øvrigt  færdedes  disse  først  og  fremmest  mellem  Tyskerne 
ved  Hoffet,  den  Kreds  af  høje  og  lavere  Embedsmænd  der  var 
knyttet  til  det  hannoveranske  „tyske  Kancelli"  i  London.  De 
fleste  kendte  Brødrene  gennem  Bedstefaderen;  med  andre  stiftede 
de  nu  Bekendtskab  der  senere  vedligeholdtes,  saaledes  med  Her- 
tuginden af  Kendale,  i  sin  Tid  Georg  I's  Elskerinde  og  Andreas 
Gottlieb  Bernstorffs  Veninde.  Men  de  indførtes  tillige  gennem 
Hoffet  og  de  hannoveranske  Gehejmeraader  hos  en  Række  for- 
nemme engelske  Familier.  De  besøgte  dem  i  London  og  paa 
Godserne  ude  paa  Landet,  og  her  fik  Bernstorff  det  Indtryk  af 
Livet  ved  det  engelske  Hof  og  i  det  engelske  Aristokrati,  der  blev 
Grundlaget  for  hans  senere  Opfattelse  af  England.  Først  seks  og 
tredive  Aar  senere,  under  helt  forandrede  Forhold,  saa  han  atter 
London,  medens  Andreas  Gottlieb  aldrig  kom  tilbage  til  England. 

Hampton  Court  var  dog  ikke  det  eneste,  de  saa  af  England. 
De  tog  jævnlig  de  faa  Timers  Vej  ind  til  London  og  saa  sig  godt 
omkring;  de  besaa  Tower  og  Londons  Børs,  Westminster  Abbedy 
og  Parlamentsbygningen,  Hospitalet  i  Chelsea  og  Slottet  i  Rich- 
mond,  de  overværede  Forestillinger  paa  Drury  Lane  Theatret,  saa 
paa  Hanekampe  og  blodige  Boksninger,  og  var  med  ved  Vædde- 
løbene ved  Onslow.  Ud  paa  Landet  tog  de  i  Selskab  med  deres 
adelige  Rejsefæller;  i  Portsmouth  saa  de  en  mægtig  Flaade  samlet, 
rede  til  at  gaa  til  Middelhavet.  De  besøgte  Winchester,  beundrede 
Kirken  i  Salisbury,  var  i  Oxford  et  Par  Dage  for  at  se  Kollegierne 
der,  Bibliothekerne  og  Museerne,  og  vendte  over  Windsor  tilbage 
til  Hampton  Court.  Længere  bort  fra  Centrum  til  Mellem-  og 
Nordengland  kom  de  ikke. 

Bernstorff  følte  sig  overordentlig  vel  tilpas  i  England;  Lan- 
dets Rigdom  og  Storhed  imponerede  ham,  og  med  Vemod  forlod 
han  „denne  lykkelige  0".^) 

Sidst  i  August  rejste  de  efter  Afskedsaudienser  ved  Hoffet  over 
Dover  til  Caiais  og  Dunkerque.  Her  skiltes  de  den  25.  August 
fra  deres  Rejsefæller,  og  dt  to  Brødre  og  Keyssler  tog  over  Lille 
og  Tournay,  hvor  de  interesserede  besaa  Fæstningsværkerne,  til 
Bryssel,  derfra  efter  en  Uges  Ophold  til  Antwerpen,  videre  med 
Skib  til  Rotterdam  og  derfra  med  Trækskøjte  til  Haag.     Ombord 

paa  Trækskojten  havde  de  spillet  Kort  med  en  fransk  Hr.  Char- 
din,  rimeligvis  den  berømte  franske  Maler,  der  den  Gang  var  i 
disse  Egne.  I  Haag  kom  de  ind  i  et  livligt  Selskab  af  Diplo- 
mater og  rejsende  engelske  og  franske  Adelsmænd.  Her  besøgte 
de  Lord  Chesterfield,  en  gammel  Ven  af  Familien,  nu  engelsk 
Gesandt  der.  Næsten  hver  Aften  gik  de,  som  overalt  paa  Rejsen 
hvor  der  havde  været  Mulighed  derfor,  i  Theatret;  i  Dunkerque 
havde  de  set  „Gid",  i  Haag  saa  de  blandt  andet  „Andromaque" 
og  „le  Philosophe  marié".  Ogsaa  paa  anden  Maade  viste  Johan 
Hartvig  Ernst  sin  Kærlighed  til  Theatret;  mellem  hans  mange 
Bogkøb  fra  Rejsen  var  en  Mængde  Skuespil;  flere  Bind  af  „Théatre 
Italien"  og  la  Mottes  Oeuvres  de  Théatre  havde  han  med  sig  fra 
Paris. 

Fra  Haag  gjorde  man  Udflugter  i  Holland,  mest  i  Selskab 
med  nogle  engelske  Damer.  I  fjorten  Dage  saa  de  Leyden,  Am- 
sterdam og  Utrecht;  i  Dortrecht  havde  Johan  Hartvig  Ernst  et 
for  hans  Fremtid  betydningsfuldt  Møde  med  det  danske  Kongehus's 
nære  Frænde  Grev  Anton  af  Aldenburg,  og  her  traf  han  Anton 
Larrey,  den  Gang  ansat  i  Grevens  Tjeneste,  senere  indflydelses- 
rig Minister  i  Holland.  De  blev  gode  Venner,  og  Larrey  blev 
den  gennem  hvem  Bernstorff  siden  fulgte  med  hollandske  For- 
hold.') 

Fra  Dortrecht  kom  de  atter  ind  i  Tyskland  og  naaede  den 
13. — 14.  Oktober  Diisseldorf.  Langsomt  rejste  de  i  tre  Uger 
op  gennem  Tyskland,  besøgte  mange  Byer  og  lod  sig  præsentere 
ved  flere  af  de  smaa  Fyrstehoffer,  f.  Ex.  i  Kassel  og  Braun- 
schweig.  Den  11.  November  1731  kom  de  efter  fire  Aars  Fra- 
værelse tilbage  til  Gartow,  og  Johan  Hartvig  Ernst  kunde  i  sin 
Dagbog  takke  Gud  for  vel  overstaaet  Rejse  og  for  at  han  havde 
fundet  sin  Familie  ved  god  Helsen.    Rejseaarene  var  til  Ende. 

Bernstorff  har  ikke  efterladt  Breve  eller  Optegnelser,  hvoraf 
man  direkte  kan  udlæse,  hvilket  Indtryk  disse  bevægede  Over- 
gangsaar  har  gjort  paa  ham.  Men  de  betød  overordentlig  meget 
for  hans  Udvikling.  Vi  kan  af  hans  Skrivekalendere  og  øvrige 
Notitser  se,  med  hvilken  Iver  han  sugede  Næring  af  alt  det  ny 
der  traadte  ham  i  Mode.  Med  vidaabne  Øjne  og  Ører  modtog 
han  alle  Indtryk;  hans  Interesser  var  hjemme  fra  vendte  imod  det 
brogede  Menneskeliv  og  de  vekslende  Billeder  af  Stats-  og  Sam- 

fundsformer,  som  Rejsen  førte  frem  for  ham.  Man  rejste  for  to 
Hundrede  Aar  siden  ikke  med  Jærnbanefart;  Indtrykkene  fik 
anderledes  Tid  til  at  uddybes  og  fæstnes  end  nu.  Med  en  moden 
og  alvidende  Mentor  som  Keyssler  ved  Siden  blev  der  Lejlighed 
til  rolig  at  drøfte  hvad  man  saa  og  hørte;  det  frugtbare  Muld  af 
Kundskab  og  Forstaaelse  i  den  unge  Mands  Indre  højnedes  med 
Lag  efter  Lag  og  voksede  sammen  til  et  fast  Jordsmon,  rigt  paa 
Frøkorn  til  mange  Muligheder.  En  ung  Mand  i  Tyveaarsalderen, 
som  Bernstorff,  var  den  Gang  langt  mere  udviklet  end  en  Yng- 
ling i  de  samme  Aar  nu  til  Dags.  Han  var  ikke  opdraget  til  den 
Gennemsnitskultur  hvor  Maalet  nedstemmes  efter  de  manges 
Ævner.  En  saadan  ung  Adelsmand  blev  behandlet  som  et  kost- 
bart Enkelteksemplar,  alt  afpassedes  efter  ham  og  lagdes  til  Rette 
for  at  føre  ham  saa  langt  som  muligt.  Undertiden  blev  dette  til 
Overlæsselse  og  Usundhed,  men  hvor  der,  som  hos  Bernstorff, 
var  rige  Ævner  og  sunde  Anlæg,  naaede  Udviklingen,  under  en 
saa  kyndig  og  retsindig  Vejledning  som  Keysslers,  en  skøn  Fylde 
og  Modenhed.  Fra  vor  Tids  Synsvmnkt  set  er  den  Mængde  theo- 
logisk  Visdom,  klassisk  Kundskab  og  utallige  tørre  Detailler  om 
Tidens  Statslivs  Former  —  det  tyske  Riges  Retsregler,  Lister  over 
Rang  og  Embeder  ved  de  forskellige  Hof  og  Stater  — ,  som  tidlig 
proppedes  ind  i  Dreng  og  Yngling,  et  ufrugtbart  og  upædagogisk 
Stof.  Men  der  er  Forskel  paa  Undervisningen  den  Gang  og  nu. 
Nu  vilde  et  saadant  uhyre  Kundskabsstof  vel  i  Reglen  blive  ind- 
tærpet  gennem  Lektielæsning;  den  Gang  tilegnedes  det  i  en  Privat- 
undervisning som  den,  Bernstorff  nød,  mest  under  friere  Former. 
Det  beroede  noget  paa  Manglen  af  afpassede  Lærebøger,  at 
Kundskaberne  som  oftest  erhværvedes  ved  fri  Læsning  af  større 
Fremstillinger,  hvor  Læreren  greb  vejledende  ind,  eller,  som  be- 
varede Kollegiehæfter  viser,  ved  Foredrag,  som  Eleven  nedskrev 
og  supplerede  ved  Selvlæsning.  Der  udvikledes  paa  denne  Maade 
større  Selvstændighed,  Eleven  lærte  at  vælge  det  væsentlige  ud 
af  et  større  Stof,  og  det  overlodes  ham  at  brede  sig  paa  Punkter 
hvor  han  havde  særlige  Interesser.  Overgangen  fra  Skolearbejde 
til  selvstændig  Tilegnelse  skete  derved  tidligt  og  let. 

En  anden  Side  af  den  adelige  Opdragelse  var  den  Hoved- 
vægt, den  lagde  paa  Indøvelsen  i  Menneskekundskab  og  Omgang 
med    Mennesker.      De    forud    afstukne   Veje    for   en    ung   Mand, 

der  vilde  ind  i  Hof-  eller  Statstjeneste,  førte  hurtig  ind  i  Forhold, 
hvor  Fremgangen  beroede  lige  saa  meget  paa  Ævne  til  at  gennem- 
skue Mennesker  og  vinde  dem  ved  personlig  Optræden  som  paa 
Kundskaber  og  Flid.  Opdragelsen  tog  i  Reglen  tidlig  Sigte  her- 
paa.  Der  laa  en  stor  Fare  heri;  Barnet  fik  ikke  Lov  til  at  ud- 
vikle sig  frit  og  leve  et  ubekymret  Døgnliv;  Tanken  paa  Frem- 
tiden droges  alt  for  tidlig  i  Forgrunden,  og  den  Unge  skruedes 
fast  i  et  Snøreliv  af  overmodent  Tankearbejde  og  Hensyntagen  til 
ydre  Former.  Børn  og  unge  Mennesker  var  saa  lidt  barnlige  og 
umiddelbare;  deres  Breve  og  Optegnelser  gør  i  Reglen  et  gammel- 
klogt Indtryk  i  Forhold  til  deres  Alder.  Undertiden  blev  Op- 
lærelsen  til  at  omgaas  Mennesker  udelukkende  Indskærpelse  i  rent 
ydre  Former,  som  enhver  maatte  lægge  uhyre  Vægt  paa.  Bern- 
storff optegnede  omhyggelig  Titlerne  paa  de  Rangspersoner,  han 
kom  i  Berøring  med,  han  mærkede  sig  Ceremoniellet  ved  de 
forskellige  Hoffer  og  søgte  at  gennemtrænge  de  Fornemmes 
indviklede  Familieforbindelser  for  ikke,  som  han  en  Gang  be- 
mærkede, „i  et  Barnebarns  Nærværelse  at  komme  til  at  omtale 
et  Nederlag  som  Bedstefaderen  havde  lidt".^)  Hvis  man  blev 
staaende  ved  alt  dette  ydre,  udtørredes  kun  Sindet;  bag  den  ydre 
Politur  trivedes  da  Raahed  og  Selviskhed.  Men  hvor  der,  som 
i  de  Omgivelser  hvori  Bernstorfferne  voksede  op,  herskede  en 
moralsk  og  religiøs  Livsanskuelse,  hvor  Tilværelsen  ikke  ansaas 
for  bestemt  til  Nydelse,  men  til  Arbejde  under  Ansvar,  vænnedes 
den  Unge  til  en  Selvbeherskelse  og  Hensyntagen,  til  en  Forsigtig- 
hed og  Taktfuldhed  i  Optræden,  der  havde  virkelig  menneskelig 
Værd. 

En  Mand  som  Keyssler  f.  Eks.  ansaa  det,  efter  hvad  vi  kan 
skønne  af  hans  Skrifter,  for  sin  Opgave  at  benytte  baade  Lære- 
stof og  Rejseiagttagelser,  baade  Samtaler  med  Rejsende  og  poli- 
tiske Begivenheder,  kort  sagt  hver  Dags  Begivenheder  til  at  vække 
sine  Lærlinges  Forstaaelse  for,  hvad  Livet  krævede  af  dem  og 
hvad  det  udsatte  dem  for.  Bernstorffernes  Opdragelse  havde  haft 
et  stærkt  moraliserende  Præg,  men  Formen  for  denne  Undervis- 
ning havde  været  praktisk;  derfor  sløvedes  de  Unge  ikke  derved; 
deres  Tænkning  og  Selvbevidsthed  modnedes  tidlig. 

Saaledes  var  Bernstorff  med  sit  tyvende  Aar  langt  videre  end 
en   tyveaarig  ung   Mand   i   vore   Dage   i    Reglen   vil   være.     Han 

havde  erhværvet  den  Almendannelse  der  fandtes  hos  hans  Tids 
Overklasse;  den  var  sikret  ved  mange  Aars  planmæssig  Vejled- 
ning og  uddybet  ved  en  Udenlandsrejse,  der  havde  givet  ham  Ind- 
tryk af  de  betydeligste  Stater  i  Europa.  Hans  Interesser  var  al- 
sidige, hans  Arbejdsævne  og  Vilje  svarede  til  hans  ungdommelige 
Sundhed  og  Kraft.    Han  var  rede  til  at  udfylde  en  Plads  i  Livet. 


TREDIE  KAPITEL. 


Johan  Hartvig  Ernst  Bernstorff  i   København. 

1732—1733. 

ET  Par  Uger  efter  Sønnernes  Hjemkomst  forblev  Familien 
Bernstorff  samlet  paa  Gartow.  Bønderne  paa  Godset  hilste 
Sønnerne  velkommen  hjem,  Præst  og  Klokker  gjorde  Reverens 
og  overrakte  et  Velkomstdigt.  Slægtninge  kom  i  Besøg,  og  man 
gæstede  Venner  i  Omegnen.  Dagene  gik  med  Jagt,  Aftenerne 
med  Samtale  og  Kortspil.') 

Men  allerede  1.  December  brød  man  op  paa  ny.  Nu  skiltes 
Johan  Hartvig  Ernst  og  Andreas  Gottlieb;  de  havde  hidtil  fulgtes 
godt  ad  og  var  blevne  nøje  forenede  i  broderligt  Venskab;  der 
havde  sjælden  været  Tvist  imellem  dem,  og  de  mindedes  siden 
næsten  med  Rædsel,  hvorledes  ungdommelig  Kappelyst  en  enkelt 
Gang  under  Fægteovelserne  havde  ophidset  dem  imod  hinanden.-) 
De  havde  udviklet  sig  meget  forskellig,  men  fordi  de  nu  gik  hver 
sin  Vej,  glemte  de  ikke  deres  Bedstefaders  Formaning  om  at 
holde  ubrødelig  sammen. 

Johan  Hartvig  Ernst  og  hans  Moder  tog  over  Celle  til  Han- 
nover. Her  præsenterede  Fru  Bernstorff  sin  Søn  for  Slægt  og 
højadelig  Omgangskreds,  og  hvem  der  i  Juletiden  saa  dem  i  dag- 
lig Omgang  med  Hannovers  indflydelsesrige  Minister  Gerlach  Adolf 
von  Miinchhausen,  fristedes  til  at  tro,  at  han  skulde  berede  den 
unge  Bernstorff  en  Fremtid  i  Hannover. 

Det  var  dog  ikke  Hensigten;  Bernstorff  havde  allerede  banet 
sig  Vej  andet  Sted.^) 

Af  de  tre  Fideikommisser,  som  Andreas  Gottlieb  Bernstorff 
havde  oprettet,  skulde  de  to  mindste,  Wotersen  og  Wedendorff, 
tilfalde  Johan  Hartvig  Ernst  efter  Joachim  Engelches  Død.  Dette 
var  en  anselig  Forsørgelse,  og  i  og  for  sig  kunde  den  unge  Junker 
meget  vel  være  bleven  rolig  hjemme  for  ligesom  sin  Broder  at 
forberede  sig  til  efter  sin  Faders  Død  at  overtage  og  røgte  sin 
Arv  som  stor  Godsejer.  Men  denne  Tanke,  der  ingenlunde  stem- 
mede med  Bedstefaderens  Plan  for  Slægtens  Fremtid,  afviste  han 
bestemt.  „Jeg  har  en  saa  ringe  Smag  for  Landet  og  for  de 
Glæder,  man  der  nyder,  at  det  forhindrer  mig  i  at  vælge  denne 
Livsgærning,  skønt  jeg  efter  alle  Solemærker  at  dømme  hurtigst 
vilde  skabe  mig  en  rolig  og  lykkelig  Tilværelse",  skrev  han  ved 
denne  Tid  til  en  Ven.  „Jeg  forudser,  at  jeg  aldrig  vilde  kunne 
tvinge  mine  Tilbøjeligheder  tilstrækkelig  til  at  faa  Held  med  mig 
ad  denne  Vej;  i  Stedet  for  de  gode  Beskæftigelser,  som  andre 
forstaar  at  skaffe  sig  paa  Landet,  vilde  jeg  kun  fortæres  af  Ørkes- 
løshed og  Kedsomhed.  Jeg  maa  derfor  vende  mit  Blik  andetsteds 
hen  og  indtræde  i  en  eller  anden  Statstjeneste."  ^) 

Nærmest  laa  da  hans  Fædrelands,  Hannovers,  eller  Englands 
Tjeneste,  hvor  han  kunde  træde  i  sin  Bedstefaders  Fodspor. 
Medens  han  var  i  England,  havde  Tanken  herom  beskæftiget  ham, 
men  han  opgav  den  straks  og  indrømmede  resigneret,  at  selv  om 
han  hele  sit  Liv  vilde  foretrække  England  for  ethvert  andet  Land 
i  Verden,  saa  var  der  ikke  den  mindste  Udsigt  til,  at  han  nogen- 
sinde kunde  faa  en  behagelig  Stilling  paa  „denne  lykkelige  0". 
Af  sin  Bedstefaders  Historie  havde  han  lært  den  Mistillid  at 
kende  hvormed  Englænderne  betragtede  enhver  Hannoveraner, 
og  under  alle  Omstændigheder  maatte  han  skabe  sin  Stilling  i 
London  som  hannoveransk  Statstjener.  Men  herdl  var  Vejen 
Kollegierne  i  Hannover,  og  denne  Vej  vilde  Bernstorff  ikke  gaa. 
Han  mente  øjensynlig,  at  de  politiske  Forhold  i  Hannover,  som 
de  havde  udviklet  sig  i  Bedstefaderens  sidste  Aar,  var  særlig 
vanskelige  for  ham,  „men",  skrev  han  til  en  Ven,  „selv  om  Ind- 
flydelserne vare  mig  mere  gunstige,  saa  vilde  jeg  dog  se  mig  nød- 
saget til  andetsteds  at  søge  en  Lykke  som  jeg  forgæves  vilde 
søge  herhjemme,  thi  mit  Fædreland  er  nedtrykt  til  at  være  en  Pro- 
vins, og  jeg  ser  ikke  nogen  Stilling  der  kan  tjene  mig  som  Skole 
for   at  gøre   mig  skikket  til  en  Dag  at  opnaa  en  betydeligere."-) 

Han  havde  indset,  at  Bedstefaderens  Kamp  for  at  hævde  Han- 
novers Stilling  overfor  England  var  frugtesløs;  der  er  en  Efter- 
klang af  Andreas  Gottlieb  den  ældres  Bitterhed  i  hans  Ord;  han 
ser  ikke  sin  Ærgærrigheds  Maal  indenfor  en  Provins's  beskedne 
Rammer.  Resultatet  af  Bedstefaderens  politiske  Arbejde  fjærnede 
Johan  Hartvig  Ernst  Bernstorff  fra  Hannover.  Men  naar  han 
derefter  fandt  det  den  naturligste  Sag  at  søge  til  et  fremmed  Land, 
saa  var  han  i  fuldkommen  Overensstemmelse  med  sin  Tids  Tanke- 
gang. Den  uhyre  Forskel  mellem  det  18.  og  19.  Aarhundredes 
Statsskik  viser  sig  i  den  gennemførte  Internationalisme,  der  den 
Gang  lod  Embedsstillingerne  rundt  om  i  Europa  besættes  uden 
Hensyn  til  Nationaliteten.  Kun  Frankrig  og  England  var  natio- 
nalt selvstændige  og  udviklede  nok  til  at  Udlændinges  Forsøg  paa 
at  trænge  ind  i  Reglen  slog  fejl.  I  England  satte  Parlamentarismen 
en  Skranke,  i  Frankrig  Religionen  og  den  franske  Hofadels  og 
Embedsadels  Klyngen  sig  til  den  enevældige  Konge.  Men  ellers 
søgte  Enevælden  sine  Tjenere  uden  nationalt  Hensyn.  Til  Spanien 
strømmede  Franskmænd  og  Italienere,  til  de  italienske  Hoffer 
Franskmænd,  Spaniere  og  Tyskere,  de  sidste  ned  gennem  Østrig, 
hvor  der  blandedes  en  Skare,  broget  som  Rigets  Nationaliteter; 
til  Polen  forte  de  sachsiske  Kurfyrster  trods  Adelens  Protest 
tyske  Embedsmænd;  ind  i  Rusland  strømmede  Tyskerne,  som  de 
vandrede  til  Danmark  og  Sverige;  i  Tyskland  som  i  Nederlandene 
fandt  franske  Schweitzere  og  Italienere  ofte  en  Plads.  Strømmens 
Styrke  og  Retning  skiftede  med  de  politiske  Konstellationer  og  med 
Suverænernes  tilfældige  Omgivelser,  men  først  og  fremmest  op- 
fattedes Statstjenesten  som  en  fuldkommen  international  Sag.  Som 
en  Skrædder-  eller  Skomagergesell  med  Randsel  paa  Ryggen  kunde 
faa  Arbejde  overalt,  saaiedes  den  Adelsmand  eller  Doctor  juris 
der  vilde  tjene  ved  Hof  eller  i  Kollegier.  Italienske  og  spanske 
Jesuitter  trængte  ind  hvor  den  katholske  Religion  aabnede  Dørene; 
ganske  paa  samme  Vis  fulgte  den  tyske  Adel  efter  tysk  Protestan- 
tisme og  tyske  Dynastier.  Dette  var  ikke  alene  en  Frugt  af  ene- 
vældige Fyrsters  Luner  og  Spillen  op  med  Statens  Embeder  og 
Penge;  Tyskland  var  hele  Mellem-  og  Nordeuropas  store  Centrum. 
Aarsagerne  var  mange;  en  væsentlig  Aarsag  var  Lutheranismen,  der 
ikke  blev  et  nationalt  Svækkelseselement  alene  for  Tyskland,  men 
ogsaa  for  store  Dele  af  Nordeuropa.  Men  trods  al  Svaghed  var  Tysk- 

lands  aandelige  Udvikling  efter  1648  rigere  end  dets  Nabolandes 
mod  Nord  og  Øst,  dets  Statsliv  frugtbarere  paa  Nydannelser  og 
Forbilleder.  Ogsaa  Folkekarakteren  virkede.  Tyskerne  trængte 
sig  uforfærdet  frem,  stolende  paa,  at  hvad  de  bragte,  vilde  blive 
modtaget  med  Kyshaand  og  Tak. 

Men  fordi  Hannover  og  England  ikke  passede  Bernstorff,  var 
alle  Sunde  dog  langtfra  spærrede  for  ham;  han  havde  mange 
Steder  at  vælge  imellem. 

Først  og  fremmest  spillede  Religionen  for  Bernstorff  som  for 
de  fleste  af  hans  protestantiske  Standsfæller  en  Hovedrolle.  Hans 
Slægts  Traditioner,  hans  Bedstefaders  bestemte  Vilje,  hans  egen 
religiøse  Følelse  forbød  ham  at  træde  i  en  katholsk  Fyrstes  Tje- 
neste, men  derfor  behøvede  han  ikke  at  søge  udenfor  det  tyske 
Riges  Grænser.  Der  var  tyske  protestantiske  Stater  nok  at  vælge 
imellem.  Men  overfor  de  fleste  af  disse:  Meklenburg,  Hessen, 
Wiirtemberg,  og  Sachsen,  hvor  Protestanter  tjente  den  katholske 
Kurfyrste  hvis  Religion  holdtes  indenfor  snævre  Skranker,  gjaldt 
den  samme  Anke  som  mod  Hannover;  Forholdene  var  for  smaa, 
Maalet  ikke  højt  nok.  Ti  Aar  efter  afviste  Bernstorff  bestemt  en 
ærefuld  Kaldelse  til  Minister  i  Kassel.  Preussen  var  stort,  men 
til  Berlin  vilde  en  Bernstorff  ikke  vende  sin  Gang.  Andreas 
Gottlieb  havde  næret  en  Uvilje  mod  den  brandenburgske  Politik, 
der  med  ærligt  Had  gengældtes,  og  disse  Følelser  nedarvedes. 
Frederik  Wilhelm  Fs  Personlighed  indbød  ej  heller  til  nærmere 
Bekendtskab. 

Der  var  da  to  Lande  tilbage:  Sverige  og  Danmark-Norge. 
Personlige  Forbindelser  blev  afgørende;  men  bortset  derfra  tyngede 
Vægtskaalen  ikke  til  Fordel  for  Sverige.  Sverige  var  fjærnere,  og 
man  havde  i  Europa  en  almindelig  Følelse  af  Rigets  Afmagt  efter 
Karl  XI Fs  Død.  Frederik  af  Hessens  svage  Kongemagt,  Rigs- 
dagens Myndighed  og  den  talrige  indfødte  Adel,  der  hungrig  stre- 
des om  Embederne,  lokkede  ikke  en  Udlænding.  Oven  i  Købet 
havde  Bernstoffernes  Navn  ingen  god  Klang  i  Sverige,  hvis  In- 
teresser Andreas  Gottlieb  den  ældre  ofte  havde  modarbejdet. 

Danmark-Norge  var  derimod  en  Stat  hvor  Gunst  og  Frem- 
gang udelukkende  beroede  paa  den  enevældige  Konge.  Den  danske 
Kongeslægts  Tyskhed  aabnede  erfaringsmæssig  Ejderporten  for  en- 
hver lykkesøgende  Tysker.  Vel  hørte  af  den  danske  Konges  Lande 

kun  Holsten  til  det  tyske  Rige,  men,  i  alt  Fald  ude  fra  set,  havde 
det  officielle  Danmark,  Hof  og  Centralstyrelse,  Hær  og  Diplomati 
et  saa  tysk  Præg,  at  Tanken  om  en  national  Modsætning  ikke 
bortskræmmede  den  der  agtede  at  søge  sin  Lykke  i  Samfundets 
højeste  Lag.  Datidens  Danmark-Norge  indtog  en  langt  anseeligere 
Plads  i  det  nordeuropæiske  Statssystem  end  vi  nu  har  let  ved  at 
forestille  os.  Dets  militære  Magt  var  som  dets  Landomraade 
endnu  betydeligt;  de  smaa  tyske  Stater  betragtede  det  med  Ær- 
bødighed som  et  gammelt  anset  Rige  og  fremfor  alt  som  en  af 
den  lutherske  Protestantismes  fasteste  Borge.  Den  fælles  Tros- 
bekendelse øvede  i  det  18.  Aarhundrede  en  Tiltrækningskraft  der 
næsten  svarede  til  vor  Tids  nationale  Samfølelse.  En  luthersk 
Tysker  som  Bernstorff  følte  sig  uden  Sammenligning  nærmere 
knyttet  til  det  lutherske  Danmark  end  til  de  sydtyske  katholske 
Stater  eller  de  calvinske  Egne  i  Vesttyskland.  Tredive  Aar  senere 
bemærkede  Andreas  Peter  Bernstorff,  at  Danmark  var  det  eneste 
Land  til  hvilket  en  tysk  Protestant  fornuftigvis  kunde  knytte  sig, 
og  Johan  Hartvig  Ernst  mente  det  samme  1731.  „Den  Forbin- 
delse, som  Danmark  har  med  de  andre  europæiske  Magter,  det 
Antal  Ministre,  det  holder  ved  alle  europæiske  Hoffer,  de  gode 
Stillinger,  der  tilsidst  kan  belønne  lang  og  god  Tjeneste,  alt  dette 
giver  mig  Haab  om,  at  ogsaa  jeg  engang  kan  opnaa  noget  for 
mig,  og  derfor  har  jeg  foretrukket  det  danske  Hof  fremfor  ethvert 
andet",  skrev  han  da  han  stod  i  Begreb  med  at  knytte  sig  til 
Danmark.^) 

Allerede  paa  Rejsen  havde  han  truffet  sit  Valg.-)  Den  Iver, 
hvormed  han  i  Wien  knyttede  Forbindelse  med  Berckentin,  i 
Paris  med  Sehested,  viser,  hvorhen  hans  Tanker  droges.  Under 
Opholdet  i  Holland  skete  de  indledende  Skridt.  1  Dortrecht  traf 
han  Grev  Anton  af  Aldenburg,  det  danske  Kongehus's  nære 
Frænde,  der  levede  i  København,  men  paa  denne  Tid  opholdt 
sig  i  Nederlandene  under  et  Besøg  for  at  tilse  sine  oldenburgske 
Godser,  Varel  og  Kniephausen.  Den  9.  Oktober  1731  havde 
Bernstorff,  som  han  udtrykkelig  noterede  i  sin  Kalender,  en  to 
Timers  Samtale  med  Greven;  to  Dage  efter  taltes  de  atter  længe 
ved,  og  Grev  Anton  lovede  ham  sin  Støtte  i  Kobenhavn,  ja  op- 
fordrede ham  maaske  selv  til  at  træde  i  dansk  Tjeneste.  Medens 
Bernstorff  derpaa  rejste  til  Gartow.  skrev  Greven  til  Kobenhavn, 

samtidig  med  at  der  fra  anden  Side  gjordes  Skridt  til  Gunst  for 
ham,  nemlig  af  Brødrene  Plessen,  de  to  den  Gang  mest  for- 
maaende  Mænd  i  København. 

Forbindelsen  mellem  Familierne  Plessen  og  Bernstorff  var 
gammel.  Der  var  en  Art  Fætterskab  mellem  dem,  og  i  1690erne 
havde  Andreas  Gottlieb  Bernstorff  og  den  „gamle"  Plessen, 
Christian  Siegfried  Plessen,  der  under  Christian  V  spillede  en 
betydelig  Statsmandsrolle  i  Danmark  og  Nordtyskland,  samvirket 
i  Meklenburg,  hvor  de  begge  ejede  Godser,  under  Stridigheder 
dér  mellem  Hertugerne  og  Adelen.^)  Nu  var  Christian  Siegfried 
Plessens  Sønner  Christian  Ludvig  og  Carl  Adolf  efter  Tronskiftet 
1730  blevne  Medlemmer  af  Christian  VI's  første  Konseil.  Efter 
Tidens  Skik  søgte  de  at  skaffe  deres  unge  Slægtning  ind  i  deres 
nye  Fædreland;  maaske  havde  dette  allerede  tidlig  været  aftalt 
mellem  dem  og  Bernstorffs  Forældre.  I  Oktober  1731  talte  Lud- 
vig Plessen  om  Johan  Hartvig  Ernst  Bernstorff  til  Christian  VI; 
denne  svarede  gunstigt,  og  Plessen  lod  derefter  Bernstorff  vide, 
at  han,  hvis  han  kom  til  København,  kunde  gøre  Regning  paa  at 
komme  i  dansk  Tjeneste,  foreløbig  som  Kammerjunker.  Dette 
vidste  Bernstorff  før  han  kom  til  Gartow,  og  han  var  bestemt  paa 
snarest  mulig  at  tage  til  Danmark.  Det  trak  lidt  ud  med  Rejsen, 
men  i  Begyndelsen  af  Marts   1732  naaede  han  til  København. 

Den  meget  gunstige  Opfattelse,  som  Bernstorff  og  hans  Kreds 
havde  dannet  sig  af  den  ny  danske  Konge,  har  øjensynlig  med- 
virket til  hans  Beslutning.  „Kongen  gælder",  skriver  Bernstorff 
i  et  intimt  Brev,  „for  at  være  en  flittig,  forstandig  og  brav  Herre, 
hvad  der  er  af  stor  Betydning  for  en  ung  Mand  der  har  gjort 
Hæderlighed  til  en  Regel  for  sine  Handlinger."  Den  Klogskab 
og  Dygtighed,  som  Christian  VI  efter  Bernstorffs  Mening  havde 
vist  ved  Valget  af  sine  Ministre  —  Bernstorff  tænkte  her  paa 
Brødrene  Plessen  — ,  haabede  han  ogsaa  selv  at  faa  Gavn  af. 

Kort  før  sin  Afrejse  bad  Bernstorff  Berckentin  om  Anbefalings- 
breve  til  formaaende  Folk  i  Danmark,  da  han  nu  mere  end  nogen- 
sinde mente  at  have  Brug  for  Berckentins  Støtte  „for  ikke  at 
strande  paa  de  mange  Skær  ved  det  Hof,  hvortil  jeg  kommer 
som  fremmed  og  hvor  jeg  kun  overfladisk  kender  Jordbunden". 
Berckentin  skrev  til  Udenrigsministeren,  Ivar  Rosenkrantz,  og  saa- 
ledes  havde  Bernstorff  Tilknytning  til  ikke  mindre  end  tre  danske 


BERNSTORFF    I    KOLLEGIERNE.  5) 

Konseilsministre.  Han  skulde  imidlertid  erfare,  at  han  virkelig 
kun  overfladisk  kendte  Stillingen  ved  det  Hof,  han  kom  til;  denne 
Støtte  var  mindre  holdbar  end  han  den  Gang  troede. 

Hverken  Breve  fra  Bernstorff  eller  hans  Skrivekalendere 
under  dette  hans  første  Ophold  i  København  er  bevarede,  og  vi 
ved  forholdsvis  lidt  om  hans  Forhold  i  denne  Tid.  Han  blev  vel 
modtaget  af  Brødrene  Plessen  og  Rosenkrantz,  21.  April  1732 
udnævnt  til  Kammerjunker,  og  kort  efter  som  en  Slags  ulønnet 
Volontær  ansat  i  det  tyske  Kancelli.')  Her  lærte  han  den  danske 
Administration  at  kende,  indtil  han  omtrent  et  Aar  efter  blev  an- 
sat i  den  diplomatiske  Stilling,  der  naturligt  maatte  være  hans 
Ønskers  første  Maal.  Fra  det  tyske  Kancelli  udgik  den  Gang 
Hertugdømmernes  almindelige  Administration,  Rets-,  Kirke-  og 
Skolevæsen,  medens  f.  Eks.  Finans-  og  Toldvæsen  laa  under  de 
for  hele  Riget  fælles  Kollegier,  Rentekammeret  og  Kommercekol- 
legiet,  der  var  delte  i  forskellige  Afdelinger  for  Kongeriget  Dan- 
mark, Hertugdømmerne  og  Norge.  Tillige  henhørte  formelt  Uden- 
rigsstyrelsen under  det  tyske  Kancelli,  men  faktisk  blev  alle  vig- 
tigere udenrigske  Sager,  f.  Eks.  al  Korrespondance  med  Diplo- 
materne og  de  fremmede  Regeringer,  ikke  behandlede  paa  almindelig 
Maade,  men  afgjorte  af  Chefen  for  det  tyske  Kancelli  alene  med 
enkelte  betroede  Underordnede  som  Sekretærer. 

Ved  denne  Tid  var  det  Ivar  Rosenkrantz  og  Oversekretær 
Frants  von  Hagen  der  havde  den  daglige  Ekspedition  af  de  uden- 
rigske Sager.  Foi'handlingerne  skete  enten  i  Konseillet,  hvor 
Kongen  præsiderede,  eller  mundtlig  eller  skriftlig  alene  mellem 
Kongen  og  Rosenkrantz,  eller  ved  fortrolig  Forhandling  mellem 
Konseilsmedlemmerne  indbyrdes,  særlig  mellem  Rosenkrantz  og 
Brødrene  Plessen.  Denne  Ordning  var  ikke  ganske  behagelig  for 
dem  der  som  Bernstorff  skulde  sætte  sig  ordentlig  ind  i  Sagerne, 
thi  Frants  von  Hagen  var  yderst  misfornøjet  med  at  faa  unge 
adelige  Volontærer  ind  i  sit  Kontor  og  skød  dem  efter  Ævne  til 
Side.  Til  de  ugentlige  Forhandlinger  mellem  Oversekretæren  og 
def  orskellige  Sekretærer,  ved  den  Tid  fire,  havde  Volontærerne 
Adgang,  men  her  foregik  der  som  oftest  kun  en  rent  formel  og 
overfladisk  Forhandling  om  Hertugdømmernes  Anliggender;  man 
kunde  her,  sagde  en  Mand  der  havde  siddet  i  Kancelliet  i  flere  Aar, 
kun   lære   Forretningsgangen   „Slendrianen"   at   kende,   og  det  var 

4* 

ikke  meget  bevendt.  Udenrigspolitiken  behandledes  med  stor 
Hemmelighedsfuldhed,  ubestemt  og  lejlighedsvis,  medens  de  al- 
mindelige Kancellisager  skulde  behandles  paa  faste  Kancellimøder 
til  bestemte  Tider.  Hagen  kunde  lukke  tæt  til  for  en  Volontær, 
og  det  beroede  saaledes  alene  paa  Rosenkrantz's  Interesse  og  Vel- 
vilje,, om  Bernstorff  fik  noget  at  se  og  lære.  Hvordan  det  er 
gaaet  hermed,  vides  ikke;  men  Bernstorff  har  sikkert  arbejdet 
saa  ivrig  som  mulig,  og  at  man  allerede  Aaret  efter  betroede  ham 
en  selvstændig  Plads,  tyder  paa,  at  man  har  haft  Tillid  til  hans 
Kundskaber.  Christian  VI  lagde  nøje  Mærke  til  sine  Folk,  og 
det  er  sandsynligt,  at  Rosenkrantz  har  givet  Bernstorff  god  Lej- 
lighed til  at  lære  Sagerne  at  kende.  Bernstorff  havde  desuden 
gennem  sin  Ven  Lersner  en  Forbindelse  med  den  ældste  Kan- 
cellisekretær, Etatsraad  Frederik  Esmarck,  der  vistnok  er  kommen 
ham  til  Gode.  Et  Aar  var  imidlertid  kun  en  kort  Tid  til  at  sætte 
sig  ind  i  de  fremmede  Forhold;  hvor  ævnerig  og  arbejdsdygtig 
Bernstorff  end  var,  saa  maa  hans  Viden  dog  have  været  stykke- 
vis, og  han  har  sikkert  ikke  fa"  et  ordentlig  Kendskab  til  de  indre 
Forhold  i  Danmark.  Lettere  har  det  vel  været  at  faa  fat  i  de 
ydre  politiske  Traade,  for  saa  vidt  Rosenkrantz  har  givet  ham 
Anledning  hertil.  Det  er  betegnende  for  hin  Tids  Embedsforhold, 
at  man  uden  Betænkning  efter  saa  kort  Forberedelse  Aaret  efter 
kunde  sende  en  ikke  enogtyveaarig  ung  Mand  ud  for  som  Ge- 
sandt at  varetage  Rigets  Interesser  i  Udlandet. 

Bernstorff  har  sikkert  følt  det  som  et  Gode  at  tage  alvorlig 
fat  paa  sit  Arbejde,  thi  meget  andet  gav  Kobenhavn  under  Chri- 
stian VI  ikke  en  ung  Mand  at  udfylde  Tiden  med.  Livet  dér  var 
ensformigt  og  fattigt  paa  Adspredelser.  Af  de  Breve,  som  den 
franske  Ambassadør  i  Danmark,  den  unge  handlelystne  Grev  de 
Plélo  netop  i  disse  Aar  skrev  hjem  til  sine  Venner,  ser  man, 
hvor  smaastadsagtigt  det  forekom  den  der  sammenlignede  det  med 
Paris  eller  London.^) 

„On  vous  a  déjå  dit  ce  que  sont  les  Danois, 
leur  haine  des  plaisirs,  leur  esprit  de  guingois, 
leur  aride  entretien,  leurs  gotliiques  usages. 
Ah,  Seigneur,  que  cinq  ans  chez  de  pareils  visages 
sont  rudes  å  passer."*) 


,De  kender  Danskerne,  deres  Had  til  Fornøjelse,  deres  forskruede  Tanke- 

Saaledes  klagede  Plélo  sig  paa  Vers;  og  „forestil  Dem",  skrev 
han  en  anden  Gang  til  en  Ven,  „et  Hof  uden  Glans,  Hoffolk 
uden  Manerer,  en  By  uden  Fornøjelser,  en  Ungdom  uden  Liv, 
et  helt  Folk  uden  Glæde,  ingen  Konversation,  ingen  Hygge  i 
Selskabslivet,  et  uafladeligt  Ceremoniel,  Trakasserier  uden  Tal, 
endelig  smaa  Aftenselskaber  paa  halvtredsindstyve  Personer,  hvor 
det  altid  staar  paa  Korender,  smeltet  Smor  og  Muskat,  og  hvor 
man  tilbringer  Halvdelen  af  Tiden  med  at  drikke  Skaaler:  se 
saadan  er  Kobenhavn  og  Danskerne." 

Lad  nu  end  denne  Skildring  bære  Præget  af,  at  Plélo,  der 
var  en  Mand  med  særlig  mange  Interesser,  længtes  stærkt  tilbage 
til  Paris,  saa  var  dog  Hovedtrækkene  rigtige.  Over  Livet  i  Koben- 
havn hvilede  der  i  disse  Aar,  da  Holbergs  Skueplads  var  lukket, 
et  mørkt,  glædesløst  Præg;  som  Plélo  skrev:  „I  Kobenhavn  har 
vi  kun  Tristhed:  trist  Fornuft,  triste  Dumheder,  alt  trist."  Næsten 
alle  Forlystelser  var  allerede  nu  trængte  tilbage  af  Christian  VFs 
tunge  Religiøsitet;  af  Adspredelser  udendørs  optegner  en  ung 
Junker  i  sin  Dagbog  fra  disse  Aar  med  Omhu,  naar  der  efter  en 
Kinafarers  Ankomst  holdtes  Auktion  over  Ladningen,  eller  naar 
der  blev  Lejlighed  til  i  „Menageriet"  paa  Frederiksberg  at  be- 
undre „en  Desmerkat,  Leoparder  og  en  Fugl".')  Man  var  nøjsom 
i  de  Tider.  Om  Theaterforestillinger  er  der  ingen  Tale,  og  det 
var  en  Sjældenhed,  at  der  om  Vinteren  blev  holdt  en  „Picquenique 
i  Kroyers  Hus  paa  Østergade,  hvor  alle  som  frequenterede  Sel- 
skaberne var  med".-)  Selskabslivet  var  ens  Dag  ud  Dag  ind.  Mid- 
dage Kl.  2 — 3,  Souperer  Kl.  6 — 7  og  efter  bægge  ufravigelig  Spille- 
partier; Hoffets  Pietisme  gik  ikke  vidt  nok  til  ogsaa  at  fjærne 
dette  sidste  Middel  til  at  faa  Tiden  slaaet  ihjel.  Til  Kortene  tyede 
man  selv  paa  de  store  Galladage,  som  Kongens  og  Dronningens 
Fødselsdage  den  28.  og  30.  November.  Naar  Hoffet  „magnifique 
i  Klæder"  havde  udfoldet  det  stiveste  Ceremoniel,  naar  Professor 
Gram  paa  Universitetet  havde  holdt  en  „dejlig  latinsk  Oration", 
spillede  man  om  Aftenen  efter  Taflet  Kort  saa  det  stod  efter. 

Overordentlig  smaastadsagtigt  var  alt  i  Forhold  til  de  euro- 
pæiske   Storstæder;    Kobenhavn    havde    den    Gang    kun    henved 


gang,  deres  stive  Konversation  og  gotiske  Skikke.    Aah,  hvor  er  det  drojt  i  fem 
Aar  at  gaa  rundt  og  se  paa  saadanne  Ansigter  I" 

60000  Indbyggere,  London  og  Paris  næsten  ti  Gange  saa  mange. 
Det  Selskab,  hvori  Bernstorff  havde  sin  Omgang,  var,  skønt 
det  ingenlunde  var  eksklusivt  aristokratisk,  men  ogsaa  rummede 
mange  højere  borgerlig  fødte  Embedsmænd,  snart  talt;  hele  Sel- 
skabeligheden synes  at  have  gaaet  paa  Omgang  mellem  højst  en 
Snes  Familier;  de  gæstede  skiftevis  hinanden  Aften  efter  Aften 
og  oplivedes  kun  af  en  Sværm  af  unge  Adelsmænd,  danske  og 
tyske,  der  i  broget  Blanding  kredsede  om  Hoffet  med  „Suppli- 
quer"  om  Titler  eller  Embeder. 

Til  denne  Kreds  hørte  jo  Bernstorff  og  traadte  derved  i  For- 
hold til  de  københavnske  Hof-  og  Regeringskredse.^) 

Foruden  Brødrene  Plessen  ser  vi  ham  omgaas  Ivar  Rosen- 
krantz;  Sehested  og  dennes  Frue  traf  han  næppe,  eller  i  alt  Fald 
forst  i  Vinteren  1732 — 33,  da  Sehested  mest  opholdt  sig  paa  sine 
Gaarde  paa  Fyen.  Derimod  kom  han  ind  i  en  Kreds  af  Adels- 
mænd og  Embedsmænd,  af  hvilke  adskillige  senere  kom  til  at 
spille  en  fremtrædende  Rolle.  Dette  gjaldt  først  og  fremmest  den 
ni  Aar  ældre  Frederik  Dannesk'old-Samsøe,  Ætling  af  Konge- 
husets uægte  Sidelinje;  han  var  født  1703,  men  1732  var  han 
allerede  hvid  Ridder,  Gehejmeraad  og  Højesteretsassessor  og 
lige  indtraadt  som  Deputeret  i  Søkrigskommissariatet,  hvor  han  i 
de  følgende  Aar  udøvede  en  betydelig  Virksomhed  for  Danmarks 
Flaade.  Bernstorffs  og  hans  Bekendtskab  kom  til  at  vare  henimod 
fyrretyve  Aar  og  blev  rigt  paa  Brydninger.  Nu  synes  de  hurtigt 
at  være  blevne  gode  Venner;  Bernstorff  kom  meget  i  Danneskjolds 
Hjem,  og  denne  beklagede,  at  han  saa  hurtig  forlod  København. 

Mere  jævnaldrende  var  tre  tyske  Grever,  der  samtidig  traadte 
i  dansk  Statstjeneste,  Greverne  Henrik  VI  af  Reuss,  Roehus 
Friedrich  Lynar  og  Ludvig  Casimir  von  Isenburg. ^)  I  1732 — 33 
kom  de  til  København  fra  Rejser  rundt  om  i  Europa.  Alle  tre 
stod  de  paa  Forhaand  Hoffet  nær.  Isenburg  var  en  Slægtning  af 
Sophie  Magdalene,  Reuss  og  Lynar  var  anbefalede  af  Grev  Christian 
Ernst  af  Stolberg-Wernigerode,  men  alle  havde  de  den  særlige 
Anbefaling,  at  de  som  ivrige  Pietister  havde  aandelig  Retning  fæl- 
les med  Hoffet,  thi  til  religiøs  Livsanskuelse  og  Vandel  tog  Chri- 
stian VI  og  Sophie  Magdalene  først  og  fremmest  Hensyn. 

Dette  forstod  de  Unge  som  vilde  frem  ved  det  danske  Hof, 
og  opmærksomme  Iagttagere  mente,  at  dette  i  høj  Grad  bestemte 

unge  adelige  Supplikanters  Gøren  og  Laden.  Lersner  havde  om- 
gaaedes  de  tre  Grever  i  Paris  og  kendte  desuden  Lynar  fra 
København,  hvor  denne  allerede  i  1730  havde  præsenteret  sig  for 
Hoffet.  Lersner  satte  dem  alle  højt;  Isenburg  var  efter  hans  Skøn 
ikke  nogen  stor  Begavelse,  men  en  aaben  og  brav  Karakter; 
Reuss  var  en  paalidelig  og  elskværdig  Person;  hans  Opdragelse 
havde  været  yderst  stræng  pietistisk  og  det  havde  sat  sig  stærke 
Spor  i  hans  Karakter  og  Væsen,  men  paa  den  anden  Side  mang- 
lede han  ikke  Lyst  til  „tilladelige  Fornøjelser",  vel  at  mærke 
naar  man  ikke  lagde  Mærke  dertil.  Hverken  han  eller  Lynar 
havde  i  Paris  lagt  nogen  særlig  „Devotion"  for  Dagen,  men  havde 
været  „sociable  og  meget  menneskelige".  Lynar  var  efter  Lers- 
ners  Mening  den  bedst  begavede,  men  om  hans  Fromhed  havde 
han  kun  meget  ringe  Tanker;  han  var  altfor  klog,  mente  Lersner, 
til  at  de  fromme  Lader  hos  ham  kunde  være  mere  end  et  Skin. 
Lynar  havde  øjensynlig  i  Paris  ikke  foragtet  Livets  Nydelser,  og 
Lersner  havde  svært  ved  at  bevare  Alvoren,  naar  han  tænkte  sig 
ham  gaa  from  og  adstadig  om  i  København;  drilagtig  sendte  han 
ham  gennem  Bernstorff  Besked  om  nogle  letsindige  Damer,  han 
havde  kendt  i  Paris.  Baade  Lynar  og  Reuss  kom  i  Begyndel- 
sen af  1733  ind  i  tyske  Kancelli  sammen  med  Bernstorff,  og  de 
lærte  hinanden  godt  at  kende.  Lynars  og  Bernstorffs  Veje  kom 
siden  til  at  krydses  mere  end  een  Gang,  og  Konkurrence  mere 
end  Sympathi  kom  til  at  bestemme  deres  Forhold  til  hinanden. 
Meget  igaaet  med  de  tre  Grever  har  Bernstorff  næppe  været  i 
København,  og  han  har,  kan  det  skønnes,  paa  ingen  Maade  efter- 
lignet deres  fromme  Lader  for  at  tækkes  Hoffet. 

Fra  Paris  kendte  Bernstorff  endvidere  den  unge  udpræget 
danske  Junker  Peder  Otto  Rosenørn,  der  sidst  i  1732  kom  til 
København  fra  Aakjær  i  Jylland  og  et  Aars  Tid  efter  blev  Kam- 
merjunker; 1751  døde  han  som  Amtmand  paa  Falster.  Hos  Danne- 
skjold traf  han  blandt  andre  to  unge  holstenske  Kammerjunkere, 
Mogens  Scheel  Plessen  og  Hans  Ahlefeldt,  samt  den  danskborger- 
lige Kay  Frederik  Schnell,  senere  Justitsraad  og  Kommitteret  i 
Kommercekollegiet,  der  1740  døde  just  som  han  blev  udnævnt 
til  Amtmand  paa  Bornholm.  Især  med  de  to  sidstnævnte,  Schnell 
og  Ahlefeldt,  omgikkes  han  kammeratlig;  „Trifoliet"  kaldte  de  sig 
og  modtes   i   hinandens   Logis,   hvor  de  en   Aften  ugentlig  holdt 

„Kotterie"  med  Aftensmad  og  hyggelig  Samtale.  Til  Kafé-  og 
Værtshusliv  kendte  man  den  Gang  ikke  i  København,  i  alt  Fald 
ikke  i  den  Kreds;  de  unge  Junkere  mødtes  saa  i  hinandens  Logis. 
Her  fandt  Bernstorff  en  behagelig  Afveksling  fra  det  stive  pietistisk 
prægede  Hofliv,  men  ogsaa  i  Rosenkrantz's  Hus  var  Tonen  friere 
end  andre  Steder.  Rosenkrantz's  Hustru,  Charlotte  Amalie  Skeel, 
var  en  overordentlig  livlig  Dame  og,  skønt  hun  var  Moder  til 
flere  Børn,  i  høj  Grad  koket.  Hun  var  Midtpunktet  for  en  stor 
Selskabelighed,  og  skønt  Bernstorff  næppe  hørte  til  hendes  Til- 
bedere, var  han  en  stadig  Gæst  der  i  Huset,  hvor  han  traf 
Plessenerne,  Fru  Rosenkrantz's  Morbrødre.  Det  gik  efter  For- 
holdene livlig  til  ved  de  rosenkrantzske  Assembléer;  netop  i  hin 
Vinter  dansede  man  der  flere  Gange,  og  alt  hvad  København 
rummede  af  ung  Adel  mødtes  der.  Ogsaa  i  den  Grammske 
Familiekreds  kom  Bernstorff  ofte.  Den  bestod  af  Overjæger- 
mester, Gehejmeraad  Frederik  von  Gramm  og  hans  Sønner,  Hof- 
marskal Frederik  Carl  og  Hofjægermester  Carl  Christian  Gramm; 
særlig  med  Frederik  Carl  Gramm  blev  Bernstorff  gode  Venner, 
og  til  ham  udtalte  han  sig  med  stor  Frimodighed  i  den  føl- 
gende Tid. 

De  fremmede  Gesandter  traf  Bernstorff  selvfølgelig  stadig, 
men  de  fleste  var  lidet  betydelige,  og  med  den  ejendommelige, 
kundskabsrige  og  intelligente  Grev  de  Plélo  synes  Bernstorff  ikke 
at  have  haft  stor  Berøring. 

Hvor  ensartede  og  jævne  end  de  selskabelige  Forhold  i 
København  var  i  Aarene  1732 — 33,  saa  fik  Bernstorff  dog  alle- 
rede her  Indtryk  af,  at  Jordbunden  omkring  et  Hof  altid  er  usik- 
ker. Netop  de  Forbindelser,  der  havde  draget  ham  til  Køben- 
havn, lærte  ham  dette  og  manede  ham  til  Varsomhed. 

Dette  hang  sammen  med  de  store  Forandringer  efter  Tron- 
skiftet 1730,  og  allerede  i  Paris  havde  Bernstorff  gennem  sin  Ven 
Lersner  faaet  et  stærkt  Indtryk  af,  hvor  meget  Tronskiftet  havde 
betydet.  Lersner  havde  nemlig  været  knyttet  til  det  Parti  som 
Christian  VI  straks  efter  sin  Tronbestigelse  havde  fjærnet,  nemlig 
Dronning  Anna  Sophie  Reventlows  og  Storkansleren  Grev  Ulrik 
Adolf  Holsteins.  Han  havde  gennem  denne  sidste  faaet  en  under- 
ordnet Embedsstilling  i  tyske  Kancelli,  men  var  nu  meget  mod 
sit  Ønske   bleven   sendt  som   Legationssekretær  til  Paris. ^)     Her 

havde  han  givet  Bernstorff  nøje  Besked  om  den  store  Omvælt- 
ning, og  ikke  lagt  Skjul  paa,  at  han  mente,  at  Brodrene  Plessen 
havde  handlet  ilde  ved  at  ægge  Christian  VI's  Had  til  Anna 
Sophie  og  hendes  Kreds.  Dog  blev  det  ikke  denne  ældre  Mod- 
sætning der  forst  og  fremmest  kom  til  at  indvirke  paa  Bernstorff. 
Da  han  kom  til  Kobenhavn,  var  der  en  ny  Kamp  i  Udbrud,  idet 
netop  de  Mænd,  til  hvem  Bernstorff  var  nærmest  knyttet,  var 
ved  at  fortrænges  af  Christian  VI's  Gunst.') 

Højt  havde  Kongen  elsket  og  højt  havde  han  hævet  Brødrene 
Plessen  og  Ivar  Rosenkrantz,  men  mistroisk  som  han  var,  og 
trods  sin  hæderlige  Karakter  let  tilgængelig  for  Bagvaskelser, 
varede  det  kun  kort,  før  han  fattede  Mistanke  til  dem  alle  tre. 
Dette  var  en  Følge  af  Christian  VI's  smaatskaarne  Personlighed; 
Brødrene  Plessen  var  myndige  Mænd,  vante  til  at  gøre  deres 
Mening  gældende  selv  overfor  Kongen.  Dette  taalte  denne  ikke, 
hans  krænkede  Forfængelighed  æggedes  af  hans  kloge  og  ener- 
giske Svigermoder  Markgrevinde  Sophie  Christiane  af  Bayreuth,  der 
havde  taget  fast  Ophold  i  København.  Hun  slog  sig  sammen  med 
en  anden  Udlænding,  hvis  Indflydelse  i  disse  Aar  ogsaa  gjorde 
sig  stærkt  gældende  overfor  Christian  VI,  hans  religiøse  Menings- 
fælle Grev  Christian  Ernst  af  Stolberg- Wernigerode;  de  fandt 
Hjælp  hos  den  danske  Poul  Løvenørn,  der  fungerede  som  Krigs- 
minister, men  paa  flere  Punkter  var  uenig  med  Konseillet,  og 
lidt  efter  lidt  underminerede  de  tre  aldeles  Plessenernes  og  Rosen- 
krantz's  Stilling.  Den  Mand,  paa  hvem  Christian  VI's  Tillid  gled 
over,  var  den  tyske  Præstesøn  Johan  Sigismund  Schulin,  der  fra 
først  af  var  kommen  til  Danmark  som  Hovmester  for  Sophie 
Magdalenes  unge  Brødre,  senere  var  bleven  Etatsraad  og  1733 
Sekretær  i  tyske  Kancelli  og,  hvad  der  var  vigtigst,  bag  Kulisserne 
mere  og  mere  Kongens  Fortrolige. 

Allerede  i  1732  var  Plessenernes  Stilling  rystet;  der  var 
Usikkerhed  i  alle  Forhold,  og  samtidig  med  at  Bernstorff  forlod 
København,  blev  Bruddet  aabenbart,  idet  Carl  Adolf  Plessen  i 
April  1733  traadte  ud  af  Konseillet.  I  første  Række  havde  Kongen 
vendt  sig  mod  de  to  Brodre,  men  ogsaa  Rosenkrantz  var  i  Unaade, 
og  mod  hans  Hustru  var  Kongen  særlig  uvillig  stemt;  hendes 
verdslige  Livlighed  var  ham  og  Dronningen  en  Forargelse;  ved 
Juletid  1733  skete  tilmed  den  Skandale,  at  to  af  hendes  Tilbedere, 

de  to  Junkere  Henning  Ahlefeldt,  en  af  Bernstorffs  Omgangs- 
fæller  og  en  ung  Holstein,  Storkanslerens  Søn,  kom  op  at  slaas 
paa  Kaarder  i  hendes  Hus.  Kort  efter  gik  hendes  Onkel  Ludvig 
Plessen  af,  og  selv  om  Rosenkrantz  blev  i  Konseillet,  var  hans 
Indflydelse  yderst  ringe. 

Christian  VI's  Brevveksling  med  Schulin  og  Grev  Stolberg- 
Wernigerode  viser,  hvor  opbragt  han  var  paa  hele  den  Plessen- 
Rosenkrantzske  Kreds.  Han  glemte  den  Kærlighed,  han  selv  havde 
næret  til  dem,  og  i  sin  Hidsighed  kunde  han  komme  med  de  stærke- 
ste Udfald  mod  „denne  Bande",  som  han  i  Virkeligheden  ikke 
kunde  bebrejde  noget  positivt;  hans  Uvilje,  der  senere  fostrede 
taabelige  Fantasier  om  „Banden"s  Anslag  og  Opposition,  var  byg- 
get paa  Fruentimmersladder  og  lavsindet  Mistro. 

Disse  Forhold  maa  have  gjort  Opholdet  i  København  noget 
vanskeligt  for  Bernstorff;  Plessenerne  og  Rosenkrantz  var  hans 
daglige  Omgang,  han  kom  ogsaa  i  Storkanslerens  Hus.  Hans 
Venner  klager  over,  at  hans  Breve  i  denne  Tid  ikke  engang 
indeholder  saa  meget  som  en  Avis,  og  de  ærgrer  sig  over,  at  de 
ikke  kan  faa  det  mindste  at  høre  om  Forholdene  i  København. 
Bernstorff  har  været  tavs  og  ikke  stolet  paa  Brevsikkerheden. 
Naar  Christian  VI  beklagede,  at  Rosenkrantz  ikke  kunde  tie,  men 
betroede  alt  til  sin  letmundede  Hustru,  saa  kunde  han  i  Bernstorff 
i  alt  Fald  finde  en  Mand  af  anderledes  Støbning.  I  Bernstorffs 
Slægt  talte  man  kun  frit  ud  hvor  man  var  sikker,  ellers  holdt 
man  Tand  for  Tunge. 

Endnu  i  1732 — 33  var  Christian  VI's  Uvilje  mod  Plessenerne 
ikke  saa  stor,  at  han  mistroede  enhver  der  havde  nogen  For- 
bindelse med  dem.  Bernstorff  arbejdede  rolig  i  Kancelliet  og 
stødte  næppe  an  i  nogen  Henseende;  hans  Paalidelighed  og  gode 
Ævner  har  maaske  endog  tildraget  sig  Kongens  Opmærksomhed, 
og  uden  Vanskelighed  fik  han  i  Foraaret  1733,  kort  før  Konge- 
parret tiltraadte  en  længe  planlagt  Rejse  til  Norge,  Ansættelse  i 
det  danske  Diplomati. 

At  dette  blev  hans  første  Skridt  i  dansk  Tjeneste,  fulgte  af 
Forholdenes  Natur.  Mange  af  de  Tyskere,  der  i  hine  Tider  van- 
drede ind  til  Danmark,  søgte  ganske  vist  til  Hæren  eller  Hoffet, 
men  ingen  af  disse  to  Veje  ønskede  Bernstorff  at  betræde;  hans 


TYSKERE  SOM  DANSKE  DIPLOMATER.  59 

Tankegang  og  Uddannelse  var  ganske  umilitær  og  udelukkede  en 
Løbebane  i  Hæren;  en  Hofstilling  kunde  han  paa  Grund  af 
Forholdet  til  Familien  Plessen  hverken  ønske  eller  vente  at  faa, 
bortset  fra  at  den  ikke  tilfredsstillede  ham.  Ved  at  indtræde  i 
Diplomatiet  fulgte  han  derimod  Skik  og  Brug,  thi  af  de  danske 
Diplomater  ved  den  Tid  var  de  allerfleste  tyske  Adelsmænd. 
Dette  var  ikke  kommen  med  ét  Slag,  men  udviklede  sig  lidt 
efter  lidt  i  Aarhundredet  efter  Enevældens  Indførelse  som  en 
Frugt  paa  én  Gang  af  den  politiske  Tilstand  i  Danmark  og  den 
inderlige  Forbindelse  med  Tyskland.  Den  danske  Adel  var  traadt 
i  Baggrunden,  fra  først  af  havde  de  enevældige  Kongers  Mistro 
været  medvirkende  Aarsag,  men  dens  Interesser  gjorde  den  ogsaa 
lidet  tilbøjelig  og  dens  kulturelle  Standpunkt  lidet  skikket  til  at 
overtage  diplomatiske  Hværv;  de  tomme  Pladser  udfyldtes  af  de 
tyske  Adelsmænd,  der  som  Bernstorff  kom  til  København  med 
en  vis  almen  europæisk  og  politisk  Dannelse.  Til  at  tjene  som 
Gesandt  i  Udlandet  hørte  efter  Datidens  Tankegang  mindre  Kend- 
skab til  Danmarks  indre  Forhold  end  til  en  Ansættelse  i  Landet 
selv;  Diplomatiet  var  i  det  18.  Aarhundrede,  hvor  det  mellem- 
folkelige Forhold  bestemtes  af  dynastiske  og  handelspolitiske  og 
ikke  af  nationale  Hensyn,  ingen  Repræsentation  af  Staten,  end 
mindre  af  Folket,  men  af  Fyrsten.  Derfor  kunde  disse  Stillinger 
som  oftest  udfyldes  af  adelige  Udlændinge.  Særlig  Uddannelse 
krævedes  ikke;  man  avancerede  den  Gang  meget  sjælden  inden- 
for Diplomatiet  fra  Legationssekretær  til  Gesandt;  Legationssekre- 
tærerne var  som  oftest  borgerlige  og  danske,  der  f.  Eks.  fra  under- 
ordnede Stillinger  i  tyske  Kancelli  gik  til  Udlandet  for  atter  at 
vende  tilbage  til  Embeder  i  Danmark.^) 

Saaledes  var  det  næsten  en  Selvfølge,  at  Bernstorff,  naar  man 
overhovedet  vilde  knytte  ham  til  dansk  Tjeneste,  efter  et  Aars 
Prøve  udsendtes  som  Diplomat.  Under  4.  Maj  1733  udnævntes 
han  til  Envoyé  extraordinaire  ved  det  kursachsiske  Hof  i 
Dresden.-) 

Glad  ved  foreløbig  at  have  naaet  sit  Maal  forlod  han  Køben- 
havn. Vi  ved  intet  positivt  om,  hvilket  Indtryk  Byen  og  Landet 
gjorde  paa  ham,  men  rimeligvis  betragtede  han  sit  Ophold  alene 
som  en  nødvendig  Forberedelse  til  den  Embedsstilling  der  skulde 

falde  helt  udenfor  den  dansk-norske  Stats  Grænser.  Sorg  over 
Afrejsen  spores  ikke;  han  havde  vundet  sig  adskillige  gode  Ven- 
ner der,  men  noget  som  helst  fastere  Baand  mellem  ham  og 
Danmark  var  der  ikke  bleven  knyttet.  Han  forstod  vistnok 
endnu  ikke  det  danske  Sprog  og  havde  næppe  tænkt  sig  Mulig- 
heden af  at  blive  i  Danmark.  Sent  skulde  andre  Følelser  faa 
Magt  over  ham. 


FJERDE  KAPITEL. 


Johan  Hartvig  Ernst  Bernstorffs  første  Diplomataar 
i  Sachsen-Polen. 

1733—1737. 

I  Begyndelsen  af  Maj  Maaned  1733  gav  Bernstorff  sig  paa  Vej 
til  Sachsen.  I  Meklenburg  traf  han  Berckentin,  der  besøgte 
sine  Godser,  nød  godt  af  hans  gode  Raad,  og  drog  saa  videre  til 
Gartow,  hvor  han  en  Maaneds  Tid  levede  sammen  med  sin  Fa- 
milie, der  havde  lidt  et  alvorligt  Tab  medens  han  var  borte. 
Hans  Moder  Charlotte  Sophie  var  død  i  Hannover  den  30.  De- 
cember 1732.  Bernstorff  havde  ikke  staaet  ved  hendes  Dødsleje 
og  havde  ikke  overværet  hendes  Bisættelse  i  Familiebegravelsen 
i  Kirken  i  Gartow.  Men  hun  var  bleven  erstattet.  2.  April 
1733  havde  Andreas  Gottlieb  holdt  Bryllup  med  Dorothea  Wil- 
helmine  von  Weitersheim.  For  første  Gang  siden  de  skiltes  i 
Tiibingen  saa  Johan  Hartvig  Ernst  hende  igen.^) 

Den  18.  Juni  kom  han  til  Dresden  og  tiltraadte  sin  første 
selvstændige  Gærning.  Helt  let  var  det  ikke.  „Jeg  har  ingen 
Forgænger  i  den  Stilling,  jeg  har  overtaget,  ingen  der  kan  sætte 
mig  ind  i  Forholdene  ved  dette  Hof.  og  saaledes  maa  jeg  begynde 
en  helt  ny  Løbebane  i  et  mig  fuldkommen  ubekendt  Land",  skrev 
han  mismodig  en  Maaneds  Tid  efter  sin  Ankomst  til  Berckentin. 
Men  han  veg  ikke  tilbage  for  Vanskelighederne;  energisk  tog  han  fat 
paa  den  nærmest  liggende  Opgave  at  lære  Hoffet,  de  ledende  Per- 
soner og  Landets  politiske  Forhold  at  kende.  Sin  Stillings  for- 
melle Krav  maatte  han  hurtig  lære  at  opfylde;  han  saa  den  stive 

sachsiske  Hofetikette  med  dens  franske  Ceremoniel  i  Virksomhed, 
da  han  i  højtidelig  Audiens  fremstillede  sig  for  Kurfyrsten  og  over- 
rakte Kurprinsen  den  danske  Elefantorden. 

Bernstorff  kom  til  Sachsen  i  et  interessant  og  kritisk  Øje- 
blik; i  Februar  1733  havde  Tronskiftet  fundet  Sted,  August  III 
havde  afløst  August  II  den  Stærke,  og  man  stod  overfor  den 
vigtige  Kamp  om  Polens  Kongekrone  mellem  Kurfyst  August  og 
Stanislaus  Leszczynski. 

Danmark  var  neutralt  under  denne  europæiske  Krise,  og 
trods  stærk  Paavirkning,  især  fra  fransk  Side,  fastholdt  Christian  VI 
en  forsigtig  Politik,  der  ikke  gav  Anledning  til  Forviklinger  med 
det  sachsiske  Hof.  ^)  Bernstorffs  Rolle  var  saaledes  den  opmærk- 
somme Iagttagers;  en  virkelig  diplomatisk  Aktion  fik  han  under 
dette  første  Gesandtskab  ikke  Lejlighed  til  at  udfolde.  Hans 
væsentligste  Opgave  blev  smidigt  at  repræsentere  sin  Konges  Neu- 
tralitet og  uden  Anstød  at  afvise  Grev  Briihls  gentagne  Forsøg  paa 
at  engagere  den  danske  Regering  til  Fordel  for  August  III.  Bern- 
storff klarede  alle  Skær  til  sin  Regerings  Tilfredshed  og  havde 
kun  ved  en  enkelt  Lejlighed  nogle  ret  snurrige  Vanskeligheder.-) 
I  Efteraaret  1733  skulde  August  III  til  Polen  efter  at  være  bleven 
valgt  af  det  ene  Parti;  han  lagde  megen  Vægt  paa  at  faa  de  neu- 
trale Magters  Gesandter  med  sig  til  Warschau,  og  Bernstorff  havde 
faaet  Ordre  fra  København  til  at  ledsage  ham.  Imidlertid  gjordes 
der  fra  fransk  Side  Ophævelser  herover,  idet  det  udlagdes  som 
en  Anerkendelse  af  August  III's  polske  Kongeværdighed,  og  den 
danske  Regering  ønskede  helst  at  opsætte  en  saadan  Anerkendelse. 
Bernstorff  fik  pludselig  Kontraordre,  men  da  han  havde  gjort  alle 
Forberedelser  til  Rejsen,  vidste  han  intet  andet  Paaskud  end 
pludselig  Sygdom,  og  gik  til  Sengs  indtil  Hoffet  vai  afrejst.  Han 
var  dog  ilde  berørt  heraf,  da  han  meget  vel  mærkede,  at  den 
pludselige  Sygdom  ikke  fandt  megen  Tiltro.  Først  henimod  Slut- 
ningen af  det  følgende  Aar  skiftede  Regeringen  i  København  Stand- 
punkt, og  1.  November  1734  ledsagede  Bernstorff  Hoffet  til  War- 
schau, hvor  han  med  endnu  større  Omhu  end  i  Dresden  maatte 
undgaa  ethvert  Skridt  der  kunde  forpligte  hans  Hof.  Hans  Op- 
hold i  Warschau  kom  til  at  vare  længere  end  Krigen,  der  endte 
i  Oktober  1735  ved  Freden  i  Wien;  først  10.  August  1736  kom 
Bernstorff  tilbage  til  Dresden. 

Hans  Gesandtskab  gav  ham  saaledes  Lejlighed  til  at  lære 
baade  sachsiske  og  polske  Forhold  at  kende,  og  hans  Depecher 
viser,  at  han  brugte  Tiden  godt.  De  enkelte  mindre  Forhand- 
linger, der  kom  til  at  foreligge,  udførte  han  med  den  største  Nøj- 
agtighed; vigtigst  var  imidlertid  hans  planmæssige  Arbejde  for  at 
udvide  sin  politiske  Viden  og  Forstaaelse. 

I  det  første  halve  Aars  Tid  indskrænkede  Bernstorff  sig  til 
at  give  sin  Regering  kortere  politiske  Oplysninger.  1  en  hel  anden 
Grad  end  i  vore  Dage  havde  Diplomaterne  den  Gang  til  Opgave  at 
holde  deres  Regeringer  å  jour  med  de  Begivenheder  og  Forhold 
der  nu  meddeles  pr.  Telegraf  og  i  Bladenes  Nyhedsrubrikker.  Op- 
lysninger, vi  nu  finde  i  statistiske  Haandbøger,  i  Statskalendere 
og  officielle  Bekendtgørelser,  holdtes  hemmelige  og  maatte  op- 
snuses eller  købes.  Gesandternes  Depecher  vrimlede  af  sligt, 
som  Bilag  sendtes  Aviser,  Pjecer,  Afskrifter  af  Regeringsordrer, 
Kort  og  Hærlister,  hvis  Indhold  for  Nutiden  ikke  synes  vigtigt, 
men  som  den  Gang  ikke  var  tilgængeligt  ad  anden  Vej.  Denne 
Side  af  sin  Virksomhed  lagde  Bernstorff  fra  første  Færd  over- 
ordentlig Vægt  paa;  han  skyede  ingen  Umage  for  at  oplyse  sin 
Regering,  og  selv  samlede  han  en  indgaaende  Viden  om  de  Lande 
hvori  han  virkede.  Men  efter  nogen  Tids  Forløb  gav  han  tillige 
en  udførligere,  mere  selvstændig  Skildring  af  de  intime  politiske 
Forhold  i  Sachsen.  Ludvig  Plessen,  med  hvem  han  i  1733  stod 
i  Brevveksling,  havde  udtrykkelig  opfordret  ham  til  at  gøre  dette, 
naar  han  var  bleven  tilstrækkelig  kendt  med  Forholdene;  det 
vilde  paa  en  heldig  Maade  interessere  Kongen.')  Bernstorff  be- 
nyttede Anledningen,  da  Grev  Briihl  havde  indledet  Forhandlinger 
om  en  defensiv  Alliance  mellem  Danmark  og  Sachsen,  og  oplyste 
sin  Regering  om  Sachsens  politiske  Stilling.  Hans  Skildring  er 
klar  og  for  en  enogtyveaarig  ung  Mand  mærkelig  moden.  For- 
sigtigt vurderer  han  sin  Viden  og  fremhæver  klogt,  at  han  kun 
er  en  fjærn  Tilskuer  overfor  de  afgørende  politiske  Begivenheder 
ved  det  sachsiske  Hof,  og  at  det  ikke  er  muligt  for  en  ung  dansk 
Gesandt,  den  første  der  har  været  i  Dresden  i  de  sidste  tredive 
Aar,  at  skaffe  sig  intime  Forbindelser.  „Jeg  har  ment,  at  en  op- 
rigtig Indrømmelse  heraf  er  overordentlig  vigtig  for  et  Arbejde 
som  dette;  jeg  har  kun  meddelt  som  sandt  hvad  jeg  er  meget 
vel  underrettet  om,  og  jeg  har  forsøgt  at  gøre  mine   Portrætter 

saa  vellignende  som  muligt."  For  at  sikre  sig  dette  sidste  har 
han  forhørt  sig  hos  paagældende  Persons  Venner  og  Fjender,  og 
især  lagt  Vægt  paa  det  gode,  som  en  Uven,  eller  det  uheldige, 
som  en  Ven  maatte  indrømme  at  der  var  hos  vedkommende. 
Denne  Ærlighed  og  Forsigtighed  kan  forklares  af  Frygt  for  at  de- 
butere med  noget  løst  eller  vovet,  men  den  hang  tillige  sammen 
med  Bernstorffs  Opfattelse  af  sin  Stilling.  Han  var  sig  fra  første 
Færd  af  sit  Ansvar  bevidst,  og  gennem  alle  de  Tusinder  af  De- 
pecher, han  kom  til  at  skrive,  gaar  den  samme  Forsigtighed. 
Han  konstaterer  altid  omhyggelig  den  Grad  af  Sikkerhed  hvor- 
med han  taler;  han  tilstaar  hellere  sin  Mangel  paa  Viden  end 
han  giver  sig  Skin  af  at  være  vel  underrettet. 

Nogen  selvstændig  Opfattelse  af  Danmarks  Udenrigspolitik 
eller  af  den  europæiske  Situation  kunde  Bernstorff  i  disse  første. 
Aar  selvfølgelig  ikke  lægge  for  Dagen;  alene  Beskedenhed  forbød 
ham  dette.  Lejlighedsvis  skimtes  dog  allerede  nu  hans  egne  Sym- 
pathier,  vi  ser  Uviljen  mod  Preussen  træde  frem,  og  det  skønnes, 
at  Bernstorff  delte  den  i  Sachsen  fremherskende  Mistillid  til  Kron- 
prinsen, den  senere  Frederik  II,  og  frygtede  for  hvad  der  kunde 
ske  ved  et  Tronskifte  i  Preussen.^) 

En  enkelt  Sag,  hvormed  han  arbejdede  i  Polen  efter  Chri- 
stian VFs  Ønske,  laa  ham  personlig  stærkt  paa  Sinde.  Det  gjaldt 
at  beskytte  de  polske  Protestanter  mod  Katholikernes  Overgreb. 
Bernstorff  gjorde  sit  yderste  derfor,  men  maatte  med  Sorg  ind- 
rømme, at  hans  Bestræbelser  intet  havde  nyttet;  han  henviste 
som  Undskyldning  til,  at  hverken  den  engelske  eller  hollandske 
Gesandt  havde  bedre  Held  med  sig.-) 

Opholdet  i  Sachsen-Polen  gav  Bernstorff  rig  Anledning  til  at 
lære  ikke  blot  de  to  Landes  Forhold  at  kende,  men  tillige  kom 
han  derved  til  at  tilbringe  disse  Kriseaar  i  et  Brændpunkt  for  hele 
Europa;  han  fik  et  Indblik  ogsaa  i  Ruslands,  Østrigs  og  Preussens 
Politik,  der  siden  kom  ham  i  høj  Grad  til  Nytte. 

Han  forstod  hurtig  at  knytte  udmærkede  personlige  For- 
bindelser; han  omgikkes  i  Sachsen  meget  Grev  Bruhl,  den  Gang 
endnu  ikke  almægtig  Minioter,  men  godt  i  Færd  med  at  under- 
lægge sig  Sachsens  Regering,  og  fik  derved  Forstaaelsen  af  den 
sachsiske  Politik  i  den  følgende  Menneskealder.  1  Warschau 
traadte  han  i   Forbindelse  med  den  mægtige  polske  Storadel  og 

især  med  Slægterne  Czartoriski  og  Poniatowski,  der  i  den  følgende 
Tid  spillede  en  Hovedrolle.')  Breve  viser  hans  nøje  Forhold  til 
denne  berømte  Kreds,  „Familien",  som  den  kaldtes;  allerede  i 
Sommeren  1735  stod  han  paa  en  saa  fortrolig  Fod  med  den,  at 
han  kunde  tillade  sig  i  en  udførlig  Skrivelse  at  raade  Palatinen 
af  Massovien,  Grev  Stanislaus  Poniatowski,  til  at  slutte  sig  nær 
til  August  III  og  ikke  nøjes  med  den  formelle  Tilslutning,  som 
han  og  hans  to  Svogre  Mikael  Frederik  og  August  Alexander 
Czartoriski  var  gaaet  med  til,  da  det  gik  galt  for  deres  Kandidat 
ved  Tronfolgervalget,  Stanislaus  Leszczynski.  Allerede  nu  forfægtede 
Bernstorff  det  Synspunkt  overfor  sine  polske  Venner,  at  det  i 
Polen  først  og  fremmest  gjaldt  om  at  samle  de  betydeligste  Stor- 
mænd om  Tronen  for  ad  denne  Vej  i  Enighed  at  skabe  de  store 
Reformer  som  Landet  trængte  til.  Han  betragtede  de  tre  nævnte 
Stormænd  og  Storkansleren  Andreas  Stanislaus  Zaluski  som  de 
betydeligste  Begavelser  i  Riget;  de  holdt  fast  sammen,  handlede 
ikke  efter  Øjeblikkets  Indskydelser  som  de  øvrige  polske  Poli- 
tikere, men  efter  modent  Overlæg,  og  da  hurtigt  og  kraftigt;  de 
holdt  deres  givne  Ord  ubrødeligt,  og  da  de  kun  var  faa  og  meget 
rige,  gik  deres  Higen  og  Tragten  ikke  ud  paa  at  tilrane  sig  de 
størst  mulige  Fordele  hos  Kongen  som  Løn  for  deres  Tilslutning.-) 
Da  Bernstorff  i  1734  kom  til  Polen  med  Hoffet,  saa  han, 
hvorledes  dette,  straks  da  det  kom  over  Grænsen,  blev  bestor- 
met af  Flokke  af  polske  Adelsmænd,  „alle  ruinerede  og  slæbende 
med  sig  en  Mængde  Tjenere  endnu  mere  forsultne  end  deres 
Herrer",  og  han  forstod,  hvor  svært  det  vilde  blive  for  Kong 
August  at  holde  Styr  paa  denne  umættelige,  urolige  og  kivagtige 
Adel.^)  Jo  klarere  han  saa  de  store  Mangler  ved  Kong  Augusts 
og  Grev  Bruhls  Regimente,  desto  bedre  indsaa  han  Vanskelig- 
hederne, men  desto  stærkere  blev  tillige  hans  Overbevisning  om, 
at  kun  ved  den  nojeste  Forbindelse  mellem  „Familien"s  mægtige 
Parti  og  Kongehuset  kunde  Polen  komme  ind  i  rolige  Forhold. 
Saa  vidt  som  hans  Stilling  tillod  det,  arbejdede  han  derfor;  han 
paavirkede  ikke  alene  Mændene,  men  ogsaa  Kvinderne,  f.  Eks. 
Poniatowskis  højtbegavede  Hustru,  Czartoriskiernes  Søster.  En 
stærk  personlig  Interesse  for  Polens  Forhold  skabtes  i  denne  Tid 
hos  ham,  og  „Familien"s  Breve  vidner  om,  at  man  skattede 
hans  Bevæggrunde.    I  disse  Aar  og  i  de  følgende,  da  han  opholdt 

sig  som  Diplomat  i  Tyskland  og  Frankrig,  besøgte  „Familien "s 
Medlemmer  ham  saa  ofte  deres  Vej  faldt  forbi;  i  1744  stod  Bern- 
storff ved  en  ung  Alexander  Poniatowskis  Dødsleje,  da  denne, 
der  var  traadt  i  fransk  Tjeneste,  var  bleven  dødelig  saaret  under 
et  Felttog  i  Flandern.^)  Det  var  øjensynligt  Stanislaus  Ponia- 
towski  om  at  gøre,  at  hans  Sønner,  deriblandt  den  yngste  af 
samme  Fornavn,  den  senere  polske  Konge,  skulde  lære  Familiens 
Ven  at  kende.  Brevene  fra  den  følgende  Tid  er  næsten  alle  gaaet 
tabt,  men  de  bevarede  viser,  at  Brevvekslingen  og  Venskabet  al- 
drig ophørte. 

Bernstorff  havde  nu,  som  stedse  senere,  let  ved  at  stifte  ny 
Bekendtskaber,  og  han  var  en  søgt  og  skattet  Selskabsmand. 
Han  blev,  hvor  han  end  kom  hen.  Midtpunkt  for  en  Kreds,  og 
forsømte  ikke  den  Side  af  Diplomatens  Virksomhed  der  den 
Gang  som  nu  bestaar  i  at  udnytte  Selskabslivet  til  at  lære  poli- 
tiske Personer  og  Forhold  at  kende.  Allerede  i  disse  Aar  knyttede 
han  Forbindelse  med  en  Mængde  Diplomater  og  Politikere,  med 
hvem  han  fra  nu  af  plejede  den  livligste  Omgang,  personlig  saa 
længe  de  var  sammen,  skriftlig  naar  deres  Veje  skiltes.  Diplo- 
matiets Internationalisme  var  den  Gang  endnu  større  end  nu;  der 
herskede  ofte  mellem  de  forskellige  Landes  Diplomater,  ikke 
mindst  mellem  dem  af  tysk  Afstamning,  en  Fortrolighed  som  nu 
vilde  være  utænkelig.  Manglen  paa  officielle  Kundskabskilder 
førte  til  en  privat  Udveksling  af  Nyheder,  der  mmder  om  moderne 
Journalisters  Nyhedsbørs.  Man  kunde  gaa  mærkelig  vidt,  og  den 
Mængde  Breve  fra  diplomatiske  Kolleger,  som  Bernstorff  har 
efterladt  sig,  viser,  i  hvilken  Grad  han  forstod  hurtigt  og  varigt 
at  vinde  andres  Fortrolighed.  Derfor  var  han  nu  som  altid  senere 
udmærket  vel  underrettet.  Den  taktfulde  Diskretion,  som  han  be- 
varede ved  Gengivelsen  af  hvad  der  blev  ham  betroet,  maa  hans 
Bekendte  have  været  sikre  paa;  der  var  fremmede  Diplomater 
der  i  Aartier,  under  de  mest  vekslende  Forhold,  stedse  stod  til 
hans  Raadighed  med  enhver  Oplysning. 

Men  under  sin  Deltagelse  i  det  store  Selskabsliv  kæmpede 
Bernstorff  stadig  med  økonomiske  Vanskeligheder.-) 

I  København  havde  han  gjort  Volontørtjeneste  uden  Gage, 
og  den  Gage,  der  tildeltes  ham  ved  Afrejsen  til  Dresden,  ansattes 
til  3000  Daler  om  Aaret.     Det   var  ikke   meget;   hans   Post  blev 


ØKONOMISKE    VANSKELIGHEDER.  67 

en  af  de  lavest  lønnede,  kun  Afsendingen  i  Regensburg  havde 
ligeledes  3000  Daler  om  Aaret,  medens  de  mindre  vigtige  Repræ- 
sentanter i  Hamburg,  Wetzlar  o.  s.  v.  havde  lavere  Lønning.  Alle 
andre  var  højere  lønnede,  Gesandterne  i  Paris,  Wien  og  London 
i  Reglen  med  9—10,000  Rdlr. 

Bernstorff  havde  ikke  været  længe  i  Dresden,  før  han  ind- 
saa  at  han  ikke  kunde  klare  sig  med  denne  Lønning,  og  allerede 
fra  Udgangen  af  1733  fyldte  han  Brevene  til  Rosenkrantz  med 
Klager  og  Anmodninger  om  Gagetillæg.  Vistnok  med  Rette  frem- 
hævede han,  at  det  var  usædvanlig  dyrt  at  indtage  en  repræ- 
sentativ Stilling  ved  det  sachsiske  Hof,  hvor  han  maatte  deltage 
i  utallige  Fester.  Man  holdt  i  Warschau  ikke  blot  store  Fester 
hver  Gang  Kongen,  Dronningen  eller  en  af  de  mange  Prinser  og 
Prinsesser  havde  Fødselsdag,  men  ogsaa  paa  Ordensdage  og  ved 
andre  Lejligheder,  og  man  højtideligholdt  endog  de  store  Hoffester 
i  Wien  og  St.  Petersborg  af  Høflighed  mod  disse  Hoffer.  Dette 
kostede  Penge  til  kostbare  Dragter,  og  for  ikke  at  blive  overset 
maatte  han  føre  Hus  paa  en  anstændig  Maade.  Hertil  kom 
de  dobbelte  Residenser  i  Dresden  og  Warschau.  1  Efteraaret 
1733  havde  han  forberedt  sin  Afrejse  til  Polen,  antaget  f)orten 
Tjenere  og  købt  tredive  Heste.  Største  Delen  heraf  kunde  han, 
da  han  fik  Kontraordre,  ikke  skille  sig  af  med,  da  han  ikke  vidste, 
naar  han  paany  fik  Ordre  til  Opbrud.  Dette  voldte  store  Ud- 
gifter; da  han  omsider  kom  til  Warschau  i  Efteraaret,  maatte  han 
holde  to  Lejligheder  til  en  Leje  af  ialt  1400  Rigsdaler.  I  War- 
schau havde  han  store  Befordringsudgifter,  thi  Gaderne  dér  var 
saa  slette,  at  det,  naar  det  havde  regnet,  var  umuligt  at  komme 
fra  den  ene  Ende  af  Byen  til  den  anden  uden  at  have  mindst 
seks  Heste  for  Karossen. 

Til  disse  Udgifter  forslog  Gagen  ikke  paa  langt  nær,  og  alle- 
rede i  November  1733  ansøgte  han  om  Gagetillæg  og  Erstatning 
for  de  ekstraordinære  Udgifter;  et  Aar  senere  gentog  han  sin 
Anmodning,  og  endelig  fremkom  han  i  Januar  1736  med  en 
almindelig  Redegørelse  for  sin  finansielle  Stilling.  Regeringen 
havde  ganske  vist  imødekommet  ham  hver  Gang  han  bad.  I 
Efteraaret  1733  havde  Rosenkrantz  talt  med  Kongen  og  havde 
skaffet  ham  et  Gagetillæg  af  1000  Rdlr.  aarlig  og  1500  Rdlr.  i 
Anledning    af    de    ekstraordinære    Udstyrsudgifter;    i    December 

1734,  da  Rejsen  til  Warschau  virkelig  fandt  Sted,  fik  han  paany 
1000  Daler  til  Dækning  af  Udgifterne.  Men  han  var  langt  fra 
tilfreds.  Skønt  Resultatet  ingenlunde  helt  svarede  til  hans  For- 
haabninger,  og  „skønt  han  havde  smigret  sig  med  ikke  at  se  sig 
saa  ufordelagtig  udmærket  fremfor  alle  sine  Kolleger",  som  han 
bittert  skrev  til  Rosenkrantz  i  December  1734,  saa  takkede  han 
dog  for  Kongens  Naade,  men  et  Aarstid  efter  forlangte  han  direkte 
og  bestemt  sin  Gage  forhøjet  til  6000  Daler  fra  de  4000  Daler, 
den  i  de  to  sidste  Aar  havde  været.  Han  havde  ingen  Formue, 
erklærede  han;  den  Pension,  han  fik  hjemmefra,  slog  ikke  til, 
skønt  den  var  saa  stor,  at  det  var  en  tung  Byrde  for  hans  Fader 
at  udrede  den;  den  Arv,  han  havde  faaet  efter  sin  afdøde  Moder, 
var  forlængst  opspist,  og  hans  Gæld  voksede  Dag  for  Dag  og 
var  ved  Udgangen  af  1735  næsten  20,000  Rdlr.,  og  han  maatte 
aarlig  skyde  mindst  6000  Rdlr.  til  af  sin  egen  Pung.  Det  var 
ham  derfor  umuligt  at  klare  sig  i  Dresden,  om  han  ikke  fik  Hjælp. 
Meget  bestemt  fremsatte  han  sin  Klage  og  Anmodning  til  Schulin, 
der  den  Gang  var  bleven  Udenrigsminister;  endnu  mere  uforbe- 
holdent skete  det  i  et  Privatbrev  til  Rosenkrantz.  Klagen  hjalp; 
i  Civilreglementet  for  Finanserne  opføres  han  for  1736  med  „3000 
Rdlr.  +  1000  Rdlr.  Tillæg  -]-  2000  Rdlr.  Forbedring";  han  havde 
altsaa  faaet  hvad  han  havde  forlangt.  Mere  var  der  ikke  Tale 
om  foreløbig;  efter  knap  tre  Aars  Tjeneste  var  han  nu  ligestillet 
med  de  fleste  danske  Gesandter,  kun  Berckentin  i  Wien  og  Schu- 
lenburg  i  Paris  og  Sohlenthal  i  London  havde  mere.  Bern- 
storffs Finanser  kom  dog  ikke  paa  Fode;  han  kunde  ikke  sætte 
Tæring  efter  Næring,  og  Gælden  voksede  uafbrudt. 

Skylden  var  ikke  Udskejelser  af  nogen  Art,  ej  heller  Bort- 
ødslen  af  Penge;  men  han  var  en  daarlig  Økonom,  og  fremfor 
alt  skaanede  han  principmæssig  aldrig  sin  Pung,  hvor  han  ved 
en  mere  glimrende  Repræsentation,  kostbare  Dragter  eller  flot 
Husførelse  kunde  støtte  sin  Anseelse.  Hans  Vaner  og  Fornøden- 
heder blev  hurtig  kostbare,  hans  aandelige  Interesser  bragte  ham 
til  at  købe  Bøger  gennem  sine  Forbindelser  i  Europas  litterære 
Centrer,  Paris,  London,  Holland  og  Schweitz;  hans  Klæder,  Heste, 
Vogne,  Seletøj,  Møbler,  Porcellain  skulde  altid  være  første  Klasses  og 
hidskaffedes  fra  de  første  Leverandører,  ikke  mindre  end  de  udsøgte 
Vine,  han  idelig  forskrev  til  sit  Bord.^)   Allerede  i  Dresden  spores 

denne  kostbare  Levemaade,  og  Udgifterne  hertil  steg  eftersom 
hans  StilHng  blev  anseeligere,  hans  Bekendtskabskreds  større  og 
hans  Krav  om  en  betydelig  Fremtid  mere  fremtrædende.  Alle- 
rede i  1734  maatte  han  gøre  et  Laan  paa  2000  Rdlr.  hos  sin 
Ven  Peterswaldt,  og  i  de  følgende  Aar  maatte  denne  stadig  for- 
søge paa  at  skaffe  ham  Penge,  uden  at  Faderen  maatte  faa  Nys 
derom.  Det  gik  dog  galt  tilsidst;  da  Bernstorff  i  1736  fik  sin  Gage 
sat  op  fra  4000  til  6000  Daler,  vilde  den  økonomiske  Fader  be- 
nytte Lejligheden  til  at  formindske  sit  aarlige  Tilskud.  Johan 
Hartvig  Ernst  vilde  nødig  udsætte  sig  for  den  Gamles  Vrede  ved 
en  aaben  Tilstaaelse  af  sin  Gæld;  men  der  var  intet  andet  for. 
Han  slap  dog  med  „une  petite  mercuriale",  idet  hans  Broder  og 
Søster  dæmpede  Faderens  Ærgrelse.  Nogen  Støtte  fik  han  an- 
tagelig ved  denne  Lejlighed,  men  det  forslog  ikke,  og  det  nyttede 
end  ikke  stort,  at  han  ved  Faderens  Død  den  4.  Februar  1737 
tiltraadte  Wotersen  og  Wedendorff,  den  Del  af  det  store  Fidei- 
kommis som  Andreas  Gottlieb  den  ældre  havde  bestemt  for  ham. 
Hans  Optegnelser  omtaler  vedblivende  Pengeforretninger  der  for- 
øger hans  Gæld;  hans  jødiske  Bankier  i  Hamburg  Michel  Davids 
Udlæg  bliver  større  og  større;  allerede  i  1739  maatte  han  opnaa 
sin  Broders  Samtykke  til  at  optage  et  Laan  i  Stintenburg,  det 
eneste  af  Godserne  som  ret  vel  lod  sig  prioritere,  og  et  Par 
Aar  ind  i  Fyrrerne  var  hans  Pengeforhold  ligefrem  fortvivlede, 
hvilket  dog  ikke  i  mindste  Maade  indvirkede  paa  hans  kostbare 
Levemaade. 

Over  Regeringens  økonomiske  Paaskønnelser  af  hans  Tjenester 
i  de  første  Aar  kunde  han  ikke  med  Rimelighed  beklage  sig;  der- 
imod var  han  under  sit  Ophold  i  Sachsen  yderst  misfornøjet  med 
dens  Holdning  overfor  ham  i  Sporgsmaalet  om  hans  Plads  paa 
Rang-  og  Titelstigen, 

Som  Kammerjunker  gik  han  til  Dresden,  det  var  ingen  høj 
Titel,  og  han  følte  sig  brøstholden  ved  den.  Da  han  i  1734  for- 
handlede med  Rosenkrantz  om  Erstatning  for  sine  Udstyrsud- 
gifter.  foreslog  han  Ministeren,  at  man  i  Stedet  for  Penge  skulde 
give  ham  Kammerherrenoglen.  „Jeg  attraar  ingenlunde  personlig 
denne  Ære,  og  jeg  mener  ikke,  at  jeg  har  fortjent  noget  Avance- 
ment; jeg  vil  altid  være  tilfreds,  naar  jeg  blot  har  Lejlighed  til 
at  tjene  min  Herre  og  uddanne  mig,  men  Deres  Ekscellence  ved. 

at  disse  ydre  Naadesbevisninger  gør  god  Virkning  ved  fremmede 
Hoffer,  udmærker  og  giver  Tillid  til  den  der  virker  dér.  Det  er 
alene  derfor,  at  jeg  ønsker  at  nyde  denne  Ære,  og  jeg  vilde  slet 
ikke  have  talt  derom,  hvis  jeg  ikke  befandt  mig  ved  et  Hof  hvor 
disse  Udmærkelser  er  meget  i  Brug."  Han  bad  dog  Rosenkrantz 
selv  afgøre,  om  det  var  heldigt  at  forelægge  dette  Ønske  for 
Kongen,  og  denne  maatte  ikke  opfatte  det  som  om  han  var  uro- 
lig eller  med  altfor  stor  Heftighed  søgte  Avancement. 

Rosenkrantz  forelagde  Spørgsmaalet,  men  Kongen  sagde  nej.^) 
Der  gik  to  Aar,  og  den  ønskede  Nøgle  kom  ikke.  Bernstorff  tog 
det  ikke  med  den  overlegne  Ro  som  hans  Ord  til  Rosenkrantz 
kunde  tyde  paa.  Han  beklagede  sig  til  sine  Venner  i  Køben- 
havn, og  disse  arbejdede  for  at  skaffe  ham  hvad  han  ønskede.-) 
Der  er  ingen  Tvivl  om,  at  Bernstorff  følte  sig  stærkt  tilsidesat 
og  nærede  alvorlig  Bekymring  for  Fremtiden.  Den  almindelige 
politiske  Stilling  i  Danmark  kunde  nok  give  ham  Grund  dertil. 
Bruddet  mellem  Christian  VI  og  de  Mænd,  der  havde  indført 
Bernstorff  i  dansk  Tjeneste,  var  nu  aabenbart.  8.  Januar  1734 
fulgte  Ludvig  Plessen  sin  Broder  Carl  Adolfs  Eksempel  og  gik 
ud  af  Konseillet,  hvad  Bernstorff  tog  sig  overordentlig  nær.  I  de 
stærkeste  Ord  bevidnede  han  Plessen  sin  Sorg  over  hans  Afgang. 
„Som  Kongens  Tjener  maa  jeg  beklage,  at  hans  Majestæt  mister 
en  saa  forstandig,  intelligent  og  dygtig  Minister,  jeg  maa  beklage 
Staten,  hvis  Ror  Deres  Ekscellence  forlader  efter  at  have  styret 
den  med  saa  stor  Klogskab,  jeg  maa  beklage  alle  brave  Folk, 
hvis  sikreste  Støtte  De  var,  og  fremfor  alt  føler  jeg,  at  jeg  har 
lidt  et  uerstatteligt  Tab.  Det  er  Deres  Ekscellence,  hvem  jeg 
for  en  stor  Del  har  at  takke  for  den  Lethed  hvormed  jeg  er 
indtraadt  i  Kongens  Tjeneste;  idet  De  foreslog  mig  til  min  nu- 
værende Stilling  gav  De  mig  et  Middel  til  at  blive  anvendt  og  i 
alt  Fald  for  en  Tid  undgaa  en  Hofmands  ørkesløse  Tilværelse; 
De  har,  kort  sagt,  bevist  mig  saa  stor  Godhed  og  Bevaagenhed, 
at  jeg  aldrig  i  Livet  skal  glemme  det."  Ogsaa  til  Berckentin  ud- 
talte Bernstorff  sin  Sorg  over  Plessens  Afgang;  „Kongen  vil  have 
vanskeligt  ved  at  finde  en  ny  Chef  for  Finanserne  der  er  lige 
saa  retskaffen,  duelig  og  arbejdsom",  bemærkede  han  med  Hen- 
tydning til  at  Berckentin  fremfor  alle  var  den  rette  Mand."*) 

Endnu  var  dog  Rosenkrantz  tilbage  i  Konseillet,   men   Bern- 

storfF  vidste,  hvor  liden  Indflydelse  han  havde.  Da  han  overfor 
ham  beklagede  Plessens  Afgang,  tilføjede  han  sørgmodig:  ,Jeg 
kan  ved  denne  Lejlighed  kun  fordoble  mine  Ønsker  om,  at  Gud 
i  mange  Aar  vil  bevare  os  Deres  Ekscellence,  hvis  stedsevarende 
Lykke  vi  alle  har  saa  stor  Aarsag  til  at  ønske."  Bernstorff  havde 
været  længe  nok  i  København  til  at  kende  den  vedholdende  Bitter- 
hed, som  Christian  VI  kunde  nære  overfor  dem,  han  fattede  Nag 
til.  Selv  om  Brevene  fra  Vennerne  i  København  var  aldrig  saa 
forsigtige,  saa  bar  de  dog  sikkert  Bud  om  Kongens  stigende  Uvilje 
mod  Plessenerne  og  deres  „Bande",  og  til  denne  regnede  han 
Rosenkrantz. 

Indtil  Midten  af  1735  havde  Bernstorff  altid  haft  den  Trøst, 
at  Rosenkrantz  havde  været  hans  Overordnede,  —  „mon  protec- 
teur  et  mon  chef"  kaldte  han  ham  i  sine  Breve,  men  28.  Maj 
1735  veg  Rosenkrantz  sin  Plads  i  tyske  Kancelli  for  Schulin. 

Bernstorff  havde  kendt  Schulin  i  København,  og  de  havde 
staaet  paa  en  god  Fod  med  hinanden.  Da  han  lykønskede  Schu- 
lin til  hans  Ophøjelse,  svarede  Schulin  egenhændigt  og  meget  ven- 
ligt; det  skulde  vise  sig,  at  han  virkelig  var  Bernstorff  meget 
gunstig  stemt.  Men  Bernstorff  stolede  den  Gang  næppe  derpaa, 
og  det  første  Bevis  paa  Schulins  gode  Vilje  vakte  netop  hans 
Mistillid.  Den  13.  December  1735  meddelte  Schulin  ham,  at 
Kongen  Dagen  før  havde  udnævnt  ham  til  Etatsraad.  „Jeg  lyk- 
ønsker Dem  af  mit  hele  Hjærte",  tilføjede  Schulin,  „og  jeg  haaber, 
at  Deres  Tjenester  og  Fortjenester  mere  og  mere  vil  tilføre  Dem 
Kongens  Naade  og  Udmærkelse."^) 

Indtrykket  var  ikke  det  af  Schulin  tilsigtede,  thi  Bernstorff 
opfattede  ikke  Udnævnelsen  som  en  Belønning,  men  som  en  grov 
Krænkelse.  Overfor  Schulin  turde  han  ikke  lade  det  komme  til 
Orde,  men  takkede  høfligt,  om  end  køligt.  Men  desmere  ufor- 
beholdent udtalte  han  sig  til  Rosenkrantz  og  til  sin  Ven  Hofmar- 
skal Frederik  Carl  Gramm;  enkelte  af  de  bitreste  Bemærkninger 
kom  dog  næppe  længere  end  til  Concepten,  hvor  vi  nu  finder 
dem  overstregede.-)  Kongen  havde  nægtet  ham  Kammerherre- 
nøglen for  to  Aar  siden,  han  havde  bevaret  en  ærbødig  Tavshed 
i  det  Haab,  at  man  dog,  naar  han  i  tre  Aar  havde  tjent  „om 
ikke  med  Dygtighed,  saa  dog  i  det  mindste  med  Flid  og  paa  Be- 
kostning af  sin   private   Interesse",  vilde  have  betænkt  ham  paa 

nogen  anden  Maade.  Vel  vidste  han,  at  de  største  Mænd  havde 
baaret  Etatsraadstitlen  og  at  han  som  Følge  deraf  ogsaa  skulde 
føle  sig  hædret  derved,  men  han  vidste  ogsaa,  at  for  Øjeblikket 
indehavde  60—80  Personer  den  samme  Titel,  og  der  skulde  et 
længere  Liv  til  end  der  maaske  var  ham  beskaaret,  for  at  naa 
noget  virkeligt  ad  denne  Vej,  man  her,  uden  at  han  havde  anet 
noget  derom,  havde  faaet  ham  ind  paa;  hvis  man  havde  budt 
ham  denne  Titel  da  han  i  sin  Tid  kom  til  København,  vilde  han 
overhovedet  slet  ikke  have  modtaget  den. 

Det  var  hans  højadelige  Stolthed  der  her  oprørtes;  for  første 
Gang  stødte  Bernstorffernes  Standsfordomme  sammen  med  den 
danske  Enevældes  Sammenblanding  af  de  forskellige  Stænder. 
Men  han  var  ikke  alene  principielt  krænket,  han  betragtede  det 
skete  som  en  Tilkendegivelse  af,  at  man  ikke  var  tilfreds  med 
ham.  „Jeg  føler  alle  Konsekvenserne  af  et  Avancement  som  jeg 
betragter  som  en  Degradation",  skrev  han  til  Gramm,  „og  De 
skal  vide,  at  naar  jeg  modtager  den  uden  at  knurre  og  uden 
Klage,  da  er  det  ikke  af  Uvidenhed,  men  alene  af  Underdanighed 
overfor  Kongen,  til  hvem  jeg  føler  mig  knyttet  ved  den  oprigtigste 
Hengivenhed,  og  for  at  føje  Dem,  hvem  jeg  ærer  og  agter  over 
al  Beskrivelse.  Men  jeg  besværger  Dem  ved  den  Godhed  som 
De  har  lovet  mig,  og  ved  min  virkelige  Hengivenhed  for  Dem, 
sig  mig  uden  mindste  Omsvøb,  om  jeg  tør  smigre  mig  med,  at 
Kongen  har  nogen  Godhed  for  mig.  Hvis  han  har  det,  saa  gaar 
hans  Tjeneste  mig  over  alt;  hvis  jeg  derimod  har  været  saa  ulykke- 
lig at  vække  hans  Mishag,  da  er  jeg  rede  til  i  alle  Henseender 
at  retfærdiggøre  mig,  og  at  forbedre  min  Optræden  i  saa  høj  Grad 
som  det  er  mig  muligt.  Men  hvis  Kongen  har  noget  alvorligere 
mod  mig,  vær  da  saa  naadig  og  vis  mig  den  store  Gunst  at  lade 
mig  det  vide.  Det  er  mig  af  stor  Vigtighed  at  vide  det,  og  hvad 
der  nu  er  hændet  mig,  er  en  god  Lære  om  ikke  fremtidig  at  stole 
paa  noget  ydre  Skin." 

Hvad  Bernstorff  tænkte  paa  ved  Spørgsmaalet  om,  hvorvidt 
Kongen  skulde  have  noget  alvorligere  imod  ham  end  Misfornøjelse 
over  en  begaaet  Fejl  eller  sligt,  kan  næppe  være  tvivlsomt.  Gramm 
og  Rosenkrantz  har  visselig  forstaaet  ham.  Havde  Kongens  Uvilje 
mod  hans  Venner  ogsaa  kastet  sin  Skygge  paa  ham?  Var  det  Til- 
fældet, da  var  Bernstorffs  Stilling  klar;   hellere   holde   op    i  Tide 

Og  udtræde  af  dansk  Tjeneste  straks,  end   hæmmes   i   sin   Lobe- 
bane af  en  Uvilje  som  var  fuldkommen  uforskyldt. 

Hans  Familie  stod  her  ubetinget  paa  hans  Side;  den  var 
utaalmodig  over,  at  han  endnu  ikke  var  naaet  højere  i  Rang  og 
Indtægter;  Etatsraadstitlen  opirrede  dem  yderligere,  og  endnu  langt 
senere  var  det  f.  Eks.  Andreas  Gottlieb  Bernstorffs  Mening,  at 
det  ingen  Ulykke  var,  om  Broderen  afbrød  sin  Løbebane  i  Dan- 
mark.') 

Det  var  en  Maaned  efter  dette  Brevs  Afsendelse  at  Bernstorff 
forlangte  sin  Gage  forhøjet  til  6000  Rigsdaler,  og  den  Bestemthed, 
hvormed  det  skete,  var  visselig  Udtryk  for  hans  Utilfredshed  og 
Uro.  Nu  vilde  han  have  fastslaaet,  om  man  vilde  beholde  ham  eller 
ej.  Bittert  sammenlignede  han  overfor  Rosenkrantz  sin  Stilling 
med  andres;  ved  det  kostbare  sachsiske  Hof  havde  de  engelske 
Gesandter  altid  12000  Rigsdaler,  Ruslands  Afsendinge  mindst  lige 
saa  meget;  selv  den  yderst  nøjeregnende  preussiske  Konge  og 
Generalstaterne  gav  deres  Repræsentanter  8000  Daler  om  Aaret. 
Christian  VI  kunde  dog  vel  ikke  ville,  at  den  Ære  at  tjene  ham  i 
nogle  Aar  rent  ud  skulde  ruinere  ham  og  ødelægge  hans  Ro  og 
Tilfredshed  i  Resten  af  Livet. 

Saaledes  var  Bernstorff  ved  Aarsskiftet  1735—36  i  enhver 
Henseende  utilfreds;  Tanken  om  at  forlade  den  danske  Tjeneste 
laa  ham  ikke  fjærn.  I  Koncepten  til  Brevet  til  Rosenkrantz  har 
han  overstreget  nogle  Ord  om,  at  han  havde  valgt  Christian  VI's 
Tjeneste  til  Trods  for  forskellige  andre  Tilbud. 

Hans  Venner  i  Kobenhavn,  Gramm  og  Ahlefeldt,  gjorde  deres 
Bedste  for  at  berolige  ham  og  afholde  ham  fra  overilede  Skridt. 
De  var  yderst  kede  af,  at  deres  Arbejde  for  at  skaffe  ham  en 
Udmærkelse  havde  faaet  dette  Udfald,  men  de  besvor  ham  om  at 
afvente  bedre  Tider. 

Det  er  ikke  usandsynligt,  at  Bernstorff  har  haft  Ret  i  sin 
Frygt  for  Kongens  Stemning.  Christian  VI  var  vel  underrettet 
om,  hvilke  Venner  han  havde  i  København;  med  hans  Mistillid  til 
Plessenerne  og  Rosenkrantz  er  det  troligt,  at  den  unge  Diplomat, 
der  var  indført  af  dem,  ikke  altid  har  huet  ham;  naar  han  et  Par 
Aar  senere  udtrykkelig  kunde  forbyde  Berckentin,  da  han  kaldte 
ham  hjem  for  at  sætte  ham  i  sit  Konseil,  at  stille  sig  i  fortroligt 
Forhold  til  Brødrene  Plessen,  er   det   forstaaeligt,   om    han    ikke 

vilde  forhaste  sig  med  at  vise  Bernstorff  sin  Naade.^)  Dog  vides 
der  intet  herom;  sikkert  er  det  kun,  at  Christian  VI  har  haft 
sin  Opmærksomhed  henvendt  paa  Bernstorff.  I  Januar  1734  var 
det  i  et  Konseilsmode  besluttet,  at  Bernstorff  skulde  forflyttes  fra 
Sachsen  til  Rusland,  hvor  Gesandten  Westphalen  lige  var  død; 
men  om  Eftermiddagen  ombestemte  Kongen  sig  og  bad  Rosen- 
krantz  ikke  at  omtale  Sagen  for  Bernstorff.-)  Senere  fortalte 
Rosenkrantz  nu  og  da,  at  Kongen  med  Tilfredshed  havde  læst 
Bernstorffs  Depecher;  noget  bestemt  kan  dog  ikke  sluttes  heraf, 
og  hverken  Rosenkrantz's  eller  Gramms  Svar  paa  Brevene  fra 
Januar  1736  er  bevarede.  De  bragte  imidlertid  Meddelelse  om 
Gageforhøjelsen  til  6000  Rdlr.,  og  Bernstorff  blev  foreløbig  be- 
roliget. Men  helt  tryg  var  han  ikke,  og  han  ønskede  fuld  Klar- 
hed over  Kongens  Stemning. 

Da  han  i  Sommeren  1736  var  vendt  tilbage  til  Dresden,  bad 
han  Schulin  om  at  skaffe  sig  en  Orlov  paa  to — tre  Maaneder  for 
at  kunne  besøge  sin  Fader  og  ordne  sine  økonomiske  Forhold, 
men,  tilføjede  han,  han  vilde  ogs.ia  gærne  paa  denne  Rejse  be- 
søge København  og  stedes  for  Kongens  Aasyn;  Schulin  maatte 
dog  være  forvisset  om,  at  det  ikke  var  hans  Hensigt  ved  denne 
Lejlighed  at  ansøge  om  noget  som  helst  eller  i  nogen  Maade  ulej- 
lige Kongen. 

Han  fik  saavel  Orloven  som  Tilladelse  til  Besøg  i  Koben- 
havn. Den  5.  Novbr.  rejste  han  fra  Dresden  direkte  til  Dan- 
mark.^) Her  modtoges  han  bedre  end  han  havde  ventet.  Den 
21.  Novbr.  kom  han  til  København;  den  23.  fremstillede  han  sig 
for  Christian  VI,  og  allerede  den  24.  lod  Kongen  ham  kalde,  og 
i  en  særlig  Audiens  paa  over  en  Time  sagde  han  ham,  at  han 
var  fornøjet  med  hans  Tjeneste,  og  gav  ham  som  Tegn  derpaa 
Kammerherrenøglen.  Vel  tilfreds  kunde  Bernstorff  saaledes  være, 
og  en  yderligere  Meddelelse  om,  at  man  snart  vilde  forflytte  ham 
fra  Dresden,  vilde  have  virket  i  samme  Retning,  om  det  ikke 
samtidig  var  bleven  antydet,  at  han  skulde  til  Regensburg;  thi 
herover  blev  han  ingenlunde  begejstret.  Dog  det  vigtigste  var 
Tegnet  paa  Kongens  Naade,  og  beroliget  kunde  han  forlade 
København.  Det  er  ogsaa  rimeligt,  at  dette  Ophold  har  givet 
ham  et  godt  Indtryk  af  Schulins  Stemning;  der  er  fra  nu  af  over 
hans    Breve    til    denne    et    Præg    af   virkelig    Hengivenhed.      Da 

Schulin  i  Sommeren  1737  blev  optaget  i  Konseillet,  lykønskede 
Bernstorff  ham  varmt  dertil  og  tilføjede,  at  han  ansaa  Schulins 
Bevaagenhed  for  værdifuld,  ikke  blot  paa  Grund  af  de  lykkelige 
Virkninger,  den  kunde  have  for  ham,  men  ogsaa  paa  Grund  af 
den  personlige  Hengivenhed  som  han,  uden  Hensyn  til  Schulins 
Lykke  i  Verden,  nærede  for  ham,  og  som  fik  ham  til  at  attraa 
hans  Bifald  med  en  endnu  stærkere  Iver.  Bernstorffs  Tillid  blev 
ej  heller  skuffet;  Schulin  var  en  klog  og  velsindet  Mand.  der 
holdt  fast  ved  dem,  han  havde  lært  at  sætte  Pris  paa. 

Ved  Juletid  1736  rejste  Bernstorff  til  sin  Slægt  i  Nordtysk- 
land. Her  blev  han,  da  han  havde  faaet  sin  Orlov  forlænget,  til 
1.  Maj  1737.  Den  sidste  Tid  tilbragte  han  i  Hannover  sammen 
med  en  af  sine  bedste  Venner,  Gehejmeregeringsraad  von  Lenthe, 
med  hvem  han  derpaa  rejste  til  Dresden.^) 

Imidlertid  var  det  15.  April  bleven  afgjort,  at  han  skulde  til 
Regensburg,  og  endnu  før  Maj  Maaneds  Udgang  havde  han  taget 
Afsked  med  det  sachsiske  Hof;  Kurfyst- Kongen  havde  udtrykt 
ham  sin  Bevaagenhed  i  varme  Ord  og  tilsendt  ham  den  Present 
paa  1500  Daler  der  altid  gaves  ved  lignende  Lejlighed.  Da  døde 
Hertugen  af  Kurland;  der  frygtedes  Strid  om  Arven  mellem  Rus- 
land og  Polen,  og  Bernstorff  fik  Ordre  til  foreløbig  at  blive.  Lige- 
som i  1733  maatte  han  pakke  sine  Sager  ud  igen  og  ledsage 
Hoffet  paa  Smaarejser  til  Sommerslotte;  først  sidst  i  August  fandt 
hans  Opbrud  til  Regensburg  Sted.') 

Regensburg   og    Hannover. 
Den  steinhorstske  Sag. 

1737—1739. 

DET  er  ikke  til  en  diplomatisk  Post,  men  til  en  Skole  i  tysk 
Statsret,  man  sender  Dem",  skrev  en  af  Bernstorffs  Ven- 
ner, da  han  hørte,  at  han  skulde  til  Regensburg,  og  ironisk  lyk- 
ønskede Poniatowski  ham  til  „det  honorable  Eksil". ^)  Med  meget 
blandede  Følelser  havde  Bernstorff  modtaget  Meddelelsen  om  sin 
Forflyttelse;  det  var  ikke  Dresdens  glimrende  Hof  og  brogede 
livfulde  Selskabelighed,  ikke  de  mange  gode  Venner  dér,  han  mest 
beklagede  at  skulle  forlade,  det  var  det  politisk  ufrugtbare  Regens- 
burg, han  nødig  tog  som  Bytte  for  det  sachsisk-polske  Hof,  hvor 
han  i  de  forløbne  Aar  havde  set  en  Akt  af  Europas  storpolitiske 
Drama  udspilles. 

Det  hellige  tysk-romerske  Riges  Rigsdag  var  et  stivnet  unyt- 
tigt Apparat.^)  Den  havde  ingen  Magt  over  Rigets  Forhold;  de 
store  Territorialmagter  betød  alt.  Rigsdagsmaskinen  knirkede  og 
knagede  i  alle  sine  Fuger  ved  den  mindste  Bevægelse,  men  der  ud- 
løstes aldrig  en  virkelig  Kraftytring.  Dér  sad,  delt  i  de  tre  Kollegier, 
Kurfyrsternes,  Fyrsternes  og  Stædernes,  Hundreder  af  Gesandter 
Aar  efter  Aar  og  sled  sig  langsommeligt  gennem  de  ubetydeligste 
Formaliteter;  aldrig  naaede  virkelig  betydningsfulde  Rigssager  til 
Afgørelse  dér;  Tysklands  Politik  afgjordes  udenfor  Rigsdagen,  i 
Forhandlinger  mellem  de  enkelte  Magter,  og  vedtoges  der  endelig 
en  Gang   hvert   halve  Aarhundrede   en   vigtig  Beslutning,   da   for- 

blev  den  virkningsløs,  thi  Rigsdagen  havde  ingen  reelle  Magt- 
midler til  at  gennemføre  sin  Vilje.  Ingen  vilde  styrke  Rigets 
Enhedsrepræsentation,  Katholikerne  ikke  af  Frygt  for  Protestan- 
terne, Protestanterne  ikke  af  Nid  mod  Katholikerne,  Fyrsterne 
ikke  af  Frygt  for  Kejseren,  Kejseren  ikke  for  ej  at  blive  over- 
stemt. Kun  hvor  det  gjaldt  at  klumpe  sig  sammen,  naar  en  af 
Staterne  truede  med  at  blive  for  mægtig,  kunde  Samdrægtighedens 
Aand  for  et  Øjeblik  besjæle  de  mest  interesserede;  det  kaldtes  at 
virke  for  Ligevægten  i  Riget.  Fremgangsmaaden  var  altid  den 
samme.  Gesandterne  handlede  efter  Instruks  fra  den  hvem  de  re- 
præsenterede; Instruksen  var  aldrig  fuldstændig  og  udtømmende, 
altid  var  der  deri  Paaskud  til  at  forhale  en  Sag;  gjorde  den  ene 
Magt  det  ikke,  saa  laa  det  i  den  andens  Interesse.  Samledes  der  om- 
sider i  ét  Kollegium  Flertal  om  en  Sag,  saa  gik  Flertallet  i  de  to 
andre  derimod;  enedes  de  to,  da  nægtede  Kejseren  sin  Sanktion. 
Saaledes  forsumpede  alt;  Rigsdagen  blev  til  en  Fabel  for  alt  Fol- 
ket. Ondet  var  uhelbredeligt,  det  havde  sin  Rod  dybest  i  det 
tyske  Statsliv;  en  livskraftig  tysk  Enhed  laa  fjærn. 

Formelle  Spørgsmaal  blev  Hovedgenstanden  for  Forhand- 
lingerne i  Regensburg,  smaalig  Etikettestrid  og  personlige  Chi- 
kanerier udvikledes  som  intetsteds.  Medens  der  af  Skrivere  dik- 
teredes bindtykke  Reservationer  og  Indlæg,  hele  statsretslige 
Værker,  om  de  ligegyldigste  Sager,  kævledes  Gesandterne  om 
Rang  og  Titler.  Kun  de  ringest  begavede,  mest  nøjsomme  Di- 
plomater kunde  i  Længden  trives  i  Regensburg. 

Bernstorffs  Tanker  var  da  triste,  medens  han  i  August  1737 
korte  fra  Dresden  Syd  paa;  Vejene  var  rædselsfulde,  opblødte 
af  hæftige  Regnskyl.  Mere  end  tyve  Gange  væltede  Vognen  og 
gik  itu. 

Den  2.  September  1737  kom  han  til  Regensburg.  Rigsdagen 
holdt  Ferie;  „Gesandterne  nyder  den  af  et  saa  godt  Hjærte,  at 
man  ikke  skulde  tro,  at  de  næsten  altid  har  Lejlighed  til  at 
feriere",  skrev  Bernstorff  spydigt. 

Han  havde  god  Tid  til  ved  Samtaler  med  sin  Forgænger 
Holtze,  der  havde  siddet  i  sin  Post  i  en  og  tyve  Aar.  at  sætte 
sig  ind  i  de  verserende  Sager  og  fordybe  sig  i  Gesandtskabsarkivet; 
dér  fandt  han  en  enkelt  Sag  der  havde  verseret  for  Rigsdagen  i 
Aarhundreder  og  var  sin  Afslutning  lige  nær.') 

Bittert  klagede  Bernstorff  til  Berckentin;  det  blev  ikke  bedre 
da  Ferien  hørte  op.  Da  de  utrolig  omstændelige  Ceremonier, 
som  enhver  ny  Gesandts  Ankomst  gjorde  nødvendige,  var  over- 
staaede,  følte  Bernstorff  Uvirksomheden,  og  idelig  gav  han  fra  nu 
af  i  Breve  til  Berckentin  og  i  Depecher  til  Schulin  sin  Uvilje 
Luft  over  den  utrolige  Langsomhed  og  det  Sløseri  der  prægede 
Forhandlingerne.  „Man  lever  her  i  den  Art  af  Uvirksomhed,  at 
man  taler  meget,  men  intet  udfører",  skrev  han  en  Gang,  og 
senere  skildrede  han  den  triste  Tilværelse  i  Regensburg  saaledes: 
„Enten  slæber  vi  Tiden  hen  i  modbydelig  Ørkesløshed  eller  vi 
morer  os  med  at  kævles  og  skændes  i  en  Uendelighed,  uden  at 
nogen  af  Parterne  nogensinde  tænker  det  fjærneste  paa  at  give 
efter."  Grellere  Billede  end  det,  Bernstorff  i  sine  Depecher  maler 
af  Rigsdagslivet,  kan  ikke  tænkes;  al  den  personlige  Intrigeren  og 
al  den  smaalige  Lidenskabelighed,  der  prægede  Forhandlingerne, 
havde  i  ham  en  skarp  og  ubønhørlig  Dommer,  og  paa  denne 
Baggrund  ses  det  dobbelt  klart,  hvor  kraftig  og  udviklingsdygtig 
hans  egen  Personlighed  var.^) 

Bernstorff  gruede  for  at  forsumpe  i  Regensburg;  hvad  han 
trængte  til  var  Arbejde.  At  Selskabslivet  var  meget  ensformigt, 
betød  mindre  for  ham,  skønt  ej  heller  det  kunde  erstatte  Dresdens; 
han  traadte  kun  i  nærmere  Forhold  til  faa  Familier,  og  havde 
mest  Omgang  med  Rigsdagspræsidenten,  den  kejserlige  Afsending 
Fyrst  von  Fiirstenberg  og  hans  Hustru,  og  den  preussiske  Gesandt 
Hr.  von  Pohlmann,  senere  tillige  med  den  spanske  Afsending 
Grev  de  Montijo,  hvem  han  kendte  fra  Dresden.  Han  var  glad 
naar  han  modtog  Besøg;  ved  Juletid  kom  saaledes  den  allerbedste 
Barndomsven,  hans  Fætter  Otto  Christian  von  Lenthe,  der  rastede 
i  Regensburg  paa  Vejen  til  Wien,  hvor  han  skulde  tiltræde  sin 
Post  som  hannoveransk  Gesandt.  Men  slige  Besøg  var  sjældne 
og  kortvarige.-) 

Stilheden  i  Regensburg  havde  dog  sine  gode  Sider;  Berckentin 
havde  trøstet  Bernstorff  med,  at  den  vilde  virke  heldig  paa  hans 
Finanser,  der  nok  kunde  trænge  til  at  komme  paa  Fode,  især  da 
hans  Gage  i  Regensburg  hun  var  3000  Daler,  hvortil  dog  var 
lagt  et  personligt  Tillæg  af  2000  Rigsdaler  aarlig  foreløbig  i  fire 
Aar.^)  Derimod  var  Uvirksomheden  dobbelt  pinlig,  fordi  Bern- 
storff længe  ikke  havde  været  rask.     Der  havde  allerede  vist  sig 

Spirer  til  Sygdomme,  som  fra  nu  af  skulde  følge  ham  hele  Livet. 
I  Foraaret  1737  havde  han  været  syg  og  havde  brugt  en  Jærn- 
kur  foruden  den  Vandkur,  som  han  efter  Tidens  næsten  ufravige- 
lige Skik  brugte  hver  Sommer.  Han  led  af  Fordojelsesbesværlig- 
heder,  ledsaget  af  Hæmorroidallidelser,  nu  og  da  havde  han  An- 
fald af  Brystsmerter;  men  især  led  han  af  en  nervøs  Uro  der, 
som  han  mente,  skrev  sig  fra  hans  „sang  échauffé".  „Jeg  ved 
ikke  bestemt,  om  jeg  skal  søge  Kilden  til  min  Utilpashed  i  Milten 
eller  i  de  saakaldte  hypokondre  Dele  af  Legemet;  Valget  er  ikke 
af  stor  Betydning,  men  jeg  kunde  dog  maaske  have  Gavn  af  at 
anvende  flere  Forsigtighedsregler  mod  det  ene  eller  det  andet. 
Det  er  i  al  Fald  noget  at  kende  sin  Fjende."  Al  denne  Sygelig- 
hed pinte  Bernstorff;  han  var  ikke  vant  til  at  lade  sig  beherske 
af  sligt.  „Lige  siden  min  Barndom  har  jeg  anvendt  al  min  Flid 
paa  at  naa  en  fuldkommen  Sindsro  og  et  ligevægtigt  Humør.  Nu 
ærgrer  det  mig  mest  af  alt,  at  jeg  paa  Grund  af  min  Sygdom 
ikke  kan  opnaa  dette  og  kun  kan  synes  hvad  jeg  ønsker  virke- 
lig at  være."  ^) 

Mod  disse  Sindsstemninger  var  et  interesseret  Arbejde  den 
eneste  Hjælp.  Lykkeligt  var  det  da,  at  Bernstorff  selv  i  Regens- 
burg fandt  Udvej  til  at  skabe  sig  et  saadant.  Naar  Berckentin 
trøstede  ham  med,  at  hans  Ophold  i  Regensburg  sikkert  ikke 
blev  af  lang  Varighed,  men  at  han  snart  vilde  komme  til  at 
afløse  ham  i  Wien,  turde  Bernstorff  ikke  ret  tro  derpaa,  og  i 
ethvert  Fald  var  Haabet  ikke  nok;  der  maatte  mere  til. 

Naar  Bernstorff  trods  sin  Uvilje  mod  Regensburg  havde  op- 
fattet Sendelsen  derhen  som  et  Tillidsvotum  fra  Christian  VFs  Side, 
saa  laa  det  i,  at  han  gennem  Samtale  med  Kongen,  Schulin  og 
Rosenkrantz  havde  forstaaet,  at  han  i  Regensburg  skulde  arbejde 
kraftig  for  Afslutningen  af  en  Sag  som  laa  Regeringen  stærkt  paa 
Sinde.  I  Sachsen-Polen  havde  Forholdene  været  større.  Bern- 
storff havde  der  set  Storpolitik  paa  nært  Hold,  men  han  havde 
været  Tilskuer,  i  Regensburg  var  alt  smaat.  Storpolitikens  Traade 
gik  udenom  Rigsdagen,  men  til  Gengæld  skulde  Bernstorff  her 
faa  sin  første  virkelige  diplomatiske  Opgave  at  løse.  Ved  Rigs- 
dagen kunde  man  vinde  Kendskab  til  Rigets  indviklede  Forfat- 
ningsforhold  og  Enkeltstaternes  krogede  Politik,  men  især  kunde 
han    trænge    dybt    ind    i    de    ledende    politiske    Motiver,    da    en 

bestemt  Sag  gav  ham  Lejlighed  til  direkte  Forhandling  med  en 
Række  af  de  vigtigste  Gesandter. 

Talen  var  om  den  saakaldte  „Alternationssag",  hvorom  man, 
som  Bernstorff  udtrykte  sig,  fra  dansk^Side  havde  raabt  op  i  to 
Aarhundreder.^) 

Det  drejede  sig  om  den  Rang  som  den  danske  Konge  havde 
paa  Rigsdagen  i  Regensburg  som  Hertug  af  Holsten-Gliickstadt. 
Som  saadan  afgav  han  sin  Stemme  i  Fyrsternes  Kollegium;  men 
af  60  Stemmer  havde  Holsten-Gliickstadt  kun  Nr.  35,  og  med 
denne  Plads  langt  nede  i  Rækken  havde  danske  Konger  i  uminde- 
lige Tider  været  utilfredse  og  havde  ihærdig  stræbt  at  faa  en 
højere  Plads.  Man  tillagde  dette  Spørgsmaal  en  for  os  forbau- 
sende  Betydning.  Men  naar  man  erindrer  den  Vægt  der  i  Tysk- 
land den  Gang  lagdes  paa  de  statsretlige  og  politiske  Former,  kan 
man  dog  forstaa,  at  den  danske  Konge  ofte  har  følt  sig  generet 
ved  som  Hertug  at  indtage  en  saa  lav  Plads.  Hertil  kom,  at 
Striden  om  Rangfølgen  paa  Grund  af  særlige  Forhold  havde  ude- 
lukket Holsten-Gliickstadt  fra  de  tyske  protestantiske  Fyrsters 
Sammenslutning  „Corpus  Evangelicorum",  hvad  der  havde  reel 
Betydning  under  Forhandling  om  forskellige  Religionsspørgsmaal, 
i  hvilke  de  danske  Konger  ansaa  sig  for  de  tyske  Protestanters 
naturlige  Forsvarere  og  ofte  var  stærkt  interesserede.  Hvis  man 
blev  flyttet  blot  nogle  faa  Pladser  op,  vilde  den  danske  Konge 
indtræde  i  Rækken  af  de  saakaldte  alternerende  Fyrster,  det  vil 
sige  syv  Fyrstehuse  —  Sverige  (som  Indehaver  af  Pommern), 
Preussen  (som  Indehaver  af  Minden),  Meklenburg,  Wiirtemberg, 
Hessen-Kassel,  Hessen-Darmstadt,  Baden-Baden  og  Baden-Diirlach 
— ,  der  indehavde  Nummerne  fra  24  til  33,  og  som  fra  gammel 
Tid  af  havde  Overenskomst  om  at  afgive  deres  Stemme  efter  en 
vis  Turnus,  saaledes  at  den  Orden,  hvori  der  stemtes,  stadig 
skiftede  indenfor  deres  Kreds.  Ved  at  optages  mellem  disse 
Fyrster  vilde  den  danske  Konge  opnaa  en  mere  passende  Plads, 
men  de  mange  Forhandlinger  om  Sagen  havde  hidtil  været  for- 
gæves; thi  mange  Hoveder  skulde  samles  under  én  Hat.  Ikke 
blot  de  nævnte  Fyrstehuse,  men  ogsaa  Huset  Hannover,  altsaa 
den  engelske  Konge,  der  som  Hertug  af  Lauenburg  indtog  Pladsen 
Nr.  34  nærmest  foran  den  holstenske  Stemme,  skulde  give  sit 
Minde  til  Forandringen. 

Bernstorffs  Instruks  indeholdt  Paalæg  om,  naar  Lejlighed  bød 
sig,  at  tage  fat  paa  denne  Sag,  og  han  skød  ikke  Opgaven  fra  sig. 
Han  indsaa,  at  her  var  en  Mulighed  for  at  vise  sine  Ævner  og 
erhværve  sig  Fortjeneste. 

Straks  efter  sin  Ankomst  til  Regensburg  satte  han  sig  ved  Gen- 
nemlæsning af  Akterne  i  Gesandtskabsarkivet,  ved  Samtaler  med 
Holtze  og  med  flere  af  sine  Kolleger  grundig  ind  i  Spørgsmaalet. 
Allerede  den  10.  Oktober  1737  fremkom  han  med  et  selvstæn- 
digt Forslag  i  en  udførlig  Depeche  til  Kongen,  ledsaget  af  Breve 
til  Schulin  og  Rosenkrantz,  hvori  han  søgte  at  vinde  dem  for  sine 
Synspunkter.  Han  fremstillede  Sagens  Historie  og  stillede  Forslag 
om  med  fuld  Kraft  at  genoptage  Forhandlingerne. 

Det  er  karakteristisk  for  Bernstorffs  hele  Diplomatvirksom- 
hed, at  han  øjeblikkelig  saa  det  i  og  for  sig  ringe  Spørgsmaal 
under  en  større  Synsvinkel;  enhver  nok  saa  ringe  Sag  opfattede 
han  som  Led  i  en  politisk  Helhed,  og  i  dette  Tilfælde  var  hans 
Synspunkt  baade  politisk  og  religiøst.  Han  fremhævede  som  den 
vigtigste  Grund  til  at  arbejde  for  at  faa  Plads  blandt  de  alter- 
nerende Fyrster,  at  dette  vilde  betyde,  at  den  danske  (holstenske) 
Repræsentant  fik  Adgang  til  Corpus  Evangelicorum,  og  derigennem 
vilde  den  danske  Konges  Indflydelse  i  Tyskland  forøges.  „Kon- 
gens Magt  kan  ikke",  skrev  han  til  Schulin,  „stige  højere  i  hans 
egne  Lande;  han  har  da  kun  at  udvide  sin  Autoritet  i  Udlandet, 
saa  meget  mere  som  Hans  Majestæt  kun  anvender  den  til  Almen- 
hedens Bedste  og  til  Støtte  for  Religionen,  og  skønt  det  hverken 
tilkommer  mig  eller  er  min  Hensigt  at  sammenblande  religiøse 
Betragtninger  med  menneskelige  Synspunkter,  saa  tror  jeg  dog  at 
kunne  tilføje,  at  alt,  hvad  der  kan  forøge  Protestanternes  Tillid 
til  Hans  Majestæt,  er  af  Vigtighed  for  ham.  Den  holstenske 
Stemmes  Tiltrædelse  til  Corpus  Evangelicorum,  hvorfra  disse 
Rangstridigheder  i  saa  mange  Aar  har  udelukket  den,  vilde 
utvivlsomt  have  denne  Virkning.  Erfaringen  har  tit  nok  vist  os 
den  Indflydelse  som  Tilstedeværelsen  af  en  vel  sindet  Mand  kan 
have  paa  Forhandlingerne  i  Protestanternes  Kreds.  Kongens 
Minister  vilde,  om  han  deltog  i  Møderne,  være  i  Stand  til  at  er- 
hværve sig  en  ganske  anden  Indflydelse  end  han  besidder  nu, 
da  han,  først  naar  alt  er  færdigt,  faar  at  vide  hvad  der  gaar  for 
S'g-    Jeg  kunde   sige  det   samme   om    Fyrsternes    Kollegium,   der 

har  Støtte  behov,  og  som  har  tabt  meget  af  sin  Glans  og  af 
sine  Rettigheder,  efter  at  dets  betydeligste  Medlemmer  er  udtraadte 
for  at  indtræde  i  Kurfyrsternes  Kollegium,  saaledes  som  Tilfældet 
var  i  sin  Tid  med  Brunsvig." 

Bernstorffs  Tanke  er  øjensynlig,  at  en  Ordning  af  Alterna- 
tionssagen  skal  give  Danmark  en  ledende  Stilling  mellem  de 
mindre  tyske  Fyrster;  hertil  vendte  han  under  de  følgende  For- 
handlinger idelig  tilbage.  Allerede  nu  fremtræder  saaledes  det 
Hovedsynspunkt  fra  hvilket  han  stedse  betragter  Danmarks  For- 
hold til  det  tyske  Rige. 

Med  Hensyn  til  Sagens  Gennemførelse  foreslog  Bernstorff 
en  helt  ny  Fremgangsmaade.  Hidtil  havde  man  søgt  Kejserens 
Bistand  og  havde  stræbt  at  faa  ham.  til  at  lægge  sin  Indflydelse  i 
Vægtskaalen  overfor  de  smaa  Stater.  Bernstorff  saa  anderledes 
herpaa.  Hvorledes  kunde  man  tro,  at  Kejseren  vilde  række 
Haand  til  noget  der  vilde  styrke  Corpus  Evangelicorum  eller 
give  Fyrstekollegiet  et  Hoved?  Kejserhoffets  Støtte  vilde  være 
et  Skin;  som  hidtil  vilde  man  i  Wien  trække  Sagen  ud  og  til- 
sidst  bringe  den  til  at  strande.  Man  burde,  foreslog  Bernstorff, 
henvende  sig  direkte  til  de  paagældende  Fyrster,  først  og  frem- 
mest til  den  engelske  Konge,  der  som  Hertug  af  Lauenburg  skulde 
vige  Pladsen  for  Holsten -Gliickstadt.  Overfor  dem  alle  skulde 
man  fremhæve  den  Fordel,  den  fælles  Religion  vilde  opnaa  ved 
at  den  danske  Konge  fik  Adgang  til  Corpus  Evangelicorum,  og 
Bernstorff  haabede,  at  dette  Synspunkt  og  Ønsket  om  at  vise 
Christian  VI  en  i  og  for  sig  ubetydelig  Tjeneste  kunde  overvinde 
smaalige  Betænkeligheder  ved  at  opgive  nedarvede  Forrettig- 
heder. 

Bernstorff  raadede  til  uden  Tøven  at  indlede  Underhand- 
linger, men  undskyldte  sig  overfor  Schulin,  fordi  han  saa  hurtig 
efter  sit  Komme  til  Regensburg  stillede  positive  Forslag.  Men 
Stillingen  var  i  Øjeblikket  særlig  gunstig  for  en  Forhandlmg.  Dels 
var  der,  udviklede  han,  tilfældige  Aarsager,  hvorfor  de  interes- 
serede Fyrster  kunde  tænkes  netop  nu  at  ville  imødekomme 
Christian  VI's  Ønsker,  dels  var  det  ham  personlig  lettest  at  ar- 
bejde i  Regensburg  medens  han  var  ny  og  Ven  med  alle,  saa 
alle  hans  Kolleger  kappedes  om  at  vinde  ham  for  de  smaa  per- 
sonlige Formaal,  der  udgjorde  deres  Hovedinteresse. 

Men  hertil  kom  den  Indflydelse,  han  smigrede  sig  med  at 
kunne  udøve  i  Hannover,  det  Sted  hvor  der  først  og  fremmest 
skulde  virkes.  Han  vilde  prøve  at  vinde  den  hannoveranske  Ge- 
sandt i  Regensburg,  Hr.  von  Hugo,  med  hvem  han  straks  var 
kommen  til  at  staa  paa  den  bedste  Fod,  og  han  var  rede  til  at 
bruge  sine  mange  Familie-  og  Venskabsforbindelser  i  Hannover 
til  ikke  blot  at  paavirke  ham  men  ogsaa  de  hannoveranske  Ge- 
hejmeraader.  „Hvad  jeg  mangler  i  Erfaring,  haaber  jeg  at  kunne 
erstatte  ved  min  Flid." 

Forslagene  blev  behandlede  i  Konseilet  i  København  og  vandt 
Bifald,  og  Kongen  fandt  dem  kloge  og  velbegrundede,  og  var  vel 
tilfreds  med  den  Tjenstivrighed  som  Bernstorff  lagde  for  Dagen. 
„Jeg  synes,  at  Deres  Ministerium  i  Regensburg  er  i  Færd  med  at 
blive  meget  aktivt",  skrev  Rosenkrantz  til  ham,  og  baade  han  og 
Schulin  spaaede,  „at  et  heldigt  Udfald  vilde  forskaffe  ham  en  ud- 
mærket Fortjeneste."^) 

Hovedspørgsmaalet  om  Forhandling  med  Hannover  holdtes 
imidlertid  lidt  hen,  men  et  andet  Forslag,  som  Bernstorff  havde 
stillet,  gav  ham  nok  at  gøre  i  Mellemtiden.-)  Han  havde  hen- 
ledet sin  Regerings  Opmærksomhed  paa  den  Fare  der  forment- 
lig truede  Protestantismen  i  Wiirtemberg.  I  Marts  1737  var  den 
katholske  Hertug  Carl  Alexander  død;  der  var  Strid  om  For- 
mynderskabet for  hans  umyndige  Søn  Carl  Eugen,  og  det  be- 
frygtedes, at  det  under  dette  skulde  lykkes  katholske  Magter  at 
krænke  den  protestantiske  Befolknings  Ret  eller  skaffe  Katholi- 
cismen  utilstedelige  Friheder.  Den  Slags  Vanskeligheder  dukkede 
idelig  op  hvor  Fyrste  og  Folk  havde  forskellig  Religion,  og  Bern- 
storff interesserede  sig  stedse  for  at  sikre  Protestantismen;  her 
var  han  dobbelt  interesseret,  fordi  Sagen  vedrørte  hans  faderlige 
Ven  Forstner,  der  imidlertid  var  bleven  Premierminister  i  Wiir- 
temberg. Den  danske  Regering  var  rede  til  at  hjælpe  ad  diplo- 
matisk Vej,  og  Bernstorff  fik  Ordre  til  at  rejse  til  Stuttgart  for 
at  forhandle  om  Sagen,  samtidig  skulde  han  berøre  Alternations- 
spørgsmaalet  og  sikre  sig  de  wiirtembergske  Ministres  Tilslutning. 
Den  9.  November  tog  Bernstorff  afsted.  Rejsens  Formaal  holdtes 
hemmeligt,  som  Paaskud  tjente  Besøg  hos  Forstner,  der  jo  var 
Bernstorffs  Broders  Svoger;  hos  ham  boede  Bernstorff  under  sit 
Ophold  og  han  kom  her  til  at  opleve  nogle  bevægede  Dage  med 

Stærkt  dramatiske  Scener  mellem  stridende  fyrstelige  Personer,  og 
fik  samtidigt  et  uhyggeligt  Indtryk  af  en  Proces  mod  Jøden  Siiss 
Oppenheimer,  der  under  den  afdøde  Hertug  havde  spillet  en  stor 
Rolle  og  benyttet  sin  Magt  til  alskens  Undertrykkelse  og  Ud- 
sugelse.    Kort  efter  Bernstorffs  Afrejse  henrettedes  han. 

Bernstorffs  Depecher  fra  Stuttgart  var  udførlige  og  indholds- 
rige; de  gjorde  klart  Rede  for  Forhold  og  Personer  og  gav  Re- 
geringen i  København  det  bedste  Grundlag  for  dens  Optræden  i 
Sagen.     I  flere  Aar  vedblev  Bernstorff  at  have  med  den  at  gøre. 

Første  Juledag  var  Bernstorff  atter  i  Regensburg,  og  snart  efter 
gjorde  han  med  Schulins  Billigelse  de  første  Skridt  til  en  For- 
handling om  Alternationssagen  med  Regeringen  i  Hannover.') 
Den  6.  Januar  skrev  han  til  Gehejmeraad  Gerlach  Adolph  von 
Miinchhausen,  hvem  han  ansaa  for  den  mest  aktive  af  de  hanno- 
veranske  Ministre  og  for  sin  egen  og  sin  Families  specielle  Ven; 
han  gjorde  Regning  paa  hos  ham  at  finde  en  velvillig  Holdning. 
Miinchhausens  Svar  var  imidlertid  ikke  særlig  imødekommende, 
og  da  man  omtrent  samtidig  i  København  endelig  billigede  Bern- 
storffs Forslag  fra  Oktober,  besluttedes  det,  at  han  skulde  rejse 
til  Hannover  for  personlig  at  forhandle  med  de  hannoveranske 
Ministre;  i  smigrende  Ord  udtalte  Schulin  Kongens  Tillid  til,  at 
Bernstorffs  store  Iver  og  gode  Forbindelser  vilde  sikre  et  gun- 
stigt Resultat.  Den  16.  April  forlod  Bernstorff  Regensburg,  hvor 
Forretningerne  nu  besørgedes  af  en  Skriver.  Fjorten  Dage  varede 
Rejsen  til  Hannover;  som.  sædvanlig  opholdtes  Bernstorff  af  de 
slette  Veje,  og  forsinkedes  tillige  ved  hemmelige  Møder  med  Ge- 
hejmeraad Forstner  og  den  wiirtembergske  Overhofmester  Baron 
von  Montolieu,  der  i  Cannstadt  forhandlede  med  ham  om  de 
wiirtembergske  Forhold.  I  Leipzig  traf  Bernstorff  Czartoriski  og 
flere  af  hans  Slægt.     Den   1.  Maj  kom  han  til  Hannover. 

Kun  paa  korte  Besøg  havde  Bernstorff  siden  sin  første  Ung- 
dom gæstet  sin  Fødeby.  Nu  stod  han  atter  paa  hjemlig  Grund,  men 
som  en  fremmed  Magts  Gesandt  for  at  forhandle  med  sit  Fædre- 
lands Regering.  Det  ejendommelige  i  denne  Stilling  vilde  bevæge 
et  moderne  Menneske  stæikt,  for  Datiden  var  deri  intet  mærke- 
ligt; Bernstorff  følte  sig  fuldt  ud  som  den  danske  Konges  Tjener; 
naar  han  i  Breve  kaldte  sig  „un  bon  danois",  svarede  hans  Op- 
træden fuldt  ud  dertil.    Fødsel  og  Fædreland  betød  intet  for  ham 

i  Forhold  til  Pligten  mod  den  valgte  Herre.  Dobbelt  selvfølgeligt 
syntes  det  hele  ham  nu,  da  han  var  personlig  overbevist  om,  at  den 
Indrømmelse,  han  skulde  fravriste  den  hannoveranske  Regering, 
var  til  Gavn  for  Hannover  ved  den  Fordel  som  den  fælles  prote- 
stantiske Religion  skulde  nyde  deraf. 

I  den  Sag,  der  var  ham  betroet,  følte  Bernstorff  sig  i  høj 
Grad  personlig  interesseret;  Regeringen  havde  med  Tillid  fulgt 
hans  Forslag  og  stolede  paa  hans  Ævner  og  Indflydelse;  med 
Følelsen  af,  at  han  her  havde  meget  at  vinde  eller  tabe,  kom 
Bernstorff  til  Hannover.  Snart  efter  forøgedes  hans  Ansvar  yder- 
ligere, idet  han  før  Maj  Maaneds  Udgang  fra  København  modtog 
Instrukser,  der  overdrog  ham  at  forhandle  med  den  hannoveran- 
ske Regering  i  en  anden  Sag,  som  ikke  laa  Christian  VI  mindre 
paa  Hjærte  end  Alternationssagen.  Det  var  det  ostfriesiske  Arve- 
følgespørgsmaal.  ^) 

Gennem  sin  Dronning  Sophie  Magdalene  var  Christian  VI  i 
Slægt  med  Fyrstefamilien  i  Ostfriesland,  det  lille  Landskab  mellem 
Oldenburg  og  Nordsøen  ned  imod  de  forenede  Nederlandes  Grænse. 
Af  forskellige  Grunde  havde  Christian  VI  blandet  sig  i  Ostfries- 
lands  indre  Forhold,  og  efter  et  Tronskifte  dér  i  1734  var  den 
Tanke  opstaaet  hos  ham  at  erhværve  Tronfølgeret  til  Landet  efter 
den  daværende  Fyrste  Carl  Edzards  Død.  Han  havde  Arvekrav 
paa  enkelte  Dele  af  Fyrstendømmet,  men  stærkere  virkede  hans 
dynastiske  Interesse,  der  altid  lod  ham  attraa  Landudvidelser,  ende- 
lig ønskede  han  at  hindre,  at  Ostfriesland  skulde  glide  over  til  en 
anden  Magt,  f.  Eks.  til  Preussen,  der  ogsaa  gjorde  Arvekrav  gæl- 
dende. Medens  Enkefyrstinden  af  Ostfriesland  Sophie  Caroline, 
en  Søster  til  Sophie  Magdalene,  tog  fast  Ophold  i  Danmark,  be- 
gyndte Christian  VI  en  Række  hemmelige  diplomatiske  Bevægelser 
for  at  sikre  sig  Tronfølgen.  Først  og  fremmest  maatte  man  for- 
handle med  Kong  Georg  II,  der  som  Kurfyrste  af  Hannover  og- 
saa havde  Krav  paa  Ostfriesland,  og  fra  hannoveransk-engelsk  Side 
forstod  man,  at  man  ved  Indrømmelser  paa  dette  Punkt  kunde 
gøre  sig  Christian  VI  meget  forbunden.  Dette  fik  større  politisk 
Betydning;  i  disse  Aar  stod  i  Kobenhavn  en  Kamp  mellem  franske 
og  engelske  Diplomater  om  Danmark-Norges  Tilslutning;  som  Led 
i  engelske  Bestræbelser  for  at  vinde  Christian  VI  indgik  det  ost- 
friesiske Spørgsmaal. 

Samtidig  med  Bernstorffs  Afrejse  til  Hannover  rejstes  denne 
Sag  paa  ny  gennem  Grev  Ciiristian  Ernst  af  Stolberg-Wernige- 
rode,  der  i  disse  Aar  stod  som  Christian  VI's  fortrolige  Ven  og 
Raadgiver,  ikke  blot  i  de  religiøse  Spørgsmaal  der  havde  ført  ham 
og  Kongen  sammen,  men  ogsaa  i  den  Udenrigspolitik  der  ved- 
rørte Tyskland.  Grev  Stolberg  havde  fra  den  hannoveranske  Pre- 
mierminister Miinchhausen  faaet  Meddelelse  om,  at  man  i  Hanno- 
ver meget  gærne  vilde  forhandle  om  den  ostfriesiske  Arvefølgesag; 
Stolberg  lod  Meddelelsen  gaa  videre  til  Kobenhavn,  og  her  greb 
man  med  Glæde  den  fremstrakte  Haand.  Miinchhausen  havde 
foreslaaet,  at  Grev  Stolberg  skulde  føre  Forhandlingerne,  men 
Christian  VI  ønskede,  som  Schulin  udtrykte  sig,  ikke,  at  Greven 
„blev  altfor  udsat  i  en  Affære  af  denne  Art";  rimeligvis  tænktes 
her  paa,  at  Stolberg  kunde  faa  Ubehageligheder  af  sin  Suveræn 
den  preussiske  Konge  ved  at  deltage  i  en  Forhandling,  der  havde 
til  Hensigt  at  udelukke  netop  ham  fra  al  Arv  i  Ostfriesland.  Den 
danske  Regering  besluttede  derfor  at  overdrage  Bernstorff  For- 
handlingerne i  Hannover,  og  sidst  i  Maj  modtog  han  udførlige  In- 
strukser herom.  Meningen  var  baade  fra  hannoveransk  og  dansk 
Side,  at  Aftale  om  Ostfriesland  skulde  indgaa  i  en  almindelig 
„Venskabstraktat"  mellem  de  to  Stater;  i  denne  skulde  saa  Bern- 
storff faa  optaget  den  ønskede  Indrømmelse  i  Alternationsspørgs- 
maalet.  Han  skulde  lade  de  to  Forhandlinger  løbe  parallelt  og 
søge  at  opnaa  fuld  Opfyldelse  af  de  danske  Ønsker. 

Forhandlingerne  skulde  føres  i  den  dybeste  Hemmelighed,  og 
alt  vedrørende  Ostfriesland  rettes  direkte  til  Kongen;  Schulin  ud- 
færdigede egenhændig  alle  Skrivelser. 

Den  28.  Maj  fik  Bernstorff  Ordrerne  og  var  meget  betaget 
af  den  store  og  sammensatte  Opgave.  Han  bad  Schulin  om  Støtte 
og  Overbærenhed,  og  først  og  fremmest  om  Lov  til  at  betro  ham 
sine  Tanker  og  Gisninger  med  Risiko  for  at  tage  Fejl,  men  uden 
at  udsætte  sig  for  andet  end  at  rettes  og  belæres;  overhovedet 
bad  han  om  at  maatte  „tænke  højt"  i  sine  Depecher.  Udtalelsen 
vidner  om  hans  Tillid  til  Schulin,  men  bag  ved  de  beskedne  Ord 
skjuler  sig  Ønsket  om  gehnem  selvstændige  Forslag  og  Forestil- 
linger at  have  Indflydelse  paa  Regeringens  Politik.  Optegnelser 
i  Bernstorffs  Skrivekalender  og  de  bevarede  Akter  vidner  om, 
hvor  stort  et  Arbejde  han  satte  ind   paa   Sagen.     Naar   han,   da 

Forhandlingerne  trak  ud,  i  Breve  til  Schulin  klagede  over,  at 
Hannover  laa  fjærnt  fra  de  almindelige  politiske  Bevægelser  og 
at  der  absolut  intet  nævneværdigt  passerede  der,  saa  tænkte  han 
ikke  paa  den  Sag,  han  selv  forhandlede;  den  optog  hans  Tid  og 
Tanker  i  fuldt  Maal.  Den  ene  lange  Konference  med  de  hanno- 
veranske  Ministre  fulgte  efter  den  anden;  med  de  danske  Ge- 
sandter ved  de  forskellige  Hoffer  der  var  interesserede  i  Alter- 
nationssagen,  maatte  han  føre  Brevveksling,  saaledes  med  Sohlen- 
thal  i  London  og  med  Lynar  i  Stockholm.  Med  Berckentin  ud- 
vekslede han  idelig  Tanker,  og  først  og  fremmest  stod  han  i  stadig 
Forbindelse  med  sin  Regering  gennem  Depecherne  til  Kongen  og 
Schulin  og  Privatbreve  til  denne  sidste  og  til  Ivar  Rosenkrantz, 
for  saa  vidt  denne  var  indviet  i  Forhandlingerne,  hvad  der  ikke 
hele  Tiden  var  Tilfældet  med  den  ostfriesiske  Sag.  I  1738  havde 
Bernstorff  efter  sin  Opgørelse  afsendt  i  alt  89  Relationer  til  Køben- 
havn, desuden  52  Breve  til  Schulin  og  554  Breve  til  andre.  Sum- 
men bliver  695,  et  anseeligt  Tal,  thi  af  Depecherne  var  mange  paa 
4 — 12  tæt  skrevne  Foliosider,  og  af  Brevene  fyldte  de  fleste 
fire  Kvartsider.  Kun  ved  de  allerfærreste  havde  Bernstorff  brugt 
Afskriver;  som  Regel  skrev  han  baade  Koncepten  og  selve  Brevet. 
I  1739  skrev  han  86  Relationer,  69  større  Skrivelser  til  Schulin 
og  3  store  til  Kongen,  og  desuden  475  almindelige  Breve.  Sum- 
men var  her  633. 

Men  han  blev  ikke  staaende  herved.  Straks  efter  sin  An- 
komst til  Hannover  satte  han  Venner  og  Slægtninge  i  Bevægelse. 
Han  meddelte  dem  efter  sit  eget  Sigende  ikke,  hvad  Sagen  drejede 
sig  om;  det  er  da  lidt  uklart,  hvorledes  de  kunde  virke;  men, 
skrev  Bernstorff  til  Schulin,  de  bearbejdede  alle  de  ledende  Mi- 
nistre til  hans  Fordel,  og  han  lovede  sig  fra  først  af  meget  af 
denne  Virksomhed,  da  de  Paagældende  var  nøje  forbundne  med 
den  bernstorffske  Slægt. 

Forhandlingerne  trak  imidlertid  ud,  og  medens  Bernstorff  fra 
først  af  regnede  paa  et  kort  Ophold  i  Hannover,  varede  det  over 
et  Aar.  Men  Hannover  var  et  mere  tiltalende  Opholdssted  end 
Regensburg;  her  havde  han  jo  sin  Slægt  og  sine  nærmeste  Venner; 
hans  Broder  og  Svigerinde  besøgte  ham  jævnlig,  nu  og  da  tog  han 
selv  nogle  Dage  bort  fra  Hannover,  til  Celle  eller  til  sine  Godser, 
som  han  endnu  i  disse  Aar  selv  bestyrede  ved  Hjælp  af  Keyssler 

Og  Godsforvalterne.  Paa  Wotersen  fik  Bernstorff  foreløbig  Ende 
paa  en  Retssag  med  nogle  stridbare  Bønder  i  Lancken,  der  længe 
havde  voldt  Familien  Ærgrelser.  „S.  D.  G."  —  Soli  Deo  Gloria  — 
skrev  han  i  sin  Skrivekalender  den  Dag  da  Forliget  sluttedes, 
et  Udtryk  der  ofte  falder  ham  i  Pennen,  naar  der  hænder  ham 
noget  glædeligt,  der  kunde  skaffe  en  Dag  Vedtegningen  „Candido 
notanda  calculo  dies".  Lignende  Sentenser  møde  vi  ofte  i  hans 
Optegnelser.  Med  Ordene  „Gott  sei  Dank  und  Ehre"  slutter 
han  Optegnelser  om  sine  Rejser,  med  fromme  Ord  i  Forkortelser 
hilses  Aarets  Begyndelse  eller  Udgang. 

I  Juli  Maaned  havde  han  den  Glæde  i  Celle  at  træffe  Bercken- 
tin,  der  var  paa  Vejen  til  København  med  sin  trettenaarige  Datter 
Louise,  der  senere  som  Fru  Plessen  blev  bekendt  som  Overhof- 
mesterinde  hos  Caroline  Mathilde.  Berckentin  var  Enkemand  og 
mente  i  Wien  ikke  længere  at  kunne  sørge  for  sin  Datters  Op- 
dragelse, han  vilde  derfor  foreløbig  anbringe  hende  hos  en  Sviger- 
inde i  Vallø,  indtil  hun  blev  gammel  nok  til  at  komme  til  Hoffet  i 
København.  I  Oktober  var  Bernstorff  en  fjorten  Dages  Tid  paa 
Gartow  ivrig  beskæftiget  med  at  jage.  Men  dette  blev  hans  sidste 
Adspredelse,  før  Forhandlingerne  i  Hannover  tog  en  Vending  der 
skabte  ham  de  drøjeste  Maaneder,  han  hidtil  havde  oplevet. 

Ved  sin  Ankomst  til  Hannover  i  Maj  1738  fandt  Bernstorff 
Forholdene  her  meget  forandrede,  ikke  blot  fra  sin  første  Ung- 
dom men  ogsaa  fra  sit  sidste  Besøg  Aaret  forud.  Ikke  mindre 
end  tre  af  det  hannoveranske  Gehejmeraads  seks  Medlemmer  var 
i  det  foregaaende  Aar  afgaaede  ved  Døden.  Tilbage  var  af  de 
ældre  Gehejmeraader  foruden  Rudolph  Johan  Wrisberg,  hvem  Bern- 
storff aldeles  lader  ude  af  Betragtning  og  som  maaske  slet  ikke 
fungerede  længere,  kun  Miinchhausen,  den  ledende  Minister  i 
Hannover,  og  Ernst  von  Steinberg,  der  opholdt  sig  i  London  som 
Chef  for  det  tyske  Kancelli. 

Bernstorffs  Bedømmelse  af  det  hannoveranske  Gehejmeraad 
er  mærkelig  stræng,  og  Kritiken  fremkommer  saa  tidlig  under 
hans  Ophold,  at  den  er  upaavirket  af  senere  personlige  Sammen- 
stød; han  og  hans  Slægt  stod  indtil  da  i  det  bedste  Forhold  til 
de  to  ledende  Ministre.  Det  er  rent  saglige  Betragtninger  der 
paavirker  hans  Dom,  men  vi  forstaar  af  denne,  hvor  fjærnt  Tanken 
om  at  træde  i  hannoveransk  Tjeneste  har  ligget  ham.^) 

Hovedfejlen  ved  den  hannoveranske  Regering  var  efter  Bern- 
storffs Mening,  at  den  fuldstændig  manglede  Selvstændighed  over- 
for den  fraværende  Konge,  dens  Politik  beherskedes  af  hans 
Luner,  ikke  en  af  Ministrene  havde  Ævne  eller  Vilje  til  mandig 
at  tage  Ansvaret  for  et  personligt  Standpunkt.  Alt,  hvad  Bern- 
storff selv  satte  højt  hos  en  Minister,  savnede  han  fra  første  Færd 
hos  de  hannoveranske  Gehejmeraader;  desto  skarpere  blev  hans 
Dom. 

Det  var  væsentlig  Ministeriets  udenrigske  Politik,  han  fik 
Indblik  i,  men  han  betragtede  øjensynlig  ogsaa  dets  indre  Styrelse 
med  stor  Kritik;  en  Gang  bemærkede  han,  at  det  kunde  blive 
højst  „ubehageligt"  for  Miinchhausen,  om  en  eller  anden  oplyste 
Georg  II  om,  hvorledes  Hannover  i  Virkeligheden  blev  regeret. 
Hvorvidt  dette  er  korrekt,  faar  at  staa  hen;  det  er  sikkert,  at 
Miinchhausens  Administration  paa  Hovedpunkter  var  overordent- 
lig fortjenstfuld,  men  ogsaa  senere  stod  Bernstorff  meget  kritisk 
overfor  den.*) 

I  Bernstorffs  Depecher  findes  udførlige  Skildringer  af  de 
hannoveranske  Ministre.  Den  ældste  af  dem.  Friherre  Hein- 
rich von  Groote,  ansaa  han  for  en  svag  og  udlevet  Mand;  han 
havde  kun  naaet  sin  Stilling  ved  at  leve  længe  nok  dertil.  Han 
var  en  brav  Karakter,  men  tarvelig  begavet,  stivsindet  og  for- 
domsfuld, uden  Overblik  og  uden  politisk  Sans,  og  han  havde 
hverken  Autoritet  eller  Indflydelse.  De  to  yngste  Ministre,  Frie- 
derich Ludwig  von  Hauss  og  Crafft  von  Erffa,  havde  saa  godt 
som  intet  med  Udenrigspolitiken  at  gøre;  Hauss  var  i  Følge  Bern- 
storff en  dygtig  Finansmand,  men  holdt  sig  udelukkende  dertil. 
Han  havde  ingen  personlig  Forbindelse  med  Kong  Georg  og  der- 
for ingen  Indflydelse  hos  denne.  Det  samme  gjaldt  Erffa,  han 
var  en  intelligent  og  dygtig  Mand,  men  lod  sig  i  enhver  Hen- 
seende lede  af  Miinchhausen.  Paa  denne  og  Ernst  von  Stein- 
berg beroede  alt. 

Kun  ganske  kort  forhandlede  Bernstorff  direkte  med  Stein- 
berg, der  snart  efter  hans  Ankomst  tog  til  England  efter  et  kort 
Besøg  i  Hannover,  men  han  ansaa  ham  for  en  fornuftig  og  brav, 
om  end  ingenlunde  fremragende  Mand.  Han  arbejdede  tungt,  han 
stammede  og  var  derved  vanskelig  stedt  under  sine  Forhand- 
linger med  Kongen.    Hos  denne  stod  han  paa  Grund  af  sin  Elsk- 

værdighed  i  megen  Yndest,  og  han  støttedes  ved  sit  nære  Slægtskab 
med  Kongens  Elskerinde  Grevinde  Wallmoden,  der  snart  efter 
fik  Navnet  Grevinde  af  Yarmouth.  Derfor  beklædte  netop  han 
Pladsen  i  London,  hvor  hans  væsentlige  Opgave  var  at  faa  Kongen 
til  at  bifalde  hvad  han  og  Munchhausen  blev  enige  om. 

Betydeligst  var  Gerlach  Adolph  von  Munchhausen,  den  Gang 
en  Mand  i  sin  bedste  Alder.  Bernstorff  roste  hans  grundige  og 
alsidige  Dannelse,  hans  Begavelse  og  Takt,  overordentlige  Arbejd- 
somhed og  fortrinlige  Kendskab  til  alle  Regeringssager;  han  havde 
afgørende  Indflydelse  paa  hele  Hannovers  Styrelse,  de  andre  Mi- 
nistre fulgte  ham  blindt  i  alle  udenrigspolitiske  Sager.  For  saa  vidt 
var  det  behageligt  at  forhandle  med  ham,  men  desto  værre  op- 
dagede Bernstorff  meget  snart  andre  Egenskaber.  Alt  hvad  Miinch- 
hausen  sagde  bar  Præget  af  Usikkerhed,  og  det  varede  ikke  længe 
før  Forhandlingerne  blev  en  Marche  paa  Stedet.  Under  Samtalerne 
var  Munchhausen  yderst  reserveret,  ivrig  for  at  fremkalde  Ud- 
talelser, men  sen  til  at  give  Svar;  enhver  Ytring  og  ethvert  For- 
slag var,  naar  det  omsider  afnødtes  ham,  omgærdet  af  utallige 
Forbehold.  En  Diskussion,  der  tilsyneladende  havde  bragt  fuld 
Forstaaelse  om  et  Spørgsmaal,  endte  altid  med,  at  Munchhausen 
tog  Anstand  for  at  indhente  Ordrer  fra  London.  Naar  da  Kureren 
kom  med  Svar,  havde  Munchhausen  regelmæssig  forladt  det  Stand- 
punkt, man  var  naaet  til  i  sidste  Konference,  eller  ogsaa  gjorde  han 
ny  Vanskeligheder,  der  før  ikke  havde  været  nævnt  med  et  Ord. 
Saaledes  gik  Konference  efter  Konference,  det  var  ikke  muligt  at 
blive  klog  paa,  hvad  Munchhausen  vilde  eller  ikke  vilde.  Dette  irri- 
terede Bernstorff;  han  forstod,  at  Munchhausen  kunde  have  Be- 
tænkeligheder, at  han  kunde  rejse  reelle  eller  formelle  Vanskelig- 
heder, men  han  harmedes  over  Løsheden  og  Uklarheden  i  hans 
Maade  at  forhandle  paa.  Efterhaanden  forstod  han  Grunden. 
Munchhausen  var,  fremhævede  han,  først  og  sidst  ængstelig  for 
at  støde  Kongen,  alt  drejede  sig  for  ham  om  smidigt  at  imødese 
ethvert  Lune  hos  Georg  II  og  dermed  sikre  sin  egen  Myndighed 
i  Hannover;  han  frygtede  idelig  for,  at  en  uvillig  Stemning  skulde 
give  hans  Uvenner  og  Misundere  Lejlighed  til  at  modarbejde  ham, 
og  han  vovede  derfor  aldrig  at  handle  efter  sin  egen  saglige  Op- 
fattelse. Ganske  lignende  Bevæggrunde  ledede  Steinberg,  og  saa- 
ledes blev  alt  tilfældigt  og  usikkert.     I  en  Forhandling  som  den, 

Bernstorff  førte,  traadte  dette  særlig  stærkt  frem.  I  Alternations- 
sagen  drejede  det  sig  om  Opgivelsen  af  en  Forrang,  altsaa  et 
Etikettesporgsmaal;  overfor  Ostfriesland  skulde  der  gives  Afkald 
paa  dynastiske  Rettigheder.  I  begge  Tilfælde  skulde  almindelige 
politiske  Hensyn  afvejes  mod  rent  personlige,  hvori  Kongen  direkte 
var  interesseret.  Her  kunde  Miinchhausen  ikke  bekvemme  sig 
til  at  tage  Standpunkt,  han  laverede  og  laverede,  og  søgte  overfor 
Bernstorff  ved  alskens  Udflugter  at  dække,  at  han  ikke  turde 
stille  bestemte  Forslag,  af  Frygt  for  at  disse  skulde  træffe  Kongen 
ugunstig  stemt.  Naar  et  Forslag  omsider  sendtes  til  London,  var 
der  oven  i  Købet  den  Vanskelighed,  at  Kong  Georg,  der  var  hurtig 
og  overfladisk,  afgjorde  det  efter  sin  første  Indskydelse;  medens 
Steinberg  stod  og  stammede,  afbrød  Kongen  hans  Foredrag  med 
en  hastig  Resolution,  der  jævnlig  brød  Traaden  i  Forhandlingerne. 
Her  havde  hverken  Steinberg  eller  Miinchhausen  Mod  til  at  gøre 
Indsigelse  for  at  rokke  den  engang  fattede  Beslutning.  De  for- 
søgte derimod  at  drage  Forhandlingen  i  ny  Retning,  og  saa  kom 
en  af  de  Konferencer  hvor  Bernstorff  irriteredes  ved  at  skulle 
optage  Diskussionen  om  Punkter,  han  troede  afgjorte.  At  Bern- 
storffs Opfattelse  i  det  væsentlige  er  rigtig,  bekræftes  af  de  be- 
varede hannoveranske  Aktstykker;  Miinchhausens  Indstillinger  til 
Georg  II  og  Korrespondance  med  Steinberg  viser,  hvor  ængsteligt 
og  usikkert  det  hele  behandledes. 

Paa  denne  Maade  slæbte  Forhandlingerne  sig  Sommeren 
igennem.  Bernstorff  følte  sig  meget  skuffet;  han  indsaa,  at  han 
havde  overvurderet  sin  Indflydelse  i  Hannover,  og  han  ængstedes 
for,  at  man  i  København  skulde  lægge  ham  Forhalingen  til  Last. 
Dette  var  dog  ingenlunde  Tilfældet;  Schulin  udtalte  stadig  sin  Til- 
fredshed med  hans  Optræden,  alle  hans  Forslag  blev  billigede,  og 
Ærgrelsen  vendte  sig  alene  mod  den  hannoveranske  Regering.  Var 
det  dens  Mening  at  holde  En  hen  med  Snak,  spurgte  man  i  Køben- 
havn.') Men  paa  den  anden  Side  var  Miinchhausen  heller  ikke  til- 
freds med  Bernstorff.  De  ydre  Former  havde  været  upaaklagelige, 
og  Miinchhausen  havde  strømmet  over  af  Venskabsforsikringcr,  som 
Bernstorff  dog  ikke  lagde  stor  Vægt  paa.  „Miinchhausen  tænker  kun 
paa  at  sige  Behageligheder,  men  han  er  som  oftest  stum  naar  det 
drejer  sig  om  at  sige  Sandheder",  bemærkede  Bernstorff  ret  haan- 
ligt  om  ham.-)    Munchhausen  havde  været  skuffet  over  ikke  at  faa 

Lov  til  at  forhandle  gennem  sin  Ven  Stolberg.  Da  det  saa  blev 
den  meget  yngre  Bernstorff  han  fik  at  gøre  med,  haabede  han 
øjensynligt  at  kunne  lede  ham  efter  sit  Hoved  og  ved  sin  Au- 
toritet. Han  ventede,  at  Bernstorff  paa  Grund  af  Landsmands- 
skabet  vilde  vise  sig  føjelig  og  tillidsfuld.  Men  han  forstod  snart, 
at  han  havde  at  gøre  med  en  meget  selvstændig  Mand,  og  straks 
fra  først  af  følte  han  sig  stødt  over,  at  Bernstorff,  vel  at  mærke 
efter  udtrykkelig  Ordre  fra  sin  Regering,  var  optraadt  meget  re- 
serveret. Miinchhausen  valgte  da  at  klage  til  Stolberg;  denne  lod 
Brevet  gaa  videre  til  København,  hvorfra  man  sendte  Bernstorff 
en  Afskrift,  men  tilføjede,  at  man  billigede  hans  Optræden,  da 
han  jo  havde  handlet  efter  sine  Ordrer.  Bernstorff  svarede  Schu- 
lin,  at  han  ikke  brød  sig  det  fjærneste  om  Miinchhausens  Be- 
brejdelser: „Det  drejer  sig  for  mig  kun  om  at  udføre  min  Herres 
Ordre;  naar  jeg  kan  gøre  mig  fortjent  til  hans  Bifald  og  til  Deres, 
har  jeg  intet  at  gøre  med  andres."  Han  haabede  dog  ogsaa  at 
erhværve  Miinchhausens,  om  ikke  før,  saa  naar  Forhandlingerne 
var  sluttede.^)  Hans  Standpunkt  viser,  hvor  fuldstændig  han  har 
løst  sig  fra  Hannover  og  alene  er  den  danske  Konges  Tjener.  Men 
denne  Overlegenhed  ærgrede  Miinchhausen,  og  hertil  kom,  at  Bern- 
storff, trods  den  yderst  slebne  Form  der  ogsaa  fremtræder  i  hans 
Depecher,  i  Forhandlingerne  var  ligesaa  klar  og  positiv,  som  Miinch- 
hausen var  usikker.  Bernstorff  trængte  paa  hvor  Miinchhausen 
vilde  bøje  af,  og  naar  Bernstorff  efter  en  Konference  skrev  om 
Miinchhausen,  at  dennes  hele  Holdning  og  Udtrykket  i  hans  Øjne 
havde  vist  ham,  at  der  nu  var  ny  Vanskeligheder,  saa  har  rime- 
ligvis Bernstorffs  Ansigt  ogsaa  ladet  Miinchhausen  ane  hans  dybe 
Ærgrelse.-)  Kort  sagt.  Forholdet  blev  i  Sommerens  Løb  trods  til- 
syneladende Hjærtelighed  ingenlunde  fortroligt. 

Hen  i  Oktober — November  Maaned  syntes  Forhandlingerne 
dog  at  nærme  sig  deres  Afslutning.  Omsider  enedes  man  om 
Hovedpunkterne  i  en  Traktat  der  skulde  afgøre  baade  Alterna- 
tionssagen  og  det  ostfriesiske  Arvespørgsmaal;  tilbage  stod  kun  at 
udfærdige  den,  og  Bernstorff  havde  allerede  begæret  endelig  Fuld- 
magt fra  København.  Da  afbrød  uventede  Begivenheder  pludse- 
lig Underhandlingerne. 

Under  Forhandlingerne  om  Alternationssagen  og  Ostfriesland 
havde  i  Sommerens  Løb  nu  og  da  ogsaa  den  steinhorstske  Sag 

været  paa  Tale.  Atter  her  gjaldt  det  et  Territorium  hvorpaa  baade 
Danmark  og  Hannover  gjorde  Krav.  ^) 

Paa  Grænsen  mellem  Holsten  og  Lauenburg  laa  et  Gods, 
Steinhorst,  der  tilhørte  Familien  Wedderkopp.  Ligesom  Fyrste- 
familien i  Ostfriesland  var  denne  Familie  kommen  i  Forhand- 
linger med  den  danske  Konge,  og  af  Taknemmelighed  mod  Fre- 
derik IV,  der  under  den  store  nordiske  Krig  havde  frelst  en  af 
Slægten  fra  den  holsten-gottorpske  Minister  Gortz's  Hævn,  havde 
den  Paagældendes  Sønner  testamenteret  Steinhorst  til  den  danske 
Konge,  naar  Wedderkoppernes  Mandslinje  uddøde.  Denne  Arve- 
ordning havde  man  i  Hannover  ikke  været  glad  ved;  ogsaa  her 
ønskede  man  at  erhværve  Steinhorst,  og  man  havde  i  Aarenes  Løb 
vist  sin  Lyst  paa  en  Maade  der  ingenlunde  var  den  danske  Regering 
behagelig.  I  de  sidste  Aar  var  Spørgsmaalet  blevet  brændende; 
den  nuværende  Ejer  af  Steinhorst,  den  brunsvig-wolffenbiittelske 
Gehejmeraad  Wedderkopp  var  i  stor  Pengeforlegenhed;  han  havde 
laant  mange  Penge  af  Christian  VI  mod  Pant  i  Steinhorst,  men 
nu  havde  han  ogsaa  begyndt  at  laane  af  Regeringen  i  Hannover,  og 
mellem  denne  og  Wedderkopp  havde  der  fundet  nogle  hemmelige 
Forhandlinger  Sted.  Dette  vakte  Opmærksomhed  i  Kobenhavn, 
og  man  opfattede  det  som  Forsøg  fra  hannoveransk  Side  paa  ved 
et  eventuelt  Køb  at  hindre  Godset  i  at  gaa  over  til  den  danske 
Krone.  Tilmed  troede  man  i  København  paa  hemmelige  For- 
handlinger mellem  Hannover  og  den  holsten-gottorpske  Regering 
om  en  lignende  Erhværvelse  af  flere  Amter  i  Holsten,  hvad  der 
vilde  stride  paa  det  stærkeste  mod  Danmarks  Interesser. 

Man  var  meget  ubehagelig  berørt  heraf  og  betragtede  det  som 
et  Indgreb  i  danske  Rettigheder,  og  Christian  VI  lod  Bernstorff 
forhandle  med  Munchhausen  derom.  Denne  benægtede,  at  man 
fra  Hannovers  Side  havde  noget  ondt  i  Sinde,  men  hævdede 
i  øvrigt,  at  Wedderkopp  ikke  havde  haft  Ret  til  at  borttesta- 
mentere  Godset.  Hvad  det  især  drejede  sig  om  for  Miinch- 
hausen,  viste  sig  snart  at  være  at  faa  den  danske  Regering  til  at 
opgive  alle  Rettigheder  paa  Steinhorst,  og  under  de  sidste  For- 
handlinger om  Venskabstraktaten  havde  Munchhausen  foreslaaet,  at 
en  Bestemmelse  herom  skulde  indgaa  i  denne;  til  Gengæld  skulde 
man  saa  fra  Hannovers  Side  gøre  betydelige  Indrømmelser  med 
Hensyn  til  Alternationssagen  og  Ostfriesland. 

Christian  VI  afviste  imidlertid  dette  meget  skarpt,  ja  befalede 
endogsaa  den  25.  November  1738  Bernstorff,  hvis  Fordringen 
herom  fastholdtes,  at  afbryde  al  Forhandling  og  gøre  sig  rede  til 
Afrejse.  Dette  meddelte  Bernstorff  Miinchhausen  i  et  Brev,  hvori 
hans  overordentlige  Interesse  for  Sagen  fremtræder  og  hvori  han 
besværger  Miinchhausen  ikke  at  lade  Sagen  strande.^)  Miinch- 
hausen fastholdt  heller  ikke  Tanken,  og  det  saa  ud  til  at  Traktaten 
skulde  afsluttes  paa  andre  Vilkaar. 

Imidlertid  havde  man  i  København  stadig  Mistillid  til  Han- 
novers Hensigter;  den  danske  Gesandt  i  Hamburg  von  Johnn, 
en  stor  Uven  af  England-Hannover,  havde  Ordre  til  at  vaage  over 
alt  hvad  der  foregik.  Man  frygtede  en  skøn  Dag  at  se  Stein- 
horst besat  af  Hannover  efter  hemmelige  Aftaler  med  Wedderkopp, 
og  von  Johnn  havde  Ordre  til,  hvis  han  anede  Uraad,  straks  at 
lade  Godset  besætte  af  danske  Dragoner  fra  Holsten. 

Der  er  nu,  ogsaa  efter  de  hannoveranske  Akter  at  dømme, 
ingen  Tvivl  om,  at,  ihvorvel  Hannover  i  høj  Grad  havde  Lyst  til 
Steinhorst  og  i  al  Hemmelighed  havde  arbejdet  paa  at  faa  Wed- 
derkopp til  at  handle  med  sig  derom,  saa  tænkte  man  i  alt  Fald 
paa  dette  Tidspunkt  ikke  paa  at  angribe  den  danske  Konges  Ret- 
tigheder. Miinchhausen  ønskede  kun  at  erhværve  Steinhorst  ved 
Overenskomst. 

Den  27.  November  havde  Bernstorff  haft  en  Samtale  med 
Miinchhausen  om  den  næsten  færdige  Traktat,  da  der  uventet 
kom  Ilbud  om,  at  von  johnn  havde  ladet  danske  Dragoner  be- 
sætte Steinhorst.  Efterretningen  vakte  den  største  Ophidselse  i 
Hannover,  dens  første  Resultat  var,  at  Miinchhausen  efter  en 
hidsig  Diskussion  med  Bernstorff  suspenderede  alle  Forhandlinger 
om  Traktaten,  medens  en  Kurer  afsendtes  til  London  for  at  melde 
Kong  Georg  det  passerede.  Miinchhausen  og  de  hannoveranske 
Ministre  var  meget  forbitrede,  men  alle  ønskede  de  varmt  en 
mindelig  Afgørelse.  De  udtalte  sig  i  deres  Forestillinger  til  deres 
Konge  bestemt  i  denne  Retning,  og  var  oprigtig  bekymrede  for, 
at  Kong  Georgs  Hidsighed  skulde  løbe  af  med  ham.  Bernstorff 
delte  deres  Anskuelser;  dei  fremgaar  klart  af  hans  Depecher,  at 
han  bestemt  misbilligede  Dragonernes  Indrykning;  han  fandt  at 
der  aldeles  ingen  periculum  in  mora  havde  været,  og  han  be- 
klagede at   denne   Episode   havde  afbrudt  Traktatforhandlingerne. 

Han  gjorde  fra  først  af  gældende,  at  en  god  Forstaaelse  med 
Hannover  var  vigtig  for  Danmark- Norge  af  Hensyn  til  dets  Ind- 
flydelse i  Tyskland,  og  hans  Depecher  til  København  var  helt 
igennem  baarne  af  Ønsket  om,  at  man  der  vilde  tage  Sagen  be- 
sindig. Straks  efter  Samtalerne  med  Miinchhausen  den  28. — 29. 
November  antydede  han,  at  den  bedste  Løsning  vilde  være  at 
overlade  Hannover  Steinhorst  mod  rigelig  Erstatning.  Men  sam- 
tidig frygtede  han  Kong  Georgs  Hidsighed,  og  nærede  ingen  Tillid 
til,  at  Miinchhausen  og  Steinberg  med  Fasthed  vilde  søge  at  dæmme 
op  for  denne. 

Heller  ikke  i  København  var  man  glad  ved  von  Johnns  Hastig- 
hed, men  paa  den  anden  Side  var  Christian  VI  saa  ærgerlig  over 
Hannovers  Forhandling  med  Wedderkopp  og  den  holsten-kielske 
Regering,  at  han  var  fast  besluttet  paa  at  haandhæve  Besættelsen. 

Hvad  man  havde  frygtet  skete.  Kong  Georg  blev  rasende  og 
befalede  kategorisk  Regeringen  i  Hannover  at  besætte  Steinhorst; 
man  adlød  og  den  14.  December  kom  det  til  Kamp  dér.  Den 
kommanderende  danske  Officer  blev  dødelig  saaret;  de  faa  danske 
Dragoner  maatte  vige  for  den  langt  overlegne  hannoveranske 
Styrke. 

Nu  var  Stillingen  for  Alvor  kritisk.  Havde  Georg  II  be- 
tragtet den  danske  Besættelse  som  et  Forsøg  paa  at  krænke  Ret- 
tigheder, han  gennem  sine  Transaktioner  med  Wedderkopp  mente 
at  have  erhværvet,  saa  mente  nu  Christian  VI  paa  sin  Side,  at 
de  hannoveranske  Troppers  Indfald  var  et  grovt  Angreb  paa  hans 
forud  sikrede  Rettigheder,  ja  han  ansaa  det  for  Tegn  paa  aabent 
Fjendskab.  Paa  begge  Sider  var  Stemningen  saa  ophidset,  at  man 
stod  overfor  et  aabent  Brud;  baade  i  Hannover  og  i  København 
blev  der  truffen  militære  Foranstaltninger.  Sagen  fik  imidlertid 
større  Rækkevidde  paa  Grund  af  den  ivrige  Virksomhed  fra  fransk- 
svensk Side,  der  i  København  dreves  for  at  drage  Danmark  over 
til  disse  Magter  bort  fra  den  Engelskvenlighed  der  hidtil  nærmest 
havde  præget  den  danske  Neutralitet.  Øjeblikkelig  benyttede  de 
to  nævnte  Magter  det  indtraadte  spændte  Forhold,  men  omvendt 
virkede  Udsigten  til  at  se  Danmark  kastet  i  Armene  paa  en  svensk- 
fransk Alliance  afkølende  i  England  og  skabte  ogsaa  der  Ønsket 
om  en  fredelig  Løsning.  Talsmand  for  denne  almindelige  Stem- 
ning blev  Grev  Stolberg-Wernigerode,  der  længe   havde  arbejdet 

for  en  engelsk-dansk-preussisk  Sammenslutning,  og  straks  efter 
Sammenstødet  i  Steinhorst  søgte  han  baade  i  København  og  i 
Hannover  at  arbejde  paa  en  fredelig  Løsning.  Han  havde  Held 
med  sig,  og  efter  en  Række  Forhandlinger  kom  man  allerede  i 
Februar  Maaned  1739  til  en  Overenskomst. 

Enkelthederne  ved  denne  Forhandling  har  her  ingen  Inter- 
esse; men  Sagen  kom  imidlertid  paa  en  egen  Maade  til  at  berøre 
Bernstorff. 

Den  fredsvenlige  Holdning,  som  Bernstorff  indtog  efter  den 
danske  Besættelse  sidst  i  November,  forandredes  ikke  af  Begiven- 
hederne den  14.  December;  hans  Depecher  viser,  at  han  mente, 
at  man  for  enhver  Pris  burde  undgaa  aabent  Brud;  hans  Ønsker 
om  en  Forstaaelse  mellem  Danmark  og  Hannover  og  Interessen 
for  de  svævende  Allianceforhandlinger  paavirkede  ham  lige  stærkt; 
han  var  tillige  altid  principiel  Modstander  af  en  krigersk  Løsning 
hvor  den  ikke  var  absolut  uundgaaelig. 

Men  paa  den  anden  Side  maatte  han  nødvendigvis  efter  det 
hannoveranske  Angreb  paa  Steinhorst  ændre  sin  Holdning  overfor 
Miinchhausen.  Han  var  personlig  forbitret  over  det  skete  Over- 
greb, og  skønt  han  ikke  benægtede  Miinchhausens  Fredsvenlig- 
hed og  loyalt  indberettede  hans  Forsikringer  derom,  troede  han 
i  Overensstemmelse  med  sin  almindelige  Opfattelse  af  de  han- 
noveranske Ministres  Mangel  paa  Mod,  at  de  ikke  havde  gjort 
hvad  de  kunde  for  at  hindre  deres  Konges  overilede  Beslutning; 
overfor  sin  Regering  fremhævede  han,  at  en  bestemt  og  kraftig 
Optræden  fra  dansk  Side  vilde  gøre  bedst  Virkning  paa  dem  og 
hurtigst  hidføre  en  fredelig  Løsning. 

Da  Efterretningen  om  Sammenstødet  kom,  ansaa  Bernstorff 
det  for  sin  Pligt  efter  et  Par  alvorlige  Samtaler  med  Miinchhausen 
den  16.  December  at  afbryde  videre  Forhandlinger,  og  for  at  kon- 
statere, hvor  alvorlig  han  opfattede  Situationen,  gjorde  han  sig  rede 
til  Afrejse.  Han  mente  her  med  Rette  at  kunne  støtte  sig  paa 
den  ovenfor  omtalte  Ordre  af  25.  November,  der  endda  var  bygget 
paa  langt  mindre  alvorlige  Forudsætninger.  Fra  den  16.  til  den 
27.  December  holdt  han  ^Ig  hjemme,  og  de  hannoveranske  Mi- 
nistre kunde  let  faa  at  vide,  at  han  var  beskæftiget  med  at  pakke 
ind.  Miinchhausen  søgte  ikke  Konference  med  ham;  en  Memoire 
om  Sagen,  som  han  den  16.  lod  ham  tilsende  til  Viderebesørgelse 

til  København,  indeholdt,  skønt  Miinchhausens  mundtlige  Ud- 
talelser havde  været  beroligende,  ingen  Indrømmelser,  og  Bern- 
storff nægtede  derfor  i  skarpe  Udtryk  at  modtage  den.  Først 
den  27.  kom  hans  Kurer  med  Depecher  fra  København,  der  bød 
ham  at  blive  og  fortsætte  Forhandlingerne.  Han  genoptog  disse 
straks  samme  Dag  i  nøje  Overensstemmelse  med  hans  Regerings 
Ordrer.  ^) 

Bernstorff  havde  her  handlet  ganske  korrekt,  og  dobbelt  nød- 
vendigt maatte  det  være  ham  som  født  Hannoveraner  under  saa 
kritiske  Forhold,  inden  han  kendte  sin  Regerings  Standpunkt,  at 
holde  sig  stiv. 

Men  den  Bestemthed,  der  prægede  hans  Optræden,  havde  i 
høj  Grad  forbitret  Miinchhausen.  Denne  havde  øjensynlig  fra 
først  af  haabet  at  kunne  vende  og  dreje  Bernstorff  eftersom  han 
vilde;  Skuffelsen  ved  at  mærke,  hvor  selvstændig  og  bestemt  den 
unge  Diplomat  var,  havde  i  Sommerens  Løb  irriteret  ham  mere 
og  mere.  Da  nu  Bernstorff  den  16.  December  skarpt  afviste  hans 
Promemoria  til  den  danske  Regering,  blev  baade  Miinchhausen 
og  hans  Kolleger  rasende.  De  fandt  hans  Optræden  „imperti- 
nent", og  deres  Vrede  var  saa  ubehersket,  at  de,  som  en  af  Mi- 
nistrene udtrykte  sig,  for  Alvor  mente,  at  jo  fredeligere  de  op- 
traadte,  „desto  impertinentere  vilde  det  unge  Menneske  blive  og 
hver  Gang  gyde  Olje  paa  Ilden  i  København".  Da  Bernstorffs 
hannoveranske  Afstamning  og  de  gamle  Slægtforbindelser  havde 
vist  sig  ikke  at  øve  nogen  Indflydelse  paa  hans  politiske  Op- 
træden, saa  Miinchhausen  hans  Bevæggrunde  i  det  sletteste  Lys. 
Han  mente,  at  Bernstorff  ved  upaalidelige  Beretninger  havde  op- 
hidset Stemningen  i  København,  og  uden  Hensyn  til  de  Ulykker, 
det  kunde  afstedkomme,  havde  bestræbt  sig  for  paa  ethvert  Punkt 
at  skade  Hannovers  Interesser.  Det  havde  han  altsammen  gjort 
paa  Grund  af  en  „raffineret  Politik".  Det  kom  ham  alene  an 
paa  at  vise  den  danske  Regering,  at  han  ikke  lod  sig  paavirke  af 
sin  hannoveranske  Fødsel,  og  mere  tog  Hensyn  til  sine  Tjeneste- 
pligter end  til  sine  „particulaire  Omstændigheder",  men  dette 
havde  han  ikke  gjort  „som  det  sømmede  sig  en  redelig  Tjener", 
men  paa  Bekostning  af  Sandheden,  og  Miinchhausen  fandt,  at  han 
overhovedet  mere  tog  Hensyn  til  hvad  der  kunde  gavne  ham 
selv,  end  til  den  danske  Regerings  Interesse.-) 

I  denne  Stemning  tillod  Miinchhausen  sig  at  angribe  Bern- 
storff under  en  Form  der  med  Rette  oprørte  ham. 

Allerede  sidst  i  November,  straks  efter  den  danske  Besættelse 
af  Steinhorst,  havde  Miinchhausen,  der  paa  dette  Tidspunkt  dog 
ikke  klagede  over  Bernstorffs  Holdning,  henvendt  sig  til  Grev 
Stolberg-Wernigerode  uden  at  meddele  Bernstorff  noget  derom. 
Han  havde  bedt  Stolberg  om  en  Samtale,  før  Greven  som  paa- 
tænkt rejste  til  København.  Miinchhausen  anmodede  ham  ogsaa 
om  skriftlig  at  virke  for  Freden  hos  den  danske  Konge.  Hertil  var 
der,  som  Sagerne  stod,  intet  at  sige;  men  Munchhausen  gik  videre, 
da  han  den  18.  og  19.  December  1738  paa  ny  skrev  til  Stolberg. ^) 
Nu  klagede  han  stærkt  over  Bernstorff;  denne  havde,  paastod 
han,  ikke  gjort  hvad  han  kunde  i  denne  Sag,  men  havde  mere 
talt  dem  efter  Munden,  der  søgte  at  bringe  de  to  Konger  i  Strid 
for  derved  at  drive  Danmark  over  paa  fransk  Side.  Han  havde 
maaske  slet  ikke  handlet  efter  Ordre,  men  efter  sit  eget  Hoved, 
og  havde  maaske  forsøgt  at  „amusere  det  hannoveranske  Hof". 
Dette  ønskede  Munchhausen  bragt  til  den  danske  Regerings  Kund- 
skab og  vilde  absolut  forhandle  med  Stolberg  om  hele  Stillingen. 
I  en  ny  Skrivelse  af  31.  December  bad  han  Stolberg  om  hurtigst 
muligt  i  al  Hemmelighed  komme  til  Hannover.  Atter  i  dette 
Brev  antyder  han,  at  Ulykken  for  en  stor  Del  er  opstaaet  ved 
falske  Beretninger  fra  Bernstorff,  og  beskylder  denne  for  at 
have  fortiet  et  Brev  fra  København  af  29.  November,  der  inde- 
holdt en  Forklaring  paa  Steinhorsts  Besættelse  og  et  saadant  For- 
slag til  Udjævning  af  Striden,  at  det  vilde  have  bragt  Georg  II 
til  at  udsætte  sin  Aktion  mod  Steinhorst  den  14.  December. 

At  Miinchhausen  henvendte  sig  til  Stolberg,  kunde  maaske 
forsvares  med,  at  Bernstorff  i  alt  Fald  den  19.  December  havde 
afbrudt  Forbindelsen  med  ham,  og  Stolberg  var  desuden  Medlem 
af  det  danske  Konseil.  Men  at  Stolberg  uden  at  meddele  Bernstorff 
noget  som  helst  indlod  sig  med  Miinchhausen,  var  absolut  ufor- 
svarligt og  maatte  med  Grund  ophidse  Bernstorff.  Stolberg  gjorde 
det  imidlertid;  den  4.  Januar  kom  han  til  Hannover  og  forhand- 
lede i  et  Par  Dage  hemmeligt  og  under  et  falsk  Navn  med  Miinch- 
hausen. Denne  præciserede  sine  Klager  over  Bernstorff,  som 
han  endogsaa  havde  opsat  skriftlig,  og  Stolberg  gjorde  sig  til  Tolk 
for  de  samme  Anskuelser  i   Breve   til   Christian  VI    og   Schulin. 

Han  erklærede,  at  Bernstorff  kun  havde  skadet  Sagen,  han  be- 
skyldte ham  for  upaalidelige  Indberetninger  og  for  paa  utilbørlig 
Maade  at  have  afbrudt  Forhandlingerne.  Han  troede  efter  Sam- 
talerne med  Miinchhausen  blindt  paa  dennes  Fremstilling  af  Bern- 
storff som  Modstander  af  en  fredelig  Løsning,  og  mente,  at  han 
sammen  med  von  Johnn  i  Hamburg  havde  til  Hensigt  at  sætte 
ondt  mellem  Hannover  og  Danmark  for  at  faa  Danmark  paa 
fransk  Side.^) 

Det  er  efter  Bernstorffs  Depecher  klart,  at  denne  Opfattelse 
var  blottet  for  enhver  Grund.  Bernstorff  havde  holdt  sig  strængt 
til  de  foreliggende  Sager  og  havde  ikke  blandet  sig  i  Storpolitik; 
han  var  desuden  absolut  stemt  for  en  Tilslutning  til  England- 
Hannover.  Han  havde  holdt  igen  paa  den  alt  for  ivrige  v.  Johnn 
i  Hamburg,  og  af  dennes  Breve  til  ham  ses  det,  at  der  ingen  som 
helst  Forstaaelse  har  været  mellem  dem.-)  Miinchhausens  An- 
klage imod  ham  for  at  have  fortiet  Ordrer  fra  Kobenhavn  var 
positiv  urigtig;  Bernstorff  havde  afgivet  vedkommende  Meddelelser 
i  rette  Tid,  og  ligeledes  havde  han  paa  enhver  Maade  anbefalet 
en  fredelig  Løsning.  Det  er  forstaaeligt,  at  Miinchhausen  kan 
have  opfattet  Bernstorffs  bestemte  Holdning  forkert,  men  det 
var  uforsvarligt,  at  Stolberg  i  blind  Tillid  til  Miinchhausen  og 
uden  at  søge  Oplysning  hos  Bernstorff  angreb  denne  i  Køben- 
havn. 

Stolbergs  Ophold  i  Hannover  blev  ikke  skjult  for  Bern- 
storff, og  dennes  Stemning  overfor  den  hemmelighedsfulde  Under- 
handler var  ikke  blid.  Han  kendte  jo  Grevens  nære  Forhold 
til  Christian  VI  og  opfyldtes  af  alskens  Anelser.  „Jeg  tvivler 
ikke  om",  skrev  han  den  6.  Januar  til  Schulin,  „at  Hr.  Miinch- 
hausen, der  næsten  ikke  har  forladt  Greven,  jo  har  sagt  ham 
alt  hvad  han  har  fundet  passende  under  disse  Forhold",  og  9.  Ja- 
nuar skrev  han  bittert,  at  Schulin  let  vilde  forstaa  den  Indflydelse, 
Stolbergs  hemmelighedsfulde  Optræden  i  Hannover  havde  paa 
Folks  Opfattelse,  „saavel  med  Hensyn  til  den  Sag  det  gælder, 
som  med  Hensyn  til  mig". 

I  København  vakte  Stolbergs  Meddelelser  om  Bernstorff  stor 
Forbauselse.  Man  havde  hidtil  været  særdeles  tilfreds  med  Bern- 
storffs Holdning.  „Bernstorff  hat  sich  recht  guht  bey  dieser 
Sache  aufgefuhret,  welches  ihm  zu  schreiben  ware",  havde  Chri- 

stian  VI  skrevet  til  Schulin  den  21.  December^),  og  Schulins  De- 
pecher til  Bernstorff  udtrykte  stadig  det  samme.  Den  9.  Januar 
kom  Stolbergs  Meddelelser,  og  Kongen  skrev  til  Schulin,  at  hvis 
det  forholdt  sig  saaledes,  saa  var  det  ingenlunde  at  billige.  Men, 
tilføjede  han,  Bernstorff  selv  maatte  nødvendigvis  høres;  Schulin 
maatte  afkræve  ham  Forklaring  og  sende  ham  Miinchhausens 
Klagepunkter  til  Erklæring.  Bernstorff  kunde  jo,  tilføjede  Kongen, 
særdeles  godt  have  gjort  alt  i  den  bedste  Hensigt;  han  havde  nok 
bemærket,  at  Bernstorff  hele  Tiden  havde  været  meget  tilbage- 
holdende i  sine  Forhandlinger  i  Hannover;  dette  havde  han  maa- 
ske  ogsaa  været  i  dette  Tilfælde.  Man  burde  for  øvrigt  behandle 
Sagen  i  Konseilet,  men,  bad  Kongen  Schulin,  „Grev  Stolberg  maa 
menageres  saa  meget  som  muligt,  thi  Bernstorff  har  mange  Venner 
her,  og  de  vilde  alle  blive  Stolbergs  Fjender,  naar  det  hed,  at  han 
her  havde  angivet  ham." 

Kongen  var  saaledes  vel  stemt  mod  Bernstorff  og  ikke  til- 
bøjelig til  at  tro  paa  Stolberg  og  Miinchhausen.  Han  var  over- 
hovedet ikke  helt  tilfreds  med  Stolberg  i  denne  Tid,  og  fandt  at 
han  saa  den  hele  Sag  for  meget  med  hannoveranske  Briller. 
Dette  kom  Bernstorff  til  Gode. 

Den  10.  skrev  Schulin  til  Bernstorff  efter  en  fornyet  Sam- 
tale med  Kongen  om  Sagen.  Han  sendte  Miinchhausens  skrift- 
lige Klagepunkter  og  bad  Bernstorff  retfærdiggøre  sin  Optræden 
paa  en  Maade  som  han  kunde  forsvare  for  Gud  og  Kongen, 
men  uden  at  lade  Miinchhausen  ane,  at  han  vidste  Besked  med 
Klagen.  Schulin  var  i  øvrigt  vel  stemt  mod  Bernstorff  og  troede 
ikke  paa  Angrebets  Berettigelse.  Hvad  der  meddeltes  fra  Han- 
nover stred  aldeles  mod  Bernstorffs  Ordrer  og  Indberetninger, 
„und  muss  die  Præsumption  so  lange  vor  ihm  miiitiren,  bis  er 
des  Gegentheils  iiberfiihrt  ist",  skrev  han  til  Stolberg,  og  lod  ham 
vide,  at  hvordan  Sagen  saa  end  hang  sammen,  saa  retfærdig- 
gjordes den  hannoveranske  Regering  aldeles  ikke  derved.^) 

Den  16.  Januar  modtog  Bernstorff  „den  verdriesslichen  Brief", 
som  han  kalder  det  i  sin  Skrivekalender.  Det  ramte  som  et 
Tordenslag  og  vakte  hans  dybeste  Harme.  Det  var,  sagde  han 
bittert,  første  Gang  i  sit  Liv  at  han  skulde  skrive  en  Apologi. 

Det  blev  bevægede  Dage;  to  mægtig  lange  Redegørelser,  en 
officiel  til   Kongen   og  en  privat  til  Schulin,  konciperede  og  ren- 


BERNSTORFFS    FORSVAR.  101 

skrev  han;  den  19.  Januar  en  Søndag  blev  han  færdig  efter  i  17 
Timer  at  have  siddet  ved  sit  Skrivebord,  og  afsendte  den  svære 
Brevpakke  med  sin  Tjener  Hans  til  Hamburg  til  den  danske  Post- 
direktør Waitz,  der  ved  Ilbud  skulde  besørge  den  videre.  Men 
den  20.  fik  Bernstorff  atter  en  „sehr  verdriessliches  Schreiben" 
dateret  13.  Januar  fra  Schulin,  der  efter  ny  Breve  fra  Stolberg 
krævede  Oplysning  om  endnu  flere  Punkter.  Atter  maatte  Bern- 
storff i  Arbejde,  og  samme  Dag  afsendte  han  sin  Kok  som  Kurer 
til  Hamburg  med  endnu  to  Skrivelser  til  Kongen  og  Schulin. 

Bernstorff  førte  sit  Forsvar  med  en  overlegen  Klarhed  og 
Kraft,  der  giver  disse  store  Depecher  en  fremragende  Plads 
imellem  de  mange,  han  i  sit  Liv  kom  til  at  udfærdige.  Sammen- 
ligner man  dem  med  det  Skrift,  hvori  han  i  1766  nødtes  til  at 
forsvare  sin  Politik  overfor  Danneskjold -Samsøes  Angreb,  finder 
man,  at  hans  Ungdomsskrift  staar  næsten  lige  saa  højt.  Hans  For- 
svar bæres  af  dyb  Indignation.  Krænkelse  over  et  ufortjent  An- 
greb henriver  ham  til  bitre  Vendinger  og  skarpe  Udfald,  men 
paa  intet  Punkt  opgiver  han  den  saglige  Dokumentation  der  alene 
overbeviser.  Med  sikker  Hukommelse,  støttet  til  Optegnelser  og 
Koncepter  gennemgaar  han  Punkt  for  Punkt  MiJnchhausens  An- 
greb og  påaviser,  hvorledes  han  i  ethvert  Øjeblik  har  maattet 
handle  som  han  har  gjort  det.  Han  paapeger,  hvorledes  de  danske 
Interesser  overalt  har  ledet  ham,  han  gendriver  udførlig  Paastanden 
om,  at  han  skulde  have  ønsket  at  vildlede  sin  Regering  eller  frem- 
kalde Strid.  Han  vender  og  drejer  hvert  eneste  Klagepunkt  og 
knuser  dem  ved  sin  sønderlemmende  Bevisførelse. 

Overfor  Miinchhausen  gav  Bernstorff  sin  Harme  frit  Løb  og 
paatalte  den  uhørte  Fremgangsmaade  „par  traits  cachés"  at  an- 
gribe en  fremmed  Diplomat  hos  dennes  Regering.  „Hvad  vilde 
Munchhausen  sige",  spurgte  Bernstorff,  „om  jeg  ad  Veje,  som 
jeg  maaske  ikke  ganske  savner  Adgang  til,  vilde  angribe  hans 
ingenlunde  uangribelige  Regeringsførelse  her  ved  hemmelige  Rap- 
porter til  hans  Regering?"  Han  stillede  Miinchhausens  Optræden 
i  skarp  Belysning  ved  at  fremhæve,  at  Gehejmeraaden  altid  havde 
overvældet  ham  med  Venskabsforsikringer  og  til  ham  og  alle  hans 
Slægtninge  stadig  havde  fremhævet,  hvor  glad  han  var  ved  at  for- 
handle med  ham.  Han  stempler  ham  derfor  som  falsk  og  under- 
fundig og  siger  rent  ud,  at  Aarsagen  til  Miinchhausens  Fremgangs- 

maade  er,  at  det  nu  for  ham  drejer  sig  om  for  enhver  Pris  at 
kaste  Ansvaret  over  paa  en  anden,  da  han  har  en  ond  Samvittig- 
hed paa  Grund  af  Forhandlingerne  med  Wedderkopp  og  ikke  har 
forhindret  det  blodige  Sammenstød  ved  mandig  og  resolut  Op- 
træden overfor  sin  Hersker. 

I  Brevene  til  Schulin  røber  Bernstorff  tillige  sin  Stemning 
overfor  Grev  Stolberg.  Havde  han  været  krænket  over  Grevens 
hemmelige  Forhandling  i  Hannover,  blev  han  det  nu  dobbelt  ved 
at  se,  hvad  han  havde  ladet  sig  bruge  til.  Schulin  havde  ikke 
rent  ud  sagt  ham,  at  Miinchhausens  Klage  var  kommen  gennem 
Stolberg;  „par  un  certain  canal"  havde  han  skrevet.  Bernstorff 
var  dog  paa  det  rene  med  Sammenhængen  og  skrev  til  Schulin: 
„Jeg  respekterer  alt  for  meget  det  Slør,  hvori  Deres  Ekscellence 
tilhyller  hvad  De  finder  heldigt  at  skjule  for  mig,  til  at  jeg  skulde 
tage  mig  for  at  gennemtrænge  det,  men  De  vil  tillade  mig  at  sige 
Dem,  at  jo  mere  denne  Kanal  har  Krav  paa  min  Ærbødighed, 
desto  pinligere  er  det  mig  at  se  den  anvendt  til  mit  Fordærv." 

Sit  Forsvar  afsluttede  Bernstorff  med  at  henfly  til  Kongens 
Naade.  Hvis  man  i  hans  Handlemaade  fandt  Fejl  eller  Forsøm- 
melser der  kunde  og  burde  være  undgaaede,  eller  hvis  man  fandt, 
at  „Kærlighed  til  Fædreland  og  Slægt,  Frygt  for  at  mishage  den 
Fyrste  i  hvis  Magt  en  Del  af  hans  Ejendom  befandt  sig,  eller 
Ængstelse  for  at  miste  sit  Gods"  kunde  haft  større  Indflydelse 
paa  ham  end  Pligten,  da  erkendte  han  sig  uværdig  til  fremtidig 
Tjeneste  og  overgav  sit  Hoved,  sin  Frihed  og  al  sin  Ejendom  til 
fortjent  Straf.  I  modsat  Fald  haabede  han  paa  en  Forsikring 
om  Kongens  Tilfredshed. 

I  Spænding  afventede  Bernstorff  Svar  fra  København.  Han 
var  fuldkommen  overbevist  om  intet  at  have  at  bebrejde  sig,  men 
det  var  jo  ikke  godt  at  vide,  hvor  meget  Grev  Stolbergs  Ind- 
flydelse betød  hos  Christian  VI.  Der  var  gennem  Stolbergs  Ind- 
blanding skabt  en  Situation  hvor  det  maaske  kunde  være  fristende 
for  begge  Regeringer  at  ofre  ham.  Dobbelt  pinlig  blev  Vente- 
tiden, fordi  Bernstorff  stadig  maatte  forhandle  med  Miinchhausen, 
og  med  kendelig  Væmmelse  indberettede  han,  at  Munchhausen 
overvældede  ham  med  Forsikringer  om  Venskab  og  Tillid,  ja 
endog  sagde,  at  han  baade  i  London  og  København  havde  vist 
hans  fortræffelige  Egenskaber  Retfærdighed. 

Allerede  før  Bernstorffs  Redegørelser  den  23. — 26.  Januar  kom 
til  København,  havde  Christian  VI  udtalt  sig  velvilligt  om  Bernstorff, 
hvad  denne  fik  Meddelelse  om  baade  fra  Overhofmarskal  Gramm 
og  fra  Berckentin,  der  omtrent  den  20.  Januar  forlod  København 
for  at  vende  tilbage  til  Wien.')  Den  24.  Januar  skrev  Kongen 
til  Grev  Stolberg,  at  han  ikke  troede,  at  Bernstorff  havde  baaret 
sig  galt  ad.  „Bernstorff  ist  wohl  jung  von  Jahren  aber  vorsichtig 
in  denen  Verrichtungen."  Den  hannoveranske  Regering  havde 
for  Skik  altid  at  klage  over  Ministre,  „die  nicht  ihre  Dupes  sein 
wollen",  men  man  beholdt  ingen  tro  Ministre  naar  de  alle  skulde 
sværtes  saaledes  af  den  hannoveranske  Regering.-)  Imidlertid 
svarede  Schulin  Bernstorff  først  den  7.  Februar.  I  Mellemtiden 
havde  Forhandlingerne  om  den  steinhorstske  Sag  taget  en  gunstig 
Vending.  Stolberg  havde  atter  haft  en  Samtale  med  Miinch- 
hausen;  denne  vilde  have  haft  ham  til  Hannover  igen,  men  Stol- 
berg havde  nu  forstaaet,  at  disse  Besøg  maatte  tage  sig  mærkelige 
ud  i  Bernstorffs  Øjne.  Han  vilde  ikke  vække  hans  Misfornøjelse, 
skrev  han  til  Miinchhausen,  og  Mødet  fandt  derfor  Sted  i  Hildes- 
heim.^)  Den  hannoveranske  Regering  havde  dér  vist  sin  Villig- 
hed til  en  rimelig  Ordning,  og  Forslag  hertil,  meddelte  gennem 
Stolberg,  antoges  derpaa  i  København.  Samtidig  med  at  Schulin 
meddelte  Bernstorff  dette,  tilføjede  han,  at  Kongen  allernaadigst 
havde  bifaldet  hans  Optræden  og  havde  været  fornøjet  med  hans 
Redegørelse.  Den  13.  Februar  modtog  Bernstorff  dette  Brev  og 
gav  sin  Glæde  Udtryk  overfor  Schulin.  Hermed  var  Sagen  for 
saa  vidt  ude  af  Verden,  og  Miinchhausens  Angreb  omtales  ikke 
mere  mellem  Bernstorff  og  den  danske  Regering. 

Indenfor  den  hannoveranske  Regering  havde  Uviljen  imod 
Bernstorff  imidlertid  givet  Anledning  til  en  Forhandling,  der  tyde- 
lig viser,  hvor  farlig  Bernstorffs  Stilling  i  Virkeligheden  let  kunde 
være  bleven.*)  Miinchhausen  havde  i  sine  Beretninger  til  London 
selvfølgelig  ikke  skaanet  Bernstorff,  men  havde  af  et  godt  Hjærte 
udøst  sin  Vredes  Skaaler  over  hans  Hoved.  Kong  Georg,  der 
var  i  høj  Grad  ophidset  over  den  steinhorstske  Sag,  blev  rasende, 
og  et  Par  Dage  ind  i  Januar  1739  meddelte  Steinberg  sine  Kol- 
leger, at  Kongen  ønskede  at  lade  Bernstorff  føle  sin  Unaade; 
man   skulde   derfor   udfinde   et   Middel    til   at   ramme    Bernstorffs 

lauenburgske  Godser,  dog  saaledes  at  det  gik  ud  over  Bernstorff 
selv  og  ikke  over  hans  uskyldige  Bønder. 

Denne  overordentlig  smukke  Tanke,  hvori  Kong  Georgs  bru- 
tale Hidsighed  havde  fundet  Udtryk,  faldt  dog  selv  Miinchhausen 
for  Brystet.  Han  forhandlede  med  sine  Kolleger,  og  Resultatet 
blev,  at  de  henstillede  til  Kongen,  om  Bernstorff,  hvor  skyldig 
han  end  var,  dog  ikke  var  „et  for  ringe  Subjektum  for  Hans 
kongelige  Majestæts  Hævn".  Og  dernæst  vilde  den  danske  Re- 
gering uden  Tvivl  blive  endnu  mere  ophidset  end  den  var  i  For- 
vejen, hvis  der  vederfores  Bernstorffs  Godser  noget  ondt,  og  i 
saa  Fald  kunde  det  befrygtes,  at  man  fra  dansk  Side  tog  Repres- 
salier overfor  forskellige  holstenske  Godser,  der  tilhørte  hanno- 
veranske  Adelsmænd.  Af  disse  Grunde  mente  Gehejmeraaderne 
at  maatte  fraraade  ethvert  Skridt  mod  Bernstorff,  men,  tilføjede  de, 
de  havde  sat  Generalitetet  ind  i  Sagen,  og  dersom  Striden  om 
Steinhorst  førte  til  større  militære  Foranstaltninger,  saa  skulde  de 
sørge  for,  at  Bernstorffs  Godser  i  Lauenburg  øjeblikkelig  blev 
ramte  af  Indkvartering. 

Videre  vilde  de  nødig  gaa,  og  Kong  Georg  slog  sig  til  Ro 
hermed.  Indkvarteringen  blev  ikke  nødvendig,  og  Bernstorff  mod- 
tog saaledes  ikke  det  tiltænkte  Tegn  paa  Kong  Georgs  og  Miinch- 
hausens  venlige  Bevaagenhed.  Noget  senere  synes  Miinchhausen 
i  øvrigt  at  være  bleven  lidt  betænkelig  ved  sin  strænge  Dom  over 
Bernstorff.  Da  han  først  i  Februar  1739  indtrængende  bad  sin 
stadig  ophidsede  Herre  om  at  undgaa  Krig  og  antage  Grev  Stol- 
bergs Mæglingsforslag,  erklærede  han  direkte,  at  „die  Justitz  der 
Sache"  efter  hans  Skøn  ikke  var  paa  Kongens  Side,  og  tilføjede, 
at  selv  om  Bernstorffs  Ungdom  og  Mangel  paa  Akkuratesse  i 
Indberetningen  havde  megen  Skyld,  saa  havde  Bernstorff  dog 
maaske  „ikke  tænkt  sig  det  saaledes",  selv  om  han  ogsaa  havde 
klaget  over  Miinchhausen.  Sagen  var  i  ethvert  Tilfælde  uklar. 
Om  Bernstorff  nogensinde  fik  at  vide,  hvad  der  havde  været  i 
Gære  imod  ham,  vides  ikke;  det  er  sandsynligt,  at  han  gennem 
sine  mange  Forbindelser  har  faaet  Nys  derom,  og  trods  al  ydre 
Høflighed  og  Elskværdighed  gik  denne  Vinters  Begivenheder  ikke 
ad  Glemme  hos  ham. 

Man  forstod  i  København  meget  vel,  at  Bernstorff  var  util- 
freds med  Stolbergs  Indblanding.     Stolberg  havde,  da  han  i  Hil- 

desheim  forhandlede  med  Miinchhausen,  givet  Bernstorff  Med- 
delelse herom  og  skrevet,  at  han  haabede  at  faa  Sagen  bilagt.') 
Bernstorff  udtalte  til  Schulin  den  3.  Februar,  altsaa  før  han  havde 
modtaget  Billigelsen  af  sin  Handlemaade,  sin  Glæde  herover  og 
ønskede  Stolberg  alt  muligt  Held.  „Det  vil  lade  mig  glemme 
alle  Ulykker  og  Sorger  som  denne  Sag  har  forvoldt  mig  i  saa 
rigt  Maal,  at  det  kunde  fylde  Resten  af  mit  Liv  med  Smerte, 
hvis  ikke  min  Samvittigheds  Vidnesbyrd  holdt  mig  oppe.  Mine 
Ønsker  er  opfyldte,  hvis  denne  ulykkelige  Strid  ender  til  Kongens 
Tilfredshed,  og  jeg  skal  uden  at  knurre  bifalde  dens  Hæder  som 
faar  Æren  for  Udfaldet,  medens  jeg  for  min  Del  har  haft  hele 
Møjen  og  hele  Bitterheden." 

Man  var  i  København  til  Sinds  at  fjærne  den  Bitterhed,  der 
talte  ud  af  disse  Ord,  og  besluttede  derfor  at  Bernstorff  og  ikke 
Stolberg  skulde  afslutte  Forhandlingerne  om  Steinhorst.  Den 
14.  Februar  meddelte  Stolberg  selv  Bernstorff  dette  fra  Frederiks- 
berg, idet  han  tillige  bad  ham  at  forsone  sig  med  Miinchhausen. 
Denne  anmodede  flere  Gange  om  at  blive  fri  for  at  forhandle 
med  Bernstorff;  men  Christian  VI  vilde  ikke  gaa  ind  herpaa, 
og  Stolberg  mærkede,  at  Kongen  var  bleven  irriteret  over  An- 
grebet paa  hans  Gesandt;  han  lod  Miinchhausen  det  vide,  hvor- 
paa  denne  skrev  en  lang  Forsvarspromemoria,  som  gennem  Stol- 
berg skulde  forelægges  Kongen;  Stolberg  forsikrede  derefter  Miinch- 
hausen om  Christian  VFs  uforandrede  Bevaagenhed."^) 

Det  blev  da  Bernstorff  der  kom  til  at  afslutte  den  stein- 
horstske  Sag.  Den  5.  Marts  endte  Forhandlingerne,  under  hvilke 
Miinchhausen  i  øvrigt  atter  klagede  til  Stolberg  over,  at  Bernstorff 
gjorde  unyttige  Vanskeligheder.'')  Den  nævnte  Dag  underskreves 
den  endelige  Protokol.  Der  blev  afgivet  undskyldende  Erklæringer 
fra  hannoveransk  Side  i  Anledning  af  Besættelsen  den  14.  December, 
og  Steinhorst  blev  rømmet  af  de  hannoveranske  Tropper.  Han- 
nover lovede  at  støtte  Christian  VI's  Ønske  i  Alternationssagen 
og  selv  vige  Pladsen  for  ham.  Godset  Steinhorst  skulde  tilfalde 
Kong  Georg,  men  mod  en  Erstatning  paa  70,000  Rigsdaler  til 
Christian  VI.  Løsningen  var  i  Hovedtrækkene  den  som  Bern- 
storff allerede  sidst  i  November  havde  anbefalet  i  København; 
saa  lidt  havde  Bernstorffs  Standpunkt  fjærnet  sig  fra  det  af  Stol- 
berg og   Miinchhausen    forfægtede,   saa    ringe   Grund    havde  der 

været  for  disse  til  at  mistro  og  modarbejde  ham.  Vil  man  give 
Stolberg  Æren  for  Forhandlingerne  i  Steinhorstsagen,  saa  gælder 
det  i  alt  Fald  ikke  hans  Forhold  overfor  Bernstorff,  der  var  baade 
uklogt  og  hensynsløst. 

Den  10.  Marts  fik  Bernstorff  et  egenhændigt  Brev  fra  Schu- 
lin,  hvori  denne  i  venlige  Ord  efter  Kongens  udtrykkelige  Ordre 
meddelte  ham  dennes  Tilfredshed  med  Forhandlingernes  Udfald 
og  med  hans  Opførsel  under  den,  og  stillede  ham  i  Udsigt,  at 
han  ved  given  Lejlighed  vilde  modtage  en  Udmærkelse  som  Tegn 
paa  Kongens  Naade.  ^) 

Ved  Forliget  i  den  steinhorstske  Sag  var  de  Hindringer  blevne 
ryddede  til  Side,  der  havde  standset  Forhandlingerne  om  den  al- 
mindelige Venskabstraktat  mellem  Danmark  og  Hannover,  der 
skulde  indeholde  Bestemmelser  ikke  blot  om  Alternationssagen 
men  ogsaa  om  den  ostfriesiske  Arvefølge.  Om  Alternationssagen 
havde  Steinhorstforliget  rummet  Betingelser  der  var  gunstige  for 
Danmark;  tilbage  stod  Forhandlingerne  om  den  nærmere  Udførelse, 
samt  om  hvorledes  Hannovers  Regering  skulde  støtte  den  danske 
Regering  hos  de  andre  interesserede  Magter.  Dette  krævede  ad- 
skillige Forhandlinger,  og  Bernstorff  maatte  blive  i  Hannover  til 
langt  ud  paa  Sommeren.  Saa  var  alt,  hvad  der  kunde  udrettes 
i  Hannover  i  Alternationssagen,  i  Orden;  Bernstorff  havde  i  denne 
Henseende  naaet  sit  Maal. 

Anderledes  forholdt  det  sig  med  den  ostfriesiske  Sag  og  med 
den  almindelige  Venskabstraktat.  Straks  efter  Steinhorstkonven- 
tionens  Afslutning  i  Marts  drøftede  Bernstorff  og  Schulin  Mulig- 
heden af  at  optage  disse  Forhandlinger,  og  Bernstorff  havde  frem- 
hævet, at  det  vilde  blive  svært  at  forhandle  med  Miinchhausen, 
de  idelige  Standsninger  og  den  ørkesløse  Marche  pa.j  Stedet  vilde 
sikkert  paa  ny  indfinde  sig.  Et  Par  Maaneder  senere  mente 
Bernstorff  alligevel,  at  man  kunde  forsøge.^)  Samtidig  med  Stein- 
horstkonventionen  var  der  bleven  afsluttet  en  Venskabstraktat 
mellem  Danmark  og  England,  og  denne  fandt  Bernstorff  snarest 
muligt  burde  suppleres  ved  et  dansk- hannoveransk  Forbund  til 
Støtte  for  Ligevægten  i  det  tyske  Rige  og  til  Værn  for  Prote- 
stantismen. 

Man  var  imidlertid  i  København  ikke  sindet  at  lade  ham  føre 
denne  Sag  videre,  men  gav  ham  Ordre  til  nu  at  forlade  Hannover. 

Stolberg  skulde  paa  ny  prøve  sin  Lykke.  Han  havde  fortsat 
sine  Forhandlinger  med  Miinchhausen;  i  Juni  1739  var  han  i 
Hannover,  hvor  Bernstorff  sammen  med  ham  var  Gæst  hos 
Miinchhausen.  Nu  indledede  han  Forhandlingerne  om  Ostfriesland. 
Det  affødte  Brevskifte  mellem  Schulin  og  Stolberg  og  Miinch- 
hausen til  langt  ind  i  1740;  der  forelagdes  og  forkastedes  adskil- 
lige Traktatudkast,  men  Bernstorffs  Opfattelse  viste  sig  at  være 
rigtig;  Miinchhausen  var  ikke  at  formaa  til  et  klart  Standpunkt. 
Tilsidst  løb  det  hele  ud  i  Sandet.  Stolbergs  Fortjenester  blev 
saaledes  ikke  store,  han  tabte  fra  nu  af  fuldkommen  sin  Ind- 
flydelse paa  den  danske  Udenrigspolitik,  der  gik  i  en  langt  mere 
franskvenlig  Retning  end  han  kunde  billige. 

Mellem  Bernstorff  og  ham  førtes  i  de  nærmest  følgende  Aar, 
medens  Alternationssagen  endnu  stod  paa  Dagsordenen,  adskillige 
Forhandlinger;  tilsyneladende  blev  Forholdet  mellem  dem  venligt, 
og  da  Forhandlingerne  med  Hannover  var  endte,  skrev  Stolberg 
til  Bernstorff,  at  han  ingenlunde  krævede  Æren  for  disse  For- 
handlingers heldige  Udfald;  den  tilkom  udelukkende  Bernstorff.*) 

Da  Bernstorff  i  August  Maaned  1739  efter  et  kort  Besøg 
paa  sine  Godser  og  paa  Gartow  vendte  tilbage  til  Regensburg, 
var  det  med  blandede  Følelser  at  han  tænkte  tilbage  paa  Opholdet 
i  Hannover.  Fuld  af  Haab  om  at  vinde  en  diplomatisk  Sejr  og 
indlægge  sig  en  betydelig  Fortjeneste  af  sin  Regering  var  han 
gaaet  til  sin  første  større  diplomatiske  Opgave.  Men  han  var 
bleven  stærkt  skuffet,  og  havde  han  end  fra  Schulin  gentagne 
Gange  modtaget  Forsikringer  om  hans  og  Christian  VFs  ube- 
tingede Tilfredshed,  saa  var  han  dog  langtfra  tilfreds.  Han  havde 
maattet  lade  den  vigtigste  Del  af  Opgaven  ufuldendt.  Han  havde 
overvurderet  sin  Indflydelse  i  Hannover  og  havde  mistet  sin  Tillid 
til  Mennesker,  han  før  havde  troet  paa.  Det  var  hans  første  bitre 
Erfaringer. 

Men  ikke  mindst  derfor  er  dette  Aar  af  stor  Betydning  for 
hans  Udvikling,  og  naar  man  følger  ham  gennem  Breve  og  De- 
pecher Dag  for  Dag,  mærkes  det,  hvorledes  han  er  vokset;  der 
er  stor  Forskel  paa  hans  første  Depecher  fra  Dresden  i  1733  og 
paa  Forsvarsskriftet  fra  1739. 

Nu  var  Bernstorff  en  moden  Mand  og  en  fuldt  udviklet  Di- 
plomat.   Han  var  af  Alder  endnu  ret  ung,  fyldt  27  Aar  i  Maj  1739, 

men  kun  hans  egne  ærbødige  Henstillinger  til  Schulin  om  at  tage 
Hensyn  til  hans  Ungdom  erindrer  om  denne;  ogsaa  Christian  VI 
følte  jo  dette.  En  rastløs  Arbejdstrang  sporet  af  Initiativ  og  Pligt- 
følelse havde  udviklet  ham;  som  Yngling  havde  han  været  flittig 
og  lærelysten,  nu  var  han  en  Mand  der  aldrig  var  i  Hvile. 
Mange  Diplomater  ser  deres  Opgave  i  præcist  at  udføre  og  lystre 
en  Ordre,  Bernstorff  udvidede  selv  sin  Pligts  Rammer;  han  var 
altid  vaagen,  altid  spejdende.  Den  enkelte  lille  Opgave  var  ham 
ikke  Maalet,  men  lige  saa  meget  et  Middel  til  at  udvide  sin  Viden 
og  Erfaring.  Overalt  søgte  han  at  lære,  hans  Kundskaber  vokser 
stadig,  hans  Opfattelse  skærpes.  Allerede  i  Regensburg  og  i  Han- 
nover blev  hans  Depecher  til  hele  Afhandlinger,  han  uddybede 
de  mindste  Æmner  og  slap  dem  ikke  før  de  var  helt  udtømte. 
Hans  Fremstillinger  af  en  Sags  Forhistorie  røbede  alsidig  historisk 
Viden;  hans  Udredning  af  en  Regerings  politiske  Motiver  viste, 
hvor  nøje  han  havde  arbejdet  sig  ind  i  den  aktuelle  Politik.  Hans 
Personalkendskab  var  allerede  nu  omfattende. 

Mest  lægger  man  maaske  Mærke  til  hans  Ævne  til  at  skelne 
væsendigt  fra  uvæsentligt  og  til  at  fremdrage  Hovedlinjer  og  Kærne- 
punkter. Den  nøjagtige  Detailskildring  i  hans  Depecher  er  kun 
Baggrunden  for  de  almindelige  Synspunkter;  allerede  nu  var  han 
selvstændig  i  sin  Opfattelse;  hvor  beskeden  han  end  var  i  sin 
Form,  saa  mærker  man  Selvbevidstheden;  han  ønsker  at  vejlede, 
ikke  blot  at  oplyse  sin  Minister.  I  det  eleganteste  Fransk  fører 
han  sit  Æmne  frem,  med  aldrig  svigtende  Logik  opbygges  Frem- 
stillingen, rammende  fastslaar  han  sine  Slutninger.  Han  vender 
og  drejer  en  Sag  fra  alle  Sider,  tilslører  ikke  Modstanderens  Grunde, 
men  gendriver  dem.  Han  er  lydhør  i  sin  Forhandling,  et  Ord  eller 
en  Vending,  en  svag  Betoning  virker  paa  ham  som  et  Faresignal, 
der  lader  ham  ane  alle  Muligheder.  Han  slaar  sig  aldrig  til  Ro 
med  uforrettet  Sag,  men  maa  have  kunnet  irritere  en  sejg  Mod- 
stander ved  sin  Iver  og  Ihærdighed.  Hans  slebne  Elskværdighed 
var  gennemskinnet  af  et  iltert  Temperament. 

Allerede  nu,  da  de  Sager,  han  havde  arbejdet  med,  var  af 
forholdsvis  mindre  Betydning,  stod  han  højere  end  nogen  anden 
Diplomat  i  dansk  Tjeneste.  Mage  til  Bernstorffs  Depecher  skrev 
ingen  anden,  selv  ikke  de  der  beklædte  de  vigtigste  Poster.  Bercken- 
tin  var  Bernstorffs  Overmand  i  Erfaring,  men  hverken  i  formel 

Henseende  eller  i  diplomatisk  Ævne.  Hertil  kom,  at  Bernstorff 
havde  Egenskaber  der  sikrede  en  jævn  Udvikling.  Arbejde  var 
en  Naturnødvendighed  for  ham;  der  er  ikke  ét  Eksempel  paa  at 
han  har  forsømt  sin  Pligt;  Natur  og  religiøs  Samvittighedsfuldhed 
bandt  ham  til  den. 

Alt  dette  gav  Muligheder  for  en  stor  Fremtid. 


SJETTE  KAPITEL. 


Regensburg   og   Frankfurt. 
1739—1743. 

DE  halvandet  Aar,  der  fulgte  efter  Forhandlingerne  i  Han- 
nover, blev  en  overmaade  rolig  Tid  for  Bernstorff.  Han 
maatte  blive  i  Regensburg,  optaget  af  Forhandlinger  med  de  alter- 
nerende Fyrsters  Gesandter;  efter  at  Hannover  havde  føjet  Chri- 
stian VI  i  hans  Ønske  og  var  begyndt  at  støtte  dette,  gik  ogsaa  de 
andre  Magter  efterhaanden  med.  Enkelte  Gesandter  maatte  vindes 
ved  Løfter  om  Belønning,  en  enkelt,  den  baden-diirlachske  Minister 
Pogarelli,  endogsaa  bestikkes;  Pogarelli  forlangte  og  fik  100  Du- 
kater  før  og  150  Dukater  efter  at  hans  Regering  havde  tiltraadt 
Overenskomsten.  Summens  ringe  Størrelse  viser  Forholdenes 
Ynkelighed.  Hver  af  de  andre  Gesandter  fik  et  Gratiale  paa 
1000  Rigsdaler,  da  Ratificationerne  udveksledes.  I  alle  disse  smaa- 
lige  Forhandlinger  udfoldede  Bernstorff  en  overordentlig  Omhu  og 
Iver,  og  det  var  ikke  ufortjent  at  Schulin  jævnlig  tilkendegav  ham 
Kongens  største  Tilfredshed.^)  Da  Forhandlingerne  omsider  var 
helt  afsluttede  i  Efteraaret  1740,  viste  Bernstorff  sin  Glæde  ved 
at  lade  sin  Broder  uddele  300  Daler  til  de  Fattige  paa  de  bern- 
storffske Godser.  2)  Men  bortset  fra  dette  Arbejde  havde  han 
lidet  at  gøre  i  Regensburg;  idelig  klagede  han  over,  hvor  elendige 
Forholdene  paa  Rigsdagen  var;  alting  var  Kævl  og  Vrøvl.  Han 
havde  Omgang  med  sine  Kolleger  som  før  sin  Afrejse  og  modtog 
Besøg  af  gennemrejsende  Venner,   men  Tiden  sneglede  sig  kun 

langsomt  afsted  for  ham.  Intet  Under  at  han  ønskede  at  komme 
bort  til  en  større  og  mere  indholdsrig  Virksomhed. 

Endnu  før  Alternationssagen  var  endt,  fik  han  Bevis  paa,  at 
det  ikke  var  den  danske  Regerings  Mening  at  lade  ham  forsumpe 
i  Regensburg. 

I  1739 — 1740  skete  der  som  allerede  antydet  en  Svingning  i 
Danmark-Norges  Udenrigspolitik;  man  nærmede  sig  Frankrig. 
Schulin  var  her  den  ledende  Aand,  medens  Ivar  Rosenkrantz, 
der  holdt  stærkt  med  England,  trængtes  mere  og  mere  til  Side 
og  omsider  i  April  1740  fik  sin  Afsked.  Samtidig  med  at  Rosen- 
krantz fjernedes  fra  Konseilet,  var  et  andet  af  dettes  Medlemmer, 
Poul  Løvenørn,  død  i  Februar  1740,  og  endelig  maatte  ogsaa  en 
af  de  Diplomater  der  havde  delt  Rosenkrantz's  politiske  Anskuel- 
ser, Lynar,  vige  Pladsen;  han  havde  i  Stockholm  modarbejdet 
Frankrig,  og  allerede  i  Vinteren  1740  var  Christian  VI  bestemt 
paa  at  fjærne  ham;  i  Sommeren  1740  tilbagekaldtes  han.  Døn- 
ningen af  disse  Bevægelser  naaede  Bernstorff.^) 

Dennes  Virksomhed  i  den  steinhorstske  Sag  og  i  Alternations- 
sagen  havde  skaffet  ham  en  høj  Stjerne  hos  Christian  VI,  og  der 
er  ikke  mindste  Spor  af,  at  Bernstorffs  Forbindelser  med  Familien 
Plessen  og  Rosenkrantz  længere  paavirkede  Kongens  Betragtning. 
Bernstorff  stod  fra  nu  af  fast  i  hans  Gunst.  Omvendt  var  det 
gaaet  Lynar;  midt  i  Trediverne  havde  han  været  stærkt  prote- 
geret, men  siden  havde  Kongen  tabt  Blikket  for  hans  Begavelse; 
han  nærede  nu  ligefrem  Uvilje  imod  ham  og  ansaa  ham  for  en 
urolig  og  uklog  Mand  „med  mange  Kunster  i  Hovedet".-) 

I  December  1739  besluttede  Christian  VI  at  kalde  Bercken- 
tin  fra  Wien  for  at  afløse  Lynar,  og  samtidig  vilde  han  lade  Bern- 
storff afløse  Berckentin  i  Wien,  medens  Lynar  skulde  til  Regens- 
burg; „der  kan  han  endelig  ikke  gøre  megen  Skade",  mente 
Kongen.'') 

Allerede  i  December  1739  fik  Bernstorff  Nys  om  disse  Planer 
gennem  Berckentin,  der  under  Forhandlingerne  varmt  havde  an- 
befalet Bernstorff  til  sin  Efterfølger;  og  i  Brev  af  16.  Januar 
udtrykte  Schulin  sin  Glæde  over,  at  det  var  lykkedes  at  skaffe 
ham  et  saa  betydeligt  Avancement.  Bernstorff  blev  overordentlig 
glad  og  takkede  den  1.  Februar  Schulin  paa  det  varmeste;  men 
længe  skulde  hans  Glæde  ikke  vare;  allerede  den  3.  Februar  fik 

han  i  et  nyt  Brev  fra  Schulin  Besked  om,  at  Kongen  havde 
ændret  Beslutning;  Berckentin  skulde  foreløbig  blive  i  Wien,  Bern- 
storff derimod  gaa  til  Stockholm  og  bytte  Plads  med  Lynar. 

Ved  første  Øjekast  skulde  ogsaa  dette  synes  at  være  en  for 
Bernstorff  yderst  smigrende  Forandring.  Den  Post,  man  havde 
villet  give  til  den  meget  ældre  Berckentin,  hvem  Christian  VI 
faa  Maaneder  efter  gav  Sæde  i  sit  Konseil,  betroede  man  ham; 
Lynar,  der  havde  nydt  Kongens  særlige  Tillid,  fjærnede  man  fra 
Stockholm  og  gav  Bernstorff  hans  Plads.  Men  alligevel  var  Bern- 
storff ganske  fortvivlet  over  den  ny  Beslutning. 

„Sverige,  dette  barbariske  Land  under  en  barsk  Himmel,  der 
fjærner  mig  fra  Slægt  og  Venner,  hvor  jeg  vil  miste  den  Smule 
Anseelse,  jeg  kan  have  erhværvet  mig,  og  hvor  jeg  sætter  Sundhed 
og  Formue  paa  Spil,  har  jeg  altid  skyet  og  frygtet",  skrev  han  i 
den  første  Ophidselse  til  Berckentin.  „Jeg  vil  foretrække  det 
triste  Regensburg  for  dette  forhadte  Opholdssted." 

Og  dog  var  det,  som  han  senere  i  et  langt  Brev,  sendt  med 
sikker  Lejlighed,  udviklede  for  Berckentin,  ikke  personlige  Hen- 
syn der  skræmmede  ham  overfor  et  Tilbud,  hvis  Hæderfuldhed 
og  Fordel  han  vel  indsaa.  „Jeg  vilde  aldrig  sige  nej  til  hvad  der 
kunde  give  mig  Lejlighed  til  at  gøre  min  Pligt."  I  første  Række 
var  politiske  Hensyn  bestemmende.^) 

Overfor  Schulin  fremførte  han  kun  én  men  afgørende  Be- 
tragtning, idet  han  gjorde  opmærksom  paa,  at  han  var  den  der 
sidst  af  alle  burde  sendes  til  Sverige;  intet  Navn  var  dér  saa  for- 
hadt som  Navnet  Bernstorff,  og  til  Forklaring  erindrede  han  om 
Begivenheder  der  var  gaaet  den  danske  Regering  ad  Glemme. 
Ledende  Mand  i  Sverige  var  i  dette  Øjeblik  Karl  Gyllenborg, 
Hattepartiets  Fører,  der  i  April  1739  var  bleven  Kancellipræsi- 
dent og  efter  at  have  fortrængt  Arvid  Horn  styrede  frem  mod 
sit  Maal;  et  Brud  med  Rusland.  Men  i  Gyllenborgs  Fortid  havde 
en  Bernstorff  spillet  en  Rolle. 

I  Karl  XII's  sidste  Aar  havde  Gyllenborg  som  svensk  Ge- 
sandt opholdt  sig  i  London,  kæmpende  for  at  drage  England-Han- 
nover over  paa  svensk  Sid2.  Her  havde  Andreas  Gottlieb  Bern- 
storff den  ældre  været  hans  Hovedmodstander;  i  1715  havde  han 
ført  Hannover  over  til  Karl  XII's  Fjender,  og  i  1717  havde  han 
udvirket,  at  der  førtes  et  knusende  Slag  mod  Gyllenborg. 

Paa  Beskyldning  for  at  være  Medvider  i  jakobitiske  Anslag 
mod  Georg  I  var  Gyllenborg,  skønt  svensk  Gesandt,  bleven  fængslet 
og  hans  Papirer  beslaglagte;  først  længe  efter  slap  han  los,  men 
han  maatte  forlade  London.  ^)  Ogsaa  siden  havde  Andreas  Gottlieb 
Bernstorff  bekæmpet  Sveriges  Interesser;  Gyllenborg  havde  ofte 
lagt  for  Dagen,  at  han  betragtede  ham  som  sin  Arvefjende,  og 
Johan  Hartvig  Ernst  Bernstorff  selv  mente  at  have  sporet,  at 
dette  Had  endnu  levede  og  deltes  af  mange  svenske  Statsmænd. 
„Hvorledes  er  det  muligt",  spurgte  Bernstorff,  „at  Gyllenborg  nu 
kan  vise  sin  Arvefjendes  Dattersøn  Tillid,  og  vil  mit  Navn  ikke 
skabe  overordentlige  Vanskeligheder  i  Sverige?" 

Mere  behøvedes  ikke;  omgaaende  svarede  Schulin,  at  Kongen 
satte  Pris  paa  den  Omtanke,  Bernstorff  havde  vist  ved  at  hen- 
lede Opmærksomheden  paa  et  saa  vigtigt  Forhold.  Kongen  til- 
bagekaldte sin  Ordre  og  bød  ham  blive  i  Regensburg.'') 

Bernstorffs  Uvilje  mod  at  overtage  Posten  i  Stockholm  havde 
dog  flere  Aarsager  end  den  her  nævnte.^)  Han  fandt  den  Politik, 
der  fra  dansk  Side  maatte  drives  i  Sverige,  saa  vanskelig,  at  han 
ikke  tiltroede  sig  Ævne  til  at  magte  den.  For  en  Mand,  der 
først  efterhaanden  kunde  lære  det  svenske  Sprog,  vilde  det  være 
meget  svært  at  virke  i  Stockholm,  hvor  der  maatte  øves  en 
vidtgaaende  personlig  Paavirkning  af  de  ledende  Rigsdagsførere ; 
dobbelt  vanskelig  blev  Stillingen  imidlertid  paa  Grund  af  den 
skandinaviske  Politik,  Danmark  maatte  føre.  For  første  Gang 
udtalte  Bernstorff  sig  her  om  denne.  For  det  første  krævede 
efter  hans  Opfattelse  Danmarks  Interesser,  at  der  i  Norden  her- 
skede en  Ligevægt  der  henviste  baade  Sverige  og  Rusland  til  at 
søge  Danmarks  Alliance.  Men  dette  kunde  kun  ske,  naar  man 
paa  den  ene  Side  vedligeholdt  en  vis  Skinsyge  mellem  de  to 
Magter,  saa  de  ikke  slog  sig  sammen  og  kunde  undvære  Dan- 
mark, men  samtidig  hindrede  dem  i  at  komme  i  Krig,  i  hvilket 
Tilfælde  Danmark  nødtes  til  at  tage  Parti  og  lægge  sig  ud  med 
en  af  Parterne.  At  forene  disse  to  modsatte  Synspunkter  krævede 
stor  Snildhed  og  indgaaende  Kendskab  til  de  svenske  Forhold;  og 
Vanskeligheden  blev  dobbelt  stor,  fordi  der  maatte  opføres  en 
lignende  Æggedans  overfor  England  og  Frankrig,  der  begge  greb 
ind  i  Sveriges  Politik,  England  for  at  bevare  Freden  i  Norden, 
Frankrig  for  at  ophidse  det  regerende  Hatteparti  mod  Rusland. 

Bernstorffcrne  og  Danmark.    I.  8 

Hertil  kom  Hensynet  til  det  forestaaende  Tronfølgervalg  i 
Sverige;  Bernstorif  vidste  meget  vel,  at  det  var  Schulins  og  Chri- 
stian VI's  Yndlingstanke,  der  blandt  andet  var  bestemmende  for 
Svingningen  over  mod  Frankrig,  at  prøve  paa  at  faa  Tronfølgen 
efter  den  svagelige  Frederik  af  Hessen  overført  paa  den  danske 
Kronprins,  den  senere  Frederik  V,  og  han  ansaa  denne  Sag  for 
den  vigtigste  der  overhovedet  forelaa  for  den  danske  Regering. 
„Men",  sluttede  Bernstorff,  „det  springer  i  Øjnene,  hvor  megen 
Kunst  der  vil  udkræves  for  at  knytte  et  Parti  til  sig,  for  at  for- 
udse, hvem  man  kan  vinde,  hvem  man  bør  støtte  eller  hvem 
man  bør  svække;  man  vil  sikkert  foriange,  at  den  Minister,  der 
gaar  til  Sverige,  skal  lægge  en  Plan  derfor,  og  hvis  han  gør  sin 
Pligt  og  er  ivrig  for  sin  Herres  Interesser,  saa  bør  han  sætte  alt 
ind  derpaa.  Men  jeg  tror,  at  det  vil  overstige  en  Dødeligs  Kræfter 
at  udrette  noget  uden  Penge;  anden  Overtalelse  betyder  lidet  og 
føres  bort  af  Vinden.  Men  vil  vort  Hof  give  sin  Underhandler 
rundelige  Midler  til  at  vise  Gavmildhed,  og  det  en  Gavmildhed 
der  ofte  er  hasarderet,  som  man  ikke  kan  gøre  Regnskab  for,  og 
hvis  Virkning  man  ikke  kan  svare  for?  Hvilke  Bebrejdelser  paa- 
drager den  sig  ikke  der  foraarsager  store  Udgifter  men  intet  faar 
ud  deraf,  saaledes  som  det  kan  hænde  den  allerdueligste!  Jeg  til- 
staar,  at  jeg  kun  ser  en  Afgrund  foran  den  der  nu  i  Øjeblikket 
faar  en  fast  Mission  i  Sverige;  i  det  mindste  har  jeg  ikke  Skuldre 
stærke  nok  til  at  bære  den  Byrde."  Bernstorff  betragtede  altsaa 
Stockholm  som  en  Slags  Uriaspost,  og  skønt  han  visselig  ikke 
havde  Grund  til  at  tro,  at  man  havde  ment  andet  end  godt  med 
at  tiltænke  ham  den,  var  han  dog  ikke  besjælet  af  Taknemme- 
lighed. Han  var,  hvis  man  i  København  trods  hans  Oplysninger 
om  Forholdet  mellem  hans  Slægt  og  Gyllenborg  havde  fastholdt 
sin  Beslutning,  gaaet  til  Stockholm  uden  at  røbe  nogen  Misfor- 
nøjelse og  uden  Klage,  hvad  der,  sagde  han,  syntes  ham  en  far- 
lig og  unyttig  Ting  i  en  Tjeners  Mund,  men,  skrev  han  til  Bercken- 
tin,  „man  lader  mig  virkelig  ikke  vandre  ad  behagelige  Veje;  jeg 
bliver  anvendt  paa  lidet  taknemmelige  Steder  og  meget  tarvelig 
betalt;  det  er  ikke  til  Gavn  for  min  Karriere,  og  jeg  har  ikke 
den  Glæde  deraf,  som  jeg  kunde  ønske." 

Disse  Ord  giver  et  Indblik  i  en  lignende  bitter  og  utilfreds 
Stemning  som  den,  vi  iagttog,  medens  Bernstorff  var  i  Dresden; 

endnu  fandt  han  ikke,  at  hans  Løbebane  svarede  til  de  Forvent- 
ninger, han  havde  gjort  sig  da  han  i  1732  kom  til  København.^) 
Hans  økonomiske  Stilling  var  bleven  værre  og  værre;  ved  Over- 
tagelsen af  Wotersen  og  Wedendorff  efter  sin  Faders  Død  havde 
han  maattet  udrede  betydelige  Summer;  Stintenburg  i  Lauenburg, 
som  han  købte  i  1740,  maatte  med  stor  Bekostning  sættes  i 
ordentlig  Drift;  Avlen  i  Nordtyskland  havde  i  flere  Aar  været 
daarlig,  Vintrene  strænge,  Bøndernes  Tilstand  var  elendig,  de 
manglede  Korn  og  Kvæget  døde  bort  af  Mangel  paa  Foder.  Der 
maatte  hjælpes,  og  Overskuddet  var  i  flere  Aar  ringe,-)  Samtidig 
indskrænkede  Bernstorff  ikke  sine  Udgifter;  han  førte  et  kostbart 
Hus  i  Regensburg  og  gav  Middage  hvis  Ry  spurgtes  viden  om. 
Der  manglede  Orden  i  hans  Regnskaber,  og  han  havde  ingen 
Myndighed  over  sine  Tjenestefolk.  Han  var  for  godmodig  til  at 
straffe  eller  fjærne  upaalidelige  Tjenere,  og  hans  Broder  maatte 
flere  Gange  bede  ham  tage  ordentlig  Haand  i  Hanke  med  dem; 
helt  oppe  i  Hannover  hørte  Andreas  Gottlieb  Bernstorff  Historier 
om,  hvorledes  Broderen  blev  plyndret.  En  af  hans  mest  betroede 
Tjenestefolk,  Tangermann,  var  efter  Andreas  Gottliebs  Sigende 
„trods  sin  Hellighed"  den  rene  Ødelæggelse  af  hans  Økonomi; 
en  anden  af  hans  Husfolk,  en  polsk  Adelsmand  Demoffski,  „duede 
kun  til  at  sætte  Børn  i  Verden",  Kusken  ødelagde  kostbare  For- 
spand ved  raa  Behandling,  osv.  Andreas  Gottlieb  bad  Broderen 
kaste  dem  alle  paa  Porten,  men  uden  Held.  Bernstorff  lukkede 
fremdeles  Øjnene;  hverken  Demoffski  eller  Tangermann  afske- 
digedes; de  blev  i  hans  Tjeneste  til  deres  Død,  giftede  sig  og  ved- 
blev at  opfylde  Verden  med  Børn,  som  Bernstorff  uden  Knurren 
forsørgede.  Efterhaanden  kom  Bernstorff  derfor  dybere  og  dybere 
i  Gæld;  Stillingen  forværredes,  da  han  for  ikke  at  høre  sin  Broders 
Formaninger  gik  til  Jøder  i  Stedet  for  til  ham.  Samtidig  laante  han 
selv  rundhaandet  Penge  ud  til  sine  Venner  og  led  ofte  store  Tab 
ved  disse."') 

Under  disse  Omstændigheder  slog  hans  Gage  ikke  til;  Re- 
geringen var  jævnlig  imødekommende  og  gav  Diæter  og  den  Rejse- 
godtgørelse, han  forlangte;  da  de  fire  Aars  Tillæg  af  2000  Rigs- 
daler udløb,  fik  han  Fornyelse,  men  det  forslog  ikke.*) 

Hans  Familie  fandt,  at  hans  Regering  behandlede  ham  kar- 
rigt;  et    Par  Aar  senere   bad  Andreas  Gottlieb   ham   i  Anledning 

af  et  i  øvrigt  falsk  Rygte  om,  at  han  var  bleven  hvid  Ridder,  ikke 
at  takke  for  stærkt  derfor,  for  at  man  ikke  i  København  skulde 
indbilde  sig  „med  en  Stump  Baand  at  have  givet  ham  rundelig  Be- 
lønning for  al  hans  Møje  og  Udgift",  og  Andreas  Gottlieb  nærede 
Tvivl  om,  hvorvidt  Broderen  nogensinde  vilde  opnaa  en  Stilling, 
der  kunde  erstatte  ham  de  „umaadelige  Summer",  han  havde  op- 
spist  i  dansk  Tjeneste.  Tanken  om  at  han  skylde  opgive  denne 
Tjeneste  var  ikke  Broderen  fjærn,  og  den  blev  flere  Gange  drøftet 
imellem  dem  i  disse  Aar.  ^) 

Efter  at  Posten  i  Stockholm  var  opgivet,  stod  det  endnu 
usikkert,  om  Bernstorff  dog  ikke  alligevel  skulde  til  Wien;  han 
ønskede  det  stærkt;  ingen  kendte  bedre  end  han  selv,  skrev  han 
til  Berckentin,  hvor  kedsommelig  og  middelmaadig  Stillingen  i 
Regensburg  var;  Alternationssagen  blev  for  ham  tilsidst  „cette 
miserable  affaire",  der  skaffede  ham  flere  Ærgrelser  end  Glæder.^) 

Efter  Rosenkrantz's  Afskedigelse  blev  Berckentin  i  Maj  Maaned 
kaldet  til  København  for  at  indtræde  i  Konseilet  og  overtage  Ledel- 
sen af  Rentekammer  og  Kommercekollegium,  og  den  oprindelige 
Bestemmelse  om  at  Bernstorff  skulde  være  hans  Efterfølger  fast- 
holdtes da.  Endnu  i  Juni  forhandlede  Berckentin  med  Bernstorff 
om,  at  denne  skulde  overtage  hans  Møbler,  Ekvipager  og  Tjener- 
skab; men  Regeringen  trak  med  Vilje  Udnævnelsen  ud.  Kejser- 
hoffet havde  i  lang  Tid  ladet  sig  repræsentere  i  København  ved 
en  Legationssekretær,  man  var  stødt  herover  og  vilde  ikke  for- 
haste sig  med  at  give  Berckentin  en  Efterfølger.  Bernstorff  vidste 
imidlertid  ikke,  at  dette  var  Grunden,  og  hans  Uro  steg  med  hver 
Maaned.  Da  Berckentin  i  Juli  kom  til  København,  kunde  han 
ikke  give  Besked;  Christian  VI  synes  at  have  tænkt  paa  at  sende 
en  anden  end  Bernstorff,  en  af  Greverne  Isenburg  var  paa  Tale, 
men  Ministrene  var  imod  dette  Valg.  Berckentin  beroligede  imid- 
lertid stadig  Bernstorff  og  erklærede  ham  i  de  bestemteste  Ud- 
tryk, at  der  i  København  herskede  den  allervelvilligste  Stemning 
overfor  ham;  han  skulde  blot  vente  rolig,  man  vilde  ikke  lade 
ham  blive  i  Regensburg  et  Øjeblik  længere  end  hans  Nærværelse 
der  ansaas  for  nødvendig.^; 

Den  20.  Oktober  1740  indtraf  der  imidlertid  en  Begivenhed 
der  blev  afgørende  ogsaa  for  Bernstorffs  Forhold  i  de  følgende 
Aar.     Kejser  Carl  VI  døde;  et  nyt  Kejservalg  stod  for  Døren,  og 

inden  Aarets  Udgang  havde  Frederik  II  indledet  den  østrigske 
Arvefølgekrig  med  Angrebet  paa  Schlesien. 

Tronskiftet  i  Preussen  i  Maj  1740  synes  ikke  at  have  gjort  stort 
Indtryk  paa  Bernstorff,  men  desto  stærkere  var  hans  Bevægelse 
over  Kejserens  Død.  Med  sin  altid  vaagne  Bekymring  for  det  tyske 
Riges  Skæbne  forudsaa  han,  at  Kejservalget  vilde  give  Anledning 
til  en  Krise  af  uberegnelige  Følger.  Han  havde  en  dyb  Følelse 
af  Regensburg-Rigsdagens  Svaghed,  og  hans  Depecher  giver  et 
levende  Billede  af,  hvorledes  den  i  disse  urolige  skæbnesvangre 
Maaneder  opløste  sig  i  usigelig  Forvirring.  Store  Oversvømmelser 
afspærrede  Byen  fra  Omverdenen  og  forsinkede  Postgangen;  snart 
naaede  Krigstummelen  Nabolaget. 

Under  disse  Omstændigheder  blev  Opholdet  for  hver  Dag 
pinligere,  og  med  Glæde  modtog  Bernstorff  omsider  Beviset  for, 
at  Berckentin  havde  Ret,  naar  han  stadig  havde  skrevet,  at  Bern- 
storff stod  højt  i  Kongens  og  Ministrenes  Gunst.  Den  7.  Marts  1741 
meddelte  Schulin  ham,  at  han  hurtigst  muligt  havde  at  begive  sig 
til  Offenbach,  en  lille  By  en  halv  Mils  Vej  fra  Frankfurt;  her 
skulde  han  repræsentere  Danmark  ved  en  Fyrstedag,  der  sam- 
ledes i  Anledning  af  det  forestaaende  Kejservalg  i  Frankfurt. 

Med  Glæde  ilede  Bernstorff  til  Steder  der  vilde  blive  Cen- 
trum for  Europas  Opmærksomhed;  netop  nu  afslog  han  uden 
Tøven  et  Tilbud  om  en  Ministerstilling  i  Hessen-Kassel,  der  under- 
haanden  gjordes  ham.')  Den  20.  April  kom  han  til  Offenbach; 
snart  tog  han  ogsaa  til  Frankfurt,  idet  han,  da  Kurfyrsterne  sam- 
ledes til  Kejservalg  i  Rigsstaden,  tillige  akkrediteredes  som  den 
danske  Konges  Gesandt  ved  Valgkollegiet.  Han  færdedes  frem 
og  tilbage  mellem  de  to  Byer;  sin  faste  Bolig  havde  han  dog  i 
Frankfurt.  I  1742,  da  Kejservalget  havde  fundet  Sted,  udnævntes 
han  i  April  til  dansk  Gesandt  hos  Kejser  Carl  VII;  saaledes  fuld- 
førtes det  Skridt  der  havde  været  paatænkt  i  1740,  kun  blev  ikke 
Wien,  men  Frankfurt  Kejserstaden. 

Rigsdagen  i  Regensburg  havde  „ligget  i  en  Art  Dødskamp", 
da  Bernstorff  forlod  den,  og  gik  snart  helt  ud  af  Sagaen.-)  Heller 
ikke  Fyrstedagen  i  Offenbach  fik  mindste  Betydning;  Fyrsterne 
var  samlede  for  at  enes  om  kraftig  Indgriben  i  Rigets  Anliggender, 
men  enedes  ikke  om  noget  som  helst.  Berckentin  havde  forudset 
dette  og  havde  spaaet  Bernstorff,  at  han  vilde  komme  til  at  kede 

sig  i  Offenbach,  om  end  ikke  saa  meget  som  i  Regensburg.  Det 
slog  dog  ikke  til.  De  halvtredje  Aar,  Bernstorff  tilbragte  i  OfPen- 
bach  og  Frankfurt,  blev  bevægede  og  indholdsrige. 

Da  han  kom  til  Frankfurt,  var  den  første  schlesiske  Krig  i 
fuld  Gang  og  den  østrigske  Arvefølgekrig  i  Udbrud.  Kampen 
ved  MoUwitz  stod  en  Uge  før  Bernstorffs  Afrejse  fra  Regensburg; 
i  Foraars-  og  Sommermaanederne  1741  nærmede  Frankrig  og 
Preussen  sig  hinanden;  i  Efteraaret  stod  fransk- bayerske  Hære  i 
Bøhmen.  I  1742  lykkedes  det  Frankrig  at  sætte  Kronen  paa  Kur- 
fyrst Carl  Alberts  Hoved,  og  Maria  Theresia  trængtes  paa  alle 
Sider;  i  Sommeren  1742  maatte  hun  trods  de  østrigske  Vaabens 
Held  i  Bøhmen  og  Bayern  afstaa  Schlesien  til  Frederik  II.  Sidst 
i  1742  og  i  1743  slog  Lykken  om;  den  fransk-bayersk-sachsiske 
Alliance  led  afgørende  Nederlag  overfor  den  Koalition  af  England, 
Østrig,  Nederlandene  og  Sardinien  der  omsider  var  bleven  dannet. 
Da  Bernstorff  ved  Udgangen  af  1743  forlod  Kejser  Carl  VII's 
Hof,  havde  han  set  Lykken  vende  sig  mere  end  én  Gang. 

I  Frankfurt  som  i  sin  Tid  i  Dresden  og  Warschau  under  den 
polske  Tronfølgekrig  maatte  Bernstorff  repræsentere  den  dansk- 
norske Neutralitet;  anden  positiv  Frugt  satte  hans  Virksomhed 
sig  ikke.  Tyngdepunktet  i  Danmarks  Udenrigspolitik  laa  andet- 
steds; Norden  selv  var  i  en  stor  Krise:  i  1741  begyndte  Hattene 
i  Sverige  den  ubesindige  Krig  mod  Rusland;  den  danske  Regering 
arbejdede  paa  at  faa  Kronprins  Frederik  valgt  til  svensk  Tron- 
følger; ved  Nytaars  Tid  1743  sendtes  Berckentin  til  Sverige  for 
at  arbejde  derfor;  det  lykkedes  dog  ikke,  ud  paa  Sommeren 
valgtes  Gottorperen  Adolph  Frederik. ') 

Disse  betydningsfulde  Forhandlinger  gik  uden  om  Bernstorff, 
ligesom  de  parallelt  løbende  Underhandlinger  med  Stormagterne. 
Han  fulgte  dem  imidlertid  med  spændt  Interesse.  Schulins  Skrivelser 
var  ikke  af  den  Art  som  senere  Bernstorffs  egne,  da  han  kom  til 
at  lede  Danmarks  Udenrigspolitik;  de  indeholdt  mest  kortfattede 
bestemte  Ordrer,  ikke  lange  instruktive  Redegørelser  for  den  poli- 
tiske Situation;  af  Schulin  lærte  Bernstorff  kun  lidt.  Med  Bercken- 
tin stod  han  i  stadig  og  forf^olig  Brevveksling;  skønt  Berckentin 
havde  overtaget  Departementer  i  København  som  han  aldeles 
intet  kendte  til  og  havde  svært  ved  at  arbejde  sig  ind  i,  og 
ikke  havde  megen  Tid  tilovers,  var  hans  Interesse  for  Bernstorff 

dog  Stor  nok  til,  at  han  idelig  underrettede  ham  om,  hvad  der  gik 
for  sig.  Men  ogsaa  fra  andet  Hold  søgte  Bernstorff  at  holde  sig 
å  jour  med  Udviklingen;  med  sine  Kolleger  ved  andre  Hoffer, 
med  Venner  blandt  fremmede  Gesandter  stod  han  i  livlig  Brev- 
veksling, derved  blev  hans  Depecher  til  København  de  indholds- 
rigeste. Regeringen  modtog,  og  med  stigende  Selvstændighed  frem- 
satte han  sin  personlige  Opfattelse  af  de  vekslende  politiske  Situa- 
tioner. 

Overfor  de  danske  Bestræbelser  i  den  svenske  Tronfølgesag 
stod  Bernstorff  vistnok  hele  Tiden  meget  skeptisk.  Han  ansaa 
en  nordisk  Union  for  overordentlig  betydningsfuld,  men  mente 
ikke,  at  den  kunde  gennemføres;  da  de  danske  Bestræbelser  var 
strandede,  saa  han  deres  Fortjeneste  deri,  at  de  havde  nødt  Rus- 
land til  at  give  Sverige  en  bedre  Fred,  end  det  ellers  vilde  have 
faaet.  „Jeg  haaber,  at  Nationen  ikke  vil  glemme  det,  og  hvis  vi 
kan  bevare  dens  Venskab  og  skaffe  os  ny  Sikkerhed  for  vor  Ro, 
saa  mener  jeg,  at  vi  ikke  bør  beklage  den  Tid  og  den  Møje  der 
er  anvendt  paa  disse  Forhandlinger."  ^) 

Bernstorffs  Indtryk  af  det  tyske  Riges  elendige  Forfatnings- 
forhold  uddybedes  i  disse  Aar;  han  saa  fransk  Guld  og  franske 
Trusler  beherske  Kurfyrsternes  Stemmegivning  ved  Kejservalget, 
han  saa  Fyrstedagen  fuldkommen  ude  af  Stand  til  at  enes  om 
nogetsomhelst,  „enhver  vil  herske  uden  at  tænke  paa  sin  Svag- 
hed, man  vil  hellere  udsætte  sig  for  de  alvorligste  Ulæmper  end 
give  Afkald  paa  det  mindste  af  sine  indbildte  Prærogativer." -) 
Medens  den  alvorligste  Krig  stod  for  Doren,  stredes  man  i  Offen- 
bach  og  Frankfurt  Maaneder  igennem  om  Ceremoniel  og  Rang- 
følge. 

Bernstorffs  Hovedsynspunkt  var  stedse,  at  de  mindre  prote- 
stantiske Fyrster  burde  holde  sammen  mod  de  store  Magters 
dominerende  Indflydelse  paa  Rigets  Anliggender.  Danmark  kunde 
kun  gøre  lidt  herfor,  indrommede  han,  og  han  optraadte  yderst 
forsigtigt  for  ikke  at  forpligte  Christian  VI  til  noget  udover  hvad 
hans  Stilling  som  Hertug  af  Holsten -Gliickstadt  paalagde  ham. 
„Men  naar  jeg  tænker  paa  den  Fare  der  truer  baade  Religionen 
og  Europas  Frihed,  hvis  Tysklands  System  ikke  bevares,  og  naar 
jeg  betænker  den  Autoritet,  Hans  Majestæt  vil  erhværve  sig  i 
Europa  gennem  en  voksende  Indflydelse  paa  de  tyske  Fyrster  og 

mindre  Stater,  saa  mener  jeg,  at  man  ikke  kan  arbejde  nok  for 
at  fæstne  de  Baand  der  binder  dem  til  ham."  Kun  ved  at  mægle 
kunde  dette  ske;  Bernstorff  gjorde  sit  Bedste,  og  Fremmede  iagt- 
tog, at  Fyrstedagens  Medlemmer  i  en  mærkelig  Grad  søgte  hans 
Raad  i  denne  Tid.  Dette  smigrede  ham  naturligvis,  men,  skrev 
han  ogsaa  lejlighedsvis,  „det  er  et  højst  ubehageligt  Arbejde  at 
være  Mægler  og  uafbrudt  at  høre  Klager  og  Anklager."^) 

Med  hans  Interesse  for  Tysklands  Uafhængighed  var  det  et 
ikke  mindre  trist  end  ejendommeligt  Skuespil,  han  1741  —  1742  blev 
Vidne  til  i  Frankfurt.  I  Polen  havde  han,  skrev  han  til  Schulin, 
set  den  russiske  Ambassadør  spille  Herre,  nu  saa  han  et  lignende 
Skuespil,  da  Frankrigs  Gesandt  ved  Valgkollegiet,  Marskal  Belle-Isle, 
optraadte  i  Frankfurt.-) 

Det  var  Frankrigs  i  Øjeblikket  mest  fremtrædende  Mand,  Bern- 
storff stiftede  Bekendtskab  med.  Skønt  midt  i  Halvtredserne  var 
Belle-Isle  bleven  Fører  for  den  krigslystne  Højadel  i  Frankrigs  Hær 
og  ved  Ludvig  XV's  Hof,  der  havde  tvunget  Kardinal  Fleury  til  at 
opgive  sin  Fredspolitik  for  efter  Frankrigs  Traditioner  endnu  en 
Gang  at  angribe  Huset  Habsburg.  Mægtig  havde  den  unge  ær- 
gærrige  Hofadels  Krigsbegejstring  flammet,  da  Frederik  II's  Brud 
med  Østrig  og  Kurfyrst  Carl  Alberts  Krav  paa  Arven  gav  Mulig- 
hed for  krigersk  Handling,  og  i  Belle-Isle  saa  man  den  der  kunde 
lede  denne  Politik  baade  diplomatisk  og  m.ilitært. 

Charles  Louis  Auguste  Foucquet,  Greve,  senere  Hertug  af 
Belle-Isle  havde  kæmpet  med  Skæbnen;  han  var  Sønnesøn  af 
Ludvig  XIV's  Finansminister  Louis  Foucquet,  der  var  falden  i  den 
dybeste  Unaade  og  styrtet  fra  alle  Embeder.^)  Først  paa  Val- 
pladserne i  Ludvig  XIV's  sidste  Aar  og  under  Regenttidens  In- 
triger var  det  lykkedes  Belle -Isles  krigerske  Talenter,  diploma- 
tiske og  finansielle  Smidighed  at  bane  ham  Vej.  Under  den  polske 
Tronfølgekrig  henledte  krigerske  Bedrifter,  der  viste  Mod  og  Felt- 
herretalent, alles  Opmærksomhed  paa  ham;  snildt  forbandt  han 
sig  siden  med  Ludvig  XV's  daværende  Elskerinde  Madame  de 
Mailly,  og  trængt  fra  alle  Sider  maatte  Fleury  indlade  sig  i  For- 
handlinger med  ham.  11.  Februar  1741  udnævntes  han  til  Mar- 
skal af  Frankrig  og  overordentlig  Ambassadør  ved  Valgforsam- 
lingen i  Frankfurt.  Hele  Europas  Øjne  hvilede  paa  ham,  da  han 
kort  efter  med  et  glimrende  Følge  drog  over  Rhinen.     Hos  ham 

laa  Tyngdepunktet  i  Frankrigs  Politik;  han  skulde  aftale  en  Alli- 
ance med  Frederik  II  for  at  fuldende  Østrigs  Ydmygelse,  han 
skulde  samle  de  vaklende  Kurfysters  Stemmer  paa  Carl  af  Bayern 
og  fuldbringe  en  Revolution  i  Riget  ved  for  første  Gang  i  tre 
Hundrede  Aar  at  svigte  Huset  Habsburg  ved  Kejservalget. 

Belle -Isle  kom  ikke  straks  til  Frankfurt,  forst  drog  han  igen- 
nem „die  Pfaffengasse",  paa  Besøg  hos  de  gejstlige  Kurfyrster  i 
Trier,  Køln  og  Mainz,  hvis  Frygtagtighed  han  ved  Løfter  og  Trusler 
søgte  at  besværge.  Saa  ilede  han  til  Kong  August  IIFs  Hof 
Dresden,  hvor  Vejen  banedes  for  ham  af  Kongens  Halvbroder 
„Marskallen  af  Sachsen",  Moritz,  der  som  Generalløjtnant  i  fransk 
Tjeneste  higede  efter  at  naa  Condés  og  Turennes  Ry  ved  Be- 
drifter paa  tyske  og  østrigske  Valpladser.  Derefter  fulgte  den 
diplomatiske  Rejses  vanskeligste  Punkt:  Forhandlinger  med  den 
aaleglatte  Frederik  II  i  hans  Lejr  i  Brieg  tæt  ved  Molhvitz. 

Aandeløs  fulgte  Europas  Diplomati  Marskallens  Bevægelser, 
og  i  den  yderste  Spænding  ventede  man  i  Frankfurt  og  Offenbach 
hans  Ankomst.  Belle- Isle  vilde  ikke  blot  imponere  Tyskland  ved 
Snildhed  og  ved  Vaaben,  men  ogsaa  med  den  franske  Glans  og 
Glimmer,  som  alle  i  Tyskland  vilde  efterligne,  men  ingen  kunde  naa. 

Bernstorffs  Depecher  afspejler  Forventningens  Spænding.  Fran- 
ske Haandvsérkere  fylder  Frankfurt  og  indretter  Belle- Isles  Bolig 
med  en  overdaadig  Pragt.  I  Byen  opslaas  Belle- Isles  Furer- 
seddel:  i  Marskallens  Følge  kommer  til  Byes  henimod  halv  Hun- 
drede fornemme  franske  Adelsmænd;  tre  Hundrede  Tjenere  led- 
sager den  glimrende  Skare,  og  halvtredie  Hundrede  Heste  bærer 
dem  og  deres  Bagage.  Kun  for  Kurfyrsten  af  Bayern  bøjer  Belle- 
Isle  sig;  senere  paa  Sommeren  kommer  i  den  vordende  Kejsers 
Følge  741   Personer  og  450  Heste.') 

Den  14.  Juni  1741  kom  Belle- Isle  til  Frankfurt,  og  medens 
han  nu  fuldførte  det  diplomatiske  Felttog,  der  foreløbig  havde  ført 
til  det  hemmelige  Forbund  mellem  Preussen  og  Frankrig  af  5.  Juni 
1741  og  i  Januar  1742  bragte  Kejservalget  til  at  falde  paa  Carl  VII, 
fik  Bernstorff  Lejlighed  til  at  lære  ham  at  kende  paa  nærmeste 
Hold.  Bernstorff  synes  ikke  tidligere  at  have  kendt  Belle- Isle, 
og  det  er  derfor  mærkeligt,  at  denne  gav  ham  Anledning  til  saa 
fortrolig  Omgang  som  Tilfældet  blev.  Faa  Dage  efter  Belle- Isles 
Ankomst  meddelte  Bernstorff  ikke  uden  Stolthed,  at  han  var  den 

eneste  der  havde  faaet  Adgang  til  ham,  medens  han  endnu  paa 
Grund  af  Træthed  efter  Rejsen  var  utilgængelig  for  andre.  Gang 
efter  Gang  i  den  følgende  Tid  refererer  han  intime  politiske  Sam- 
taler med  Belle-Isle.  ^)  I  Juli  rejste  denne  til  Frankrig  for  at 
forhandle  med  Fleury  og  træffe  Forberedelser  til  den  snart  be- 
gyndende Krig;  da  han  vendte  tilbage,  begyndte  den  intime  Om- 
gang atter,  og  fortsattes  saa  ofte  Marskallen  var  i  Frankfurt.  Fra 
1742  er  der  bevaret  Breve  fra  ham  til  Bernstorff;  det  var  Ind- 
ledning til  et  fortroligt  Brevskifte,  der  fortsattes  til  Marskallens 
Død  1761.  Ogsaa  Belle-Isles  Broder  le  Chevalier  de  Belle-Isle, 
Marskallens  højre  Haand  og  Raadgiver,  lærte  Bernstorff  at  kende, 
og  saa  med  Beundring,  hvorledes  denne  myndige  og  kloge  Mand 
blind  Beundring  underordnede  sig  sin  Broder,  for  hvem  han 
trods  sine  store  Ævner  og  Handlekraft  kun  var  en  Medhjælper, 
hvis  Raad  vel  altid  blev  indhentet,  men  ingenlunde  altid  fulgt.  ^) 
Allernærmest  sluttede  Bernstorff  sig  til  Belle-Isles  Hustru,  den  fire 
og  trediveaarige  Marie  Casimire  Therese  Geneviéve  Emmanuelle 
de  Béthune.  Hendes  Slægt  var  halvt  polsk;  der  var  Forbindelse 
mellem  hende  og  hendes  Mand  og  Bernstorffs  fornemme  polske 
Venner;  maaske  er  det  disses  Anbefaling  der  har  banet  Bern- 
storff Vejen  til  Belle-Isles  Hus.  Marskalinden  opholdt  sig  fra 
Sommeren  1741  et  Aars  Tid  i  Frankfurt,  hvor  hun  var  Centrum 
for  al  Selskabelighed,  som  hendes  Mand  for  al  Politik;  i  den 
nærmeste  Kreds  om  hende  stod  Bernstorff;  øjeblikkelig  distan- 
cerede han  alle  Fyrster  og  Diplomater  der  flokkedes  om  den 
skønne  livlige  Dame,  og  blev  hendes  fortroligste  Ven.  Under 
Bernstorffs  Ophold  i  Frankrig  grundfæstedes  Venskabet  yder- 
ligere; vi  vil  der  lære  Marskalinden  nærmere  at  kende.  ^) 

I  Frankfurt  saas  hun  og  Bernstorff  daglig  og  delte  Fester  og 
Fornøjelser  med  hinanden,  snart  i  de  store  officielle  Assembléer 
og  Baller,  snart  i  hyggelige  Sammenkomster  i  Belle-Isles  præg- 
tig Saloner  eller  i  Bernstorffs  egen  beskedne  Bolig;  da  Marskallen 
kort  efter  Kejservalget  i  Januar  1742  tog  en  Tur  til  Paris,  op- 
hørte under  hans  Fraværelse  de  store  officielle  Sammenkomster 
i  hans  Hus;  der  blev  da  dobbelt  Lejlighed  til  Omgang  i  mere 
stilfærdigt  fortrolige  Former.  Med  en  egen  kvindelig  Overlegen- 
hed tog  Marskalinden  sig  af  alle  Bernstorffs  Forhold;  før  hun  for- 
lod Frankfurt,  havde  hun  Rede  paa  hans  Pengesager,  ganske  som 

hun  kendte  hans  Familieforhold  og  religiøse  Standpunkt.  Hun 
skændte  paa  ham  for  hans  upraktiske  Ødselhed,  gav  ham  Raad  om 
Anretningen  ved  hans  Selskaber,  om  Indkøb  af  Møbler  og  Dragter; 
hans  „første  Kammerherre"  kaldte  hun  sig.  Først  og  sidst  tog 
hun  sig  af  hans  Helbred;  var  han  paa  Rejse,  forbød  hun  ham  at 
rejse  om  Natten,  bad  ham  huske  paa  at  skaane  sine  allerede  den 
Gang  svagelige  Øjne  ved  ikke  at  sove  med  Ansigtet  mod  Lyset 
eller  skrive  ved  Lys;  kort  sagt,  den  selskabelige  Omgang  fik  en 
Undergrund  af  hyggelig  og  kærlig  Omsorg,  der  bandt  den  rod- 
løse Diplomat  fast  til  hende.  Da  hun  tog  tilbage  til  Frankrig  i 
Foraaret  1742,  var  Savnet  paa  begge  Sider  stort;  det  lod  sig  ikke 
forudse,  at  de  snart  atter  skulde  komme  til  at  leve  i  samme  By. 
En  ivrig  Korrespondance  indlededes,  flere  Gange  ugentlig  brev- 
vekslede de;  i  Chifferskrift  drøftede  de  politiske  Forhold  eller 
omtalte  frit  Personer  af  deres  Bekendtskab;  sværmerisk  mindedes 
Fru  Belle- Isle  hvert  Aar  den  12,  Juli  som  Aarsdagen  for  den 
første  længere  Samtale,  der  i  1741  havde  lagt  Grunden  til  et 
Venskab,  de  begge  haabede  skulde  blive  „evigt  og  uforanderligt". 

Undertiden  ængstedes  Fru  Belle- Isle  for,  at  deres  intime  Om- 
gang og  Brevveksling  skulde  give  Anledning  til  onde  Rygter.  De 
lagde  ingen  Skjul  paa  deres  Forhold,  der,  som  det  ses  klart  af 
de  efterladte  Breve,  ej  heller  behøvede  at  sky  Lyset.  Marskallen 
var  ganske  indviet  i  deres  Venskab;  de  fortroligste  af  hendes 
Breve  afsluttes  undertiden  med  Tilskrift  og  Hilsen  fra  ham.  Men 
andre  kunde  jo  dømme  anderledes.  Mærkelig  nok  synes  dette 
ikke  at  have  været  Tilfældet;  det  for  Datiden  usædvanlig  lykke- 
lige Ægteskab  og  hendes  sjældne  Finhed  og  Adel  anerkendes  af 
alle;  der  træffes  ikke  én  ondsindet  Fortolkning  af  hendes  og  Bern- 
storffs Venskab. 

Bernstorffs  Samliv  med  Belle -Isle  og  hans  Kreds  var  dog 
for  intimt  til  at  det  kunde  undgaa  Opmærksomhed;  men  de 
Skumlerier,  det  fremkaldte,  havde  politisk  Adresse.  Andreas  Gott- 
lieb gjorde  sig  til  Tolk  derfor,  og  refererede  hvad  man  i  Breve 
fra  Frankfurt  fortalte  om  Johan  Hartvig  Ernst  Bernstorffs  Til- 
bøjelighed for  Fru  Belle- Isle  og  Forkærlighed  for  Frankrig.  An- 
dreas Gottlieb  var  ivrig  østrigsk  sindet  og  forbitret  over  Frankrigs 
Indblanding  i  Tysklands  Sager,  og  bebrejdede  Broderen,  at  han 
var    bleven    fortryllet    af  sin    franske   Omgang,   at    han    for   dens 

Skyld  forsømte  andre,  og  at  han  saa  de  politiske  Forhold  gennem 
franske  Briller.  Johan  Hartvig  Ernst  afviste  bestemt  denne  Be- 
skyldning og  havde  for  saa  vidt  Ret  dertil,  som  hans  Depecher, 
trods  den  umiskendelige  Sympathi  for  Belle-Isle,  viser,  at  han  holdt 
sit  Hoved  fuldkommen  klart,  og  af  Fru  Belle- Isles  politiske  Ud- 
talelser til  ham  i  hendes  Breve  faar  man  ganske  det  samme  Ind- 
tryk. 1) 

Foruden  Belle-Isle  og  hans  Hustru  havde  Bernstorff  indledet 
Bekendtskab,  der  senere  fortsattes  i  Paris,  med  en  Række  af  de 
franske  Officerer  og  Diplomater,  der  udgjorde  Marskallens  Følge 
Enkeltvis  havde  han  selvfølgelig  tidligere  truffet  disse  Ludvig  XV's 
Mænd,  men  her  saa  han  dem  første  Gang  i  Flok  og  Følge.  Med 
store  Forventninger  mødte  han  disse  franske  Stormænd,  Blomsten 
af  Ludvig  XV's  Hof,  Lederne  af  Frankrigs  Hsére  og  Diplomati. 
Hans  Forventninger  blev  ikke  skuffede;  her  fandt  han  en  Om- 
gangskreds mere  fængslende  end  nogen,  han  før  havde  kendt. 
Fremfor  alt  begejstrede  Belle-Isle  selv  Bernstorff;  det  var  den 
betydeligste  Statsmand  der  var  kommen  paa  hans  Vej,  og  han 
skænkede  hans  glimrende  Personlighed  uforbeholden  Beundring. 
„Han  forener  en  Mængde  Egenskaber  der  hver  for  sig  kunde 
gøre  en  Mand  berømt",  skrev  Bernstorff  om  ham  til  Schulin,  „og 
han  forbinder  dermed  en  mægtig  og  utrættelig  Arbejdskraft.  Uden 
et  kraftigt  Helbred  vilde  han  bukke  under;  men  hans  Legems- 
styrke svarer  til  hans  Aandskraft;  jeg  ser  ham  forlade  sit  Arbejds- 
værelse efter  10 — 11  Timers  uafbrudt  Arbejde,  med  en  Klarhed 
og  Munterhed  som  en  Mand  der  kun  har  arbejdet  en  kort  Tid." 
„Hans  Anseelse  og  Indflydelse  har  naaet  et  Punkt,  hvortil  en 
Undersaat  sjælden  er  naaet,  og  jeg  tror  ikke,  at  en  Privatmand 
siden  den  romerske  Republiks  Dage  har  spillet  en  Rolle  der 
ligner  hans."  -) 

Saaledes  skildrede  Bernstorff  Belle-Isle  i  Oktober  1741  og 
fremhævede  da,  at  Belle- Isles  største  Fortjeneste  ikke  var  hans 
glimrende  førte  Underhandlinger,  ej  heller  hans  fordums  militære 
Bedrifter,  men  den  Genialitet  hvormed  han  kort  i  Forvejen  i 
mindre  end  tre  Uger  havde  sat  en  Hær  paa  84000  Mand  i  Be- 
vægelse fra  Frankrig  ind  i  Bayern.  Her  havde  Belle- Isles  Geni 
fejret  sin  største  Triumf;  han  havde  forudset  alt,  og  hans  hurtige 
Handlen  havde  virket  afgørende. 

Bernstorffs  Beundring  var  dog  langt  fra  blind;  hans  Interesse 
for  det  tyske  Riges  Fred  og  Velfærd  skabte  det  nødvendige  Kor- 
rektiv ved  idelig  at  vække  hans  Harme  over  de  franske  Over- 
greb, og  med  stor  Nøgternhed  vurderede  han  Belle- Isles  dristige 
Politik.  Han  saa  dens  Svaghed,  og  det  gik  kun  som  han  havde 
ventet,  da  Grundlaget  for  den  hele  politiske  Aktion  brast,  da 
Frederik  II  i  1742  svigtede  Frankrig  og  trak  sig  ud  af  Krigen 
ved  Separatfreden  i  Breslau. 

Bernstorff  forudsaa  Belle-Isles  Skæbne;  saa  længe  Heldet  fulgte 
ham  og  de  fransk-bayerske  Hære  sejrrig  trængte  frem  i  Bøhmen, 
maatte  Marskallens  Stjerne  nødvendigvis  stige;  han  blev  gjort  til 
Hertug,  og  Versailles'  lunefulde  Hof  tiljublede  ham.  Men  fra 
Sommeren  1742,  da  Preussen  svigtede  og  Belle -Isle  selv  maatte 
føre  den  franske  Hær  med  store  Tab  ud  af  Prag  og  Bøhmen, 
medens  Maria  Theresias  nyrejste  ungarske  Tropper  fulgte  efter 
og  oversvømmede  Bayern,  da  var  Bernstorff  tidlig  paa  det  rene 
med,  at  Marskallens  Politik  havde  lidt  Skibbrud.  Han  vidste  fra 
Belle -Isle  selv,  at  mægtige  Fjender  lurede  paa  ham  i  Versailles; 
uden  Overraskelse  men  med  medlidende  Beklagelse  saa  han  Mar- 
skallen, hvis  stolte  Dage  under  Kejservalget  i  Januar  1742  han 
havde  overværet,  syg  og  nedbrudt  dvæle  i  Frankfurt  paa  Vejen 
til  Paris,  hvor  han  i  Marts  1743  modtog  en  Orlov  der  foreløbig 
afsluttede  hans  Glans  og  Magt.') 

Trods  sin  Kritik  over  Belle-Isles  Politik  er  det  troligt,  at 
Bernstorff  kan  have  givet  sig  stærkere  hen  i  Samlivet  med  den 
franske  Kreds  end  det  var  klogt  for  en  Diplomat.  Han,  ligesom 
senere  hans  Brodersøn  Andreas  Peter  Bernstorff,  ramtes  i  alt  Fald 
ofte  af  den  Bebrejdelse,  at  deres  personlige  Sympathier  og  Trang 
til  intim  Omgang  med  Mennesker,  de  satte  Pris  paa,  førte  dem 
videre  end  politisk  klogt  var.  Selv  indsaa  Bernstorff  senere  Faren 
derved. 

Omgangen  med  den  franske  Kreds  var  overordentlig  lærerig 
og  interessant;  ikke  blot  en  ny  Politik,  men  ogsaa  en  ny  Kultur 
var  traadt  Bernstorff  i  Møde.  Her  fik  han,  hvad  han  hidtil 
havde  savnet.  Kendskab  til  fransk  Politik  og  franske  Personlig- 
heder. Vi  ser  dette  ny  Element  træde  frem  i  hans  Depecher 
og  Breve;  Opholdet  i  Frankfurt  var  Forskole  for  hans  Gesandt- 
skab i  Paris. 

Livet  i  Frankfurt  var  bevæget;  idelig  skiftede  den  politiske 
Situation,  Stemningen  i  de  diplomatiske  Kredse  svingede  fra  Lige- 
gyldighed til  feberagtig  Ophidselse  med  hver  Kurer,  der  bragte  Bud 
om  den  europæiske  Politiks  Bølgegang  til  den  gamle  Rigsstad,  der 
vrimlede  af  Diplomater  fra  hele  Europa.  Selskabslivet  var  præget 
af  Uro  og  idelig  Afveksling,  Fest  fulgte  paa  Fest,  ogsaa  Bernstorff 
gav  sit  Bidrag  til  den  ejendommelige  internationale  Selskabelighed, 
hvortil  Kejservalgbyen  var  Vidne.  Fra  hans  Tilværelse,  hvor- 
over hans  efterladte  Breve  ellers  kun  kaster  Strejflys,  er  der  be- 
varet et  Interiør,  der  har  dobbelt  Pnteresse,  fordi  det  er  en  dansk 
Rejsende  der  i  sin  Dagbog  har  givet  en  Skildring  af  Livet  i  Frank- 
furt, hvori  Bernstorffs  Skikkelse  træder  frem  paa  den  brogede 
Baggrund.  ^) 

Rundt  om  fra  hele  Europa  strømmede  ved  Nytaarstid  1742 
Fremmede  til  den  gamle  Rigsstad;  Kejservalget  stod  for  Døren; 
som  et  sjældent  Meteor  skulde  alle  dets  Ceremonier,  dets  over- 
leverede middelalderlige  Pragt  blænde  det  tyske  Folks  Øjne  og 
for  en  Stund  bringe  alle  udenfor  de  indviede  Diplomaters  Kreds 
til  at  glemme,  hvor  svagt  dette  Kejserdømme  var,  der  kun  bares 
oppe  af  Belle-Isles  og  Frederik  II's  korslagte  Sværd.  Maaneds- 
vis  forud  var  der  truffen  Forberedelser;  Kurfyrsterne  havde  holdt 
Indtog  med  glimrende  Følger  af  Livgardister,  Tjenere  og  Hoffolk; 
Spaniens  Gesandt  Grev  Montijo,  der  her  som  i  Regensburg  havde 
hørt  til  Bernstorffs  nærmeste  Omgang,  havde  befolket  et  helt 
Kvarter,  hvorfra  Kavallerer  i  spanske  Dragter  blandede  sig  med 
de  Tusinde  Franskmænd,  paaklædte  efter  allersidste  Parisermode, 
som  hørte  til  Belle-Isles  Følge  eller  var  lokkede  over  Rhinen 
for  at  se  paa  Festlighederne.  Gaderne  vrimlede  af  brogede 
Dragter;  hver  Dag  havde  sin  Fest,  der  gav  den  en  ny  Farve. 
Altid  var  der  noget  paa  Færde;  Frankfurter  Raadsherrer,  fulgte  af 
et  Kompagni  af  Borgerrytteriet  i  sølvbroderede  blaa  Frakker  og 
røde  Karmissoler,  drog  ud  for  ved  Bygrænsen  at  modtage  de  hid- 
dragne Fyrster  eller  Deputationer  fra  andre  Rigsstæder.  Her 
saas  en  kirkelig  Procession,  naar  en  af  de  katholske  Landes  Ge- 
sandter eller  den  pavelige  Nuntius  vilde  benytte  Lejligheden  til 
at  vise  sin  Kirkes  Pragt  for  de  tilstedeværende  Kættere.  Idelig 
forkyndte  Pauker  og  Trompeter  høje  Herskabers  Ankomst;  for- 
gyldte Pragtkarosser  og  Spejlkarreter,  forspændte  med  mange  Spænd 

Blodsheste  i  glimrende  Skabarakker  med  Forløbere,  Hejdukker 
og  Livdrabanter  i  brogede  Uniformer  hæmmede  Færdslen  i  de 
snævre  Gader,  medens  Portechaiserne  spærrede  Fortovene;  ad- 
stadige Købstadsfolk  i  de  sorte  Borgerkapper,  lærde  Magistre  i 
deres  Habit,  maabende  Bønder  i  spraglet  Nationaldragt  stimede 
sammen  om  Herolder  og  Udraabere  udenfor  Kirkeporte  eller 
adelige  Logementer,  hvor  Musik  eller  blinkende  Hellebarder 
varslede  om  en  eller  anden  Højtidelighed.  Mange  Slags  Folk 
havde  Ærinde  til  Frankfurt;  unge  Officerer  og  hoffahige  Adels- 
mænd kom  for  at  skaffe  sig  Plads  hos  en  af  de  mange  fyrstelige 
Herrer;  franske  Skuespillere,  Haandværkere  og  Kokke,  tyske 
Gøglere,  Læger  og  Kvaksalvere,  hver  havde  sit  Formaal.  Men 
ogsaa  lærde  Rejsende  af  Keysslers  Slags  lagde  Vejen  om  ad  Frank- 
furt, Retslærde  vilde  se  det  sjældne  Kejservalgceremoniel  fungere, 
nogle  haabede  tillige,  at  der  skulde  blive  Brug  for  deres  Bistand 
under  de  uafladelige  Stridigheder  som  Valget  affødte,  andre  vilde 
skrive  „Relationer"  hjem  om  Kejservalget,  atter  andre  ønskede 
blot  at  fylde  de  tykke  Dagbøger  med  flittige  Optegnelser. 

Der  var  ogsaa  Danske  i  den  brogede  Skare,  Officerer  som 
Kaptajn  von  Holstein  til  Langesø  i  Fyn  eller  Major  von  Endten, 
adelige  Kammerjunkere  som  Baron  von  Teufel,  Lærde  som  den 
unge  Justitssekretær  i  den  danske  Højesteret,  Assessor  Terkel 
Kleve,  senere  adlet  som  Klevenfeldt  og  bekendt  som  Adelsgenea- 
log  og  Historiker.     Det  er  hans  Dagbog  der  er  bevaret. 

Den  20.  Januar  1742  kom  Terkel  Kleve  til  Frankfurt  i  det 
spændende  Øjeblik  før  Valget.  Med  vidtaabne  Øjne  saa  han  paa 
Vrimlen  om  sig,  men  skulde  han  faa  noget  ordentlig  at  se  og 
lære  mere  end  Gadelivet  at  kende,  skulde  han,  den  borgerlige 
Jurist,  naa  indenfor  i  de  „høye  Selskaber",  da  kom  det  an  paa 
hans  Ambassadør.  For  „dem  med  de  16  Ahner"  var  det  en  smal 
Sag  at  finde  Protektion,  for  en  borgerlig  Rejsende  var  det  skæbne- 
svangert, hvis  Ambassadøren  var  af  dem  „der  ikke  gierne  skulde 
see  nogen  sidde  til  Bords  med  sig  hos  Abraham,  Isac  etc.  i  den 
anden  Verden  i  deris  Nærværelse,  uden  de  tillige  kunde  legitimere 
Adelskabet  fra  denne". 

Kleve  blev  glad  da  Bernstorff  ikke  viste  sig  at  være  af  den 
Slags.  Allerede  før  han  søgte  ham,  havde  han  erfaret,  at  Mini- 
steren havde  en  „overordentlig  Reputation"  i  Frankfurt;  hans  Op- 

førsel  skulde  være  „brillant  og  af  alle  høyt  agtet,  saa  at  alle  in 
genere  og  in  specie  Marskalch  Belle- Islis  Huus  ansaa  ham  som 
en  stor  Ministre  og  en  Honneur  for  sit  Fæderneland".  Ja  Magi- 
straten i  Frankfurt  havde  endogsaa  nylig  gjort  Bernstorff  Present 
af  et  Styk- Fad  Vin,  en  Opmærksomhed  som  nok  ellers  alene 
vistes  det  kurfyrstelige  Kollegium.  Dette  gode  Omdømme  havde 
Kleve  faaet  bekræftet  af  en  af  Raadsherrerne,  Ferdinand  Maxi- 
milian  von  Lersner,  Bernstorffs  gamle  Ven;  til  ham  havde  Kleve 
først  styret  sin  Gang  med  Anbefalingsbrev  fra  Grev  Holstein  i 
Danmark,  i  hvis  Familie  Lersner  i  sin  Tid  havde  været  Hov- 
mester, før  han  kom  ind  i  tyske  Kancelli  i  København  og  i  Diplo- 
matiet.') I  Paris,  hvor  Bernstorff  havde  gjort  Lersners  Bekendt- 
skab, var  han  blevet  endnu  et  Par  Aar  efter  Bernstorffs  Besøg, 
men  da  det  viste  sig,  at  man  trods  hans  gentagne  Ansøgninger 
ikke  vilde  have  ham  tilbage  til  en  Embedsstilling  i  Danmark, 
havde  han  i  1733  modtaget  en  Kaldelse  til  Raadsherre  i  sin  Fødeby 
Frankfurt.  Han  havde  imidlertid  bevaret  sin  gamle  Kærlighed  til 
Danmark,  og  han  tog  vel  imod  Kleve,  uagtet  han  nu  som  Raads- 
herre spillede  en  stor  Rolle,  ikke  mindst  i  denne  Tid,  da  han  ide- 
lig var  ude  som  Ceremonimester  og  introducerede  fremmede  Ge- 
sandter og  Deputationer  i  Byen.  Lersner  hørte  til  de  gamle 
frankfurtske  Patricierslægter,  „dem  mand",  skrev  Kleve,  „maa  anse 
som  la  Petite  Noblesse  eller  lige  med  Adelen  privilegeret,  thi  de 
gifve  sig  det  Prædicatum  af  von,  hvilken  Præposition  har  meget 
at  sige  i  Tyskland,  og  er  den  Differentia  specifica  hvormed  Adelen 
distingerer  sig  fra  os  andre  Canailler,  ligesom  Menniskene  ved 
Siælen  fra  de  umælende  Creature".  Lersner  var  imidlertid  trods 
Distinctionen  en  meget  „polit  og  velstuderet  Mand,  som  i  forrige 
Tider  havde  lagt  sig  meget  efter  Humaniora  og  galante  Studia, 
Historier,  Heraldica,  Genealogier,  vel  bereyst  og  i  Politesse  og 
Sprog  særdelis  erfaren".  Bernstorff  og  han  omgikkes  flittig,  og 
Bernstorff  traf  hos  ham  særlig  Frankfurts  rige  Patriciere,  de  store 
Købmænd  og  Raadsherrer,  og  en  stor  Mængde  af  de  Lærde,  som 
Kejservalget  havde  lokket  did. 

Da  Kleve  kom  til  Envoyéen,  bekræftedes  Lersners  gode 
Domme,  og  Bernstorff  tog  imod  den  danske  Borgermand  „med 
en  Politesse  der  svarede  til  hånds  Reputation;"  han  gav  ham 
saadanne  Declarationer,   som  forsikrede  ham  om  „i  Gesandten  at 

have  en  oprigtig  Protector  og  bevidnede  den   Estime  og  Kærlig- 
hed som  Bernstorff  bar  for  sit  Fædreneland  Danmark." 

Bernstorff  var  straks  paa  det  Rene  med,  hvad  Kleve  havde 
Brug  for;  han  tilbød  at  præsentere  ham  i  alle  de  høje  Selskaber 
som  han  maatte  ønske,  og  viste  sin  Frihed  for  al  Adelsstolthed 
ved  at  erklære,  at  han  vilde  forestille  ham  som  en  dansk  Adels- 
mand for  at  skaffe  ham  „lige  Acces  under  den  store  Solennitet". 
Bernstorff  gjorde  ogsaa  dette,  og  Kleve  fandt  overalt  en  fortræffe- 
lig Modtagelse;  selv  hos  Gehejmeraad  Miinchhausen,  hos  hvem 
han  ogsaa  blev  indført,  var  dette  Tilfældet,  uagtet  Kleve  tilfældig 
forud  i  det  hannoveranske  Gesandtskab  havde  præsenteret  sig 
som  borgerlig,  og  Miinchhausens  Marskal  nok  paa  visse  Smaating 
gav  tilkende,  „at  Borgerstancken  allerede  var  kommen  ham  i 
Næsen". 

Bernstorffs  Handlinger  svarede  til  hans  gode  Ord.  Han 
bad  jævnlig  Kleve  til  Gæst,  baade  til  Middag  og  til  Aften,  og 
indbød  den  borgerlige  Assessor  sammen  med  Frankfurter  Patri- 
ciere, fremmede  Diplomater,  adelige  og  fyrstelige  Herrer  uden 
Forskel. 

Bernstorff  førte  et  stort  Hus;  Rygtet  om  hans  gode  Middage 
naaede  helt  op  til  Andreas  Gottlieb  og  foranledigede  denne  til  at 
holde  idelige  Moralprædikener  for  Broderen,  der  ikke  vilde  sætte 
Tæring  efter  Næring.  Men  Bernstorff  tog  intet  Hensyn  hertil;  i 
Frankfurt  havde  han  indrettet  sig  endnu  flottere  og  paa  længere 
Tid  end  i  Regensburg;  her  var  større  Anledning  til  Repræsenta- 
tion, og  der  stilledes  Fordringer  som  Bernstorff  vilde  honorere, 
selv  om  han  maatte  skaffe  Pengene  ved  Laan  til  Aagerrenter  hos 
Michel  David  i  Hamburg.  Terkel  Kleve  kendte  ikke  til  denne 
Bagside  paa  Medaillen,  han  glædede  sig  kun  over  den  „propre 
og  splendide  Beværtning",  og  beundrede  at  den  hele  Anretning 
var  paa  det  den  Gang  saa  kostbare  Porcellain.  Der  var  Over- 
flodighed  paa  Mad  og  Vin;  det  vrimlede  med  Løbere,  Schweitzere, 
Kammertjenere,  Taffeldækkere,  Lakaier  o.  s.  v.,  kort  sagt  alt  hvad 
der  „udfodris  i  en  Ministers  Hoff,  det  findis  her  Nationen  til 
Ære  indrettet". 

Under  hvert  Besøg  accablerede  Bernstorff  sin  Gæst  med 
sædvanlig  Politesse,  saa  Kleve  var  under  sit  hele  Ophold  opfyldt 
af  en  Begejstring,  der  betyder  saa  meget  desto  mere,   fordi   han 

ellers  var  en  Mand  af  et  ufornøjeligt  og  mistroisk  Temperament^ 
hvis  Galde  flød  over  ved  den  mindste  Mangel  paa  Hensyn.  Men 
Bernstorff  gjorde  alt  muligt  for  ham.  Han  skaffede  ham  fortrin- 
lig Plads  ved  de  store  Kroningsfester,  hvor  Kleve  blændedes  af 
en  Pragt,  han  aldrig  havde  set  Mage  til  hjemme  i  Danmark; 
efter  Kroningen  tog  Bernstorff  ham  en  Dag  med  til  Hove  og 
præsenterede  ham  for  Kejserparret,  og  den  danske  Borgermand 
nød  den  Ære  at  faa  sit  Navn  opraabt  mellem  Fyrster  og  Diplo- 
mater og  péle  mele  med  disse  stedes  til  Haandkys  hos  Herska- 
berne. Siden  fik  Kleve  Indbydelse  til  Fester  ved  Kejserhoffet;  da 
Bernstorff  endvidere  præsenterede  ham  for  flere  af  Kurfyrsterne 
og  Ministrene,  kom  han  ogsaa  der.  Først  og  fremmest  kom  han 
dog  ved  Bernstorffs  fordomsfri  Hjælpsomhed  ind  i  de  Kredse  hvor 
Bernstorff  selv  daglig  færdedes. 

Hver  Aften  samledes  det  fornemme  Selskab  i  Frankfurt  til 
Assembléer  og  Fester  hos  de  fremmede  Gesandter  eller  i  en- 
kelte fyrstelige  eller  højadelige  Huse.  Herhen  søgte  enhver; 
om  man  end  i  disse  Dage  ikke  kunde  gøre  Regning  paa  at  lære 
Vært  og  Værtinde  nøje  at  kenoe,  da  der  jo  var  en  saadan  Til- 
strømning af  Gæster,  at  man  „næppe  kunde  regardere  Printzer, 
end  sige  Particulieres"  saa  kunde  man  jo  træffe  „angenehmt  Sel- 
skab" i  Vrimlen  og  se,  hvorledes  det  gik  til  i  slige  store  Huse; 
for  en  Økonom  som  Kleve  var  det  ej  heller  at  foragte,  at  han 
kunde  spare  Middagsmad  til  en  Rigsdaler  i  sit  Logis  og  nøjes 
med  det  ene  overdaadige  Maaltid,  der  altid  var  at  faa  om 
Aftenen. 

Med  særlig  Interesse  fulgte  Kleve  en  af  de  første  Aftener 
med  Bernstorff  til  det  belle-isleske  Palæ;  her  var,  vidste  Kleve, 
Bernstorff  Husven,  her  saa  han  det  Selskabsliv  hvor  Bernstorff 
egentlig  var  hjemme.     Vi  kan  følge  ham  derhen. 

I  Reglen  traf  man  kun  Marskalinden.  Husets  Herre  viste 
sig  sjælden,  han  overlod  sin  Hustru  at  repræsentere,  medens  han 
selv  tilbragte  Dag  og  Nat  i  sit  Arbejdsværelse.  En  enkelt  Gang 
saa  Kleve  ham  dog  og  skildrer  ham  som  „en  temmelig  høy  men 
derhos  mager  og  noget  aldrende  Herre,  der  syntis  at  være  sérieux 
og  ey  meget  talende;  hvad  dog  hånd  taler,  talis  med  en  convenable 
Air  af  den  Persohn  hånd  præsenterer,  og  den  Alder  hånd  synis  at 
hafve  borte,  dog  uden  at  mand  kand  mærke  hos  ham  enten  noget 

hotain  eller  affecteret  Væsen".  Det  var  dog  som  sagt  sjælden 
han  viste  sig,  men  det  var  nok  at  være  præsenteret  for  Madame 
til  at  have  Acces  i  Huset. 

De  Assembléer,  der  holdtes  næsten  hver  Aften  i  Marskallens 
Hus,  foruden  idelige  Middagsselskaber,  foregik,  fortæller  Kleve, 
væsentlig  i  en  meget  stor  Sal,  indenfor  hvilken  der  laa  et  mindre 
Gemak,  „hvorudi  under  en  Gyldenstyckis  Baldaquin  findis  Kongen 
af  Frankerigs  Portrait  og  neden  under  en  rød  Fløyels  Lehnestoel 
med  Guld  belagt  staaende  ophøyet  paa  3de  med  Tapeter  belagte 
Trind.  I  denne  Stue  strax  indenfor  Dørren  sidder  ordinairement 
Madame  og  spiller,  og  var  det  en  juant,  at  hun  giorde  mig  den 
Ære  at  ansee  mig,  som  [jeg]  dog  maa  sige  skeede  meget  gra- 
cieusement.  Hun  er  en  Dame  af  icke  megen  stor  Anstalt,  men 
desto  meere  yndig,  douce  og  uaffecteret  og  har  langt  fra  icke 
noget  saadant  Væsen,  som  de  franske  Damer  pleye  at  distinguere 
sig  med,  men  mere  stille,  stædse  mild  og  angenehm  og  ved  sit 
agreable  Væsen  er  [hun]  adoreret  og  estimeret.  Ved  at  være 
præsenteret  nød  jeg  den  Tilladelse  som  andre  der  i  Hoffet  introdu- 
cerede, at  komme  med  andre  til  Stæde,  vohve  en  Skilling  i  et 
Kort  eller  og  at  see  til  for  intet,  og  i  al  Fald  at  lære  at  kiende 
Quint  Essentz  af  den  fornemme  europæiske  Verden,  som  i  denne 
Tid  er  samlet  i  Francfort." 

Overdaadigheden  og  Pragten  i  disse  Selskaber  gjorde  et  stærkt 
Indtryk  paa  Kleve.  Hver  Aften  kunde  han  gaa  til  Marskallens 
Assembléer  og  ved  det  aabne  Taffel  spise  for  den  ganske  Dag. 
Havde  han  end  forud  spæget  sig  groft,  saa  kunde  han  nu  ogsaa 
faa  „mere  Mad  end  Mafven  rummer". 

Inde  i  den  store  Sal  var  der  anrettet  fem  Tafler,  hvorved 
mere  end  100  Mennesker  spiste  paa  Solvservice,  hvoraf  der  var 
en  „saadan  utrolig  Mængde,  som  icke  paa  et  Stæd  skulde  kunde 
ventis".  Det  vrimlede  af  Opvartere  og  Kavallerer,  der  havde  et 
Øje  efter  hver  Tallerken:  var  den  tom,  da  kom  de  springende 
og  nødte  Gæsten  til  at  spise  mere  af  Overfloden.  „Kommer  man 
til  Bordet  først,  saa'  er  lett  Anledning  til  at  lædere  Diæten." 

Belle- Isles  Repræsentation  var  den  prægtigste,  men  ogsaa 
andre  Steder  holdtes  aabent  Hus;  Kleve  gik  jævnlig  om  Aftenen 
til  Fyrsten  af  Thurn  og  Taxis,  Rigspostmesterens  Hotel,  hvor  Bern- 
storff ligeledes  havde  indfort  ham;   ogsaa   her   fandt   han  en  god 

Levemaade,  men  dog  ikke  saa  overflødig  eller  saa  prægtig  ser- 
veret som  hos  Belle-Isle.  Andre  Aftener  tilbragtes  i  fransk  Komedie, 
hvor  ogsaa  Bernstorff  og  det  fornemme  Societet  jævnlig  søgte  Ad- 
spredelse; undertiden  afløste  Baller  og  Maskerader  Assembléerne, 
og  da  var  Levemaaden  lettere;  der  serveredes  kun  „Rafraichisse- 
ments",  det  vil  sige  „hverken  Vin  eller  Confiturer,  men  vel  et 
Sucher-Brød  til  Nød,  Thee,  KafFee,  lis  og  Vandbachelse,  hvilket 
maa  saa  være  å  la  Frangoise".  „Ved  nok",  tilføjer  Kleve,  „at  jeg 
tenckte  paa  Kold-Kiøcken,  som  var  Mode  i  gi.  Dage  ved  de  kiø- 
benhafnske  Assembléer." 

Bernstorff  sendte  næppe  nogensinde,  saaledes  som  det  altsaa 
kunde  hænde  Kleve,  en  længselsfuld  Tanke  tilbage  til  de  køben- 
havnske Kødgryder,  og  han  skiltes  ej  heller  med  Vemod  fra  det 
tyske  Køkken  eller  den  hjemlige  nordtyske  Selskabelighed,  nu  da 
han  i  de  belle-isleske  Saloner  for  Alvor  traadte  i  Berøring  med 
den  franske  selskabelige  Kultur.  Den  Forfinelse  af  hans  Smag, 
der  spores  lige  fra  hans  første  Pariserophold,  havde  for  længst  for- 
beredt ham;  det  internationale  fransk  prægede  Selskabsliv  i  Frank- 
furt blev  et  sidste  Overgangsstadium  til  Pariserlivet. 

Det  rastløse  Liv  bragte  aandelig  Berigelse  og  Udvikling,  men 
det  tog  paa  Kræfterne;  i  1743  maatte  Bernstorff  midt  om  Vinteren 
ad  forfærdelige  Veje  følge  Kejser  Carl  fra  Frankfurt  til  Bayern; 
endnu  i  April  laa  der  en  Fod  Sne  og  Floderne  oversvømmede 
Vejene.  Med  seks  Heste  og  fire  Okser  for  en  let  Postvogn  kom 
Bernstorff  i  fire  Dage  kun  seks  og  tyve  Mile  frem.  Kun  en 
Maaneds  Tid  fik  man  Lov  til  at  blive  i  Miinchen;  de  østrigske 
Hære  nærmede  sig;  Kejseren  maatte  flygte  til  Augsburg  og  derfra 
tilbage  til  Frankfurt.  Bernstorff  fulgte  efter,  betaget  ved  Synet  af 
en  Fyrste,  „hvis  Skæbne  var  bleven  en  næsten  uafbrudt  Kæde 
af  Nederlag  og  Ulykker". 

Denne  forcerede  Rejse  tog  stærkt  paa  hans  Helbred;  i  Juli 
prøvede  han  paa  at  faa  Ro  til  en  Badekur  i  Schwalbach,  men 
politiske  Begivenheder  nødte  ham  til  at  afbryde  Kuren;  nu  som 
altid  satte  han  Hensynet  til  sig  selv  til  Side  for  sin  Embeds- 
gærning.  ^) 

Regeringen  paaskønnede  dette  og  viste  ved  enhver  Lejlighed 
sin  Tilfredshed  med  ham.     Hans  Gage  var  1742  bleven  forhøjet 

til  6000  Daler,  den  for  en  Gesandt  ved  Kejserhoffet  normerede 
Sum;  ekstraordinær  Hjælp  fik  han  straks  naar  han  bad.  Man 
gik  endnu  videre;  allerede  et  Aar  efter  Udnævnelsen  til  Gesandt 
hos  Kejseren  fik  Bernstorff  Tilbud  om  en  ny  Plads.  Det  var 
Posten  i  St.  Petersborg,  som  Christian  VI  i  1737  et  Øjeblik  havde 
tiltænkt  ham,  nu  var  den  atter  ledig,  og  skulde,  skrev  Schulin  til 
Bernstorff,  besættes  med  en  dygtig  og  alsidig  Mand;  Forhand- 
lingerne vilde  blive  vigtige,  og  hvis  han  tog  derover,  vilde  han 
faa  Lejlighed  til  at  vise  „sin  Klogskab  og  Dygtighed  og  Iver  for 
Kongen".  Men  Bernstorffs  Svar  blev  ligesom  1740  en  ær- 
bødig men  indtrængende  Anmodning  om  at  fritages  for  at  gaa 
Nord  paa.  Motiveringen  var  her  dog  ikke  politisk,  men  ude- 
lukkende Helbredshensyn.  Hans  Helbred  var  nedbrudt,  skrev 
han  til  København;  hans  Bryst  var  svagt,  hans  Mave  idelig  i 
Uorden;  han  frygtede  for  Nyregrus  og  var  ikke  en  Dag  uden 
Smerter.  Allerede  Rejsen  til  Rusland  vilde  han  vanskelig  kunne 
taale,  endnu  mindre  Klimaet  der,  men  allermest  frygtede  han 
Livet  ved  Hoffet;  en  Gesandt  maatte  kunne  drikke  tæt  for  at 
begaa  sig  i  Rusland;  han,  der  ofte  kun  kunde  drikke  Vand,  turde 
ikke  byde  sit  Helbred  sligt. 

Bernstorff  frygtede  sikkert,  at  dette  gentagne  Afslag  skulde 
vække  Misfornøjelse,  men  Schulin  svarede  venligt,  at  han  paa 
ingen  Maade  maatte  sætte  sit  Helbred  paa  Spil.  Kun  faa  Maane- 
der  efter  meddelte  han  Bernstorff,  at  nu  havde  man  en  Post  til 
ham,  som  man  haabede  vilde  passe.  Han  skulde  til  Paris  for  at 
afløse  Etatsraad  Wind,  der  forflyttedes  til  Stockholm.') 

Vi  træffer  Genklang  af  Bernstorffs  Glæde  ved  denne  Med- 
delelse i  Marskalinde  Belle- Isles  Breve,  der  strømmer  over  af 
Henrykkelse,  da  Bernstorff  saa  uventet  hurtig  havde  naaet  hvad 
han  altid  havde  betegnet  som  sine  Ønskers  Maal.  Fuldt  tilfreds 
havde  Bernstorff  hidtil  aldrig  været  med  de  Poster  der  var  bleven 
ham  betroede,  men  nu  havde  han  omsider  naaet  Toppen;  Paris 
var  for  ham  ikke  mindst  nu,  da  han  paa  Forhaand  havde  vundet 
saa  kære  Venner  der,  det  Sted  i  Verden  hvor  han  helst  vilde  hen. 

I  Oktober  var  Omflytningen  bleven  bestemt,  og  Bernstorff 
bad  straks  om  en  kort  Orlov  for  i  Hannover  at  ordne  sine  Sager. 
I  juli   1743   var  gamle   Keyssler  dod    til    stor  Sorg   for   hele   Fa- 

milien;  han  havde  været  Johan  Hartvig  Ernst  Bernstorffs  Gods- 
inspektør og  Tillidsmand;  fra  nu  af  skulde  Andreas  Gottlieb  over- 
tage Bestyrelsen  ogsaa  af  Broderens  Godser,  og  derom  var  meget 
at  aftale.')  Orlov  blev  ogsaa  beredvilligst  indrømmet,  men  sam- 
tidig bad  Schulin  Bernstorff  komme  til  København,  da  Christian  VI 
ønskede  at  tale  med  ham  før  han  rejste  til  Paris.  Bernstorff 
var  hurtig  rede  til  Opbrud;  efter  sin  Broders  Raad  afhændede 
han  en  stor  Del  af  det  Indbo,  han  havde  ført  med  sig  fra  Dres- 
den og  Regensburg  eller  anskaffet  sig  i  Frankfurt;  en  Mængde 
Møbler  og  en  stor  Samling  malede  Portrætter  sendtes  desuden  til 
Wotersen,  hvor  Andreas  Gottlieb  den  følgende  Sommer  havde 
travlt  med  at  ophænge  Portrætter,  mellem  hvilke  var  Billeder  af 
Familien  Belle-Isle,  Kejser  Carl  VI,  den  kejserlige  Familie  og 
mange  andre,  der  havde  ladet  sig  male  til  Bernstorff  som  Tegn 
paa  deres  Venskab.-)  Forholdsvis  lidt,  bortset  fra  sine  mange 
Bøger,  tog  Bernstorff  med  til  Frankrig.  Mellem  Bernstorff  og 
Fru  Belle-Isle  fløj  Breve  frem  og  tilbage:  hun  havde  krævet  som 
sin  Venskabs  Ret  at  faa  Lov  til  at  leje  Lejlighed  og  kobe  Møbler 
og  Udstyr  for  ham,  og  de  aftalte  nu  tusind  Enkeltheder. 

I  December  forlod  Bernstorff  Frankfurt  og  naaede  tæt  op 
under  Jul  København,  faa  Dage  efter  at  Kronprins  Frederik  havde 
hjemført  sin  Hustru  Prinsesse  Louise  af  England.  I  en  Maaned 
forblev  han  her;  Kong  Christian  modtog  ham  naadig,  han  fik  6000 
Daler  i  Gage  om  Aaret  og  extraordinær  Rejsehjælp;  vistnok  gav 
Kongen  ham  nu  det  hvide  Baand,  men,  som  det  senere  hed,  „udi 
Lommen",  det  vil  sige  med  Forbud  mod  at  bære  det  før  der  kom 
en  særlig  Foranledning  til  officiel  Udnævnelse.^) 

I  Samtaler  med  Schulin  lagde  Bernstorff  denne  sin  fortvivlede 
pekuniære  Stilling  paa  Hjærte  og  fik  Tilsagn  om  Hiælp  saa  snart 
ske  kunde.  ^)  Med  Schulin  og  Berckenti.n  drøftede  han  den  al- 
mindelige politiske  Situation,  og  Schulin  gav  ham  Lejlighed  til  at 
gennemlæse  de  sidste  Aars  diplomatiske  Korrespondance  ved- 
rørende Frankrig.  Den  Politik,  der  skulde  følges,  aftaltes  i  sine 
Hovedtræk.  I  øvrigt  gik  Bernstorff  fra  Selskab  til  Selskab,  jævn- 
lig var  han  til  Taffels  hos  Kongen  og  hos  Kronprinsen,  af  hvilken 
sidste  han  fik  et  overordentlig  gunstigt  Indtryk;  næsten  daglig 
spiste   han   hos   Schulin   eller  Berckentin   eller   hos   sine   Venner 

fra  1732 — 33,  Danneskjold-Samsøe,  Friedrich  Carl  Gramm,  der 
nu  var  Gehejmeraad,  Overhofmarskalk  og  Amtmand  over  Frede- 
riksborg og  Kronborg  Amter;  ogsaa  Johan  Ludvig  Holstein,  den 
indflydelsesrige  Oversekretær  i  danske  Kancelli  og  Statsminister, 
besøgte  han  jævnlig;  derimod  spores  ingen  Forbindelse  mellem 
ham  og  hans  gamle  Venner  og  Plessenerne,  der  endnu  var  i 
den  højeste  Unaade  hos  Kongen.  Hos  Berckentin  maa  han  dog 
have  truffet  dem;  netop  paa  denne  Tid  ægtede  Berckentins 
Datter  Louise,  der  var  Hofdame  hos  Dronning  Sofie  Magdalene, 
Christian  Ludvig  Plessens  Son  Kammerherre  Christian  Siegfried 
Plessen. 

Berckentin  havde  i  1740,  da  han  kom  til  København,  faaet 
udtrykkelig  Forbud  mod  at  stille  sig  paa  en  fortrolig  Fod  med 
Brødrene  Plessen;  han  havde  rettet  sig  derefter,  men  uheldigvis 
blev  de  to  unge  forelskede  i  hinanden.  1  1742  nægtede  Bercken- 
tin af  Hensyn  til  Kongen  Tilladelse  til  Ægteskabet,  men  de  to 
holdt  fast  ved  hinanden;  tilsidst  gik  Berckentin,  hvem  hans  Dat- 
ters Lykke  laa  stærkt  paa  Sinde,  til  Kongen  og  bad  om  hans 
Tilladelse  til  Ægteskabet,  som  Christian  VI,  det  være  sagt  til 
hans  Ære,  ogsaa  beredvillig  gav.  ^) 

Den  24.  Januar  forlod  Bernstorff  København,  Johan  Ludvig 
Holstein  og  Schulin  fulgte  ham  paa  Vej;  paa  Lethraborg,  „Leire- 
gaard"  kalder  Bernstorff  den  i  sin  Kalender,  spiste  de  et  Afskeds- 
maaltid;  saa  pakkede  Gehejmeraaderne  sig  i  deres  Slæder  og 
ilede  tilbage  til  København,  medens  Bernstorff  i  Snestorm  kæm- 
pede sig  frem  til  Korsør.  Her  traf  han  Bæltet  islagt,  som  for 
tolv  Aar  siden;  først  Dagen  efter  kom  han  over  med  Isbaad;  i 
knagende  Kulde  maatte  han,  da  hans  Ekvipage  og  Tjenerskab 
endnu  stod  i  Korsør,  tage  over  Fyen  paa  aaben  Vogn.  Midtvejs 
mellem  Nyborg  og  Odense  mødte  han  Etatsraad  Wind,  hans  For- 
gænger i  Paris.  Med  ham  maatte  han  nødvendigvis  tale;  han  satte 
sig  ind  i  hans  lukkede  Berline  og  tog  tilbage  til  Nyborg,  hvor 
de  blev  Natten  over  sammen.  Saa  skiltes  de;  Wind  rejste  videre 
til  København,  Bernstorff  tilbage  gennem  Fyen,  og  efter  ny  Is- 
transport over  lille  Bælt  gennem  Hertugdømmerne  til  Hamburg; 
efter  et  kort  Besøg  paa  sine  Godser  tog  han  til  Hannover,  hvor 
han    tilbragte   en    Maaned    sammen    med    sin    Broder   og  dennes 

Familie,  ivrig  sysselsat  med  at  ordne  sine  indviklede  Penge- 
sager. Den  6.  Marts  gik  Rejsen  Syd  paa;  som  saa  ofte  før  øde- 
lagde han  sit  Køretøj  paa  Vesttysklands  forfærdelige  Veje.  Mellem 
Marburg  og  Giessen  brugte  otte  Heste  femten  Timer  til  at  slæbe 
hans  Karosse  tre  Mil.  En  fjorten  Dages  Tid  tilbragte  han  i  Frank- 
furt, saa  ilede  han  hastig  til  Frankrig,  hans  Længslers  Land.^) 


SYVENDE  KAPITEL. 


D 


Diplomataar   i    Frankrig. 

1744—1750. 
I. 

A  Bernstorff  i  April  1744  kom  til  Frankrig,  herskede  der 
mellem  de  to  Landes  Regeringer  en  ret  kraftig  Uvilje, 
skønt  de  ikke  mere  end  to  Aar  for  havde  sluttet  Venskabstraktat 
med  hinanden.  ^)  1  Kobenhavn  mærkede  Bernstorff  hos  Kongen 
og  Schulin  megen  Misfornøjelse  med  den  Holdning,  Frankrig  havde 
indtaget  under  det  svenske  Tronfølgervalg,  der  i  den  foregaaende 
Tid  fremfor  alt  havde  ligget  dem  paa  Sinde.  Frankrig  havde 
nærmest  modarbejdet  Kronprins  Frederiks  Valg.  Kort  efter  Valget 
kom  det  derfor  til  et  ret  skarpt  Ordskifte  mellem  de  to  Rege- 
ringer, og  medens  Danmark  for  en  Stund  nærmede  sig  England, 
gik  Hoffet  i  Versailles  saa  vidt,  at  det  tilbageholdt  store  Subsidier, 
som  det  i  Følge  Forbundet  af  1742  var  forpligtet  til  at  udbetale 
den  danske  Regering.  Netop  ved  den  Tid,  Bernstorff  sendtes  til 
Paris,  skabtes  der  en  yderligere  Kolighed  hos  den  franske  Rege- 
ring ved  Giftermaalet  mellem  Kronprins  Frederik  og  den  engelske 
Prinsesse  Louise,  der  fandt  Sted  den  11.  December  1743;  under 
den  store  Fastlandskrig,  hvor  Frankrig  og  England  stod  som  Mod- 
standere, var  enhver  Tilnærmelse  mellem  Danmark  og  England 
Frankrig  en  Vederstyggelighed. 

Det  var  imidlertid  langtfra  Danmarks  Hensigt  at  stille  sig  paa 
en  spændt  Fod  med  Frankrig,  end  sige  at  forberede  et  Brud.  Ufra- 
vigelig fastholdt  Schulin,  der  var  dansk  Udenrigsminister  i  al  den 

Tid  da  Bernstorff  var  i  Frankrig,  en  bestemt  Neutralitetspolitik; 
kun  i  1743  lige  efter  Skuffelsen  i  Sverige  ved  Tronfølgervalget 
havde  man  et  Øjeblik  rustet  af  Ængstelse  for  Gottorperne,  der  nu 
skulde  holde  deres  Indtog  ogsaa  der.  Ny  Rustninger  i  1748  var 
ligeledes  af  rent  defensiv  Karakter,  og  saa  snart  Ængstelsen  havde 
lagt  sig,  førtes  den  forsigtigste  Balancepolitik  mellem  de  Stor- 
magter der  deltog  i  den  østrigske  Arvefølgekrig  eller  var  stærkt 
interesserede  i  dens  Forløb.  I  Bernstorffs  Instruks,  der  affattedes 
under  hans  Ophold  i  København  13.  Januar  1744,  var  det  paalagt 
ham  først  og  fremmest  at  virke  for  et  godt  Forhold  mellem  Frank- 
rig og  Danmark;  under  Iagttagelse  heraf  skulde  han  kræve  de 
tilbageholdte  Subsidier  udbetalte  i  Kraft  af  Forbundet;  af  Hensyn 
til  den  gottorpske  Fare,  der  nu  truede  ikke  blot  fra  Rusland  men 
ogsaa  fra  Sverige,  skulde  han  gøre  det  yderste  for  at  holde  Frank- 
rig fast  ved  den  Garanti,  det  havde  paataget  sig  overfor  den  i 
Aaret  1721  inddragne  hertugelige  Del  af  Slesvig.  Men  fremfor 
alt  skulde  han  fremhæve,  at  et  godt  og  venskabeligt  Forhold  mel- 
lem Danmark  og  Frankrig  laa  i  de  to  Staters  Interesse.^)  Bern- 
storff var  selv  oprigtig  besjælet  af  denne  Tanke;  han  var  og  blev 
i  disse  Aar  Tilhænger  af  en  mod  Frankrig  vel  sindet  Neutralitets- 
politik, og  han  undlod  ikke  med  Kraft  at  imødegaa  sin  Regering, 
hvor  denne  et  enkelt  Øjeblik  havde  Planer  der  med  Grund 
kunde  forekomme  den  franske  Regering  at  fravige  denne  lige 
Linje.-) 

Denne  Bernstorffs  egen  Grundbetragtning,  som  han  aldrig 
lagde  Skjul  paa,  skulde  man  tro  maatte  gøre  ham  Arbejdet  i  Paris 
let.  Frankrigs  Politik  lagde  imidlertid  mange  Stene  paa  hans  Vej, 
og  hertil  kom,  at  de  franske  Statsmænd  ingenlunde  modtog  ham 
med  nogen  paa  Forhaand  gunstig  Opfattelse  af  hans  Personlighed 
og  politiske  Synspunkter.  Her  var  det  ikke,  som  da  Talen  havde 
været  om  Sverige,  hans  Slægts  Fortid  der  rejste  sig  imod  ham; 
det  var  Rygter  om  ham  selv  og  hans  politiske  Stilling  der  gjorde 
franske  Statsmænd  mistroiske  overfor  ham.  En  Mistanke,  der  var 
vakt  under  Opholdet  i  Frankfurt,  fik  Raaderum.  Vi  har  set,  hvor- 
ledes man  i  Hannover  tog  Forargelse  af  Bernstorffs  nøje  For- 
bindelse med  Familien  Belle-Isle  og  bebrejdede  ham  Partiskhed 
for  Frankrig;  men  ganske  modsat  udlagde  andre  samtidig  det 
intime  Forhold. 

Venner  af  Madame  de  Belle-Isle  henvendte  sig  i  Foraaret 
1743  til  hende  med  Advarsel  mod  Bernstorff;  han  benyttede 
hende,  sagde  man,  til  at  skaffe  sig  politiske  Oplysninger  om  den 
franske  Regering  og  Hærledelse,  som  han,  fodt  Hannoveraner  og 
ivrig  engelsk  og  østrigsk  sindet,  som  han  var,  anvendte  til  Skade 
for  de  fransk-preussiske  Allierede.  Marskalinden  afviste  indigneret 
Tanken  om  en  saadan  Frækhed  fra  Bernstorffs  Side  og  fortalte 
ham  aabent,  hvad  der  blev  sagt  om  ham;  i  øvrigt  ansaa  hun  sig 
for  sagesløs,  da  Bernstorff  aldeles  ikke  udfrittede  hende  om  politiske 
Sporgsmaal,  og  hun  i  sine  Breve  aldrig  omtalte  andet  vedrorende 
Storpolitik  end  hvad  der  direkte  berørte  hendes  Mand  og  deres 
nærmeste  Venner.  Hendes  Tryghedsfølelse  overfor  Bernstorff 
deltes  imidlertid  ikke  af  alle,  og  da  Bernstorff  skulde  til  Frankrig, 
modtog  den  franske  Regering  direkte  Advarsler  mod  ham.^) 

Den  første  Advarsel  sendtes  den  daværende  Udenrigsminister 
Amelot  i  December  1743,  endnu  før  Bernstorffs  Udnævnelse  var 
officiel,  i  en  Depeche  fra  den  franske  Gesandt  i  København  Abbé 
Lemaire.  Lige  før  Bernstorffs  Ankomst  dertil  den  17.  December 
skrev  Lemaire,  at  Bernstorff  vel  skulde  være  dygtig,  indsmigrende 
og  en  elskværdig  Selskabsmand,  men  hans  Karakter  var  ingen- 
lunde paalidelig,  hvilket  sidste  Lemaire  mente  at  kunne  støtte  ved 
en  Anekdote  om  Bernstorff,  som  han  imidlertid  ikke  genfortalte. 
Men  desuden  var,  skrev  han,  Bernstorff  hannoveransk  Undersaat 
og  derfor  helt  engelsk  og  østrigsk  sindet;  det  var  endog  sandsyn- 
ligt, mente  Lemaire,  at  det  netop  var  England  der  havde  anbefalet 
ham  til  Gesandtskabsposten  i  Paris. 

Endnu  skarpere  gjordes  den  samme  Betragtning  gældende  fra 
en  anden  Kant,  hvor  Johan  Hartvig  Ernst  Bernstorff  og  hele  hans 
Slægt  havde  en  uforsonlig  Fjende.  Frederik  II  af  Preussen  gen- 
oplivede den  gamle  Uvilje  fra  Andreas  Gottlieb  Bernstorff  den 
ældres  Tid.  Et  halvt  Aar  efter  Bernstorffs  Ankomst  til  Frankrig 
i  September  1744  advarede  han  Ludvig  XV  mod  Bernstorff; 
denne,  skrev  han,  fungerede  som  Spion  for  Kongen  af  England 
og  for  Maria  Theresia.  Samtidig  meddelte  Frederik  II  det  samme 
til  en  af  sine  Underhandlere  i  Metz  og  han  gik  saa  vidt  i  sin  Frygt 
for  Bernstorff,  at  han  bad  denne  ikke  at  nævne  noget  om  Mis- 
tanken til  Belle-Isle,  da  Bernstorff  let  kunde  faa  det  at  vide 
gennem  ham.     Frederik  II  slap  ikke  Bernstorff  af  Syne  i  de  føl- 

gende  Aar;  atter  i  1747  lod  han  sin  Gesandt  i  Paris  advare  den 
daværende  Udenrigsminister  Puissieulx  imod  Bernstorffs  forment- 
lige Spionering  og  stemplede  ham  som  solgt  til  den  hannoveranske 
Regering.  Da  Puissieulx  ikke  troede  derpaa,  gentog  Frederik  II 
flere  Gange  Anklagen,  dog  uden  andet  Bevis  end  det  meget  lidet 
afgørende,  at  han  Gang  efter  Gang  havde  erfaret,  at  man  i  London 
vidste  Ting  som  man  efter  hans  Mening  kun  havde  kunnet  faa  at 
vide  gennem  Bernstorff.  Var  Beviserne  svage,  saa  var  Frederik  II 's 
Vrede  imidlertid  saa  meget  desto  stærkere;  han  beklagede  dybt, 
at  man  i  Frankrig  ikke  troede  paa  ham,  og  han  vedblev  at  anse 
Bernstorff  for  en  for  Preussens  Interesser  højst  skadelig  Person. 
Da  Bernstorff  i  1750  kaldtes  til  en  Ministerpost  i  København,  var 
Frederik  II's  hadefulde  Mistro  lige  stærk. 

Den  hele  Tale  om  Bernstorffs  Arbejde  i  hannoveransk-engelsk 
Sold  hvilede  paa  den,  som  vi  nu  klart  ser,  ganske  fejlagtige 
Forudsætning  om  hans  fortrolige  Forhold  til  de  hannoveranske 
Ministre,  særlig  til  Miinchhausen.  Siden  Sammenstødet  i  1738 — 
1739  eksisterede  en  saadan  Fortrolighed  ikke;  i  de  Tilfælde,  hvor 
Embedsforretninger  nødvendiggjorde  Forhandlinger,  førte  Bern- 
storff disse  høfligt  og  venligt  med  Miinchhausen;  under  sit  Ophold 
i  Frankrig  traf  han  gentagne  Gange  sammen  med  ham  og  aflagde 
i  Juli  1743  Kong  Georg  II  et  Besøg  i  det  engelsk-hannoveranske 
Hovedkvarter  i  Hanau.^)  Senere  skal  han  ogsaa  have  haft  en 
Sammenkomst  med  den  engelske  Udenrigsminister  Lord  Carteret."-) 
Men  Bernstorffs  Depecher  og  private  Breve  vidner  om,  at  der 
ikke  eksisterede  den  mindste  Fortrolighed;  Besøg  og  Forhand- 
linger var  alt  lige  officielt.  Det  vilde  desuden,  saaledes  som  Bern- 
storff opfattede  sin  Pligt  overfor  Regeringen  i  København,  være 
umuligt,  at  han  kunde  indlade  sig  paa  en  Forbindelse  med  den 
engelsk-hannoveranske  Regering,  hvis  Politik  absolut  ikke  faldt 
sammen  med  den  danske.  Det  hele  var  løse  Gætninger  eller  rent 
Opspind. 

Saa  meget  virkede  denne  Sladder  dog,  at  man  i  Begyndelsen 
i  Paris  saa  med  Mistro  paa  Bernstorff,  og  hans  Venner  fra  Frank- 
furt maatte  stadig  tage  ham  i  Forsvar.  Bernstorff,  hvis  Stilling 
var  fuldkommen  klar,  gav  dem  øjensynlig  Materiale  dertil,  og 
fremfor  alt  fik  de  let  Indtryk  af,  at  han,  som  en  af  dem  udtrykte 
sig,    „var   bleven   altfor   mishandlet  af  Kongen  af  England   til,    at 

han  kunde  bevare  den  Hengivenhed  for  sit  Fædreland,  som  hans 
Fødsel  havde  kunnet  indgyde  ham".^) 

Lidt  efter  lidt  forsvandt  ogsaa  denne  uvillige  Mistanke  mod 
Bernstorff.  Gennem  Forhandlinger  og  selskabelig  Omgang  lærte 
de  forskellige  Statsmænd  ham  saa  noje  at  kende,  at  de  fik  Tillid 
til  ham.  Hans  store  Vennekreds  og  den  selskabelige  Stilling, 
han  efterhaanden  kom  til  at  indtage,  blev  en  fast  Underbygning 
for  hans  politiske  Virksomhed;  med  Stolthed  kunde  han  siden  sé 
tilbage  paa  det  Held,  hvormed  han  overvandt  de  Vanskeligheder 
der  fra  først  af  mødte  ham  i  Paris. 

Henimod  Slutningen  af  Bernstorffs  Pariserophold  lod  den 
daværende  Udenrigsminister  Puissieulx  Abbé  Lemaire,  der  endnu 
var  Gesandt  i  København,  udtrykkelig  udtale  for  Schulin,  „at  han 
ganske  havde  opgivet  den  Mistillid,  han  før  havde  haft  til  Bern- 
storff; hans  Agtelse  og  Tillid  var  nu  ubegrænset,  og  han  satte  den 
største  Pris  paa  hans  Talenter".-)  I  Samklang  hermed  arbejdede 
Puissieulx  snart  efter  for,  at  Bernstorff  skulde  blive  Danmarks 
Udenrigsminister  efter  Schulins  Død.  Saa  fast  var  Bernstorffs 
Stilling  i  Paris  bleven,  alle  Frederik  II's  Mistænkeliggørelser  var 
prellede  af.  Men  denne  Tillid,  der  baade  var  af  personlig  og 
af  politisk  Natur,  var  ikke  erhværvet  ved  blind  Føjelighed  fra 
Bernstorffs  Side.  De  seks  Aars  Forhandlinger  havde  tværtimod 
vist  de  franske  Udenrigsministre,  at  Bernstorff  ikke  alene  var 
elskværdig  og  smidig,  men  ogsaa  fast  og  ihærdig,  hvor  hans  Re- 
gerings Interesser  stod  paa  Spil. 

Bernstorff  lærte  i  de  seks  Aar  Frankrigs  Politik  grundig  at 
kende;  han  saa  Personer  og  Forhold  paa  nært  Hold  og  dannede 
sig  en  klar  Opfattelse  deraf. 

Allerede  efter  et  Fjerdingaars  Ophold  skildrede  han  i  en 
Depeche  af  7.  Juni  1744  til  Schulin  sit  foreløbige  Indtryk  af 
Frankrig;  han  stolede  ikke  paa  Postgangen  og  var  ikke  vis  paa, 
at  hans  Chiffre  kunde  modstaa  de  mange  Dechiffreringsforsog,  de 
vilde  blive  Genstand  for  paa  Vejen  gennem  Frankrig  og  Tyskland. 
Derfor  sendte  han  den,  som  altid  i  hine  Tider,  naar  man  vilde 
være  sikker,  med  privat  Lejlighed,  denne  Gang  med  den  unge 
Kammerjunker  Frederik  Christian  Rosenkrantz,  Ivar  Rosenkrantz's 
Søn,  senere  Bernstorffs  Kollega  som  dansk  Statsminister;  han 
havde,  som  Tilfældet  blev  med  mange  andre  Danske  i  disse  Aar, 

været  Bernstorffs  Gæst  i  Paris  under  sit  første  Ophold  i  den 
store  By. 

Bernstorff  var  forbavset  over  den  mærkelige  Kraft,  han  fandt 
Frankrig  i  Besiddelse  af.  Ude  i  Europa  troede  man,  at  Landet 
var  ødelagt  og  dets  Hjælpekilder  udtømte  af  de  sidste  Aars  uhel- 
dige Felttog,  der  havde  krævet  utrolige  Ofre.  Men  denne  Op- 
fattelse var,  skrev  Bernstorff,  ganske  fejlagtig.  Ganske  vist  var 
Folkemængden  gaaet  tilbage  paa  Grund  af  Krigen  og  „Libertinagen", 
og  der  var  en  betydelig  Pengemangel,  men  dette  mærkedes  meget 
lidt.  Folket  og  Landet  var  utrolig  rigt,  trods  alle  Tab  og  Ofre 
sporedes  der  hverken  ved  Hof  eller  hos  Private  nogen  Indskrænk- 
ning i  den  tilvante  Levevis,  og  hvor  stærkt  end  Folket  ønskede 
Fred,  saa  skyede  det  intet  Offer  for  Frankrigs  „Gloire";  den 
mindste  Sejr  bragte  Modet  til  at  svulme,  og  naar  det  drejede  sig 
om  at  møde  et  fjendtligt  Indfald,  vilde  alle  rejse  sig  til  kraftig 
Kamp,  hvor  fejgt  end  de  franske  Soldater  var  optraadte  i  Tysk- 
land.    Frankrig  var  ikke  ødelagt  og  lod  sig  ikke  knække. 

Denne  Tro  paa  Frankrigs  Hjælpekilders  Uudtømmelighed  og 
Folkets  ukuelige  Kraft  befæstedes  hos  Bernstorff;  idelig  vendte 
han  tilbage  hertil;  da  han  i  1749  for  sidste  Gang  gav  en  udførlig 
Skildring  af  Frankrigs  Tilstand,  erklærede  han,  at  trods  kolossale 
Udgifter  og  svære  Skattetryk,  trods  Finansnød  og  store  Mangler 
i  Styrelsen  var  det  franske  Folk  saa  rigt  og  dygtigt,  at  det  altid 
indenfor  Landets  Grænser  vilde  kunne  finde  alt  hvad  det  havde 
Brug  for,  naar  det  for  Alvor  benyttede  sine  Hjælpekilder.^) 

Bernstorff  kom  til  at  opfatte  Frankrig  som  Europas  mæg- 
tigste Stat,  men  saa  tillige  dets  store  Svagheder  og  dets  Regerings 
dybe  Brøst.  Han  lærte  Ludvig  XV's  Hof  og  Politik  til  Bunds 
at  kende;  han  omgikkes  daglig  de  Kvinder  og  Mænd  hvis  Luner 
og  Intriger,  hvis  Kærlighed  og  Had  bestemte  Frankrigs  Styrelse 
i  den  østrigske  Arvefølgekrig,  som  senere  i  den  preussiske  Syv- 
aarskrigs  Dage.  Han  saa  de  Traade  knyttes  der  bevægede  Hære 
og  Flaader,  flyttede  Grænser  og  bragte  Statsformuer  til  at  rulle. 
Ludvig  XV's  og  Madame  Pompadours  Frankrig  oplod  sine  intimeste 
Hemmeligheder  for  ham. 

Da  Bernstorff  kom  til  Frankrig  i  Foraaret  1744,  var  Magt- 
forholdene efter  Kardinal  Fleurys  Død  Aaret  før  endnu  uklare. 
Ludvig  XV  havde  erklæret  at  ville  være  sin  egen  Premierminister 

Og  havde  ikke  givet  Kardinalen  nogen  Efterfølger.  Det  viste  sig 
dog  hurtig,  at  han,  allerede  nu  svækket  af  Nydelser  og  behersket 
af  Melankoli  og  Ladhed,  ikke  havde  Energi  til  at  holde  Magten  i 
sin  Haand.  Kvinderegimentets  Tid  var  begyndt,  for  ikke  mere 
at  ophore.  Ministerstillingerne  besattes  efter  Elskerindernes  Luner 
eller  den  Magt,    tilfældige  Yndlinge  fik  over  Kongens  svage  Sind. 

Belle-Isle,  den  Mand  som  Bernstorff  ansaa  for  „Frankrigs 
største  Geni  og  største  Hærfører",  var  fjærnet  fra  Magten,  skønt 
Kongen  behandlede  ham  godt  og  i  de  følgende  Aar  atter  anvendte 
ham  som  Diplomat  og  Kriger.  Mod  ham  havde  et  Trekløver 
holdt  sammen,  Maurepas,  Orry  og  Udenrigsministeren  Amelot;  de 
havde  i  Modsætning  til  Belle-Isle  repræsenteret  Fredspartiet,  men 
medens  de  vogtede  paa  den  farlige  Marskal,  rejste  der  sig  en 
anden  Liga  i  Ryggen  paa  dem;  Kardinal  Tencin  og  Hertugen  af 
Noailles  slog  dem,  støttede  til  den  fornemste  daværende  Elskerinde, 
Hertuginden  af  Chateauroux.  I  April  1744  var  Bernstorff  Vidne 
til  Amelots  Fald;  skønt  Amelot  var  elskværdig  at  forhandle  med, 
glædede  han  sig  derover,  thi  Amelot  havde  været  en  af  Lederne 
af  den  antidanske  Politik,  som  Frankrig  havde  fulgt  under  Tron- 
følgervalget  i  Sverige;  han  var  tillige,  mente  Bernstorff,  alt  for 
uerfaren  i  Udenrigspolitiken,  alt  for  svag  og  alt  for  bøjelig  til,  at  en 
frugtbar  Forhandling  kunde  føres  med  ham.^)  I  de  følgende  Maa- 
neder  stod  Udenrigsministerpladsen  ubesat;  Ludvig  XV  forbeholdt 
sig  selv  Ledelsen.  Bernstorff  fulgte  Hoffet  til  Krigsskuepladsen  i 
Flandern,  han  saa  Hertuginden  af  Chateauroux  i  glimrende  Op- 
tog ledsage  Kongen  til  Valpladse  og  belejrede  Byer,  som  fordum 
Madame  de  La  Valliére  havde  fulgt  Ludvig  XIV.  Han  var  i  Metz 
i  August  1744,  da  Kongen  blev  syg  og  i  Rædsel  for  Døden  og 
Guds  Dom  sendte  sin  Elskerinde  og  hendes  Venner  bort  i  Unaade, 
for  selv  hilst  af  det  jublende  Folk  som  „Louis  le  bienaimé"  at 
vende  tilbage  til  Paris  —  og  genoptage  sit  fordums  Liv  i  al  dets 
Skrøbelighed.  Bernstorff  saa  ny  Mænd  tage  de  tomme  Pladser; 
til  Udenrigsminister   udnævntes  i  November  Marquis  d'Argenson. 

I  Sommerens  Løb  havde  Bernstorff  snart  forhandlet  med  en, 
snart  med  en  anden,  der  fungerede  som  Udenrigsminister;  det 
havde  været  meget  utilfredsstillende,  og  hans  første  Indtryk  af 
Forholdene  i  Regeringen  var  meget  ugunstigt.  Hof  og  Regering 
flod  over  i  hinanden,  alt  var  i  en  Tilstand  af  Forvirring  og  Usikker- 

hed;  der  var  Yndlinge,  men  intet  fast  og  sikkert  Ministerium, 
ingen  politisk  Plan  eller  Ledelse,  skrev  han  til  København  og 
forudsagde,  at  man  fra  Frankrig  kunde  vente  det  uberegneligste; 
dette  Hof  vilde  blive  en  Kilde  til  Uro  og  Ufred  for  Europa. 

Med  Marquis  d'Argensons  Tiltrædelse  kom  der  noget  større 
Fasthed  i  Udenrigsstyrelsen;  indtil  i  Januar  1747  blev  han  i  sin 
Stilling,  og  hans  Efterfølger,  Marquis  Puissieulx,  blev  den  sidste 
Udenrigsminister  med  hvem  Bernstorff  forhandlede.  Men  Be- 
vægelserne i  Regeringen  var  dog  ikke  ophørte;  Bernstorff  var 
altid  uvis,  om  han  i  Morgen  vilde  træffe  den  samme  Minister, 
med  hvem  han  forhandlede  i  Dag;  da  han  fra  1745  stod  den 
Elskerinde,  der  tog  Magten  over  Ludvig  XV,  personlig  nær,  vidste 
han  saa  godt  som  nogen,  hvor  gyngende  den  politiske  Grund  var 
i  Versailles.  Det  hele  System  var  Bernstorff  imod;  han  saa  her 
en  Form  for  kongelig  Enevælde,  der  var  i  den  stærkeste  Mod- 
strid med  hvad  han  selv  fandt  sundt  og  forsvarligt.  Han  stod 
udenfor  som  Iagttager,  havde  kun  at  berette  om  Intrigernes  Gang 
og  Udfald;  kun  naar  Mennesker,  han  personlig  satte  Pris  paa,  gyn- 
gedes højt  eller  forsvandt  i  Dybet,  behøvede  en  personlig  Inter- 
esse at  gøre  sig  gældende.  Men  han  levede  intenst  med;  hvad 
han  saa,  æggede  ham  til  Kritik  og  Dadel.  Han  blev  Vidne  til, 
at  Landets  store  Kræfter  spildtes;  han  lærte,  hvor  ofte  Frankrigs 
uberegnelige  ydre  Politik  havde  sin  Aarsag  i  det  ansvarsløse 
Intrigespil;  han  syntes,  at  det  var  kaade  Børn,  der  legede  med 
Ild,  der  satte  Europa  i  Flammer  og  bestemte  Folk  til  Død,  Lande 
til  Ødelæggelse.  Bernstorff  forstod  at  sno  sig  i  denne  hvirvlende 
Dans,  men  han  dømte  den  haardt.  Hvor  nær  han  end  i  disse 
Aar  kom  til  at  staa  en  Række  af  de  betydeligste  Personer, 
Kvinder  og  Mænd,  der  spillede  Hovedrollerne  i  Versailles,  saa 
skilte  den  aarvaagne  Kritik,  som  vi  mærker  i  hans  fortrolige 
Depecher,  ham  dog  i  Virkeligheden  fra  dem.  For  Ludvig  XV's 
Hofmænd  var  Magten  blot  Middel  til  Opnaaelse  af  personlige 
Ønsker,  uden  Ansvarsfølelse  tilfredsstillede  hvem  der  kunde  sit 
Begær.  For  Bernstorff  var  Statsmandsgærning  dyb  Alvor;  per- 
sonligt Ansvar  overfor  Gud  og  Mennesker  var  det  centrale;  hvor 
den  personlige  Interesse  ikke  kunde  indordnes  under  det  Heles 
Vel,  maatte  den  vige. 

Som  Madame  Pompadours  gode  Ven  havde  Bernstorff  efter 

1745  god  Anledning  til  at  se  Ludvig  XV  paa  nært  Hold.  I  1744 
skrev  han  om  Kongen,  at  han  var  meget  vanskelig  at  lære  at 
kende;  ogsaa  senere  fandt  han  ham  sammensat  af  saa  modstri- 
dende Elementer,  at  han  mismodig  sagde,  at  han  forstod  ham 
mindre,  jo  mere  han  var  sammen  med  ham.  Men  Hovedtrækkene 
i  hans  Karakter  havde  han  dog  klart  Øje  for.  Han  saa,  at  han 
var  „god  mod  dem  han  holdt  af",  men  stolt  og  skinsyg  over  sin 
Magts  ydre  Former  —  disse  en  tarvelig  Fyrstes  Grundegenskaber. 
Han  iagttog,  hvorledes  Kongen  var  led  ved  Arbejdet,  afvænnet 
derfra  som  han  var  bleven  fra  Barnsben  af,  men  ved  Siden  deraf 
saa  svag  af  Sind  og  af  Naturen  saa  mørk  og  melankolsk,  at 
han  kun  med  Kedsomhed  og  Samvittighedsnag  kunde  nyde  sin 
Ørkesløshed  og  sine  Fornøjelser.  Bernstorff  forstod,  at  denne 
tungsindige  Lediggænger  med  sine  stærke  Drifter  ingen  Ævne 
havde  til  at  herske,  selv  om  han  „stædig  holdt  fast  ved  sine  Be- 
slutninger og  vilde  adlydes".  „Kongen  vil  ikke  have  nogen  Pre- 
mierminister, men  han  vil  heller  ikke  være  det  selv",  udtrykte 
Bernstorff  sig  en  Gang.^)  Disse  Egenskaber  og  den  Godmodighed, 
der  lod  Kongen  føje  sig  efter  enhver  der  fik  Magt  over  ham,  var 
Grundvolden  for  det  fortvivlede  Regeringssystem.  I  1749  skildrede 
Bernstorff,  hvorledes  der  var  „fire  Premierministre  i  Frankrig", 
hver  havde  Kongens  Tillid  og  raadede  absolut  i  sit  Departement. 
Dette  sidste  tiltalte  i  og  for  sig  Bernstorff,  til  hvis  Idealer  det 
hørte,  at  en  Minister  var  Herre  i  sit  Departement  og  ikke  gene- 
redes af  fremmede  Indflydelser.  Men  hver  af  disse  fire  franske 
Premierministre  tænkte  kun  paa  sig  selv,  brød  sig  aldeles  ikke 
om,  hvordan  det  gik  med  de  øvrige  Sider  af  Statsstyreisen;  der 
var  ikke  Spor  af  fast  Plan  eller  fælles  Politik.  „Derfor  styres 
Frankrigs  Statsskib  af  fire  Styrmænd  mod  hver  sit  Verdenshjørne; 
dets  Bevægelse  fremad  er  langsommere  end  nødvendigt,  det  slingrer 
og  standses  paa  sin  Vej." 

Men  herved  var  der  intet  at  gøre;  Kongens  Karakter  lod  sig 
ikke  forandre.  Bernstorff  havde  set  Madame  de  Chateauroux  blive 
styrtet  i  Metz  i  September  1744  og  blive  taget  til  Naade  i  Paris 
i  November;  han  havde  set  Ludvig  XV  være  utrøstelig  over  hendes 
Død  i  December  og  to  Maaneder  efter  tage  Madame  de  Pompadour 
til  Elskerinde.  I  fire  Aar  havde  hun  nu  haft  Magten;  Bernstorff 
havde   iagttaget  den  altid  opfindsomme  og  aldrig  svigtende  Kløgt 

hvormed  hun  havde  forstaaet  at  fængsle  Kongen,  men  han  var  i 
1749  ingenlunde  sikker  paa  hendes  Skæbne.  Han  vidste,  at  en 
mægtig  hemmelig  Kabale  arbejdede  imod  hende  —  maaske  har 
han  været  hendes  Gæst  ved  en  af  de  Lejligheder,  hvor  hun  ved 
sit  eget  Bord  under  sin  Serviet  fandt  et  af  de  Nidvers,  hvormed 
hendes  Fjende  Ministeren  Maurepas  idelig  forstod  at  saare  hende. 
Bernstorff  kendte  „alle  de  anonyme  Skrifter  og  forgiftede  Pile, 
der  med  al  tænkelig  Ondskab  udsendtes  mod  hende",  fordi  hun 
ikke  blot  var  Kongens  Elskerinde,  men  ogsaa  „uden  direkte  at 
blande  sig  i  Regeringen  gennem  den,  hun  støttede,  øvede  en  af- 
gørende Indflydelse".  Men  selv  om  Madame  de  Pompadour  faldt, 
vilde,  mente  Bernstorff,  „en  ny  Elskerinde  anbringe  nye  Aktører". 
Hun  vilde  maaske  herske  med  større  Myndighed  og  indgyde  større 
Rædsel  end  Madame  de  Pompadour,  hvem  Bernstorff  kaldte  „god 
og  mild" ;  Hoffets  Ydre  vilde  forandres,  men  ikke  Behandlingen 
af  politisRe  Sager.  Spliden,  Delingen  af  Myndigheden  og  af  Til- 
liden og  alle  Virkninger  heraf  vilde  blive  bestaaende. 

Saaledes  vidste  Bernstorff,  at  det  var  et  vanskeligt  Virkefelt 
der  var  anvist  ham.  Enhver  Minister,  med  hvem  han  havde  at 
gøre,  bestemtes  af  Tusind  personlige  Hensyn,  som  man  maatte 
kende  for  ikke  at  støde  an.  Bernstorff  indskærpede  sin  Broder- 
søn Andreas  Peter,  før  han  kom  til  Paris,  at  lære  de  fornemme 
Familiers  Slægtskabs-  og  Venskabsforbindelser  nøje  at  kende,  for 
ikke  at  komme  til  Skade  for  at  „kritisere  en  Bedstefader  eller 
omtale  de  Slag,  han  har  tabt,  overfor  hans  Barnebarn";  hvor 
maa  han  ikke  selv  have  været  forsigtig  i  sin  Tale  og  Færd  og 
fremfor  alt  i  sit  Valg  af  sin  Omgang  her,  hvor  tusind  Kliker  fær- 
dedes mellem  hverandre  bukkende  og  med  Smil  paa  Læben,  men 
med  Fjendskab  i  Hjærtet.  Imod  intet  advarede  Bernstorff  sin 
Brodersøn  saa  stærkt,  som  mod  at  slutte  ubesindige  Venskaber; 
han  maa  vel  selv  have  følt  Faren  derved,  thi  han  havde  visselig 
ikke  afholdt  sig  selv  derfra,  han  der,  som  Hertugen  af  Luynes 
udtrykte  det,  var  „capable  aux  grands  attachements",  de  stærke 
og  intime  Venskabsforbindelser,  som  f.  Eks.  den  der  knyttede  ham 
til  Marskalinde  de  Belle-Isle.^) 

Kun  hos  en  enkelt  af  de  franske  Statsmænd  synes  dog 
Bernstorffs  selskabelige  Forbindelser  at  have  vakt  Anstød.  Om 
den   gamle   Kardinal  Tencin,    der   i    1744    havde    en   Del   at  gøre 

med  Udenrigspolitiken,  fortælles  det,  at  han  var  i  høj  Grad  for- 
bitret paa  Bernstorff  paa  Grund  af  hans  nære  Forhold  til  Madame 
de  Belle-Isle,  til  hvem  den  gamle  Herre  selv  nærede  en  „plato- 
nisk Kærlighed,  der  var  vel  afpasset  efter  hans  Alder  og  den 
elskede  Genstands  Fromhed".  Som  Følge  deraf  skal  Tencins  Be- 
tragtning af  Nordens  Politik  udelukkende  have  været  dikteret  af 
hans  Had  til  Bernstorff.')  Om  dette  er  sandt,  faar  staa  hen; 
med  d'Argenson  stod  Bernstorff  sig  godt,  og  allerede  før  Puissieulx 
blev  Minister,  var  de  meget  gode  Venner.  De  Vanskeligheder, 
som  opstod  under  hans  Forhandlinger  med  de  to  Ministre,  havde 
altid  en  rent  saglig  Karakter. 

Bernstorffs  almindelige  Klage  over  de  franske  Diplomater  var, 
at  de  vidste  altfor  lidt  Besked  om  Udlandets  Forhold;  af  Ladhed 
og  Overfladiskhed  satte  de  sig  ikke  ind  deri;  det  skortede  i 
Reglen  disse  Hofmænd  paa  diplomatisk  Skole  og  politisk  Uddan- 
nelse. Kun  Belle-Isle  og  senere  Choiseul  regnede  Bernstorff  for 
virkelig  fremragende  Statsmænd.  Men  selv  om  han  ofte  paa- 
viste,  hvorledes  denne  Udygtighed  førte  til  planlos  Skiften  og 
uberegnelige  Omslag,  maatte  han  dog,  hvor  det  gjaldt  Forholdet 
til  Danmark,  egentlig  føre  den  modsatte  Klage.  Frankrigs  nor- 
diske Politik  var  bestemt  ved  et  ældgammelt  System,  som  man 
hverken  havde  Forstaaelse  eller  Energi  nok  til  at  sætte  sig  ud 
over. 

Dette  System  var  den  gamle  Alliance  med  Sverige;  det  var, 
skrev  Bernstorff,  i  det  franske  Udenrigsministerium  et  saa  fast- 
slaaet  Princip,  at  Frankrig  i  sin  nordiske  Politik  først  og  frem- 
mest skulde  tage  Hensyn  til  Sverige,  at  ingen  Minister  eller  anden 
Embedsmand  nogensinde  drog  dets  Berettigelse  i  Tvivl  eller  gjorde 
sig  den  Ulejlighed  at  undersøge  det.  Saaledes  saa  Bernstorff  Sagen 
ved  sin  Ankomst;  det  samme  var  Tilfældet  ved  hans  Afrejse,  alle 
hans  Bestræbelser  for  at  ændre  de  franske  Statsmænds  Synsmaade 
paa  dette  Punkt  havde  for  saa  vidt  været  frugtesløse,  som  Grund- 
trækket i  Frankrigs  Politik  forblev  uforandret.  Men  alligevel  havde 
hans  ihærdige  Bestræbelser  for  at  nærme  Frankrig  til  Danmark 
ingenlunde  været  spildte. 

Da  Bernstorff  kom  til  Frankrig,  havde  dettes  Alliance  med 
Sverige  haft  en  mod  Danmark  rettet  Brod;  Amelot  og  de  franske 
Diplomater  i  Sverige  og  i  Rusland  havde  ment,  at  den  virksomste 

Maade,  hvorpaa  Frankrig  kunde  støtte  Sverige,  var  at  modarbejde 
Danmark,  og  i  den  foreliggende  Situation  var  dette  en  for  Dan- 
mark højst  farlig  Betragtning.  Tronfølgervalget  1743  havde  givet 
Sverige  en  gottorpsk  Tronfølger,  Adolf  Frederik.  Hovedformaalet 
for  Danmark  blev  at  opnaa  en  Forstaaelse  med  ham  og  hans 
Slægt  om  det  store  holstenske  Stridsspørgsmaal,  der  uafbrudt 
truede  Nordens  Fred  og  optog  alle  danske  Diplomaters  Tan- 
ker. Frankrigs  Holdning  var  af  største  Betydning;  det  kunde 
her  gøre  ubodelig  Skade  ved  at  ægge  Sverige  mod  Danmark,  men 
virke  til  Danmarks  Gavn  ved  at  arbejde  paa  en  Sammenslutning 
mellem  de  nordiske  Stater  og  en  Udsoning  mellem  de  to  hidtil 
fjendtlige  Fyrstehuse.  Bernstorff,  der  interesseret  havde  fulgt  den 
nordiske  Politik,  var  ivrig  for  at  sikre  Danmark-Norge  gennem  et 
venskabeligt  Forhold  til  Sverige;  han  mente,  at  en  fornuftig  Politik 
maatte  bringe  Frankrig  til  at  ønske  det  samme,  da  enhver  Strid 
i  Norden  maatte  svække  Sverige  som  Frankrigs  Allierede  over- 
for Rusland  og  i  ethvert  Fald  kræve  betydelige  Ofre  af  den  franske 
Regering.  Dette  var  Udgangspunktet  i  alle  Forhandlinger  med  de 
franske  Statsmænd;  han  haabede  at  overbevise  dem  om  Rigtig- 
heden af  denne  Politik  og  derved  vinde  deres  Støtte  til  Udjæv- 
ning af  Stridsspørgsmaalene  mellem  Danmark  og  det  holsten-got- 
torpske  Hus. 

Kun  Hovedpunkterne  i  den  højst  bugtede  Forhandling  skal 
her  angives. 

Bernstorff  havde  straks  et  mærkelig  lyst  Haab  om  at  kunne 
overbevise  de  franske  Statsmænd  om  Rigtigheden  af  den  nor- 
diske Fredspolitik,  og  allerede  i  Efteraaret  1744,  da  d'Argenson 
var  bleven  Minister,  saa  han  nogen  Frugt  af  sine  Bestræbelser, 
idet  han  formaaede  d'Argenson  til  at  opgive  den  næsten  fjendt- 
lige Holdning,  Frankrig  havde  indtaget  mod  Danmark  under  det 
svenske  Tronfølgervalg;  Marquis'en  desavouerede  ligefrem  Amelots 
Politik  og  begyndte  at  afbetale  paa  de  tilbageholdte  Subsidier,  et 
Resultat  med  hvilket  man  i  København  var  meget  tilfreds.  Snart 
førte  denne  Tilnærmelse  ind  paa  Forhandlinger  om  en  formelig 
Alliance  mellem  Danmark  og  den  svenske  Tronfølger;  og  den 
9.  April  1746  lykkedes  det  virkelig  Bernstorff  at  faa  en  fransk- 
dansk Traktat  afsluttet. 

Under  Forhandlingerne  havde  Frankrig  forgæves  søgt  at  drage 

Danmark-Norge  ind  i  Krigen  i  Tyskland;  Bernstorff  havde  med 
Overbevisning  forfægtet  sin  Regerings  Neutralitet,  han  og  Schulin 
havde  klogt  benyttet  engelske  Forsøg  paa  at  drage  Danmark  over 
paa  modsat  Side  til  at  nedstemme  de  franske  Fordringer.  Trak- 
taten var  ubetinget  en  Fordel  for  Danmark;  Frankrig  garanterede 
paa  ny  Danmark  Besiddelsen  af  Slesvig,  forpligtede  sig  til  store 
Subsidiebetalinger  og  anerkendte  Danmarks  Neutralitet.  Tillige  var 
det  en  indirekte  Forudsætning  for  Traktaten,  at  Frankrig  skulde 
paavirke  Adolf  Frederik  i  Sverige  til  Fordel  for  en  Udjævning  af 
det  gottorpske  Spørgsmaal,  og  det  var  kun  forholdsvis  lidet  hvad 
Danmark  til  Gengæld  paatog  sig,  væsentlig  en  mod  Frankrig  vel- 
villig Politik  indenfor  Neutralitetens  Grænser. 

Christian  VI  og  Schulin  var  udmærket  tilfredse  med  disse 
første  Resultater  af  Bernstorffs  Virksomhed  i  Frankrig;  de  fire 
første  Aar  af  Frederik  V's  Regering  kunde  kun  forstærke  dette 
Indtryk. 

Forhandlingerne  fulgte  stadig  de  samme  Linjer;  Spørgsmaalet 
om  Forholdet  mellem  Danmark  og  Sverige  vedblev  at  være  det 
centrale,  og  da  Kejserinde  Elisabeth  af  Rusland  under  Paavirkning 
af  sin  Minister  Bestijshef  søgte  at  drive  Danmark  frem  til  Krig 
med  Sverige,  blev  det  absolut  nødvendigt  for  de  franske  Stats- 
mænd, om  de  ikke  vilde  se  Norden  i  Krig,  ved  energisk  Mæg- 
ling mellem  Danmark  og  de  svenske  Gottorper  at  skaffe  Danmark 
den  Sikkerhed,  som  det  ellers  kunde  føle  sig  fristet  til  at  skaffe 
sig  ved  i  Alliance  med  Rusland  at  bekæmpe  Sverige.  Danmark 
vilde  kun  Fred,  men  med  stor  Behændighed  benyttede  Bernstorff 
i  Paris  Frygten  for  en  dansk-russisk  Fællesaktion  mod  Sverige; 
i  Foraaret  1749  tilbød  den  franske  Regering  under  Indtryk  af 
danske  Rustninger  ikke  blot  en  Fornyelse  af  Alliancen  af  1746, 
men  ogsaa  Mægling  overfor  Adolf  Frederik  til  Afgørelse  af  den 
gottorpske  Strid. 

Hermed  havde  man  faaet  den  franske  Regering  derhen  hvor 
man  vilde;  Bernstorff  havde  virkelig  gennem  utallige  Samtaler 
med  den  franske  Udenrigsminister,  hvor  han,  som  Puissieulx 
skrev,')  optraadte  med  „den  ham  saa  naturlige  Veltalenhed",  faaet 
den  franske  Politik  drejet.  Nu  lagde  Frankrig  Pres  paa  Adolf 
Frederik  og  hans  danskfjendtlige  Hustru  Louisa  Ulrikka;  i  Au- 
gust 1749  sluttedes  Præliminærer  til  en  Overenskomst  med  Adolf 

Frederik,  der  25.  April  1750  blev  til  den  vigtige  Traktat,  hvor- 
ved Adolf  Frederik  for  sig  og  sin  Slægt  gav  Afkald  paa  alle  For- 
dringer paa  den  hertugelige  Del  af  Slesvig  og  afstod  sin  even- 
tuelle Ret  til  den  gottorpske  Del  af  Holsten.  Samtidig  var  i 
August  1749  Traktaten  med  Frankrig  bleven  fornyet  paa  seks  Aar 
paa  ikke  mindre  gunstige  Vilkaar  end  i  1746;  ogsaa  en  jævnsides 
ført  Forhandling  om  en  Handelstraktat  havde  Bernstorff  faaet  ind 
i  et  heldigt  Spor. 

Bernstorff  overvurderede  ikke  Rækkevidden  af  det  skete.  Han 
vidste,  at  Frankrigs  principale  Standpunkt  til  Nordens  Magter  ikke 
var  forandret;  han  skjulte  ikke,  at  dets  Holdning  overfor  Dan- 
mark altid  vilde  blive  bestemt  af  Hensynet  til  Sverige;  han  havde 
gennem  sine  Forhandlinger  med  Puissieulx,  hvem  han  satte  højt 
som  en  hæderlig  og  ærlig  Personlighed,  og  med  hvem  han  havde 
forhandlet  aabent  og  tillidsfuldt,  mærket,  at  der  gjorde  sig  en  stærk 
Indflydelse  gældende  imod  Danmarks  Interesser.  Puissieulx's  for- 
maaende  Ven  og  Raadgiver  Saint-Séverin,  „et  Hoved  af  Jærn  og 
stiv  indtil  Haardnakkethed",  stod  Danmark  haardt  imod;  det  var 
uvist,  hvor  længe  Puissieulx  blev  eller  hans  mod  Danmark  ven- 
skabelige Betragtning  beholdt  Overhaand.^)  Alt  dette  fremhævede 
Bernstorff  idelig  i  sine  Depecher  til  Schulin;  det  var  overhovedet 
en  af  hans  værdifuldeste  Egenskaber  som  Diplomat,  at  han  aldrig 
under  Indtryk  af  en  Sag  oversaa  Tegn  der  varslede  ny  Farer, 
selv  om  derved  det  vundne  tog  sig  mindre  værdifuldt  ud.  Men 
samtidig  vidste  Bernstorff  alligevel  nok,  at  det,  han  havde  vundet, 
var  af  stor  Betydning. 

I  Tyskland  havde  han,  hvad  enten  han  havde  været  i  Dresden, 
i  Regensburg  eller  i  Frankfurt,  mest  været  sysselsat  med  de 
perifere  Omraader  af  Danmarks  Politik,  her  i  Frankrig  var  han 
kommen  midt  i  Centrum.  Løsningen  af  det  gottorpske  Spørgs- 
maal  var  dansk  Diplomatis  Hovedformaal;  det  var  den  store  Sag 
som  allerede  højsalig  Kong  Christian  V  havde  anbefalet  „Gud  og 
Tiden".  Hver  af  hans  Efterfølgere  søgte  at  løfte  en  Del  af  den 
vanskelige  Arv. 

I  Stockholm  eller  St.  Petersborg,  hvorfra  Faren  truede,  kunde 
den  ikke  alene  besværges,  ogsaa  af  Vesteuropas  Stormagter  maatte 
Danmark  sikre  sig  Støtte;  thi  ligesom  et  Aarhundrede  senere  var 
det   slesvigske  Spørgsmaal   alm.ent  europæisk.     Bernstorffs  Virk- 

somhed  i  Paris  var  derfor  ikke  mindre  betydningsfuld  end  den, 
danske  Diplomater  udfoldede  i  Sverige  eller  Rusland;  sidst  i  Fyr- 
rerne, da  Danmark  satte  Kraft  paa  for  at  faa  et  Resultat  i  Sve- 
rige, laa  Tyngdepunktet  nærmest  i  Paris.  Schulin  lagde  derfor 
hele  Danmarks  Politik  frem  for  Bernstorff,  eller  rettere  hans  i 
Reglen  meget  korte  Anvisninger  forte  Bernstorff  ind  i  alle  cen- 
trale Sporgsmaal.  Her  var  Bernstorff  som  en  Fisk  i  Vandet;  hans 
Kendskab  til  europæisk  Storpolitik  kom  ham  til  Nytte,  det  gav- 
nede ham,  at  han  gennem  sine  Forbindelser  rundt  om  i  hvert 
givet  Øjeblik  kunde  bestemme  den  politiske  Barometerstand  lige 
saa  godt,  om  ikke  bedre  end  Schulin  i  København.  Det  blev  en 
selvstændig  næsten  førende  Virksomhed. 

En  bedre  Afslutning  paa  hans  diplomatiske  Uddannelse  kunde 
saaledes  ikke  tænkes;  Tyskland  havde  han  lært  at  kende  i  ti 
Aar,  nu  levede  han  i  seks  Aar  i  sin  modneste  Manddomsalder  i 
Centrum  for  Europas  Storpolitik,  uafbrudt  optaget  af  de  Sporgs- 
maal hvorom  al  hans  egen  Stats  Udenrigspolitik  drejede  sig. 
Hans  Arbejder  kronedes  med  Held;  han  erhværvede  sin  Rege- 
rings gentagne  Paaskønnelse,  og  hver  Gang  Schulin  fulgte  hvad 
Bernstorff  tilraadede  ham  i  sine  instruktive  Depecher,  mærkede 
Bernstorff,  hvorledes  man  lagde  Vægt  paa  hans  Mening;  Schulin 
skrev  lejlighedsvis  til  ham,  at  man  i  København  trængte  til  den 
Støtte,  han  ved  sin  Indflydelse  kunde  øve  paa  den  franske  Rege- 
ring; naar  han  gav  ham  en  kort  Ordre  om  de  vigtigste  Forhand- 
linger, kunde  han  tilføje,  at  det  var  ufornødent  at  give  nærmere 
Forskrifter.')  Hans  Iver  for  Tjenesten,  hans  Klogskab,  Aarvaagen- 
hed  og  Dygtighed  var  Regeringen  for  bekendt  til,  at  man  fandt 
indgaaende  Instruks  nødvendig. 


II. 

Hvor  tilfredsstillende  end  denne  Side  af  Bernstorffs  Virksom- 
hed var,  hvor  gode  Resultater  end  de  politiske  Forhandlinger 
skaffede  ham,  saa  var  det  ham  dog  langtfra  nok.  Hvor  megen 
Selvstændighed  og  Opfindsomhed  han  end  her  havde  kunnet  lægge 
ind  i  disse  Forhandlinger,  saa  var  det  dog  ikke  hans  eget  Initiativ 
der  havde  bragt  Sagen  frem.  Men  Bernstorff  higede  efter  selv- 
stændig  Handling;    aldrig   i    Hvile,    altid    aarvaagen   spejdede   han 

efter  ny  Jord  at  lægge  under  sin  Plov.  I  Handelspolitiken  fandt 
han  det  Felt,  hvor  han  selv  kunde  tage  Initiativet  og  hvor  hans 
Statsmandsudvikling  kom  ind  i  et  nyt  Spor.^) 

Med  Danmark-Norges  handelspolitiske  Forhold  til  Udlandet 
havde  Bernstorff,  før  han  kom  til  Paris,  saa  godt  som  slet  intet 
haft  at  gøre;  Gesandtskaberne  i  Dresden,  Warschau,  Regensburg, 
Hannover  og  Frankfurt  havde  ingen  Anledning  givet  ham  dertil. 
Bortset  fra  lidt  Øksne-  og  Hestehandel  fra  Jylland  over  Land  med 
Nordtyskland,  var  Danmark-Norges  Handel  udelukkende  Søhandel, 
og  med  denne  kunde  Bernstorff  dybt  inde  i  Mellemeuropa  ingen 
som  helst  Berøring  faa.  Kun  undtagelsesvis  kunde  han  hjælpe 
en  Handelsmand  til  Rette,  de  store  Handelsveje  gik  helt  udenom 
ham,  før  han  kom  til  Frankrig. 

Her  var  Forholdet  anderledes;  gennem  de  franske  Have  ind 
i  de  franske  Havne  eller  forbi  Frankrigs  vidtstrakte  Kyster  til 
andre  Egne  gled  Skarer  af  dansk-norske  Sejlere  med  Nordens 
Produkter,  med  Varer  fra  vore  vestindiske  og  ostindiske  Kolonier 
eller  i  Fragtfart  med  Vesterlandene.  Direkte  paakaldtes  Bern- 
storffs Interesse  for  denne  Handel  og  Skibsfart  ved  Arvefølge- 
krigen, hvis  maritime  Side  for  første  Gang  lod  ham  møde  de 
store  Vanskeligheder  vedrørende  den  neutrale  Skibsfart,  der  siden 
i  halvhundrede  Aar  idelig  kom  til  at  sysselsætte  ham  og  hans 
Brodersøn  Andreas  Peter  Bernstorff.  De  dansk-norske  Skibe  var 
uafbrudt  udsatte  for  de  franske  Kaperes  Overgreb;  Bernstorff 
havde  i  Paris  hyppige  Klager  at  fremføre  for  det  franske  Mini- 
sterium, ligesom  hans  Kollega  Sohlenthal  i  London  overfor  de 
engelske  Lorder;  nu  som  siden  respekterede  de  to  store  kæm- 
pende Sømagter  ikke  den  neutrale  Handel. 

Bernstorff  værgede  efter  Ævne  de  dansk-norske  Skibsføreres 
og  Rederes  Interesser;  han  holdt  sine  Konsuler  til  at  yde  dem 
energisk  Bistand,  og  overfor  det  franske  Udenrigsministerium 
viste  han  sejg  Udholdenhed  under  de  pinagtige  og  langtrukne 
Forhandlinger.  Langt  interessantere  end  disse  ekstraordinære  For- 
hold blev  dog  Bernstorffs  Virksomhed  for  Udviklingen  af  Dan- 
mark-Norges Handel  paa  Frankrig.  Her  træffer  vi  Synspunkter 
og  Bestræbelser  der  peger  frem  mod  en  Hovedside  af  hans  senere 
Ministergærning  i  Danmark  og  er  nøje  forbundne  med  hans  almin- 
delige Betydning  for  vort  Fædrelands  Udvikling. 

Frankrig,  Colberts  Land,  Merkantilismens  rette  Udviklings- 
sted, imponerede,  som  vi  har  set,  Bernstorff  ved  sin  Rigdom; 
rundt  om  sig  saa  han  en  blomstrende  Industri  og  levende  Handel, 
en  omfattende  Kolonialpolitik.  Ganske  vist  saa  han  Krig  og  slet 
Styrelse  hæmme  det  brogede  Næringsliv,  ofte  fyldtes  han  af  bange 
Anelser  for  Frankrigs  økonomiske  Fremtid,  og  han  har  vel  forud- 
set, at  Frankrig  kunde  sætte  sin  Kolonialmagt  til  og  bringe  sine 
Finanser  i  ubodeligt  Forfald;  men  stærkere  virkede  dog  Indtrykket 
af  de  umaadelige  Hjælpekilder  og  deres  alsidige  Udvikling.  Hvad 
var  her  ikke  at  lære  for  en  Mand  der  kom  fra  Nordtysklands 
endnu  kummerlig  fortrykte  Handelsbyer  og  i  Erindringen  havde 
Danmarks  fattige  Bondeland,  elendige  Købstæder  og  lille  Hoved- 
stad! Alle  franske  økonomiske  Theoretikere  drøftede  Handel  og 
Industri  i  merkantilistisk  Aand.  Udvikling  heraf  var  al  Statsmands- 
visdoms  højeste  Maal. 

Bernstorff  havde,  da  han  kom  til  Frankrig,  en  klar  Fornem- 
melse af,  at  han  her  stod  overfor  Forhold  som  han  ikke  var 
hjemme  i.  Det  blev  da  hans  første  Arbejde  grundigt  og  sam- 
vittighedsfuldt at  sætte  sig  ind  i  alle  Handelsforhold,  og  vi  kan 
følge  hans  energiske  Bestræbelser  derfor.  Bevarede  Breve  viser 
hans  ivrige  Korrespondance  med  de  danske  Konsuler;  idelig  ud- 
sendte han  Cirkulærer  og  indkrævede  Oplysninger.')  Han  søgte 
systematisk  Omgang  med  kyndige  franske  Handelsmænd  for  at 
supplere  de  Oplysninger,  han  kunde  faa  hos  den  franske  Han- 
delsminister og  de  Embedsmænd,  med  hvem  han  paa  Embeds- 
vegne  maatte  drøfte  Handelsspørgsmaal,  der  berørte  det  Land  som 
han  repræsenterede.  Hos  Regeringen  i  København  udbad  han 
sig  stadig  Oplysninger  om  Handelsforhold  og  forlangte  uopholde- 
lig Underretning  om  Ændringer  i  Handels-  og  Skibsfartslovgiv- 
ningen  og  om  de  praktiske  Forhold  der  faldt  ind  under  disse 
Omraader,  om  de  forskellige  Handelskompagniers  Love  og  Pro- 
jekter, om  Udførsels-  og  Indførsels-Statistik  o.  s.  v. 

Berckentin,  med  hvem  han  stod  i  stadig  Korrespondance,  var 
Direktør  for  Kommercekollegiet  og  fra  1747  ogsaa  for  det  almin- 
delige Handelsselskab;  idelig  kom  Bernstorff  i  sine  Breve  til  ham 
ind  paa  Handelsforhold,  han  var  utrættelig  til  at  spørge  og  stille 
Forslag.  Bernstorffs  Interesse  for  Handelen  vaktes  ikke  ved  Tan- 
ken   om,    at    han    ligesom    Berckentin    en   skøn    Dag   kunde   blive 

kaldet  til  som  Minister  i  Danmark  at  lede  denne  Side  af  Stats- 
styrelsen;  han  ønskede  ikke  at  opgive  sin  diplomatiske  Virksom- 
hed. Men  det  laa  i  hans  Natur  at  udvide  Rammerne  for  sin 
Gærning,  og  naar  han  tog  en  ny  Opgave  op,  saa  han  stort  og 
overlegent  paa  den. 

Tusind  smaa  forskellige  Oplysninger  om  Danmark- Norges 
Handel  med  Frankrig,  der  efterhaanden  tilflød  ham,  grupperede 
sig  hurtig  efter  de  store  almindelige  Synspunkter  hvorunder  han 
altid  saa  sin  Virksomhed.  Et  stort  handelspolitisk  System  voksede 
frem  hos  ham,  hvilket  han,  adskillige  Aar  før  han  selv  blev  dansk 
Statsminister,  fremsatte  for  sin  Regering. 

Grundlaget  var  Tidens  almindelige  Opfattelse  af  Handel  og 
Industri  som  ethvert  Lands  væsentligste  Indtægtskilder,  som  en 
klog  Statsøkonomi  først  og  fremmest  maa  søge  at  ophjælpe.  Bern- 
storff havde  fuldt  ud  antaget  disse  Merkantilismens  Grundsætninger. 
Siden  under  sit  Ministerium  drev  han  dem  ud  til  farlige  Yderlig- 
heder, men  endnu  under  Opholdet  i  Frankrig  traadte  disse  fun- 
damentale Theorier,  enhver  Datidens  Statsmænds  ABC,  ikke  stærkt 
frem.  De  almindelige  Principper  [or  Danmark-Norges  indre  Sty- 
relse vedkom  ham  endnu  ikke;  han  holdt  sig  helst  strængt  til 
sit  Omraade,  saa  det  alene  blev  Danmark-Norges  Handelsforbin- 
delse med  Frankrig,  han  opfattede  fra  et  politisk-økonomisk  Hel- 
hedssynspunkt. 

Grundlaget  for  de  to  Staters  Handelsforbindelse  var  en  dansk- 
fransk Traktat  af  23.  August  1742,  der  havde  indrømmet  den 
dansk-norske  Handel  adskillige  Fordele,  saasom  at  de  dansk-norske 
Købmænd  ikke  i  Frankrig  skulde  betale  større  Told  end  de  franske, 
at  der  ikke  under  Kontrabande  skulde  forstaas  Korn  eller  andre 
Fødevarer,  og  endelig  den  omstridte  Sætning:  frit  Skib  giver  fri 
Ladning;  disse  to  sidste  Bestemmelser  var  netop  nu  under  Sø- 
krigen af  stor  Betydning.  Traktaten  var  imidlertid  sluttet  paa 
forholdsvis  kort  Aaremaal,  og  i  Tide  maatte  Bestræbelserne  rettes 
paa  at  faa  den  fornyet  og  forbedret  til  Fordel  for  Danmark. 

Allerede  i  1745  havde  Bernstorff  begyndt  at  forhandle  med 
den  franske  Regering  om  Handelsspørgsmaal  af  større  Rækkevidde. 
Han  havde  tidlig  paa  Aaret  forespurgt  de  danske  Konsuler  i 
Frankrig,  om  man  ikke  under  de  nuværende  Konjunkturer  burde 
forsøge  at  udvide  Danmarks  Handel  paa  Frankrig;    da  Danmark- 

Norge  var  neutralt  under  Frankrigs  Krig,  frembød  der  sig  særlige 
Muligheder.  De  fleste  Konsuler  gav  intetsigende  Svar,  kun  en 
enkelt,  den  paapassende  og  intelligente  Noorden  i  la  Rochelle, 
pegede  paa  Tørfiskindførslen  som  et  Punkt  hvor  der  maaske  lod 
sig  udrette  noget.  Den  franske  Fiskefangst  paa  New  Foundland 
og  de  store  Banker  var  standset  af  Krigen,  hvad  Hollænderne 
indførte,  slog  ikke  til,  og  der  var  en  for  den  fattige  franske  Be- 
folkning højst  følelig  Mangel  paa  Tørfisk,  en  Fødevare  som  man 
af  Hensyn  til  de  mange  Fastedage  absolut  ikke  kunde  undvære. 
Selv  mellem  franske  Købmænd,  med  hvem  Noorden  havde  drøftet 
Sagen,  var  der  derfor  Ønsker  om  at  faa  en  dansk  Fiskeindførsel 
i  Gang;  Handelskammeret  i  la  Rochelle  var  villigt  til  at  andrage 
hos  den  franske  Regering  om  fornøden  Toldnedsættelse  for  danske 
Skibe,  thi  uden  en  saadan  var  Sagen  umulig;  Hollænderne  alene 
havde  Toldbegunstigelser  der  udelukkede  enhver   Konkurrence.') 

Paa  Grundlag  af  disse  Oplysninger  indledede  Bernstorff  i  No- 
vember 1745  Forhandlinger  med  den  franske  Regering  om  Ned- 
sættelse i  Tolden  paa  Tørfisk.  Paa  sin  første  Henvendelse  fik 
han  et  bestemt  Afslag;  det  afskrækkede  ham  dog  ikke,  og  han 
forhandlede  videre  med  Maurepas  og  Generalskatteforpagteren.-) 
I  Løbet  af  1746  overvandt  han  efterhaanden  deres  Betænkelig- 
heder, og  i  Begyndelsen  af  1747  fik  han  virkelig  Tolden  paa  de 
Sorter  Tørfisk,  som  Franskmændene  selv  ikke  fiskede,  nedsat  til 
samme  Størrelse  som  den,  Hollænderne  svarede,  foreløbig  for  et 
Aar  at  regne  fra  1.  Marts  1747.  Endnu  før  Aaret  var  omme,  fik 
han  tilstaaet  Forlængelse  indtil  1.  April  1749,  og  før  denne  Frist 
udløb,  var  man  inde  paa  langt  videre  gaaende  Forhandlinger.-') 
14.  April  1747  havde  Bernstorff  nemlig  taget  den  dansk-norske 
Handel  paa  Frankrig  op  til  samlet  Behandling;  i  udførlige  De- 
pecher og  Breve  gjorde  han  Rede  for  Sagernes  Stilling  og  stillede 
en  Række  vidtgaaende  Forslag.  Under  den  senere  Drøftelse  ud- 
dybede og  supplerede  han  sin  Opfattelse;  vi  har  her  et  fyldigt 
Udtryk  for  hans  handelspolitiske  Synspunkter. 

Frankrig  var  efter  Bernstorffs  Mening  af  alle  Europas  Lande 
det  hvormed  Danmark-Norge  med  størst  Fordel  kunde  drive 
Handel.  Sejladsen  derhen  var  ikke  farlig,  Kysterne  let  tilgænge- 
lige, og  Havnene  talrige  og  gode.  Der  var  ingen  Konkurrence 
mellem  franske  og  danske  Produkter;  Franskmændene  trængte  til 

Nordens  Fisk,  Tømmer  og  Tjære,  vi  til  Vin,  Salt  og  Brændevin. 
Franskmændene  sejlede  nødig  Nord  paa,  helst  gik  de  selv  mod 
Syd  til  Middelhavet  eller  til  den  ny  Verden  og  lod  nordiske 
Skibe  bringe  og  hente  Varer;  det  gav  Mulighed  for  en  indbrin- 
gende Fragthandel  paa  Frankrig. 

Men  endvidere  burde  efter  Bernstorffs  Mening  gensidig  Inter- 
esse føre  til  forøget  Handelssamkvem  mellem  de  to  Stater.  Frank- 
rig maatte  hellere  unde  Danskerne  Søgning  end  Englændere  og 
Hollændere,  der  altid  var  Frankrigs  værste  Handelsrivaler  og  der- 
til ofte  deres  politiske  Fjender;  omvendt  maatte  Danmark  ønske 
i  Frankrig  at  finde  Afsætning  for  saa  mange  Varer  som  muligt 
for  at  forøge  „Folkemængden,  Velstanden,  Industrien  og  Dygtig- 
heden i  Søfart"  i  Danmark.  „Af  alle  Midler  til  at  forøge  Rigets 
Anseelse,  Rigdom  og  Styrke  er  Udvikling  af  Handelen  den  ufar- 
ligste, den  læmpeligste  og  den  sikreste."^) 

Alt  opfordrede  derfor  til  at  knytte  Handelsforbindelser  i  størst 
mulig  Udstrækning  med  Frankrig;  det  var  den  fordelagtigste,  ufar- 
ligste og  mindst  generende  Handel  af  alle.  Men,  fremhæver  Bern- 
storff, man  havde  hidtil  gjort  altfor  lidt  i  denne  Henseende.  De 
lange  Krige  i  det  17.  Aarhundrede  og  i  Begyndelsen  af  det  18. 
havde  standset  den  før  saa  livlige  Handelsforbindelse  mellem  de 
to  nordiske  Lande  og  Frankrig;  i  lang  Tid  havde  danske  Skibe 
ikke  besøgt  franske  Havne,  Franskmændene  havde  vænnet  sig  af 
med  at  modtage  danske  Varer,  de  havde  sluttet  ny  Forbindelser, 
der  omsider  havde  lukket  Havnene  for  os,  idet  andre  Nationer 
havde  opnaaet  Begunstigelser  der  gjorde  deres  Konkurrence  øde- 
læggende. Øjeblikkelige  politiske  Forhold  havde  bragt  den  franske 
Regering  til  at  glemme  Frankrigs  blivende  Interesser.  Hver 
Gang  det  gjaldt  om  at  løsrive  Holland  fra  en  farlig  Alliance, 
havde  man  anvendt  det  samme  Middel,  at  tilstaa  dem  Told- 
nedsættelser eller  andre  Handelsprivilegier.  Fremfor  alt  havde 
Fleury  set  mindre  klart  i  disse  Forhold  end  hans  Forgængere, 
og  havde  i  1739  kronet  den  ukloge  Politik  ved  en  Handelstrak- 
tat  der  havde  lagt  næsten  al  Indførsel  af  Fisk  i  Hollændernes 
Hænder. 

Vi  var  da  næsten  glemte  i  Frankrig,  Købmændene  havde 
glemt,  at  de  bedre  og  billigere  kunde  faa  direkte  fra  Danmark- 
Norge   hvad   de  nu  i  dyre  Domme  maatte  købe  af  Hollænderne. 

Først  ved  Traktaten  af  23.  August  1742  var  der  gjort  Forsøg  paa 
at  vække  den  gamle  Forbindelse  til  Live  igen.  Danske  Købmænd 
fik  paa  ny  Lyst  til  at  gøre  sig  kendte  i  Frankrig.  Der  var  lagt 
en  Grundvold  som  man  kunde  bygge  videre  paa,  men  det  gjaldt 
om  at  bruge  Tiden,  netop  nu  maatte  der  handles,  hævdede  Bern- 
storff med  Styrke. 

Han  havde  nøje  fulgt  Hollands  politiske  Forhold  til  Frankrig 
under  denne  Krig;  i  Paris  var  der  god  Anledning  dertil,  fra  Larrey, 
hans  Tillidsmand  i  Holland,  der  nu  var  traadt  i  Generalstatholde- 
rens Tjeneste,  fik  han  værdifulde  Vink;  henimod  Slutningen  af 
Bernstorffs  Ophold  i  Paris,  da  Handelstraktatforhandlingerne  var 
særlig  brændende,  kom  Larrey  til  Paris  som  Generalstaternes 
Gesandt;  Bernstorff  og  han  omgikkes  intimt,  og  denne  Forbin- 
delse med  Repræsentanten  for  den  Magt,  hvis  Interesser  var  dets 
egne  mest  modsatte,  blev  ikke  til  Skade  for  Danmark;  thi  Bern- 
storff var  ubetinget  den  mest  overlegne  af  de  to. 

Det  politiske  Forhold  mellem  Frankrig  og  Nederlandene  var 
i  disse  Aar  under  Arvefølgekrigens  skiftende  Situationer  højst 
ujævnt,  og  Bernstorff  mente,  at  Øjeblikket  var  gunstigt  for  et 
Forsøg  paa  at  kile  sig  ind  mellem  de  to  Stater.  Men  han  var 
klar  over  Vanskeligheden  herved;  selv  om  den  franske  Regering 
nu  selv  ønskede  at  ramme  Hollænderne  ved  at  begunstige  en 
dansk  Konkurrence,  kunde  politisk  Opportunisme  let  atter  faa 
Overtaget,  saa  at  man  købte  andre  Fordele  ved  Handelsbegunsti- 
gelser. 

Enkelte  Sider  af  den  dansk-norske  Handel  maatte,  fremhævede 
Bernstorff,  spille  en  særlig  stor  Rolle  i  Krigstid,  naar  Frankrigs 
Skibsfart  laa  nede. 

Dette  gjaldt  den  omtalte  Stokfiskhandel;  den  voksede  naar 
Franskmændenes  egen  Fangst  paa  de  store  Banker  var  standset. 
1  en  endnu  højere  Grad  gjaldt  det  Fragtfarten,  Transporten  af 
Varer  fra  den  ene  franske  Havn  til  den  anden,  denne  de  neu- 
trale Skibes  sikreste  og  letteste  Fortjeneste.  Dette  havde  de 
danske  Rederier  forstaaet,  og  i  Krigens  første  Aar  havde  de 
med  Fordel  lagt  sig  derefter,  særlig  paa  Poitous  og  Guiennes 
Kyster,  hvor  de  ingen  Konkurrence  havde  haft.  Englænderne 
havde  imidlertid  som  sædvanlig  passet  nøje  paa  denne  Konkur- 
rent,  der  begunstiget  af  Krigen    brød    ind    paa   et   nyt  Sted;   de 

havde  fortrædiget  den  dansk-norske  Fragthandel  paa  enhver  Maade 
og  havde  kapret  Skibene  eller  i  ethvert  Fald  den  franske  Ladning 
uden  Hensyn  til  „le  grand  maxime  de  la  mer":  „Frit  Skib  giver 
fri  Ladning".  De  havde  vist  sig  langt  strængere  imod  danske 
Skibe  end  imod  hollandske,  hvorfor  de  franske  Købmænd  natur- 
ligvis hellere  søgte  til  de  hollandske  Fragtskibe,  der  kunde  fragte 
billigere,  da  de  kunde  nøjes  med  en  Assurance,  3  '^  o  under  den, 
de  danske  Skibe  maatte  betale.  Derved  havde  Hollænderne  taget 
den  bedste  Del  af  den  Fragt  som  den  danske  Skibsfart  var  i 
Færd  med  at  erobre. 

Endnu  var  der,  da  Bernstorff  i  April  1747  skrev  herom,  ad- 
skilligt tilbage,  og  han  mente,  at  det  Aar,  der  vel  endnu  vilde 
gaa  før  Freden  blev  sluttet,  hvis  de  danske  Redere  brugte  sig 
godt,  nok  kunde  blive  fuldt  af  „ekstraordinær  Velsignelse  og 
Vinding  for  vor  Skibsfart".  Men  de  danske  Konsuler  i  de  franske 
Havne  maatte  arbejde  ivrigt,  den  danske  Gesandt  i  London  maatte 
lægge  det  størst  mulige  Pres  paa  den  engelske  Regering  for  at 
faa  Traktater  og  Søfartsregler  overholdte  og  burde  have  Ordre  til 
hurtig  og  direkte  at  melde  Bernstorff  alle  Forhandlinger  og  Af- 
gørelser, for  at  de  i  Forstaaelse  med  hinanden  kunde  instruere 
Konsulerne  og  varsko  Skibsførere  og  Købmænd. 

Denne  Trafik,  hvis  særegne  Blomstring  beroede  paa  Krigen, 
var  dog  kun  midlertidig;  vigtigere  var  den  Handel  og  Skibsfart 
der  kunde  vedblive  i  Fredstid.  Den  berørte  dels  Middelhavet  og 
dels  Oceanet,  Frankrigs  Vestkyst. 

Med  Middelhavshandelen,  der  i  sin  hele  Udstrækning  ikke 
blot  omfattede  Frankrig  men  ogsaa  Italien  og  Levanten,  var  efter 
Bernstorffs  Fremstilling  dansk-norske  Købmænd  aldeles  ukendte; 
men  ligesom  denne  Handel  havde  været  en  Guldgrube  for  Hol- 
lænderne, burde  den  blive  det  for  os.  Bernstorff  tillagde  netop 
denne  Handel  en  overordentlig  Betydning,  her  kunde  der  findes 
ny  Afsætning  for  Fisk,  og  i  Middelhavet  kunde  de  lossede  Fiske- 
skuder finde  rigelig  Returfragt. i)  Det  danske  Flag  burde  blive 
lige  saa  kendt  paa  Middelhavet,  som  det  hollandske  var  og  som  det 
svenske  var  ved  at  blive.  I  sin  Tid  havde  ingen  troet,  at  Sven- 
skerne var  skikket  til  at  faa  Fragtfart  i  Gang  dernede,  men  allige- 
vel havde  de  gjort  forbavsende  Fremskridt  i  den  sidste  Snes  Aar; 
vi  burde  skænke  dette  den   største   Opmærksomhed,   det  kunde 

faa  højst  ubehagelige  Følger,  om  det  folkerigere  og  i  visse  Hen- 
seender af  Naturen  rigere  udstyrede  Sverige  tog  Luven  fra  os  i 
Handel  og  Skibsfart.  Vi  burde  tage  fat  med  Kraft;  der  maatte 
afsluttes  endnu  flere  Traktater  med  Barbareskerne  end  der  alle- 
rede var,  for  fuldstændig  at  sikre  det  danske  Flag  mod  Sorover- 
staternes  Krydsere;  to  energiske  Konsuler,  Ployart  i  Marseille  og 
Hansen  de  Liljendal  i  Bordeaux,  burde  støttes  i  deres  Bestræbelser 
for  at  drage  danske  Skibe  til  Middelhavshavnene;  hos  den  franske 
Regering  burde  man  udvirke  særlige  Begunstigelser  for  de  danske 
Skibe  der  fragtede  Varer  fra  Levanten  til  Sydfrankrig,  saaledes 
Fritagelse  for  en  20 "o  Afgift  ved  Indførsel  af  en  Del  vigtige 
Varer.  En  Konkurrence  med  Hollændere  og  Svenskere  maatte 
efterhaanden  kunne  oparbejdes. 

Dette  var  helt  ukendt  Jord.  Vel  kendt  for  dansk-norske  Redere 
og  Købmænd  var  derimod  Oceanhandelen  paa  Frankrigs  Vestkyst- 
havne. Her  havde  de  kun  lidt  at  lære;  de  vidste  Besked  om  de 
rette  Varer  og  om  den  rette  Tid  for  Køb  og  Salg.  Her  gjaldt 
det  blot  at  vække  deres  Flid  og  Aarvaagenhed  og  faa  dem  til  at 
benytte  den  belejlige  Tid,  saa  Franskmændene  ved  de  Danskes 
Dygtighed  og  Præcision  kunde  bringes  til  at  glemme  deres  gamle 
Forbindelser.  Konsulerne  maa  gøre  alt  for  at  understøtte  Arbejdet 
herpaa.  Den  fransk-danske  Handelstraktats  Bestemmelser  var, 
mente  Bernstorff^,  i  og  for  sig  gode  nok,  men  de  underordnede 
franske  Havne-  og  Toldembedsmænd  haandhævede  den  slet  og 
vilkaarligt  til  Skade  for  Danmarks  Handel.  Dette  maatte  ændres, 
og  man  burde  med  Støtte  i  Traktaten  af  1742  stræbe  at  faa  en 
klar  og  utvetydig  Tarif  for  alle  Varer  og  alle  Havne.  En  saadan 
Tarif  havde  Hollænderne  og  Hansestæderne  allerede,  og  Sven- 
skerne, som  netop  nu  laa  i  Underhandlinger  om  en  ny  Handels- 
traktat,  var  ogsaa  ved  at  faa  en  lignende  affattet.  Endelig  burde 
man  faa  fjærnet  en  Række  besværlige  Smaaafgifter,  der  nu  hvilede 
paa  den  danske  Skibsfart  paa  Frankrig  og  f.  Eks.  vanskeliggjorde 
Udladning  af  Varer  i  mindre  Partier  til  forskellige  Havne  i  Nær- 
heden af  Ankomsthavnen. 

Saaledes  formede  Bernstorff"  sit  Program  for  det  diplomatiske 
Arbejde  for  øget  Handel  paa  Frankrig;  Opgaven  blev  først  og  sidst 
at  faa  Danmark  sidestillet  med  den  mest  begunstigede  Nation,  Hol- 
lænderne. 

Men  Sagen  havde  ogsaa  andre  Sider,  paa  hvilke  Bernstorff 
ikke  lagde  mindre  Vægt.  Han  indsaa,  at  man  for  at  opnaa  Ind- 
rømmelser og  Begunstigelser  af  den  franske  Regering  maatte  yde 
noget  til  Gengæld.  Om  enhver  Indrømmelse  vilde  den  franske 
Regering  indhente  Betænkning  fra  Handelskamrene  i  de  inter- 
esserede Havnebyer,  og  det  var  af  største  Vigtighed,  at  man  fra 
først  af  i  Frankrig  var  paa  det  Rene  med,  at  den  attraaede  Han- 
delsforbindelse var  til  gensidig  Fordel.  Han  maatte  derfor  hurtigst 
muligt  vide,  hvilken  Gengæld  han  kunde  stille  i  Udsigt.  Om  Told- 
begunstigelser i  Danmark  mente  han  ikke  at  der  kunde  være 
Tale,  det  vilde  forringe  Kongens  Indtægter,  „en  Genstand  der 
er  altfor  hellig  til  at  den  tør  røres";  heller  ikke  paa  Monopoler 
burde  man  indlade  sig,  saa  tabte  man  paa  en  Kant  hvad  man 
vandt  paa  en  anden.  Nej,  foreslog  Bernstorff,  man  burde  vælge 
en  helt  anden  Fremgangsmaade,  og  hermed  stod  han  ved  det 
mest  vidtrækkende  af  sine  Forslag. 

Man  skulde  søge  afsluttet  Overenskomster  .med  de  franske 
Handelskompagnier  eller  med  den  franske  Stat,  hvorved  man  for 
et  vist  Aaremaal  forpligtede  sig  lil  at  levere,  henholdsvis  modtage 
visse  Varer  til  en  Pris,  der  forud  fastsattes  saaledes,  at  man  paa 
begge  Sider  kunde  have  Fordel  deraf.  Danske  Købmænd  og 
Handelsselskaber  skulde  i  Frankrig  bestille  Salt,  Vin  og  Brændevin, 
Varer  som  man  alligevel  maatte  hente  dér,  og  til  Gengæld  skulde 
vi  levere  vore  naturlige  Produkter.  Naar  den  ulyksalige  Kvæg- 
syge, der  i  Øjeblikket  hærgede  Danmark,  var  forbi,  maatte  man, 
paapegede  Bernstorff,  dog  kunne  levere  salt  Kød,  Smør  og  andre 
Levnedsmidler;  hvorfor  skulde  Danmark  ikke  lige  saa  vel  kunne 
udføre  sligt  til  Frankrig  som  Irland,  der  endogsaa  under  Krigen 
havde  Udførsel  deraf?  Men  fremfor  alt  frembragte  Norge  en 
Mængde  Produkter  som  savnedes  i  Frankrig.  „Vore  Kyster  og 
Have  vrimler  af  Fisk,  vi  ligger  nær  ved  den  øvrige  Del  af  Nord- 
europa, hvor  alle  søfarende  Nationer  forsyner  sig  med  alt  hvad 
de  har  Brug  for  til  Skibsbygning  og  Skibsfart.  Naar  vi  har  saa 
mange  Hjælpekilder,  maa  vi  kunne  gøre  Frankrig  interesseret  i 
vor  Handel.  Med  uhyre  Bekostning  faar  de  franske  Skibsværfter 
Materialer  fra  Riga;  det  er  slet  Økonomi  og  koster  den  franske 
Stat  alt  for  mange  Penge.  Vi  kan  tilbyde  at  levere  alt  hvad  der 
behøves,  og  enten  faar  vi  det  fra  vort  Norge  eller  vi  henter  det 

fra  Livland  og  stryger  Fragten,  der  er  sikker  og  god  Fortjeneste, 
i  vor  Lomme.  Og  kunde  man  ikke  gøre  noget  lignende  med 
mindre  vigtige  Varer  som  Tjære  og  Jærn,  som  vi  jo  selv  frem- 
bringer, eller  med  Hamp  og  maaske  med  Pelsværk,  Ruslands 
Udførselsvarer?"  „Vi  ligger  ved  Indgangen  til  Norden,  Hav  om- 
giver os  paa  alle  Sider,  vi  er  Sømænd  og  Fiskere  fra  Fødselen 
af,  kan  vi  dog  ikke  med  alle  disse  Fordele  finde  Grundlag  for 
nye  Handelsgrene,  der  har  samme  Værdi  for  Frankrig  som  for 
os?"  „Hollænderne  har  forstaaet  at  drage  Fordel  af  deres  Be- 
liggenhed, der  gør  dem  saa  betydningsfulde  for  Frankrig.  De  har 
ladet  sig  købe,  de  har  solgt  deres  politiske  Holdning  og  under- 
tiden deres  Forbindelser.  Lad  dem  om  denne  lidet  hæderlige 
Manøvre,  lad  os  holde  os  til  Naturen  og  til  hvad  den  har  givet 
os.  Vi  bliver  mindre  ivrig  eftertragtede  end  de,  man  vil  ikke 
ødsle  Privilegier  eller  Prærogativer  paa  os;  man  vil  kun  tilstaa 
os  disse  efter  Vægt,  men  vor  Fremgang  bliver  sikrere,  vore  Aftaler 
solidere.  Handelsforbindelser,  der  kun  er  grundede  paa  politiske 
Systemer,  skifter  og  forsvinder  før  eller  siden  med  disse;  vore 
er  byggede  paa  selve  Naturen  og  bliver  lige  saa  lidt  underkastede 
Modgang  som  denne,  forudsat  at  vi  træffer  vore  Foranstaltninger 
overensstemmende  med  dens  Love." 

Denne  Bernstorffs  Betragtning  er  lige  saa  behersket  forstan- 
dig som  den  er  storliniet  og  vidtskuende.  Tidens  iltre  merkan- 
tile Interesse  udfolder  sig  i  hans  Ord,  men  sund  er  hans  gentagne 
Fremhævelse  af,  at  det  er  Danmark-Norges  naturlige  Rigdomme 
der  skal  udnyttes.  Merkantilismen  bragte  ellers  Statsmænd  til  at 
opbygge  store  kunstige  Erhværv;  intet  saadant  spores  i  Bernstorffs 
Udmaling  af,  hvad  Danmark-Norge  skulde  udføre. 

Vigtigere  end  alle  Forhandlinger  med  den  franske  Regering 
var  det  dog,  fremhævede  Bernstorff,  at  man  erhværvede  Folkets 
Tillid.  „Jeg  siger  det  med  Sorg,  vi  besidder  den  ikke,  og  vore 
Købmænd  og  Søfolk  har  kun  alt  for  megen  Skyld  deri."  Saa 
længe  det  var  Tilfældet,  hjalp  de  gensidige  Privilegier  ikke.  De 
danske  Købmænd  forlangte  alt  for  stor  Vinding,  de  foretrak  ikke 
som  Englændere  og  Hollændere  en  stadig  og  jævn  Vinding  for 
en  sjælden  og  usædvanlig  stor,  og  hvad  værre  var,  de  bedrog 
ofte  Køberne  baade  med  Hensyn  til  Varernes  Kvalitet  og  med 
Hensyn  til  Maal  og  Vægt. 

Det  Billede,  Bernstorff  i  sine  Depecher  maler  af  den  dansk- 
norske Købmands-  og  Skipperstand,  er  overmaade  mørkt.  Hvor 
han  sammenlignede  dem  med  de  franske  Handelsmænd,  hvis  Virk- 
somhed han  iagttog  rundt  om  sig,  eller  med  Hollændere  og  Eng- 
lændere, faldt  det  altid  ud  til  Nordboernes  Skam.  Nord  fra  kom 
med  ganske  enkelte  Undtagelser  kun  tarvelige  Forretningsfolk, 
gridske  efter  Vinding,  uden  Begreb  om  hæderlige  og  holdbare 
Forretningsprincipper  og  uden  Ævne  til  at  udnytte  Konjunkturerne. 
Danmark-Norges  Købmandsstand  stod  efter  hans  Skildring  langt 
tilbage  for  andre  Landes,  den  var  uden  Driftighed  og  traskede 
dorsk  og  sløv  ad  gamle  Stier,  den  levede  i  ganske  primitive  Til- 
stande. Hvad  man  hos  andre  søfarende  Nationer  forlængst  havde 
tilegnet  sig,  var  endnu  ikke  kommen  i  Brug  hos  Danske  og 
Norske.  Det  var  saaledes  umuligt  at  faa  danske  Redere  og  Sø- 
folk til  at  forstaa  den  Gavn,  de  kunde  have  af  deres  Konsuler. 
Der  var  danske  Konsuler  i  de  vigtigste  franske  Havne,  men  Køb- 
mændene og  Skipperne  henvendte  sig  aldrig  saaledes  som  andre 
Nationers  Forretningsfolk  til  dem  med  Forespørgsel  om  Markedets 
Tilstand,  Priser  o.  s.  v.  Opstod  der  Strid  mellem  Skipper  og  Be- 
sætning eller  mellem  to  danske  Skibe,  søgte  man  ikke  at  spare 
Tid  og  Penge  ved  Konsulens  Mægling  eller  Raad,  men  førte  for 
de  stedlige  Øvrigheder  kostbare  Processer  for  at  naa  en  Afgørelse 
efter  Love,  ingen  af  Parterne  havde  det  fjærneste  Begreb  om. 
Man  knyttede  ikke  Forbindelse  med  ansete  franske  Købmands- 
huse  eller  Handelskompagnier,  det  danske  Handelskompagni  lod 
1748  et  meget  betydningsfuldt  Forslag  ubesvaret,  der  kom  til  det 
fra  en  Kreds  af  franske  Købmænd,  hvorfor  disse  da  naturligvis 
ærgerlige  vendte  sig  andet  Steds  hen.  Uden  Held  forsøgte  Bernstorff 
at  retlede  og  paavirke  de  Købmænd  der  handlede  paa  Frankrig; 
han  lod  Konsulerne  skrive  til  dem  eller  bad  Kommercekollegiet 
sende  Vink  og  Informationer  videre;  enkelte  af  hans  Indberet- 
ninger om  Handels-  og  Toldforholdene  i  Frankrig  fik  han  Kom- 
mercekollegiet til  ved  Grosserersocietetet  at  lade  opslaa  i  Afskrifter 
paa  Børsen  i  København,  i)  Men  Nytten  var  ringe;  Bernstorffs 
Breve  vedblev  at  fyldes  med  Klager  over  de  dansk-norske  Køb- 
mænds Træghed  og  Uforstand. 

Denne  Vanskelighed  maatte  først  og  fremmest  overvindes. 
Men    Bernstorff  kom   her  ind   paa   Omraader  der   kun   indirekte 

vedrørte  ham;  han  udtalte  sig  derfor  med  en  vis  Forsigtighed  og 
skød  sig  stadig  ind  under,  at  Berckentin,  Kommercekollegiets  Chef, 
selvfølgelig  forstod  sig  meget  bedre  paa  disse  Spørgsmaal  end  han. 
Umiskendelig  er  dog  hans  Opfattelse  af,  hvor  langt  tilbage  man 
var  i  Danmark.  Her  burde  Regeringen  for  Alvor  tage  fat,  Han- 
delsstanden maatte  opdrages  til  at  forstaa  sit  eget  Bedste.  Hans 
almindelige  Betragtninger  udmundede  her  i  praktiske  Forslag.  I 
alle  Havne  og  Udladningssteder,  særlig  i  Norge,  hvor  der  ud- 
skibedes Fisk,  maatte  der  ansættes  kyndige  og  lønnede  Opsyns- 
mænd, der  kunde  standse  Besvigelserne;  de  skulde  kontrollere 
Sortering  og  Nedpakning,  paase  at  Varerne  var  sunde  og  gode, 
fremfor  alt,  hvor  det  var  letfordærvelige  Fiskevarer.  De  skulde 
give  gode  Raad  om  Varernes  Behandling,  og  Befolkningen  skulde 
tilpligtes  at  følge  disse ;  ofte  klagede  Bernstorff  over,  at  de  danske 
Eksportører  ikke  tog  Hensyn  til  deres  franske  Kunders  Smag. 
Danskerne  saltede  ikke  Studekødet  tilpas  for  de  franske  Ganer, 
Normændene  brugte  Fyrretræ  til  de  Tønder  hvori  de  nedsaltede 
Fisken,  og  dette  gav  Fisken  en  Afsmag  og  Lugt  som  Fransk- 
mændene ikke  kunde  døje.  Herpaa  maatte  Tilsynsmændene 
raade  Bod,  og  paa  hvert  enkelt  Kolli  maatte  de  sætte  Mærker 
der  sikrede  de  udenlandske  Købere  Kvalitet,  Vægt  og  Maal.  En- 
hver Besvigelse  maatte  straffes  strængt  og  Synderens  Navn  be- 
kendtgøres til  Advarsel  for  andre.  Der  maatte  udbredes  Med- 
delelser om  dette  Tilsyn  i  Udlandet  for  at  forøge  Tilliden  til  de 
nordiske  Varer. 

Bernstorff  foreslog  tillige  en  ny  Ordning  af  Konsulats- 
væsenet.  Han  havde  omhyggelig  studeret  de  franske  Konsulats- 
anordninger,  særlig  Ludvig  XIV's  (Colberts)  af  1681,  som  havde 
fundet  Efterligning  i  flere  andre  Stater.  Disse  burde  tages  til 
Mønster  for  en  dansk  Anordning,  der  skulde  fastslaa  Konsulernes 
retslige  Beføjelser  og  forpligte  Skibsførerne  til  at  søge  dem  i  alle 
Retstvistigheder  i  fremmede  Havne.  Skibsførerne  skulde  til-  og 
afmelde  Skibet  hos  Konsulerne,  forelægge  Sopas  til  Paategning 
og  Liste  over  Mandskabet  med  Angivelse  af  Hyrebetingelserne, 
for  at  Konsulerne  kunde  have  et  Grundlag  ved  Afgørelsen  af  Strid 
mellem  Skipper  og  Mandskab.  Til  et  saadant  Konsularreglemcnt 
udarbejdede  Legationssekretæren  Wasserschlebe  et  fuldstændigt 
Forslag;  med  iver  stod  han  Bernstorff  bi  overalt  hvor  det  drejede 

sig  om  Handels-  og  Søfartsforhold,  og  han  blev  paa  disse  Om- 
raader  hans  højre  Haand. 

Saaledes  var  omtrent  det  Program  som  Bernstorff  i  en  Mængde 
Depecher  stykkevis  og  i  samlede  Oversigter  med  Aars  Mellem- 
rum forelagde  Regeringen  i  København.  Vi  kan  derved  stille 
Horoskopet  for  den  Handelspolitik,  han  siden  kom  til  at  lede  som 
Medlem  af  Frederik  V's  Konseil,  som  Udenrigsminister  og  Depu- 
teret i  Kommercekollegiet. 

I  Form  af  Forslag  til  Overordnede  drog  Bernstorff  klare  Grund- 
linier for  en  energisk  Handelspolitik,  og  ingen  kunde  være  i  Tvivl 
om,  at  han,  hvis  det  stod  til  ham  som  Leder,  vilde  prøve  paa  at 
sætte  den  i  Værk  med  fuld  Konsekvens.  Bernstorffs  Forslag  fandt 
megen  Paaskønnelse  i  København.  Som  Schulin  paa  det  alminde- 
lige politiske  Omraade  var  kommen  til  at  sætte  Bernstorff  over- 
ordentlig højt,  saaledes  gjorde  han  det  her  hvor  Bernstorff  havde 
betraadt  helt  ny  Baner.  I  Schulins  Skrivelser  kom  Udtryk  for 
hans  og  Kongens  Anerkendelse  jævnlig  til  Orde;  efter  Modtagelsen 
af  Bernstorffs  første  almindelige  Forestilling  af  14.  April  1747 
skrev  han  saaledes:  „Den  Grundighed  og  Klarhed,  hvormed  Deres 
Ekscellense  har  skildret  og  udtømt  dette  Æmne,  er  i  lige  høj  Grad 
til  Ære  for  Deres  Skarpsindighed  og  Deres  Iver  for  Tjenesten", 
og  han  udtalte  sin  varmeste  Tak  derfor.^)  Uforbeholdent  aner- 
kendte Schulin,  naar  de  paagældende  Forhandlinger  førte  til  et 
gunstigt  Resultat,  at  det  skyldtes  Bernstorffs  Fortjeneste.^) 

Berckentin  fulgte  igennem  sin  private  Brevveksling  med  Bern- 
storff dennes  Bestræbelser  med  megen  Interesse;  som  Præses  i 
Økonomi-  og  Kommercekollegiet,  hvor  for  øvrigt  ogsaa  Schulin 
var  Deputeret,  blev  det  ham  der  fik  de  Forslag  af  Bernstorff, 
som  vedrørte  de  indre  Forhold  i  Danmark,  til  Betænkning  og  Af- 
gørelse. Bernstorffs  Respekt  for  Berckentin  var  grundfæstet  gen- 
nem mange  Aar,  og  han  behandlede  ham  ved  enhver  Lejlighed 
som  den  overlegent  kyndige;  hver  Gang  han  fremførte  sine  Klager 
over  den  dansk- norske  Handels  Tilstand  eller  gjorde  Forslag  til 
dens  Forbedring,  henskød  han  det  beskedent  under  Berckentin; 
det  var,  plejede  han  at  sige,  utvivlsomt  altsammen  noget,  denne 
vidste  bedre,  han  meddelte  det  kun  fordi  han  ansaa  det  for  sin 
Pligt,  og  bad  om  Overbærenhed  for  sin  højst  mangelfulde  Viden. 
Dette  blev  efterhaanden  kun  en  Talemaade,   men,  det  bør  frem- 

hæves,  en  Talemaade  der  ingenlunde  bevidst  stod  som  saadan 
for  Bernstorff.  Det  hørte  til  Tidens  fastslaaede  Form  for  For- 
holdet mellem  Overordnede  og  Underordnede  at  lade  alt  frem- 
træde i  slige  yderlig  beskedne  Vendinger;  den,  der  ikke  brugte 
dem,  fik  Ord  for  at  være  kantet  og  grov.  Bernstorff  var  imid- 
lertid ualmindelig  vidtgaaende  i  sin  formelle  Beskedenhed;  man 
maa  arbejde  sig  dybt  ind  i  hans  Breve  for  at  forstaa,  at  det  kun 
er  Form.  I  Virkeligheden  stod  Berckentin  ingenlunde  som  den 
overlegne  paa  disse  Omraader;  Bernstorff  kunde  faa  positive  Op- 
lysninger hos  ham,  men  ingen  virkelig  Vejledning.  I  1740,  da 
Berckentin  kaldtes  ind  i  Konseil  og  Kommercekollegium,  havde 
han  aabent  sagt  til  Christian  VI,  at  han  ikke  havde  Begreb  om 
Handelssager;  i  18  Aar  havde  han  siddet  som  Gesandt  i  Wien 
og  ikke  haft  det  mindste  med  disse  Ting  at  gøre,  heller  ikke  i 
sin  Ungdom  havde  han  lagt  sig  derefter.')  Berckentin  var  ingen 
fremragende  Mand  og  fremfor  alt  ingen  Mand  med  Initiativ, 
Kommercekollegiets  Betænkninger  og  videre  gaaende  Forslag  i 
disse  Aar  gør  langtfra  noget  betydeligt  Indtryk,  og  Forretnings- 
gangen var  utrolig  langsom.  I  Kommercekollegiet  sad  som  De- 
puterede ved  Siden  af  ham  foruden  Schulin,  hvis  Hovedvirksomhed 
faldt  paa  Udenrigsstyrelsens  Omraade,  den  lidet  virksomme  og 
ret  ubegavede  Otto  Thott,  samt  Johan  Henrik  Desmerciéres,  Hen- 
ning von  Qualen,  og  fra  1747 — 50  Gehejmeraad  Konrad  Ditlev 
Reventlow;  ingen  af  dem  betød  mere  end  Chefen. 

Det  er  betegnende,  hvorledes  Bernstorffs  Forslag  behandledes. 
I  April  1747  kom  hans  store  Fremstilling  til  København  og  over- 
sendtes i  Maj  fra  tyske  Kancelli  til  Kommercekollegiet.  Der  gik 
Maaned  efter  Maaned  uden  at  Bernstorff  hørte  noget  til  den; 
Schulin  og  han  forhandlede  stadig  kun  om  en  Forlængelse  af  den 
Nedsættelse  i  Fisketolden,  man  ønskede  af  den  franske  Regering. 

Sidst  i  Oktober  1747  blev  Bernstorff  utaalmodig  og  bad  Schulin 
og  Berckentin  om  Svar;  før  han  gik  til  nogen  vidtgaaende  For- 
handling med  Maurepas,  maatte  han  vide,  hvad  man  fra  dansk 
Side  kunde  yde  til, Gengæld  for  de  Begunstigelser,  man  ønskede 
af  Frankrig.-)  Behændig  knyttede  han  sin  Paamindelse  til  en 
Lykønskning  i  Anledning  af  Oprettelsen  af  „det  almindelige  Han- 
delskompagni", for  hvilket  Berckentin  var  bleven  Formand,  og 
hvis  Oktroj   var  bleven   udstedt   4.  September,    Kongens   Salvings 

Dag.  Kompagniet  skulde  med  København  som  Midtpunkt  drive 
Handel  og  Fragtfart  ikke  blot  paa  Østersøen,  men  ogsaa  paa  Syd- 
og  Vesteuropa  og  føre  Varer  mellem  Norden  og  disse  Egne.  For 
saa  vidt  passede  dette  Kompagnis  Oprettelse  godt  til  Bernstorffs 
Forslag,  og  Tidspunktet  stemmer  ogsaa,  da  Forhandlingerne  derom 
begyndte  i  August  1747;  alligevel  kan  intet  oplyses  om,  at  det  er 
Bernstorffs  Fremhævelse  af  Fordelene  ved  Middelhavshandel  og 
Fragtfart  paa  Frankrig,  der  har  sat  Sagen  i  Gang;  hverken  Schu- 
lin  eller  Berckentin  antyder  sligt  i  Breve  til  ham.^)  Det  var 
imidlertid  naturligt,  at  Bernstorff  nu  gjorde  opmærksom  paa,  at 
netop  af  Hensyn  til  dette  ny  Kompagni  var  Øjeblikket  kommen 
til  at  handle.  Kommercekollegiet  forhastede  sig  dog  ikke;  først 
den  12.  Januar  1748  gav  det  Bernstorff  Svar,  og  dette  var  lidet 
tilfredsstillende.  -)  Den  Tarif,  Bernstorff  havde  omtalt,  fandt  Kom- 
mercekollegiet selvfølgelig  ønskelig,  men  ellers  indlod  man  sig" 
lidet  paa  hans  Forslag;  man  forlangte  ny  Oplysninger  om  Vil- 
kaarene  for  nordiske  Varers  Indførsel  i  Frankrig;  en  større  Ud- 
førsel af  Studekød  og  Smør  mente  Kollegiet  ikke  kunde  sættes  i 
■  Gang.  Almindelige  Synspunkter  og  Vejledning  indeholdt  Skrivelsen 
ikke,  Kommercekollegiet  lovede  kun  at  foranstalte  Undersøgelser 
i  Anledning  af  Bernstorffs  Klager  over  Manglerne  ved  Varernes 
Behandling  eller  Konsulatsforholdene. 

Bernstorff  tog  øjeblikkelig  fat  paa  at  skaffe  de  ønskede  Op- 
lysninger fra  sine  Konsuler.  I  Mellemtiden  indsendte  han  en  Liste 
over,  hvor  mange  dansk-norske  Skibe  der  havde  anløbet  de  franske 
Havne  i  det  foregaaende  Aar.  Den  var  udarbejdet  af  Konsulerne 
efter  hans  Ordre,  og  han  lovede  at  skaffe  lignende  for  Fremtiden. 
Ved  Indsendelsen  gjorde  han  opmærksom  paa,  at  alt  for  mange 
danske  Skibe  vendte  ballastede  hjem  fra  de  franske  Havne;  det 
vidnede  atter  om  Ligegyldighed  hos  Rederne,  at  de  ikke  søgte 
Returfragt.  ^) 

Konsulerne  smølede  til  Bernstorffs  store  Ærgrelse,  og  først 
den  16.  September  1748  kunde  han  indsende  en  udførlig  Fore- 
stilling, rettet  til  Kommercekollegiets  første  Deputerede.*) 

Indholdet  var  ikke  væsentlig  forskelligt  fra  hans  første  Frem- 
stilling, men  endnu  skarpere  end  før  klagede  han  over  de  dansk- 
norske Købmænds  Udygtighed  og  Uredelighed,  og  fremhævede, 
at  Grundbetingelserne    for   enhver   Handel    paa   Frankrig   var,   at 

dette  Forhold  grundig  forandredes;  nu  var  det  spildt  Veltalenhed, 
naar  han  eller  Konsulerne  forsøgte  at  faa  franske  Købmænd  til 
at  indlade  sig  med  de  danske  Forretningsfolk,  Franskmændene 
pegede  paa  afskrækkende  Tilfælde,  som  ikke  kunde  benægtes,  og 
vendte  sig  andet  Steds  hen.  Han  bilagde  sin  Fremstilling  med 
Eksempler;  her  havde  en  Ladning  norsk  Tjære  været  forfalsket 
ved  Iblanding  af  Sand;  her  havde  alle  Tønderne  i  en  Fiskerskude 
været  fyldte  med  Undermaalsfisk;  andre  Ladninger  havde  indeholdt 
slet  saltede  eller  rent  fordærvede  Varer.  „Die  ganze  Expedition 
hat  nichts  als  Negligierung  und  Betrug  angezeigt."  Resultatet  var, 
at  det  f.  Eks.  ved  Tjæreleverancer  til  paagældende  Sted  nu  i 
Kontrakten  udtrykkelig  forlangtes,  at  Tjæren  skulde  være  svensk, 
ikke  dansk  eller  norsk. 

Paa  denne  Baggrund  gentog  Bernstorff  alle  sine  Forslag  fra 
ifjor,  og  den  Energi,  hvormed  han  nu  for  anden  Gang  klagede, 
havde  omsider  nogen  Virkning.  I  Februar  1749  meddelte  Kom- 
mercekollegiet  ham,  at  der  nu  skulde  nedsættes  en  Kommission 
til  at  undersøge  de  omtalte  Mangler,  og  særlig  hvorledes  det  stod 
til  med  Fiskeudførslen  fra  Norge. ^)  3.  Marts  1747  udgik  der  en 
kongelig  Resolution  om,  at  Stiftamtmændene  i  Bergen  og  Trond- 
hjem  skulde  sammenkalde  forskellige  Øvrighedspersoner  til  Raad- 
slagning.  ^)  Hermed  var  Sagen  i  Gang,  men  det  gik  langsomt,  og 
først  da  Bernstorff  selv  var  kommen  ind  i  KommercekoUegiet, 
udkom  Forordningen  af  12.  September  1753  om  Fiskerierne  og 
Fiskehandelen  i  det  nordenfjældske  Norge  som  en  sen  Frugt  af 
hans  egne  Bestræbelser. 

Hurtigere  gik  det  med  hans  Krav  om  Instrukser  for  Be- 
nyttelsen af  Konsulerne;  allerede  3.  Marts  1749  udkom  en  saadan, 
der  om  end  med  en  Del  Ændringer  fulgte  de  Forslag  som  Bern- 
storff og  Wasserschlebe  havde  fremført  i  September  1748. 

Dette  sidste  var  naturligvis  en  Tilfredsstillelse,  men  paa  det 
allervigtigste  Punkt  opnaaede  Bernstorff  intet.  Hans  Hovedbetragt- 
ning havde  været,  at  Danmark  som  Vederlag  for  Begunstigel- 
serne skulde  byde'  et  Vederlag  i  Varetilførsel,  der  tillige  kunde 
give  den  dansk-norske  Handel  og  Skibsfart  et  Opsving;  dette  var 
den  største  Tanke  i  hans  oprindelige  Fremstilling,  men  netop 
denne  optog  KommercekoUegiet  slet  ikke;  om  det  var  af  Lige- 
gyldighed,  eller   fordi  nøgterne  Overvejelser   viste   dem   Umulig- 

heden  af  at  røre  ved  saa  stor  en  Opgave,  kunde  Bernstorff  ikke 
skønne.     Dette  har  sikkert  været  ham   en   Skuffelse.     Sin  diplo- 
matiske Aktion  maatte  han  imidlertid  indrette  derefter,  og  han  be- 
mærkede med  en  vis  Spydighed  i  sin  Skrivelse  af  16.  September 
1748,  at,  da  han  af  Kommercekollegiets  Svar  vel  maatte  slutte,  at 
man  intet  Vederlag  havde  at  byde  Frankrig,   saa  var  der  jo  intet 
andet  at  gøre  end  at  forvandle  Underhandlingen  til  en  Ansøgning. 
Paa  denne  Boug  fortsatte  han  Forhandlingerne  med  Puissieulx  og 
Maurepas  og  skød  de  almindelige  politiske   og  ikke   de   handels- 
politiske Synspunkter  i  Forgrunden.    Med  stor  Snildhed  manøvre- 
rede han  i  Slutningen  af  1748  og  i   1749,  medens  Forhandlingerne 
om  en  Fornyelse  af  den  almindelige  Venskabstraktat  mellem  Dan- 
mark og   Frankrig  stod   paa.     Hans   Formaal   var  stadig  at   sikre 
Danmark  lige  Rettigheder  med  de  mest  begunstigede   Stater;  før 
Fredsslutningen   i   1748  havde   han   frygtet,   at   det  skulde   lykkes 
Hollænderne  at  skaffe  sig  saadanne  Begunstigelser  i  Frankrig,  at 
de  endogsaa   kunde   udelukke   andre  fra  lignende   Fordele.     Med 
Glæde  saa  han,  at  det  ikke  lykkedes  den  franske  og  hollandske 
Regering  at  komme  til  Enighed;  i  1749,  da  hans  Ven  Larrey  førte 
Forhandlingerne   i   Paris,  støttede  Bernstorff,  der  var  overbevist 
om,  at  man  aldrig  kunde  opnaa  mere  end  Hollænderne,  Larreys 
Bestræbelser,  imod  at  denne  opgav  at  udelukke  andre  Nationer  fra 
de  Fordele,  han  tilsikrede  Nederlandene.^)    Bernstorffs  personlige 
Forbindelser  virkede  sammen  med  den  gunstige  politiske  Situation; 
30.   September    udstedte   den    franske    Regering   en    Deklaration, 
hvorefter  alle  dansk-norske  Skibe  skulde  nyde  de  samme  Rettig- 
heder i  Frankrig,  som  enten  var  indrømmede  eller  i  Fremtiden 
vilde  blive  indrømmede  de  mest  begunstigede  Nationer.    Ligesom 
Traktaten   af    14.   August   var   alt  vedrørende   denne   Deklaration 
bleven  affattet  ganske  som  Bernstorff  havde  foreslaaet. 

Bernstorff  kunde  derfor  være  tilfreds  med  det  vundne  Re- 
sultat, men  dog  var  han  ikke  sindet  at  blive  staaende  derved. 
Faa  Maaneder  efter  kaldtes  han  til  København;  det  var  hans  Hen- 
sigt og  Ønske  at  vende  tilbage  til  Frankrig,  men,  skrev  han  før 
sin  Afrejse  til  Berckentin,  Opholdet  i  København  vilde  han  be- 
nytte til  at  skaffe  sig  yderligere  Oplysninger  om  de  danske  Handels- 
forhold, for  saa  vidt  de   vedrørte   Vesteuropa,   for   med   fornyet 

Kraft  at  arbejde  videre  for  Udviklingen  af  Danmarks  Handel 
med  Frankrig;  der  var,  udtalte  han  stadig,  paa  dette  Omraade 
overordentlig  meget  at  gøre.  ^) 


III. 

Bernstorffs  Arbejde  var  Midtpunktet  for  hans  Tilværelse  i 
Paris,  hvor  stærkt  han  end  var  optaget  af  sin  Omgang  og  dens 
fængslende  Selskabsliv.  Hans  Depecher  fyldte  hvert  Aar  et  svært 
Bind;  Antallet  af  private  Breve  voksede  stadig,  og  han  havde 
ingen  Ævne  til  at  lægge  en  Del  af  Arbejdet  over  paa  sin  Sekretær, 
end  ikke  nu,  da  han  havde  Wasserschlebe,  hvem  han  fuldt  ud 
kunde  stole  paa,  og  som,  om  ikke  ved  sin  Fødsel,  ved  sin 
Dannelse  var  ham  ligestillet.  Under  Opholdet  i  Frankfurt  havde 
han  endogsaa  indstændig  frabedt  sig  at  faa  Legationssekretær,  da 
der  gik  Rygter  om,  at  man  vilde  tildele  ham  en  saadan."-)  Bernstorff 
skrev  Koncepter  til  de  fleste  Depecher,  de  vigtigere  af  politisk  eller 
intimt  Indhold  renskrev  han  ogsaa  selv,  kun  de  almindelige  med 
Oversigt  over  Begivenheder  besørgede  Wasserschlebe.-')  I  1744 
sendte  Bernstorff  75  Relationer  til  København;  at  Tallet  ikke  var 
endnu  større,  forklarer  han  med,  at  han  i  det  første  Fjerdingaar 
havde  været  paa  Rejse;  til  Schulin  skrev  han  desuden  72  Privat- 
breve, til  Madame  de  Belle-Isle  190,  og  til  andre  567.  Summen  af 
afsendte  Breve  og  Depecher  i  dette  Aar  opgør  han  til  904.^) 
Opgørelse  for  de  følgende  Aar  haves  ikke,  men  Tallet  steg  utvivl- 
somt med  flere  Hundrede.  Wasserschlebe  forbavsedes  over,  at 
han  kunde  faa  Tid  til  al  den  Brevskrivning;  senere  i  Kobenhavn 
blev  den  endda  mange  Gange  større.  Men  Bernstorff  kunde  over- 
komme det  utrolige,  skønt  der  bag  den  Lethed,  hvormed  han 
skrev,  efter  Wasserschlebes  Udsagn  laa  et  stort  Arbejde.  Bern- 
storff havde  vænnet  sig  til  at  udarbejde  sine  Depecher  Ord  til 
andet  i  Hovedet  før  han  nedskrev  dem;  undertiden,  naar  han 
dikterede  et  Brev,  vilde  han  ikke  benytte  det  Udtryk  der  først 
faldt  ham  ind,  fordi  han  vidste,  at  han  havde  anbragt  det  et  senere 
Sted  i  Depechen.  En  sikker  Hukommelse  stod  ham  til  Raadig- 
hed;  hans  Citater  og  Referater  af  Samtaler  eller  Aktstykker  er 
næsten   altid   korrekte;   Wasserschlebe   fortæller  det   dog  næsten 

Utrolige,  at  Bernstorff  undertiden,  naar  det  hastede  med  et  Brevs 
Afsendelse,  først  afsendte  det  og  saa  dikterede  Kopien  uden  at 
tage  Fejl  af  et  eneste  Ord. ') 

Sligt  bliver  kun  muligt  ved  den  overordentlige  Klarhed  der 
præger  alt  hvad  er  udgaaet  fra  Bernstorffs  Haand.  Ethvert 
Brev  og  enhver  Forestilling  er  bygget  over  en  fast  Plan;  skønt 
hans  Stil  langtfra  er  knap  eller  tør,  men  ofte  strømmer  i  fyldig 
Veltalenhed,  er  hver  Sætnings  Virkning  nøje  beregnet,  hvert  Ord 
løser  sin  særegne  Opgave;  intet  er  tilfældigt.  Bernstorff  er  en 
sand  Mester  i  diplomatisk  Korrespondance;  jeg  ved  ingen  af  det 
18.  Aarhundredes  store  Diplomater  der  i  Stilkunst  staar  over 
ham.  Fra  hans  Breve  tør  vi  vel  slutte  os  til  hans  Tale;  den  har, 
som  en  fransk  Minister  udtrykte  sig,  været  baaren  af  naturlig 
Veltalenhed.  Brevenes  Klarhed  og  rolige  saglige  Bevisførelse 
har  man  kunnet  genfinde  dér,  lige  saa  vel  som  den  varme  ind- 
trængende Overbevisning,  hvormed  han  fremførte  alt  hvad  der 
laa  ham  paa  Hjærte.  Hans  Form  var  altid  yderst  høflig,  men 
lagde  aldrig  Skjul  paa  en  Modsætning  eller  paa  et  ubehageligt  Syns- 
punkt. Hans  udprægede  Personlighed  gjorde  sig  gældende  under 
de  slebne  Former. 

Arbejdet  var  en  Livsbetingelse  for  Bernstorff,  han  kunde  ikke 
undvære  dette  faste  Holdepunkt,  og  var  overhovedet  en  midt- 
punktsøgende Natur,  i  Modsætning  til  den  Kreds  af  Mennesker 
som  han  i  Paris  kom  til  at  leve  sammen  med,  hvis  Glæde  det  var 
at  sprede  sig  saa  stærkt  som  muligt.  Men  ogsaa  i  Selskabslivet 
søgte  han  et  fast  Udgangspunkt;  hans  Stilling  og  Interesser  bragte 
ham  i  Berøring  med  højst  forskelligartede  Kredse,  men  fra  denne 
Brogethed  søgte  han  tilbage  til  nogle  enkelte,  i  hvis  Selskab  han 
fandt  inderlig  Tilfredsstillelse.  Først  og  fremmest  var  det  i  Mar- 
skallen og  Marskalinden  af  Belle-Isles  Hjem. 

Det  var  en  Skuffelse  for  Marskalinden,  at  Bernstorffs  An- 
komst til  Paris  faldt  ved  Nattetid  den  2.  April  1744.^)  Maaneder 
i  Forvejen  havde  hun  udmalet  sig,  hvorledes  hendes  Vogn  skulde 
hente  hendes  „kære  lille  Baron"  i  det  Øjeblik  da  han  satte  Foden 
paa  Paris'  Stenbro;  i  hendes  Hotel  skulde  de  to  tilbringe  den 
første  Dag  sammen  i  Glæde  over  Gensynet.  Saa  tidlig  som  Kl.  4 
om  Morgenen  har  hun  dog  næppe  været  visibel,  men  straks  op 
ad    Formiddagen   ilede   Bernstorff  til   hendes    Hjem,    ogsaa   han 

higede  efter  at  „se  den  kære  uforglemmelige  Dronning",  efter 
hvem  han  havde  længtes  saa  meget.  ^) 

Fra  denne  Aprilsdag  i  1744  blev  Bernstorff  daglig  Gæst  i 
det  belle-isle'ske  Hus;  det  blev  et  Hjem  for  ham,  som  intet  andet 
havde  været  det,  siden  han  i  1729  forlod  Gehejmeraad  Forstners 
i  Tiibingen.  Der  havde  han  truffet  sin  første  fortrolige  Veninde, 
Svigerinden  Dorothea  Wilhelmine  von  Weitersheim;  under  Op- 
holdet i  Paris  blev  Madame  de  Belle- Isle  og  hendes  Hjem  Midt- 
punktet for  alle  hans  Tanker. 

Bernstorff  var  saa  stærkt  optaget  af  sin  kun  faa  Aar  yngre 
Veninde,  at  man  nu  vilde  være  tilbøjelig  til  at  tro  paa  en  hæftig 
Forelskelse,  og  ogsaa  hendes  Følelser  for  ham  kunde  synes  os  at 
fortjene  samme  Navn.  Naar  en  Mand  og  en  Kvinde  Aar  igennem 
modes  eller  brevveksler  flere  Gange  hver  Dag,  naar  de  meddeler 
hinanden  de  fortroligste  Tanker  og  kalder  hinanden  ved  de  kærligste 
Navne,  gætter  man  let  paa  en  erotisk  Baggrund.  Men  dog  inde- 
holdt deres  Forhold  intet  saadant;  Bernstorff  blev  ikke  Marskal- 
indens  Elsker,  ej  heller  tilbragte  de  disse  Aar  i  haabløs  Sukken 
over,  at  en  stræng  Pligtfølelse  hindrede  dem  i  at  følge  andres 
Eksempel  i  en  Tidsalder,  hvor  intet  var  mere  almindeligt  end  at 
gift  Kone  tog  sig  en  Elsker.  Deres  bevarede  Breve  viser,  at  For- 
holdet var  et  intimt  Venskab  og  intet  mere;  Tiden  kendte  godt 
Eksempler  paa  sligt,  det  var  „attachement"  og  ikke  „amour"  der 
bandt  Bernstorff  og  Marskalinden  sammen.  Alle  samtidige  Op- 
tegnelser opfatter  det  saaledes  og  man  vilde  visselig  have  antydet, 
hvis  der  gik  Rygter  om  andet. 

Marskalindens  Ægteskab  var  en  Sjældenhed,  for  saa  vidt  som 
hun  elskede  sin  mere  end  fyrretyve  Aar  ældre  Mand  og  var  ham  tro; 
begge  forenedes  de  tillige  i  en  usædvanlig  Omsorg  for  deres  Søn, 
den  unge  Grev  de  Gisors,  hvem  de  gav  en  fortrinlig  Opdragelse. 
Allerede  i  1743  anviste  Marskalinden  Bernstorff  hans  rette  Plads 
i  hendes  Gunst.  „Jeg  elsker  min  Mand  paa  en  Maade  der  maaske 
er  latterlig,  naar  man  tager  Hensyn  til  hans  og  min  Alder",  skrev 
hun  en  Gang  til  Bernstorff  og  tilføjede,  at  efter  hendes  Mand  havde 
han  og  en  anden  af  hendes  Venner  den  nærmeste  Plads  i  hendes 
Hjærte.  Den  anden  Ven  gled  senere  bort  fra  hende;  Bernstorff 
blev  den  nærmeste  efter  Marskallen;  den  Plads  beholdt  han  til 
hendes  Død,  men  højere  naaede  han  ikke. 

Med  denne  Begrænsning  blev  deres  Forhold  saa  intimt  som 
vel  muligt,  og  det  var  typisk  for  den  Kvindedyrkelse  der  præger 
Livet  i  det  franske  aristokratiske   Samfund  i  Ludvig  XV's  Tid.^) 

Kvinden  var  bleven  Midtpunktet  i  Livet.  Trangen  til  forfinet 
materiel  og  aandelig  Nydelse  havde  i  Frankrig  givet  Kvinden  den 
fremtrædende  Plads,  som  hun  i  Tyskland  og  Norden  endnu  al- 
deles ikke  kunde  gøre  Krav  paa.  Frankrigs  Politik  bestemtes  af 
Kvinder,  Statsmænd  steg  og  faldt  ved  deres  Gunst,  Krige  førtes 
efter  deres  Luner.  Men  først  havde  de  erobret  Selskabslivet. 
En  enestaaende  Række  Kvinder,  aandfulde  og  livlige,  undertiden 
unge  og  skønne,  undertiden  afblomstrede,  ja  blinde  og  kun  mægtige 
ved  deres  Intelligens,  paatrykker  i  det  18.  Aarhundrede  det  franske 
Samfund  sit  Præg;  de  egentlig  store  Aands værdier  skabes  alle  af 
Mænd,  men  om  hver  af  de  store  Genier  stimer  en  Skare  af  skønne, 
begavede  Kvinder;  de  er  som  Impresarier  for  Mændenes  Talenter; 
gennem  deres  Skønhed  og  Vid  faar  Digternes  og  Tænkernes  Værker 
deres  Betydning  for  Samtiden,  gennem  deres  Kredse  skabes  For- 
fatternes selskabelige  Stilling  og  grundlægges  deres  litterære  Ry. 
Ikke  til  nogen  anden  Tid  og  ikke  i  noget  andet  Samfund  har  Kvin- 
den forstaaet  at  udvikle  sine  naturlige  Magtmidler  til  den  Fuld- 
kommenhed som  i  det  18.  Aarhundredes  Frankrig;  den  franske 
Sans  for  Finhed  og  Skønhed  formede  hun  i  vekslende  Moder  og 
lod  disse  forstærke  Kønnets  Dragningskraft;  Livets  ydre  Former 
udviklede  hun,  saa  hun  selv  blev  Midtpunkt  i  en  Selskabelighed 
hvor  de  materielle  Nydelser  og  Standsforskellen  trængtes  tilbage 
af  de  aandelige  Værdier.  De  nye  Ideer  og  Værker,  skabte  af 
Mænd,  gav  Indholdet,  Kvinden  bestemte  Formen;  hendes  Intelli- 
gens og  aldrig  svigtende  Ævne  til  at  forstaa  og  gengive  selv  det 
kun  antydede  gjorde  hende  uundværlig  ved  den  franske  Konver- 
sation.    Hun  blev  Midtpunktet  for  den  franske  Salon. 

Fransk  Indflydelse  var  naaet  vidt  ud  i  Europa,  men  netop 
denne  Side  deraf  havde  svært  ved  at  trænge  frem.  Bernstorff 
havde  i  København  ikke  mærket  Spor  deraf;  Fru  Rosenkrantz 
havde  samlet  en  Kreds  om  sig,  ikke  ved  sin  Aand,  men  ved  det 
Koketteri  hvormed  hun  benyttede  sin  Skønhed.  ForJystelserne 
var  Kirkegang  og  Kortspil,  ikke  aandrig  Konversation.  I  Dresden 
og  Warschau  havde  Bernstorff  set  en  Efterligning  af  fransk  Pragt 
og  franske  Udsvævelser,   i  Regensburg  havde  Kortbordene  staaet 

fremme  som  i  København,  i  Hannover  havde  der  over  Omgangen 
med  Slægt  og  Venner  været  Præg  af  hjemlig  Hygge,  men  stærke 
Vingeslag  rørte  ikke  Luften  i  de  tyske  Stuer,  Hustruer  og  Døtre 
syede  og  strikkede;  læste  de,  var  det  Andagtsbøger,  ikke  den 
ny  franske  Litteratur,  deltog  de  i  Mændenes  Samtale,  var  det 
kun  om  Dagliglivets  Smaating,  ikke  om  Litteratur,  end  sige  om 
Politik  og  Filosofi.  Aandelig  interesserede  adelige  Damer  som 
Dorothea  von  Weitersheim  var  endnu  paa  denne  Tid  en  Sjælden- 
hed, den  aandfulde  Salonkonversation  med  Damerne  som  Cen- 
trum kendtes  endnu  saa  godt  som  ikke  i  Tyskland.  I  Frankfurt 
mødte  Bernstorff  den  galliske  Aandskultur  og  de  Selskabsformer, 
han  her  i  Paris  skulde  leve  sig  ind  i,  og  det  ny  mødte  ham  her 
i  Madame  de  Belle-lsles  Skikkelse.  I  Paris  blev  hun  hans  Dame, 
af  hende  og  hendes  Kreds  førtes  han  ind  i  det  store  Selskabsliv, 
til  hende  vendte  han  altid  tilbage.^)  Næsten  daglig  besøgte  Bern- 
storff Marskalinden,  naar  de  begge  var  i  Paris  eller  Versailles; 
jævnlig  mødte  han  om  Formiddagen  ved  hendes  „levée"  for  at 
spørge  til  hendes  Befindende;  han  bragte  hende  Blomster,  Frugter 
eller  ny  Bøger,  eller  kom  blot  for  at  samtale.  Sjælden  var  hendes 
Dør  lukket  for  ham;  selv  naar  hun  sendte  ham  en  Billet  om,  at 
hun  laa  til  Sengs  paa  Grund  af  Migraine  eller  Forkølelse,  eller, 
som  hun  nu  og  da  uforbeholdent  skrev,  fordi  hendes  „temps 
critique"  var  indtraadt,  tilføjede  hun,  at  „mon  cher  petit  baron" 
eller  „mon  cher  frére"  selvfølgelig  alligevel  havde  Adgang.  Dér 
optraadte  Bernstorff  som  opvartende  Kavaller.  Vi  kender  Interiøret 
fra  Tidens  Billeder.  I  sin  elegante  Visitdragt  med  Kaarde  ved 
Siden  sad  han  ved  Marskalindens  Seng,  eller  i  Positur  ved  Siden 
af  det  mægtige  Toiletbord  med  de  kolossale  Spejle,  i  hvilke  Mar- 
skalinden spejlede  sit  pikante  Negligé.  Medens  Kammerjomfruerne 
syslede  med  Toilettet,  fortalte  Bernstorff  nyt,  læste  højt  eller 
modtog  sine  Ordrer  for  Dagen.  Saas  man  ikke  oftere  den  Dag, 
veksledes  der  i  Reglen  Billetter;  var  Marskallen  ved  Hæren, 
sendte  Madame  efter  en  Kurers  Ankomst  straks  Bud  om  Indholdet 
af  hans  Breve;  der- gik  Ilbud  mellem  dem  om  de  mindste  Baga- 
teller; selv  naar  Marskalinden  var  virkelig  syg,  skrev  hun  selv 
eller  hendes  Sekretær  daglig  flere  Billetter  for  at  berolige  Vennen. 
Bernstorff  var  hendes  Ledsager  paa  Køre-  eller  Rideture,  og  fast 
Gæst  ved  Middage  og  Aftenselskaber;   som   hun   en  Gang  skrev 

til  ham,  ordnede  hun  det  altid  saa,  at  hun  kunde  være  saa  ofte 
og  saa  længe  som  muligt  sammen  med  ham.  „Dag  for  Dag 
bliver  de  Øjeblikke,  hvori  vi  kan  være  sammen,  mig  værdifuldere, 
fordi  jeg  lærer  Dem  bedre  og  bedre  at  kende  og  min  Hengiven- 
hed for  Dem  vokser."^) 

Hun  blev  Genstand  for  hans  udsøgte  Ungkarlsgalanteri,  han 
besørgede  Parfumer,  Pomader  og  Sæbe,  hjalp  hende  med  Arran- 
gement af  Fester,  var  hendes  Rejsemarskal  og  nu  og  da  hendes 
Sekretær.  Alt  hvad  der  vedrørte  deres  Helbred  fyldte  dem  med 
Uro.  Til  Overmaal  var  man  i  hin  Tid  øm  over  sin  egen  og  andres 
Helbredstilstand;  Datidens  Breve  vrimler  af  detaillerede  Beret- 
ninger om  den  sidste  Upasselighed,  og  Bernstorffs  og  Madame 
de  Belle-Isles  Brevveksling  danner  ingen  Undtagelse,  alt  fortælles 
med  en  ofte  irriterende,  undertiden  ogsaa  lattervækkende  Omstæn- 
delighed; vi  faar  Besked  om,  hver  Gang  Madame  har  haft  ondt 
i  Hoved,  Ryg  eller  Mave;  Virkningen  af  et  nyt  Afføringsmiddel, 
som  hun  efter  Bernstorffs  Raad  har  prøvet,  drøftes  indgaaende; 
Enkeltheder,  der  tilhører  det  daglige  Livs  Kroge,  drages  frem. 
Udebliver  et  Brev  en  halv  Dag,  fremmanes  de  rædselsfuldeste 
Muligheder,  og  Marskalinden  er  hvert  Øjeblik  —  paa  Papiret  i 
alt  Fald  —  nær  ved  at  besvime;  er  Uroen  afløst  af  glædelig  eller 
sørgelig  Vished,  tyer  man  til  Aareladning  for  at  berolige  Sindet  og 
fjærne  de  „vapeurs",  den  halvt  hysteriske  Mathed  og  Utilpashed, 
som  overspændt  Ængstelse  foraarsagede.  For  hans  Helbred  var 
hun  altid  bekymret  og  tog  Hensyn  dertil,  især  til  hans  svage 
Syn.  Nu  og  da  forbød  hun  ham  at  besøge  sig,  naar  hun  vidste, 
at  han  i  saa  Fald  maatte  arbejde  ved  Lys  om  Natten  for  at  blive 
færdig  med  sin  Post. 

Hun  var  hans  højre  Haand  i  et  og  alt  og  tog  sig  næsten 
moderlig  af  ham.  Hun  var  med  til  at  leje  Hotel  til  ham  før  han 
kom  til  Paris,  hun  valgte  Møbler  og  Tapeter,  gav  ham  Raad  om 
Klæder,  ja  hans  Parykker  godkendte  hun  før  han  bar  dem.  Hun 
arrangerede  hans  Selskaber,  bestemte  Spiseseddel,  kritiserede  Mad 
og  Anretning.  Hun  saa  hans  Tjenestefolk  paa  Fingrene,  skred 
ind  mod  hans  alt  for  store  Godmodighed  overfor  dem.  En  Gang 
skrev  hun  til  ham,  at  hun  ikke  vilde  se  ham  hos  sig,  før  han 
havde   bortjaget   en  Tjener,   hvis  Utroskab   „trods   alle   de   Und- 

skyldninger,  De,  min  alt  for  gode  lille  Baron,  har  fundet  paa  for 
ham",  dog  var  og  blev  utilgivelig. 

Dette  intime  Forhold  udvikledes  frit  og  naturligt,  fordi  Mar- 
skallen betragtede  det  ganske  uden  Skinsyge  og  kun  glædede  sig 
ved  under  sine  lange  Fraværelser  at  vide  Bernstorff  som  fast 
Gæst  i  sit  Hjem.  Bernstorff  sagde  en  Gang  senere,  at  Marskal 
de  Belle-Isle  og  han  holdt  af  hinanden  som  Fader  og  Søn,  og 
vist  er  det,  at  Belle-Isle  med  Venskab  og  Respekt  gengældte 
Bernstorffs  uskrømtede  Hengivenhed  og  Beundring.')  Ingen  Stats- 
mand kom  nogensinde  til  at  staa  for  Bernstorff  i  et  saa  ideelt 
Lys  som  Belle-Isle;  Bedstefaderen  Andreas  Gottlieb  Bernstorff 
og  Marskallen  blev  for  ham  blandt  moderne  Statsmænd  de  to 
eneste  Eksempler  til  Efterfølgelse.  Han  vurderede  saaledes  Belle- 
Isle  langt  højere  end  Eftertiden  har  været  vant  til  at  gøre. 

Hans  Beundring  for  Marskallens  politiske  og  militære  Ævner 
var  allerede  stor  i  Frankfurt,  og  den  forringedes  ikke  under  Op- 
holdet i  Frankrig,  hvor  han  fik  Lejlighed  til  at  se  Belle-Isle 
baade  i  Unaade  og  fjærnet  fra  Magten  og  under  vanskelige  For- 
hold paa  ny  oparbejde  sin  politiske  Indflydelse.  Altid  stod  Belle- 
Isle  for  Bernstorff  som  et  politisk  og  militært  Geni,  hvis  Mage 
hverken  fandtes  i  Frankrig  eller  i  Europa;  ingen  fransk  Stats- 
mand havde,  mente  Bernstorff,  hans  Arbejdskraft,  hans  Kendskab 
til  Indland  og  Udland  og  hans  Dygtighed.  Men  det  var  ikke  blot 
denne  energiske  Handlekraft  og  Genialitet  parret  med  ihærdigt 
Arbejde  som  Bernstorff  satte  højt  hos  Belle-Isle,  han  fandt  tillige 
en  Række  Egenskaber  hos  ham  som  han  savnede  hos  de  aller- 
fleste franske  Statsmænd.  Allerede  det  tiltalte  ham,  at  Belle-Isle 
efter  Bernstorffs  Opfattelse  ikke  skyldte  Intriger  og  Kvindegunst 
sin  Løbebane,  men  virkelig  Dygtighed  og  energisk  Arbejde;  han 
fandt  hos  den  smidige  Diplomat  baade  Aabenhed  og  Hæderlighed; 
„han  er  hvad  han  synes  at  være",  sagde  Bernstorff  om  ham  og 
roste  hans  Paalidelighed.  Men  endelig  nærmede  Belle-Isles  hele 
Livsførelse  sig  Bernstorffs  Ideal.  Marskallen  var  en  Grand- 
seigneur  i  stor  Stil..  Hvor  det  gjaldt  at  repræsentere,  tog  han 
intet  pekuniært  Hensyn.  Han  yndede  at  virke  med  Glans  og 
Prarn,  saaledes  som  Bernstorff  i  sin  Tid  havde  set  ham  optræde 
i  Frankfurt.     Han  førte  et  glimrende  Hus  i  Paris,   sit   Slot,  Bisy 

ved  Vernon  i  Normandiet,  havde  han  med  uhyre  Bekostning  om- 
bygget og  udsmykket;  dets  Sale  var  fyldte  med  det  mest  moderne 
Udstyr,  rundt  om  Slottet  ned  til  Seinen  strakte  sig  en  herlig 
Park,  der  vidnede  om  Hertugens  Interesse  for  Havekunsten. 
Men  fremfor  alt  tiltalte  det  Bernstorff,  at  al  Pragt  og  Storhed 
var  tilrettelagt  med  en  sikker  Smag,  og  at  Belle-Isle  selv  midt 
i  Overflødigheden  bar  en  næsten  spartansk  Nøjsomhed  til  Skue. 
Af  Hensyn  til  sin  Stilling  vilde  han  glimre,  og  virke  ogsaa  med 
Smagens  og  Skønhedens  Midler,  men  for  sin  egen  Person  kræ- 
vede han  lidet,  han  levede  simpelt  og  sobert  hjemme.  Det  faldt 
ham  aldrig  haardt  at  forlade  sit  luksuriøse  Hjem  og  underkaste 
sig  Feltlivets  Strabadser;  Belle-Isle  var  ikke  blødagtiggjort  som 
mange  af  de  fra  Versailles  udgaaede  Generaler,  der  i  disse  Aar 
førte  Frankrigs  Hære  til  Nederlag. 

Det  er  sandsynligt,  at  Bernstorff,  der  i  øvrigt  jævnlig  kriti- 
serede Belle-Isles  Politik,  dog  betragtede  ham  med  alt  for  stor 
Begejstring,  men  det  er  uomtvisteligt,  at  der  paa  en  Række  Punkter 
i  Bernstorffs  senere  Optræden  og  Levevis  som  dansk  Statsminister 
kan  spores  en  Lighed  med  hvaa  han  i  Frankrig  havde  beundret 
hos  Belle-Isle. 

Omgangen  imellem  dem  led  i  øvrigt  stort  Afbræk  ved  Mar- 
skallens idelige  og  lange  Fraværelser,  og  selv  naar  han  var  hjemme, 
optog  hans  Arbejder  ham,  saa  han  ofte  hele  Dage  igennem  var 
utilgængelig.  Hans  Hustrus  Klager  herover  svarer  ganske  til  dem 
som  Johan  Hartvig  Ernst  Bernstorffs  og  Andreas  Peter  Bernstorffs 
Hustruer  senere  førte  over  deres  alt  for  flittige  Mænd.  Hjemmets 
Præg  blev  da,  indenfor  de  Rammer  som  Marskallens  Stilling  og 
særlige  Interesser  havde  afstukket,  helt  bestemt  af  hans  Hustru, 
men  langt  fra  at  dette  var  noget  ejendommeligt,  var  det  nærmest 
Reglen  i  Paris;  i  en  Mængde  af  de  Huse,  hvor  Bernstorff 
kom,  var  det  samme  Tilfældet.  Det  var  endnu  et  Udtryk  for 
den  store  Rolle,  Kvinden  spillede.  Betegnende  var  Forholdet  i 
Madame  Geoffrins  Hjem,  hvor  en  stadig  Gæst,  der  i  1749  spurgte, 
hvor  den  Herre  var  bleven  af  der  plejede  at  sidde  saa  tavs 
nederst  ved  Bordet,  fik  f')  Svar,  at  det  var  Hr.  GeofFrin  og  han 
var  nu  netop  død.^)  Var  Mændene  som  Hr.  Geoffrin  ubetyde- 
lige, skubbedes  de  i  en  Krog  af  de  livlige  og  begavede  Hustruer, 
der  samlede  Kreds  om  sig  under  Lysekronen  i  Salonen,  var  de 

som  Belle-Isle  optagne  af  Arbejde,  eller  som  mange  af  Hofadelen 
mere  knyttede  til  andre  Kvinder  end  til  deres  egne  Hustruer, 
levede  hun  og  Hjemmet  sit  Liv  uden  Hensyn  til  Herren.  Netop  i 
denne  Tid  henfører  Sproget  alt  i  Huset  til  Fruens  Navn;  man  be- 
søger Madame,  spiser  til  Middag  hos  Madame  o.  s.  v.,  altid  er  det 
Madame  og  ikke  Monsieur  om  hvem  det  drejer  sig.') 

Saaledes  indrettede  Bernstorff  sig  en  hyggelig  uforstyrret  Plads 
i  Belle-Isles  Hus.  Rundt  om  i  Aristokratiets  Hjem  sad  der  mange 
saadanne  Venner;  fordi  Forholdet  ikke  var  bygget  paa  den  farlige 
Erotik,  sad  Bernstorff  fastere  end  de  fleste.  Trofasthed  var  et 
Grundtræk  i  hans  Natur;  der  skal  vanskelig  kunne  paavises  et 
eneste  Tilfælde  hvor  han  har  svigtet  en  Ven,  med  Inderlighed  holdt 
han  fast  ved  den  til  hvem  han  sluttede  sig.  Madame  de  Belle- 
Isle  viste  overfor  ham  det  samme  Temperament,  og  der  er  over 
deres  Venskab  en  hjærtelig  Hengivenhed.  Deres  Forhold  blev  af 
en  hel  anden  Art  end  de  mange  hvor  en  begavet  Kvinde  havde 
knyttet  en  interessant  Kavaller  til  sig. 

Madame  Dudeffand  havde  i  mere  end  en  Menneskealder  haft 
Pont  de  Veyle  til  daglig  Omgangsven  og  delt  Interesser  med  ham; 
han  var  bleven  hende  uundværlig,  havde,  som  det  er  bleven  sagt, 
paa  én  Gang  været  den  begavede  Kvindes  „Ægtefælle,  Elsker  og  Ven 
uden  at  være  det  ene  eller  det  andet".-)  En  Aften,  da  baade  hun 
og  han  var  blevne  gamle,  sad  de  to  som  Tusind  Gange  for  hver 
i  sin  Lænestol  tæt  ved  Kaminen  i  hendes  Stue,  ganske  som  vi 
kan  tænke  os  Bernstorff  mangen  Aften  har  siddet  hos  Madame  de 
Belle-Isle.  Saa  siger  den  blinde  Madame  Dudeffand:  „Pont  de 
Veyle?  —  Ja,  Frue!  —  Hvor  er  De?  —  Her  i  Deres  Kamin- 
krog. —  Tilbagelænet  med  Fødderne  paa  Brændebukken,  som 
man  sidder  hos  sine  Venner?  —  Ja!  —  Man  maa  tilstaa,  at  der 
er  faa  Forbindelser  der  er  saa  gamle  som  vor!  —  Ja,  det  er 
sandt!  —  Halvhundrede  Aar.  —  Ja  mere  end  halvhundrede  Aar. 
—  Og  i  denne  lange  Tid  ikke  en  Afbrydelse,  ingen  Sky,  end 
ikke  den  fjærneste  Uenighed.  —  Ja,  det  er  det,  jeg  altid  har  be- 
undret. —  Men,  Pont  de  Veyle,  mon  det  i  Grunden  ikke  kom- 
mer af,  at  vi  altid  har  været  ligegyldige  for  hinanden?  —  Det 
kunde  maaske  nok  være.  Frue!" 

Saadan  kunde  Bernstorffs  og  Madame  de  Belle-Isles  Venskab 
ikke   slutte;   der   var   mere    Saft   og    Kraft   i    deres    Følelser   for 

hinanden.  Ikke  for  at  udbytte  hinanden  intellektuelt,  men  af 
hjærtelig  Trang  søgte  de  sammen.  I  deres  Forhold  havde  fransk 
Kvindedyrkelse  og  Galanteri  faaet  en  Tilsætning  af  germansk 
Inderlighed,  der  gav  Dybde  og  Lødighed. 

Lidt  efter  lidt  kædedes  Bernstorffs  Tilværelse  fast  til  hans 
Venindes;  af  hans  Brevveksling  med  fælles  Bekendte  ses  det, 
hvordan  han  altid  er  optagen  af  Tanken  paa  hende  og  hvad 
hendes  er. 

Undertiden  maatte  de  jo  skilles,  men  da  tog  Brevskriveriet 
rigtig  Fart;  forrest  iblandt  Bernstorffs  daglige  Optegnelser  om  af- 
sendte Breve  træffes  da  ufravigelig  en  Bemærkning  om  Breve  til 
Marskalinden.  Men  om  Sommeren  fulgte  Bernstorff  saa  ofte  som 
muligt  med  Familien  ud  til  Bisy.  Her  samledes  de  Venner  der 
om  Vinteren  færdedes  i  Palæet  i  Paris,  og  her  tilbragte  Bern- 
storff glade  Dage,  ofte  Uger  i  Træk.  Man  levede  et  tvangfrit' 
Sommerferieliv  som  paa  en  dansk  Herregaard  i  Nutiden;  Bern- 
storff havde  sine  egne  Værelser,  hvor  han  kunde  trække  sig  til- 
bage, arbejde  og  læse  uforstyrret;  nu  og  da  hentede  en  af  Husets 
faste  Gæster,  en  Monsieur  de  L^  Tour,  vistnok  en  gammel  fattig 
Officer,  der  gjorde  en  Slags  Adjudanttjeneste  hos  Marskallen,  ham 
ud  til  en  tidlig  Morgentur  i  Parken,  hvor  de  spaserede  timevis  i 
Samtale  om  litterære,  filosofiske  og  religiøse  Æmner,  som  den 
gamle  Herre  helst  drøftede.  Saa  kaldte  Madames  „levée";  Fno- 
kosten  efterfulgtes  af  Jagter  eller  Køre-  og  Rideture  i  Skovene; 
efter  Middagen  samledes  man  til  Højtlæsning  eller  Musik  i  Sa- 
lonen, fremragende  Kunstnere  som  Blawet  og  Blondel  opholdt 
sig  i  Uger  igennem  paa  Bisy  og  behandledes  som  Ligemænd  af 
det  aristokratiske  Selskab.  I  stjerneklare  Aftener  spredtes  Sel- 
skabet; Par  efter  Par,  Bernstorff  vel  ofte  med  Marskalinden  under 
Armen,  forlod  de  oplyste  Havesale;  ude  paa  den  store  Terrasse 
med  Udsigt  over  den  blinkende  Flod  og  de  mørke  Skove  spa- 
serede man  op  og  ned  i  fortrolig  Samtale,  medens  Lys  og  Musik 
strømmede  ud  af  de  aabne  Døre.^) 

Men  undertiden  maatte  Bernstorff  og  Marskalinden  skilles 
for  længere  Tid.  Enten  maatte  Bernstorff  som  i  1744  og  1745 
i  flere  Maaneder  følge  Hoffet  til  Krigsskuepladsen  i  Flandern 
eller  ledsage  det  til  Fontainebleau,  Compiégne  eller  andre  konge- 
lige Slotte,  hvorhen  Belle-Isle  ikke  i  Øjeblikket  var  kaldet.     Der 

var  ogsaa  Tider,  da  Belle-Isle's  forlod  Paris  og  Bernstorff  ikke 
kunde  følge.  Men  i  Reglen  var  det  dog  Marskallen  alene  der 
maatte  bort.  Fra  December  1744  til  August  1745  var  han  i  Tysk- 
land i  en  diplomatisk  Sendelse,  der  endte  med  Fangenskab  i  Eng- 
land; fra  Efteraaret  1746  til  Efteraaret  1747  og  atter  fra  Foraaret 
1748  til  Februar  1749  opholdt  han  sig  som  øverste  Hærfører  ved 
Frankrigs  Sydhær  i  Provence  i  Kamp  med  Østrigerne.  Under 
disse  lange  Fraværelser  var  Bernstorff  hans  Hustrus  Støtte,  ikke 
mindst  i  1745.^)  I  December  1744  var  Marskallen  rejst  til  Berlin 
for  at  aftale  Felttogsplanen  for  det  næste  Aar  med  Frederik  II, 
der  atter  havde  begyndt  Krigen  mod  Østrig.  Paa  Vejen  til  Berlin 
drog  Belle-Isle  og  hans  Broder  le  chevalier  de  Belle-Isle  ufor- 
sigtig over  hannoveransk  Grund  og  blev  20.  December  1744  i 
Elbingerrode  tagne  til  Fange  af  hannoveranske  Tropper  og,  skønt 
de  paa  Grund  af  deres  Stilling  som  Ambassadører  protesterede, 
førte  som  Krigsfanger  til  Hannover  og  derfra  til  London;  først  i 
Sommeren  1745  kom  de  atter  fri.  Deres  Tilfangetagelse  vakte 
mægtig  Opsigt,  og  Bernstorff  kom  først  og  fremmest  til  at  tage 
Del  i  Marskalindens  Ængstelse.  Han  var  kendt  i  Hannover  og 
London  og  kunde  ved  personlig  Henvendelse  lette  Fangerne  deres 
Tilværelse.  Selvfølgelig  blev  de  to  høje  Herrer  behandlede  med 
den  Omhu  der  skyldtes  deres  Stand,  men  gennem  sin  Broder 
Andreas  Gottlieb,  der  beklædte  en  høj  hannoveransk  Embeds- 
stilling,  gjorde  Bernstorff  sit  yderste  for  at  skaffe  dem  alle  mulige 
Behageligheder.  Andreas  Gottlieb  Bernstorff  tog  sig  ivrig  af 
Sagen  og  skrev  pathetisk,  da  Broderen  havde  forklaret,  hvor  æng- 
stelig Marskalinden  var  for  sin  Mands  Skæbne:  „Ganske  vist 
nedstammer  vi  fra  Østgoter  og  Vandaler  og  bebor  endnu  deres 
ufrugtbare  Land,  men  vore  Rejser  i  Frankrig  har  formildet  vore 
Sæder,  vi  agter  glimrende  Fortjenester  ogsaa  hos  vore  Fjender, 
og  jo  mere  vi  beklager,  at  Hr.  Marskallen  lige  siden  Krigens  Be- 
gyndelse altid  har  haft  et  godt  Øje  til  vor  stakkels  Arne,  desto 
mere  skal  vi  bestræbe  os  for  at  vise  ham  personlig  al  Ære  og 
Hjælp,  som  han  fortjener  og  som  vi  er  i  Stand  til  at  yde  ham."-) 
Siden,  medens  Belle-Isle  i  1747  kæmpede  i  Provence,  faldt 
hans  Broder  Chevalieren  der  under  en  Storm.  Dette  tog  haardt 
paa  Marskalinden,  og  dobbelt  blev  fra  nu  af  hendes  Bekymring 
for  hendes  Mand,   der  aldrig  skaanede  sig,   og  for  hendes  eneste 

12* 


180  BERNSTORFF    OG    FAMILIEN    THIERS. 

Søn,  Greven  af  Gisors,  hvem  Faderen  havde  med  i  Felten,  hvor 
han  som  femtenaarig  Oberst  nu  skulde  tjene  sine  første  Sporer 
under  Faderens  Øjne.  Bernstorffs  rolige  Deltagelse  var  hans  Ven- 
inde til  Trøst;  hun  meddelte  ham  alting,  intime  Familieforhold, 
saa  vel  som  de  Intriger,  der  spandtes  mod  hendes  Mand;  i  et  eget 
Chiffersprog  skrev  de  til  hinanden  hvad  andre  ikke  maatte  læse. 
Bernstorff  paa  sin  Side  fortalte  hende  om  alle  sine  Forhold;  han 
var  stærkt  knyttet  til  sit  Fædrenehjem  og  sin  Slægt,  og  den  levende 
Forbindelse,  han  vedligeholdt  med  sin  Broder  og  Svigerinde  paa 
Gartow  ved  Brevveksling  flere  Gange  om  Ugen,  gav  rig  Anled- 
ning til  Meddelelser,  naar  Bekymringer  for  Sygdom  eller  Ulykker 
i  Slægten  trykkede  ham.  Saa  var  det  Marskalindens  Tur  at  trøste. 
Hun  sendte  Hilsner  til  Bernstorffs  Broderbørn,  hvis  Udvikling 
hun  gennem  hans  Beretninger  fulgte,  hun  hjalp  ham  at  købe 
Kniplinger  og  Smykker  til  Svigerinden;  Andreas  Gottlieb  Bern- 
storff sendte  Vildt  fra  Gartow  som  Nyaarsgave  til  Marskal- 
inden,  i  hvem  han  vidste  at  han  havde  en  Forbundsfælle,  naar 
han  paatalte  sin  Broders  slette  Økonomi  og  krævede  forstandig 
Sparsommelighed.  Thi  ogsaa  i  saa  delikate  Æmner  blandede 
hun  sig. 

Et  hjemligt  og  hyggeligt  Forhold  var  dette  for  Bernstorff  i 
alle  disse  Aar.  Et  lignende  Præg  bærer  hans  Forbindelse  med 
en  anden  Familie,  der  ogsaa  hørte  til  den  belle-isleske  Kreds, 
nemlig  Baron  de  Thiers's.  Baronen,  den  Gang  vel  en  Mand  paa 
henimod  treds,  havde  været  Brigadier  des  Dragons,  men  havde 
taget  sin  Afsked  og  levede  nu  som  Privatmand  med  en  100,000 
Daler  i  aarlig  Indtægt;  han  ejede  et  Palæ  i  Paris  og  flere  store 
Godser  rundt  om  i  Frankrig.  Med  stor  Smag  og  Bekostning 
havde  Baronen  og  hans  Hustru  Marie  Louise  de  Laval-Montmo- 
rency  dannet  sig  de  prægtigste  Hjem;  i  Palæet  i  Paris  saa  Bern- 
storff det  stilfulde  og  kostbare  Udstyr  og  Møblement,  der  siden 
blev  ham  et  Forbillede  da  han  udstyrede  sit  Palæ  i  København; 
paa  Tugny,  Familiens  Sommeropholdssted,  hvor  Bernstorff  ofte 
sammen  med  Belle-Isles  var  paa  Besøg,  tænkte  han  siden  da 
han  byggede  Bernstorff  ved  København.  Baron  Thiers  var  en 
Mand  af  strænge  Sæder;  han  udfyldte  sin  Tid  med  kunstneriske  og 
litterære  Nydelser,  og  med  ham  delte  Bernstorff  en  Interesse  som 
han  vistnok  ikke  hos  Madame  de  Belle-Isle  fandt  megen  Forstaaelse 

for,  nemlig  Interessen  for  Theatret.  Ofte,  naar  Bernstorff  havde 
været  til  Middag  hos  Thiers,  tog  de  alle,  ogsaa  Fruen,  hvem  Bern- 
storff karakteriserer  som  „fuld  af  Forstand,  Fromhed  og  Dyd" 
og  deres  tre  „charmante"  Døtre  hen  at  se  det  nyeste  Skuespil 
eller  den  nyeste  Opera.  I  Thiers's  Hus  levede  man  ellers  meget 
stille;  Baronen  holdt  sig  borte  fra  Hoffet  og  indtog  overfor  Re- 
geringen en  skarpt  kritisk  Stilling;  han  var  en  Mand  „af  den 
gamle  Skole",  klagede  idelig  over  den  Nedgang  hvori  Frankrig 
befandt  sig;  man  havde  —  bortset  fra  Belle-Isle,  der  holdtes  borte 
fra  Magten  —  hverken  Generaler  eller  Statsmænd  i  Frankrig 
længere;  Ludvig  XIV's  Tid  var  for  ham  Idealet.  En  lignende 
Tankegang  besjælede  en  gammel  fattig  Herre,  der  levede  halvt 
som  Gæst  halvt  paa  Naadsensbrød  i  det  thierske  Hus,  en  Hr. 
Seguy,  der  tidligere  havde  været  Opdrager  for  Hertug  Carl  Ed- 
ward af  Wiirtemberg.  Som  Baronen  var  han  æsthetisk  interesseret 
og  kunstforstandig,  udmærket  kendt  med  Kunstnerforholdene  i 
Paris.  Til  ham  tyede  Bernstorff  idelig  om  Raad  og  Oplysninger. 
Det  var  Seguy  og  Thiers  der  senere  anbefalede  Arkitekten  Jar- 
din  til  Danmark.^) 

Nu  og  da  ses  en  enkelt  af  Tidens  store  Aander  bevæge  sig  i 
denne  Kreds,  Thiers  var  en  Ven  af  Montesquieu,  og  Bernstorff 
var  ofte  sammen  med  ham  der.  Men  det  var  ikke  her  at  Bern- 
storff traf  de  Mænd  og  Kvinder  hvis  Navne  træder  stærkest 
frem  i  hin  Tid.  Hvor  stor  en  Rolle  Belle-Isle  end  spillede,  saa 
var  det  dog  ej  heller  i  hans  Hjem  at  det  for  Tiden  mest  karak- 
teristiske Liv  udfoldede  sig;  havde  Bernstorff  været  indskrænket 
alene  til  denne  Omgang,  der  var  ham  den  kæreste,  vilde  han  kun 
have  faaet  et  meget  ufuldstændigt  Begreb  om  Datidens  Frankrig. 

Men  som  Diplomat  og  dreven  af  sin  altid  rastløse  Interesse 
for  at  lære  havde  Bernstorff  hurtig  overskredet  de  snævre  Rammer 
for  den  Kreds  hvor  han  havde  sit  faste  Tilhold,  og  kastet  sig  ind 
i  en  anden  og  broget  Selskabelighed,  der  blev  en  af  de  rigeste 
Kilder  hvoraf  han  øste  under  sit  Pariserophold. 


IV. 

Straks  i   Foraaret  1744   havde  Bernstorff  stiftet  et   Bekendt- 
skab  der   snart   efter   blev  af  særegen    Interesse   for   ham.    men 

foreløbig  det  første  Aar  skaffede  ham  mange  behagelige  Timer. 
Det  var  med  den  senere  Marquise  de  Pompadour,  dengang  endnu 
kun  Madame  Le  Normand  d'Etiolles.  ^) 

Kun  faa  Aar  tidligere  havde  hun  erhværvet  den  fremskudte 
Stilling  i  det  gode  Selskab,  hvor  Bernstorff  traf  hende;  hendes 
Ægteskab  havde  løftet  hende  over  de  tarvelige  Omgivelser  som 
hendes  meget  tvivlsomme  Fortid  anviste  hende;  Faderen,  Fran- 
Qois  Poisson  var  en  Finansembedsmand,  der  var  bleven  dømt  til 
at  hænges  paa  Grund  af  Bedrageri;  han  havde  unddraget  sig 
Straffen  ved  Flugt  og  var  mange  Aar  efter  bleven  amnesteret  og 
atter  anvendt  i  Finansstyrelsen;  Moderens  Dyd  var  mildest  talt 
omtvistelig.  Madame  Poisson,  der  var  en  smuk,  ærgærrig  og 
intrigant  Dame,  havde  skaffet  sin  endnu  smukkere  og  talentfulde 
Datter  Jeanne  Antoinette  en  god  Opdragelse,  og  havde  ved  Hjælp 
af  en  formaaende  Elsker  1741  faaet  hende  gift  med  den  hoved- 
rige Le  Normand  d'Etiolles,  der  tilbad  hende  og  omgav  hende  med 
al  tænkelig  Luksus  og  Velvære.  I  et  pragtfuldt  Palæ  i  Paris  og 
de  otte  Maaneder  om  Aaret  paa  det  herlige  Slot  Etiolles  i  Nær- 
heden af  Versailles  førte  den  unge  Frue  et  tilsyneladende  højst 
lykkeligt  Liv  med  sin  Mand  og  sin  lille  Datter;  ogsaa  Moderen 
havde  forstaaet  at  gøre  sig  selskabelig  gældende  og  levede  i 
Datterens  Hjem.  Et  helt  lille  Hof  havde  samlet  sig  om  den  hen- 
rivende kvikke  Dame;  baade  hun  og  hendes  Mand  havde  mange 
Interesser,  hun  næsten  lige  saa  mange  Talenter.  Hun  sang  og 
spillede  paa  Klaver,  tegnede  og  graverede,  interesserede  sig  for 
Litteratur  og  fremfor  alt  for  Theatret. 

Paa  Etiolles  traf  Bernstorff  ikke  blot  Folk  af  „la  haute 
finance",  som  Le  Normand  d'Etiolles  tilhørte,  og  Hofmænd,  men 
ogsaa  litterære  Berømtheder  som  Voltaire,  Montesquieu,  Mauper- 
tuis,  Bernis  og  Fontenelle,  der  alle  kendte  Madame  d'Etiolles  før 
hendes  Ophøjelse. 

Allerede  da  Bernstorff  lærte  hende  at  kende,  bevægede  ær- 
gærrige  Planer  om  at  vinde  Ludvig  XV's  Gunst  sig  i  den  unge 
Frues  lyslokkede  elegant  baarne  Hoved.  Rygtet  vidste  allerede 
den  Gang  at  fortælle,  at  hun  paa  sine  Rideture  i  de  store  Skove, 
hvor  Kongen  færdedes,  søgte  at  tildrage  sig  hans  Opmærksomhed 
ved  fantastiske  Dragter,' der  fremhævede  hendes  pikante  Skøn- 
hed.   Hendes  Optræden  forekom  imidlertid  Bernstorff  ulastelig,  og 

hendes  Moder  Madame  Poisson  optraadte  saa  taktfuldt,  at  Bern- 
storff hurtig  blev  gode  Venner  med  hende.  Han  blev  en  skattet 
Gæst  ude  paa  Etiolles;  da  han  i  Sommeren  1744  havde  været 
flere  Maaneder  med  Kongen  i  Flandern,  medens  Madame  d'Etiolles 
i  August  havde  født  en  lille  Datter  til  Verden,  klagede  Madame 
Poisson  i  en  endnu  bevaret  Billet  paa  sin  Datters  Vegne  over,  at 
han  ikke  saa  længe  havde  ladet  sig  se;  Bernstorffs  Svar  var  et 
flere  Dages  Besøg  i  Oktober  Maaned.^) 

Med  dobbelt  Interesse  blev  han  da  Tilskuer  til  den  Intrige 
der  i  den  følgende  Vinter  gav  Madame  d'Etiolles  en  Plads  i 
Frankrigs  Historie. 

Da  han  i  April  1744  kom  til  Frankrig,  havde  Hertuginden  af 
Chateauroux  som  den  tredie  i  Rækken  af  tre  Søstre  de  Nesle 
været  Kongens  Maitresse  en  titre;  om  Sommeren  blev  Bernstorff 
i  Metz  Vidne  til  de  dramatiske  Optrin,  da  Ludvig  XV  under  en 
tilsyneladende  haard  Sygdom  i  Rædsel  for  Døden  og  i  Anger 
over  sit  Levned  kaldte  sin  Dronning  til  sit  Leje  og  forviste  sin 
Elskerinde  og  hendes  Venner.  Men  Scenen  skiftede;  Bernstorff 
havde  hørt  Folket  juble  over  „Louis  le  bien  aimé"s  Helbredelse 
og  over  den  forhadte  Elskerindes  Forjagelse;  allerede  i  November 
hørte  han  Hofsladderen  melde,  at  Kongen  i  Mulm  og  Mørke 
paany  opsøgte  den  forskudte,  og  snart  efter  genindsattes  hun  med 
fuld  Honnør  i  sin  officielle  Stilling.  Dog  atter  vendte  Lykken  sig; 
Hertuginden  af  Chateauroux  blev  syg,  og  Bernstorff  var  i  Ver- 
sailles da  hun  døde  den  8.  December  1744. 

„Men",  skrev  Bernstorff  hjem,  „hendes  Død,  der  indtraf  under 
saa  ejendommelige  Omstændigheder  og  burde  have  slaaet  alle, 
den  gjorde  kun  Indtryk  paa  faa,  og  snart  tænkte  man  ikke  mere 
paa  den."  Vel  var  Kongen  i  Begyndelsen  dybt  rystet,  men  Hoffet 
hastede  med  at  fordrive  hans  Sorg;  „endnu  kunde  han,  der  stod 
i  sin  Alders  og  Sundheds  fulde  Blomst,  ikke  beslutte  sig  til  at  op- 
give de  Glæder  hvortil  han  havde  vænnet  sig."  Atter  begyndte 
der  et  Kapløb  mellem  Hoffets  højbaarne  Skønheder  om,  hvem 
der  skulde  afløse  den. døde.  Bernstorff  var  til  Stede  ved  alle  de 
Fester  og  Baller,  hvor  Damerne  udfoldede  deres  Yndigheder  for 
Kongens  Blikke,  og  Torsdagen  den  25.  Februar  var  han  med  ved 
et  Maskebal  paa  Slottet  i  Anledning  af  Dauphins  Bryllup  med 
en  spansk  Infantinde.    Bagefter  noterede  han  i  sin  Skrivekalender 

„Anfang  der  Avanture  von  Madame  d'Etiolles".  Her  havde  han 
set  sin  skønne  Veninde  i  tillokkende  Forklædning  hidse  Kong 
Ludvig  til  Tilnærmelse  efter  Tilnærmelse;  her  saa  han  hende 
lade  sit  Lommetørklæde  falde,  og  hørte  den  Hvisken  der  gik 
gennem  Salen,  da  Kongen  tog  det  op  og  kastede  det  til  hende: 
„Le  mouchoir  est  jeté."') 

Fra  nu  af  hørte  Bernstorff  til  Ludvig  XV's  Maitresses  Om- 
gangskreds. I  April  1745  tog  Madame  d'Etiolles  Ophold  paa 
Versailles;  i  Juli  opløstes  hendes  Ægteskab,  og  14.  September 
foregik  hendes  højtidelige  Præsentation  ved  Hoffet.  Bernstorff 
var  til  Stede  og  saa  Kongens  Rødmen  og  hendes  Forlegenhed; 
han  iagttog  den  pinlige  Scene,  da  Dronning  Maria  Leszczynska 
omringet  af  Skarer  af  nyfigne  Hoffolk  modtog  sin  Mands  ny 
Elskerinde.  I  Sommeren  1745  opholdt  Madame  d'Etiolles  sig  paa 
Etiolles,  medens  Ludvig  XV  var  i  Flandern,  og  før  Bernstorff 
sidst  i  Juni  fulgte  efter  Hoffet,  var  han  gentagne  Gange  ude  paa 
Etiolles,  hvor  han  fandt  Husets  Herskerinde  og  hendes  Venner 
berusede  af  Glæde  over  hendes  Ophøjelse;  Brev  paa  Brev  vekslede 
hun  med  sin  kongelige  Elsker,  et  af  dem,  hun  i  denne  Tid  mod- 
tog, bragte  hende  hendes  Ophøjelse  til  Marquise  de  Pompadour. 
Medens  Smædeversene  mod  den  ny  Maitresse  løb  rundt  i  Paris, 
nedlagde  Voltaire  og  Bernis  Hyldingsdigte  for  hendes  Fødder;  den 
11.  Maj  sejrede  Ludvig  XV's  Hære  ved  Fontenay,  og  Voltaire 
tolkede  sin  Glæde  i  følgende  Epigram  : 

„Quand  Louis,  ce  heros  charmant. 
dont  tout  Paris  fait  son  idole 
gagne  quelque  combat  brillant, 
on  doit  faire  compliment 
å  la  divine  d'EtioUe.'" ') 

Et  Par  Dage  senere  kom  Bernstorff  derud  og  føjede  sine 
Komplimenter  til  Voltaires.  Frit  og  fornøjeligt  omgikkes  han 
Marquisen;  han  agerede  Stjernetyder  for  hende  og  forudsagde 
hende  kommende  Ting.  Ikke  altid  troede  hun  hans  Kunst,  og 
de  væddede;  Bernstorff  tabte  og  sendte  med  et  spøgende  Brev, 
fuldt  af  Komplimenter,  et  Porcellænsur,  som  han,  skrev  han, 
havde  begavet  med  den  magiske  Egenskab  kun  at  angive  hendes 
lykkelige  Timer  og  ikke  et  Øjebliks  Sorg  eller  Uro:  „Deres  blotte 

Ønske  skal  styre  det;  det  paaskynder  ethvert  Minuts  Flugt  der 
forekommer  Dem  kedeligt;  det  standser  med  Glæde  i  de  Øje- 
blikke som  De  ønsker  Varighed,  og  efter  min  Ordre  iagttager 
det  altid  ærbødig  Tavshed  og  afbryder  aldrig  disse  Øjeblikke  ved 
ubelejlig  Melding  af  deres  Grænse.  Det  vil  aldrig  forkynde  Dem 
Forløbet  af  en  behagelig  Time  uden  for  at  melde  Dem  en  endnu 
behageligere."^) 

Naar  Bernstorff  sluttede  dette  sukkersøde  Brev  med  Ønsket 
om,  at  Pendulet  undertiden  i  sin  Vandring  maatte  træffe  et  Øje- 
blik hvor  Marquisen  venlig  tænkte  paa  ham,  da  opfyldtes  hans 
Ønsker  sikkert.  Hun  og  hendes  Moder  vekslede  nu  og  da  Breve 
med  ham;  naar  hun  var  syg,  modtog  han  Bulletiner  om  hendes 
Befindende,  og  man  vænnede  sig  til  at  regne  ham  til  hendes 
nærmeste  Omgang.  En  Mand,  der  siden  vilde  gøre  sig  lystig  over 
Bernstorffs  Forhold  til  den  berømte  Dame,  fortalte,  at  han  havde 
baaret  hendes  Skødehund  efter  hende;-)  Manden  har  næppe 
vidst  noget  derom,  men  det  er  overmaade  sandsynligt,  at  det  kan 
have  været  Tilfældet,  og  for  Datidens  Frankrig  har  der  i  alt  Fald 
intet  besynderligt  været  deri,  det  har  stemmet  med  almindelig  god 
Tone  og  Høflighed  hos  en  Kavaller  overfor  en  Dame  som  han 
kendte  godt. 

Bernstorffs  Opfattelse  af  Madame  de  Pompadour  var  i  høj 
Grad  gunstig.  I  den  fortrolige  Skrivelse,  han  i  August  1745  ad 
sikker  Vej  sendte  sin  Regering,  fortalte  han  om  hendes  Fortid 
og  Ophøjelse;  han  karaktiserede  hende  som  en  blid  og  elskværdig 
Dame,  der  trods  sin  overordentlige  Skønhed  midt  i  Overflod  og 
Forlystelser  havde  opfort  sig  med  ulastelig  Klogskab,  indtil  hun  af 
en  virkelig  Lidenskab,  „Kilden  til  hendes  Ulykke  og  hendes  Fejl- 
trin", havde  indladt  sig  paa  den  Intrige  der  havde  hidført  hendes 
Stigen,  men,  mente  Bernstorff,  hun  vilde  nøjes  med  Herre- 
dømmet over  Kongens  Hjærte  og  ikke  blande  sig  i  Politik;  Lud- 
vig XV  kunde  ikke  have  valgt  sig  en  mindre  skadelig  Elskerinde, 
og  han  kunde  efter  sit  Kendskab  til  hende  sige,  at  hun  var  alt  for 
god  til  at  gøre  nogea  Uret.  Paa  et  Hovedpunkt  tog  Bernstorff 
her  Fejl,  og  da  han  1749  afgav  en  lignende  udforlig  Skildring  af 
Tilstanden  ved  det  franske  Hof,  maatte  han  fremhæve,  hvor  stor 
en  Indflydelse  Madame  de  Pompadour  øvede,  om  end  indirekte 
gennem  de  Ministre,  hun  støttede  eller  bekæmpede.    Men  sin  Op- 

fattelse   af   hendes    Karakter   forandrede   han   ikke    i    disse   Aar; 
endnu  i   1749  kaldte  han  hende  „god  og  blid".') 

Det  gode  Forhold  mellem  Bernstorff  og  Madame  de  Pompa- 
dour blev  fortsat;  som  i  1744 — 45  vedblev  han  at  være  hendes 
Gæst  paa  de  pragtfulde  Slotte,  hun  erhværvede  for  umaadelige 
Summer,  som  Ludvig  XV  uden  Hensyn  til  den  voksende  Finans- 
nød  skænkede  hende.  Paa  Crecy  en  halv  Snes  Mil  Vest  for 
Paris,  paa  „le  petit  chateau",  La  Celle,  tæt  ved  St.  Cloud,  for- 
nyede det  muntre  Liv  fra  Etiolles  sig  i  storslaaede  Former;  her 
mødte  en  voksende  Skare  af  Hoffolk  og  Beundrere,  af  Politikere 
og  Diplomater,  Litterater  og  Lykkejægere  med  hver  sit  Formaal, 
de  fleste  helt  egoistiske,  de  færreste  som  Bernstorff  uden  Tanke 
paa  andet  end  venskabeligt  at  iagttage  og  nyde  Selskabslivet;  paa 
intet  Punkt  spores  det,  at  han  har  benyttet  sin  Forbindelse  med 
Marquisen  til  at  opnaa  nogen  Fordel;  han  var  tilfreds  med  den 
Støtte  som  hans  Venskab  med  den  formaaende  Dame  gav  ham 
ved  Hoffet  og  overfor  Ministrene.  I  hendes  Nærhed  saa  Bern- 
storff det  galante  Hofliv  udfolde  sig  med  større  Ubundenhed  og 
Fantasi  end  i  det  store  overfyldte  Versailles,  hvor  det  var  bundet 
af  tusind  Etikette-Hensyn.  Her  saa  han  Madame  de  Pompadour 
udfolde  sine  Talenter  og  give  Livet  sit  Præg.  Hemmeligheden 
ved  hendes  Herredømme  over  Ludvig  XV  var  hendes  Ævne  til 
at  adsprede  og  oplive  ham;  indesluttet  og  ret  tungsindig  af  Natur, 
nedtrykt  og  overmæt  af  Nydelser  faldt  Kongen  alt  for  let  hen  i 
sine  egne  Tanker.  Hvor  gled  han  hen?  hvor  var  han  naar  han 
atter  vaagnede  op?  var  den  ængstende  Tanke  der  idelig  holdt 
hans  Elskerinder  i  Aande.  Bernstorff  selv  kunde  ikke  blive  klar 
over  Ludvig  XV's  Karakter;  han  fandt  den  sammensat  af  de  største 
Modsætninger,  Hovmod  og  Vennesælhed,  Godhed  og  Haardhed, 
Ladhed  og  Energi,  Arbejdslyst  og  Lede  ved  alle  Sysler;  jo  mere 
Bernstorff  lærte  ham  at  kende,  desto  mere  uforstaaelig  blev 
Ludvig  XV  ham;  kun  opfattede  han  klart,  at  det  var  en  Karakter, 
skabt  til  at  beherskes  og  ledes  af  andre. 

Bernstorff  saa  Madame  de  Pompadour  med  beundringsværdig 
Skarpsindighed,  Udholdenhed  og  Finhed  løse  det  psykologiske 
Problem  at  tage  Magten  over  Kongen  og  bevare  den.  Den  Magt, 
hun  ved  sin  usædvanlige  Skønhed  kunde  øve  paa  Kongens  Sanser, 
slog  ikke  til;  hun  var  æggende  pikant  men  kølig  af  Temperament, 

ikke  fyrig  og  fuldblodig,  det  var  hendes  Aandsli viighed,  Kvikhed 
og  Ævne  til  at  underholde  og  adsprede  der  blev  hendes  sikre  og 
varige  Magtmidler.  Hun  viste  sig  at  være  hvad  hendes  Fortid 
havde  ladet  ane,  en  ualmindelig  begavet  Kvinde,  fuld  af  Interesser 
og  Talenter,  og  dette  forklarer,  at  en  Mand  som  Bernstorff  kunde 
finde  virkeligt  Behag  i  hendes  Selskab.  Han  saa  hende  dyrke 
alle  de  Interesser,  han  selv  satte  Pris  paa;  i  den  Kreds,  der 
samledes  om  hende,  traf  han  de  Litteraturens  og  Kunstens  Stor- 
mænd der  spillede  den  første  Rolle  i  1740'ernes  Frankrig,  alle 
dem,  han  allerede  i  1744 — 1745  havde  truffet  paa  Etiolles.  Saa 
længe  Voltaire  i  disse  Aar  kom  til  Paris,  hyldede  han  Madame 
de  Pompadour,  først  senere  blev  hans  Smigerdigtning  nu  og  da 
til  Smædevers;  Montesquieu  søgte  Marquisens  Bistand  mod  An- 
greb paa  hans  Esprit  des  lois,  og  som  hun  protegerede  disse  to 
store  Aander,  tog  hun  en  Mængde  af  de  mindre  under  sine  Vinger. 
Frankrigs  Kunstnere,  dets  Musikere,  Malere  og  Billedhuggere  drog 
hun  til  sig;  de  Slotte  hun  lod  bygge  og  deres  overdaadige  Udstyr 
blev  en  Epoke  i  Frankrigs  Kunst.  Selv  tegnede  og  malede  hun 
med  Smag,  Voltaire  gav  sin  Beundring  derfor  en  elegant  Vending 
i  et  Vers,  han  skrev  til  hende  en  Dag  da  han  traf  hende 
tegnende: 

„Pompadour,  ton  crayon  divin 
devrait  dessiner  ton  visage: 
Jamais  une  plus  belle  main 
n'aurait  fait  un  plus  bel  ouvrage."') 

Da  Bernstorff  havde  forladt  Paris,  sendte  Madame  de  Pom- 
padour ham  Prøver  paa  en  ny  Kunst  som  hun  da  havde  begyndt 
at  udøve;  hun  havde  lært  at  gravere  og  sendte  ham  nogle  af  de 
første  Stik,  hun  udførte  efter  Malerier  af  Boucher.-) 

Det  yndefulde  i  hendes  Skikkelse  og  Væsen,  det  bizarre  og 
fantasifulde  i  hendes  Karakter  satte  Præget  paa  den  Stil,  man 
har  givet  Navn  efter  Madame  de  Pompadour;  med  Rette  er  hun 
bleven  kaldet  Rokokoens  Dronning  og  Moder.  Her  saa  Bernstorff 
udfolde  sig  en  Kunst  i-  Bygningsstil  i  Møbler  og  Luksus  som  han 
siden  forte  med  sig  til  Danmark.  Men  Madame  de  Pompadours 
Initiativ  gik  ogsaa  ud  over  hvad  der  direkte  vedrørte  hende  selv; 
hun  var  Mæcen  overfor  Kunstnere  som  overfor  Litterater  og  fik 
Ludvig  XV  til  at  følge  sit   Exempel.     Hun  interesserede  sig  for 


188  BERNSTORFF    OG    MADAME    DE    POMPADOUR. 

at  forny  Frankrigs  Kunstindustri  og  skabte  i  Vincennes  den  Por- 
cellænsfabrik  der,  siden  i  Sévres,  frembragte  Porcellæner  som 
overgik  Meissens  og  Kinas  fineste  Varer.  Ønsket  om  en  saadan 
sejrrig  Konkurrence  havde  ildnet  Madame  de  Pompadour;  det  var 
en  Blanding  af  økonomisk-patriotisk  og  kunstnerisk  Interesse,  som 
ogsaa  Bernstorff  siden  efterlignede. 

Midtpunktet  for  det  Selskabsliv,  hvori  Bernstorff  mødte  Ma- 
dame de  Pompadour,  var  imidlertid  Theatret,  der  i  Frankrig  mere 
end  noget  andet  Sted  i  Europa  den  Gang  spillede  en  Rolle.  End- 
ogsaa  paa  Slottene  og  i  Salonerne  havde  Theatret  holdt  sit  Ind- 
tog; Dillettantkomedien  var  kommen  paa  Moden,  det  gode  Sel- 
skab lige  op  til  de  allerhøjeste  Herskaber  var  greben  af  en  ren 
Skuespillergalskab,  disse  adelige  Damer  og  Herrer,  hvis  hele  Til- 
værelse ofte  formede  sig  som  et  stort  Maskespil,  følte  en  egen 
Tilfredsstillelse  ved  en  Gang  at  agere  som  virkelige  Skuespillere. 
Der  rejste  sig  Privattheater  efter  Privattheater  rundt  i  Paris's  ade- 
lige Hoteller  og  i  Omegnens  Slotte;  de  adelige  Kredse  dannede 
Trupper  der  spillede  de  berømteste  Forfatteres  Stykker;  umaade- 
lige  Summer  slugtes  af  Theatres  Bygning  og  Stykkernes  Udstyr. 
Som  Madame  d'Etiolles  havde  Madame  de  Pompadour  fejret  store 
Triumfer  paa  Scenen,  hun  tog  sig  ypperlig  ud  og  hun  spillede 
godt,  i  Sangspillet  kom  hendes  klangfulde  melodiske  Stemme,  i 
Balletten  eller  Hyrdespillet  hendes  gratiøse  Dans  og  Legems- 
ynde  til  sin  Ret.  I  Privatskuespillet  fandt  hun  et  Middel  til  paa 
én  Gang  at  glimre  for  sin  Elsker  og  underholde  ham.  Derfor 
skabte  hun  det  Hoftheater  i  Versailles  der  fik  Navnet  „Théatre 
des  petits  cabinets".  I  en  Aarrække  var  hun  her  hver  Vinter 
Primadonna  for  en  Trup,  hvor  Prinser  og  Prinsesser  af  Blodet 
og  den  fineste  Adel  spillede  sammen  med  enkelte  af  Paris's  ypper- 
ligste Skuespillere  og  Skuespillerinder.  Stykker  af  Moliére  og 
Voltaire  vekslede  med  de  ubetydeligste  Døgnværker  med  indlagte 
Sange  til  Forherligelse  af  Kongen;  Operaer  og  Balletter  gav  An- 
ledning til  at  vise  glimrende  Kostumer  og  feagtig  skønt  Udstyr. 
Selv  fejrede  Madame  Pompadour  Triumf  paa  Triumf  ved  virke- 
lig fortræffeligt  Spil,  og  hendes  Theater  blev  Midtpunktet  for  den 
ubundne  Selskabelighed,  der  førtes  udenfor  den  store  Etikette; 
her  befandt  Ludvig  XV  sig  vel.  Vanskeligt  var  det  at  faa  Adgang 
til  disse  Forestillinger,  dobbelt  svært  at  komme  med  til  Prøverne; 

men  her  var  Bernstorff  som  Madame  de  Pompadours  Ven  en 
jævnlig  Gæst,  og  man  kunde  se  ham  sidde  halvt  skjult  i  en  af  de 
øverste  smaa  Loger.  ^) 

Saaledes  førte  Bekendtskabet  med  Madame  de  Pompadour 
ind  i  den  allersnævreste  Hofkreds,  hvortil  han  som  et  lille  Lands 
Gesandt  ellers  ikke  vilde  have  haft  Adgang.  I  Madame  de  Pom- 
padours Kabinet  saa  han  de  Traade  spindes  der  i  disse  Aar  be- 
stemte Frankrigs  Politik. 

Bernstorff  vendte  dog  ingenlunde  altid,  naar  han  kom  til  Ver- 
sailles, sine  Skridt  mod  den  Fløj  af  Slottet  hvor  den  kongelige 
Elskerinde  havde  sine  Værelser.  Ogsaa  til  den  Verden  havde 
han  Adgang  hvor  Dronning  Maria  Leszczynska  levede  tilsidesat 
af  sin  Mand,  hvem  hun  kun  i  faa  Aar  havde  kunnet  fængsle.-) 
Bitre  Ydmygelser  havde  denne  stilfærdige,  beskedne,  godlidende 
Dronning  lidt  af  Ludvig  XV's  første  Elskerinder;  de  havde  søgt 
at  hæve  sig  selv  ved  at  haane  hende.  Madame  de  Pompadour 
var  klogere  og  mere  godhjærtet;  hun  tog  meget  Hensyn  til  Dron- 
ningen, der  nu  oplevede  fredelige  Aar.  Resignationen  prægede 
den  tidlig  ældede  Maria  Leszczynskas  Tilværelse;  naar  Etiketten 
ikke  tvang  hende  til  at  træde  frem,  levede  hun  i  størst  mulig  Stil- 
hed, optaget  af  Godgørenhed  og  Andagtsøvelser,  hvori  Bønner 
for  hendes  Ægtefælles  Frelse  var  Midtpunktet.  Alle,  der  kendte 
hende,  betragtede  hende  med  Respekt  og  Medynk;  „hendes  Godhed 
og  Hjærtes  Egenskaber  hæver  hende  over  Tronen",  sagde  Bern- 
storff om  hende. ■■^)  Dronningens  Vennekreds  var  lille,  dens  Midt- 
punkt var  Hertugen  og  Hertuginden  af  Luynes,  gennem  hvem 
Bernstorff  indførtes  i  hendes  private  Selskabelighed.  Hertugen 
boede  i  Reglen  i  Versailles;  da  Hertuginden  i  1735  var  bleven 
Dame  d'honneur  hos  Dronningen,  var  han  fulgt  med  til  Hoffet, 
og  her  blev  det  i  over  tyve  Aar  hans  Livs  Indhold  at  iagttage 
alt  hvad  der  foregik  og  notere  det  i  sin  Dagbog,  der  er  bleven 
en  Hovedkilde  til  Ludvig  XV's  Hofs  Historie.  Ægteskabet  mellem 
den  hæderlige  gammeldags  korrekte  Hertug,  der  var  ufejlbar  Dom- 
mer i  ethvert  Etikette-^pørgsmaal,  og  hans  adskilligt  ældre  Hustru 
var  Typer  paa  et  lykkeligt  Fornuftparti;  Sladderen  gav  sig  ikke 
af  med  dem.  I  deres  Hjem  mødtes  det  fornemste  Selskab  til 
stive  Fester.  Luynes  og  hans  Hustru  satte  megen  Pris  paa  Bern- 
storff,') og  denne  havde   hos  dem   rig  Anledning  til  at  lære  den 

gammeldags  franske  Højadel  med  dens  stive  Ceremoniel  at  kende, 
hvis  Ideal  var  Ludvig  XIV's  Tid,  hvis  Ønsker  i  lige  høj  Grad 
gik  ud  paa  at  se  Elskerinderne  forjagne  og  den  frembrydende 
Strøm  af  irreligiøs  Filosofi  og  politisk  Opposition  holdt  nede  af 
orthodoks  Katholicisme  og  blind  Kongedyrkelse. 

Udenfor  de  store  Selskaber  samledes  en  snæver  Kreds  om 
Dronningen,  der  næsten  daglig  besøgte  Hertugens.  De  halve 
Aftener  om  Aaret  tilbragte  hun  der;  Samtalerne,  fra  hvilke  al 
Sladder  og  al  Tale  om  Hofintriger  og  Politik  var  banlyst,  drejede 
sig  mest  om  dagligdags  ligegyldige  Ting  eller  om  religiøse  Æmner, 
der  laa  Dronningen  og  det  meget  fromme  Ægtepar  stærkt  paa 
Sinde.  Som  oftest  spillede  man  Kort,  men  undertiden  gik  baade 
Spillet  og  Samtaler!  i  Staa,  og  det  hændte,  at  man  var  lige  ved  at 
falde  i  Søvn.  Kun  faa  Mænd  hørte  til  denne  Kreds,  mest  fyldtes 
Lænestolene  af  gamle  Hofdamer,  om  hvem  Horace  Walpole  sagde, 
„at  de  sukkede  efter  det  Øjeblik  da  de  kunde  lægge  sig  til  Hvile 
i  Abrahams  Skød,  da  han  var  den  eneste  Mand  hos  hvem  de 
havde  Udsigt  til  at  finde  en  Plads". 

Lige  saa  alvorlig  var  Tonen  omkring  den  yderst  devote  Dau- 
phin,  hvis  Hovedfornøjelse  var  at  gaa  til  Andagtsøvelser  og  tidlig 
i  Seng,  og  som  levede  i  en  knarvorn  Opposition  mod  Faderen  og 
dennes  Maitresser.^)  Ganske  den  samme  Stemning  raadede  i  det 
lille  Hof  som  „Mesdames  de  France",  Ludvig  XV's  fire  Døtre, 
dannede  efterhaanden  som  de  voksede  til.  I  1746,  da  Dauphins 
første  Hustru  var  død  efter  kun  et  Aars  Ægteskab,  var  der  Tale 
om  et  Giftermaal  mellem  Frederik  V's  Søster  Louise  og  den  unge 
Enkemand,  en  i  sig  selv  ganske  urimelig  Tanke,  som  der  ej  heller 
kom  noget  ud  af;^)  den  lykkelige  Brud  blev  en  sachsisk  Prin- 
sesse, hvis  Ankomst  i  1747  gav  Anledning  til  en  Række  glimrende 
Fester,  der  kastede  en  kortvarig  Glans  over  Dauphins  og  Mes- 
dames' saa  vel  som  over  Moderens  Tilværelse.  Ellers  levede  de 
paa  Skyggesiden  i  Versailles,  fjærnt  fra  det  muntre  Liv,  der  i  let- 
sindig Døgnnydelse  rastløst  ilede  dem  forbi  i  Madame  de  Pompa- 
dours „petits  appartements".  Bernstorff  havde  rig  Lejlighed  til 
at  tænke  over  Tilværelsens  ulige  Kaar,  naar  han  agede  frem  og 
tilbage  mellem  Paris  og  Versailles. 

Helt  anderledes  var  Selskabeligheden  i  et  Par  højaristokratiske 
Hjem,  der  kun  sjældent  aabnede  sig  for  Fremmede  og  ofte  næsten 

frygtedes  af  disse,  fordi  de  som  det  udsøgteste  og  fornemste  af 
alt  stillede  Fordringer  som  det  var  svært  at  fyldestgøre.  Atter 
her  var  det  Damer  der  gav  Tonen  an,  nemlig  de  to  Hertuginder 
de  Boufflers  og  de  La  Valliére. 

Hertuginden  af  Boufflers,  Barnebarn  af  Ludvig  XIV's  be- 
rømte Marskal  Villeroy,  var  i  1747,  da  hun  blev  Enke,  trods 
sine  fyrretyve  Aar  paa  én  Gang  en  af  Hoffets  allerskønneste 
Damer  og  den  for  sine  Elskovseventyr  mest  berygtede.')  Allerede 
i  1721,  da  hun  som  fjortenaarig  ugift  var  traadt  fra  Klostret  ind 
i  Selskabslivet,  hed  det  i  en  ondskabsfuld  Couplet: 

„Quand  Boufflers  parut  å  la  cour 
on  crut  voir  la  mere  d'amour, 
chacun  s'empressoit  å  lui  plaire 
et  chacun  l'avoit  å  son  tour." 

Senere  hed  det  sig  om  hende,  at  enhver  Mand,  der  saa  nogen- 
lunde godt  ud,  maatte  have  hende  paa  Listen  over  sine  Erobringer, 
og  endnu  paa  Bernstorffs  Tid  var  hendes  Rygte  ikke  meget  bedre. 
Nu  efter  sin  Mands  Død  holdt  hun  sig  dog  til  en  enkelt  Elsker, 
Hertugen  af  Luxembourg,  og  i  1750,  et  Par  Maaneder  efter  Bern- 
storffs Afrejse  fra  Frankrig,  ægtede  hun  ham.  Men  hvor  sandt 
end  de  onde  Rygter  talte,  havde  hun  forstaaet  at  holde  dem 
Stangen;  hendes  høje  Rang,  Rigdom  og  fremfor  alt  hendes  Klog- 
skab og  Aandfuldhed  bragte  hendes  Fortid  i  Forglemmelse,  selv 
da  hendes  bedaarende  Skønhed  var  svunden.  Hendes  Hjem  blev 
Hofadelens  fineste,  selv  blev  hun  Smagens  og  Modens  Dronning. 
Hun  levede  indtil  et  Par  Aar  før  Revolutionen,  og  lige  saa  længe 
varede  hendes  Herredømme;  for  at  høre  til  det  gode  Selskab 
maatte  man  anerkendes  af  hende,  i  hendes  Kreds  bevaredes  alle 
Traditioner  om  „den  gode  Tone"  og  den  franske  Høflighed,  som 
hele  Europa  siden  Ludvig  XIV's  Tid  havde  søgt  til  Paris  for  at 
tilegne  sig,  og  som  den  ældre  Slægt  i  l'ancien  regimes  sidste 
Menneskealder  med  Harme  saa  de  Unge  frigøre  sig  for. 

Det  var  i  Overgajigsaarene,  medens  hun  endnu  kæmpede 
med  Minderne  fra  den  urolige  Fortid,  at  Bernstorff'  lærte  Hertug- 
inden af  Boufflers  at  kende.  Ogsaa  han  bojede  sig  for  hendes 
Smag  og  Ævner;  „hun  er  saa  aandfuld  som  vel  tænkeligt,  ingen 
kan  som  hun  uddanne   Ens  Smag",  sagde  han  om   hende.     Men 

han  fandt  tillige  i  hende  „une  bonne  et  vive  amie",  og  da  hun 
forlod  Paris,  skrev  hun  til  ham,  at  hun  holdt  af  ham  af  sit  ganske 
Hjærte  og  vilde  vedblive  dermed  hele  sit  Liv.  M 

Endnu  nærmere  stod  Bernstorff  Hertuginde  de  La  Valliére, 
den  anden  af  de  to  Damer  i  hvis  Huse  det  fineste  Selskab 
samledes. 

Ogsaa  med  hende  havde  Rygtet  haft  travlt,  ogsaa  hun  havde 
ødselt  skænket  sin  Skønhed  til  Elsker  efter  Elsker.  Men  medens 
Hertuginden  af  Boufflers  var  „mere  frygtet  end  elsket  paa  Grund 
af  sin  Tunge,  hvis  ætsende  Vid  ikke  skaanede  nogen  Fjende",  saa 
havde  Hertuginde  de  La  Valliére  forstaaet  at  forsone  Selskabet 
ved  sin  vindende  Elskværdighed.  „Hun  vilde  være  fuldkommen", 
skrev  en  Samtidig  om  hende,  „hvis  hun  havde  lige  saa  megen 
Afsky  for  Lasten,  som  hun  synes  at  have  Tilbøjelighed  for 
Dyden."-) 

„Man  udretter  i  Paris  intet  uden  gennem  Kvinderne"  var  en 
Erfaring  hvori  Samtiden  udtalte  sin  Respekt  for  Kvindernes  Herre- 
dømme. „Ved  Hjælp  af  Kvinden",  sagde  Madame  Geoffrin  en 
Gang  til  Forfatteren  Marmontel,  „faar  man  udført  alt  hvad  man 
vil  have  Mændene  til.  Nogle  Mænd  er  saa  optagne  af  Forlystelser, 
andre  af  deres  egne  Interesser,  at  de  glemmer  andres;  Kvinderne 
derimod  tænker  derpaa,  om  ikke  af  anden  Grund,  saa  fordi  de 
ikke  har  andet  at  gøre.  Tal  i  Aften  til  en  Veninde  om  en  Sag 
der  interesserer  Dem;  i  Morgen  vil  De  se  hende  ved  sin  Rok 
eller  sit  Broderi  drømme  derom  og  bryde  sit  Hoved  med,  hvor- 
ledes hun  skal  hjælpe  Dem."  Marmontel  indsaa  Sandheden  deraf, 
skaffede  sig  flere  Veninder  end  Venner  og  gik  i  Skole  hos  dem.^) 
Bernstorffs  daglige  Liv  i  Paris  i  disse  Aar  viser  det  samme; 
for  ham  drejede  det  sig  vel  ikke  om  gennem  Kvinder  at  opnaa 
politisk  eller  personlig  Fordel,  det  var  Indvielse  i  det  gode  Sel- 
skabs Mysterier,  Adgangen  til  alt  hvad  der  stod  højest  i  Europa 
i  Aand  og  Dannelse,  han  søgte  gennem  den  Række  Damer,  vi  se 
ham  omgaas.  Var  han  ikke  hos  sin  Marskalinde  eller  hos  Ma- 
dame de  Thiers,  hos  Madame  de  Pompadour  eller  hos  Hertug- 
inden af  Luynes,  saa  bf^øgte  han  to  andre  Hertuginder;  ogsaa 
paa  deres  Slotte  var  han  Gæst  om  Sommeren,  særlig  paa  Hertug- 
inde de  La  Valliéres  Slot  Champs,  hvor  der  stod  Værelser  rede 
til  ham.    Kom  han  ikke  som  lovet,  sendte  man  Bud  paa  Bud  for 

at  hente  ham.  Derude  traf  han  de  to  Hertuginder  og  om  dem 
et  livslystent  muntert  Selskab,  ofte  paa  hundrede  Personer  af  den 
højeste  Adel.') 

Det  vilde  føre  for  vidt  at  opregne  alle  med  hvem  Bernstorff 
kom  i  Berøring.  Bevarede  Breve  og  Billetter  viser,  at  han  har 
kendt  og  omgaaedes  omtrent  alle  hvis  Navne  havde  Klang  i  hine 
Aars  Pariserliv,  men  kun  om  faa  ved  vi,  at  de  har  staaet  ham 
nærmere.  Enkelte  af  disse  bør  nævnes  som  typiske  for  Ludvig  XV's 
Hof.  Det  gælder  saaledes  Hertuginden  af  Mirepoix.  Hendes  Mand 
var  en  tapper  Soldat,  hun  en  sprudlende  livlig  Dame,  der  hørte 
til  Ludvig  XV's  intimeste  Omgang;  uden  at  prøve  paa  at  vække 
hans  Forelskelse  havde  hun  vundet  ham  ved  sin  uimodstaaelige 
Elskværdighed.  „Hun  har  en  fortryllende  Ævne  til  at  tækkes 
alle",  skrev  en  Samtidig  om  hende,  „enhver  vilde  sværge  paa,  at 
hun  kun  havde  tænkt  paa  ham  hele  sit  Liv  igennem."  Hun  og 
hendes  Mand  holdt  af  hinanden  og  var  hinanden  tro,  men  for  en 
anden  af  Selskabslivets  Fristelser  saa  Bernstorff  hende  bukke 
under.  Hun  var  en  lidenskabelig  Spillerske  og  gjorde  en  mægtig 
Spillegæld.  Ofte  maatte  Ludvig  XV  selv  dække  hendes  Tab  ved 
Spillebordet  i  Madame  de  Pompadours  „petits  appartements".-) 
Ved  de^  samme  Spilleborde  traf  Bernstorff  Fran^ois  Claude  Mar- 
quis  de  Chauvelin,  der  som  Mirepoix  var  en  dygtig  General,  en 
klog  Diplomat  og  en  behændig  Hofmand.  „Det  er  en  mærkelig 
Mand",  siger  Madame  Dudeffand  om  ham,  „alle  Mennesker  hol- 
der af  ham,  uden  at  man  kan  sige,  hvem  der  er  hans  bedste 
Ven,  han  keder  aldrig,  skønt  Munden  aldrig  staar  paa  ham,  han 
er  meget  optaget  af  sig  selv,  men  støder  dog  ingen  derved;  der 
er  ingen  Egenskab,  man  kan  rose  særlig  hos  ham,  og  dog  savner 
man  heller  ingen,  hans  Godmodighed  erstatter  alt."-^) 

Udenfor  Madame  de  Pompadours  Kreds  traf  Bernstorff  en 
Mand  der  fra  først  af  tildrog  sig  hans  Opmærksomhed  ved  at  han 
altid  samlede  en  Kreds  om  sig,  skønt  han  hverken  var  indflydelses- 
rig eller  begunstiget  af  Lykken.  Det  var  Etienne  Frangois  Greve 
af  Stainville,  af  Nutiden  bedre  kendt  under  sit  senere  Navn  Her- 
tugen af  Choiseul.'')  Født  1719  af  en  fornem  men  fattig  lothringsk 
Adelsfamilie  havde  han  som  Officer  deltaget  i  Belle-Isles  tyske 
og  italienske  Felttog;  i  1746  var  han  bleven  Brigadier,  men  der- 
efter avancerede  han  ikke  mere;  som  hundrede  andre  unge  Adels- 

mænd  syntes  han  at  gaa  op  i  Fornøjelser  og  Elskovsæventyr  uden 
Tanke  paa  en  større  Fremtid.  Men  i  Selskabslivet  var  han  ene- 
staaende;  skønt  hans  Skikkelse  var  meget  almindelig  og  hans 
rødhaarede  Hoved  og  fregnede  Ansigtstræk  snarere  grimme  end 
kønne,  var  der  over  ham  et  spillende  Liv,  der  indtog  alle.  Hans 
smaa  Øjne  lyste  af  Vid,  hans  Opstoppernæse  og  svære  Læber 
gav  ham  et  Præg  af  Gemytlighed,  der  svarede  til  det  aandfulde 
Lune  som  lyste  over  hans  Ord.  Damerne  fandt  ham  uimod- 
staaelig.  „Kun  hos  ham  finder  man  Ynde,  Behag  og  Munterhed, 
udenfor  ham  er  alt  dumt,  overdrevet  eller  pedantisk",  sagde  Ma- 
dame Dudeffand  om  ham,  og  en  af  hans  mandlige  Beundrere,  der 
som  hun  var  betaget  af  hans  utrolige  Konversationstalent,  sammen- 
lignede ham  med  de  højtpriste  gamle  franske  Adelsmænd  og  kaldte 
ham:  „god,  ædel  og  djærv,  vennesæl,  galant  og  pragtlysten,  liberal 
og  stolt,  dristig,  kogende,  ja  fremfusende".^)  Ogsaa  Bernstorff  kom 
ind  under  Fortryllelsen,  og  de  sluttede  Venskab  „af  Tilbøjelighed 
og  fordi  de  fandt  Behag  i  hinandens  Selskab".-) 

Bernstorff  havde  allerede  den  Gang  Indtryk  af,  at  Stainville 
havde  en  stor  Fremtid  for  sig,  og  fandt  hans  Personlighed  saa 
interessant,  at  han  kunde  se  bort  fra  den  store  Modsætning  mellem 
deres  Karakter.  I  de  Aar,  de  levede  sammen  i  Paris,  saa  det  dog 
ikke  meget  ud  til,  at  Stainville,  som  Bernstorff  udtrykte  sig,  „var 
skabt  til  at  spille  en  Rolle  eller  gaa  til  Grunde  i  Kampen  der- 
for".^) Hans  Liv  bar  kun  Præg  af  Letsind  og  Ødselhed.  Ube- 
kymret om  sin  Fremtid  levede  han  i  Nuet,  han  gjorde  Gæld 
uden  Udsigt  til  at  betale  den,  og  vendte  sin  Satire  imod  hvem 
det  faldt  ham  ind;  Madame  de  Pompadour  havde  været  strejfet 
af  hans  kaade  Vid,  og  hendes  Unaade  betød  nok  til  at  hindre, 
at  han  avancerede  i  Hæren  eller  kom  ind  i  en  diplomatisk  Stil- 
ling. Tilsyneladende  brød  han  sig  dog  ikke  derom;  han  levede 
som  den  øvrige  „jeunesse  dorée"  og  vilde  hellere  berømmes  for 
galante  Bedrifter  end  for  virkelige  Fortjenester.  I  1746-47  taltes 
der  overalt  i  Paris  om  hans  Forhold  til  Madame  de  Gontaut,  hvis 
Mand  Marquis  de  Gontaut,  Stainvilles  gode  Ven,  var  en  af  Ma- 
dame de  Pompadours  Yndlinge.  Bernstorff  kendte  Familien  godt 
og  saa  Stainvilles  Bedrifter  paa  nært  Hold.  I  1747  døde  Mar- 
quisen  efter  Fødslen  af  en  Søn,  og  paa  sit  Dødsleje  bad  hun  sin 
Søster,  der  den  Gang  kun  var  tolv  Aar,  om  at  ægte  hendes  Elsker 

Stainville  greb  Tanken,  thi  den  unge  Pige  Louise  Honorine  Crozat- 
Duchatel  var  baade  rig  og  smuk;  i  den  følgende  Tid  forhand- 
ledes om  Ægteskabet,  der  fandt  Sted  tre  Fjerdingaar  efter  Bern- 
storffs Afrejse  fra  Paris.  Stainville  havde  dog  ikke  derfor  opgivet 
sin  fri  Erotik  og  drev  et  nyt  Spil  indenfor  de  Kredse  hvor  han 
og  Bernstorff  færdedes.  Denne  Gang  gjaldt  det  en  gift  Datter  af 
Hertuginden  af  Boufflers,  Prinsesse  Robecq;  hun  var  i  flere  Aar 
Stainvilles  Elskerinde,  og  han  lagde  ikke  Skjul  paa  Forholdet 
overfor  Bernstorff.  Denne  har  sikkert  ikke  ydet  Stainville  den 
interesserede  Anerkendelse  som  denne  ellers  regnede  paa,  men 
maaske  netop  fordi  Bernstorffs  Opfattelse  af  slige  Forhold  var 
hans  egen  saa  ganske  modsat,  følte  Stainville  sig  draget  til  den 
strængere  og  mere  moralske  Nordbo.  De  fortrolige  Breve,  Stain- 
ville skrev  til  Bernstorff  da  deres  Samliv  var  afbrudt,  tyder  her- 
paa.  I  Grunden  havde  Stainville  Arbejdskraft  og  Ærgærrighed,  og 
Bernstorffs  energiske  Arbejdsdygtighed  og  store  Kundskaber  til- 
talte ham.  Lidt  efter  lidt,  maaske  under  direkte  Paavirkning  af 
Bernstorff,  delte  Stainville  sin  Tid.  Om  Formiddagen  læste  han 
og  søgte  at  udfylde  de  store  Huller  i  sin  Viden;  han  arbejdede 
let  og  hans  Arbejde  bar  Frugt.  Resten  af  Dagen  brugte  han  saa 
til  sin  vante  Selskabelighed  og  sine  Æventyr,  men  han  fandt  til- 
lige Tid  til  at  opsøge  Bernstorff  og  hente  Belæring  hos  ham. 

Han  sigtede  mod  Diplomatiet;  hvem  af  hans  Jævnaldrende 
kunde  give  ham  bedre  Besked  om  Europas,  ja  om  Frankrigs  Po- 
litik end  Bernstorff,  hvis  Viden  alle  beundrede?  Stainville  var 
næsten  tredive  Aar;  nu  følte  han  det  urimelige  i  at  gaa  rundt 
og  spilde  sin  Tid,  og  han  gav  sin  Tristhed  Luft  overfor  Bern- 
storff, „son  maitre"  som  han  kalder  ham  hver  Gang  Talen  er 
om  Politik.  „Naar  en  Mand  „d'un  certain  etat"  er  over  tredive 
Aar,  bør  han  enten  udfylde  sit  Liv  med  at  udrette  noget  betyde- 
ligt eller  afgjort  give  sig  tilfreds  og  blive  Filosof",  skrev  Stainville 
til  Bernstorff.  „Det  sidste  er  det  lykkeligste,  men  netop  derfor 
maaske  ogsaa  det  vanskeligste.  Jeg  giver  mig  selv  daglig  Timer 
i  Filosofi;  men  det  har-  til  Dato  ikke  virket  stort  paa  mig."')  Det 
var  et  Omslag  i  Stainvilles  Liv  som  Bernstorff  saa  forberedes; 
snart  efter  hans  Afrejse  kom  Stainville  ud  af  sin  Leddiggang  og 
ind  paa  den  Bane  der  snart  efter  gjorde  ham  til  Frankrigs  ledende 
Minister. 

13* 

Han  glemte  ikke,  hvad  Bernstorff  havde  været  for  ham  som 
fortrolig  Raadgiver,  og  Bernstorff  paa  sin  Side  holdt  ikke  alene 
fast  ved  ham  af  politisk  Interesse,  men  ogsaa  fordi  han  trods  den 
store  Forskel  imellem  dem  satte  ham  højt;  han  havde  mærket 
Stainvilles  storstilede  Tankegang  og  anerkendte  hans  „grand  coeur". 
Hjærtensvenner  blev  de  dog  ikke;  dertil  var  Forskellen  for  stor, 
der  var  Egenskaber  hos  Stainville  som  frastødte  Bernstorff  stærkt. 
Han  var  mistænksom  og  taalte  vanskelig  Modsigelse,  hvor  hæftig 
han  end  selv  kunde  udtale  sig.  Dette  skabte  Utryghed,  og  For- 
holdet endte  ogsaa  tilsidst  med  et  groft  og  hensynsløst  Brud  fra 
Stainvilles  Side.') 

En  anden  Mand,  hvis  senere  diplomatiske  Virksomhed  kom 
til  at  interessere  Bernstorff,  var  Jean  Frangois  Ogier,  der  i  1753 
kom  som  fransk  Gesandt  til  København,  hvor  han  blev  til  1766 
og  stod  paa  den  bedste  Fod  med  Bernstorff.  Deres  Bekendt- 
skab stiftedes  netop  i  disse  Kredse;  Ogier,  der  tilhørte  en  rig 
adelig  Familie,  havde  en  Tid  lang  under  Pariserparlamentets 
Kampe  med  Jesuiterne  været  i  Unaade  og  maatte  ombytte  en 
høj  Embedsstilling  med  Forvisning  fra  Paris.  Han  var  dog  atter 
bleven  taget  til  Naade  og  var  bleven  Overintendant  hos  Dauphin. 
Bernstorff  traf  ham  der  i  Hofkredsene  men  tillige  hos  Madame 
de  Pompadour;  Hertugen  af  Luynes  fortæller,  at  Ogier  ligesom 
Bernstorff  var  Tilskuer  ved  Prøver  i  „Théatre  des  petits  cabi- 
nets".-) 

En  af  Tidens  ejendommeligste  Krigerskikkelser,  som  tillige 
stod  i  et  særegent  Forhold  til  Danmark,  mødte  Bernstorff  i  Mar- 
skal Ulrik  Frederik  Valdemar  Løvendal.  Han  var  en  Ætling  af 
den  uægte  Sidelinje  af  den  danske  Kongestamme,  Sønnesøn  af 
Ulrik  Frederik  Gyldenløve,  Kong  Frederik  III's  uægte  Søn.  Han 
var  født  Aar  1700,  havde  ført  et  omflakkende  Krigerliv,  rigt  paa 
æventyrlige  Bedrifter  og  Elskovsæventyr;  da  Bernstorff  var  i 
Sachsen-Polen,  spillede  Løvendal  som  Generalmajor  i  August  IIFs 
Tjeneste  en  stor  Rolle  under  Tronfølgekrigen.  Nu  i  Fyrrerne 
var  han  i  fransk  Tjeneste  og  indlagde  sig  ligesom  den  anden  be- 
rømte Udlænding  Marskal  Moritz  af  Sachsen  store  Fortjenester  i 
Kampene  i  Flandern;  Voltaire  og  mange  andre  besang  ham,  og 
da  han,  skønt  han  havde  levet  i  over  tyve  Aar  udenfor  Dan- 
mark,  stadig   kaldtes   for  Danskeren,    kastede  hans  Bedrifter  en 

vis  Glans  over  den  Stat,  Bernstorff  repræsenterede.  Løvendal 
maatte  ofte  benytte  Bernstorffs  Hjælp  i  Forhold  vedrørende  lians 
danske  Afstamning,  og  Bernstorff  havde  meget  med  ham  at  gøre. 

I  1748  genoptog  den  danske  Regering  en  ældre  Plan  om  at 
faa  Løvendal  til  at  træde  i  dansk  Tjeneste.  I  flere  Aar  for- 
handlede Bernstorff  i  dyb  Hemmelighed  med  ham,  men  Planen 
strandede  paa  Marskallens  ublu  store  Fordringer.  Men  i  øvrigt 
var  Løvendal  vel  sindet  mod  Danmark,  gennem  Bernstorff  drog 
han  en  Række  danske  Officerer  ind  i  fransk  Tjeneste,  hvad  der 
ansaas  for  en  stor  Begunstigelse,  og  han  var  ofte  Bernstorff  til 
Hjælp,  naar  det  under  Krigen  drejede  sig  om  at  beskytte  dansk 
Ejendom,  f.  Eks.  dansk-norske  Skibe  i  flanderske  Havne.  Bern- 
storff beundrede  hans  store  Krigerævner,  men  kritiserede  skarpt 
hans  Fordringsfuldhed  og  de  store  moralske  Skavanker  der  hæf- 
tede ved  hans  æventyrlige  og  letsindige  Personlighed.^) 

Med  adskillige  af  sine  diplomatiske  Kolleger  sluttede  Bern- 
storff Venskab,  og  der  er  i  bevarede  Breve  Vidnesbyrd  om,  hvor 
velset  han  var  i  deres  Kreds.  Dette  var  Tilfældet  med  den  sar- 
dinske Gesandt  Marquis  de  Saint-Germain,  og  med  Genuas  Af- 
sending Pallavicini,  medens  en  af  Generalstaternes  Afsendinge 
Larray  hørte  til  hans  Ungdomsvenner.  Sveriges  Gesandt  Carl 
Frederik  Scheffer,  en  livlig  og  aandfuld  Mand,  traf  han  stadig  i 
Selskabslivet;  de  modtes  paa  Bisy  hos  Belle-Isles,  de  færdedes 
Side  om  Side  i  det  litterære  Salonliv  særlig  hos  Madame  Dudef- 
fand,  og  grundlagde  et  Venskab,  der  fik  Betydning  da  begge  blev 
Statsministre  hjemme  i  de  nordiske  Nabolande.  Med  en  frem- 
ragende Schweitzer  stiftede  Bernstorff  ogsaa  i  disse  Aar  Bekendt- 
skab, nemlig  med  Genferen  Jean  Louis  Saladin,  der  faa  Aar  efter 
vendte  tilbage  til  sin  Fødeby  for  der  at  beklæde  de  højeste  Em- 
beder. I  fem  og  tyve  Aar  havde  Saladin  næsten  altid  opholdt 
sig  udenfor  Geneve,  som  mange  Schweitzere  førende  en  kosmo- 
politisk Tilværelse,  snart  i  en,  snart  i  en  anden  Stats  Tjeneste. 
Først  som  hannoveransk  Gesandt  i  Paris,  senere  som  Syndicus 
for  det  franske  Compagnie  des  Indes  havde  han  vist  sig  som  en 
ualmindelig  duelig  Diplomat.  Men  samtidig  havde  han  plejet  sin 
omfattende  litterære  Interesse;  han  var  uddannet  som  Præst,  men 
forlod  Theologien  for  at  studere  Historie  og  Politik;  medens  han 
virkede   som   Diplomat   eller   arbejdede   for  Frankrigs  oversøiske 

Handel,  levede  han  sammen  med  Montesquieu,  der  læste  sit 
Manuskript  til  l'Esprit  des  lois  for  ham,  og  var  i  hele  denne 
Kreds,  som  ogsaa  Bernstorff  tilhørte,  skattet  for  sin  Elskværdig- 
hed og  livfulde  Aandrighed.') 

Hvor  afsluttet  end  Selskabet  var  i  disse  højadelige  og  diplo- 
matiske Kredse,  saa  førte  dog  Broer  derfra  over  til  andre  Sam- 
fundslag. Bernstorff  færdedes  overalt  og  tog  intet  Hensyn  til  de 
bestandige  Rivninger  der  fjærnede  Familierne  fra  hinanden. 

Hans  Stilling  som  fremmed  Diplomat  lettede  ham  dette,  ja 
gjorde  det  næsten  til  Pligt  for  ham  ikke  at  tage  personlige  Hen- 
syn. Uagtet  sit  intime  Forhold  til  Familien  Belle-Isle  omgikkes 
han  Hertugen  af  Broglie,  Belle-Isles  hidsigste  Rival.  Bernstorffs 
Venner,  Familien  Thiers,  laa  i  en  bitter  Strid  og  Familieproces 
om  store  Godser  med  Familierne  Duchatel — Gontaut,  med  hvem 
Bernstorff  stod  paa  en  fortrolig  Fod,  og  Stainvilles  idelige  Sam- 
menstød med  Folk  hvem  han  lod  sit  Vid  gaa  ud  over,  ja  hans 
Uvenskab  med  Madame  de  Pompadour  tog  Bernstorff  ikke  Hen- 
syn til,  da  han  valgte  ham  til  stadig  Omgangsfælle.  Ingen  optog 
heller  Bernstorff  dette  ilde;  han  var  velset  overalt. 

Heller  ikke  Standshensyn  bandt  ham.  Han  havde  søgt  Ma- 
dame d'Etiolles  Selskab  før  hendes  Stigen  og  følte  ikke  den  dybe 
Indignation,  der  mødte  hende  da  hun  blev  Kongens  Elskerinde, 
fordi  hun  fra  sin  lave  Herkomst  vovede  at  stige  til  en  Plads  der, 
hvor  lidet  ærefuld  den  end  var,  stod  for  Frankrigs  Højadel  som  til- 
hørende den,  efter  at  de  tre  højfornemme  Søstre  de  Nesle  havde 
indtaget  den  efter  hinanden.  Bernstorff  søgte  gærne  Omgang  i 
„la  haute  finance"  og  med  „noblesse  de  robe".  Paa  Etiolles 
havde  han  været  Gæst  hos  en  af  Frankrigs  rigeste  Finansmænd, 
Generalforpagteren  Le  Nourmand  de  Tournehem;  det  var  ham  der 
sagdes  at  være  Madame  de  Pompadours  virkelige  Fader,  i  alt 
Fald  var  han  hendes  Moders  Elsker,  og  det  var  hans  Nevø  der 
havde  ægtet  hende  og  for  Onkelens  Penge  levede  paa  Etiolles. 
Derude  og  i  Generalforpagterens  Palæ  i  Rue  Saint  Honoré  i 
Paris  saa  Bernstorff,  at  smagfuld  Luksus  i  Frankrig  ikke  var  Fod- 
selsadelens  Privilegium. 

Hos  en  anden  hovedrig  Generalforpagter,  Le  Riche  de  La  Pope- 
liniere,  saa  Bernstorff  en  lignende  borgerlig  Luksus  udfolde  sig.-) 

Husets  Frue  var  den  skønne  og  aandfulde  Skuespillerinde  Made- 
moiselle  Descharges,  der  havde  været  La  Popeliniéres  Elskerinde 
indtil  Fleury  tvang  Ægteskabet  igennem,  da  Forholdet  gav  offent- 
lig Forargelse.  Nu  præsiderede  Fruen  med  straalende  Ynde  i 
hans  Saloner  og  i  det  kunstnerisk  smykkede  Slot  i  Passy;  flotte 
Fester,  Koncerter  og  Sangaftener  arrangerede  af  de  første  Kunst- 
nere, Theaterforestillinger  og  Baller  samlede  der  et  broget  Sel- 
skab af  Diplomater,  Aristokrati,  Kunstnere  og  Litterater.  Men  i 
1748  kom  Katastrofen;  Husets  Herre  reves  ud  af  sin  rolige  Kunst- 
nydelse og  sin  ivrige  Sysselsættelse  med  at  lave  obscøne  Digte 
og  Fortællinger  og  ikke  mindre  pikante  kostbare  Illustrationer 
dertil.  En  Afskrift  af  en  Smædevise,  der  gemmes  blandt  Bern- 
storffs Papirer,  fortæller  Sammenhængen;  en  skøn  Dag  opdagede 
La  Popiliniére,  at  hans  Hustru  for  at  lette  sin  Elsker  Hertugen 
af  Richelieu  Adgangen  til  sit  Værelse  havde  ladet  lave  en  hem- 
melig Indgang  fra  sin  Kamin  ind  i  Nabohuset,  som  Hertugen 
havde  lejet.  La  Popiliniére  blev  rasende,  han  jog  sin  Hustru 
bort,  og  i  flere  Aar  stod  det  før  saa  livlige  Hus  øde  og  tomt. 

Bernstorff  traf  ogsaa  andre  Borgerlige  af  større  Fortjeneste. 
Vi  har  allerede  nævnt  hans  lærde  og  kunstforstandige  Ven  Mon- 
sieur de  Seguy,  der  nød  Naadsensbrød  i  Baron  de  Thiers'  Hus; 
indenfor  „noblesse  de  robe"  omgikkes  Bernstorff  til  Stadighed  den 
aandrige  Selskabsmand  Præsident  Hénault,  Madame  Dudeffands  for- 
troligste Ven,  der  tillige  var  stadig  Gæst  saa  vel  hos  Madame  de 
Pompadour  som  i  Maria  Leszczynskas  og  Hertugen  af  Luynes'  Kreds. 
Mellem  Hénault  og  Bernstorff  udviklede  der  sig  et  nært  Bekendt- 
skab, der  skal  have  ført  til  en  mangeaarig  Korrespondance,  som 
destoværre  synes  at  være  gaaet  tabt.^)  Ved  Hénaults  Middage  traf 
Bernstorff  foruden  sine  højadelige  Venner  litterære  Berømtheder 
som  Voltaire  og  Montesquieu.  Et  lignende  udvalgt  Selskab  mødte 
han  hos  et  andet  Medlem  af  „noblesse  de  robe",  den  hojtansete 
dygtige  og  hæderlige  Daniel  Charies  Trudaine.'')  Han  var  Gene- 
ralintendant  for  Finanserne,  Direktør  for  Vej-  og  Brobygnings- 
væsenet  og  udførte  en  Mængde  store  Arbejder  ined  Dygtighed 
og  Økonomi.  Han  fik  oprettet  en  Ingeniørskole;  som  Medlem 
af  Handelsraadet  sørgede  han  for  den  franske  Industris  Udvikling 
og  kæmpede  for  friere  Styrelsesprincipper.    Med  ham  forte  Bern- 


200  JOACHIM    WASSERSCHLEBE. 

storff  en  mere  saglig  Konversation  end  med  de  fleste  andre  og 
han  fik  derved  Indblik  i  et  energisk  Arbejde  for  Frankrigs  øko- 
nomiske Opkomst. 

Bernstorff  var  dog  ingenlunde  henvist  til  at  søge  ud  for  at 
finde  Omgang  af  den  Art,  han  satte  Pris  paa;  ogsaa  hjemme 
havde  han  om  sig  et  Par  Mænd  af  hvis  Selskab  han  havde 
Glæde. 

Først  og  fremmest  gjaldt  dette  om  Joachim  Wasserschlebe, 
hvem  Bernstorff  ved  sin  Ankomst  til  Paris  traf  som  Legations- 
sekretær.^) Han  beholdt  ham  i  samme  Egenskab  under  hele  Pa- 
riseropholdet, og  lod  ham  siden  følge  efter  sig  til  København, 
fordi  han  var  bleven  ham  et  uundværligt  Faktotum  og  en  kær 
Ven.  Wasserschlebe,  der  fra  nu  af  er  nøje  knyttet  til  Bern- 
storffernes  Historie,  var  lidt  ældre  end  Bernstorff;  han  var  født 
den  1.  Maj  1709  i  Salzwedel  nær  ved  Gartow,  hvor  hans  Fader 
var  Borgmester.  Omtrent  1729  studerede  han  vistnok  i  Leipzig 
og  Halle;  1731  træffes  han  i  Paris,  hvor  han  i  en  Aarrække  var 
ansat  som  Privatsekretær  hos  Grev  Werner  Schulenburg,  der 
afløste  Christen  Sehested  som  Gesandt  i  Frankrig.  Tanken  om 
at  træde  i  dansk  Statstjeneste  kom  da  til  at  ligge  ganske  nær; 
for  at  realisere  den  tog  han  til  København,  hvor  han  13.  Januar 
1738  blev  Sekretær  i  tyske  Kancelli.  Han  forblev  der  dog  kun 
et  Aars  Tid  og  lærte  kun  Forholdene  overfladisk  at  kende,  m.en 
dog  nok  til,  at  han  under  18.  September  1739  kunde  faa  Udnæv- 
nelse til  dansk  Legationssekretær  i  Paris.  Her  følte  han  sig 
hjemme,  og  her  groede  han  saa  fast,  at  han  i  mange  Aar  ikke 
tænkte  sig  Muligheden  af  atter  at  bryde  op  herfra.  Han  afbrød 
næsten  enhver  Forbindelse  med  sin  Slægt  i  Tyskland;  snart  troede 
den  ham  død,  snart  gik  der  Rygter  om,  at  han  var  gaaet  over  til 
Katholicismen  og  havde  ægtet  en  rig  katholsk  Dame.  Saa  vidt 
gik  det  vel  ikke;  Wasserschlebe  forblev  ugift,  om  han  end  synes 
at  have  sværmet  for  unge  Piger  i  de  franske  Familier  hvor  han 
fik  sin  Gang,  og  han  vedblev  at  være  en  stærkt  theologisk  inter- 
esseret Protestant.  Men  i  øvrigt  levede  han  sig  helt  ind  i  det 
franske  Samfund.  Han  havde  nu  som  senere,  da  han  levede  de 
sidste  fem  og  tredive  Aar  af  sit  Liv  i  Danmark,  let  ved  at  til- 
passe sig  efter  fremmede  Forhold  og  gaa  op  i  dem  med  Liv  og 
Sjæl.     Han   var  en   interesseret  vel  begavet  Mand,    kundskabsrig 

Og  med  megen  Sans  for  Videnskab  og  Kunst.  Han  læste  en 
Mængde  og  fyldte  sine  Optegnelser  og  Breve  med  talløse  Citater; 
klassiske  Forfatteres,  moderne  Theologers  og  Historikeres  Værker 
var  hans  Kilder,  saa  vel  som  samtidige  Piecer  og  ældre  fransk 
Skønlitteratur.  Paris's  Skønaander  og  Lærde,  Skuespillere  og  Kunst- 
nere blev  hans  Omgang;  hans  Interesser  gjorde  ham  velset  ogsaa 
af  de  Højadelige,  der  ellers  let  oversaa  de  Borgerlige.  Hans 
Brevveksling  vidner  om  en  udstrakt  Bekendtskabskreds,  og  Bern- 
storiTs  og  Madame  de  Belle-Isles  Breve  viser,  at  han  betragtedes 
som  Ven  i  dette  højfornemme  Hjem.  Wasserschlebe  havde  under 
sit  korte  Besøg  i  København  gjort  sig  bemærket  ved  sit  Kendskab 
til  franske  Forhold,  og  man  benyttede  fra  nu  af  hans  store  Hjælp- 
somhed. Til  det  nyopførte  Christiansborg  Slots  Udsmykning  for- 
skreves  gennem  ham  Malerier,  Spejle  og  Møbler,  og  danske  Lærde 
og  Kunstnere  tyede  stedse  til  ham  om  Raad  og  Vejledning,  enten 
det  nu  var  i  Breve  eller  de  under  Pariserbesøg  lagde  Beslag  paa 
hans  Tid  og  Gæstfrihed. 

Wasserschlebe  var  saaledes  en  Mand  efter  Bernstorffs  Hoved, 
næsten  et  Stykke  af  en  Keyssler,  og  medens  Bernstorff  i  Frank- 
rig havde  frabedt  sig  en  Legationssekretær,  saa  glædede  han  sig 
i  Paris  over  at  have  faaet  Wasserschlebe.  Denne  delte  hans 
Glæder  og  Sorger  og  blev  hans  højre  Haand;  han  var  hans 
Mellemmand  overfor  Kunstnere  og  Videnskabsmænd,  hans  Hjælper 
ved  Besørgelse  af  alle  mulige  Kommissioner  der  krævede  Lokal- 
kundskab i  Paris.  Ogsaa  diplomatisk  var  Wasserschlebe  særdeles 
duelig;  han  havde  politisk  Begreb  og  var  vel  underrettet;  vi  har 
omtalt,  hvorledes  han  havde  særlig  Interesse  for  Handels-  og  Skibs- 
fartssager;  her  hjalp  han  trolig  Bernstorff  med  at  indhente  Op- 
lysninger og  udarbejde  statistiske  Oversigter.  Han  var  da  i  en- 
hver Henseende  en  fortræffelig  Medhjælp  og  et  godt  Menneske, 
hvem  Bernstorff  kom  til  at  holde  af  og  gav  det  bedste  Skuds- 
maal. 

Foruden  Legationssekretæren  var  Legationspræsten  Bernstorffs 
daglige  Omgangsfælle;  medens  Wasserschlebe  boede  i  Gesandt- 
skabspalæet,  var  dette  vistnok  ikke  altid  Tilfældet  med  Præsten, 
men  derimod  synes  ogsaa  denne  at  have  været  fast  Gæst  ved 
Bernstorffs  Bord.  Da  Bernstorff  kom  til  Paris,  hed  Legations- 
præsten    Hasenmiiller,   og   han    blev   i   sit  Embede   i    to  Aar;   saa 

Søgte  han  til  Danmark  og  blev  kaldet  til  Karlum  i  Slesvig.  Men 
da  han  i  September  1746  kom  hjem,  viste  det  sig,  at  han  ikke 
kunde  overtage  Kaldet,  fordi  han  ikke  kunde  Dansk.  Bernstorff 
satte  megen  Pris  paa  ham  og  karakteriserede  ham  som  en  „from 
og  forstandig  Mand  af  ulastelig  Vandel,  med  Ævne  til  at  opbygge 
sine  Tilhørere  gennem  sin  Forkyndelse  og  alene  optaget  af  at  op- 
fylde sine  Pligter". 

Et  Fjerdingaar  efter  Hasenmullers  Afrejse  kom  hans  Efter- 
mand. Det  var  atter  en  Tysker,  Matthias  Schreiber,  der  var  Le- 
gationspræst  her  i  over  tyve  Aar.  Ogsaa  han  var  en  Mand  med 
mange  Interesser,  og  Bernstorff  benyttede  ham  især  til  at  holde 
Udkig  med  hvad  der  foregik  i  den  tyske  Litteratur,  som  Schrei- 
ber interesserede  sig  meget  for.  Senere,  da  Bernstorff  forlod 
Frankrig,  sendte  Schreiber  ham  regelmæssige  Efterretninger  der- 
nedefra.^) 


V. 

Hvor  indholdsrigt  end  det  brogede  Selskabsliv  var,  saa  er 
det  dog  ikke  disse  Kredse  der  for  Eftertiden  staar  som  det  ejen- 
dommeligste Udtryk  for  Datidens  Frankrigs  selskabelige  og  aande- 
lige  Kultur.  Hverken  i  Belle-Isles  Hus,  i  Hofkredsene,  eller  i 
de  højadelige  Huse  udfoldede  sig  det  litterære  Salonliv,  hvori 
l'ancien  regime  kulminerede.  Først  dér  lob  alle  franske  Kultur- 
strømninger sammen,  først  dér  modtog  en  Fremmed  et  helt  Ind- 
tryk af  Frankrigs  pulserende  Aandsliv  og  stilledes  overfor  Tan- 
ker og  Meninger  der  prægede  Europas  Liv  i  det  følgende  halve 
Aarhundrede. 

De  litterære  Saloners  Fremkomst  var  i  Frankrig  en  naturlig 
Frugt  af  de  voksende  almene  Interesser  og  af  Selskabslivets  For- 
finelse.-) Sansen  for  den  stadig  rigere  Litteratur  beherskede  i 
stigende  Grad  de  økonomisk  velstillede  Klasser;  da  Frankrigs 
Adel  blev  Hofadel,  fik  den  Fritid  nok;  de,  der  ikke  slog  sig  til 
Ro  med  Hoflivets  Etikette  og  ikke  tilfredsstilledes  ved  simple 
rent  materielle  Nydelser,  fandt  i  æsthetisk  Underholdning  en  ny 
selskabelig  Beskæftigelse.  Om  litterære  Æmner  var  det  ellers 
censurbundne    Ord    frit;    heri    fandt   Samtalen    et   Mi(}tpunkt   der 

gav  Anledning  til  Afveksling  og  til  Strejftog  over  de  mest  forskel- 
lige Omraader.  Begrebet  Konversation  opstod;  den  Trang  til 
selskabeligt  Samvær,  der  er  saa  udpræget  hos  de  romanske  Folk, 
skabte  en  let  og  tiltalende  Form  for  Drøftelse  mellem  flere;  lige 
fjærnt  fra  den  lutherske  Præsts  og  den  katholske  Paters  dogma- 
tiske Doceren  eller  fra  de  Lærdes  tørre  Opramsning,  spidsfindige 
Mundhuggeri  eller  arrige  Disputeren  forstod  man  at  lægge  almin- 
delige Æmner  og  personlige  Spørgsmaal  ind  under  almindelig 
Drøftelse.  Konversationen  bryder  de  Lærdes  Eneret  til  Drøftelse 
af  aandelige  Spørgsmaal,  den  er  et  Trin  i  Dannelsens  Udviklings- 
historie. Franskmændenes  Sans  for  Form  og  Klarhed  gav  Kon- 
versationen sin  Form,  deres  Nysgærrighed  og  hidsige  Videlyst  gav 
den  sit  brogede  Indhold. 

Allerede  under  Ludvig  XIV  blev  det  i  Frankrig  Mode  at  give 
Selskabslivet  et  litterært  Præg.  Fra  Kaféerne,  hvor  Forfatterne 
var  vante  til  at  søge  hinanden,  droges  de  over  i  det  gode  Sel- 
skab; de  lærte  dets  selskabelige  Tone  og  fine  Manerer  og  gav 
det  til  Gengæld  Del  i  deres  Interesser;  de  saakaldte  „bureaux 
d'esprit"  opstod.  Sjældent  var  Værterne  Mænd;  ogsaa  her  træder 
Kvinderne  i  Forgrunden;  i  Reglen  var  det  begavede  aandfulde 
Damer,  der  samlede  en  Kreds  om  sig  i  deres  Hjem.  Dér  mødtes 
litterært  interesserede  Bekendte  med  litterære  Dilettanter  og  ud- 
øvende Forfattere  og  Kunstnere.  Oftere  drog  Mæcenatvirksomhed 
yngre  eller  ældre  Forfattere  til  Huse.  Hver  Kreds  fik  sit  Præg, 
en  Personlighed,  en  Livsanskuelse,  eller  blot  en  Smag  paatrykte 
den  sit  Stempel.  Fra  hver  Salon  hørtes  en  Tone  der  lod  sig 
skelne  i  det  store  Orkester. 

Fra  Ludvig  XIV's  Tid  af  havde  Paris  haft  Saloner,  som  be- 
vidst søgte  at  faa  et  litterært  Præg.  I  halv  Hundrede  Aar  holdt 
Hertuginden  af  Maine  litterært  Hof  paa  Sceaux,  et  Slot  tæt  ved 
Paris,  „hvor  Glæden  skulde  bære  Præg  af  Aand".  Endnu  under 
Bernstorffs  Pariserophold  samledes  man  hos  den  ældgamle  Dame. 
Hendes  Selskab  var  bleven  fornyet  mange  Gange  i  Tidens  Løb, 
men  endnu  samledes  litterære  Berømtheder  paa  Sceaux.  Bern- 
storff kan  have  truffet  Voltaire  dér,  thi  denne  boede  der  i  disse 
Aar  længere  Tid  ad  Gangen,  han  arbejdede  om  Dagen  og  om 
Aftenen,  naar  den  tidlige  Middag  havde  forenet  Gæsterne,  læste 
han  sine  Digte  og  Skuespil  højt.     Kredsen   paa  Sceaux  havde  en 

stræng  litterær  Karakter,  Kortspil  var  banlyst;  Samtalen  herskede, 
men  i  Værtindens  yngre  Aar  var  det  vel  hændet,  at  hendes 
Gæster  mere  end  Hertuginden  selv  glædede  sig  over,  „at  alle 
hørte  paa  hende,  men  hun  selv  ikke  paa  nogen". 

Foruden  paa  Sceaux  var  der  ogsaa  andre  „petits  royaumes", 
som  Voltaire  allerede  1732  kaldte  dem,  hvor  „une  dame  sur  le 
déclin  de  sa  beauté  fait  briller  l'aurore  de  son  esprit"  og  hvor 
man  „fældede  Dom  over  sit  Aarhundrede".  Ofte  var  det  Damer 
af  det  højeste  Selskab  der,  trætte  af  dets  trivielle  Fornøjelser, 
lede  af  Elskovsæventyr  og  Intriger,  nu  søgte  Ro  og  en  ny  Til- 
fredsstillelse for  deres  Forfængelighed  ved  at  omgive  sig  med 
Litterater  og  dyrke  mere  varige  Interesser.  „I  Stedet  for  at  gaa 
i  Kirke  dannede  man  en  Salon."  Hver  Salon  havde  sine  be- 
stemte Mødedage,  ofte  holdtes  der  aabent  Hus  flere  Gange  om 
Ugen,  en'  Aften  kunde  den  højfornemme  Værtinde  udelukkende 
modtage  Standspersoner,  en  anden  Aften  var  Selskabet  mere 
broget,  og  det  litterære  Element  gav  Tonen  an.  Saaledes  havde 
det  været  i  Madame  Lamberts  Salon  i  1720erne;  efter  hendes 
Død  samledes  hendes  Kreds  hos  Madame  de  Tencin.  Hun  var 
født  1680  og  havde  ført  et  endnu  mere  skandaløst  Levned  end  de 
fleste  andre  højadelige  Damer;  i  1726  endte  hendes  galante  Æven- 
tyr,  da  en  af  hendes  Elskere  skød  sig  for  hendes  Øjne.  Saa  be- 
gyndte hun  et  nyt  Liv  og  søgte  ved  sin  litterære  Salon  at  bringe 
sin  Fortid  i  Forglemmelse.  I  henved  tyve  Aar  samlede  hun  i 
Reglen  hver  Tirsdag  Aften  Forfattere,  Skønaander  og  Politikere. 
Madame  selv  og  den  store  Berømthed  Fontenelle,  en  snart  halv- 
femsindstyveaarig  Olding,  var  Samtalens  Midtpunkter,  om  dem 
samledes  Tidens  store  Aander  som  Marivaux,  Montesquieu,  Mar- 
montel,  for  blot  at  nævne  de  mest  bekendte.  Man  talte  om  Kunst 
og  Videnskab,  om  Litteratur,  og  nu  og  da  ogsaa  om  Politik,  og 
medens  Salonerne  hidindtil  i  Reglen  havde  været  utilgængelige 
for  Fremmede,  aabnede  Madame  de  Tencin  Dørene  for  berømte 
Udlændinge;  to  af  Bernstorffs  Venner,  Lord  Chesterfield  og 
Genferen,  den  berømte  Læge  Frangois  Tronchin,  var  mellem 
hendes  Gæster.  Fra  nu  qf  blev  de  store  parisiske  Saloner  kosmo- 
politiske. 

Bernstorff  er  utvivlsomt  kommen  baade  paa  Sceaux  og  hos 
Madame  de  Tencin,  og  vi  ved,  at  han  var  en  stadig  og  skattet  Gæst 

i  de  to  store  endnu  mere  berømte  Saloner  der  henimod  1750 
afløste  de  to  ældre,  Madame  Dudeffands  og  Madame  Geoffrins.') 

Efter  en  stormfuld  erotisk  bevæget  Ungdom  var  Madame 
Dudeffand,  hvis  Ægtefælle  Marquis  Dudeffand  betød  lige  saa  lidt 
for  hende,  som  Ægtefæller  i  Reglen  betød  for  de  andre  franske 
Damer,  falden  til  Ro  med  en  intim  Ven,  den  verdenskloge  og 
fintdannede  Præsident  Hénault,  som  fortrolig  Raadgiver;  hun 
havde  indrettet  sig  paa  at  lade  Venskab,  Aand  og  selskabelige 
Sejre  erstatte  Ungdomstidens  Erobringer. 

Hendes  klare  og  kritiske  Forstand  og  dybe  Skepsis  formaaede 
vel  ikke  altid  at  tilbagetrænge  hendes  kraftige  Lidenskaber;  i  Ven- 
skab havde  hun  søgt  Erstatning  for  Elskov,  men  endnu  som  blind 
syvtiaarig  Kvinde  tog  en  sværmerisk  Følsomhed  Magten  fra  hende 
overfor  den  unge  Horace  Walpole,  da  han  gik  sin  Sejersgang  gen- 
nem parisiske  Saloner.  Men  Intelligens  var  dog  hendes  Styrke; 
et  krydret  Bryg  af  Viden  og  Aand,  af  mandlig  Skepsis  og  kvin- 
delig Intuition  bod  hun  sine  Venner.  Hun  kunde  som  ingen 
anden  trænge  ind  i  en  Karakter;  hendes  Breve,  der  er  en  rig 
Kilde  til  Forstaaelse  af  hendes  Kreds  og  hele  Datidens  Samfund, 
gemmer  en  Række  Portrætter,  der  er  „mere  levende  end  Origi- 
nalerne"; i  Samtale  eller  Brevveksling  uddrog  hun  Essensen  af 
enhvers  Væsen,  bragte  hver  især  til  at  yde  sit  højeste,  og  Luften 
om  hende  blev  mættet  med  det  fineste  aandelige  Stof;  selv  i  de 
fem  og  tyve  Aar,  da  hun  sad  blind  i  sin  Lænestol,  var  hendes 
Tiltrækning  ikke  mindre  end  før. 

Først  havde  hun  færdedes  paa  Sceaux;  i  den  gamle  Hertug- 
indes senere  Aar  havde  hun  givet  Tonen  an  derude.  I  Samtalerne 
ved  Bordet,  paa  Sejlture  paa  Søen  eller  paa  Spadsereture,  hvor 
man  gjorde  Holdt  under  gamle  Kæmpeege  i  Kreds  om  en  Op- 
læser eller  Fortæller,  naar  man  efter  Bordet  og  Musikken  talte 
og  diskuterede,  eller  naar  en  Theaterforestilling  skulde  sættes  i 
Scene,  altid  blev  Madame  Dudeffand  Sjælen  i  Samlivet.  Paa  sine 
aarlige  Baderejser  tog  hun  som  saa  mange  andre  fornemme  Damer 
en  Skare  af  fortrolige  Venner  med;  fulgte  de  ikke,  da  bandt  hun 
dem  under  Fraværelsen  ved  lange  æggende  livfulde  Breve.  Om 
Vinteren  samlede  hun  sin  Kreds  fra  Sceaux  om  sig  i  Rue  de 
Beaune;  lidt  efter  lidt  skilte  hun  den  ud  fra  Hertugindens,  og  da 
hun    i    1747   efter   andre    fornemme   Damers  Skik    lejede   sig   en 

rolig  Lejlighed  i  Klosteret  St.  Joseph,  havde  hun  hermed  dannet 
sin  egen  Salon. 

Omtrent  samtidig  havde  den  borgerlige  Madame  Geoffrin  be- 
gyndt at  gore  sin  Salon  bekendt.  Det  var  Madame  de  Tencin  der 
havde  draget  hende  frem  og  givet  hende  Smag  for  det  litterære 
Selskabsliv;  Madame  Geoffrin  havde  saa  plaget  den  rige  Mr.  Geof- 
frin, en  brav  men  knarvorn  Borgermand,  til  at  aabne  sit  Hus  for 
det  brogede  Selskab,  hvis  Sæder  og  Anskuelser  stred  ganske  mod 
hans;  han  kørtes  hen  i  en  Krog  og  havde  kun  at  passe  Anret- 
ningen og  Vinen,  indtil  han  ubemærket  gik  i  Graven.  I  Madame 
de  Tencins  sidste  Aar  lurede  Madame  Geoffrin  ligefrem  paa  Arven 
efter  hende  og  søgte  at  drage  hendes  Gæster  over  til  sig.  Da 
Madame  de  Tencin  1749  døde,  kom  de  næsten  alle,  og  lidt  efter 
lidt  udførte  Madame  Geoffrin  sin  Plan  at  gøre  sin  Salon  til  Cen- 
trum og  Mødested  for  hele  Paris,  ja  for  hele  Europas  aandelige 
Liv;  hun  vilde  samle  om  sin  Lænestol  alt  hvad  der  betød  noget 
i  Skønlitteratur,  Videnskab,  Kunst  og  Politik.  Medens  de  andre 
Saloners  Fremkomst  oftest  skyldtes  Tilfældet,  og  de  udviklede  sig 
gennem  personlige  naturlige  Forbindelser,  var  Madame  Geoffrins 
Salon  et  Kunstprodukt,  et  bevidst  Redskab  for  en  højtbegavet, 
interesseret  og  ærgærrig  Kvindes  Forfængelighed.  Men  hendes 
Bestræbelser  lykkedes;  hvor  søgt  end  Madame  Dudeffands  Salon 
blev  af  en  stor  Kreds  af  betydelige  Personer,  saa  blev  Madame 
Geoffrins  Salon  i  Rue  Saint  Honoré  dog  det  berømteste  Møde- 
sted; den  havde  et  bredere  Anlæg  end  de  andre  Saloner,  idet 
hun  ikke  blot  drog  Forfattere  men  ogsaa  Kunstnere  og  Poli- 
tikere til  sig  og  fulgte  Madame  de  Tencins  Eksempel  ved  at 
give  sin  Salon  et  stærkt  kosmopolitisk  Præg.  Enhver  Fremmed, 
der  kom  til  Paris,  var  velkommen  hos  hende,  hvad  Rang  eller 
Titel  han  havde  eller  ikke  havde;  aandelig  Virksomhed  eller  Be- 
rømmelse var  Adgangskort.  Tilrejsende  Kunstnere,  Forfattere  og 
Diplomater  kunde  her  mødes  med  Fyrster  som  Gustav  III  og 
Stanislaus  Poniatowski,  der  regnede  Madame  Geoffrin  til  deres 
Venner  og  ansaa  det  for  en  Ære  at  have  været  Gæst  hos  hende 
eller  veksle  Breve  med  hende.  Hun  øvede  et  europæisk  Herre- 
dømme fra  sin  Lænestol  og  sit  Skrivebord  og  blev  et  Eksempel 
paa  den  franske  Aands  og  Dannelses  Sejersgang  gennem  Europa. 

I  de  Aar,  Bernstorff  var  i  Paris,  var  baade  Madame  Dudef- 

fands  og  Madame  Geoffrins  Saloner  i  deres  første  Udvikling,  og 
medens  de  senere  blev  en  Slags  Seværdigheder,  som  Rejsende 
havde  øverst  paa  Huskesedlen  naar  de  kom  dertil,  saa  var  det 
rimeligvis  for  Bernstorff  et  ganske  almindeligt  Led  i  hans  Sel- 
skabsliv, at  han  gled  ind  i  disse  Kredse.  Han  fulgte  med  Strøm- 
men, Grænserne  mellem  de  forskelligartede  Kredse  var  flydende, 
og  han  færdedes  overalt. 

Omgangen  i  disse  litterære  Saloner  havde  en  særlig  Betyd- 
ning for  ham.  Her  stilledes  han  bestemtere  end  noget  andet  Sted 
overfor  det  der  gav  det  franske  Aandsliv  dets  særegne  Karakter. 
I  de  diplomatiske  Kredse,  i  den  slebne  Hofselskabelighed  blev 
Brodden  taget  af  meget  der  her  lejlighedsvis  fremtraadte  i  al  sin 
Skarphed,  her  nødtes  Bernstorff  idelig  til  at  gøre  sig  Rede  for  sit 
personlige  Standpunkt  til  Salonlivets  Aand,  under  Diskussion  og 
Samtale  maatte  han  præcisere  sin  Opfattelse  for  eller  imod  Tidens 
brændende  Spørgsmaal. 

Formerne  for  Salonlivet  var  trods  hver  Salons  Særegenhed 
i  Reglen  de  samme.  En  eller  flere  Dage  om  Ugen  samledes 
Kredsen  til  Middag,  efter  Tidens  Skik  saa  tidlig  som  Kl.  1 — 2, 
eller  til  Aften  ved  6 — 8  Tiden;  Beværtningen  var  i  Reglen  tarve- 
lig; man  spiste  ret  slet  i  de  litterære  Saloner,  kun  hos  Madame 
Geoffrin  lagdes  der  Vægt  paa  udsøgte  Retter,  god  Vin  og  smag- 
fuld Anretning.  Bernstorff  har  dog  næppe  interesseret  sig  derfor, 
han  nød  Madluksus  nok  de  øvrige  Dage.  Ved  Bordet  og  efter 
Bordet  inde  i  Salonen  udspandt  der  sig  saa  den  Konversation 
der  gav  Sammenkomsten  dens  Præg;  Værtindens  Kunst  var  at  lede 
denne;  hun  skulde  beherske  de  ofte  yderst  forskelligartede  Gæster, 
saa  de  i  livfuld  Frihed  gav  sig  hen  i  Samtalen,  men  ikke  for- 
ledtes til  Yderligheder,  til  stødende  Ord  eller  hidsige  Sammenstød. 
„Voila  qui  est  bien",  sagde  Madame  Geoffrin  naar  Samtalen  antog 
en  farlig  Vending;  „soyons  aimables",  sagde  hun  til  Husets  frit- 
talende faste  Stok  naar  der  ventedes  ny  Gæster. 

Æmner  for  Samtalen  hentedes  allevegne  fra;  i  Førstningen 
var  de  nærmest  litterære,  de  sidste  udkomne  Bøger,  det  sidste 
Skuespil,  en  litterær  Kritik,  men  netop  i  denne  Tid  gled  man  let 
over  til  alvorligere  Spørgsmaal.  Hvor  let  førte  ikke  Diskussionen 
om  et  beslaglagt  Skrift  til  en  Debat  om  Censurens  Berettigelse; 
det  laa  nær  ved  Omtalen  af  Voltaires  Skuespil  eller  Montesquieus 

Værker  at  debattere  almindelige  politiske  Principper.  Naar  en 
af  Gæsterme  fremtog  den  nyeste  politiske  Pjece,  hemmelig  paa 
Trods  af  Censuren  „trykt  i  Holland",  om  Regeringens  Skatte- 
politik, om  Parlamentets  Kampe  for  sine  Rettigheder,  om  An- 
grebene paa  Jesuiterne,  eller  en  anden  højt  citerede  det  nyeste 
Smædevers  mod  en  Minister,  da  bevægede  Samtalen  sig  ad  de 
Tusinde  Veje  fra  Dagens  Begivenheder  til  de  store  almindelige 
religiøse,  politiske  og  sociale  Spørgsmaal.  Et  enkelt  Ord,  et  Citat 
eller  en  Paastand  kunde  samle  eller  sprede  Grupperne;  snart 
skilte  man  sig  parvis  ud,  snart  slog  man  sig  ned  i  Krogene,  snart 
stimede  alle  lyttende  sammen  om  et  enkelt  diskuterende  Par. 

Her  greb  Montesquieu  Ordet;  uden  egentlig  at  være  en  „cau- 
seur"  af  Fag  havde  han  en  egen  Art  Veltalenhed;  naar  han  blev 
varm,  tvang  han  sine  Tilhørere  til  Tavshed  under  sine  Ords  Magt 
og  gjorde  et  dybt  Indtryk  paa  dem.  Midt  i  Salonen  sad  den 
gamle  Fontenelle  med  sit  Høreror  i  Haanden,  med  et  skeptisk 
aandfuldt  Smil  paa  det  kolde  kloge  Oldingeansigt.  Naar  Samtalen 
om  ham  fik  Liv,  forhørte  han  sig  om  dens  Genstand;  han  nik- 
kede betænksomt,  talte  lidt  højt  med  sig  selv,  saa  drog  han  alle 
hen  om  sig  ved  en  lang  Monolog,  hvori  han  nedlagde  sit  endnu 
levende  Vid,  sin  Erfaring  og  sine  Minder  fra  et  bevæget  indholds- 
rigt Liv,  der  havde  staaet  paa  sin  Middagshøjde  i  Ludvig  XIV's 
Storhedstid.  En  anden  Gang  læste  Voltaire  højt  af  et  utrykt  Værk 
med  ondskabsfuld  Understregning  af  Pointerne,  med  Finter  eller 
aabenbare  Hug  mod  sine  Fjender.  Hver  havde  sit  at  yde;  Ma- 
dame Geoffrin  forstod  at  lokke  enhver  frem.  „Jeg  er  kun  et 
Instrument,  paa  hvilket  De  har  forstaaet  at  spille",  sagde  en  af 
hendes  litterære  Gæster  en  Dag,  da  hun  roste  ham  for  nogle 
fortræffelige  Bemærkninger.  Det  ene  Ord  greb  det  andet  i  dette 
Selskab,  og  Samtalens  Bølger  skyllede  ind  over  alle  Kyster. 

I  disse  Aar  før  1750  flommede  i  de  parisiske  Saloner  endnu 
ikke  den  Strøm  af  hidsig  religiøs  og  politisk  Kritik  der  snart  skulde 
undergrave  hele  det  franske  Samfund.  Først  i  1751  udkom  Ency- 
clopædien,  hvori  alle  kætterske  Meninger  kodificeredes,  først  i  1754 
udkom  Rousseaus  „Disco^rs  sur  l'inégalité"  med  dens  Lovprisning 
af  Naturen  og  revolutionære  Angreb  paa  Samfundskulturen,  og 
der  var  endnu  en  Stund  til  „Contrat  social  "s  Fremkomst.  Oplys- 
ningstidens Filosofer  havde  endnu  ikke  samlet  sig  til  planmæssig 

Kamp  mod  l'ancien  regimes  Samfund.  Men  dog  var  netop  i 
disse  Aar  det,  vi  kalder  det  18.  Aarhundredes  Frankrig,  det  der 
fornægtede  og  bekæmpede  al  Autoritet,  politisk  og  religiøs,  i  Frem- 
brud. Mindre  i  store  Systemer  end  i  Tusinde  enkelte  Træk  slog 
dets  Aand  Bernstorff  i  Møde  overalt,  i  Samtaler  i  Saloner  og 
paa  Tomandshaand,  i  de  filosofiske  Værker,  i  Flyveskrifter  og 
Gadeviser,  som  i  Parlamentsproklamationer  og  Gadeopløb. 

Stærkest  fremtraadte  maaske  Oppositionen  mod  Enevælden; 
i  disse  Aar  opgav  man  i  Frankrig  Troen  paa  Ludvig  XV,  og  vendte  sig 
af  Had  til  Maitresseregeringen  og  den  slette  Styrelse  mod  Konge- 
dømmets Princip.')  „Er  Frankrig  et  maadeholdent  og  repræsenta- 
tivt Monarki  eller  hersker  der  et  Regimente  som  i  Tyrkiet?  Lever 
vi  under  en  Despot,  eller  beherskes  vi  af  en  begrænset  og  kon- 
trolleret Magt",  spurgte  man,  og  i  den  offentlige  Mening  be- 
gyndte den  Tanke  at  gøre  sig  gældende,  „at  Folket  staar  over 
Kongerne,  som  den  almindelige  Kirke  staar  over  Paven".-)  Parla- 
menterne i  Frankrig  havde  trods  deres  begrænsede  Karakter  og 
Standsegoisme  søgt  at  bekæmpe  Enevældens  Udskejelser.  Gang 
efter  Gang  var  Medlemmerne  blevne  eksilerede  eller  satte  i  Ba- 
stillen.  Kun  ved  Magt  havde  Regeringen  formaaet  at  kue  dem.  I 
disse  Aar  saa  Bernstorff  stadig  lignende  Scener,  og  for  hver  Gang 
voksede  Befolkningens  Jubel  over  deres  „romerske  Heltemod" 
og  fremkaldte  en  Strøm  af  Angreb  paa  Regeringen,  paa  Kongen, 
paa  Kongemagtens  Grundlag.  Hvad  hjalp  det,  at  Politiet  slog  ned 
hist  og  her?  „Skarer  af  misfornøjede  forfulgte  Embedsmænd,  nogle 
afsatte  fra  deres  Embeder,  andre  krænkede  i  deres  Interesser, 
Sagførere,  der  vare  ruinerede  naar  Dommerne  forvistes  og  Dom- 
stolene derved  sattes  ud  af  Virksomhed,  Talere  i  Kaféer  og 
Saloner,  paa  offentlige  Pladser  forfulgte  Magthaverne  i  idelige 
Skærmydsler  og  oversvømmede  Paris  med  deres  anonyme  Vid."^) 
Overalt  fronderede  man  og  angreb  Regeringen;  Hoffets  Intriger 
forøgede  daglig  de  Misfornøjedes  Antal. 

Skarpe  Iagttagere  som  Marquis  d'Argenson  saa,  at  Ludvig  XV's 
Regering  var  ved  at  spille  Fallit,  og  forudsagde  Revolutionen.  „Vort 
enevældige  Monarkis  slette  Resultater",  skrev  han  i  1752,  „ender 
med  at.  overtyde  Frankrig  og  hele  Europa  om,  at  det  er  den 
sletteste  af  alle  Regeringer."  Jeg  har  i  min  Tid  set  Folkets 
Kærlighed  og  Respekt  for  Kongedømmet  tage  af.    Ludvig  XV  har 

hverken  forstaaet  at  herske  som  Tyran  eller  som  en  dygtig  Leder 
af  en  Republik,  men  naar  man  hverken  kan  spille  den  ene  eller 
den  anden  Rolle,  saa  gaar  det  ud  over  den  kongelige  Autoritet." 
Aarsagen  nævnes  ved  sit  Navn:  „Hoffet,  Hoffet,  der  er  hele 
Ondet!  Hoffet,  det  er  Nationens  Grav;  Serail,  Kabaler  og  Intriger, 
hvor  Frankrigs  Skæbne  staar  paa  Spil.  O  stakkels  Frankrig! 
Alt  er  plyndret  af  de  Store  og  af  Adelen.  Adelen  er  den  Svamp 
der  fortærer  Regeringen.  En  Ødelæggelsens  Vind  jager  hen  over 
Frankrig.  Vanvittig  Ødselhed,  blodige  Skatter,  Ruin  og  Oprør! 
Vore  Fjender  skal  nok  snart  drage  Fordel  deraf."  Saaledes 
skrev  d'Argenson  i  sine  Optegnelser,  og  spaaede  at  en  Revolu- 
tion stod  for  Døren.  „Et  Pust  af  filosofisk  Vind  farer  hen  over 
vore  Hoveder.  Man  kræver  Frihed  og  man  prædiker  imod  Konge- 
dømmet, Stemningen  paavirkes  deraf,  og  maaske  har  disse  Ideer 
allerede  antaget  faste  Former,  saa  de  kan  sættes  i  Værk  ved 
første  Lejlighed  .  .  .  Alle  Klasser  er  misfornøjede  paa  én  Gang» 
alt  Stof  er  brændbart,  et  Oplob  kan  blive  til  en  Revolte,  en  Re- 
volte til  en  hel  Revolution."^) 

Bernstorff  havde  rig  Lejligned  til  at  lære  disse  Tanker  at 
kende,  det  centrale  Spørgsmaal  om  det  enevældige  Kongedømmes 
Berettigelse  maatte  paatrænge  sig  ham.  Med  den,  der  havde 
tænkt  dybest  og  skrevet  mest  æggende  over  slige  Spørgsmaal, 
havde  han  rig  Lejlighed  til  at  omgaas;  hos  Baron  Thiers  og  Præ- 
sident Hénault,  hos  Madame  Dudeffand  og  mange  andre  Steder 
traf  han  Montesquieu;  de  boede  ugevis  paa  Landet  sammen  og 
var  utvivlsomt  Gæst  i  hinandens  Hjem.  Bernstorff  læste  Mon- 
tesquieus Værker;  da  l'Esprit  des  lois  udkom  i  1748,  har  Bogen 
utvivlsomt  givet  Anledning  til  lange  Samtaler  mellem  ham  og  For- 
fatteren. Men  vi  ved  intet  bestemt  derom.  Vi  har  intet  Brev 
bevaret  fra  Bernstorff  i  disse  Aar,  hvoraf  vi  kan  se  hvad  Ind- 
tryk Bogen  gjorde  paa  ham,  og  vi  har  ikke  i  disse  Aar  en  eneste 
Udtalelse  af  ham,  der  viser  hvorledes  han  opfattede  de  store 
politiske  Grundspørgsmaal.  Senere  under  hans  lange  Minister- 
gæming  i  København  falder  der  klarere  Lys  over  hans  Anskuelser. 
Men  allerede  nu  kan  vi  dog  paapege,  hvad  der  blev  afgørende 
for  hans  Stilling  til  de  Paavirkninger,  han  udsattes  for  i.  Paris. 

Bernstorff  var  udgaaet  fra  et  hannoveransk  og  meklenburgsk 
Godsejerhjem;  politisk  var  Andreas  GottHeb  Bernstorff  den  ældre 

hans  Forbillede.  Denne  var  vistnok  i  praktisk  Administration 
og  som  Godsejer  mindre  end  de  fleste  bunden  af  adelige  Stands- 
fordomme;^) men  hvor  det  drejede  sig  om  statsretslige  Spørgs- 
maal,  var  han  i  Meklenburg  kraftig  Forkæmper  for  Adelens  Sær- 
rettigheder overfor  den  fordringsfulde  hertugelige  Enevælde,  paa 
samme  Tid  som  han  i  Hannover  var  en  villig  Tjener  for  en 
Fyrstemagt  der  respekterede  Stændernes  og  fornemmelig  Ade- 
lens Privilegier.  Johan  Hartvig  Ernst  Bernstorff  havde  ikke 
væsentlig  forladt  disse  Udgangspunkter,  og  i  ethvert  Tilfælde  ikke 
opgivet  den  loyale  Respekt  for  Kongedømmet  under  Paavirkning  af 
de  ny  politiske  Systemer,  han  lærte  at  kende.  Hos  Montesquieu 
og  hos  Bernstorff  træffer  vi  samme  Trang  til  at  lære  de  for- 
skellige Stater,  deres  Forfatninger  og  politiske  Sæder  at  kende; 
men  de  Iagttagelser,  der  i  Montesquieus  geniale  Aand  omskabtes 
til  store  Principper,  til  Love  og  storslaaede  Theorier,  de  blev 
hos  Bernstorff  kun  simpel  Viden.  Ved  at  stille  ham  overfor 
Montesquieu  ser  vi  ret  hans  store  Begrænsning.  Bernstorff 
yndede  ganske  vist  politiske  Almenslutninger;  vi  har  tidligere 
iagttaget,  at  det  var  hans  Styrke  som  Diplomat  altid  at  se  stort 
paa  Sagerne;  han  saa  en  lille  Forhandling  i  Regensburg  i  Forhold 
til  den  almindelige  protestantiske  Politik,  han  saa  et  fransk  Kon- 
sulatsspørgsmaal  i  Forhold  til  Danmark-Norges  hele  Handels- 
system. Men  hermed  standsede  han.  Hans  Originalitet  var  i 
Praksis,  ikke  i  politisk  Theori.  Han  saa  med  Kritik  paa  de  for- 
skellige Landes  Politik;  han  kunde  klage  over  det  svage  og  uselv- 
stændige Gehejmeraad  i  Hannover,  han  kunde  kritisere  den  offen- 
bachske  Fyrstedag  og  den  tyske  Rigsforfatnings  Elendighed;  i 
Frankrig  saa  han  Regeringens  Mangler,  Kvinderegimentets  Ned- 
værdigelser, den  frygtelige  Finanspolitik.  Men  paa  alle  disse  Enkelt- 
betragtninger byggede  han  ikke  en  samlet  Opfattelse.  Montes- 
quieu havde  paa  sin  Kritik  opbygget  et  System,  et  politisk  Ideal; 
derved  fik  hans  Bog  sin  Betydning.  Frederik  II  i  Preussen,  for 
at  nævne  den  største  Statsmand  i  Samtiden,  havde  sit  bestemt  ud- 
formede politiske  System. 

Bernstorff  fjærner  sig  ikke  fra  det  nedarvede.  Dette  bunder 
dybt  i  hans  Karakter  og  hele  Væsen;  han  er  perfektibel  til  det 
yderste  ogsaa  i  politisk  Henseende,  han  er  aldrig  færdig  med  at 
lære,  men  han  er  ingen  original  eller  nyskabende  politisk  Aand. 

14* 

Her  i  Paris  levede  han  under  de  mest  impulsive  Forhold; 
han  var  nu  en  moden,  praktisk  prøvet  Statsmand;  det  havde 
været  muligt  for  ham  at  danne  sig  et  eget  politisk  System,  da 
der  baade  i  den  negative  Kritik,  som  kom  til  Orde  omkring  ham 
overfor  hvert  eneste  Forhold  i  det  enevældigt  styrede,  af  Klasse- 
fordomme beherskede  Samfund,  og  i  de  positive  Forslag  og  Ide- 
aler, der  fremtraadte  f.  Eks.  i  Montesquieus  Værker,  var  Stof  nok. 
Men  vi  finder  intet  Spor  til  et  saadant.  Bernstorff  indsamler, 
han  frembringer  ikke.  Er  det  da  Foranledning  til  Handling, 
hans  praktiske  Natur  venter  paa?  Vil  originale  eller  blot  selv- 
stændig farvede  politiske  Tanker  fremtræde  i  hans  Gærning  i 
København? 

Den  dybere  Grund  til,  at  Undersøgelsen  af  Bernstorffs  poli- 
tiske Udvikling  under  hans  Ophold  i  Frankrig  kan  give  et  saa- 
dant negativt  Resultat,  forstaar  vi  bedre,  naar  vi  undersøger  hans 
Forhold  til  en  anden  af  Tidens  store  Strømninger,  den  religiøse. 
Hvis  vi  antager,  at  hans  politiske  Anskuelser  skjuler  sig  under 
den  diplomatiske  Forsigtighed,  han  i  disse  Aar  maatte  iagttage  i 
Udtalelser,  der  let  kom  til  at  strejfe  konkrete  Forhold  i  det  Land 
hvor  han  var  ansat,  saa  gælder  det  ikke  de  religiøse  Forhold. 
Vi  har  her  afgørende  Vidnesbyrd  om  hans  Opfattelse. 

Hvor  overordentlig  vel  end  Bernstorff  befandt  sig  i  Paris, 
saa  følte  han  sig  dog  idelig  i  afgørende  Modsætning  til  de  Kredse 
hvor  han  havde  saa  mange  Venner  og  til  hvis  Levevis  han  i  saa 
meget  havde  vænnet  sig. 

Ofte  maatte  en  tilfældig  Bemærkning  eller  et  flot  henkastet 
bon  mot  vise  ham,  hvilken  Afgrund  der  var  mellem  hans  og  hans 
Omgangsfællers  Betragtning  af  Livets  Opgaver  og  Pligter.  For 
de  fleste  af  denne  rige,  letlevende  Hofadel,  Kvinder  som  Mænd, 
stod  Livet  som  en  uafbrudt  Kæde  af  Nydelser;  alt  gik  ud  paa 
at  tilfredsstille  Sansers  og  Luners  Krav;  uden  Følelse  af  Ansvar, 
uden  Trang  til  alvorligt  Arbejde  jagede  man  efter  Kongegunst  og 
de  dermed  følgende  let  tjente  Formuer.  Livet  blev  en  Leg,  men 
ofte  saa  Bernstorff,  at  der  bag  Smilet  skjulte  sig  en  nagende  Util- 
fredshed; Nydelserne  havde  udtømt  Ønsker  og  Vilje  og  efterladt 
en  dræbende  Kedsomhed.  Den  bidende  Skepsis  og  ætsende 
Kritik,  som  saa  ofte  kom  til  Orde  i  Samtalen,  stammede  ingen- 
lunde altid  fra  dyb  Tænkning  eller  overlegen  Verdensforstaaelse; 


BERNSTORFFS  AANDELIGE  SUNDHED.  213 

den  var  ofte  kun  Udtryk  for,  at  Livet  laa  graat  i  graat  foran 
den  hvis  Arbejdsvilje  var  død  og  hvis  Nydelsestrang  var  overmættet. 
Kvinder  som  Mænd  led  under  denne  dybe  Kedsomhed;  „Vapeurs 
det  er  Kedsomhed",  sagde  Madame  Dudeffand  med  en  rigtig  De- 
finition af  Tidens  karakteristiske  Kvindesygdom,  der  ytrede  sig 
paa  de  Tusinde  Maader,  som  Afslappelse,  Træthed,  Smerter  i  alle 
Lemmer,  der  Dage  igennem  henstrakte  Damerne  paa  Løjbænke 
i  halvmørke  Værelser  og  lod  dem  fylde  deres  Breve  med  jamrende 
Klager  over  Tilværelsen.^) 

Sligt  kendte  Bernstorff  ikke,  dertil  var  hans  Natur  alt  for  frisk 
og  sund,  stærk  og  arbejdsdygtig.  Til  at  kede  sig  havde  han  ikke 
Tid;  Arbejdet  optog  ham,  han  opfattede  det  ikke  blot  som  en  Pligt 
men  ogsaa  som  en  Glæde;  sin  Stilling  skyldte  han  ikke  Gunst 
eller  Tilfælde,  men  udelukkende  sine  Ævner  og  sin  Arbejdsdygtig- 
hed. Livet  var  ikke  for  ham  en  ansvarsløs  Leg,  men  i  stort  og 
i  smaat  følte  han  dets  Ansvar  overfor  Mennesker  og  overfor 
Gud.  Netop  naar  Tanken  herom  optog  ham,  maatte  han  aller- 
stærkest føle  Forskellen  mellem  sig  og  den  herskende  Tankegang 
i  Versailles  og  Paris.  Moralsk  og  religiøst  stod  han  stridt  imod 
den  Strøm  der  bevægede  det   18.  Aarhundredes  Frankrig. 

Da  Bernstorff  i  Efteraaret  1743  modtog  sin  Kaldelse  til 
Frankrig,  havde  hans  Broder  ængstelig  foreholdt  ham,  hvilke 
aandelige  Farer  han  derved  udsatte  sig  for.-)  Andreas  Gottlieb 
havde  mindet  ham  om,  at  han  i  sin  Tid  efter  sit  første  Ophold 
i  Paris  havde  sagt  til  Keyssler,  at  han  fandt  Livet  der  saa  til- 
trækkende, at  han  ikke  mente  at  have  Modstandskraft  nok  over- 
for dets  Farer  til  at  turde  overtage  en  Diplomatpost  i  Frankrig. 
Højtidelig  besvor  Andreas  Gottlieb  nu  Broderen  for  Guds  Aasyn 
om,  hvis  han  endnu  nærede  den  samme  Ængstelse,  fremfor  alt 
at  tænke  paa  sin  Sjæl.  Da  maatte  han  blive  fra  Paris,  forlade 
sin  Tjeneste,  om  saa  skulde  være,  for  i  Stilhed  at  plante  Kaal  paa 
Wotersen,  og  lade  denne  Verdens  Taaber  haane  ham  i  deres  ind- 
bildte Klogskab,  og  ene  og  alene  sørge  for,  at  hans  himmelske 
Frelser  ikke  paa  Dommens  store  Dag  skulde  skamme  sig  for 
ham  overfor  sin  Fader  og  Englene. 

Vi  kender  ikke  Bernstorffs  Svar  paa  denne  kraftige  For- 
maning, men  hans  religiøse  Standpunkt  var  i  alt  Fald  saaledes, 
at  Broderen  kunde  have  sparet  sin  Ængstelse.     Den   Bevægelse, 

hvortil  Dorothea  von  Weitersheim  i  sin  Tid  havde  givet  Stødet, 
var  ikke  ophørt;  vi  kan  ikke  følge  Udviklingen  i  Enkeltheder 
igennem  de  mellemliggende  fjorten  Aar,  men  tilfældige  Bemærk- 
ninger i  Bernstorffs  og  andres  Breve  viser,  at  hans  Standpunkt 
nu  var  udpræget  kristeligt  og  strængt  moralsk.  Noget  af  det 
første,  han  foretog  sig  i  Paris,  var  at  faa  indrettet  Plads  til  Lega- 
tionsgudstjenesten  i  sit  Palæ,  og  faa  Uger  efter  hans  Ankomst 
gik  en  dansk  Rejsende  til  Alters  der  sammen  med  ham.^) 

Længe  før  Bernstorff  kom  til  Frankrig,  havde  han  gennem 
sin  vidtstrakte  Læsning  gjort  Bekendtskab  med  den  deistiske  og 
antikristelige  Tankegang  der  beherskede  den  franske  Litteratur. 
I  det  parisiske  Selskabsliv  traf  han  nu  Retningens  Hovedmænd, 
deres  Værker  og  Meninger  stod  paa  Dagsordenen,  og  ligesom 
der  paa  det  politiske  Omraade  netop  i  disse  Aar  sporedes  en 
stærk  radikal  Bevægelse,  saaledes  var  det  samme  Tilfældet  i  reli- 
giøse Spørgsmaal. -) 

Kampen  mellem  Jesuiter  og  Jansenister  havde  skabt  en  vidt 
udbredt  Forbitrelse  mod  de  første,  den  religiøse  Strid  var  bleven 
et  politisk  Gæringsstof.  Parlamenterne  tog  Parti  for  Jansenisterne 
og  forfulgtes  derfor  af  Hoffet.  I  1753  skrev  d'Argenson,  at 
Hadet  mod  Præsterne  i  Paris  var  naaet  til  den  største  Yderlig- 
hed. „De  kan  næppe  vise  sig  paa  Gaderne  uden  at  blive  for- 
haanede.  Alle  Sind  er  ved  at  blive  misfornøjede  og  ulydige,  og 
alt  baner  Vejen  for  en  stor  Revolution  i  Religionen  saa  vel  som  i 
Regeringen."  En  anden  fransk  Memoireforfatter  saa  lige  saa  ængste- 
lig paa  Stillingen  og  skrev  i  1751,  at  det  saa  ud  til  at  det  vilde 
tage  en  alvorlig  Ende.  „Man  kan  godt  en  skøn  Dag  se  en  Re- 
volution udbryde  i  dette  Land  for  at  indføre  den  protestantiske 
Religion." 

Men  den  litterære  og  den  filosofiske  Bevægelse  var  af  mere 
almen  Karakter  end  den  folkelige  Stemning,  der  gik  løs  paa  de 
mest  udsatte  Præster.  Forlængst  var  Voltaire  og  Montesquieu 
vendte  tilbage  fra  England,  opfyldte  af  de  engelske  Deisters  Tanker, 
og  havde  optaget  Kampen  for  Trosfrihed,  Samvittighedsfrihed  og 
radikale  religiøse  Ideer.  I  1749  begyndte  man  at  sætte  en  hel 
Del  Skribenter  i  Bastillen  for  at  have  skrevet  „for  Deismen  og 
imod  Sædeligheden",  mellem  dem  var  Diderot,  der  netop  ar- 
bejdede paa   Encyklopædien,   hvis   syv   første    Bind   ti   Aar   efter 

dømtes  til  at  brændes,  blandt  andet  fordi  de  „forsvarede  Materia- 
lismen, ødelagde  Religionen  og  nærede  Sædernes  Fordærvelse". 
Den  Bevægelse,  der  hos  Montesquieu  og  Voltaire  endnu  antog 
en  Guds  Tilværelse  og  kun  spottede  over  Aabenbaringen  og  Mi- 
raklerne eller  bekæmpede  Kirkens  og  Gejstlighedens  Intolerance 
og  Fanatisme,  var  allerede  ved  at  ledes  ind  i  et  nyt  Stromleje, 
hvor  der  i  Stedet  for  Deismen  er  sat  Atheisme  og  Materialisme, 
hvor  al  overnaturlig  Religion  forkastes  og  Materien  gøres  til  et 
og  alt.  Voltaires  religiøse  Polemik  havde  været  skarp,  hans  Sa- 
tire blodig.  Tonen  i  de  deistiske  Smaaskrifter  og  i  Salonernes 
respektløse  Diskussioner  frivol  nok,  men  netop  nu  blev  det  endnu 
værre. 

„Ugudeligheden  har  benyttet  sig  af  Uenigheden  mellem  Re- 
ligionens Tjenere  til  at  angribe  Religionen  selv",  skrev  en  Iagt- 
tager i  1752.  „Hvilken  Fordel  har  den  ikke  draget  af  disse  sørge- 
lige Stridigheder  .  .  .  Den  har  ment,  at  det  var  Øjeblikket  til  at 
fremsætte  sit  ulykkelige  Vantroens  System.  Dette  System  har 
gjort  alt  for  hastige  Fremskridt.  Man  er  bleven  oversvømmet  af 
en  Mængde  Skrifter,  befængte  med  disse  afskyelige  Lærdomme, 
og  for  at  gøre  Ulykken  fuldkommen  er  de  umærkelig  gledne  ind 
endogsaa  i  de  Skoler  der  har  den  Opgave  at  uddanne  Troens 
og  Religionens  Forsvarere." 

Omtrent  samtidig  sammenfattede  d'Argenson  sin  Opfattelse 
af  Stillingen  saaledes:  „Filosoferne  og  næsten  alle  Lærde  og  Skøn- 
aander  gaar  løs  paa  vor  hellige  Religion.  Den  aabenbarede  Re- 
ligion er  rystet  fra  alle  Sider,  og  hvad  der  endnu  mere  opmuntrer 
de  Vantro,  er  de  Forsøg  som  de  Troende  gør  paa  at  raade  dem 
til  at  tro.  De  skriver  Bøger  som  man  knap  læser;  man  disputerer 
ikke  længer,  man  ler  af  alt  og  farer  fort  i  Materialismen." 

Bernstorff  forstod  meget  godt,  at  den  øjeblikkelige  Stilling  i 
Frankrig  berettigede  Angrebene  paa  Gejstligheden;  det  var  ikke 
hans  Sag  at  forsvare  den  katholske  Kirke.  Men  overfor  den 
irreligiøse  eller  antikristelige  Livsanskuelse,  der  laa  bag  ved  alle 
Angrebene,  tog  han  bestemt  Afstand. 

Den,  der  kun  overfladisk  iagttog  Bernstorffs  Færden,  vilde 
maaske  ikke  lægge  Mærke  hertil.  Han  var  ikke  for  intet  Diplo- 
mat, han  forstod  høflig  og  interesseret  at  lytte  til  alle  Slags  Ud- 
talelser,   ogsaa   hvor   han    var   uenig   dermed,   og   han    iagttog   de 

korrekteste,   mest    slebne    Former    i    Diskussion    og    Modsigelse. 
Men   desuden   holdt   han   vistnok   i   Reglen   ikke   af  at   drøfte  de 
filosofiske    og    historiske    Angreb    paa    Kristendommen    med    er- 
klærede   Modstandere    af  den;    ganske    vist    mente   han,    at    man 
overfor  Guds  ulyksalige  Fjender  skulde  forsvare  hans  Rettigheder 
„med  klog  og  from  Iver",   men   rimeligvis  valgte   han   som   oftest 
at  vise  Forsvaret  ved  sin  Tavshed,  naar  han  mente  at  Ord  kunde 
ophidse  Modstanderne.^)    Denne  Tilbageholdenhed  hang  imidlertid 
sammen   med,   at   Angrebene   paa    Kristendommen    og   Religionen 
ikke  gjorde  det  mindste  Indtryk  paa  ham;  det  er  forbavsende,  at 
han,  der  utvivlsomt  har  læst   alle  den   antireligiøse   og   antikriste- 
lige   Litteraturs    Hovedværker   og    i    Skrift    og   Tale    mødt   deres 
Tusinde  kritiske  Argumenter,    aldrig   i   sine    Breve  gaar  ind  der- 
paa.     Uanfægtet  af  Tidens  videnskabelige    Kamp    stiller   han    sig 
paa  den  kristelige  Aabenbaringstros  Grund;  en  protestantisk  Lands- 
bypræst, der  aldrig  havde  hørt  Locke  eller  Voltaire  nævne,  kunde 
ikke  udtale  en  enfoldigere  og  mere  ubetinget  Tro  end  denne  ver- 
denskloge  Diplomat,  der  daglig  færdedes  i  Paris'  Saloner  sammen 
med  Europas  største  Tænkere.     Atter   her  træffer  vi  det  samme 
som  paa  det  politiske  Omraade,  Tidens  stærkeste   aandelige   Be- 
vægelser preller  af  paa  Bernstorff;   hans  Viden,   hans   Menneske- 
kundskab   udvikles,    men    hans   Anskuelser   lades   i    Hovedsagen 
uberørte.    Hans  inderste  Væsen  er  omgivet  med  en  Skal  af  Tra- 
ditioner. 

Bernstorffs  Tanker  bevæger  sig  indenfor  en  hel  anden  Kreds 
end  de  franske  Forfatteres,  „disse  Aarhundredets  straalende  og 
fejrede  Aander,  der  ler  af  Gudsfrygt  og  Fromhed,  der  ikke  lægger 
Skjul  paa  deres  Vantro  og  forbryderisk  og  fordærveligt  bruger 
deres  Aand  til  at  rokke  Troens  Autoritet".-)  Han  skar  alle 
Angreb  paa  Kristendommen  over  én  Kam,  han  ansaa  dem  for 
blændende  Sofismer  og  elendige  hule  Argumentationer,  der  for- 
svandt naar  man  undersøgte  dem  med  et  redeligt  Hjærte  eller 
naar  man  læste  „gode  Bøger",  der  efter  hans  Mening  uigendrive- 
lig beviste  hvad  de  andre  forsøgte  at  rokke.^)  Man  har  Ind- 
trykket af,  at  han  har  mødt  Tidens  Tanker  med  en  urokket  Barne- 
tro; den  hele  Tankegang  har  paa  Forhaand  været  ham  imod, 
Angrebene  har  forbitret  ham  ved  deres  Respektløshed  og  jævnlige 
Frivolitet.    Han  har  afvist  dem  uden  at  føle  sig  opfordret  til  kri- 

tisk  at  prøve  deres  saglige  Grunde,  og  holdt  sin  aandelige  Ud- 
vikling saa  snævert  indenfor  Kristendommens  Grænser,  at  man 
ikke,  hvor  han  taler  om  Religionsspørgsmaal,  mærker  at  han  er 
et  Barn  af  den  religiøse  Oplysningstid. 

Hvem  der  lagde  nøjere  Mærke  til  Bernstorffs  Færd  i  Paris, 
saa  naturligvis  Vidnesbyrd  nok  om  hans  religiøse  Standpunkt. 
Man  vidste,  at  han  var  troende  Protestant,  at  han  regelmæssig 
deltog  i  Gudstjenesten  i  sit  eget  Hus  og  jævnlig  gik  til  Alters. 
Han  læste  daglig  i  Bibelen,  og  indtrængende  Bonner  var  hans 
stadige  Tilflugt.')  Hans  daglige  Liv  bar  Præg  af  hans  Tro;  naar 
han  i  Paris  holdt  sig  fjærnt  fra  alle  de  sædelige  Uregelmæssig- 
heder hvortil  hans  Omgangskreds  hengav  sig,  var  det  ikke  blot 
af  menneskelige  moralske  Grunde;  han  var  gennemtrængt  af  Følel- 
sen af,  at  han  skyldte  Gud  Regnskab  for  hver  Tanke  og  Hand- 
ling; Forestillingen  om  Døden  og  Regnskabet  for  Guds  Domstol  var 
idelig  fremme  hos  ham.  I  stort  og  smaat  var  det  ham  først  og 
fremmest  om  at  gøre  at  handle  efter  Guds  Vilje.  Overalt  i  hans 
Breve  træder  disse  fromme  Synspunkter  frem,  ikke  som  noget 
kunstigt  og  tillært,  men  som  noget  selvfølgeligt.  Selv  i  Tidens 
slebne  Sprog  bærer  hans  religiøse  Bemærkninger  Præg  af  den 
Tilforladelighed  der  var  Grundlaget  i  hans  Karakter.  I  hans 
Dagbøger  ender  og  begynder  han  Aaret  eller  afslutter  Be- 
mærkninger om  vigtige  Afgørelser  med  fromme  Sentenser:  „Soli 
Deo  gloria"  og  andre,  hvorved  han  henskyder  sit  Liv  under  Guds 
Varetægt.  Og  lige  saa  lidt  tilbøjelig  han  var  til  at  indlade  sig  i 
Strid  om  religiøse  Spørgsmaal  med  erklærede  Modstandere,  lige 
saa  interesseret  var  han  for  at  drøfte  religiøse  Spørgsmaal  paa 
kristelig  Grund  med  andre  Kristne,  selv  om  disses  Meninger  af- 
veg stærkt  fra  hans  egne. 

Med  sin  Svigerinde  Dorothea  Wilhelmine,  hvis  stærke  Reli- 
giøsitet aldeles  beherskede  Hjemmet  paa  Gartow,  vedligeholdt  han 
en  stadig  Brevveksling  hvori  religiøse  Æmner  spillede  Hoved- 
rollen; en  Strøm  af  gammelluthersk  tysk  Fromhed  tilflød  ham 
uafbrudt  derfra. =^)  Med  sin  Søster  Elisabeth  Johanne  Eleonore 
Bernstorff  drøftede  han  ogsaa  religiøse  Spørgsmaal,  og  hendes, 
destoværre  ikke  bevarede.  Breve  tilførte  ham  endnu  stærkere 
Religiøsitet,  der  i  alt  Fald  i  Fyrrerne  var  af  rent  pietistisk  Natur. 
Den  tre  Aar  ældre  Søster,  der  forblev  ugift  og  skiftevis  opholdt 

sig  paa  Gartow  og  i  Hannover,  havde  gennemgaaet  stærke  reli- 
giøse Kriser.^)  Allerede  som  Barn,  fortæller  hun  selv,  havde  hun 
jævnlig  sporet  „gode  Rørelser",  men  de  havde  ingen  Varighed 
haft,  end  ikke  da  hun  elleve  Aar  gammel  havde  en  „meget  stærk 
Rørelse",  der  varede  i  tre  Ugers  Tid;  hun  faldt  atter  tilbage  til 
det  verdslige  Liv,  hun  siden  med  Skam  overfor  Gud  mente  at 
have  ført  med  Interesse  for  „Weltlustbarkeiten"  som  Spil,  Kome- 
dier, Romanlæsning  o.  s.  v.,  der  opfyldte  hendes  Hjerte  med  „For- 
fængelighed". Under  sin  stadige  Sygelighed  overfaldtes  hun  nu 
og  da  i  de  følgende  Aar  af  „Hollenschrecken",  men  kunde  den 
Gang  ikke  ret  beslutte  sig  til  at  forsage  Verden  og  leve  som  Kristen- 
dommen krævede  det.  Først  da  hun  var  fyldt  nitten  Aar  —  en 
3.  Juni,  saa  nøje  kunde  hun  efter  Pietisternes  Skik  angive  Tiden 
—  fandt  hun  sit  Hjærte  helt  forandret;  nu  omvendte  hun  sig 
under  Taarer,  og  efter  en  kort  Tids  Tvivl  paa  Guds  Barmhjærtighed 
faldt  hun  til  Ro  og  levede  fra  nu  af  „lykkelig  og  fornøjet  som  en 
sand  Kristen". 

Med  Gejstlige  i  sin  Hjemstavn,  særlig  af  Søsterens  og  Sviger- 
indens Bekendte,  saasom  Præsterne  Jacobi  i  Celle  og  Bode  i  Gar- 
tow, med  fremragende  Præster  og  Theologer  i  Sydtyskland,  som 
Samuel  U  risberger  i  Augsburg,  førte  BernstorPf  Korrespondance 
om  theologiske  Æmner."-)  Netop  med  Gejstlige,  „der  paa  én  Gang 
elskede  Videnskaben  og  Fromheden,"^)  holdt  Bernstorff  af  at  drøfte 
Skriftfortolkning,  kirkehistoriske  og  dogmatiske  Spørgsmaal;  naar 
han  under  sin  theologiske  Læsning  fandt  et  tvivlsomt  Sted,  kunde 
det  føre  til  en  vidtløftig  Korrespondance  med  vedkommende  For- 
fatter eller  en  af  hans  theologiske  Raadgivere.  De  ugentlige  Re- 
lationer, han  modtog  fra  Assessor  Schrader  i  London,  behandlede 
fortrinsvis  den  engelske  theologiske  og  opbyggelige  Litteratur,  og 
genfiske  Præsters  Breve  holdt  Bernstorff  å  jour  med  det  litte- 
rære Liv  indenfor  den  reformerte  Kirke. 

Men  ogsaa  i  selve  Paris  fandt  Bernstorff  Tilfredsstillelse  for 
sine  kristelige  Interesser.  Med  sin  Legationspræst  Schreiber  og 
med  Wasserschlebe,  der  deltog  i  den  daglige  Husandagt  i  Gesandt- 
skabspalæet,  førte  han  jævnlig  theologiske  Samtaler;  paa  Morgen- 
ture i  Bisys  Park  med  La  Tour,  under  Aftensamtalerne  hos 
Baron  Thiers  var  religiøse   Spørgsmaal   ofte   paa  Bane;   selv  om 

Baronen  til  Bernstorffs   Sorg   ikke   var  troende   Kristen,   saa  var 
hans  Hustru  og  Seguy  det  begge.') 

Men  fremfor  alt  betød  det  religiøse  Spørgsmaal  meget  for 
Bernstorffs  Forhold  til  Madame  de  Belle-Isle.  Netop  fordi  hun 
var  ivrig  Kristen,  kunde  Bernstorff  slutte  sig  saa  nøje  til  hende, 
thi  kun  hos  Kristne  følte  han  sig  helt  hjemme.  Bag  ved  hans  Be- 
dømmelse af  et  Menneske  laa  altid  Spørgsmaalet  om  dets  religiøse 
Standpunkt;  var  det  ukristeligt  eller  rent  ud  atheistisk,  saa  endte 
hans  Dom  uvægerlig  med  en  dyb  Beklagelse.  Medens  han  med 
Hensyn  til  Madame  de  Belle-Isle  med  Glæde  fastslog,  at  hun 
med  sine  øvrige  fortræffelige  Egenskaber  forbandt  en  levende  og 
oprigtig  Fromhed,  bad  han  Andreas  Peter  Bernstorff,  da  han 
sendte  ham  til  Paris,  vogte  sig  for  ikke  at  tage  Skade  ved  Om- 
gangen med  Hertuginderne  de  Boufflers  og  de  La  Valliére.  „Lad  dig 
ikke  forføre  af  deres  Moral;  det  er  ikke  i  den  Henseende  at  jeg 
roser  og  elsker  dem.  Beklag  deres  Uvidenhed  om  de  sande 
Goder,  men  drag  Fordel  af  deres  Aands  store  Fortrin."') 

Man  ser  Bernstorffs  hele  Forhold  til  det  franske  Salonliv  i 
disse  Ord.  Kritisk  vragende  har  han  staaet  overfor  det,  kun  hos 
Belle-Isles  har  han  helt  givet  sig  hen. 

I  sin  lille  Karakteristik  af  Madame  de  Belle-Isle  fremhævede 
Terkel  Kleve,  at  hun  var  anderledes  af  Væsen  end  de  fleste  andre 
franske  Damer,  uafifecteret  og  douce,  mere  stille  og  mild."')  Det 
samme  fremgaar  af  hendes  Breve.  Hun  udfyldte  som  sine  Stands- 
fæller  en  Verdensdames  Plads  til  Fuldkommenhed,  men  samtidig 
var  der  over  hende  et  aandigt  Præg;  Bernstorff  sagde  engang  om 
hende,  at  hun  ikke  havde  noget  Legeme,  men  kun  et  Slør  der 
tilhyllede  hendes  Sjæl.')  En  stilfærdig  Inderlighed,  en  hjemlig  Tro- 
hjærtethed  har  Bernstorff  fundet  hos  hende  i  Modsætning  til  de 
andres  blændende  Intelligens  men  mere  udfordrende  Optræden. 
Hun  var  en  velbegavet  kundskabsrig  Dame,  men  hun  var  aande- 
lig  ikke  mindre  forskellig  fra  de  to  begavede  Hertuginder  end 
Bernstorff.  Hun  var  ivrig  troende  Katholik;  de  to  Hertuginder 
gik  maaske  til  Messe  af"  Vane.  hun  gik  der  af  religiøs  Trang. 
For  hende  som  for  Bernstorff  var  det  religiøse  Spørgsmaal  det 
centrale;  som  troende  Katholik  og  troende  Protestant  modtes  de 
i  deres  Livsanskuelsers  Kærnepunkt. 

Allerede  i  Frankfurt  drøftede  de  religiøse  Spørgsmaal  og  mødtes 
i  Beklagelse  over  manglende  Tro  eller  Moral  hos  deres  Bekendte. 
Senere,  vistnok  i  1745  eller  1746,  blev  Marskalinden  stærkt  optaget 
af  Tanken  om,  hvor  frygteligt  det  var,  om  hendes  Ven  paa  Grund 
af  sin  lutherske  Trosbekendelse  skulde  gaa  glip  af  den  Frelse,  hun 
selv  som  Katholik  havde  Udsigt  til;  hun  pintes  uophørlig  af  Frygt 
for,  at  hans  Sjæl,   „cette  belle  åme,  cette  åme  si  respectable,  si 
estimable,  et  en  méme  temps  si  agréable",  skulde  gaa  evig  for- 
tabt, og  i  sin  Hjærtekvide  tog  hun  sig  da  for  at  omvende  Bern- 
storff til  Katholicismen.^)     Selv  skrev  hun,   da  de  den  Gang  var 
adskilte,  Brev  paa  Brev  til  ham,  og  fik  ham  desuden  til  at  veksle 
Breve  med  en  af  hendes  Venner,   vistnok  en   højtstillet   katholsk 
Gejstlig.     Marskalinden  var  klar  over,   at  et  eventuelt  Trosskifte 
vilde  sætte  Bernstorffs  Fremtid  som  Diplomat  for  en  protestantisk 
Stat  paa  Spil,  og  hun  vidste,   hvor  stor  Sorg  et  Trosskifte  vilde 
volde  hans  strængt  protestantiske  Familie.    Vel  kendte  hun  Bern- 
storff nok   til   at   vide,   at   hans   Samvittighed  vilde   besejre   slige 
timelige  Hensyn,  men   hun  vilde   dog   nødig   uden  Nødvendighed 
kompromittere  ham.     Af  den  Grund   iagttoges   megen  Hemmelig- 
hedsfuldhed; vedkommende  Gejstlige  fik  ikke  at  vide,  med  hvem 
han  brevvekslede,  Marskalinden  afskrev  Bernstorffs  Breve  til  ham, 
og   Bernstorffs   brændtes;    kun    et   lykkeligt   Tilfælde  har  bevaret 
hans  Koncept  til  det  vigtigste,  der  giver  et  samlet  Billede  af  hans 
religiøse  Standpunkt. 

Madame  de  Belle-Isle  havde  i  sin  Bevisførelse  for  den  katholske 
Kirkes  Fortrin  lagt  Hovedvægten  paa,  at  det  var  absolut  nød- 
vendigt at  bevare  den  kristne  Kirkes  ydre  Enhed,  at  man  dertil 
maatte  kræve  en  kraftig  Autoritet,  der  kunde  sikre  den  rette  Lære, 
og  at  denne  Autoritet  alene  fandtes  indenfor  Pavekirken.  I  sit 
Svar  tog  Bernstorff  disse  Paastande  til  Udgangspunkt,  men  traadte 
stærkt  i  Modsætning  til  Marskalinden,  der  krævede  en  detailleret 
autoritetsmæssig  Regulering  af  Troens  Væsen  og  Praksis.  Gud 
havde  ikke,  paaviste  Bernstorff,  for  Menneskene  aabenbaret  mere 
end  der  var  absolut  nødvendigt  til  deres  Frelse,  og  ikke  givet  ab- 
solute  Regler  for  Enkelthederne  i  deres  Trosliv.  „Menneskene 
ved  med  en  Vished,  der  udelukker  al  Mulighed  for  Tvivl,  at  der 
er  en  Gud  som  er  algod,  almægtig  og  alretfærdig,  som  har  hen- 
givet sig  selv  for  at  gøre  dem  lykkelige  og  drage  dem  op  af  den 

Fortabelse  hvori  de  kaste  sig;  de  ved,  at  Gud  endnu  daglig 
vaager  over  deres  Helliggørelse,  at  han  vil,  at  de  kun  skal  be- 
tragte dette  Liv  som  en  Pilgrimsvandring,  som  en  Prøvelse,  at  de, 
om  det  behøves,  skal  foretrække  at  være  ulykkelige  dér  fremfor  at 
løbe  den  mindste  Risiko  for  at  miste  det  sande  Liv,  for  hvilket 
de  er  skabte.  De  ved,  at  de,  mens  de  lever,  bør  øve  de  Dyder 
og  de  Pligter  der  er  foreskrevne  dem  med  saa  stor  Klarhed  og 
Udførlighed,  at  der  paa  dette  Punkt  ikke  er  og  ikke  kan  være 
den  mindste  Strid.  Men  Menneskene  ved  kun  dette.  Religionen 
siger  dem  ikke  mere  og  forlanger  ikke  mere  af  dem;  den  er  da 
det  simpleste  af  alt,  og  dens  guddommelige  Skaber  definerer  den 
selv  med  de  Ord,  at  den  bestaar  i  at  elske  Gud  over  alle  Ting 
og  af  al  sin  Formue  og  sin  Næste  som  sig  selv." 

Men  idet  Bernstorff  hævdede  dette,  mente  han  tillige,  at 
man  ikke  kunde  gøre  nok  for  at  simplificere  Religionen,  for- 
mindske Antallet  af  væsentlige  Dogmer,  og  befri  den  for  det  Skin 
af  System  som  Menneskene  har  saa  travlt  med  at  give  den.  Et- 
hvert Menneske,  der  elsker  Gud  og  frygter  ham  af  sit  ganske 
Hjærte,  der  viser  en  Troens  Lydighed  overfor  alt  hvad  han  an- 
ser for  Guds  Ord,  der  er  fast  besluttet  paa  at  yde  ethvert  Offer 
hellere  end  at  mishage  Gud,  der  opfylder  alle  sine  Pligter  overfor 
sin  Næste,  der  er  barmhjertig,  ydmyg,  kysk  og  from,  der  med  ét 
Ord  udøver  Evangeliets  Bud,  han  er  fuldt  ud  en  Kristen.  Og 
kun  Hjærtets  Synder  er  fordærvelige  i  en  Religion  der  alene  er 
skabt  for  Hjærtet,  Tankens  Synder  er  det  ikke.  Kun  den,  der 
nægter  at  tro  hvad  han  ved  at  Gud  har  befalet,  gaar  til  Grunde, 
ikke  den,  der  af  Vildfarelse  fastholder  en  falsk  Fortolkning.  Slige 
Forstandens  Vildfarelser  betragter  Bernstorff  som  uvæsentlige,  og 
dem  vil  Gud  visselig  ikke  lægge  Vægt  paa,  saa  vist  som  han  kender 
Menneskeaandens  Svaghed. 

Fra  dette  Synspunkt  maa  Bernstorff  ganske  vist  beklage  de 
store  Stridigheder  og  Spaltninger  indenfor  den  kristne  Kirke,  men 
kan  dog  ikke  se,  at  Kirkens  Enhed  derved  brydes.  Over  Stridig- 
hederne kunde  man  græde  Blod,  de  styrter  mange  i  Fortabelse 
ved  at  vække  Haardhed  i  Menneskenes  Sind,  og  de  spilder  de 
Kristnes  Tid  og  Kraft;  men  selve  Religionens  Liv  angriber  de 
ikke.  Hvor  forskellige  Meningerne  end  er,  saa  har  Bernstorff 
dog  aldrig  hørt  Strid  om  Guddommens  Fuldkommenhed,  om  Jesu 

Kristi  Fortjeneste  og  Pligterne  mod  Næsten  —  og  dette  er  netop 
Troens  Kærne.  Den  er  bevaret  ren,  og  det  samme  gælder  Guds- 
dyrkelsen. Gud  vil,  at  denne  skal  ske  i  Aand  og  Sandhed;  men 
hvor  stor  end  den  ydre  Forskel  er  mellem  de  stridende  Kirke- 
samfund, saa  tvivler  dog  ingen  om,  at  det  er  absolut  nødvendigt, 
at  Mennesket  skal  henvende  sig  til  sin  Skaber,  Genløser  og  Hellig- 
gører  i  dyb  Ydmyghed,  Lærvillighed  og  Tillid.  Derfor  ser  Bern- 
storff en  almindelig  Kirke  gennem  al  den  ydre  Forskel;  Jesus 
Kristus,  der  har  lovet  at  opretholde  sin  Kirke  til  Dagenes  Ende, 
har  ikke  brudt  sig  om  at  bevare  den  ydre  Ensartethed  i  Lære  og 
Praksis,  som  vi  Mennesker  kræver,  og  vi  kan  derfor  stole  trygt 
paa,  at  en  saadan  Ensartethed  ej  heller  er  nødvendig.  Hvorledes 
skulde  det  ogsaa  være  muligt?  I  saa  Fald  vilde  jo  kun  en  ringe 
Del  af  den  kristne  Verden  vandre  paa  den  rette  Vej,  de  aller- 
fleste fortabes.  Hvor  mange  Menneskers  Opfattelse  bestemmes 
ikke  ved  Fødsel,  Vane  eller  tilfældig  Autoritet;  hvor  faa  er  i  Stand 
til  at  kunne  tvivle,  hvor  faa  kender  andre  Trosformer,  som 
man  altid  fremstiller  for  dem  i  de  mørkeste  Farver?  Skulde  alle 
disse  gaa  ynkelig  til  Grunde  uden  at  have  kunnet  forudse  eller 
undgaa  deres  Ulykke? 

Disse  Forudsætninger  bærer  Præget  af  en  kristelig  Fred- 
sommelighed og  Tolerance,  en  Ligegyldighed  overfor  theologisk 
Dogmatisering  og  Forkætren,  som  er  lige  fjærn  fra  den  ortho- 
dokse  lutherske  Theologi  der  herskede  i  Tyskland,  og  fra  den 
Jesuitisme  der  havde  stor  Magt  indenfor  den  katholske  Kirke. 
Men  det  er  klart,  at  paa  disse  Præmisser  kunde  Bernstorff  ikke 
søge  til  Pavekirken,  og  lige  saa  lidt  kunde  han  føle  Trang  til  den  ab- 
solute  Autoritet  som  Marskalinden  fandt  nødvendig.  Naar  han  ikke 
ansaa  den  kristne  Religion  for  en  Spekulation,  men  for  en  Virk- 
somhed, og  heller  ikke  de  forskellige  Vildfarelser  for  Døds- 
synder, saa  fandt  han  ikke,  at  det  var  nødvendigt  at  have  en 
synlig  og  suveræn  Autoritet  til  at  afgøre  de  Stridigheder  der 
dog  ikke  berørte  Religionens  Kærne.  I  Kirkens  Historie  fandt 
han  ikke  Stridigheder  om  de  fundamentale  Punkter.  „Koncilierne 
har  aldrig  været  samlede  for  at  afgøre,  hvorvidt  man  skulde  til- 
bede, frygte  eller  adlyde  Gud  eller  bede  om  Kristi  Mellemkomst, 
eller  om  man  skulde  være  ydmyg,  kysk  og  barmhjærtig;  Fortolk- 
ning af  spekulative  Dogmer  og  vanskelige  Tekster  kan   gøre   et 

Menneske  klogere,  men  aldrig  bedre.  Kirken  har  en  guddommelig 
Lov  og  en  Praksis  om  hvis  Sandhed  og  Hellighed  alle  dens  Med- 
lemmer i  et  og  alt  er  enige;  den  har  et  guddommeligt  Overhoved, 
der  vaager  over  dens  Bevarelse  og  som  har  lovet  aldrig  at  forlade 
den.  Hvad  mere  behøves  da?  Skulde  Guds  Lys  have  Menneskers 
Hjælp  behov  for  at  oplyse  den  der  skal  følge  det?" 

Dette  tilsyneladende  meget  radikale  Standpunkt  førte  dog  ikke 
Bernstorff  til  at  forkaste  al  Autoritet  indenfor  Kirken.  For  den 
sædelige  og  aandelige  Ordens  Skyld  maatte  der  i  ethvert  Kirke- 
samfund være  en  Gejstlighed;  Præster  og  Bisper  maa  der  til  for 
Menighedslivets  Skyld,  og  man  bør  tilstaa  dem  saa  megen  Myndig- 
hed i  ydre  Forhold,  som  er  forenelig  med  hvert  Lands  Forfatning. 
Men  over  Menneskenes  Indre  var  Bernstorff  ikke  tilbøjelig  til  at 
tilstaa  dem  nogen  Autoritet.  Man  burde  lytte  til  kloge  og  vel- 
lærde Gejsdiges  Formaninger  og  Raad  og  ikke  uden  største  Nød- 
vendighed fjærne  sig  fra  deres  Opfattelse,  men  naar  man  efter 
alvorlig  sandhedskærlig  Overvejelse  kom  til  en  anden  Opfattelse 
end  de,  da  burde  man  ikke  ofre  sin  Overbevisning  for  deres. 
„De  synes  mig  at  være  udmærkede  Raadgivere  for  Samvittig- 
heden, men  jeg  tvivler  paa,  at  de  er  dens  Dommere.  Troen  er 
en  Guds  Gave,  Mennesket  er  ikke  Herre  over  den,  og  hvad  han 
end  kan  sige  derom,  saa  kan  han  kun  være  overbevist  om  hvad 
han  tror.  Det  kan  lykkes  at  f)ærne  Tanken  om  et  Spørgsmaal 
der  er  rejst,  man  kan  kvæle  Overvejelsen  derom,  men  fortjener 
den  Slags  Tro  Navn  af  Tro,  er  det  ikke  et  Selvbedrag?  Vilde 
det  ikke  være  frygtelig  farligt  at  bedrage  sin  egen  Samvittighed 
for  at  berolige  en  andens?" 

Derfor  tror  Bernstorff  ikke,  at  en  synlig  øverste  og  ufejlbar 
Dommer  over  Sandhed  og  Vildfarelser  i  Trossager  er  nødvendig, 
og  ingen  menneskelig  Autoritet  har  efter  hans  Mening  Magt  over 
Samvittighederne. 

Bernstorffs  Kristendom  førte  ham  ikke  over  i  Katholicismen; 
dertil  var  han  dog  trods  sin  ubetingede  Tro  paa  en  aabenbaret 
Gud  alt  for  meget  Barn  af  et  kritisk  Aarhundrede  og  alt  for  paa- 
virket af  protestantiske  Synspunkter.  Vi  har  set,  hvorledes  han 
i  Tysklands  Politik  havde  været  interesseret  for  at  bekæmpe  Ka- 
tholicismen; i  Polen  havde  han  om  end  forgæves  søgt  at  skærme 
Protestantismen  mod  Katholikernes  Forfølgelse,  baade  nu  og  siden 

Søgte  han  i  Frankrig  at  hjælpe  de  Reformerte.  I  Virkeligheden 
nærede  han  overfor  Pavekirken  en  Uvilje,  som  han  kun  tilbage- 
holdt af  Hensyn  til  sin  katholske  Veninde;  paa  det  gejstlige  Herre- 
dømme „eller  rettere  Tyranni"  med  dets  Samvittighedstvang,  og 
verdslige  Interesser  lagde  han  en  god  Del  af  Skylden  for  Italiens 
Forfald.  Rom  afgav,  mente  han,  et  Billede  af,  hvorledes  Politik 
og  Overtro  kunde  forvrænge  Religionen;  den  dannede  Italiener 
var  bleven  Atheist,  fordi  han  af  Religion  kun  kendte  Overtro,  og 
den  menige  Mand  i  Italien  var  Afgudsdyrker  og  vankundig  Hed- 
ning, „fordi  man  kun  lærte  ham  Fabler  og  fortav  den  almæg- 
tige Guds  Mirakler  og  Love  for  ham  for  at  faa  ham  til  at 
sætte  Pris  paa  Menneskers  Drømmerier  og  Barnagtigheder."^) 

Naar  Madame  de  Belle- Isle,  idet  hun  trøstede  sig  over,  at 
hun  ikke  fik  Bernstorff  omvendt  til  Katholicismen,  sagde,  at  hans 
Standpunkt  dog  ikke  var  mere  luthersk  end  katholsk,  saa  havde  hun 
ganske  vist  ikke  Ret  deri;  men  paa  den  anden  Side  bærer  Bern- 
storffs religiøse  Anskuelser  Præg  af  en  ganske  overordentlig  Tole- 
rance. Han  udtaler  en  Foragt  for  Dogmer,  en  Uvilje  mod  Sam- 
vittighedstvang der  er  af  stor  menneskelig  Værd.  Hans  Tanker 
er  hverken  originale  eller  dybsindige,  men  de  vidner  om,  at  det 
bedste  og  mest  frugtbare  i  Kristendommen  optager  hans  Tanke  mest. 
Naar  han  bestemmer  Begrebet  Kristen  efter,  om  man  er  „barm- 
hjærtig,  ydmyg,  kysk  og  from,  besjælet  af  Evangeliets  Bud,  og  i 
Stand  til  at  ofre  alt  for  at  udføre  dem",  naar  han  erklærer  at 
Forstandens  Vildfarelser  er  uvæsentlige,  men  Hjærtets  er  væsent- 
lige, da  er  der  en  praktisk  menneskelig  Moral  udtalt  heri,  der 
hos  en  Statsmand  som  Bernstorff  lover  meget. 

Ogsaa  i  Bernstorffs  religiøse  Forhold  staar  da  i  disse  Aar 
Tegn  mod  Tegn.  Af  de  store  Bevægelser  i  Tiden,  der  ad  mange 
Veje  bragte  Menneskene  fremad,  synes  han  næsten  upaavirket; 
her  som  i  Politik  staar  han  traditionsbunden  og  uvillig  mod  de 
fremad  bærende  Tanker.  Men  paa  den  anden  Side  tyder  hans 
Standpunkt  paa,  at  han  ved  at  færdes  mellem  saa  vidt  forskellige 
Anskuelser  trods  al  sin  Bitterhed  mod  Kristendommens  Fjender 
har  lært  megen  Respekt  for  Sandhedskærlighed  og  ærlig  Stræben, 
og  intet  tyder  paa,  at  han  ønsker  at  anvende  Magt  overfor  Sam- 
vittighederne. Barnlig  Kristentro  synes  saaledes  hos  ham  at  forenes 
med  Montesquieus  og  Voltaires  Krav  paa  Tolerance  og  Religionsfrihed. 

VI. 

Hvorpaa  beroede  det,  kunde  man  spørge,  at  Bernstorff  i  den 
Grad  fik  Borgerret  i  det  franske  Selskab,  som  vi  har  set  at  Til- 
fældet blev?  Han  var  ingen  stor  original  eller  nyskabende  Aand, 
der  samlede  Disciple  om  epokegørende  Tanker.  Han  hørte  ikke 
til  de  faa  berømte  Udlændinge  der  tilførte  det  franske  Selskabs- 
liv ny  Impulser;  han  var  mere  modtagende  end  ydende  og  stod 
langt  mere  iagttagende  i  Periferien  end  agerende  i  Centrum. 
Hans  moralske  og  religiøse  Standpunkt  faldt  ikke  sammen  med 
Flertallets.  Han  glimrede  hverken  ved  Elskovsæventyr  eller  ved 
selskabelige  Extravagancer.  Tilmed  var  hans  politiske  Betydning 
ringe  og  lod  sig  i  ingen  Henseende  sammenstille  med  den  der 
altid  forlods  gav  de  store  Magters  Gesandter  en  Position. 

Det  maa  da  have  været  Bernstorffs  personlige  Egenskaber 
der  skaffede  ham  Venner  og  Indgang  overalt.  Her  i  Paris  ud- 
foldede sig  den  straalende  Elskværdighed  og  Ævne  til  at  vinde 
Mennesker  som  vi  kan  skimte  hos  ham  fra  hans  tidligste  Tid. 
Bortset  fra  Sammenstødet  med  Miinchhausen  træffer  vi  i  disse 
Aar  aldrig  Bernstorff  i  Uvenskab  med  nogen.  Alle  holder  af 
ham  og  taler  godt  om  ham,  selv  hvor  Anskuelser  og  Bestræbel- 
ser skiller.  Vi  har  set,  hvorledes  han  fuldkommen  vandt  de  franske 
Statsmænd,  med  hvem  han  dog  jævnlig  saglig  tørner  sammen.  Fra 
sin  første  Ungdom  er  han  omringet  af  en  Skare  jævnaldrende 
Venner,  der  følger  ham  trofast  op  gennem  Aarene.  Hos  en  Mængde 
ældre  vinder  han  ikke  blot  Agtelse  men  ogsaa  Venskab;  som  han 
kom  til  at  staa  Familierne  Poniatowski  og  Belle-Isle  nær,  saaledes 
vandt  han  Schulins  og  Berckentins  Hjærter. 

Der  maa  have  været  noget  umiddelbart  vindende  over  Bern- 
storff, hvorved  man  fik  Tillid  til  ham  og  befandt  sig  vel  i  hans 
Selskab.  Straks  ved  sin  Ankomst  til  Paris  gjorde  han  et  meget 
tiltalende  Indtryk.  Man  kan  se  bort  fra  utallige  elskværdige  Ud- 
talelser der  findes  i  hans  Venners  Breve  til  ham,  og  skrive  dem 
paa  Venskabets  Regning,  men  ogsaa  andre  fremhæver  ganske  de 
samme  Egenskaber  som  Vennerne  roser.  Først  og  fremmest  be- 
undrede man  hans  elegante  Fremtræden  og  slebne  Hofmandsvæsen; 
da  Hertugen   af  Luynes   i  Maj   1745   overværede  hans  første  hoj- 

tidelige  Audiens  hos  Maria  Leszczynska,  saa  han,  at  Bernstorff 
ikke  blot  gjorde  sine  tre  dybe  Buk  efter  Etikettens  Fordringer, 
men  ogsaa  komplimenterede  Dronningen,  Dauphin  og  Mesdames 
de  France,  for  hvem  han  senere  forestilledes,  saa  sagte,  at  kun 
de  kongelige  Personer  kunde  høre  hvad  han  sagde.  Bern- 
storff vilde  dermed,  sagde  han  bagefter  til  de  spørgende  Hof- 
mænd, give  sin  Ærbødighed  et  Udtryk.  Det  var  en  udviklet 
Sans  for  Etiketten,  som  Luynes  selvfølgelig  fandt  overmaade  vel 
anbragt.') 

Andre  kunde  til  sine  Tider  finde  noget  kunstlet  i  den  store 
Høflighed  for  hvilken  Bernstorff  altid  prises.  Madame  Dudeffand, 
der  ellers  satte  megen  Pris  paa  ham,  gjorde  mange  Aar  efter  nogle 
ondskabsfulde  Bemærkninger  om  hans  Væsen  paa  Foranledning 
af  Horace  Walpole,  der  under  Bernstorffs  Ophold  i  London  1768 
gjorde  Nar  af  den  dybe  Underdanighed  hvormed  Bernstorff  buk- 
kede sit  den  Gang  ret  svære  Korpus  næsten  til  Jorden  hver  Gang 
han  talte  til  Kongen.  Madame  Dudeffand  ytrede  i  den  Anledning, 
at  hun  kunde  „se  den  meget  bukkende  Bernstorff  for  sig",  og 
tilføjede:  „Han  er  ikke  uden  Dygtighed,  men  han  maa  have 
megen,  hvis  han  skal  have  saa  megen  som  man  her  finder  at 
han  har;  det  er  en  meget  kunsdet  Mand,  der  er  intet  ligefremt 
og  naturligt  ved  ham,  men  han  vil  være  en  brav  Mand,  indsigts- 
fuld, solid  o.  s.  V.,  o.  s.  V.,  og  jeg  tror,  at  han  er  bleven  dette;  men 
det  er  ikke  hans  eget  Værk,  men  Naturens."-)  Saaledes  kan  Bern- 
storffs Væsen  maaske  nu  og  da  have  udæsket  til  Kritik,  men  de 
fleste  har  vistnok  kun  beundret  hans  Elskværdighed,  elegante  og 
slebne  Væsen. 

Den  Indordning  under  franske  Moder,  som  den  unge  Junker 
havde  paabegyndt  i  1731,  havde  Diplomaten  fortsat;  nu  i  Paris 
og  Versailles  var  det  hans  Hovedbestræbelse  ikke  at  støde  an 
mod  dette  kritiske  og  forfinede  Selskabs  Love  for  Levemaade  og 
god  Tone.  Her,  om  noget  Sted,  maatte  man  vogte  paa  hver  Mine, 
Bevægelse  og  Ord.  Det  gode  Selskab  i  Frankrig,  hvori  Bern- 
storff kom  til  at  leve,  havde,  udtalte  han  selv  en  Gang,  en  Række 
gode  Egenskaber,  Menneskene  dér  var  af  Naturen  gode  og  føje- 
lige, høflige  og  mere  end  noget  andet  Folk  i  Verden  skabte  for 
Venskab,  Selskabelighed  og  for  en  behagelig  og  stilfærdig  Kon- 
versation.    Men  de  var  tillige  strænge  mod  alt  latterligt,  ømtaa- 


BERNSTORFF    YDRE    OPTRÆDEN-  227 

lige  overfor  Folks  Optræden,  og  deres  Egenkærlighed  var  mindst 
lige  saa  stærk  som  andre  Folks,  selv  om  den  ofte  var  mere  skjult 
og  mere  raffineret.  Man  maatte  derfor  være  paa  sin  Post  for 
ikke  at  støde  eller  irritere,  men  vinde  Velvilje  og  Venskaber. 
Allerede  i  Frankfurt  havde  Bernstorff  vel  lært  disse  Egenskaber 
at  kende  hos  sine  franske  Venner,  i  Paris  var  han  umaadelig 
forsigtig.  „Tal  lidet,  især  i  Begyndelsen,  søg  ikke  at  vise  Din 
Aand,  det  er  altfor  farligt,  og  man  vil  mere  paaskønne  hvad  Du 
skjuler  og  hvad  man  nok  gætter  at  Du  har,  end  hvad  Du  bærer 
til  Skue;  vis  Dig  lærvillig,  men  uden  at  være  ydmyg,  ros  hvad 
der  fortjener  Ros  og  dadl  intet,  men  lad  ikke  som  om  Du  er 
henrykt  eller  forbavset  over  noget,  sky  fremfor  alt  Praleri  og 
Forfængelighed,  som  er  en  sand  Rædsel  i  et  Land  hvor  man  af 
Erfaring  kender  disse  Fejl,  disputer  ikke,  læg  Mærke  til  alt,  og 
vis  Dig  modtagelig  for  hvad  man  gør  for  Dig."  Disse  Leveregler 
gav  Bernstorff  sin  Brodersøn,  da  han  drog  til  Paris;  man  kan 
af  dem  lære  hans  egne  Erfaringer.^)  Omtrent  saa  forsigtig  og 
let  har  han  traadt  paa  de  bonede  Parketgulve  i  Paris  og  Ver- 
sailles. 

Hele  sin  Levevis  afpassede  han  efter  sin  ny  Omgang.  Efter 
sin  Ankomst  1744  boede  han  kun  i  faa  Maaneder  i  Hotel  d'Hol- 
lande  i  Rue  Vaugirard,  medens  hans  egen  Bolig  blev  færdig,  saa 
flyttede  han  hen  i  sit  Palæ  i  Rue  Bourbon,  hvor  han  forblev  til 
sin  Hjemrejse  til  Danmark.-)  Hans  Venner,  Madame  de  Belle- 
Isle,  Thiers,  Seguy  og  La  Tour,  havde  allerede  før  hans  Ankomst 
begyndt  at  møblere  og  udsmykke  hans  Hjem;  selv  fortsatte  han 
dermed  og  var  ingenlunde  bleven  færdig  da  han  paa  ny  maatte 
bryde  op.  Tre  Gange,  i  Dresden,  Regensburg  og  Frankfurt,  havde 
han  sat  Bo;  hver  Flytning  og  ny  Bosættelse  havde  kostet  svære 
Summer,  i  Paris  haabede  han  at  blive  en  lang  Aarrække  og  ind- 
rettede ]sig  derpaa.  Fra  Frankfurt  havde  han  kun  medtaget  faa 
Møbler,  Transporten  over  Land  var  alt  for  kostbar,  og  som  den 
økonomiske  Andreas  Gottlieb  forudsagde.  Moderne  skiftede  hurtig, 
og  i  Frankrig  blev  alt  foragtet  hvad  der  kom  fra  Udlandet.  Bern- 
storff havde  derfor  sendt  største  Delen  af  sit  Indbo  til  Wotersen 
og  Stintenburg  og  anskaffede  sig  nyt  i  Paris."') 

Trods  sin  Broders  Formaninger  og  Klager  sparede  han  ikke; 
alt  skulde  være  af  første  Sort,  og  han  ændrede  og  fornyede  uafbrudt 

15* 


228  BOLIG    OG    HUSFØRELSE. 

sit  Udstyr  i  de  følgende  Aar.  Jo  mere  han  kom  ind  i  Pariser- 
livet og  i  Forbindelse  med  de  Kunstnere  hvis  Værker  bestemte 
Moden,  desto  mere  udvikledes  hans  Smag.  Vi  kan  ikke  i  det 
enkelte  følge  hans  Anskaffelser  og  Udsmykning  af  Palæet  i  Rue 
Bourbon;  af  hans  bevarede  Breve  ser  vi,  at  han  idelig  har  været 
sysselsat  dermed,  og  den  Maade,  hvorpaa  han  efter  sin  Ankomst 
til  København  udstyrede  sit  Palæ  dér,  viser,  at  han  har  været 
under  Paavirkning  af  den  yderlig  moderne  Smagsretning  der 
gjorde  sig  gældende  f.  Eks.  i  Madame  de  Pompadours  Bygnings- 
værker og  Kunstindustri.  At  han  til  en  Gave  til  hende  i  1745 
valgte  et  Porcellænsur,  en  Kunstgenstand  som  han  vidste  hun 
satte  særlig  Pris  paa,  tyder  paa,  at  Bernstorff  nøje  har  kendt 
hendes  Smag. 

Men  ikke  blot  paa  Møblement  og  kunstnerisk  Udstyr  ofrede 
Bernstorff  store  Summer,  han  skabte  sig  i  disse  Aar  et  meget 
stort  Bibliothek,  som  hans  franske  Bekendte  omtalte  som  noget 
overordentlig  værdifuldt  og  uerstatteligt.  Ogsaa  hans  Samling  af 
malede  Portrætter  og  af  Kobberstik,  Kort  og  Medailler  blev  stærkt 
forøget;  paa  intet  Punkt  sparede  han. 

Den  øvrige  Husførelse  svarede  hertil.  Ved  den  Tid,  da  Bern- 
storff forlod  Paris,  skrev  han  til  Schulin,  at  han  for  saa  vidt  ikke 
beklagede  den  store  Gæld,  han  havde  gjort  i  Paris,  som  han  var 
sig  bevidst  „hverken  at  have  anvendt  Pengene  til  Luksus  eller  til 
Fornøjelser,  men  kun  til  at  leve  paa  en  passende  og  sømmelig 
Maade  og  for  at  sætte  sig  i  Stand  til  at  tjene  sin  Konge". ^)  Al- 
ting er  jo  imidlertid  relativt.  Andreas  Gottlieb  Bernstorff  havde, 
som  vi  ogsaa  skimter  gennem  Terkel  Kleves  Skildring  fra  Frank- 
furtertiden, ganske  Ret,  naar  han  om  sin  Broder  sagde,  at  han 
var  kommen  ind  paa  „le  train  de  vie  des  grands  seigneurs",  men 
denne  Levevis  vilde  Johan  Hartvig  Ernst  ikke  forlade. 

Hans  Omgivelser  drog  ham  med  sig,  og  om  han  end  for- 
nuftigvis ikke  kunde  prøve  paa  at  kappes  med  den  ødsle  franske 
Storadel,  og  om  end  hans  ugifte  Stand  friede  ham  fra  visse  Re- 
præsentationsudgifter, slog  han  dog  stort  paa.  Han  holdt  et  meget 
stort  Tjenerskab  paa  mindst  tyve — tredive  Personer;  mange  ar 
dem  var  allerede  blevne  gamle  i  Gaarde,  saaledes  den  „hel- 
lige" Tangermann,  der  var  gift  og  hvis  Gage  jævnlig  forøgedes  i 
Forhold   til   hans   store    Børneflok.     Ogsaa   hans  Kok  Giesmann 

var  gift  ligesom  Kureren  Lafontaine.  Til  Tjenerskabet  horte  end- 
videre en  forarmet  polsk  Adelsmand  Demofski,  en  Særling  af  første 
Skuffe,  der  afvekslende  optraadte  som  Kammertjener,  Mundskænk 
og  Sekretær.  Tjenestefolkene  forte  et  Herreliv;  Bernstorff  kunde 
stadig  ikke  holde  Styr  paa  dem,  hans  Godmodighed  løb  af  med 
ham;  selv  hvor  han  opdagede  Bedragerier,  saa  han  hellere  gen- 
nem Fingre  end  tog  haardt  fat.  Her  var  et  Hul  i  Bernstorffs 
Pengekiste,  hvorigennem  mange  Penge  sporløst  forsvandt. 

Bernstorffs  Vaner  var  blevne  kostbare.  Han  saa,  som  det  kan 
sluttes  af  Madame  de  Belle-Isles  Billetter,  jævnlig  sine  Venner 
hos  sig;  hun  gav  ham  Raad  vedrørende  Anretningen,  komplet- 
terede Dækketøj  og  Service  for  ham,  og  hendes  Kok  var  ham 
til  Rede  ved  særlige  Lejligheder.  Bernstorff  blev  Ynder  af  et  godt 
Bord  og  satte  Pris  paa  Pariserkøkkenernes  mange  Raffinements. 
Selv  indførte  han  tyske  Retter  i  Paris;  Madame  de  Belle-Isle 
serverede  ham  som  særlig  Opmærksomhed  de  tyske  Retter,  hun 
havde  lært  af  ham;  selv  bød  han  hende  og  andre  Venner  paa  de 
Pølser,  Skinker,  „mårkische  Riiben"  og  andre  hjemlige  nord- 
tyske Fødevarer  som  regelmæssig  sendtes  fra  Wotersen  eller 
Gartow.  Men  denne  Sans  for  Mad  og  Drikke  var  mere  æsthe- 
tisk  Forfinelse  end  grov  Madglæde;  Bernstorff  var  overordentlig 
maadeholden;  hans  svagelige  Helbred  bestyrkede  hans  egen  Til- 
bøjelighed; hans  Bordfæller  vidste,  at  hans  daarlige  Mave  tvang 
ham  til  at  lade  Retterne  gaa  forbi  sig;  Madame  de  Belle-lsle 
sendte  ham  idelig  Opskrifter  paa  ny  Mavedraaber  og  Lakser- 
midler;  lange  Tider  maatte  Bernstorff  lade  sine  Gæster  være  ene 
om  at  smage  paa  de  fine  Vine,  han  skaffede  sig  gennem  Kom- 
missionærer rundt  om  i  Europa;  selv  drak  han  kun  Vand.') 

Smag  og  Elegance  krævede  Bernstorff  i  alt;  hans  Dragt  var 
efter  sidste  Mode.  Madame  de  Belle-Isle  rettede  paa  ham  og  gav 
ham  Anvisning  paa  ny  opdukkende  Moder  og  smaa  Finesser;  paa 
et  Portræt,  der  findes  paa  Wotersen  og  rimeligvis  er  malet  et  Par 
Aar  efter  Pariseropholdet,  ser  vi  ham  paaklædt  efter  Tidens  sidste 
Mode,  men  Gengivelsen  viser  ikke  Dragtens  stærke  Farver.  Den 
langskodede  Frakke,  hvis  Skøder  ved  Hjælp  af  Fiskeben  og  svært 
Underfor  holdes  stift  ud  til  Siden,  var  af  ensfarvet  Stof,  i  Reglen 
Fløjl  eller  Silke,  oftest  dyb  rod;  Vesten  var  ensfarvet,  ofte  Silke,  naar 
Frakken  var  Flojl,  eller  omvendt.  Farven  forskellig  fra  Frakkens. 

men  vel  afstemt  dertil:  grøn  Silkevest  til  rød  Silkefløjls  Frakke, 
eller  hvid  Silkevest  til  rød  Frakke.  Frakken  stod  aaben,  saa 
Vestens  Farver  og  Broderier  kom  til  deres  fulde  Ret.  Paa  Ær- 
merne saas  brede  Opslag  med  fine  Broderier.  Knæbenklæderne 
var  af  lidt  sværere  Stof,  ofte  i  en  varierende  Farve.  Alle  Knapper 
var  af  Sølv  eller  Guld;  Spænderne  paa  Benklæderne  og  paa  de 
elegante  sorte  Sko,  der  ikke  ses  paa  Billedet,  var  efter  Tidens 
Mode  af  det  kostbareste  og  mest  stilfulde  Arbejde.  Kalvekrøs 
og  Mansketter  var  af  fineste  Kniplinger.  Madame  de  Belle-Isle 
forærede  ofte  Bernstorff  Mansketter  med  Broderi  af  højstegne 
Hænder.  Silkestrømperne  var  skinnende  hvide.  Paa  Hovedet 
bares  ikke  længere  den  store  Allongeparyk  fra  Ludvig  XIV's  Tid, 
som  ses  paa  Andreas  Gottlieb  den  ældres  og  Joachim  Engelches 
Billeder;  den  var  næsten  gaaet  af  Brug  og  kun  „ude  paa  Bonde- 
landet" kunde  en  Landjunker  som  Andreas  Gottlieb  den  yngre 
endnu  møde  med  den  en  Gang  imellem.  I  Paris  var  Parykken 
henimod  Aarhundredets  Midte  aftaget  saa  meget  i  Størrelse,  at  den 
knap  dækkede  Ørerne,  medens  Nakkehaaret  var  sammenbundet 
med  stærkt  farvede  fine  Baand.  Skulde  Hovedet  bedækkes,  skete 
det  med  en  opkrampet  Hat,  ofte  prydet  med  Rosetter  og  Tred- 
ser;  i  Salonen  bares  Hatten  tidt  under  Armen,  og  Haanden  fattede 
ofte  om  en  Pragtstok,  prydet  med  en  Knap  af  ædelt  Metal  eller  ædle 
Stene.  Ved  Siden  hang  en  Kaarde  til  Stads  men  sjælden  til  Brug. 
Saaledes  var  Bernstorffs  Væsen  og  Tilværelse  nøje  afstemt 
efter  hans  Omgangskreds,  og  allerede  efter  et  Aars  Ophold  roste 
Hertugen  af  Luynes  ham  i  høje  Toner;  han  fandt  hos  den  ung- 
dommelig udseende  Diplomat  baade  „esprit",  „finesse"  og  „gout" ; 
han  lagde  Mærke  til  hans  fortræffelige  Optræden  og  fandt  netop 
den  beregnende  Forsigtighed  i  Bernstorffs  Væsen,  som  denne  til- 
raadede  Andreas  Peter  Bernstorff.  Bernstorff  talte  lidet,  men  var 
lutter  Øre;  alt  hvad  han  sagde  var  klogt  og  velformet.  Han 
var,  skrev  Luynes  om  ham,  „en  Slags  Filosof",  der  imidlertid  og- 
saa  gærne  søgte  til  Selskabslivet,  han  havde  skaffet  sig  Venner 
og  var  „capable  de  grands  attachements"."  Hertugen  fastholdt 
ved  nærmere  Bekendtskab  den  gunstige  Dom;  i  1751,  da  Bern- 
storff havde  forladt  Frankrig,  fremhævede  han  lignende  gode  Egen- 
skaber hos  ham,  og  i  1749  skrev  en  anden  fransk  Hofmand  om, 
hvorledes  Bernstorffs  overordentlig  store  og  taktfulde    Høflighed, 

hans  Smag  for  Selskabslivet  og  utvungne  Væsen  gjorde  ham  velset 
overalt.') 

Hvad    der    i    høj   Grad    lettede   Bernstorff  Vejen   i   Frankrig, 
var    hans   store    Færdighed    i    Fransk   og   forbavsende    Kendskab 
til  franske  Forhold.    Allerede  ved  hans  Ankomst  traadte  det  første 
frem;    i    sine    egne    Optegnelser  —  vel    at   mærke    ikke    overfor 
Bernstorff  selv    —    bemærkede    Luynes    da,    at    Bernstorff  talte 
Fransk   langt   bedre   end  mangen  Franskmand,    og  først  paa  Bag- 
grund heraf  faar  de  smigrende  Ord  Vægt  som  ingen  ringere  end 
Voltaire   en  Gang  skrev  til  Bernstorff,    idet  han  lykønskede  ham 
til  en  Udnævnelse   „som   en   Landsmand,  thi,  som   De  taler  vort 
Sprog,    vilde   vi   tage  Fejl   ved   ikke   at  anse  Dem  for  en  Fransk- 
mand, og  det  endda  for  en  af  de  elskværdigste".-)     Denne  Fær- 
dighed  havde  Bernstorff  erhværvet  sig  gennem  mange  Aar;    alle- 
rede i   1729  skrev  han  et  godt  og  mærkelig  regelret  Fransk,  men 
endnu  den  Gang  var  Tysk  vistnok  hans  sædvanlige  Tale-  og  Skrift- 
sprog.   I  hans  Diplomataar  i  Tyskland  kom  Fransk  til  at  spille  en 
stadig   større  Rolle   for   ham;    Hovedmassen  af  hans  diplomatiske 
Korrespondance   foregik   paa   Fransk,    flere    og   flere   franske    Di- 
plomater  lærte   han   at   kende.      I    Frankfurt,    hvor    Livet    havde 
en    særlig   international    Karakter,    gled    han    endnu    mere    over  i 
fransk   Omgangssprog;    kun   Brevvekslingen    med   Hjemmet,    med 
enkelte    Venner    og    Godsforvalterne    foregik    paa    Tysk;    til    sin 
Broder   og  Svigerinde   skrev   han  vistnok  som  oftest  Fransk.     Vi 
mærker  ingen  Forskel  paa  Fransken  i  Bernstorffs  Depecher  og  i 
Datidens   franske  Statsmænds;    sammenligner  vi   hans  Korrespon- 
dance  med    Frederik   den  Stores,    staar   Bernstorffs   langt   højere, 
hans   Sprog   er   langt    mere    frit    for   tyske   Mindelser   og   har   en 
mere  ensartet  Retskrivning.    De  samtidige  danske  Statsmænds  som 
Schulins   og  Berckentins  Sprog   taaler   slet   ikke   at  sammenlignes 
med  Bernstorffs. 

Den  Lethed,  hvormed  Bernstorff  bevægede  sig  i  Sproget,  gav 
Styrke  i  selskabelig  Konversation  saa  vel  som  i  diplomatisk  For- 
handling. Vigtigere  var  dog  hans  Kendskab  til  franske  Forhold, 
hvorved  han  endnu  mere  end  ved  sin  Sprogfærdighed  imponerede 
sin  franske  Omgang.  Man  beundrede  hans  „esprit  fort  orne"  og 
hans  store  Læsning,  forbavsedes  over,  at  han,  skønt  han  var  saa 
ung  da  han  berejste  Europa,    havde   set  og  hørt  saa  meget,   men 

allermest  undredes  man  over,  at  han  vidste  bedre  Besked  om 
Frankrig  end  de  allerfleste  Franskmænd  selv.  Her  havde  Bern- 
storff sin  Styrke,  og  der  er  Vidnesbyrd  nok  om  Rigtigheden  af 
hvad  Luynes  beundrende  bemærkede  i  sin  Dagbog.  Før  Bern- 
storff kom  til  Frankrig,  havde  han  læst  meget  om  dette  Land, 
der  for  hans  Bevidsthed  stod  som  Europas  Hovedmagt;  medens 
han  var  i  Frankrig,  kan  vi  i  hans  Depecher  og  Breve  følge,  hvor- 
ledes han  studerer  den  ene  Side  af  Landets  og  Folkets  Tilstand 
efter  den  anden.  Hans  Bogsamling  vidner  derom;  store  Summer 
gav  han  ud  for  at  følge  med  Litteraturen;  det  var  ikke  blot 
franske  Romaner  og  Skuespil  der  fyldte  hans  Reoler,  men  viden- 
skabelig Litteratur,  Økonomi  og  Filosofi.  Hans  boglige  Viden  blev 
større  end  Datidens  Diplomaters  plejede  at  være,  og  som  faa  var 
han  derfor  i  Stand  til  paa  staaende  Fod,  naar  et  Spørgsmaal  duk- 
kede op,  at  klare  det  ved  historisk  eller  sammenlignende  Rede- 
gørelse. Hans  Viden  bar  et  Præg  af  tysk  Grundighed,  som  var 
fremmed  for  Ludvig  XV's  Ministre  og  Hofmænd.  Belle-Isle  var 
maaske  den  eneste  franske  Statsmand  hvis  Kundskaber  Bernstorff 
vilde  respektere,  og  de  havde  dog  sikkert  alligevel  en  langt  mere 
snæver  fransk  Karakter.  Men  at  Grundigheden  hos  Bernstorff 
forenedes  med  „facilité"  og  „esprit",  det  skaffede  ham  paa  én  Gang 
Respekt  og  Sympathi.  Han  vandt  alle  for  sig,  og  man  vænnede 
sig  til  at  regne  ham  for  en  af  sine  egne. 

Bernstorff  var  dog  alt  for  alsidig  interesseret  til  at  lade  sig 
bjærgtage  af  den  franske  Kultur.  Hvor  meget  han  end  følte  sig 
hjemme  i  Paris,  saa  glemte  han  ikke  den  Verden  der  laa  uden- 
for Frankrigs  Grænser.  De  Kundskaber  og  Forbindelser,  han 
havde  erhværvet  paa  sine  Rejser  og  medens  han  var  i  Tyskland, 
holdt  han  stadig  vedlige  og  han  søgte  at  følge  med  i  de  forskellige 
Litteraturer.  Fra  England  lod  han  den  bernstorffske  Families 
gamle  Ven,  Hannoveraneren  Gehejmelegationsraad  Schrader,  der 
var  ansat  ved  Prins  Frederik  af  Wales'  Hof,  sende  sig  ugentlige 
Relationer  om  engelske  litterære  Forhold,  om  hvad  vigtigt  der 
fremkom  af  Filosofi,  Lægevidenskab  og  Naturvidenskab  ikke  mindre 
end  af  Romaner  og  Skuespil,  og  fremfor  alt  fulgte  Bernstorff  den 
rige  engelske  religiøse  og  theologiske  Litteratur  med  Interesse. 
Schrader  forsynede  hans  Bibliothek  med  engelske  Bøger  og  Pjecer, 
og  da  Terkel  Kleve  i  1744  rejste  til  England,  besørgede  han  store 

Bogkøb  derovre  for  Bernstorff,  ligesom  han,  medens  Bernstorff 
endnu  var  i  Frankfurt,  liavde  købt  mange  Bøger  til  ham  paa  sin 
Rejse  rundt  om  i  Frankrigs  Provinser.')  Fra  Hollands  store  Bog- 
marked, den  censurfri  „république  des  lettres",  hvor  der  tryktes 
en  Mængde  af  den  i  Frankrig  forbudte  Litteratur,  kom  der  store 
Bogpakker  til  ham,  hans  Venner  blandt  de  italienske  Diplomater 
og  pavelige  Lærde  som  Abbed  Emaldi  besørgede  italienske  Værker 
af  kunsthistorisk  eller  filosofisk  Indhold,  ofte  prydede  med  kost- 
bare Illustrationer  eller  ny  Afbildninger  af  Oldtidsminder  og  Kunst- 
værker. Med  Forfattere  og  Lærde  i  Schweitz  vedligeholdt  han  en 
levende  Forbindelse;  det  rige  aandelige  Liv,  der  fransk  af  Form, 
men  stærk  præget  af  reformert  Religiøsitet  udfoldede  sig  i  Geneve, 
interesserede  ham  særlig.  Alle  disse  Forbindelser  spores  senere 
i  den  Kreds,  han  samler  om  sig  i  København. 

Men  fremfor  alt  holdt  Bernstorffs  Interesse  for  Tyskland  sig 
usvækket.  Han  glemte  aldrig,  at  han  hørte  hjemme  hinsides 
Rhinen.  Hans  Slægtsfølelse  og  Kæriighed  til  sin  Broder  og  dennes 
Familie  paa  Gartow  bandt  ham  ikke  mindre  end  de  økonomiske 
Interesser  der  var  knyttede  til  Godserne  i  Lauenburg  og  Meklen- 
burg.  Disse  Landes  offentlige  Forhold  fulgte  Bernstorff  med  vaagen 
Interesse.  Broderen  Andreas  Gottlieb  var  stærkt  fremme  i  begge 
Landes  politiske  Liv;  som  Land-  og  Krigsraad  fungerede  han 
i  Hannover  halvt  som  kongelig  Embedsmand,  halvt  som  de 
liineburgske  Stænders  Repræsentant.  1  Meklenburg  spillede  han 
ligesom  i  sin  Tid  Bedstefaderen  en  stor  Rolle  under  den  store 
Strid  mellem  Stænderne  og  Hertugen,  der  havde  varet  over 
hundrede  Aar  og  først  nu  gennem  endeløse  Forhandlinger  var 
ved  at  blive  udjævnet.  Andreas  Gottlieb  underrettede  sin  Bro- 
der om  Sagernes  Gang,  indhentede  hans  Raad,  og  beklagede  ofte, 
at  han  ikke  havde  ham  hos  sig  for  at  faa  Støtte  til  den  Poli- 
tik som  de  begge  var  enige  om;  den  gik  altid  ud  paa  at  finde 
en  passende  Mellemvej  og  ikke  blot  hævde  de  adelige  Friheder 
og  Privilegier,  men  ogsaa  ved  Imødekommenhed  og  Bøjelighed 
tilfredsstille  Hertugen.  Selv  stod  Johan  Hartvig  Ernst  i  stadig 
Brevveksling  med  de  mest  indflydelsesrige  meklenburgske  Adels- 
mænd; de  hørte  hans  Raad  og  benyttede  hans  Indflydelse  og  per- 
sonlige Forbindelser  i  Wien  og  i  Hannover  eller  ved  andre  tyske 
Hoffer.    Medens  han  var  i  Tyskland,  havde  man  ofte  opsøgt  ham 

Og  forhandlet  med  ham  om  vigtige  Afgørelser.  København  var 
et  Centrum  for  meklenburgske  Interesser;  en^Række  af  de  Tyskere, 
der  i  denne  Tid  sad  inde  med  de  højeste  danske  Embeder,  var 
meklenburgske  Adelsmænd,  et  Forhold  hvis  Betydning  for  Dan- 
mark vi  senere  faar  rig  Lejlighed  til  at  iagttage;  i  1740erne  var 
det  bl.  a.  Tilfældet  med  Johan  Ludvig  Holstein,  Adam  Gottlob 
Moltke  og  Berckentin.  Især  med  den  sidste  drøftede  Bernstorff 
stadig  meklenburgske  Sager.  I  Aarene  efter  sin  Kaldelse  til  Kø- 
benhavn søgte  Berckentin,  der  ligesom  Bernstorff  altid  var  i  Penge- 
forlegenhed, at  sælge  sit  meklenburgske  Gods  Liitjenhof.  Bernstorff 
hjalp  ham  med  at  finde  en  Kober,  men  beklagede  at  Meklenburg 
derved  mistede  Berckentin;  det  var  ham  overhovedet  en  Sorg, 
naar  slige  store  meklenburgske  Godser  gik  over  til  Fremmede, 
der  maaske  ikke  havde  det  samme  Mod  og  den  samme  Fasthed 
eller  den  samme  Interesse  for  at  forsvare  de  adelige  Rettigheder 
og  Friheder,  som  Bernstorff  fandt  var  den  skønneste  Del  af  den 
Arv  som  Fædre  havde  efterladt  dem.  Det  var  derfor  Bernstorff 
en  Glæde,  da  Berckentin  kort  efter  købte  et  andet  meklenburgsk 
Gods  Schonfeld,  der  tilmed  laa  lige  op  ad  Bernstorffs  eget  Gods 
Riiting.') 

Bernstorff  følte  sig  som  nordtysk  Godsejer.  „Meklenburg  er 
dog,  naar  alt  kommer  til  alt,  mit  rette  Fædreland",  sagde  han  lej- 
lighedsvis, ogsaa  Hannover  kaldte  han  sit  Fædreland.-)  Men  lige 
saa  lidt  som  han  følte  sig  rodgroet  i  Frankrig,  var  han  hjemme  i 
Danmark. 

Han  kunde  lejlighedsvis  udtale  sig  om,  hvor  nøje  han  følte 
sig  knyttet  til  den  danske  Konge  eller  den  danske  Stat,  og  sige, 
at  han  tænker  eller  handler  „en  bon  danois",  men  sligt  er  kun 
Udtryk  for  hans  Pligtfølelse  overfor  den  Fyrste  i  hvis  Tjeneste  han 
var  traadt,  og  Ordene  betyder  ikke  mere  for  ham  end  for  en  sam- 
vittighedsfuld Franskmand  der  i  vore  Dage  fungerer  som  dansk 
Konsul  og  aldrig  har  set  Danmark  for  sine  Øjne.  Bernstorffs 
Følelser  for  Tyskland  er  stærkere  end  for  Danmark;  der  er  større 
Varme  i  hans  Ord  naar  han  taler  om  Tysklands  politiske  Stilling, 
end  naar  han  omtaler  Danmarks.  Endnu  paa  denne  Tid  forstod 
Bernstorff  næppe  Dansk;  i  alt  Fald  gør  hans  gode  Ven  Over- 
hofmarskal Fr.  Chr.  Gramm  i  1747  sig  Umage  for  at  faa  et 
dansk  Brev,  som  Bernstorff  skal  læse,  oversat  paa  Tysk."^)    Havde 

Bernstorff  kunnet  Dansk,  vilde  Gramm  vel  ikke  have  beklaget, 
at  Oversættelsen  var  slet,  og  udtalt  Haabet  om,  at  Bernstorff 
alligevel  maatte  forstaa  Indholdet.  For  danske  Forhold  inter- 
esserede Bernstorff  sig  næppe  meget,  uden  de  direkte  vedkom 
hans  Embedsforretninger;  han  gjorde  Rammen  for  disse  vid,  men 
alligevel  traadte  det  egentlig  dansk-norske  Element  i  disse  Aar 
kun  i  ringe  Forbindelse  med  ham.  Den  dansk-norske  Stat  havde 
i  national  Henseende  et  Janushoved  og  vendte  kun  det  tyske 
Ansigt  ud  mod  ham;  selv  gjorde  han  sig  ingen  Ulejlighed  for  og- 
saa  at  faa  det  danske  at  se. 

Alle  officielle  Korrespondancer  mellem  ham  og  København 
foregik  paa  Tysk  eller  Fransk,  ogsaa  Korrespondancen  med  Kom- 
mercekollegiet;  de  faa  egentlig  danske  mellem  hans  Venner  i  Ko- 
benhavn, saasom  Peder  Otto  Rosenorn  og  Fr.  Danneskjold-Samsøe, 
benyttede  de  samme  Sprog.  Datidens  dansk-norske  Overklasse 
var  helt  igennem  tysk-fransk  dannet,  og  naar  Medlemmer  af  den 
besøgte  Bernstorff  i  Paris,  tog  de  ikke  deres  nationale  Hjemme- 
dragt  paa.  Terkel  Kleve,  der  skrev  Dansk  i  sin  Dagbog  og  i 
sine  Breve  til  sin  Patron  Grev  Johan  Ludvig  Holstein,  talte  og 
skrev  Tysk  til  Bernstorff.  Dansk-norske  Videnskabsmænd  og 
Kunstnere  som  Lægerne  Erichsen,  Arbo  og  Heusinger,  Medail- 
loren  Peter  Christian  Winsløw,  Billedhuggeren  Christian  Seest  og 
Miniaturmaleren  Jens  Rasch,  hvem  Bernstorff  tog  sig  af  under 
deres  Studieophold  i  Paris,  eller  unge  Adelsmænd  som  Frederik 
Christian  Rosenkrantz,  hvem  Bernstorff  introducerede  i  det  franske 
Selskabsliv,  søgte  i  Paris  ikke  Bernstorff  som  Dansk. 

Baade  gennem  disse  Gæster  og  gennem  sin  vidtløftige  og 
alsidige  Korrespondance  med  Berckentin,  der  var  en  af  de  mest 
aandelig  interesserede  danske  Statsmænd,  var  der  rig  Anledning 
for  Bernstorff  til  at  følge  de  kulturelle  og  litterære  Forhold  i 
Danmark,  men  det  viser  sig,  at  det  særlig  dansk-norske  Aandsliv 
aldeles  ikke  interesserer  ham.  Der  er  intet  Spor  af,  at  han  søger 
at  skaffe  sig  den  danske  Litteratur  paa  samme  Maade  som  den 
tyske,  franske  eller  engelske.  Han  omtaler  aldrig  et  dansk  Værk; 
Holbergs  Navn  findes  ikke  i  hans  Breve,  „Den  danske  Skueplads" 
nævnes  ikke,  selv  hvor  han  omtaler  sit  Yndlingsæmne  Theatret. 
Det  Danske  har  ligget  for  lavt  til  at  fange  hans  Opmærksomhed, 
og  nu  og  da  skimter  vi,  hvor  ugunstigt  han  bedømmer  den  almin- 

delige  Kulturtilstand  i  Danmark.    Stærkest  fremtræder  dette  i  uaf- 
brudte Klager  over  den  danske  Handelsstand,   der  staar  langt  til- 
bage for  den  vesteuropæiske,  er  uoplyst,  uden  Initiativ,  sendrægtig 
og  ængstelig,  men  grisk  paa  øjeblikkelig  Vinding.     Hans  Tillid  til 
danske   Kunstnere    og  Arkitekter  var   ikke    stor;    end    ikke  Teg- 
ninger til  et  almindeligt   Landsted,  mente   han,   kunde  udføres  til- 
fredsstillende i  København,  og  han  anbefalede  sine  Venner  at  lade 
alt  udføre  i  Paris.     Mange  fulgte   hans  Raad,   og  især  kom  han  i 
Virksomhed  for  Berckentin.')     Da  denne  i   1746  byggede  Kokke- 
dal, besørgede  Bernstorff  vistnok  en  Plan  udarbejdet  af  parisiske 
Arkitekter  for  at  faa  Huset  indrettet  saa  hensigtsmæssigt  som  mu- 
ligt.   En  stor  Del  Møbler  og  andet  Udstyr  skaffede  Bernstorff  til 
Kokkedal,  og  siden,  da  Berckentins  Datter  holdt  Bryllup  med  den 
unge  Plessen,  bestilte  Bernstorff  deres  Udstyr.    Han  sendte  Prøver 
af  Tøj    til   Gardiner  og  Møbelbetræk    baade   til   Berckentins  eget 
Brug  og  til  Mønstre  for  de  kongelige  Væverier.     Lignende  Kom- 
missioner  og   Indkøb    af  Møbler  og  Smykker,    fine   Dar.ieurc   og 
kirurgiske  Instrumenter   og  Ure,    Malerier,  Kobberstik,  Medailler, 
Bøger   og  Pjecer   besørgede  Bernstorff  stadig   for  bchulin,   Adam 
Gottlob    Moltke,    for    Brødrene   Gramm,  Johan    Ludvig   Holstein, 
Greven    af  Gyldensteen,    Gehejmeraad    Desmerciéres,   og  mange 
andre.    Da  det  kongelige  danske  Videnskabernes  Selskabs  Skrifter 
1745   skulde  begynde  at  udkomme,    skaffede  Bernstorff  efter  An- 
modning af  Johan  Ludvig  Holstein  og  Hjelmstjerne  udsøgt  Papir.^) 
Man  vidste   i   København   god   Besked  om   Bernstorffs  gode 
Smag  paa  alle  Omraader,  ogsaa  hans  kulinariske  Ævner  udnyttede 
man.     I    1745   sendte  Berckentin   sin  Kok  Zepelin   ned   til  Bern- 
storff for  at  lære  i  hans  Køkken,  og  Bernstorff  tog  sig  personlig 
af  ham,    lod   ham   gaa   paa  Omgang  mellem  sine  franske  Venner 
og  prøvede  hans  Duelighed  ved  flere  Middage  hos  sig  selv.    Han 
havde,    skrev    Bernstorff    til    Berckentin,    mindre    ladet    Kokken 
lære  de  meget  sammensatte  franske  Retter,    f.  Eks.  de  fine  Ra- 
gouter,  „hvori  der  blandes  seks  forskellige  Slags  Skinke  sammen 
i   en   Hønsesauce",    end   en  Mængde   andre    fikse   franske  Retter, 
der  var  ukendte   i  Danmark,    og  især  havde  han  lagt  Vægt  paa, 
at  Kokken  lærte  at  servere  Retterne  smukt,  hvad  man  efter  Bern- 
storffs Mening  havde  mest  Brug  for  i  Danmark.-) 

Vi    kan    kun    skimte  Omridsene    af  Bernstorffs  Virksomhed, 

men  det  er  klart,  at  der  fra  ham  under  hans  Pariserophold 
udgik  en  mangeartet  Paavirkning  til  en  Række  af  de  fornemste 
Familier  i  Kobenhavn.  Det  blev  en  ligefrem  Indførsel  af  franske 
Moder  og  fransk  Smag.  Bag  ved  laa  Tanken  om  Danmarks  og 
Nordtysklands  afgjorte  Underlegenhed.  Allerede  nu  saa  han  det 
som  sin  Opgave,  hvor  han  kunde,  at  hæve  det  kulturelle  Niveau 
ved  Paavirkning  udefra.  Enhver  Bestræbelse  i  samme  Retning, 
som  Bernstorff  iagttog  i  Danmark,  havde  hans  Sympathi;  det 
gjaldt  paa  Handelens  Omraade,  det  gjaldt  Lægernes  Forsøg  paa 
i  Frankrig  at  faa  bedre  Uddannelse,  det  gjaldt  Kunstneres  Studie- 
rejser. 

Ogsaa  paa  litterært  Omraade  mente  Bernstorff  at  der  i  Dan- 
mark var  en  Opgave  at  løse;  men  naar  han  tænkte  sig,  at  den 
danske  Regering  skulde  tage  fat  derpaa,  viser  det  sig  klart,  hvor 
blottet  for  dansk  Interesse  han  var.  Det  var  den  tyske  Litte- 
ratur paa  dansk  Grund  der  var  Genstand  for  hans  Opmærk- 
somhed. 

Berckentin  var  uden  Tvivl  en  af  de  danske  Statsmænd  der 
i  1746  var  mest  aandelig  interesserede,  og  sammen  med  Johan 
Ludvig  Holstein  var  det  ham  der  fik  Regeringen  til  at  støtte 
videnskabelig  Litteratur  og  Kunst.  Men  Johan  Ludvig  Holsteins 
Interesser  havde  et  langt  mere  dansk  Præg  end  Berckentins,  og 
medens  Holstein  f.  Eks.  støttede  det  danske  Videnskabernes  Sel- 
skab, var  det  Berckentin  der  ivrig  protegerede  Johann  Elias 
Schlegel,  den  første  af  de  tyske  Digtere  der  slog  sig  ned  i  Dan- 
mark. 

Da  Schlegel  i  1746  havde  skrevet  det  første  af  sine  Skue- 
spil, „Canut",  over  et  Æmne  fra  Danmarks  Historie,  sendte  Ber- 
ckentin det  til  Bernstorff  med  Anmodning  om,  at  denne  vilde 
læse  og  kritisere  det  og  prøve  at  finde  en  der  kunde  oversætte 
det  paa  Fransk,  for  at  det  om  muligt  kunde  blive  opfort  i  Frank- 
rig. Berckentin  ventede  meget  af  Schlegel,  han  haabede,  skrev 
han,  at  han  maaske  kunde  gøre  en  tysk  Corneille  ud  af  ham, 
men   turde  ikke  haabe,    at  man  paa  Tysk  kunde  faa  en  Racine.') 

Bernstorff  kendte  forud  Schlegel,  han  havde  læst  flere  af 
hans  tidligere  Arbejder,  og  havde  i  det  Hele  med  Interesse  fulgt 
den  litterære  Bevægelse  i  Leipzig,  der  var  udgaaet  fra  Gottsched, 
til  hvis  Disciple  Schlegel  hørte.    Dramatisk  Litteratur  interesserede 

ham  meget;    Theatret  var,  mente  han,    særlig  skikket  til  at  hæve 
en  Nations  Aand   og   Hjærte.     Han    fulgte   med   Opmærksomhed 
det   franske  Theater;   han   læste   alle  Skuespil,  gik  stadig  i  The- 
atret,  iagttog  enhver  Svingning   i   Smagen,   og   fortalte  blandt  an- 
det  Berckentin,    naar  Skuespil    af  en    ny  Art,    f.   Eks.   engelske, 
opførtes    i    Paris.      Netop    under    sit    Ophold    der    saa    han    en 
Strøm   af  engelske  Skuespil  flyde  ind  over  de  parisiske  Scener 
og   gøre    mægtig   Lykke.     Med   Beundring   men    ogsaa   med   Mis- 
undelse  saa   Bernstorff  paa   det  frodige  franske  Theater  og  den 
ny  dramatiske  Litteratur,  og  sammenlignede  det  med  tilsvarende 
tyske,    der   stod   saa  uendelig  langt  tilbage.     Hans  Ønske  var,    at 
der  kunde  gives  det  tyske  Theater  et  Stød,    som  kunde  bringe 
det  op  paa  Højde  med  det  franske.    „Men",  skrev  han  til  Bercken- 
tin,  „destoværre  har  vi  ikke  noget  Hof  der  tænker  paa  at  op- 
muntre denne  Del  af  Litteraturen  eller  paa  at  forskaffe  Nationen" 
den  Art  Berømmelse  der  følger  deraf.    Vi  beundrer  kun  de  Frem- 
mede og  deres  Værker,  og  vi  bestræber  os  for  at  tro,  at  vi  selv 
og  vort  Sprog  er  ude  af  Stand   til  at  forme  og  udtrykke  Tanker 
der  svarer  til   deres.    Jeg  vilde  ønske,    at  man  kunde  opnaa  at 
udrydde  denne  uretfærdige  og  ydmygende  Fordom,   men  jeg  tør 
ikke   haabe  det."     Schlegels  Talent  varslede  dog  godt,  og  ogsaa 
„Canut"  fandt   Bernstorff  havde   store  Fortrin.     Det  var  skrevet 
„for  at  forherlige  Dyden  og  Menneskeligheden,  det  erindrede  om 
en  af  de   ærefuldeste  Epoker  i  Danmarks  Historie  og  om  en  af 
de  skønneste  Regeringer,    og   det   sigtede   til  at  fuldkommengøre 
Tyskernes   Smag   for  Theatret".     Trods   forskellige   Indvendinger 
mod    Stykkets    Plan    og   mod   Enkeltheder,    som   Bernstorff  efter 
Berckentins  Ønske  udførlig  udviklede,  fandt  han  „Canut"  værdigt 
til  at  regnes  blandt  de  bedste  Theaterstykker  hos  alle  Folk,  og 
ansaa   det   for   uomtvistelig   bedre   end   alt   hvad   der   endnu  var 
fremkommen   i   Tyskland.     Han   haabede   hjærtelig,    at   Schlegel 
vilde  arbejde  videre  i  en  Genre  hvor  han,  som  Berckentin  havde 
sagt  det,  maaske  kunde  opnaa  Navn  af  Tysklands  Corneille.    „Jeg 
kender  intet   større   eller  skønnere  i  Henseende  til  Aand,   Geni 
og  Digtning,    og  hvis   vi   kunde   naa   til   at   faa  en  Corneille,    saa 
vilde  jeg  trøste  mig  over  Manglen  af  en  Racine,  som  vi  bør  over- 
lade  til    Frankrig  og  dets    Klima.     Det   er  en   beundringsværdig 


BERNSTORFF    OG    DEN    TYSKE    LITTERATUR.  239 

Og  herlig  Frugt,  men  den  har  en  Smag  af  Jordbunden,  som  jeg 
tror  kun  kan  opnaas  i  det  Land  der  har  frembragt  den." 

Men  ikke  blot  paa  Schlegels  nyopdukkende  Stjærne  fæstede 
Bernstorff  sit  Blik;  kort  før  han  forlod  Paris,  havde  hans  Lega- 
tionspræst  Schreiber  gjort  ham  bekendt  med  en  endnu  nyere  og 
yngre  Forfatter  ved  at  give  ham  de  først  udkomne  Sange  af 
Klopstocks  „Messias"  at  læse.  Læsningen  greb  ham  stærkt;  Planen 
om  at  knytte  den  unge  Forfatter  til  Danmark  opstod  hos  ham, 
og  snart  efter  søgte  han  at  faa  den  iværksat.') 

Bernstorffs  Interesse  for  tysk  Litteratur  og  Klopstocks  Navn 
peger  frem  mod  den  Tid  da  han  blev  Centrum  for  en  tysk  Litte- 
raturkreds i  København.  Men  det  er  betegnende,  at  han  glæder 
sig  over,  at  Berckentin  støtter  Schlegels  Forsøg  paa  at  skabe  et 
tysk  Theater,  og  øjensynlig  ønsker,  at  den  danske  Regering  vilde 
tage  en  saadan  Opgave  op,  uden  at  det  falder  ham  ind,  at  det 
dog  var  naturligere  om  en  dansk  Statsmand  interesserede  sig  for 
den  danske  Litteratur.  Bernstorff  og  Berckentin  føler  sig  som 
tyske;  at  de  er  knyttede  til  Danmark,  spiller  ikke  den  fjærneste 
Rolle  for  deres  litterære  Interesser. 


VII. 

To  Ting  forstyrrede  Bernstorffs  Velvære  ved  Opholdet  i  Paris. 
Svagt  Helbred  og  Pengesorger  kastede  idelig  Skygger  ind  over 
hans  ellers  saa  lyse  Tilværelse. 

Allerede  medens  han  opholdt  sig  i  Regensburg,  havde,  som 
man  vil  erindre,  hans  Helbred  været  mindre  godt;  i  1737 — 38 
led  han  stærkt  af  Fordøjelsesvanskeligheder  og  Brystforkølelser. 
Disse  Svagheder  forfulgte  ham  senere,  og  medens  han  var  i 
Frankfurt,  begyndte  han,  skønt  endnu  kun  tredive  Aar  gam- 
mel, at  klage  over,  at  hans  Syn  svækkedes.  I  Frankrig  havde 
han  jævnlig  Sygdomsanfald,  led  ofte  af  Feber  og  Mavesmerter, 
men  særlig  slemt  blev  det,  da  han  i  1748  fik  et  voldsomt  Anfald 
af  Gigt,  Familiens  Arvesygdom,  uagtet  han,  som  han  selv  sagde, 
havde  levet  saa  sobert  og  ordentligt,  at  han  havde  haabet  at  und- 
gaa  denne  Ulykke.    Han  kom  nogenlunde  over  det  første  Anfald, 

men  fra  nu  af  led  han  stadig  af  Podagra  og  Nervegigt  i  Hænder 
og  Fødder;  det  var  vel  endnu  sjældent,  at  han  bandtes  til  Seng 
eller  Løjbænk,  men  undertiden  var  hans  Hænder  saa  stærkt  an- 
grebne, at  han  ikke  kunde  føre  Pennen.  At  han  helt  afholdt  sig 
fra  at  drikke  Vin  og  brugte  Mælkekur,  hjalp  intet,  saa  lidt  som 
den  Mængde  Gigtmidler,  han  i  Aarenes  Løb  forsøgte.  En  stor 
Pakke  Recepter  mod  Gigt  og  Podagra,  der  findes  blandt  hans 
efterladte  Papirer,  vidner  om  de  spildte  Anstrængelser.  Paa  samme 
Tid  blev  hans  Øjnes  Tilstand  endnu  mere  betænkelig;  naar  han 
skulde  anstrænge  dem  længere  Tid  ad  Gangen,  ja  blot  faa  Timer 
i  Træk,  svigtede  de  ham  ofte;  han  maatte  næsten  helt  ophøre 
med  at  læse  eller  skrive  ved  Lys.^) 

For  en  kraftig,  virksom  og  livslysten  Natur  som  Bernstorff 
føltes  alt  dette  som  et  haardt  Tryk.  Det  var  ham  visselig  pin- 
ligt i  Selskabslivet  at  maatte  tage  Hensyn  til,  hvad  han  nød;  en 
af  hans  gode  Bekendte  bemærkede  en  Gang  kritisk  om  ham,  at 
hans  udmærkede  Egenskaber  altid  vilde  gøre  ham  til  en  skattet 
Gæst  i  elegante  Aftenselskaber,  „men  hans  lille  Mave  vilde  snart 
nægte  at  fungere".  „Man  maa  have  et  godt  Helbred  for  at  have 
Lykken  med  sig."-)  Men  endnu  sværere  faldt  det  den  utrættelige, 
arbejdsivrige  Mand,  naar  han  nødtes  til  at  lægge  Hænderne  i 
Skødet  ved  Mørkets  Frembrud;  det  var  ham  imod  at  lade  Was- 
serschlebe  eller  Legationspræsten  Schreiber  læse  højt  for  sig.  Ofte 
sneg  der  sig  tunge  Tanker  ind  over  ham,  naar  han  vendte  sit 
Blik  mod  Fremtiden;  hvorledes  skulde  han  vel,  om  hans  Helbred 
ikke  kendelig  forbedredes,  i  Længden  kunne  klare  sit  nuværende 
Embede,  hvis  Arbejde  dog  i  Reglen  nogenlunde  lod  sig  fordele 
efter  Behag?  Hvorledes  skulde  der  kunne  være  Tale  om  højere 
og  mere  bundne  Stillinger?  Sidst  i  Fyrrerne  tog  disse  Tanker 
megen  Magt  over  Bernstorff  og  paavirkede  hans  Fremtidsplaner. 
I  Frankrig  levede  han  under  de  bedst  mulige  Vilkaar,  Klimaet  var 
mildere  her  end  noget  andet  Sted  hvor  han  havde  været.  Hvor- 
ledes vilde  det  gaa,  hvis  han  kom  bort  herfra.  Nord  paa  igen? 
Tanken  paa  hans  Helbred  forstærkede  de  Traade  der  Dag  for 
Dag  bandt  ham  inderligere  til  Frankrig.  Jævnlig  fyldte  en  ve- 
modig Svaghedsfølelse  hans  Sind,  og  den  kraftige  Mand  kunde 
føle  sig  underlig  træt  og  færdig  med  Livet. 

Paa   hans  Arbejde   mærkedes  det  ikke,   thi   naar  det  gjaldt, 

skød  han  slige  Tanker  fra  sig,  men  nu  og  da  steg  de  frem  hos 
ham  og  indvirkede  paa  hans  Afgørelser. 

Som  Sygdomme  saaledes  var  økonomiske  Bekymringer  Bern- 
storffs daglige  Orm;  havde  det  i  den  Henseende  været  slemt  tid- 
ligere, saa  blev  det  endnu  værre  under  Opholdet  i  Frankrig.') 
Før  Bernstorff  forlod  Dresden,  havde  han  haft  en  Gæld  paa  20,000 
Rdlr.,  og  skønt  han  i  1737  havde  overtaget  sin  fædrene  Arv,  var 
Gælden  uafbrudt  vokset.  Siden  1736  havde  han  haft  en  fast  Gage 
paa  6000  Rdlr.,  den  højeste  ordinære  danske  Gesandtlonning. 
Hver  Gang  der  havde  været  Anledning  dertil,  havde  han  faaet 
Rejsegodtgørelse,  Dagpenge  eller  andet  ekstraordinært  Tilskud,  men 
det  slog  ikke  til.  I  Foraaret  1747  havde  han  skrevet  privat  til 
Berckentin  om  at  faa  Gageforhojelse;  men  denne  og  Schulin  havde, 
skønt  de  fandt  Bernstorffs  Ønske  rimeligt,  ikke  villet  forelægge 
Ansøgningen  for  Kongen  for  ikke  at  udsætte  Bernstorff  for  et 
Afslag;  den  lige  fastsatte  Finansplan  umuliggjorde,  erklærede  de, 
foreløbig  ethvert  Tilskud.-) 

Tre  Aar  senere  var  Bernstorff  atter  saa  elendig  stillet,  at  han 
paa  ny  tog  Sagen  op;  han  havde,  erklærede  han  i  et  Brev  til 
Schulin  29.  December  1749,  siden  sin  Ankomst  til  Paris  brugt 
74,000  Rdlr.  mere  end  han  havde  haft  i  Gage;  siden  han  i  1733 
drog  ud  som  dansk  Diplomat,  havde  han  brugt  i  alt  150,000  Rdlr. 
af  sine  egne  Midler.  Nu  var  han  ved  Bunden  og  maatte  have 
Hjælp.  Pengene  var,  fremhævede  han,  ikke  gaaede  til  Overdaadig- 
hed  eller  Fornøjelser,  men  alene  anvendte  til  at  leve  paa  en  pas- 
sende og  anstændig  Maade  og  sætte  ham  i  Stand  til  at  tjene 
Kongen  med  større  Udbytte.  Han  beklagede  for  saa  vidt  ikke  de 
Penge,  han  havde  givet  ud,  men  nu  kunde  han  ikke  klare  sig 
længere;  allerede  i  1744  havde  han  mundtlig  forklaret  Schulin  sin 
elendige  Stilling,  nu  overlod  han  ham  Sagen,  idet  han  dog  erklæ- 
rede, at  han,  hvis  han  nu  ikke  fik  Tilskud,  ikke  som  mange 
andre  i  hans  Sted  vilde  forlange  sin  Afsked;  han  vilde  vedblive 
at  tjene  Kongen  tro,  men  ganske  vist  i  Sorg  over  at  se  sine 
økonomiske  Forhold  ødelægges. 

Aabent  blottede  Bernstorff  her  Skyggesiderne  ved  sit  glim- 
rende Grand-Seigneurliv  i  Paris.  Det  var  og  blev  hans  Svaghed, 
at  han  aldrig  forstod  at  sætte  Tæring  efter  Næring.  Hans  Gage 
havde  i  de  sytten  Aar  fra  1733  til  1750  gennemsnitlig  været  6000 

Rigsdaler  om  Aaret;  han  havde  efter  sin  egen  Opgivelse  brugt 
hen  ved  10,000  Rdlr.  mere,  og  derved  ikke  blot  opspist  Over- 
skuddet af  sine  Godser,  men  ogsaa  gjort  en  stor  Gæld.  Ved 
denne  Opgørelse  er  det  endda  rimeligt,  at  Bernstorff  udelukkende 
har  taget  Hensyn  til  sin  Husførelse  i  Paris,  og  f.  Eks.  ikke 
medregnet  mange  Udgifter,  der  udrededes  i  Nordtyskland,  saasom 
store  Almisser,  der  vistnok  enkelte  Aar  løb  op  i  Tusinder  af 
Rigsdaler.  Hvis  vi  regner,  at  han  aarlig  har  brugt  en  25,000 
Rdlr.,  er  Summen  sikkert  ikke  for  høj.  Det  er  overmaade  van- 
skeligt, for  ikke  at  sige  umuligt,  at  angive,  hvad  disse  Summer 
vilde  svare  til  i  vore  Dages  Penge,  da  Forholdet  mellem  Pengenes 
Købeævne  den  Gang  og  nu  er  uberegneligt.  Men  anslaar  vi 
en  Rigsdaler  til  6  å  8  Kr.,  har  Bernstorff  brugt  150—200,000 
Kroner  om  Aaret,  en  betydelig  Sum  altsaa,  selv  om  den  ikke 
naar  op  imod  de  kolossale  Summer  som  forbrugtes  af  hans  Venner 
af  den  franske  Storadel,  der  aarlig  udøste  Millioner  af  Francs. 
Hvor  stor  hans  Gæld  var,  da  han  forlod  Paris,  kan  ikke  nøje 
opgives,  den  kan  formentlig  anslaas  til  mindst  50,000  Rdlr.,  i 
vore  Penge  vel  en  300^ — 400,000  Kroner. 

Dette  Forhold  kan  opfattes  som  en  storslaaet  Offervillighed 
og  energisk  Sætten  alt  ind  paa  sin  Tjeneste,  men  det  vidner  til- 
lige om  en  letsindig  Laden  fem  være  lige  i  økonomisk  Henseende, 
en  Mangel  paa  forsigtigt  Overblik,  som  altid  spores  i  Bernstorffs 
private  Forhold  og  som  ikke  undlod  at  skade  hans  økonomiske 
Politik.  Mange  Penge  gik  tabt,  fordi  der  ikke  var  Orden  i  hans 
Sager,  fordi  han  aldrig  havde  Rede  paa,  hvor  megen  Gæld  han 
havde,  om  Regninger  var  betalte  eller  ej.  Uafbrudt  angreb  den 
strængt  ordentlige  og  økonomiske  Andreas  Gottlieb  sin  Broders 
slette  Økonomi  og  manede  til  at  tage  Reb  i  Sejlene.  Han  var 
rasende  over,  at  den  danske  Regering  lønnede  Bernstorff  for  slet, 
men  naar  man  ikke  fik  mere,  maatte  man  sætte  Tæring  efter 
Næring.  Det  kunde  ikke  hjælpe  at  indskrænke  de  nødvendige 
Udgifter  til  Godsernes  Drift;  man  kunde  derimod  spare  ved  Op- 
førelsen af  Hovedbygningen  paa  Stintenburg,  som  netop  i  disse  Aar 
gik  for  sig,  paa  de  prægtige  Haveanlæg  der  og  ved  Wotersen,  eller 
paa  den  flotte  Husførelse  i  Paris.  Men  paa  intet  af  dette  vilde 
Bernstorff  indlade  sig,  og  ved  hver  Termin  vendte  Vanskelig- 
hederne tilbage. 

Bernstorff  var  ofte  meget  trykket  af  disse  Sorger.  Broderen, 
der  gav  store  rentefri  Laan,  skændte  og  trykkede  sig  ved  at  give 
flere  Forskud;  de  nærmeste  nordtyske  Slægtninge  var  afsøgte, 
Michel  David  var  ublu  med  sine  Renter,  Wasserschlebe  vidste 
ikke  andre  Raad,  og  rejse  Penge  hos  Bekendte  i  Paris  vilde 
Bernstorff  nødig.  Men  saa  slap  han  til  et  eller  andet  Laan,  og 
Sorgen  glemtes  for  en  Tid.  Lykkeligvis  var  Stamgodserne,  der 
hverken  kunde  sælges  eller  egentlig  prioriteres,  en  urokkelig  Grund- 
vold for  hans  Økonomi.  Dette  og  en  almindelig  Tillid  til,  at  der 
laa  en  anselig  Fremtid  for  ham,  bragte   ham   altid  over  Kriserne. 


16* 


OTTENDE  KAPITEL. 


Opbrud  fra  Paris.     Bosættelse  i   Danmark. 
1750—1751. 

BERNSTORFF  befandt  sig  saa  vel  i  Paris,  at  han  kun  med 
Ængstelse  tænkte  paa  Muligheden  af  at  forlade  Frankrig. 
Den  Bekymring,  der  afspejler  sig  i  Madame  de  Belle-Isles  Breve 
ved  Tanken  paa  en  mulig  Adskillelse,  beherskede  ogsaa  ham. 

Men  han  følte  sig  ikke  tryg.  Allerede  i  Foraaret  1745  hørte 
han  i  Paris  Rygter,  der  stammede  fra  København,  om,  at  han 
skulde  tilbagekaldes  og  ansættes  andetsteds  eller  overtage  en  Stil- 
ling i  Danmark;  han  blev  umaadelig  ked  deraf,  skrev  straks  til 
Berckentin  og  bad  ham  mindelig  om  at  faa  Lov  til  at  blive  hvor 
han  var.  Efter  Tronskiftet  i  August  1746  blev  han  atter  urolig; 
han  hørte  fra  København,  at  der  var  Tale  om,  at  han  skulde  af- 
løse SchuUn,  og  paa  ny  bad  han  Berckentin  endelig  sørge  for,  at 
han  blev  i  Paris. ^)  Rygterne  viste  sig  dog  begge  Gange  ugrundede; 
i  alt  Fald  skete  der  ingen  Henvendelse  til  ham.  Alligevel  forstod 
han  og  vist  alle,  at  han  i  Aarenes  Løb  var  bleven  en  af  dem  paa 
hvem  den  danske  Regerings  Øjne  var  rettede  med  særlig  Velvilje 
og  Forhaabning;  det  laa  nær,  at  der  kunde  komme  en  Kaldelse 
til  endnu  større  Stilling  end  den  i  Paris. 

Bernstorffs  Virksomhed  havde  siden  den  steinhorstske  Sag 
kun  skaffet  ham  Anerkendelse  i  København.  Schulin  udtalte  ide- 
lig paa  Christian  VI's  og  senere  paa  Frederik  V's  Vegne  den 
stærkeste  Tilfredshed;   personlig  tilføjede   han   sin   næsten   beun- 

drende  Anerkendelse  og  viste  Bernstorff  en  stigende  Tillid  og 
Fortrolighed.  I  1746  kort  før  Christian  VI's  Død  havde  han  sagt, 
at,  dersom  han  efter  Tronskiftet  af  en  eller  anden  Grund  fra- 
traadte  sin  Stilling,  saa  var  Bernstorff  den  eneste  der  var  i  Stand 
til  at  overtage  den.i)  Berckentins  Breve  udtrykte  de  samme 
Stemninger,  og  Bernstorffs  Venner  kunde  kun  berette,  hvor  for- 
delagtigt Kongen  og  Ministrene  altid  omtalte  ham.  5.  Juli  1746 
gav  Christian  VI  ham  officielt  det  hvide  Baand,  som  han  vistnok 
allerede  i  1744  havde  faaet  Tilsagn  om;  i  Efteraaret  1749  fik  han 
af  Frederik  V  Gehejmeraadstitlen  i  Anledning  af  den  oldenburgske 
Slægts  Trehundredaars  Jubilæum,  efter  at  Berckentin  et  halvt  Aar 
i  Forvejen  havde  forberedt  ham  paa  dette  ny  Tegn  paa  Kongens 
ubetingede  Tilfredshed.-')  Overfor  Christian  VI  nærede  Bernstorff 
kun  de  venligste  Følelser.  „Gid  han  maa  nyde  den  evige  Lykke 
og  den  Belønning,  der  er  lovet  den  Godhed,  Mildhed  og  Retsin- 
dighed som  prægede  hans  Karakter",  skrev  han  kort  efter  Kon- 
gens Død  til  Berckentin,  der  straks  havde  meldt  ham  Dødsbud- 
skabet.'') Hvorledes  vilde  den  ny  Konge  blive?  Hvorledes  de 
gamle  Ministres  Stilling?  Med  Interesse  i-ejste  Bernstorff  disse 
Spørgsmaal.  Han  kendte  ikke  meget  til  Kronprins  Frederik;  i 
1732^33  havde  denne  kun  været  en  tiaars  Dreng;  under  sit 
korte  Besøg  i  København  1743 — 44  havde  Bernstorff  vel  faaet 
et  udmærket  Indtryk  af  den  nu  tyveaarige  Prins,  hvis  Bryllup 
stod  lige  i  de  Dage  da  Bernstorff  gæstede  København;  en  sikker 
Dom  kunde  han  dog  ikke  fælde.  Hvad  han  efter  Tronskiftet  hørte, 
vakte  hans  bedste  Forhaabninger.  Mest  uforbeholden  Besked  fik 
han  fra  en  Mand,  med  hvem  han  nogle  Aar  tidligere  havde  sluttet 
et  Bekendtskab  der  kom  til  at  vare  Livet  ud,  en  af  Tidens  mest 
ejendommelige  og  skarptskaarne  Personligheder,  Herman  Walde- 
mar Schmettau. 

Schmettau  var  født  1719  af  en  nordtysk  preussisk  Adelsslægt, 
der  1742  blev  rigsgrevelig;  han  havde  faaet  en  udmærket  Ud- 
dannelse, var  ærgærrig  og  velbegavet  og  satte  sig  tidlig  det  Maal 
at  naa  saa  højt  som  muligt  som  Soldat.  Han  stod  i  Aarene  om- 
kring 1740  snart  i  den  sachsiske,  snart  i  den  bayerske  elier  ostrig- 
ske  Arme,  søgte  overalt  den  strængeste  Tjeneste,  der  kunde 
udvide  hans  theoretiske  og  praktiske  Kundskaber  og  give  ham  Lej- 
lighed til  at  udmærke   sig.     Vistnok   i   1742     43   lærte   Bernstorff 

ham  at  kende  i  Frankfurt;  da  var  han  i  Kejser  Carl  VII's  Tjeneste. 
I  November  1743  ægtede  han  Georgine  Amalie  de  La  Croix  de 
Fréchapelle,  en  Datter  af  en  af  Familien  Bernstorffs  Bekendte, 
der  var  Overstaldmester  ved  det  hannoveranske  Hof;  hun  blev 
en  god  Veninde  af  Bernstorff  og  stod  ligesom  sin  Mand  til  Bern- 
storffs Død  i  livligt  og  uafbrudt  Brevskifte  med  ham.') 

Da  Bernstorff  kom  til  Paris,  traf  Schmettau  ham  atter.  Hans 
Hustru  var  i  Familie  med  Madame  de  Belle-Isle,  der  altid  i  Breve 
omtaler  hende  som  sin  kære  Datter,  selv  var  Schmettau  Søster- 
søn af  Grev  Ulrik  Frederik  Valdemar  Løvendal,  og  under  ham 
og  under  Moritz  af  Sachsen  kæmpede  han  i  1744 — 45  i  Felt- 
togene i  Flandern  sammen  med  andre  unge  fremmede  Officerer, 
saasom  flere  af  Slægten  Poniatowski,  der  vilde  lære  Krigskunst 
under  de  berømte  Marskaller.  Snart  derefter  vendte  Schmettau 
sine  Skridt  mod  Danmark,  hvor  Mænd  af  hans  Slægt  tidligere 
havde  tjent  ved  Hær  og  ved  Hof.  I  længere  Tid  boede  han  i 
Holsten,  men  var  idelig  i  København  for  gennem  sine  mange  For- 
bindelser at  opnaa  en  Stilling  i  den  danske  Hær.  Det  voldte 
nogen  Vanskelighed,  da  Schmettau,  under  Indtryk  af  samtidige 
Tilbud  fra  Genua  og  Venedig,  stillede  store  Fordringer,  men 
omsider  lykkedes  det  i  1746;  han  blev  kort  efter  Tronskiftet 
Oberst  for  et  Livregiment  til  Hest  med  Garnison  i  Itzehoe.  Men 
han  slog  sig  ikke  til  Ro  derved;  snart  arbejdede  han  energisk  for 
sit  Regiments  Forbedring,  snart  søgte  han  atter  med  Orlov  til 
Frankrig  for  at  se  Krigen  paa  nært  Hold,  snart  sloges  han  med 
sine  altid  paatrængende  Kreditorer,  eller  med  sin  Svigermoder, 
der  vilde  sætte  sin  Datters  Penge  fast  for  hende;  altid  tyede  han 
og  hans  Hustru  til  Bernstorffs  Raad  og  Støtte.  Først  og  frem- 
mest havde  dog  hans  Breve  med  deres  klare  og  usminkede 
Skildring  af  Forholdene  i  København  Interesse  for  Bernstorff 
og  var,  saa  vidt  det  kan  skønnes.  Hovedkilden  til  hans  Viden; 
de  øvrige  københavnske  Korrespondenter  synes  at  have  været 
meget  forsigtige  i  Omtale  af  indre  Forhold  i  Danmark.  Schmet- 
taus  Skildring  af  Frederik  V  var  overordentlig  gunstig,  den 
stemmer  ganske  med  det  Indtryk  som  vi  nu  har  af  ham  i  hans 
første  Regeringsaar.-)  Han  skildrer  Kongens  Venlighed  og  Lige- 
fremhed i  Omgang,  fortæller,  hvor  frit  og  utvungent  han  gav  sig 
hen    i    Samtalen    ved    Taflerne,    hvortil    han    i   Reglen    daglig  lod 

kalde  10—12  Gæster,  overfor  hvem  han  lagde  al  unyttig  Etikette 
til  Side.  „Fornøjelserne  blev  kaldte  tilbage  til  Hoffet",  Kongen 
onskede  at  faa  indrettet  et  fransk  Theater;  han  havde  vaklet 
imellem  dette  og  den  italienske  Opera,  men  hans  Interesse 
for  franske  Værker  bestemte  ham  til  Fordel  for  den  franske 
Komedie. 

Med  Spænding  afventede  man,  hvorledes  Frederik  V  vilde 
stille  sig  overfor  sine  Ministre  og  Hoffolk,  og  om  der  vilde  ske 
store  Forandringer  eller  ikke.  Indtrykket  af  den  unge  Konge  var 
ogsaa  i  denne  Henseende  udmærket;  Schmettau  fortalte  beundrende, 
hvor  bestemt  Frederik  V  afviste  de  Forsøg  paa  at  trænge  sig  frem 
som  udgik  fra  unge  Hoffolk,  hvem  man  havde  frygtet  at  han 
skulde  give  Del  i  sin  Fortrolighed.  Adam  Gottlob  Moltke  var  den 
eneste  hvem  han,  som  alle  havde  ventet,  begunstigede.  Bercken- 
tin  skrev  straks  efter  Tronskiftet  til  Bernstorff,  at  Moltke  var 
„l'homme  du  jour",  men  tilføjede:  „Man  maa  yde  ham  den  Ret- 
færdighed, at  han  opfører  sig  fortræffelig  og  som  en  brav  Mand."') 
Det  samme  Indtryk  havde  Schmettau;  han  mente,  at  Moltke  vilde 
faa  Hovedindflydelsen  ved  Hoffet  og  paa  Kongens  private  For- 
hold, men  i  de  egentlige  Regeringssager  vilde  han  ikke  blande  sig, 
uden  ved  Lejligheder  hvor  man  udtrykkelig  henvendte  sig  til 
ham  og  hvor  han  kunde  yde  gode  Tjenester.  I  det  hele  saa 
det  ud  til,  at  Kongen  vilde  skelne  strængt  mellem  dem  hvem  han 
holdt  personlig  af,  og  dem  som  han  uden  Hensyn  til  sin  per- 
sonlige Tilbøjelighed  anvendte  i  Regeringen;  de  sidste  vilde  faa 
Lov  til  uanfægtede  at  passe  deres  Sager. 

Disse  første  Indtryk  fra  Efteraaret  1746  forstærkedes  i  de 
følgende  Aar;  hver  Gang  Schmettau  besøgte  København,  skrev 
han  med  stigende  Beundring  om  Frederik  V's  gode  Egenskaber, 
han  roste  Moltkes  Bravhed  og  hæderlige  Optræden,  og  hvad  der 
især  interesserede  Bernstorff,  han  fremhævede  den  Fasthed  der 
var  i  Forholdene  i  København.  De  Rygter,  der  nu  og  da  gik 
om  Afskedigelser  og  store  Personalforandringer,  viste  sig  stadig 
falske;  Schulin  og  Berckentin,  de  to  Ministre,  til  hvem  Bernstorflf 
var  nærmest  knyttet,  stod  fast  i  Kongens  Gunst,  Brødrene  Gramm, 
Bernstorffs  Venner,  vedblev  at  staa  Frederik  V  nær,  kort  sagt, 
Bernstorff  fik  det  gunstigste  Indtryk  af  Forholdenes  Udvikling. 
..Med    ét    Ord,    vi    er    meget    lykkelige;   gid    Gud    længe    vil    be- 

vare  vor   Herre  og   Konge,    det    er   alt    hvad   vi   har  at  ønske." 
Denne  Schmettaus  Opfattelse  kunde  Bernstorff  underskrive.') 

Hvor  tiltalende   end    Forholdene  var   i    København,   hvor  en 
ung  vennesæl  Fyrste  med  Arbejdslyst  stod   omgivet   af  en  Kreds 
af  Bernstorffs  Venner,  saa  følte  Bernstorff  det  dog  som  et  haardt 
Slag,  da  i  Begyndelsen  af  Aaret  1750  det,  der  længe  havde  været 
ventet,  syntes  at  blive   til  Virkelighed,   idet   Regeringen   i    Køben- 
havn besluttede  at  kalde  ham  bort   fra  Paris   og  give   ham   Plads 
som  Minister  i  det  danske  Konseil.     Direkte   kom  denne  Beslut- 
ning først  frem  i  en  Samtale  der  i  November  Maaned  1749  førtes 
i  København  mellem  Schulin  og  den   franske   Gesandt  Abbé   Le- 
maire.    Efter  Paalæg  fra  Puissieulx,  vistnok  i  Anledning  af  de  lige 
afsluttede  Traktatforhandlinger,  havde  Lemaire  overfor  Schulin  ud- 
talt, hvor  overordentlig  glad  den  franske  Regering  i  Aarenes  Løb 
var   bleven   ved    Bernstorff,   dens   Tillid   og  Agtelse   var   nu   ube- 
grænset, og  den  satte  den  største  Pris  paa  hans  Talenter.    Schu- 
lin udtrykte   sin  Glæde   herover   og   svarede,    at   han    selv   ansaa 
Bernstorff  for  den  mest  skikkede  til  at  opretholde   hans  politiske 
System,  og  bemærkede  endvidere,  at  det  var  Hensigten   at  kalde 
ham  tilbage  til  Danmark  i  Sommeren   1750;  Tanken  dermed  var, 
mente  Lemaire,   at  Schulin,   hvis    Helbred  var   svagt,   vilde   over- 
lade  Bernstorff  sin   Stilling  som    Udenrigsminister  og  selv  alene 
vedblive  at  sidde  i   Konseillet.-)     Puissieulx'   smigrende  Udtalelse 
blev  ikke  nogen  Hemmelighed  for  Bernstorff,  idet  Schmettau  gav 
ham    et   omtrentligt    Referat    deraf,    og   om    Schulins    Svar,    som 
Schmettau   øjensynlig  ikke  kendte,   har  Puissieulx   rimeligvis  selv 
givet  Antydninger.-')     Omtrent   ved    denne  Tid,    den  29.  Decem- 
ber   1749,    sendte    Bernstorff   Schulin   den   tidligere    omtalte    An- 
søgning om   Gageforhøjelse,   og  naar  han   i   Slutningen   af  denne 
havde    betonet,   at   det   nu   som   før   var   hans  højeste    Ønske    at 
blive   i    Paris,   er  det  sandsynligt,   at  dette  skete  under    Indtryk 
af  hvad   han   havde  hørt  om   Schulins   Udtalelser.     Forøget   Mis- 
tanke om,  hvad  der  var  i  Gære,  fik  han   i  alt  Fald  ved  Schulins 
Svar  paa  Ansøgningen  om  Gageforhøjelse.    Dette  kom  i  et  Brev  af 
13.  Januar  1750,  hvori  Schulin  med  mange  smigrende  og  venlige 
Ord  meddelte,  at  der  var  tilstaaet  ham  Gageforhøjelse  fra  det  ny 
Aars  Begyndelse,  men,   tilføjede   han,   om   Størrelsen    kunde   man 

tales  ved,  thi  Frederik  V  ønskede  at  lære  ham  personlig  at  kende 
og  befalede  ham  derfor  henad  Foraaret  at  rejse  til  Danmark. 

Schulin  tog  herved  Sagen  paa  en  meget  klog  Maade;  han  og 
Berckentin  vidste,  at  Bernstorff  nødig  forlod  Paris,  de  regnede 
paa  lettere  at  overvinde  hans  Modstand,  naar  de  havde  ham  i 
København,  og  lod  derfor  Spørgsmaalet  ligge  til  han  var  kommen. 
I  første  Øjeblik  kunde  Bernstorff  kun  svare,  at  han  selvfølgelig 
med  Glæde  skulde  indfinde  sig,')  men  da  han  havde  sundet  sig 
nogen  Tid,  steg  hans  Ængstelse,  og  han  skrev  baade  til  Schulin 
og  Berckentin  og  sagde  dem  rent  ud,  at,  hvis  man  tænkte  paa  at 
ansætte  ham  i  Danmark,  saa  maatte  han  nu  som  tidligere  forlods 
bede  sig  fri.  I  to  lange  Breve  af  9.  og  10.  Marts  1750  udviklede 
han  udforlig  sine  Grunde. 

Af  disse  kender  vi  allerede  de  to  som  skødes  stærkt  frem; 
det  var  Bernstorffs  tiltagende  Svagelighed  og  fortvivlede  øko- 
nomiske Stilling.  I  stærke  Farver  udmalede  han,  hvor  svag  han 
var,  hvorledes  hans  Arbejdskraft  var  svækket.  Han  turde  ikke 
tage  Ophold  i  et  saa  koldt  Land  som  Danmark,  han  vovede  ikke 
at  overtage  et  større  og  mere  ansvarsfuldt  Embede  i  et  Øjeblik 
hvor  hans  svage  Syn  indgød  ham  den  største  Ængstelse  for  Frem- 
tiden. Endvidere  vilde  en  ny  og  kostbar  Flytning  og  en  endnu 
kostbarere  Bosættelse  i  Danmark,  hvor  en  Ministers  Stilling  vilde 
stille  ny  Fordringer,  fuldende  hans  økonomiske  Ruin;  kun  ved 
et  roligt  langt  Ophold  i  Paris  uden  ny  Ekstraudgifter  vilde  det 
være  muligt  for  ham  at  komme  ud  over  sine  Pengevanskelig- 
heder. Men  dernæst  fremhævede  han,  hvad  han  allerede  i  1746 
havde  været  inde  paa,  at  mange  Aars  Erfaring  og  Selvprovelse 
havde  lært  ham,  at  han  kun  var  skikket  til  at  være  Diplomat; 
hans  Ævner  strakte  ikke  videre,  han  ønskede  intet  andet  end  at 
blive  i  Paris  i  denne  Stilling,  ikke  mindst  nu,  da  han  paa  Han- 
delspolitikens Omraade  saa  Opgaver  for  sig  ved  hvis  Løsning 
han  haabede  at  skaffe  sin  Konge  og  hans  Undersaatter  betydelige 
Fordele. 

Dette  var  vægtige  Grunde.  Man  har  ingen  Aarsag  til  at  tro, 
at  de  kun  var  Paaskud;  i  adskillige  Aar  havde  Bernstorff  frem- 
ført dem,  og  hans  Venners  og  hans  egne  Breve  viser,  hvor  svært 
han  led   af  de  Onder  hvorover  han   klagede.     Men   alligevel   laa 

der  utvivlsomt  bag  disse  Grunde,  som  han  i  Marts  1750  kodifi- 
cerede i  sine  Breve  til  de  to  Ministre  i  København,  endnu  et  Par 
Hensyn,  der  sikkert  havde  Magt  over  ham,  men  som  han  selv- 
følgelig ikke  kunde  udvikle  i  Breve  til  dem. 

Bernstorff  var  ikke  begejstret  ved  Tanken  om  København; 
„København  er  Gud  ske  Lov  noget  andet  end  den  var  i  1738", 
skrev  han  et  Par  Aars  Tid  efter,  saa  Christian  VI's  By  har  ikke 
staaet  for  ham  i  Solglans. i)  Og  for  den  skulde  han  forlade  Paris, 
den  By  hvor  han  havde  levet  sine  lykkeligste  Aar,  vundet  sine 
kæreste  Venner,  og  indlevet  sig  i  en  Tilværelse  hvis  Former  i 
enhver  Henseende  svarede  til  hans  Krav.  Frankrigs  Kultur  satte 
han  over  det  øvrige  Europas;  dér  havde  han  uden  Vanskelig- 
hed hævdet  sin  egen  særlige  Livsanskuelse;  overfor  ham  var  det 
gode  Selskab  tolerant,  saa  at  Modsætningen  mellem  dets  og  hans 
Moral  ikke  generede  ham.  I  Paris  havde  han  Frihed  politisk 
set,  en  helt  anden  Frihed  end  han  kunde  faa  i  København.-) 
Han  vidste  vel,  hvilken  Forskel  der  var  „mellem  den  Mands 
Lykke  der  lever  ved  sit  Hof,  og  dens  der  er  fjærnt  derfra","') 
men  han  ønskede  ikke  at  paalægge  sig  en  Statsministerstillings 
tunge  Baand,  og  fremfor  alt  frygtede  han  for  at  overtage  en  Stil- 
ling i  et  Land  der  var  ham  saa  ubekendt  som  Danmark.  Dan- 
mark var  det  Land  i  Europa,  han  kendte  mindst  til,  fremhævede 
han  idelig  overfor  sine  Venner  i  Paris,  naar  de  ikke  kunde  for- 
staa,  at  han  ikke  lod  sig  lokke  af  den  større  og  langt  mere  ind- 
flydelsesrige Stilling.'*)  Han  havde  gennempløjet  Tyskland,  Neder- 
landene og  store  Dele  af  Frankrig  paa  Kryds  og  paa  tværs,  han 
forstod  de  store  Landes  Sprog,  havde  læst  deres  Litteratur,  kendte 
af  Bøger  eller  Selvsyn  deres  Forhold,  men  kunde  hverken  Dansk 
eller  kendte  Danmark.  Nogle  Gange  var  han  hastig  rejst  gennem 
Landet;  som  ganske  ung  havde  han  levet  der  et  Aars  Tid  ude- 
lukkende optaget  af  at  uddanne  sig  til  Diplomat,  uden  at  være 
nødt  til  at  lære  dets  Sprog.  Kun  to  Gange  siden  havde  han  i 
nogle  Uger  besøgt  Hovedstad  og  Hof;  det  øvrige  Land  kendte 
han  ikke.  Bernstorff  var  samvittighedsfuld  nok  til  at  indse,  at 
dette  var  en  grumme  overfladisk  Kundskab.  Som  Diplomat 
kunde  han  nok  varetage  en  saa  fremmed  Stats  Interesser;  Di- 
plomati var  nu  en  Gang  en  Slags  international  Gærning,  men 
han  veg  tilbage  ved  Tanken  om  Ansvaret  ved  at  gribe  ind  i  Lan- 

dets  indre  Forhold.  Han  frygtede  ogsaa,  lod  han  sine  Venner  for- 
staa,  for  den  Skinsyge  der  vilde  rejse  sig  i  Danmark,  om  han, 
den  Fremmede,  tog  imod  en  saa  høj  Stilling  dér.^) 

Alle  disse  Betragtninger  var  mere  end  nok  til  at  skabe  den 
stærke  Modstand  der  kom  frem  i  Bernstorffs  Breve  til  Schulin 
og  Berckentin,  men  dog  er  det  rimeligt,  at  der  var  endnu  et  Hen- 
syn der  mere  end  noget  andet  havde  bestemt  ham  til  en  saa 
energisk  Henvendelse  til  Regeringen  i  København.  I  det  Øjeblik, 
da  Frederik  V  havde  besluttet  for  stedse  at  knytte  Bernstorff  fast 
til  Danmark,  modtog  denne  en  Paamindelse  om,  at  et  andet  Land 
og  en  anden  Fyrste  havde  et  ældre  og  stærkere  Krav  paa  ham 
end  det  Land  til  hvilket  han  ved  Valg  og  snart  ved  tyveaarig 
Tjeneste  havde  knyttet  sig. 

Vi  staar  her  ved  en  i  flere  Henseender  uklar  Episode  i  Bern- 
storffs Liv,  hvor  der  for  første  og  eneste  Gang  uventet  gjordes 
Forsøg  paa  at  skille  ham  fra  Danmark.-) 

Bernstorffs  Forbindelse  med  Hannover,  det  Land  hvor  han 
var  født  og  hvor  største  Delen  af  hans  Godser  laa,  var  trods 
hans  Interesse  for  Forholdene  der  hjemme  bleven  saa  løs,  at 
han  næppe  nogensinde  tænkte  paa  at  knytte  sig  til  den  hanno- 
veranske  Statstjeneste.  De  Grunde,  han  i  1732  havde  anført 
derimod,  eksisterede  endnu;  endnu  var  desuden  Gerlach  Adolph 
von  Miinchhausen  ledende  Minister,  og  siden  den  steinhorstske 
Sag  kunde  Bernstorff  selvfølgelig  ikke  tænke  sig  Muligheden  af  at 
træde  ind  i  en  Regering  der  lededes  af  ham,  saa  lidt  som  Miinch- 
hausen kunde  ønske  hans  Tilbagevenden  til  Hannover.  Den 
Anseelse,  Bernstorff  havde  erhværvet  sig,  vilde  næppe  ændre 
Miinchhausens  Opfattelse,  og  saa  nær  som  han  stod  sin  Herre 
Kurfyrstkongen  Georg  II,  vilde  det  ikke  falde  denne  ind  at 
handle  mod  hans  Ønske;  naar  Georg  II  lejlighedsvis  udtalte  sig 
anerkendende  om  Bernstorff,  betød  det  næppe  stort.'')  Men  fra 
en  anden  Side  tænkte  man  anderledes. 

Medens  Bernstorff  kun  havde  ringe  Forbindelse  med  Miinch- 
hausen og  Kong  Georg,  havde  han  ikke  blot  ved  det  hannove- 
ranske  Hof  og  blandt  de  høje  Embedsmænd  mange  Slægtninge 
og  Venner,  men  ogsaa  nøje  Forbindelser  i  Tronfølgeren  Prins 
Frederik  af  Wales'  Omgivelser.  Dette  var  en  Kreds  hvis  Sympa- 
thier  var  helt  modsatte  Kong  Georgs  og  Miinchhausens;  i  mange 

Aar  havde  Prins  Frederik  til  Skandale  for  Europa  levet  i  aaben- 
lys  Strid  med  sin  Fader,  paa  ethvert  Punkt  var  det  ham  en  Glæde 
at  fortrædige  og  drille  denne;  med  stor  Aabenhed  ønskede  Fader 
og  Søn  hinandens  Død. 

Direkte  Forbindelse  mellem  Prins  Frederik  og  Bernstorff  kan 
ikke  spores.  En  god  Kilde  beretter,  at  de  som  Børn  har  været 
opdragede  sammen  i  Hannover,  hvor  Prinsen  ganske  vist  op- 
holdt sig  meget,  men  da  Bernstorff  i  1731  var  i  England,  kom 
de  kun  lidt  sammen.  Af  Brevveksling  imellem  dem  findes  ikke 
Spor,  men  til  Trods  herfor  vides  det,  at  Prins  Frederik  og  hans 
Hustru  har  fulgt  Bernstorff  med  Opmærksomhed  og  lejlighedsvis 
udtalt  sig  om,  hvor  højt  de  satte  ham  som  Diplomat  og  Men- 
neske.-) Ved  Prinsens  Hof  havde  Bernstorff  flere  Venner,  saa- 
ledes  den  førnævnte  Assessor  Schrader  og  to  Hofmænd,  Billerbeck 
og  Laurenzy,  og  fra  disse  fremkom  nu  og  da  Udtalelser  om,  hvor 
trist  det  var,  at  Bernstorff  var  ved  at  gaa  tabt  for  deres  fælles 
Fædreland  Hannover.  Ogsaa  mellem  Andreas  Gottlieb  Bernstorff 
og  Prinsen  af  Wales  var  der  Forbindelse;  Prinsen  var  altid  i 
bundløs  Gæld,  hans  Fader  havde  ligefrem  udstedt  Forbud  mod 
at  hjælpe  ham  til  Laan,  men  da  Schrader  desuagtet  rejste  store 
Summer  til  ham  i  Hannover,  havde  Andreas  Gottlieb  Bernstorff 
laant  ham  ikke  mindre  end  10,000  Rigsdaler,  og  en  Landraadinde 
Bernstorff,  maaske  Andreas  Gottliebs  Hustru,  2000  Rigsdaler.") 
Hvorledes  Stemningen  har  udviklet  sig  hos  Prinsen,  vides  ikke, 
men  ganske  uventet,  vistnok  med  Schrader  som  Mellemmand  og 
i  dybeste  Hemmelighed,  meddelte  han  ved  denne  Tid,  rimeligvis 
i  Tiden  fra  December  1749  til  Udgangen  af  Februar  1750,  Bern- 
storff, at  denne  ikke  maatte  glemme,  at  Wotersen  var  lauenburgsk 
Len  og  han  selv  hannoveransk  Vasal;  han  var  bunden  til  Han- 
nover og  maatte  ikke  knytte  sig  til  noget  andet  Land,  thi  hvis 
Georg  II  døde,  og  det  kunde  ske  naar  som  helst,  da  Kongen 
længe  havde  været  svag,  agtede  Prinsen  at  kalde  ham  til  Han- 
nover og  gøre  ham  til  Premierminister  der.  Om  personlig  Tillid 
eller  Tro  paa  i  Bernstorff  at  have  en  Uven  af  Miinchhausen 
mest  bevægede  Prinsen  til  dette  Skridt,  maa  staa  hen. 

Denne  Henvendelse  bragte  Bernstorff  i  en  overordentlig  pin- 
lig Stilling.  Det  var  i  og  for  sig  ubehageligt  saaledes  at  drages 
ind  i  Striden  mellem  Fader  og  Søn;   hvad  vilde  Kong  Georg  og 

Miinchhausen  sige,  om  de  anede  Prinsens  Henvendelse?  De 
kunde  tiltro  Bernstorff  fjendtlige  Intriger.  Hans  Ængstelse  her- 
for satte  sig  Spor  i  den  største  Forsigtighed;  de  Breve,  han  fik 
fra  Schrader  i  denne  Tid,  er  alle  forsvundne,  Schrader  selv 
brændte  Bernstorffs;  de  korresponderede  i  Chilfre.  og  Brevene 
sendtes  ad  de  særeste  Omveje. 

Men  ogsaa  overfor  sin  egen  Regering  kom  Bernstorff  i  stor 
Forlegenhed.  En  Kaldelse  til  København  svævede  over  Hovedet 
paa  ham,  og  under  disse  Omstændigheder  kunde  han  ikke  mod- 
tage den.  Her  fremtraadte  Grundbetragtningen  i  Bernstorffs  po- 
litiske Tankegang;  først  og  fremmest  var  han  Fyrstetjener,  Vasal; 
endnu  havde  han  ikke  bundet  sig  for  Livet  til  den  danske  Konge, 
diplomatisk  Tjeneste  var  efter  Tidens  Opfattelse  noget  langt  mindre 
forpligtende  end  en  fast  Ministerstilling;  daglig  skiftede  Diplomater 
Herrer,  lige  saa  let  som  de  skiftede  Uniformer.  Og  hvor  stærkt 
Bernstorff  end  med  den  Pligtfølelse,  der  laa  i  hans  Natur,  følte  sig 
knyttet  til  sin  valgte  Fyrste,  saa  vaklede  han  dog  ikke  et  Øjeblik 
overfor  Budet  fra  den  der  gennem  Fødslen  havde  større  Krav 
paa  ham.  Utvivlsomt  med  Sorg  og  Bekymring,  thi  Hannover 
lokkede  ham  ikke,  men  med  underdanig  Beredvillighed  svarede 
Bernstorff  Prinsen  af  Wales,  at  han  selvfølgelig  vilde  lyde  hans  Bud. 

Men  naar  Sagerne  stod  saaledes,  gjaldt  det  først  og  fremmest 
om  at  bevare  Stillingen  i  Paris  uforandret.  Kong  Georg  levede 
endnu;  gik  der  Tid,  kom  der  maaske  Raad.  Prinsen  krævede  jo 
intet  øjeblikkeligt  Brud  med  dansk  Tjeneste;  kun  maatte  stærkere 
Baand  ikke  bindes.  Dette  forklarer  den  overordentlige  Energi,  Bern- 
storff anvendte  for  at  overbevise  Ministrene  i  København  om,  at 
de  maatte  lade  ham  i  Fred.  De  Grunde,  han  gav  for  sit  Afslag, 
var  sande,  men  han  maatte  fortie,  hvad  der  for  Øjeblikket  var 
den  mest  paatrængende. 

Bernstorffs  Breve  til  Schulin  og  Berckentin  var  affattede  i  de 
ærbødigste,  ja  næsten  ydmyge  Vendinger;  han  bad  om,  at  man 
ikke  vilde  vredes  paa  ham,  fordi  han  søgte  at  afværge  noget  der 
vilde  forekomme  enhver  anden  saa  attraaværdigt,  men  det  var 
ogsaa  kun  fordi  det  var  ham  en  absolut  Nødvendighed.  „1  alt 
andet  kan  og  bør  jeg  rette  mig  efter  Deres  Ekscellence",  skrev  han 
til  Berckentin,  „men  i  denne  ene  Henseende  kan  jeg  kun  følge 
min  egen  Overbevisning     Kendskaben  til  mig  selv,  til  min  Stilling 

Og  mine  Fornødenheder  er  det  eneste  som  jeg  forbeholder  mig/' 
Han  var  rede  til  at  tjene  Kongen  hvor  denne  vilde  i  Udlandet, 
naar  blot  hans  Helbred  tillod  det;  men  helst  blev  han  selvfølgelig 
i  Frankrig.  Uden  at  knurre  vilde  han  drage  hvorhen  Kongen 
befalede  det,  og  skulde  det  ske,  at  hans  Helbred  blev  bedre,  ja 
da  vilde  han  med  stor  Glæde  modtage  en  Post  i  Danmark,  „dette 
Land,  som  hans  eget  Valg  og  Kongens  Naade  havde  gjort  til 
hans  og  hvis  Interesser  havde  sysselsat  ham  hele  hans  Liv." 
Disse  Breve  gjorde  et  stærkt  Indtryk  i  København.  Schulin  sva- 
rede straks,  at  han  kunde  være  rolig,  Frederik  V  vilde  aldrig 
forlange  noget  af  ham  der  stred  mod  hans  Tilbøjelighed  eller 
kunde  fjærne  ham  fra  en  Stilling  som  Hensynet  til  hans  Sund- 
hed gjorde  det  ønskeligt  for  ham  at  beklæde.  Men,  tilføjede  han, 
idet  han  nu  ikke  dulgte  den  sande  Grund  til  Bernstorffs  Hjem- 
kaldelse, Bernstorffs  Vægring  tilintetgjorde  det  der  i  den  sidste 
Tid  havde  været  en  Trøst  for  ham.^) 

Bernstorff  skulde  dog  alligevel  en  Tur  til  København;  Fre- 
derik V  fastholdt  sit  Ønske  om  at  se  ham,  og  han  maatte  for- 
berede sin  Rejse.  Overfor  sine  Venner  erklærede  han,  at  det  kun 
vilde  blive  en  kortvarig  Fraværelse;  adskillige  af  dem  spaaede,  at 
det  nok  ikke  blev  Tilfældet;  kom  han  først  til  Danmark,  endte 
det  nok  med,  at  han  blev  der  som  Statsminister.  Bernstorff 
protesterede,  men  rolig  har  han  dog  næppe  været,  og  selv  om 
han  efter  Schulins  Brev  var  falden  til  Ro,  saa  opreves  han  en 
halv  Snes  Dage  før  sin  Afrejse  ved  Meddelelsen  om,  at  Schulin 
pludselig  var  død  den   13.  April. 

Schulin  havde  kun  været  syg  kort  Tid,  men  havde  længe 
følt  sine  Kræfter  tage  af.  Hans  Død  føltes  som  et  haardt  Slag, 
det  gik  Frederik  V  og  Berckentin  til  Hjærte,  og  Bernstorff  ud- 
talte i  varme  Ord  sin  Sorg  over  at  have  mistet  en  Minister  der 
altid  havde  været  ham  en  god  Chef  og  Ven. 

Berckentin  overtog  foreløbig  Ledelsen  af  Udenrigsministeriet, 
men  baade  han  og  Frederik  V  var  paa  det  Rene  med,  hvad  de 
agtede  at  gøre  for  at  skaffe  Schulin  en  Efterfølger.  De  haabede, 
at  en  Henvendelse  til  Bernstorff  under  de  forandrede  Forhold 
vilde  overvinde  hans  Modstand,  og  i  det  Brev,  hvori  Berckentin 
meldte  Bernstorff  Schulins  Død,  tilbød  han  ham  fra  Frederik  V 
Udenrigsministerstillingen.-) 

Nogen  som  helst  Tvivl  om,  at  Bernstorff  var  Manden,  har 
der  næppe  været;  Rygter,  der  nævnede  andre  Kandidater,  betød 
næppe  mere,  end  at  Vedkommende  selv  ønskede  at  komme  i  Be- 
tragtning. Først  senere  traadte  et  enkelt  af  de  nævnte  Navne, 
Grev  Roehus  Friederich  Lynars,  atter  i  Forgrunden.  Oven  i  Købet 
havde  Lemaire  straks  efter  Schulins  Død  sat  sig  i  Bevægelse  for 
at  virke  til  Fordel  for  Bernstorff;  han  havde  henvendt  sig  til  den 
mest  indflydelsesrige  Mand  ved  Hoffet,  Adam  Gottlob  Moltke,  og 
havde  i  nøje  Overensstemmelse  med  Puisseulx's  Udtalelser  paa 
det  varmeste  prist  Bernstorffs  fortræffelige  Egenskaber  og  store 
Dygtighed. 

Berckentins  Brev  kom  til  Paris,  medens  Bernstorff  var  i 
Færd  med  at  pakke  ind  og  tage  Afsked  med  sine  mange  Venner; 
det  hensatte  ham  i  en  overordentlig  Ophidselse.  Uden  et  Øjebliks 
Tøven  svarede  han,  at,  hvor  stor  hans  Taknemmelighed  var  og  hvor 
dybt  bevæget  han  var  ved  en  Tillid  og  Ære  der  overgik  hans 
Fortjenester,  saa  kunde  han  ikke  forandre  sin  Beslutning;  hvad 
han  havde  skrevet  den  9.  Marts,  beroede  paa  Grunde  som  han 
ikke  var  Herre  over  at  forandre.  I  den  første  Samtale  med  Ber- 
ckentin  skulde  han  give  en  nærmere  Forklaring,  og  denne  vilde 
da  sikkert  beklage  ham  i  Stedet  for  at  fordømme  ham.  Dette 
Brev  afsendte  Bernstorff  den  27.  April;  i  en  Depeche  af  1.  Maj 
bad  han  Berckentin  indtrængende  om  endelig  at  lægge  godt  Mærke 
til  hvad  han  havde  skrevet,  og  saa  stor  var  hans  Bevægelse,  at 
han  atter  den  5.  Maj  skrev  endnu  et  Brev  for  at  indskærpe  det 
samme.  Han  havde,  udtalte  han  deri,  med  Uro  hørt  Rygter  om, 
at  man  endnu  tænkte  paa  at  tildele  ham  en  Del  af  de  ledige  Em- 
beder, og  han  maatte  derfor  endnu  en  Gang  fremhæve,  at  hans  Af- 
slag skyldtes  en  absolut  Nødvendighed.  Han  forstod,  at  man  i  Kø- 
benhavn vilde  anse  hans  Udtalelser  for  meget  uklare,  men  Post- 
gangens Usikkerhed  forbod  ham  at  tale  rent  ud;  naar  han  kom 
i  Nærheden  af  den  danske  Grænse,  vilde  han  sende  en  Kurer 
med  et  Brev  der  skulde  forklare  hele  hans  Stilling,  Foreløbig 
trøstede  han  sig  kun  med,  at  han  allerede  den  9.  Marts  havde 
gjort  Rede  for  sin  Stilling,  og  man  kunde  derfor  i  alt  Fald  ikke 
bebrejde  ham,  at  han  for  at  gavne  sine  egne  Interesser  havde  be- 
varet en  brødefuld  Tavshed.') 

Bernstorff  var,  da  han  skrev  disse  Breve,  overordentlig  febrilsk; 

hans  Planer  for  Rejsen  bar  Præg  deraf;  hans  Broder  i  Hannover 
kunde  ikke  faa  ordentlig  Besked,  skønt  de  i  længere  Tid  havde 
brevvekslet  derom.')  Som  Sagerne  stod,  var  det  Bernstorff  yderst 
ubehageligt  at  passere  Byen  Hannover,  hvor  Kong  Georg  II 
netop  samtidig  ankom  fra  England;  uden  sin  Regerings  Samtykke 
vilde  Bernstorff  ikke  gøre  den  fremmede  Suveræn  sin  Opvart- 
ning, men  paa  den  anden  Side  fandt  Andreas  Gottlieb  og  Bern- 
storffs Venner  i  Hannover,  at  det  vilde  se  mærkeligt  ud  at  rejse 
incognito  gennem  Hannover  eller  udenom  Byen.  Det  sidste  fore- 
trak Bernstorff  imidlertid;  den  10.  Maj  rejste  han  fra  Paris  og 
kom  omtrent  den  20.  til  Gartow.  Kun  et  Par  Dage  dvælede  han 
her,  hvor  indtrængende  Broderen  end  bad  ham  blive;  han  havde 
ingen  Ro,  saa  meget  mere  som  han  paa  Gartow  fandt  en  ny  Skri- 
velse fra  Berckentin,  afsendt  fra  København  den  12.  Maj,  lige  efter 
at  Berckentin  havde  modtaget  Bernstorffs  første  Afslag  af  27.  April; 
Berckentin  udtalte  sin  levende  Beklagelse  over  dette  Afslag,  men 
vilde  straks  lade  ham  vide,  at  Kongen  af  Hensyn  til  hans  Hel- 
bred vilde  lade  sig  nøje  med  at  tilbyde  ham  en  Plads  i  sit  Kon- 
seil  uden  at  overdrage  ham  noget  bestemt  Departement. 

Altsaa,  man  fastholdt  stadig  sit  Ønske!  Jorden  brændte  Bern- 
storff under  Fødderne.  Han  ilede  Nord  paa  og  skænkede  knap 
sine  Godser  et  Blik;  foran  ham  jog  en  Stafet,  der  den  26.  ankom 
til  København  med  et  Brev  til  Berckentin,  hvori  Bernstorff  rime- 
ligvis efter  Løfte  gjorde  Rede  for  den  egentlige  Aarsag  til  sin 
Vægring.  Berckentin  sendte  straks  Stafetten  tilbage  til  Bernstorff, 
men  allerede  Lørdag  den  30.  Maj  kom  denne  selv  til  København.^) 
Med  megen  Spænding  havde  Kongen  og  Ministene  selvfølge- 
lig afventet  Bernstorffs  Løsning  af  Gaaden,  ikke  mindst  Kongens 
Yndling,  den  altformaaende  Adam  Gottlob  Moltke  Han  var  ked 
af  den  Haardnakkethed  hvormed  Bernstorff  modsatte  sig  Tanken 
om  en  Ansættelse  i  Danmark.  Han  betragtede  Bernstorff  som 
en  sjælden  Dygtighed  og  var  ilde  berørt  ved  Tanken  om,  at 
man,  hvis  Bernstorff  fastholdt  sit  Afslag,  blev  nødt  til  at  henvende 
sig  til  en  Mand  hvem  han  personlig  meget  nødig  vilde  se  ind- 
træde i  Regeringen.-')  Læsningen  af  Bernstorffs  Breve  syntes  at 
have  gjort  Regeringen  klart,  at  det  i  alt  Fald  ikke  vilde  være 
muligt  at  faa  Bernstorff  til  at  overtage  Stillingen  som  Chef  for 
det  tyske  Kancelli  og  de  udenlandske  Sager,  thi  samme  Dag  som 

Bernstorff  kom  til  København,  sendte  Berckentin  Meddelelse  til 
den,  man  havde  udset  til  at  træde  i  hans  Sted;  det  var  netop 
den  Mand  hvem  Moltke  frygtede,  nemlig  Grev  Lynar,  der  be- 
fandt sig  i  St.  Petersborg  som  dansk  Gesandt  under  de  meget  kri- 
tiske Forhandlinger  om  det  holsten -gottorpske  Mageskifte.  Vi 
har  set,  hvorledes  Lynar  efter  i  1730erne  en  Stund  at  have  nydt 
Christian  VFs  Gunst  vakte  hans  Mishag  og  tilbagekaldtes  fra  Sve- 
rige; en  Række  Aar  tilbragte  han  derefter  som  Embedsmand  i 
Hertugdømmerne;  sidst  i  Fyrrerne  kaldte  Frederik  V  ham  om- 
sider til  København,  hvor  han  gik  Schulin  til  Haande  og  fik  Lej- 
lighed til  at  give  Prøver  paa  betydelig  politisk  Sans.  Hans  Person 
behagede  dog  hverken  Ministrene  eller  Moltke,  men  man  aner- 
kendte hans  Dygtighed ;  derfor  valgtes  han  til  den  vigtige  Sendelse 
til  St.  Petersborg,  og  faa  Maaneder  efter  at  han  i  Januar  1750 
var  kommen  derover,  droges  han  frem  under  Overvejelserne  om 
Schulins  Efterfølger.  Man  foretrak  imidlertid  ubetinget  Bernstorff, 
men  da  han  i  Maj  fastholdt  sit  Afslag,  vendte  man  sig  under 
stærkt  Pres  af  Lynars  Venner,  formentlig  særlig  af  hans  Ung- 
domsven Grev  Reuss,  tilbage  til  ham,  og  den  30.  Maj  meddelte 
Berckentin  ham,  at  ikke,  som  det  almindelig  hed  sig,  Bernstorff, 
men  han  var  udset  til  at  overtage  det  tyske  Kancelli  og  Uden- 
rigsministerstillingen, naar  han  var  færdig  med  Forhandlingerne  i 
St.  Petersborg.^) 

Denne  Afgørelse  betød  dog  ingenlunde,  at  man  helt  opgav 
Bernstorff.  Tværtimod  besluttede  man  —  maaske  var  kun  Ber- 
ckentin og  Adam  Gottlob  Moltke  indviede  i  Sagen  — ,  at  Berckentin 
straks  efter  Bernstorffs  Ankomst  mundtlig  skulde  prøve  at  over- 
bevise ham  om,  hvor  urimeligt  det  var  for  ham  at  føje  sig  saa 
blindt  efter  Prinsen  af  Wales'  Ordre  og  Synspunkter.  Man 
haabede  saa  at  faa  ham  til  at  tage  imod  en  Plads  i  Konseilet. 

Ved  Bernstorffs  Ankomst  om  Lørdagen  den  30.  Maj  var  Hoffet 
i  Fredensborg;  Søndag  eller  Mandag  forhandlede  Berckentin  ud- 
førlig med  ham,  men  Samtalen  havde  ikke  det  forønskede  Ud- 
fald. Bernstorff  fastholdt  sin  Vægring,  og  Adam  Gottlob  Moltke 
udtalte  den  3.  Juni  sin  store  Sorg  over,  at  en  saa  fremragende 
dygtig  og  veltjent  Mand  forlod  Frederik  V's  Tjeneste.  Men,  til- 
føjede han,  hvis  Bernstorff  blot  havde  kendt  Kongen  saa  godt 
som  han  og  Berckentin  gjorde  det,  saa  vilde  han  aldrig  have  be- 

sluttet  sig  til  blindt  at  lystre  Prinsen  af  Wales.  Visselig  vilde 
han,  tilføjede  Moltke,  før  eller  senere  bittert  angre  det  Skridt,  han 
nu  var  i  Færd  med  at  gøre. 

Saaledes  var  Stillingen  før  Bernstorff  endnu  havde  haft  Lej- 
lighed til  at  hilse  paa  Kongen.  Dagen  efter,  Torsdag  den  4. 
Juni,  havde  han  imidlertid  ude  paa  Fredensborg  sin  første  Audiens; 
Hoffolkene  iagttog,  „at  han  af  Monarken  blev  meget  naadig  an- 
seet",  og,  hvad  vigtigere  var.  Indtrykket  af  Kongen,  Samtalerne 
med  denne,  med  Berckentin  og  Moltke,  eller  med  hans  Venner 
som  Brødrene  Gramm  bragte  en  Vending  i  Sagerne.  Udviklingens 
Enkeltheder  kan  ikke  forfølges;  utvivlsomt  paavirkedes  Bernstorff 
stærkt  af  Kongens  straalende  Elskværdighed,  som  han  i  sine  Breve 
priste  i  de  varmeste  Udtryk,  maaske  var  det  afgørende,  at  Kongen 
tilbød  ham  gennem  sin  Dronning  at  rette  en  direkte  Henvendelse 
til  Prinsen  af  Wales,  hendes  Broder,  for  at  faa  ham  løst  fra  hans 
Forpligtelse.  Bernstorff  tog  i  alt  Fald  herimod;  endnu  før  den 
9.  Juni  var  det  bestemt,  at  han  foreløbig  skulde  blive  i  Køben- 
havn og  ikke  mere  tilbage  til  Frankrig.  Da  skrev  Berckentin  til 
Overpræsidenten  i  Altona,  Ditle\  Reventlou,  og  meddelte  denne, 
at  han  var  udset  til  at  afløse  Bernstorff  i  Paris. ^) 

Hermed  var  dog  kun  Sagens  negative  Side  afgjort;  før  Prinsen 
af  Wales  havde  svaret,  var  Fremtiden  ikke  sikret,  og  dette  trak 
ud.  Sidst  i  Juli  meddelte  Bernstorff  Wasserschlebe,  at  han  ikke 
kom  tilbage  til  Paris,  men  erklærede,  at  han  endnu  var  helt 
uvidende  om,  hvad  hans  Skæbne  vilde  blive.-)  Usikkerheden 
holdt  sig;  langt  om  længe  svarede  Prins  Frederik  sin  Søster,  men 
imod  al  Forventning  absolut  afvisende.  Kong  Frederik,  der  ved 
Bekendtskabet  var  bleven  endnu  ivrigere  for  at  bevare  Bernstorff 
for  Danmark,  gav  dog  endnu  ikke  tabt;  nu  skrev  han  selv  til  sin 
Svoger,  men  uden  bedre  Held;  Svaret  kom  hurtig,  men  var  paa 
ny  et  rent  Afslag.  Rimeligvis  var  man  paa  den  Maade  naaet  langt 
hen  paa  Aaret  1750;  man  havde  imidlertid  fundet  en  modus  vivendi 
for  Bernstorff  i  København,  og  inden  man  havde  taget  en  definitiv 
Beslutning,  der  for  stedse  kunde  fjærne  ham  fra  Danmark,  greb 
Døden  ind.  Den  30.  Marts  1751  døde  Prinsen  af  Wales,  og  hvor 
stærkt  Bernstorffs  Opfattelse  i  det  forløbne  Aar  havde  forandret  sig, 
viste  sig  ved,  at  han  med  utvivlsom  Glæde  tog  imod  den  Minister- 
stilling, han  Aaret  før  havde  afslaaet.    Allerede  i  første  Halvdel  af 

April  var  Sagen  afgjort,  den  14.  Maj  1751  udnævntes  Bernstorff  til 
Medlem  af  Konseilet,  samtidig  var  hans  Udnævnelse  til  Chef  for 
Tyske  Kancelli  og  det  dermed  forbundne  Udenrigsministerium  be- 
sluttet; efter  en  Rejse  i  Sommeren  1751  kom  Udnævnelsen  sam- 
tidig med  at  han  tiltraadte  Embedet  den  1.  Oktober.') 

Bernstorff  har  aldrig  udtalt  sig  om  Grunden  til,  at  han  fra- 
faldt en  Beslutning,  som  ikke  blot  beroede  paa  Hensynet  til  Prinsen 
af  Wales,  men  ogsaa  paa  hans  Helbredstilstand  og  Mangel  paa  Tillid 
til   sine  Ævner   til    at   ombytte   Stillingen   som   Diplomat  med   en 
ledende  Stilling  i  Danmark  selv.     Hans  Helbred  var  imidlertid  i 
Løbet   af  1750   blevet   bedre,    og   til  Overraskelse   for  ham  selv 
taalte  han  helt  godt  det  danske  Klima.    Afgørende  var  dog  utvivl- 
somt det  Indtryk,  han  fik  af  Forholdene  i  København. =')     Al  den 
Elskværdighed,  Frederik  V  raadede  over,  lod  han  virke  paa  Bern- 
storff;  han   syntes  straks  godt  om  ham  og  søgte  paa  alle  Maader 
at   knytte   ham    til   sig.     Bernstorff  kom   lige   fra   først   af  hyppig 
til  Hove;  i  sidste  Halvdel  af  Juni  1750  foretog  Kongen  en  Rejse 
til  Øerne  Syd   for  Sjælland  og  Fyn  og  til  Als,   og,   hvad  der  op- 
fattedes  som   en   særlig  Udmærkelse,    Bernstorff  kom    med   paa 
Rejsen   sammen   med  Moltke,  Berckentin  og  Holstein,  og  et  Par 
andre  hf^je  Embedsmænd.     Bernstorff  fik  her  Lejlighed  til  at  se 
de  frodigste  Dele  af  Danmark  i  den  skønneste  Sommerpragt;  over 
alt  saa   han  Kongen   blive  hilst  af  Befolkningen  med  umiddelbar 
Glæde  og  Tillid,  paa  nærmeste  Hold  saa  han  Frederik  V's  jævne 
og  vennesæle  Væsen    udfolde   sig.     Utvivlsomt   paavirkede   dette 
ham,   og  Indtrykket  kunde   kun   forstærkes  efter   Hjemkomsten. 
Det  var  bestemt,  at  Bernstorff  skulde  have  foretaget  en  Rejse  til 
Wotersen   og  Gartow,    og   en   Del    af  hans   Bagage   var   allerede 
sendt  til  Liibeck  pr.  Skib,  men  det  blev  ikke  til  noget.    Bercken- 
tin vilde  ikke  undvære  hans  Raad  under  vanskelige  Forhandlinger, 
der   i   Sommerens   Løb    maatte    føres    med   Rusland   om  det  got- 
torpske Mageskifte,    og  Kongen   selv   vilde   ej   heller  give  Afkald 
paa  ham.     Rejsen  trak  ud;  Tanken  om  et  Vinterophold  paa  Wo- 
tersen eller  Gartow,    som  flere  Gange  var  fremme,    blev  opgivet, 
og   Rejsen   udsattes   til   næste  Aar.     I  Mellemtiden  var  Bernstorff 
fast  Gæst  ved  Hoffet;  han  omtales  stadig  som  nærværende  ved  de 
kongelige  Jagter  og  Selskaber  paa  Slottet.   De  fremmede  Gesandter, 
der  med  Argusøjne  iagttog  hans  Forhold,  vidste  at  fortælle,  med 

hvor  stor  Bevaagenhed  han  stadig  behandledes;  snart  havde  han 
faaet  en  Snustobaksdaase  med  Kongens  Portræt  i  Brillanter,  snart 
mente  man,  at  han  var  udset  til  Guvernør  for  den  lille  Kronprins 
Christian.  For  al  denne  Venlighed  og  for  den  store  Anerkendelse, 
der  laa  i  Bestræbelserne  for  at  løse  ham  fra  Baandet  fra  Prinsen 
af  Wales,  kunde  Bernstorff  ikke  være  ufølsom.  Berckentins  Ven- 
skab havde  han  truffet  uforandret,  og  den  Sympathi,  Adam  Gotdob 
Moltke  allerede  forud  havde  lagt  for  Dagen  overfor  ham,  voksede 
stadig;  deres  Forhold  var  hurtig  bleven  intimt,  og  Uviljen  mod  at 
se  Lynar  indtræde  i  Regeringen  forøgede  selvfølgelig  Moltkes  Be- 
stræbelser for  at  fastholde  Bernstorff.  Efterhaanden  som  denne 
lærte  Forholdene  ved  Hoffet  og  især  Moltkes  Indflydelse  at 
kende,  forstod  han,  at  her  maatte  være  en  fredelig  og  frugtbar 
Arbejdsmark,  meget  forskellig  fra  den  gyngende  Grund  hvorpaa 
han  i  1732 — 33  havde  set  Plessenerne  træde.  Det  blev  ham 
samtidigt  vanskeligere  at  modstaa,  da  Prinsen  af  Wales'  Død  ude- 
lukkede Tanken  om  en  Fremtid  i  Hannover;  da  Ditlev  Revent- 
lou  forlængst  havde  indtaget  Pladsen  i  Paris,  var  der  intet  andet 
for  ham  at  gøre  end  at  tage  imod  de  ærefulde  Tilbud;  hvis  ikke, 
havde  han  i  alt  Fald  foreløbigt  maattet  udtræde  af  dansk  Tjeneste 
og  trække  sig  tilbage  som  Privatmand  til  sine  Godser,  men  denne 
Tanke  laa  ham  visselig  meget  fjærn.  Ikke  uden  Sorg  over  hvad 
han  i  Paris  havde  opgivet,  traf  han  sin  Beslutning,  men  da  den 
endelige  Afgørelse  skete  i  April  1751,  var  det  dog  utvivlsomt  kun 
med  Glæde  og  store  Forhaabninger  at  Bernstorff  optog  den  Gær- 
ning  der  laa  for  ham. 

Allerede  Aaret  før  havde  han  forberedt  sit  endelige  Opbrud 
fra  Paris;  en  Del  af  hans  Tjenestefolk  var  blevne  afskedigede, 
noget  af  hans  Indbo  var  bleven  solgt.^)  Men  Indskrænkningerne 
havde  ikke  været  store;  Bernstorff  havde  nødig  villet  afskedige 
nogen  der  havde  været  længe  i  hans  Tjeneste.  Han  og  Andreas 
Gottlieb  havde  været  uenige  derom,  idet  Broderen  havde  holdt 
paa,  at  Bernstorff  straks  skulde  afskedige  saa  mange  som  muligt 
med  passende  Opsigelse  og  Ventepenge,  da  det  var  usikkert,  om 
hans  fremtidige  Stilling  tillod  ham  at  holde  et  stort  Tjenerskab. 
Men  dette  havde  ikke  passet  Bernstorff,  han  havde  lønnet  de 
fleste  af  sine  Folk  et  helt  Aar,  og  i  April  1751  bad  han  Was- 
serschlebe,   der  forvaltede  hans  Affærer  i  Paris,    sende  alle,  der 

vilde  blive  i  hans  Tjeneste,  til  Danmark  med  et  Skib  der  tillige 
skulde  overføre  alt  hans  Indbo,  hans  store  Bogsamling  og  hans 
Vinkælders  rige  Indhold.  Utrættelig  og  omsorgsfuld  besørgede 
Wasserschlebe  Indskibningen;  i  Oktober  kom  Skibet  med  Lad- 
ning og  Passagerer  efter  en  haard  Sørejse  til  København,  kort 
efter  at  Bernstorff  var  vendt  tilbage  fra  Tyskland  og  havde  over- 
taget sine  Embeder.  Nu  kunde  han  paa  ny  indrette  sig  et  fast 
Hjem.  Omtrent  samtidig  havde  han  imidlertid  truffet  en  anden 
Bestemmelse,  der  fuldbyrdede  de  sidste  Aars  store  Forandring  i 
hans  Tilværelse,  idet  han  havde  besluttet  at  gifte  sig. 

Tanken  om  et  Ægteskab  havde  ogsaa  under  Pariseropholdet 
været  fremme  hos  Bernstorff;  principielt  var  han  ikke  derimod, 
og  der  kan  ikke  være  Tale  om,  at  Forholdet  til  Madame  de  Belle- 
Isle  har  afholdt  ham.  Men  han  havde  sin  Frihed  meget  kær, 
og  fandt  at  det  ubundne  Ungkarleliv  bedst  passede  til  hans  Til- 
værelse i  Paris;  „Coelibatets  Frihed  kedede  ham  ikke  og  kostede 
ham  intet";  han  kendte  de  franske  Ægteskaber  tilstrækkelig  til  at 
vide,  at  en  Forbindelse,  der  kunde  fyldestgøre  hans  meget  strænge 
moralske  Fordringer  til  Ægteskabet,  kun  faldt  i  de  færrestes  Lod; 
endelig  ansaa  han  det  ikke  for  økonomisk  muligt  eller  forsvarligt 
af  ham  at  stifte  Familie.') 

Efter  Hjemkomsten  til  Danmark  bevægede  hans  Tanker  sig 
imidlertid  snart  i  en  anden  Retning,  og  allerede  i  Efteraaret  1750 
prøvede  han  at  finde  sig  en  Hustru.  Det  var  et  rent  og  skært 
Fornuftparti,  han  tilsigtede.  Hans  Ungdom  var  forbi,  og  vi  har 
ingen  Midler  til  at  bestemme,  hvorvidt  i  hans  unge  Aar  mere 
ideelle  Synspunkter  har  behersket  hans  Opfattelse  af  Ægteskabet. 
Den  nu  otte  og  trediveaarige  Mand  lod  sig  kun  lede  af  praktiske  Hen- 
syn; ved  et  rigt  Parti  vilde  han  komme  over  sine  økonomiske  Van- 
skeligheder. „En  af  de  Grunde,  der  lader  mig  tænke  paa  Gifter- 
maal",  skrev  han  lejlighedsvis,  „er  Ønsket  om  at  tilfredsstille 
mine  Kreditorer,  uden  at  formindske  den  Formue  som  jeg  har 
modtaget  fra  mine  Fædre  og  som  jeg  anser  det  for  min  Pligt  at 
betragte  mere  som  min  Families  Ejendom  end  som  min  egen. 
Uden  dette  Formaal,  til  hvilket  Retskaffenhed  og  særlige  For- 
pligtelser, som  min  Broder  og  jeg  har  paataget  os,  bringer  mig, 
og  for  hvilket  jeg  vilde  ofre  ikke  min  Ære  eller,  saa  vidt  jeg  kan 
forudse,  min  Ro,  men  ganske  vist  en  Del  af  mine  Glæder  og  ej 

mindre  væsentlige  Tilbøjeligheder  og  i  Særdeleshed  min  Forkær- 
lighed for  Friheden,  vilde  jeg  ikke  tænke  paa  at  binde  mig  til  et 
Menneske  som  mit  Hjærte  slet  ikke  kender."^) 

Men  naar  han  overvandt  sig  selv  til  denne  Beslutning,  vilde 
han  selvfølgelig  søge  at  gøre  et  saa  godt  Parti  som  muligt,  og  det 
ikke  alene  i  pekuniær  Henseende.  Han  betragtede  et  Ægteskab 
med  stor  Ængstelse  og  overvejede  nøje,  hvilke  Egenskaber  han 
maatte  kræve  hos  den  til  hvem  han  bandt  sig  for  Livet.  Stor 
Medgift  og  jævnbyrdig  Fødsel,  thi  dette  sidste  betragtede  han 
som  en  Selvfølge,  var  ham  ikke  nok.  Han  havde  ikke  glemt, 
hvad  Andreas  Gottlieb  den  ældre  havde  paalagt  Slægten  i  Fidei- 
kommissets Leveregler. 

Man  maa  lade  Bernstorff,  at  han  ikke  som  Hovedbetingelse 
satte  hvad  Familiestatuttet  benævnede  „Schonheit  und  ein  glattes 
Gesicht".  „Jeg  forlanger  ikke  og  ønsker  ikke  Skønhed,  Ulæmperne 
derved  ere  alt  for  store  og  uundgaaelige.  Alt  for  mange  Eksempler 
viser,  at  Ansigtets  Ynder  hurtig  forsvinder  og  glemmes,  og  at  de 
har  gjort  flere  Ægteskaber  ulykkelige  end  lykkelige."  Men  der 
var  dog  visse  Grænser.  En  Grimhed,  der  var  af  rent  modbyde- 
lig eller  vansirende  Karakter,  fandt  han  utaalelig  for  sig  selv  og 
under  Hensyn  til  den  Plads,  hans  Kone  skulde  indtage.  „Hvis 
hendes  Ydre  til  en  vis  Grad  er  afskrækkende,  hvis  enhver  af 
hendes  Bevægelser  mangler  Ynde,  vil  jeg  ikke  kunne  se  bort  der- 
fra eller  faa  mig  til  at  præsentere  hende",  erklærede  han  under 
Forhandlingerne.  Hans  Spørgsmaal  om  en  bestemt  Dame,  der 
var  paa  Tale,  viser  Lavmaalet  af  hans  Fordringer;  han  forlangte 
Besked,  om  „hun  var  rødhaaret  uden  Øjenbryn,  fed  og  under- 
sætsig, om  hun  havde  nogen  fremtrædende  Skavank  i  Ansigtet, 
om  hun  havde  et  ondskabsfuldt,  fjoget  eller  intetsigende  Ansigts- 
udtryk, med  ét  Ord,  om  der  var  noget  latterligt  afskrækkende 
eller  modbydeligt  ved  hende."  „Man  maa  kunne  forestille  sin 
Hustru  uden  at  rødme  og  uden  Ængstelse.  En  stadig  Forlegen- 
hed er  utaalelig  i  et  Ægteskab."-) 

Men  om  disse  sandelig  ikke  for  store  Fordringer  opfyldtes, 
var  han  i  denne  Henseende  tilfredsstillet;  større  Vægt  lagde  han 
paa  Karakteren.  „Det  er  kun  den  unge  Dames  Karakter  der  er 
afgørende  for  mig",  skrev  han  til  en  af  sine  Venner,  der  hjalp 
ham  med  at  opspore  en  Brud.     „Hvis  jeg  kan   haabe   en   Dag  i 

hende  at  faa  en  behagelig  og  forstandig  Veninde,  der  gør  mit  Hus 
behageligere  for  mig  og  mine  Venner,  saa  vilde  jeg  anse  Sagen 
for  værd  at  sætte  alt  ind  paa,  men  hvis  dette  Haab  er  udelukket, 
da  frister  de  øvrige  Fordele  mig  ikke."^)  „Jeg  vil  opgive  enhver 
Tanke  om  Forbindelsen,  hvis  den  unge  Pige  har  et  slet  Hjærte, 
hvis  hun  slet  intet  Hjærte  har,  eller  hvis  hun  har  en  afgjort  Til- 
bøjelighed for  en  eller  anden  Last  eller  Latterlighed,  eller  hvis 
hun  har  et  kivagtigt  og  utaalsomt  Sind.  Jeg  ved  godt,  at  ethvert 
Pigebarn  eller  enhver  Kvinde  har  sine  Fejl  lige  saa  vel  som  en- 
hver Mand,  og  jeg  indbilder  mig  ikke,  at  der  er  Vidundere  i  Ver- 
den, og  endnu  mindre,  at  et  saadant  skulde  være  gemt  til  mig,  men 
der  er  Grader  i  alt,  og  det  vilde  være  utilgiveligt  af  mig,  om  jeg 
uden  at  være  nødt  dertil  indlod  mig  med  en  Person,  om  hvem 
man  kunde  forudse,  at  hun  ikke  var  fornuftig  nok  til  at  tage  mod 
Lære,  og  som  vilde  forstyrre  Freden  i  mit  Hjærte  og  i  mit  Hus".-) 
I  alt  dette  saa  Bernstorff  paa  sit  eget  Bedste,  men  ogsaa 
overfor  den  anden  Part  følte  han  sit  Ansvar. 

Den,  til  hvem  han  først  betroede  sin  Tanke  om  at  gifte  sig, 
var  en  Ungdomsven,  den  sachsiske  Hofmand  Fontenay,  der  tidlig 
paa  Efteraaret  1750  foreslog  ham  en  meget  ung  og  meget  rig  høj- 
adelig sachsisk  Dame.  Forhandlingerne  førtes  en  Stund,  men  af- 
brødes brat,  da  hun  ægtede  en  Grev  von  Rhoder,  og  Fontenay 
lykønskede  senere  Bernstorff  til,  at  han  ikke  havde  faaet  hende, 
idet  hverken  hun  eller  hendes  Familie  ved  nærmere  Eftersyn 
havde  vist  sig  at  være  meget  værd,^) 

Samtidig  havde  der  aabnet  sig  en  anden  og  bedre  Udsigt, 
idet  en  af  Bernstorffs  københavnske  Venner,  Gehejmeraad  Des- 
merciéres,  havde  henledet  hans  Opmærksomhed  paa  en  meget 
ung  holstensk  Adelsdame,  der  den  Gang  var  Klosterdame  i  Preetz. 
Det  var  Charitas  Emilie  von  Buchwald,  der  var  født  den  3.  Marts 
1733  og  var  Datter  af  Friederich  von  Buchwald  til  Trojeborg  i  de 
slesvigske  Enklaver,  Borstel  i  Holsten  og  flere  Godser,  Gehejme- 
raad i  holsten-gottorpsk  Tjeneste  og  Klosterprovst  i  Preetz,  og 
Hustru  Henrica  Emilia  von  Holstein.  Slægten  var  anset  og  rig,  og 
Partiet  tiltalte  straks  ved  første  Øjekast.  Med  stor  Forsigtighed 
indlededes  Forhandlingerne;  Desmerciéres,  der  selv  var  holstensk 
Godsejer  og  kendte  Buchwald,  skrev  i  November  1750  efter 
Bernstorffs  Koncept  et  Brev  til  Schmettau  i  Slesvig  for  at  bede 

ham  skaffe  Besked  om  Pigens  Egenskaber.  Foreløbig  vilde  man 
for  Eksempel  vide,  „om  hun  viste  afgjort  Hang  til  Forfænge- 
lighed og  Gærrighed,  om  hun  var  overordentlig  letsindig,  sludder- 
vorn,  stivsindet  eller  kivagtig,  eller  havde  et  blidt  og  lærvilligt  Sind, 
om  hun  syntes  i  Stand  til  at  nære  Kærlighed  for  sine  Tanter  og 
deres  Veninder,  Kærlighed  til  sine  Kammerater  og  Godhed  over- 
for sine  Tjenestefolk."  Endelig  vilde  man  ogsaa  gærne  vide,  om 
hun  „havde  nogen  Slags  Begavelse,  Kundskaber  eller  Smag  enten 
for  Samtale  og  Lekture". 

Schmettau,  hvem  Kommissionen  interesserede,  svarede  hurtig 
og  foreløbig  tilfredsstillende,  og  Bernstorff  kastede  da  Masken  over- 
for ham  og  præsenterede  sig  som  eventuel  Frier.  Han  udviklede 
aabenhjærtig  de  Hensigter  og  Fordringer  som  vi  lige  har  gjort 
Rede  for,  og  bad  Schmettau  i  dyb  Hemmelighed  skaffe  ham  alle 
mulige  Oplysninger.  Fra  December  til  ind  i  Februar  vekslede  man 
Breve  om  Sagen,  og  de  Oplysninger,  Schmettau  gav  om  Frøken  von 
Buchwalds  Person,  var  stadig  tilfredsstillende.  Han  havde  imid- 
lertid berørt  Sagen  for  hendes  Fader,  og  denne  syntes  meget  op- 
sat paa  Partiet.  Alt  saa  saaledes  lovende  ud,  men  alligevel  ud- 
satte Bernstorff  foreløbig  Afgørelsen.  Grunden  var,  at  Schmettau 
havde  antydet,  at  der  vistnok  var  en  anden  Frier,  en  Hr.  von  S., 
ude  efter  Frøken  Buchwald,  og  at  hun,  maaske  under  Paavirk- 
ning  af  sin  Moder,  allerede  havde  indladt  sig  noget  med  ham; 
man  fortalte,  at  de  havde  vekslet  Breve,  og  Schmettau  mente,  at 
hun  maaske  havde  været  lidt  forelsket  i  ham,  en  Følelse  der 
imidlertid  efter  Schmettaus  Sigende  nok  var  aldeles  forsvunden, 
da  Hr.  von  Buchwald  havde  meddelt  hende,  hvilken  anden  Frier 
der  havde  vist  sig.  Schmettaus  Tanke  var  derfor,  at  Bernstorff 
uden  Hensyn  til  Hr.  von  S.  burde  gaa  videre.  Men  dette  af- 
slog Bernstorff  bestemt.  Ikke  for  alt  i  Verden  vilde  han  nærme 
sig  en  ung  Pige  hvis  Hjærte  ikke  var  frit;  „Hjærtets  Fordringer 
bør  i  slige  Tilfælde  gaa  forud  for  Fornuften";  det  vilde  være  ufor- 
svarligt baade  at  træde  den  Mand  i  Vejen  der  allerede  personlig 
havde  vundet  Frøken  von  Buchwald,  og  at  volde  hende,  „hvis 
Lykke  fra  det  Øjeblik  af,  da  jeg  har  tænkt  paa  hende,  bør  være 
det  første  af  mine  Formaal",  den  mindste  Sorg.  Hendes  Fader 
maatte  absolut  ikke,  som  Schmettau  vist  havde  antydet,  lægge 
Pres  paa  hende.     „Jeg  tilstaar  Dem,  at,  hvis  hendes  Hjæ'rte  har 

været  virkelig  optaget  af  en  levende  Mand,  er  dette  nok  til,  at  jeg  ikke 
bygger  den  ringeste  Plan  paa  hende.  Sligt  vilde  i  det  mindste  hos 
hende  røbe  en  Tilbøjelighed  til  Svaghed  eller  til  Koketteri,  som  jeg 
ikke  vilde  tro  mig  i  Stand  til  at  rette  og  som  jeg  ikke  vilde  være 
dristig  nok  til  at  tage  paa  mig."  Derfor  erklærede  Bernstorff  i 
Februar  baade  til  Schmettau  og  gennem  Desmerciéres  til  Hr.  von 
Buchwald,  at  han  vilde  se  Tiden  an.  Den  virkelige  Grund  var,  at 
den  unge  Pige  skulde  have  Fred  og  Ro  til  at  vælge  frit;  hvis  hun 
foretrak  Hr.  von  S.,  trak  Bernstorff  sig  tilbage.  Men  overfor 
hendes  Fader  skulde  det  derimod  fremhæves,  at  Bernstorff  endnu 
—  det  var  i  Februar  1751,  altsaa  før  Prinsen  af  Wales'  Død  —  var 
uvis  om  sin  Fremtid;  „hvis",  som  Bernstorff  skrev  til  Schmettau 
i  Februar,  „mine  hjemlige  Forpligtelser  fjærner  mig  fra  min  Til- 
bøjelighed for  Embedsgærning,  hvad  jeg  vedblivende  tror,  da  maa 
Hr.  von  Buchwald  i  Tide  have  det  at  vide.  En  Mand,  der  har 
trukket  sig  tilbage  til  Landlivet,  kan  maaske  synes  ham  et  mindre 
godt  Parti  for  hans  Datter."  I  Maj  kom  Bernstorff  til  Tyskland, 
og  i  Juli  vilde  han  give  Buchwald  endelig  Besked  om,  hvorvidt 
hans  Forhold  tillod  ham  at  tænke  mere  paa  Planen. 

Bernstorff  var  ikke  glad  ved,  at  hans  Giftermaalsprojekt  var 
bleven  bekendt  for  flere;  naar  de  to  Damer  vidste  det,  vidste  alle 
det,  ogsaa  Hr.  von  S.  blev  indviet  og  var  meget  vred  paa  den 
farlige  Medbejler.  I  og  for  sig  var  Bernstorff  lige  glad,  da  han 
ikke  havde  bundet  sig  i  nogen  Henseende,  men  han  var  „lidt  flov 
ved  at  spille  Frier  og  blive  blandet  ind  i  Sladderen". 

Tiden  gik;  da  Bernstorff  om  Sommeren  kom  til  Tyskland, 
havde  Hr.  von  S.  rømmet  Marken,  og  Bernstorff  blev  overbevist 
om,  baade  at  Frøken  von  Buchwalds  Hjærte  var  frit,  og  at  hendes 
Faders  Pengeforhold  var  tilfredsstillende.  Thi  ogsaa  herom  havde 
der  været  lidt  Tvivl,  og  Bernstorff  havde  sikret  sig  mod  Skuffelser 
vedrørende  „denne  reelle  Side  af  hans  Formaal". 

1  Sommerens  Løb  traf  Bernstorff  gentagne  Gange  sammen 
med  Familien.  Han  fandt,  at  den  unge  Dame  ganske  vist  ikke 
var  „meget  køn",  men  hun  var  ej  heller  „ubehagelig",  og  han  fik 
det  Indtryk,  at  hun  havde  en  god  Karakter  og  et  blidt  og  jævn- 
modigt Sind;  ogsaa  hans  Svigerinde  Dorothea  Wilhelmine  kom 
hen  for  at  se  paa  Bruden,  og  Andreas  Gottlieb  følte  ved  hendes 
Beretning  sin  Ængstelse  for  hendes  Udseende  stærkt  formindsket. 

Med  Hensyn  til  Medgift  optraadte  Hr.  von  Buchwald  overordent- 
lig nobelt,  og  midt  i  September  var  Trolovelsen  i  Stand.  „Jeg  tror 
at  have  givet  efter  for  sikre  Grunde",  skrev  Bernstorff  til  Wasser- 
schlebe,  „Resten  afhænger  af  Forsynet,  der  raader  for  Menne- 
skenes Skæbne;  jeg  anraaber  om  dets  Barmhjærtighed."  ^) 

Men  endnu  holdtes  Partiet  dog  hemmeligt;  kun  Kongen  og 
enkelte  nære  Venner  fik  det  at  vide,  saaledes  Wasserschlebe,  der 
sammen  med  Madame  de  Belle-Isle  skulde  købe  en  prægtig  Sam- 
ling Smykker  til  den  unge  Brud.  „Rollen  som  Forlovet  er  saa 
flov  overfor  Folk,  at  jeg  er  bestemt  paa  at  afkorte  den  saa  meget 
som  muligt."  Deklarationen  foregik  derfor  først  et  Par  Dage  før 
Brylluppet,  og  dette  fandt  Sted  den  27.  December  i  al  Stilhed 
paa  Fiurendal  hos  Brudens  Slægtning,  Bernstorffs  Bekendt  fra 
hans  første  Ophold  i  København,  den  ældgamle  mærkelige  Stor- 
kanslerinde  Christine  Sophie  Holstein.-)  Rundt  om  fra  Europa 
strømmede  Hilsner  og  Lykønskninger  ind  til  Bernstorff.  Vemodig 
skrev  Madame  de  Belle-Isle  og  andre  af  hans  franske  Venner,  at 
de  forstod,  at  der  nu  ikke  var  Tale  om,  at  han  vilde  vende  til- 
bage til  dem. 

De  fik  Ret;  nu  havde  Bernstorff  bundet  sig  til  Danmark. 


NIENDE  KAPITEL. 


Det  bernstorffske  Hjem 
paa  Gartow  ved  det  18.  Aarhundredes  Midte. 

I. 

GARTOW,  Og  ikke  Wotersen,  Wedendorff  eller  Stintenburg,  be- 
tragtede Johan  Hartvig  Ernst  Bernstorff  under  sit  urolige 
Diplomatliv  som  sit  egentlige  Hjem.  Det  gjaldt  ikke  blot  i  de 
første  Aar,  medens  hans  Fader  levede,  men  han  følte  sig  ogsaa 
langt  nærmere  knyttet  til  det  Gartow  hvor  hans  Broder  sad  som 
Slægtens  Overhoved,  end  til  sine  egne  Godser  hvor  han  kun 
dvælede  paa  faa  og  korte  Besøg.  Selv  da  han  i  1751,  som  det 
syntes,  for  stedse  slog  sig  ned  i  Danmark  og  stiftede  Hjem  der, 
vedblev  Gartow  at  være  Midtpunktet  for  hans  Tanker,  thi  den 
Slægtfølelse,  der  havde  behersket  Andreas  Gottlieb  den  ældre,  var 
gaaet  i  Arv  til  hans  Dattersønner. 

Johan  Hartvig  Ernst  Bernstorffs  Løbebane  repræsenterede 
den  ene  Side  af  Slægtens  Liv,  saaledes  som  Andreas  Gottlieb  den 
ældre  havde  tænkt  sig  det.  Han  var  draget  ud  i  Verden  for  at 
forøge  Slægtens  Ry;  da  han  i  1751  fik  Sæde  i  den  danske  Konges 
Konseil,  var  hans  Navn  vel  kendt  i  Europa  og  nævnt  med  Re- 
spekt og  Forventning,  og  den  Gærning,  han  gik  ind  til,  kunde 
blive  lige  saa  anselig  som  hans  Bedstefaders.  Ligesom  hin  havde 
han  hævet  sig  højt  over  sine  Standsfæller,  med  Stolthed  omtalte 
Andreas  Gottlieb  den  Anseelse,  Broderen  nød  i  Hannover  og 
Meklenburg,  og  med  svulmende  Selvfølelse  overbragte  han  ham 
som  Tegn  herpaa  i  Sommeren  1751  en  ærefuld  Kaldelse  fra  de 
meklenburgske   Stænder  om   at   komme    til   Stede   ved   en    vigtig 

Forhandling  i  Rostock  for  at  mægle  mellem   Stænderne  og   Her- 
tugen ved  Afslutningen  af  en  hundredaarig  gammel  Strid. ') 

Men  paa  samme  Tid  var  Johan  Hartvig  Ernst  Bernstorff  stolt 
af,  hvorledes  den  ældre  Broder  hjemme  paa  Gartow  udførte  de 
andre  Opgaver  der  hvilede  paa  Slægten.  Thi  ogsaa  Andreas 
Gottlieb  forstod  at  hæve  den  bernstorffske  Familie  over  den  tyske 
Adels  almindelige  Niveau. 


Gartow  (set  fra  Gaarden). 

Saa  tidt  det  var  ham  muligt,  havde  Johan  Hartvig  Ernst  Bern- 
storff besøgt  Fædrenehjemmet  paa  Gartow;  i  den  Tid,  da  han  var 
Statsminister  i  Danmark,  var  det  ham  en  Skuffelse,  hver  Gang  der 
gled  et  Aar  over  uden  at  han  kunde  tilbagelægge  den  kendte  Vej. 

Hvor  længtes  han  ikke  tilbage  til  sin  nordtyske  Hjemstavn! 
Naar  han  kom  Nord  fra  over  Østersøen  eller  ned  gennem  den 
jydske  Halvø,  formaaede  hans  egne  Godser  aldrig  at  standse  ham 
paa  hans  Fart,  der  ad  Landevejen  fra  Liibeck  til  Ratzeburg  førte 
ham  Syd  paa  til  Gartow.     Her  vinkede  det  idylliske  Stintenburg, 

dets  hvide  Hus  skinnede  indbydende  frem  mellem  høje  Bøge  og 
blinkende  Vand  paa  „Øen"  i  Schallsee,  hvis  skovklædte  Brinker 
minder  om  Furesøens  Bredder.  Her  aabnede  Wotersen  sin  Favn 
midt  i  den  frodige  lauenburgske  Slette,  her  kaldte  det  meklen- 
burgske  Wedendorff,  der  med  sine  svulmende  Enge  og  sin  vidt- 
strakte Park  mindede  om  et  engelsk  Landskab,  her  Dreiliitzows 
frugtbare  Marker.     Kun  flygtige   Besøg  for  at  tilse   Forvalter  og 


Gartow  (set  fra  Haven). 


Foged  standsede  den  knirkende  Engelskvogns  Fart  ad  de  opkørte 
Veje.  Fremad  hastedes  der  mod  Elben,  hvor  den  paa  sit  lang- 
somme Løb  skiller  Meklenburg  fra  det  hannoveranske  Wendland, 
den  østlige  Spids  af  Luneburg,  der  kiler  sig  ind  mellem  Meklen- 
burg og  Mark  Brandenburg.  Ned  ad  mod  Elben  fladede  Landet 
sig  stærkt,  den  luneburgske  Slette  meldte  sin  Nærhed,  Hjulene 
sank  dybere  og  dybere  i  Sand;  Forspandenes  Antal  maatte  øges 
jo  længere  man  kom  sydpaa.  Gennem  Lentzen,  en  lille  uselig 
meklenburgsk   By,   hvor  kun    faa    Købstadsfolk,   men   desto   flere 

Bønder  kaldtes  til  Vinduerne  naar  Hestene  stampede  over  Ga- 
dernes ujævne  Jordsmon,  kom  man  ud  til  den  brede  Flod,  der 
under  høje  Brinker  snoede  sig  frem  gennem  Krat  af  Pile  og  Elle. 
Ved  Bredden  ventede  Færgebaad,  hinsides  Vandet  skimtedes  gar- 
towske  Forspand,  paa  et  af  Floddigerne  holdt  maaske  en  bred- 
skuldret svær  Mand  paa  en  isabellafarvet  Hingst;  med  sin 
opkrampede  Hat  vinkede  Herren  til  Gartow  sin  Broder,  den  dan- 
ske Gehejmeraad,  til  Velkomst.  Kun  faa  Minutter  varede  Over- 
farten naar  Vejret  var  godt,  men  under  Storm  eller  med  strid 
Strøm  kunde  den  Vejfarende  ligge  timevis,  ja  dagevis  og  kæmpe 
for  at  komme  over.  Undertiden  var  Overgangen  ved  Lentzen 
umulig;  da  maatte  der  gøres  Omvej  ad  Domitz  eller  Hitzacker 
længere  nede  ad  Floden.  Ved  Vintertid,  naar  der  var  Isgang,  var 
det  ofte  vanskeligt  at  komme  Gartow  nær.  Men  slap  man  over 
paa  liineburgsk  Grund,  gik  Farten  mod  Syd,  først  en  Stund  gen- 
nem smaa  Landsbyer  langs  Hobeckhøjderne,  en  mægtig  flad  Bakke- 
kam, bag  hvilken  Elben  forsvinder  paa  sit  Løb  mod  Syd,  siden 
over  svære  Diger,  der  skærmer  de  vidtstrakte  grønne  Enge  mod 
den  lunefulde  Flod.  Efter  vel  tre  Kvart  Times  Kørsel  naaede 
man  Hovedvejen,  der  Syd  fra  forbandt  Liickow  og  Salzwedel 
med  Gartow.  Enge  bredte  sig  den  Gang  som  nu  paa  begge  Sider 
af  den  brede  Chaussé;  tydelige  Spor  af  aarlige  Oversvømmelser 
saas  overalt.  Husene  laa  paa  smaa  Højder  i  Jordsmonnet,  og 
Flækken  Gartows  røde  Tage  dukkede  frem  til  højre  mellem  Haver 
og  høje  Træer  paa  en  lav  Bakkeø  langs  Bredden  af  den  lille,  om 
Sommeren  sejgt  flydende  Seege,  der  lystrer  sin  Herre  Elben  og 
Vinter  og  Foraar  bringer  dens  svulmende  Vandmasser  ind  over 
Enge  og  Veje. 

Lige  før  Indgangen  til  Flækken  passerede  man  Seege,  der 
krummede  sig  til  venstre  og  omslyngede  en  Park  af  høje  Træer. 
Straks  hinsides  Broen  svingede  Kusken  til  venstre,  en  rød  Port 
med  Aarstal  og  Vaaben  dukkede  op,  i  Gennemfarten  saas  til 
højre  tilgitrede  Vinduer  i  Slotsfængslet,  i  Forgaarden  paa  begge 
Sider  bag  grønne  Træer  røde  Bindingsværks  Længer.  Gennem 
endnu  en  Gitterport  rullede  Vognen  ind  paa  den  store  Gaards- 
plads  der  beskyggedes  af  vældige  Linde.  Johan  Hartvig  Ernst 
Bernstorff  var  paa  Gartow;  øverst  paa  den  brede  Stentrappe  stod 
vinkende   Husfrue  og  Børn,   rundt  om  Vognen  sprang  halsende 

Hunde,  Tjenere  ilede  til,  i  ærbødig  Afstand  bøjede  sig  Præst  og 
Foged,  Skriver  og  Tyende.  Glad  Velkomst  hilste  den  kærkomne 
sjældne  Gæst. 

Som  Slottet  paa  Gartow  stod  i  det  18.  Aarhundrede  efter 
Andreas  Gottlieb  den  ældres  Tid,  saaledes  staar  det  i  alt  væsent- 
lig den  Dag  i  Dag.  ^) 

Da  Gartow  kom  i  Bernstorffernes  Eje,  ombyggedes  Hoved- 
bygningen i  Aarene  1705—1710,  de  Aarstal  der  sammen  med 
Andreas  Gottliebs  Navn  staar  over  Porten.  Af  Johanniterorde- 
nens ældgamle  Kapitelhuse,  hvori  de  jagtglade  Bulower  havde 
boet,  bevaredes  kun  to  kraftige  Stenhuse,  der  endnu  udgør  Dele 
af  Gaardens  Fløje,  og  blandt  andet  indenfor  deres  svære  Mure 
gemmer  Slægtens  Hovedarkiv  og  Andreas  Gottlieb  den  ældres 
store  Bibliothek.  Ikke  blot  Hovedbygningen,  men  ogsaa  de  mange 
Udhuse  der  omgiver  Gaarden,  og  Avlsbygninger  spredte  rundt 
om  paa  Godserne  skylder  Andreas  Gottlieb  den  ældre  deres  Til- 
blivelse. Han  havde  bygget  sin  Slægts  Fremtid  fast  og  dens  Hus 
stærkt,  vældigt  Egetømmer  fra  Gartows  Skove  bevarer  Laders  og 
Staldes  Bindingsværk;  kraftige  Kvadre  danner  Gaardens  Grundmur. 

Uden  Prunk  og  Pral,  men  solidt  og  rummeligt  var  Slottet, 
bygget  i  to  Stokværk  paa  en  Forhøjning  i  Jordsmonnet,  der  gør  det 
umuligt  for  Højvandet  at  naa  over  Kælderen,  selv  om  det  jævnlig 
fylder  Gaarden  og  skaber  en  Sø  helt  op  til  de  nederste  Trin  af 
den  brede  Stentrappe,  en  Sø  paa  hvis  islagte  Flade  Klopstock  i 
senere  Aar  tumlede  sig  paa  Skøjter  under  mægtige  Linde.  Om 
Sommeren  bredte  de  ranke  Stammer  sig  højt  oppe  til  et  mægtigt 
Løvtag,  hvorfra  der  i  Sommerheden  udstrømmer  en  bedøvende 
Blomsterduft  og  høres  et  summende  Kor  af  Fluer  og  Bier. 

Huset  er  bygget  rummeligt,  til  daglig  hyggelig  og  bekvem 
Bolig,  ikke  til  store  Fester. 

Magelige  Trapper  med  Trin  af  svære  Planker  fører  op  til 
den  øvre  Etage.  Brede  Dobbeltdøre  aabner  sig  ind  til  hojtloftede 
Værelser  med  dybe  Vinduesnicher.  Til  Dagligværelserne  føjer  sig 
et  Par  store  Sale,  skønt  panelerede  og  med  bonede  Gulve.  Rækker 
af  Gæsteværelser  staar  rede;  Køkken  og  Kældere  og  al  Udenoms- 
lejlighed er  rigelig  og  rummelig,  men  der  er  intet  overflødigt, 
intet  til  Luksus. 

Det   var   ikke   en    Bolig   for   urolig    higende,    altid    festende 

Verdensmænd,  men  et  hyggeligt  Tilholdssted  for  den  der  vilde 
leve  og  dø  paa  egen  Grund  og  værne  om  sit  fædrene  Eje.  Tryg- 
hed og  Hjemlighed  er  Hovedindtrykket  af  Gartow,  og  samme 
Indtryk  gør  de  andre  bernstorffske  Gaarde,  Wotersen  og  Stinten- 
burg,  Wedendorff  og  Dreiliitzow.  Hvad  Andreas  Gottlieb  Bern- 
storff den  ældre  ikke  fik  bygget,  tog  Andreas  Gottlieb  den  yngre 
eller  Johan  Hartvig  Ernst  Bernstorff  ved  hans  Hjælp  for  største 
Delen  paa  sig,  og  Andreas  Gottliebs  Smag  havde  det  samme  solide 
Præg  som  hans  ældre  Navnes.  Ogsaa  han  vilde  bygge  for  Efter- 
slægten, til  Brug,  ikke  til  Luksus. 

Bag  Slottet  paa  Gartow  mellem  Bygningerne  og  Seege  laa 
Haven;  dens  Stil  er  nu  ændret.  Kanaler  og  Grave  er  udfyldte  og 
ny  Jord  lagt  ind;  nu  er  det  en  fri  engelsk  Park,  men  indtil  for 
halvhundrede  Aar  siden  var  den  nærmest  i  fransk  Stil  med  Lyst- 
huse og  Gange.  Saaledes  var  den  vistnok  ogsaa  ved  det  18.  Aar- 
hundredes  Midte,  men  den  Gang  som  nu  fik  den  sit  Præg  af 
svulmende  frodige  Løvtræer:  svære  Kastanier,  ranke  Linde  og 
knortede  Ege,  der  gror  op  af  den  fede  Marskbund. 

Sirlig  har  Stilen  vel  været  efter  de  franske  Mønstre,  men 
Hovedvægten  laa  paa  Bekvemmelighed  og  Nytte,  ad  løvdækte 
Gange  over  Kanalernes  buede  Broer  gik  man  forbi  magelige  Na- 
turbænke og  indbydende  Lysthuse,  langs  med  Seege  med  Udsigt 
over  vidtstrakte  Enge  eller  ad  statelige  Alleer  til  Køkkenhaver  og 
Drivhuse,  der  for  at  skærmes  mod  Højvandet  ligger  et  Par  Bøsse- 
skud fra  Hovedbygningen,  hvor  Jordsmonnet  er  højere.  Her  ud- 
vikledes Bernstorffernes  store  Interesse  for  Havebrug.  De  stu- 
derede Tidens  Havebøger;  de  af  Slægten,  der  som  Johan  Hartvig 
Ernst  og  Andreas  Peter  færdedes  ude  i  Europa,  gav  gode  Ideer 
til  Anlæg  og  Drift,  hjemsendte  Havebrugsnyt,  Frø  til  Frugter  og 
Blomster,  Stiklinger  og  Podekviste,  Aflæggere  og  unge  Træer  i 
Vækst,  kaldte  Gartnere,  udlærte  i  Holland  eller  Vesttyskland,  til 
Gartow;  de  udsendte  Sønner  af  gartowske  Fæstebønder  for  at 
lære  Hollænderne  eller  Franskmændene  Kunsten  af.  Da  Slægten 
kom  til  Danmark,  kulminerede  Havebrugsinteressen  i  de  prægtige 
Haver  om  Bernstorff  Slot,  men  da  førtes  der  Planter  og  Frø  fra 
Gartow  Nord  paa  over  Østersøen,  ligesom  de  samme  sjældne 
Arter  bragtes  til  Parkerne  ved  Wotersen  eller  Stintenburg,  Weden- 
dorff eller  Dreiliitzow,  som  særlig  Johan  Hartvig  Ernst  Bernstorff 

virkede  for  at  faa  sat  i  Skik.  Her  øvedes  stadig  et  Arbejde  for 
Hjemmets  Hygge  og  Forskønnelse;  Børnenes  Breve  vidner  om 
Omhu  for  Havens  Trivsel  og  Flor.  Ødelæggende  Højvande  vækker 
Sorg,  Uaar  for  Frugt  og  Blomster  hører  til  de  Familiesorger  der 
omtales  udførligst.  Glæden  over  en  ny  vellykket  Frugt,  en  sær- 
lig kraftig  Varietet  breder  sig  fra  dem  derhjemme  til  Sønnerne 
ude,  og  Aaret  rundt  er  det  Maaltid  sjældent  hvortil  ikke  Haven 
yder  sit  rigelige  Bidrag;  mangler  det,  klages  der  højlydt  over  Ti- 
dens Ugunst. 

Slottet  laa  ikke  fornemt  afsondret  fra  Flækken  eller  fra  Mar- 
kerne. I  Slotsgaarden  under  Lindenes  Løvtag  holdtes  der  jævnlig 
Maaltid,  medens  Tjenere  færdedes  rundt  omkring.  Med  det  gamle 
Johanniterslot  forsvandt  vistnok  de  gamle  Volde,  og  den  Gang 
som  nu  førte  Veje  og  Stier  lige  ind  i  den  lille  Flækkes  Gader 
eller  ud  over  de  store  Enge,  hvis  Afgrøde  middelbart  eller  umid- 
delbart kom  Herskabet  til  Gode. 

Mellem  Gærdet  om  Gaarden  og  den  nær  tilstødende  lille 
Kirke  laa  Kirkegaarden;  her  jordedes  Byens  Folk  og  Slottets 
gamle  Tjenere;  inde  i  Kirken  i  en  Hvælving,  der  alt  for  ofte  fyldtes 
med  Vand,  stedtes  Bernstorfferne  til  Jorde. 

Egnen  om  Gartow  er  højst  uensartet,  mod  Syd  og  Øst  og 
mod  Vest.  Det  Landskab,  der  ligger  imellem  Højden  Hobeck, 
Gartow  og  Elben,  beherskes  helt  af  denne  Flod  og  af  Seege.  Her 
har  vi  de  vidtstrakte  Engdrag,  hvis  Flader  brydes  af  vældige  Ege, 
enkeltstaaende  eller  i  smaa  Grupper,  og  af  svære  levende  Hegn 
langs  Veje  der  er  hævede  op  over  den  aarlige  Vandstigningshøjde. 
Saaledes  er  Landskabet  indtil  tæt  ved  Elben,  men  ude  ved  Floden 
flokker  Træerne  sig  til  „das  Elbholz",  kraftig  Egeskov  hvor  der 
er  nogenlunde  tørt,  og  fast  Engbund,  Sumpkrat  og  Rørbevoksning 
hvor  Elbvandet  aldrig  helt  borttørres.  Umaadelig  frodigt  staar 
Høet  i  Engen  ved  Midsommerstid;  i  Juli  er  der  Slet,  men  ofte 
følger  endnu  én  rigelig  Slet  i  September.  Dette  sker  saafremt 
Vandet  har  staaet  passelig  højt  i  Vintertiden  og  er  gaaet  bort  efter 
faa  Ugers  Stigning  i  April,  men  kommer  Vandet  tidligt  paa  Efter- 
aaret  og  bliver  staaende  til  først  i  Juni,  bliver  Høhøsten  ringe. 
Det  er  Digernes  Land;  nøje  maa  Digerne  vogtes,  og  dog  er  Floden 
saa  mægtig,  at  intet  kan  sikre  mod  dens  Luner.  For  halvandet 
Hundrede  Aar  siden  var  Talen  om  Elbens  Vandstand  et  staaende 

Æmne  i  alle  Breve;  Muligheden  for  Uger  igennem  kun  med  Nød 
og  næppe,  ofte  med  Livsfare  at  kunne  komme  til  og  fra  Gartow 
maatte  indgaa  i  alle  Planer  for  Rejser  fra  Høst  til  Vaar;  Hen- 
synet til  Høhøstens  Ødelæggelse  og  den  Hjælp,  som  Bønderne 
vilde  kræve  i  Stedet  for  at  yde  den,  var  et  mørkt  Punkt  paa  Aarets 
Budget.  Værst  gik  det  i  1770,  da  Vandet  maanedsvis  stod  højere 
end  i  Mands  Minde;  ugevis  igennem  trængte  det  op  i  Husene  og 
tvang  Gartows  Beboere  til  at  bruge  Baad  naar  de  vilde  fra  og 
til  Slottet,  medens  Dage  og  Nætter  forløb  i  pinlig  Tvivl  om,  hvor- 
vidt de  stærke,  nyudbedrede  Diger  kunde  udholde  Højvandets 
stormflodsagtige  Vælde  og  Isflagernes  Anfald. 

Saaledes  er  Gartows  Omegn  mod  Syd  og  Øst,  men  mod  Vest 
bærer  kun  det  allernærmeste  Tilliggende  samme  Præg.  Fjærner 
man  sig  blot  fem  Minutters  Vej  fra  Slottet  ad  denne  Kant,  stiger 
Jordsmonnet,  Engene  svinder  bort  mellem  Pletter  af  skarpt  Ager- 
land, hvor  Sandet  afløser  det  fede  Marskmuld,  Egene  bliver  mindre 
og  færre  i  Tal  langs  Vejene,  Hjulene  skærer  i  den  tørre  Sommer- 
tid dybt  i  Sandet.  Snart  er  man  inde  i  vidtstrakte  sandede  Naale- 
træskove,  en  udpræget  Modsætnmg  til  de  fede  Enge  og  de  vældige 
Ege.  Fyrren  hersker,  Birke  og  Gran  i  rig  Mængde  er  strøet 
der  imellem. 

Saaledes  forenedes  de  største  Modsætninger  i  Agerbruget 
indenfor  Gartows  Enemærker,  og  Bedrifter  af  helt  anden  Art  havde 
BernstorfPerne  faaet  i  Arv  ved  de  lauenburgske  Jorder  med  al- 
mindelig fed  eller  skarp  Agermark,  med  frodige  Skove  af  Bøg  og 
Hassel  ved  Wotersen  eller  Stintenburg.  De  Spørgsmaal,  der 
skulde  løses,  var  aldrig  ensartede,  og  som  med  Jorden  der 
skulde  gøres  frugtbringende,  saaledes  forholdt  det  sig  med  de 
Mennesker  der  var  knyttede  til  Jorden  og  derved  var  underlagte 
Jorddrottens  Vilje.  Selvejerne  var  her  som  overalt  i  Nordtysk- 
land faa,  naar  der  overhovedet  var  nogen.  Hovedmassen  af  Bern- 
storffernes  Undergivne  i  Hannover  og  Lauenburg  var  Fæstere, 
hvis  Afhængighedsforhold  havde  den  mest  forskellige  Udstræk- 
ning og  Form.  I  Meklenburg  var  Afhængigheden  endnu  større 
og  gled  som  oftest  over  i  ubegrænset  Livegenskab.  Men  ogsaa 
paa  andre  Omraader  var  Forholdene  paa  disse  Godser,  der  hørte 
til  to  forskellige  Statsomraader  og  tre  forskellige  Landskaber: 
Liineburg,    Lauenburg    og   Meklenburg,    forskelligartede    og   ind- 

viklede.  Udstrakt  Viden  af  juridisk  Natur  maatte  ledsage  Kund- 
skab til  alle  Former  for  Agerbrug  og  Skovdrift;  Bestemthed  og 
Resoluthed,  Ævne  til  at  leve  sig  ind  i  de  forskelligste  Forhold 
maatte  kræves;  Paapasselighed  og  Flid  var  uomgængelig  nødven- 
dig for  den  der  vilde  bevare  og  forøge  sit  Eje.  Men  heri  bestod 
først  og  fremmest  Andreas  Gottlieb  Bernstorffs  Livsgærning. 


II. 

Da  han  i  1731  skiltes  fra  sin  Broder,  havde  han  opfyldt  Fa- 
miliestatuttets  Paabud  om  „was  gutes  zu  erlernen,  in  Ermangelung 
dessen  er  sich  und  den  Giithern  sehr  schlecht  vorstehen  diirffte". 
Han  havde  set  nok  af  Verden,  og  hans  boglige  Uddannelse  var 
tilstrækkelig  til,  at  han  kunde  indtage  de  „honorable  officia",  som 
hans  Stilling  som  den  ansete  Families  Overhoved  en  Gang  vilde 
forskaffe  ham. 

I  Aarene  indtil  Faderens  Død  hjalp  Andreas  Gottlieb  denne 
med  Godsernes  Bestyrelse,  og  den  2.  April  1733  ægtede  han 
Dorothea  Wilhelmine  von  Weitersheim.  I  Reglen  førte  de  Unge 
Hus  sammen  med  Joachim  Engelche  paa  Gartow  eller  i  Hannover, 
og  før  Faderens  Død  havde  de  faaet  de  tre  af  deres  fire  Børn. 
Efter  Joachim  Engelches  Død  4.  Februar  1737  var  Andreas  Gott- 
lieb Familiens  Senior  og  overtog  i  Kraft  af  Bedstefaderens  testa- 
mentariske Bestemmelser  Gartow,  Dreiliitzow  og  et  Hus  i  Han- 
nover; endvidere  fik  han  som  særlig  fædrene  Arv  Riiting  med  til- 
hørende Gaarde  Steinfurth  og  Wiistmark,  som  Joachim  Engelche 
allerede  1705  havde  arvet,  og  muligvis  endnu  et  Par  Gaarde,  See- 
feld,  Schildberg  og  Didrichshagen,  som  Joachim  Engelche  havde 
erhværvet  1705  og  1726.  Derimod  overtog  Johan  Hartvig  Ernst 
Wotersen,  Wedendorff  og  Hundorff  og  det  Hus  som  Familien  ejede 
i  Lubeck,  og  lagde  hertil  1739  eller  1740  Lensgodset  Stintenburg 
og  det  gamle  Familiegods  Bernstorff  ved  Schallsee  i  Lauenburg.') 

Saaledes  ordnedes  de  vigtigste  Besiddelsesforhold,  og  dermed 
var  de  ydre  Rammer  for  Slægtens  Liv  i  den  følgende  Men- 
neskealder afstukne. 

Andreas  Gottlieb  var  vel  tilfreds  med,  at  det  faldt  i  hans  Lod 
at  blive   hjemme,    medens   Broderen   brød   sig  Vej   ude   i  Verden. 

18' 

Henimod  Slutningen  af  sit  Liv  udtalte  han  sin  Glæde  over,  hvor 
godt  de  havde  passet  hver  til  sin  Stilling,  „Du  som  en  stor  Mi- 
nister til  at  varetage  Nordens  og  Tysklands  Tarv,  jeg  som  en 
Landjunker,  der  har  at  passe  alt  hvad  der  dølger  sig  i  Privat- 
livet. Hvor  lykkeligt,  at  vi  ligner  hinanden  i  Venskab,  i  Iver  for 
at  hjælpe  hinanden  indbyrdes,  i  fuldkommen  Hæderlighed,  og  i 
Ønsket  om  ved  Guds  Barmhjærtighed  at  naa  til  Himlen."') 

Andreas  Gottlieb  Bernstorffs  hjemlige  Gærning  blev  dobbelt 
stor,  fordi  ogsaa  Broderens  Godser  kom  under  hans  Forvaltning. 
I  de  første  Aar  efter  Faderens  Død  havde  Johan  Hartvig  Ernst 
selv  varetaget  sine  Forretninger  ved  Hjælp  af  Keyssler,  der  fra 
Gartow  foretog  stadige  Rejser  til  Wotersen,  Wedendorff  og  Stinten- 
burg  og  var  Mellemmand  mellem  Forvalterne  og  deres  Herre. 
Men  da  Døden  20.  Juni  1743  havde  overrasket  den  Gamle  under 
et  saadant  Ophold  paa  Stintenburg,  og  da  Johan  Hartvig  Ernst 
snart  efter  forlod  Tyskland,  overtog  Andreas  Gottlieb  Bestyrelsen. 
Hværvet  var  langtfra  let;  Johan  Hartvig  Ernsts  Upraktiskhed  i 
alt  hvad  der  vedrørte  Landvæsen  og  Agerbrug,  hans  stadige  Penge- 
mangel, og  fremfor  alt  en  voksende  Uorden  i  hans  Regnskabs- 
væsen voldte  Andreas  Gottlieb  meget  Bryderi.  Men  han  holdt 
taalmodig  ud  og  passede  Broderens  Sager  som  sine  egne.  Foraar 
og  Efteraar  foretog  han  en  grundig  Inspektion  af  alle  Godserne, 
og  hver  Postdag  berettede  han  i  lange  Breve  Broderen  stort  og 
smaat  og  forelagde  ham  enhver  vigtigere  Sag  til  Afgørelse.  Først 
efter  over  tyve  Aars  Forløb  bevægede  Alder  og  Svagelighed  i 
Forbindelse  med  en  vis  Utilfredshed  med  Broderens  Godsforvalt- 
ningsprincipper ham  til  at  lægge  en  Del  af  Ansvaret  og  Arbejdet 
over  paa  sin  ældste  Søn  Joachim  Bechtold,  da  denne  beredte  sig 
til  at  træde  i  hans  Fodspor  som  Efterfølger  paa  Gartow. 

Gennem  Brevene  til  Broderen,  der  er  bevarede  næsten  fuld- 
stændig for  de  otte  og  tyve  Aar  fra  1740 — 68,  lærer  vi  Andreas 
Gottlieb  Bernstorff  at  kende  som  en  utrættelig  virksom  og  meget 
dygtig  Godsejer.^)  Han  føler  Ansvaret  som  Slægtens  Overhoved 
i  stort  og  smaat,  og  ved  at  han  skal  svare  Regnskab  for  sin  For- 
valtning for  sin  Efterslægt.  Idelig  mindes  han  Familiestaiuttets  Bud 
og  manes  ved  de  uudslettelige  Spor  af  Andreas  Gotdieb  den  ældres 
Virksomhed,  som  han  daglig  ser  rundt  om  sig.^^) 

Bedstefaderen   havde  ikke  nøjedes  med  at  samle  de  mange 

Godser  paa  sin  Haand;  trods  sin  store  politiske  Virksomhed 
havde  han  ogsaa  faaet  Tid  til  at  sætte  dem  i  glimrende  Stand  og 
havde  vist  sig  som  en  energisk  og  banebrydende  Administrator 
og  Landmand.  Han  havde  opbygget  ikke  mindre  end  sytten  ny 
Gaarde  rundt  om  paa  Godserne,  Hovedbygninger,  Udhuse,  Vand- 
og  Vindmoller,  Bryggener  og  Brænderier;  han  havde  anlagt  Veje, 
Broer,  Dæmninger  og  Vandafledningskanaler;  først  han  havde 
bragt  Digevæsenet  i  Egnen  om  Gartow  i  forsvarlig  Stand.  Han 
havde  ladet  Jorderne  opmaale  og  bonitere,  og  fremfor  alt  havde 
han  indført  et  nyt  Driftssystem.  Allerede  1706  havde  han  forst 
af  alle  i  disse  Egne  indført  Kobbelbruget  i  Stedet  for  Trevangs- 
systemet.  Forbedringerne  paa  Hovedgaardene  søgte  han  at  ud- 
strække til  Fæstegodset;  i  Fæstekontrakterne  indførte  han  Be- 
stemmelser om  tvungen  Mergling  og  Vandafledning. 

Han  førte  selv  Opsyn  med  hele  Bedriften,  bragte  Orden  i 
Godsregnskaberne,  og  søgte  at  faa  alle  Retsforhold  til  Fæstere  og 
Livegne  nøje  klarede.  Han  greb  personlig  ind  overalt;  de  ugent- 
lige Beretninger  fra  hans  Forvaltere  bærer  stadig  Randbemærk- 
ninger fra  hans  Haand.  Intet  undgik  hans  Opmærksomhed, 
utrættelig  arbejdede  han  paa  at  ordne  og  forbedre.  I  enhver  Hen- 
seende ragede  han  op  over  de  samtidige  nordtyske  Landmænd. 

Det  er  umiskendeligt,  at  dette  Forbillede  virkede  paa  Andreas 
Gottlieb  den  yngre;  tidlig  og  sildig  optoges  han  af  en  lignende 
Virksomhed;  ogsaa  han  ældedes  i  samvittighedsfuldt  Arbejde  og 
virkede  paa  sine  Sønner  som  Eksempel  paa  Arbejdsomhed  og 
Pligtopfyldelse. 

De  tredive  Aar,  i  hvilke  han  var  Herre  paa  Gartow,  var  ikke 
alle  lige  lette.  De  økonomiske  Byrder  fra  Andreas  Gottlieb  den 
ældres  sidste  store  Godskøb  var  endnu  ikke  helt  fjernede,  i  1750 
ophørte  den  store  irlandske  Pension,  og  der  maatte  endnu  i 
Andreas  Gottliebs  Tid  udfores  store  Byggearbejder  paa  Godserne. 
Han  fuldendte  saaledes  Hovedbygningen  paa  Dreiliitzow  og  byggede 
foruden  Skovfogedboliger  Smedier  og  to  andre  Avisgaarde  der; 
ogsaa  paa  Gartow  vidner  Indskrifter  og  Aarstal  paa  en  Række 
Udhuse  om  hans  Virksomhed.')  I  de  samme  Aar  byggede  han 
for  Broderen  Hovedbygningerne  paa  Wotersen  og  Stintenburg, 
men  der  herskede  en  karakteristisk  Uenighed  imellem  dem  om 
Planerne.      Saaledes    forlangte   Johan    Hartvig    Ernst,    da    Talen 

var  om  Stintenburg,   at  Slottet  skulde   lægges  fjærnt  fra  Avlsbyg- 
ningerne   midt   i    en   stor   kostbart  indrettet   Park;   men   Andreas 
Gottlieb   protesterede.      „Der   er   noget   glimrende   ved   at   bygge 
smukt  i  Midten  af  en  Have,  og  en  fremmed  Gæst,  der  kun  dvæler 
et   Par  Dage,   bliver  let  indtaget  deraf,   men   disse  isolerede   Bo- 
liger har  deres  store  Ulæmper  i  det  daglige  Liv;  jeg  foretrækker 
at  bo  saaledes,  at  mine  Folk  kan  faa  fat  i   mig,  da  vi  hvert  Øje- 
blik har  noget  at  sige  hinanden.     Din   Livsførelse,  kære  Broder, 
har  givet   Dig   Smag  for  Luksusgaarde   og  for   de   store   Herrers 
korte  Besøg  paa  Landet,   og  jeg  hverken   forbavser  mig  derover 
eller  fordømmer  det,  men  paa  den  anden  Side   kan  Du  ej   heller 
være   uvidende    om    en    Landjunkers   Stilling;    vi   bygger   for   vor 
Efterslægt,   vi    er  nu  en    Gang  i   Lauenburg,   der  er  en   Provins 
lige   saa   vel    som   Liineburg;    det   er   sandsynligt,   at  vore   Efter- 
kommere blive  ved  at  være   Landjunkere  eller  saa  omtrent,   det 
vil   sige,    at   de   kommer  i  Kollegierne   eller  ind  ved  Landskabet, 
og   under   denne   Forudsætning   er   det   bedre,    at  den   fremtidige 
Herre  til  Stintenburg  bor  saaledes,  at  alt  Opsynet  med  Hushold- 
ningen bliver  let  for  ham  og  hans  Hustru."    „Hvad  der  er  muligt 
og  kan  ske,  skal  ske,  og  jeg  selv  er  for  al  Slags  Behagelighed 
og  Skønhed,  saa  længe  det  kun  ikke  strider  mod  sand  Nytte  eller 
solidere    Bekvemmelighed",    skrev   Andreas    Gottlieb    samtidig   til 
sin    Broder,   da   denne   ønskede    meget   store   og   kostbare  Park- 
anlæg.^)  Men  selv  efter  slige  mere  økonomiske  Principper  kostede 
dog  Nybygninger  og  Haveanlæg  meget,  og  der  krævedes  stadig 
Forbedringer   i   Driften.     Andreas  Gotdieb    den    yngre    var   ivrig 
efter   at   drage    Nytte   af  ethvert    Fremskridt  i   Landvæsenet,    og 
igennem  hans  Breve  faar  vi  Indblik  i  et  stærkt  fremadskridende 
nordtysk  Driftsystem.    Han  fulgte  ivrig  med  den  tyske  Landbrugs- 
litteratur  og  fik  gennem  sin  Broders  Sendinger  ogsaa  noget  at  vide 
om    den    engelske  og   fransk-schweitziske.     Hvor  han   traf  uden- 
landske Landmænd,  var  han  altid   paa   Færde  for  at   spørge   nyt. 
Han  forskrev  ny  Græsarter,   Frø  dl  Rodfrugter  og  kostbart  Saa- 
korn    fra    England    og    Holland,    ligesom    han    aarlig   fik   tilsendt 
Blomsterplanter  og  Stiklinger  fra  de  samme  Lande.     Paa  Heste- 
opdrætning  og  Kvægavl  lagde  han  særlig  Vægt;   der  var  fra  Bedste- 
faderens Tid  Stutterier  paa  Gaardene;  paa  de  flade  Marker  rundt 
om  Dreiliitzow,  Wotersen  og  Wedendorff  færdedes  et  Tillæg  af 

udsøgte  Hoppe-  og  Hingstføl,  som  var  Genstand  for  Andreas 
Gottliebs  nøjagtige  Eftersyn  paa  hans  aarlige  Rejser;  der  hentedes 
nye  Stodhingste  fra  Holsten  og  fra  Frederiksborg  Stutteri.  For 
Forbedring  af  Kvæget  sorgedes  der  ved  Tilførsel  af  Køer  og  Tyre 
fra  Holsten  og  Slesvig,  senere  fra  Bornholm  og  fra  de  moltkeske 
Godser  paa  Sælland.  Der  prøvedes  ny  Plove  og  Vogne  paa 
Gaardene,  forsøgtes  gode  Raad  fra  nær  og  fjærn  ved  Aftærskning 
af  Korn  og  ved  Opbevaring  af  Frugt. 

Skovdriften  var  i  stærk  Udvikling  i  Hannover  og  dets  Nabo- 
lande, og  det  ses,  at  Andreas  Gottlieb  fulgte  godt  med  de  for- 
skellige Planer  til  en  mere  rationel  Drift,  der  dels  udkom  i  Trykken, 
dels  forelagdes  Regeringen  i  Hannover  eller  Stænderne  i  Celle, 
men  han  synes  ikke  at  have  været  ivrig  Reformator  paa  dette 
Omraade,  selv  om  han  vaagede  nøje  over,  at  Skovene  hverken 
forhuggedes  af  hans  Godsbetjente  eller  Bønder.  Men  han  plantede 
efter  Fideikommissets  Befaling  og  søgte  særlig  at  udvikle  Ege- 
bestanden  i  Gartows  Skove;  omkring  1720  havde  der  været  saa 
knap  Tid  paa  Egetommer,  at  Andreas  Gottlieb  den  ældre  havde 
fastsat  strænge  Regler  for  Salg  eller  Bortskænkning  af  Gavntræ 
af  Eg;  det  skulde  henstaa  til  Brug  ved  Familiens  egne  Bygge- 
arbejder. For  Vildtbestanden  nærede  Bernstorff  stor  Interesse, 
han  glædede  sig  naar  Antallet  tog  kendelig  til,  men  hans  og  hans 
Bønders  Kornmarker  var  ham  dog  kærere  end  Vildtet,  og  han 
var  stadig  paa  Pletten  for  at  nedslaa  Vildsvin  eller  Hjorte  naar 
de  hærgede  det  dyrkede  Land. 

Denne  forstandige  paapassende  Drift  gav  i  Aarenes  Løb  de 
anvendte  Penge  igen,  men  der  var  haarde  Overgangsaar.  Der 
var  særlig  paa  Gartow  flere  Gange  slem  Misvækst,  blandt  andet 
paa  Grund  af  Elboversvømmelser,  men  værre  end  noget  andet  var 
Kvægsygen,  der  i  enkelte  Aar  bortrev  Hundreder  af  Kvæghøveder, 
halverede  Bestanden  paa  flere  af  Godserne,  og  ruinerede  hele  Lands- 
byer, til  Trods  for  at  de  bernstorffske  Godser,  hvad  Andreas  Gott- 
lieb Bernstorff  idelig  takkede  Gud  for,  var  forholdsvis  forskaanede. 
Da  søgte  man  fortvivlet  efter  ny  Raad;  fremmede  Lægeboger, 
Recepter  der  vandrede  fra  Haand  til  Haand,  kloge  Mænds  og 
kloge  Koners  Medikamenter,  alt  prøvedes  forgæves,  og  selv  den 
nøgterne  Andreas  Gottlieb  kunde  tro  de  mærkeligste  Forklaringer 
om  Sygdommens  Oprindelse.     „Hvordan  det  nu  end  er",  skrev 

han  en  Gang  dybt  rystet  til  sin  Broder,  „saa  har  den  gamle  Busch 
og  andre  allerede  for  flere  Aar  siden  gjort  den  samme  Iagttagelse, 
og  med  deres  egne  Øjne  set  at  en  Taage  i  Form  af  en  Tordensky 
er  kommen  fra  de  smittede  Steder,  er  drevet  et  Stykke  Vej,  til- 
sidst  har  sænket  sig  ned,  har  udbredt  sig,  og  endelig  er  forsvunden 
over  Marker  og  Enge,  hvor  saa  kort  efter  Sygdommen  har  ytret 
sig.  Man  har  ikke  færre  Eksempler  paa,  at  hele  Hjorder  af  sundt 
Kvæg  er  løbet  sammen  paa  én  Gang,  har  brølet,  holdt  Snuderne 
i  Luften,  har  snuset  efter  Vinden,  og  den  følgende  Dag  er  begyndt 
at  blive  syge,  og  hvis  vore  legemlige  Øjnes  Svaghed  tillod  det, 
tvivler  jeg  ingenlunde  paa,  at  man  i  denne  Taage  vilde  se  Døds- 
engelen efter  den  Almægtiges  Bud  gaa  fra  et  Sted  til  et  andet 
for  ved  disse  Slag  at  forsøge  at  vække  den  syndefulde  Verden  op 
af  dens  forbryderske  Sløvhed."  ^) 

Under  slige  Ulykker  standsede  al  økonomisk  Fremgang,  og 
der  maatte  gribes  dybt  i  det  Reservefond  som  efter  Fideikommis- 
sets Bud  var  tilvejebragt  ved  aarlige  Henlæggelser. 

Men  i  saadanne  vanskelige  Tider  kom  Andreas  Gottlieb  Bern- 
storffs Forhold  overfor  Bøndenæ  rigtig  frem.  I  de  gode  Dage 
var  han  overfor  dem  som  overfor  sine  Tjenestefolk  nøje- 
regnende og  stræng,  vistnok  til  sine  Tider  kort  for  Hovedet,  og 
han  kunde  slynge  kraftige  Formaninger  og  hæftige  Vredeslyn  over 
Synderes  Hoveder.  Men  naar  der  var  Nød  paa  Færde,  skød  han 
sine  egne  Bekymringer  til  Side;  da  glædedes  han  over,  at  han  og 
Broderen  havde  Midler  til  at  hjælpe  Bonderne,  uddelte  med 
rundelig  Haand  Korn  til  Udsæd  og  Brød,  og  fyldte  de  tomme 
Stalde  med  gode  Høveder.  Om  haarde  Foranstaltninger  mod 
Bønderne  for  at  inddrive  Afgifter  er  der  saa  godt  som  aldrig  Tale; 
naar  han  var  efter  dem,  var  det  fordi  de  spillede  og  drak,  levede 
usædeligt  eller  ikke  passede  deres  Arbejde.  Men  nu  og  da  stødte 
han  dog  sammen  med  sine  Bønder;  i  Lancken,  der  hørte  til  Wo- 
tersen,  og  i  Prezelle,  tæt  ved  Gartow  rejste  Bønderne  Proces  om 
Afgifter  og  Omfanget  af  de  godsherrelige  Retttigheder  og  forfulgte 
Sagen  gennem  alle  Instanser,  efter  Andreas  Gottliebs  Sigende  op- 
hidsede af  enkelte  Urostiftere  og  snedige  Advokater.  I  Lancken, 
et  Gods  der  laa  midt  inde  i  Lauenburg,  men  en  Tid  hørte  til 
Holsten,  var  det  en  meget  gammel  Strid;  saa  tidlig  som  i  1728—29 
havde  Joachim  Engelche  maatte  bede  Kong  Frederik  IV.  af  Dan- 

mark  gribe  ind  mod  Bønderne,  der  gjorde  ligefremt  Mytteri,  næg- 
tede at  betale  Afgift  og  jog  de  bernstorffske  Godsbetjente  bort, 
ja  endog  udskældte  Godsejeren  paa  det  groveste.  Saa  galt  gik 
det  vel  ikke  siden,  men  der  var  Opsætsighed  og  Chikane  nok.') 
I  saadanne  Tilfælde  flammede  Andreas  Gottliebs  Vrede  højt  og 
han  brugte  stærke  Ord  om  Ondskab  og  Dumhed,  men  hvor  det 
var  muligt,  gik  han  dog  gærne  paa  Forlig  med  Bønderne,  og  søgte 
ikke  Hævn  over  dem  naar  Sagen  gik  dem  imod.  Alt  Bonde- 
plageri, Vold  eller  blot  Uret  og  Overgreb  fra  Herremændenes 
Side  fordømte  han  stærkt,  og  samtidig  med  at  han  af  økonomiske 
Grunde  var  imod  at  bortforpagte  noget  Gods,  afholdtes  han  til- 
lige derfra  ved  Tanken  om,  at  Bønderne  skulde  prisgives  til  en  For- 
pagters Vilkaarlighed.  Denne  Betragtning  delte  han  med  Johan 
Hartvig  Ernst  Bernstorff,  men  der  var  i  øvrigt  dog  ikke  ringe 
Forskel  i  deres  Opfattelse  af  Bønderne.  Johan  Hartvig  Ernst 
nærede  langt  større  Respekt  for  disses  Menneskeværdi  end 
Broderen.  Andreas  Gottlieb  Bernstorff  var  god  mod  sine  Bøn- 
der af  Kristenpligt  og  Godsindethed,  Johan  Hartvig  Ernst  tillige 
af  almindelig  Humanitet.  Andreas  Gottlieb  vilde  raade  patriar- 
kalsk og  myndigt,  hvor  Johan  Hartvig  Ernst  respekterede  den 
menneskelige  Frihed  og  Selvbestemmelse.  Det  gav  jævnlig  An- 
ledning til  Konflikter.  Naar  Andreas  Gottlieb  vilde  nægte  livegne 
Bønder  fra  Broderens  Godser  Giftermaalstilladelse  eller  hindre  en 
ung  Karl  eller  Pige  at  flytte  bort  til  Byerne,  modsatte  Johan 
Hartvig  Ernst  sig  ofte  denne  Haardhed  og  ophævede  Forbudet. 
I  Reglen  var  Andreas  Gottliebs  Bevæggrund  ikke  Lunefuldhed 
eller  selvisk  Interesse.  Da  han  en  Gang  nægtede  en  Pige,  der 
havde  faaet  et  uægte  Barn,  Tilladelse  til  at  ægte  Barnefaderen, 
paaberaabte  han  sig  saaledes  moralske  eller  religiøse  Grunde,  og 
erklærede  at  Bønderne  var  hans  Børn  og  skulde  behandles  der- 
efter.-) 

Hans  Strænghed  som  hans  Humanitet  bares  oppe  af  en  moralsk 
Ansvarsfølelse,  der  ogsaa  bragte  ham  til  at  forsørge  gamle  Tjenere  til 
deres  Dødsdag.  Han  forsøgte  at  forene  Godsherrens  og  Bøndernes 
Interesser  og  gøre  deres  Liv  saa  lykkeligt  som  muligt,  men  de  Tan- 
ker om  en  Emancipation  af  Bønderne,  der  begyndte  at  røre  sig 
rundt  om,  var  ham  aldeles  fremmede. 

Begge  Brødrene  interesserede  sig   lige    saa   stærkt    for  Bon- 

dernes  aandelige  Vel  som  for  deres  timelige;  men  naar  de  var 
ivrige  for  at  ophjælpe  Skole-  og  Kirkevæsen  paa  Godserne,  var 
det  mest  af  religiøs  Interesse.  Almueskolen  gav  den  Gang  væ- 
sentlig kun  Religionsundervisning,  kun  paa  Gartow  undervistes  til- 
lige foruden  i  lidt  Læsning  og  Skrivning  i  „Arithmetica"  og  Be- 
gyndelsesgrundene i  et  Par  andre  Fag.  Rundt  om  paa  Godserne 
byggedes  Skoler ;  Kirkerne  udbedredes,  og  Præst  og  Degn  fik  Løn- 
ningstillæg,  men  samtidigt  strængt  Tilhold  om  at  passe  deres  Gær- 
ning,  ikke  forsømme  Skolen  for  Kroen,  glemme  de  præstelige 
Husbesøg  eller  afjaske  Søndagsprædikenen.  Der  var  baade  paa 
Gartow  og  paa  Wotersen  en  Skole-  og  Kirkekasse,  der  fik  fast 
aarligt  Tilskud,  ligesom  den  „Armenkasse"  hvoraf  den  betydelige 
Godgørenhed  overfor  de  fattige  paa  Godserne  udrededes.  Ved 
glædelige  Begivenheder  i  Slægten,  som  Tak  til  Gud  naar  Kvæg- 
sygen var  gaaet  Hus  forbi  eller  Elben  rettidig  havde  draget  sit 
Vand  tilbage  fra  Engene,  fik  disse  Kasser  store  ekstraordinære 
Tilskud.  Man  fulgte  i  denne  Henseende  ligesaa  Bedstefaderens 
Eksempel.  Han  havde  været  i  høj  Grad  godgørende,  havde  op- 
rettet Stiftelser  og  Legater  ikke  olot  for  Slægten  og  Godsets  Be- 
boere, men  f.  Eks.  tillige  et  stort  Legat  til  Understøttelse  for  unge 
Studerende.^) 

Trods  alle  Vanskeligheder  fik  Andreas  Gottlieb  Bernstorff 
rundelig  Frugt  af  sit  Arbejde,  selv  om  der  var  Tider  hvor  han 
jamrede  stærkt.  Midt  i  1740erne  havde  han  Overskud  hvert  Aar 
og  „stod  sig  ved  Guds  Hjælp  godt  nok  til,  at  han  kunde  tillade  sig 
alle  de  Behageligheder,  Bekvemmeligheder  og  Nydelser  som  en 
hannoveransk  Adelsmand  udenfor  Statstjeneste  kunde  ønske,  naar 
han  da  ikke  vilde  gøre  Dumheder  eller  udmærke  sig  ved  latter- 
lig Forfængelighed".  Men  en  halv  Snes  Aar  senere,  da  begge 
hans  Sønner  tærede  paa  ham,  erklærede  han,  at  han  var  fattig 
som  en  Kirkerotte  og  undertiden  ikke  havde  10  Daler  i  sin  Penge- 
kasse; han  maatte  snart  sælge  sit  Forspand  og  sine  Jagthunde, 
„de  to  Ting  der  endnu  ydede  ham  en  uskyldig  Glæde",  og  sine 
Rideheste.-)  I  de  følgende  Aar  gik  det  atter  op  ad  Bakke ;  i 
Treserne  omtalte  han  i  Reglen  sin  Status  med  Tilfredshed,  og 
ved  sin  Død  var  han  en  holden  Mand,  der  havde  forøget  Fa- 
miliens Ejendom,  selv  om  han  ikke  havde  samlet  store  Rigdomme. 

Men  dette  havde  ej  heller  været  hans  Formaal;  hans  Livsanskuelse 
og  Levevis  fjærnede  ethvert  Ønske  derom. 

Andreas  Gottlieb  Bernstorff  hævdede  stedse,  at  man  maatte 
omgaas  husholderisk  med  hvad  der  var  givet  en  af  Gud  og  overleveret 
fra  ens  Fædre.  Han  fremhævede  Faren  ved  alt  for  stor  Rigdom 
og  attraaede  kun  jævn  Velstand  og  Sikkerhed  mod  tilstødende 
Uheld.  Havde  han  dette,  saa  var  han,  som  han  kaldte  sig  selv 
„un  gentilhomme  å  son  aise,  au  dessous  de  l'envie  et  au  dessous 
de  tous  les  besoins".  Han  misundte  aldrig  Broderen  hans  mere 
glimrende  Stilling,  men  fremhævede  altid  dens  Farer,  og  erklærede 
at  han  aldrig  vilde  spille  Ligemand  med  Grever  og  Fyrster.  Da 
han  1767  sammen  med  Johan  Hartvig  Ernst  Bernstorff  blev  op- 
højet i  den  danske  Lensgrevestand,  nægtede  han  derfor  tro  mod 
sine  Principper  at  anlægge  Titlen,  og  kun  hans  snart  efter  følgende 
Dod  fjærnede  de  Vanskeligheder  der  kunde  følge  heraf  for  ham 
og  hans  to  Sønner  der  saa  anderledes  paa  Sagen.')  Andreas 
Gottlieb  yndede  at  betegne  sig  som  en  simpel  Landjunker,  „ude 
fra  Bondelandet",  som  vi  vilde  sige;  ofte  var  det  i  Spøg  for  at 
stille  sig  i  Modsætning  til  Broderen,  men  han  følte  sig  i  Virke- 
ligheden kun  rigtig  vel  naar  han  kunde  træde  med  sine  svære 
Støvler  paa  sin  egen  Jord  og  ikke  skulde  bevæge  sig  i  Pynt  og 
Puds  ved  Hove.  Helst  boede  han  paa  Landet;  indtil  sidst  i  1740- 
erne  tog  han  i  Reglen  Vinterbolig  i  Hannover,  men  det  var  til- 
sidst  kun  for  sine  Børns  Opdragelses  Skyld,  og  da  de  kom  hjemme- 
fra, boede  han  Aaret  rundt  paa  Gartow  og  kom  kun  til  Byen  i 
Forretninger.  Saa  vidt  muligt  undgik  han  at  komme  til  Hove;  en 
Gang  da  hans  Broder  bebrejdede  ham  dette,  svarede  han,  at  jo 
heldigvis  ingen  Hofcharge  nødte  ham  dertil.  „Enhver  er  stærkt 
optaget  af  sig  selv,  og  hvis  jeg  ikke  viser  mit  Ansigt,  saa  husker 
ingen  paa  dets  Tilværelse.  De  ny  Dragter  tynger  mig,  jeg  keder 
mig  ved  Spillebordet,  jeg  gaar  ikke  i  Theatret,  og  Hofmandsma- 
sken  passer  ikke  for  mit  Ansigt."  Under  det  videre  Brevskifte 
herom  fremhævede  han  Forskellen  mellem  hans  og  Broderens 
Levevis.  „Du  er  en  Verdensmand  (i. god  Betydning  af  Ordet  og 
ikke  i  Modsætning  til  Kristen,  som  der  jo  her  ikke  er 
Tale  om),  jeg  ikke;  Du  søger  Din  Fornøjelse,  Din  Hvile  og  Din 
Tryghed    i    diplomatiske    Forhandlinger,    i  Statssager,    i    al   Slags 

Hurlumhej,  jeg  i  Læsning  af  Brockes*),  i  Jagt,  i  landlige  Sys- 
ler. Du  holder  af  det  straalende  Hofliv,  af  Fester  og  Skuespil, 
og  det  gør  jeg  slet  ikke;  hvad  der  adspreder  og  optager  mig,  keder 
Dig  og  omvendt;  vi  vilde  være  lige  ulykkelige,  hvis  vi  uden  at 
forandre  Tænkemaade  skulde  skifte  Stilling,  og  kort  sagt,  Du  er 
skabt  for  Din  Stilling,  kære  Broder,  som  jeg  for  min.''^) 

Bernstorffs  daglige  Liv  svarede  til  det  Billede,  han  her  op- 
rullede, og  Hjemmet  paa  Gartow  i  hans  Tid  bar  et  Præg  der 
var  vidt  forskelligt  ikke  blot  fra  Broderens  i  den  store  Verden, 
men  ogsaa  fra  største  Parten  af  Datidens  tyske  Adels. 

Hovedindtrykket  er  Arbejde  , og  Regelmæssighed;  Aaret  for- 
løb indenfor  de  samme  Rammer.  Andreas  GottHeb  maatte  op- 
holde sig  meget  udenfor  Hjemmet.  To  Gange  om  Aaret  foretog 
han  en  fjorten  Dages  eller  tre  Ugers  Inspektionsrejse  rundt  paa 
Godserne,  i  Reglen  om  Foraaret  i  Maj — Juni  og  Efteraaret  i  Sep- 
tember— Oktober;  undertiden  endnu  en  Gang  midt  om  Sommeren, 
især  efter  atjohan  Hartvig  Ernst  Bernstorff  havde  taget  Ophold  i  Kø- 
benhavn og  i  Juli  eller  August  kom  paa  Besøg  til  Gartow  og 
skulde  tilse  Wotersen  eller  Stintenburg.  Dernæst  kaldte  Land- 
dagene i  Celle  eller  Meklenburg,  Forhandlinger  i  Hannover,  mange 
Forretninger  i  Hamburg  eller  Rostock  ham  jævnlig  ud  paa  Rejser. 
Under  Arvefølgekrigen  og  Syvaarskrigen  blev  Opholdet  borte  fra 
Hjemmet  ofte  af  maanedlang  Varighed;  i  1757  maatte  han  som 
Krigsraad  opholde  sig  fra  August  til  December  i  Celle  eller  Liine- 
burg  for  at  staa  den  stænderske  Provinsdirektør  bi  ved  Fordelin- 
gen af  de  Krigskontributioner  som  de  fjendtlige  franske  Hære 
havde  udskrevet.  Men  ogsaa  udenfor  Hjemmet  undgik  Andreas 
Gotdieb  saa  meget  som  muligt  Selskabelighed;  helst  gæstede  han 
en  enkelt  Ven  eller  Slægtning  eller  saa  et  Par  Kolleger  ved  sit 
Bord,  fra  store  støjende  Gilder  holdt  han  sig  borte,  „han  hadede 
at  overfyldes  med  Vin  eller  Mad".  Hjemme  gled  Dagene  med 
ensformigt  Arbejde,  fra  han  om  Morgenen,  om  Sommeren  ofte 
ved  Solopgang,  satte  sig  ved  sit  Skrivebord,  til  han  om  Aftenen 
lagde  sig  tidlig,  træt  af  at  farte  om  paa  Godserne  eller  af  slid- 
somt Regnskabsopgør  og  Brevskriveri.  Faa  Adspredelser,  i  Reg- 
len  kun  Jagt    og    Læsning    afbrød    dette    ensformige    Arbejdsliv. 

*)  En  den  Gang  populær,  halvt  moraliserende,  halvt  underholdende  tysk 
Forfatter. 

Bernstorff  trængte  til  Bevægelse,  blodrig  og  kraftig  som  han  var, 
og  han  var  gladest  hver  Gang  han  sad  i  Sadlen  paa  sin  svære,  i 
Reglen  isabellafarvede  Hingst  og  for  rundt  over  Markerne  eller 
langt  ind  i  Skovene  for  at  tilse  Folk  og  Fæ.  Helst  undgik  han 
at  lade  sit  Firspand  slæbe  sig  i  en  tung  Karosse  ad  de  „afskyelige 
Veje",  naar  han  skulde  i  Forretninger  til  Lentzen,  Luckow  eller 
Luneburg.  Friluftslivet  paa  Jagten  var  ham  kært,  skønt  han  altid 
mindedes  Bedstefaderens  Advarsel  mod  den  vilde  Jagtlidenskab 
der  var  Adelens  Skødesynd;  han  var  stolt  af  sin  gode  Jagt  paa 
Vildsvin  og  glad  for  hvert  Gevir,  han  bragte  hjem.  Men  der  var 
halve  Aar,  i  hvilke  han  ikke  undte  sig  en  Dags  Jagt,  men  sad  bun- 
den til  Skrivebordet,  skrivende  til  sin  Broder  „im  Vorrath"  før 
Postens  Ankomst  eller  hastig  besvarende  ankomne  Breve.  Hans 
Part  af  Bernstorffernes  efterladte  mægtige  Brevsamling  er  stor,  og 
vi  kan  let  tro  Andreas  Gottlieb  Bernstorff,  naar  han  fortæller  at 
han  har  siddet  fra  Kl.  5  til  Kl.  2  for  at  klare  en  enkelt  Post, 
eller  i  fjorten  Dage  har  expederet  over  300  Breve.  Han  havde 
ligesom  sin  Broder  svært  ved  at  benytte  andres  Hjælp,  kun  det 
selvgjorte  fandt  de  velgjort,  og  efter  Keysslers  Død  havde  han 
ingen  Sekretær,  før  hans  ældste  Søn  tyve  Aar  efter  tog  fast  Op- 
hold i  Hjemmet. 

Men  det  stillesiddende  Liv  tog  paa  den  livskraftige  Mand, 
han  blev  for  svær,  og  fra  at  være  bomstærk  blev  han  svag,  „den 
gyldne  Aare"  og  Stensmerter  ledsagede  hos  ham  Slægtens  Gigt. 
Derfor  bad  hans  Hustru  jævnlig  Johan  Hartvig  Ernst  om  at  lægge 
Pres  paa  hendes  Mand  for  at  faa  ham  ud  af  Stuen  til  styrkende 
Bevægelse  i  fri  Luft. 

Læsning  var  ved  Siden  af  Jagt  Andreas  Gottliebs  bedste  Ad- 
spredelse. Han  fulgte  med  de  boglige  Nyheder  som  Venner  i 
Hannover  og  Celle,  Schrader  i  England  eller  Broderen  i  Udlandet 
tilsendte  ham.  Hans  Smag  var  praktisk;  han  læste  helst  Land- 
væsens-, økonomiske  og  politiske  Pjecer,  sjælden  Romaner,  og 
kun  ved  særlige  Foranledninger  Digte  og  Skuespil.  Hans  Hustru 
paavirkede  stærkt  hans  Smag.  I  de  lange  Vinterdage  og  -Aftener, 
naar  Elbens  Stigen  eller  Is  og  Sne  indespærrede  dem  paa  Gar- 
tow,  udfyldtes  deres  Samliv  af  Læsning  eller  Samtale;  det  prak- 
tiske Stof,  som  Bernstorff  selv  hidfortc.  suppleredes  af  hans  Hu- 
strus religiøse  Læsning. 

Den  Ro,  der  hvilede  over  Gartow,  passede  til  Andreas  Gott- 
liebs Natur;  men  naar  Stilheden  blev  saa  dyb,  at  den  kraftige 
Mand  dæmpede  sin  stærke  Stemme  og  gjorde  sine  Trin  lette  saa 
snart  han  forlod  sin  egen  Stue,  da  skyldtes  det  dog  mest  hans 
Hustru,  thi  fra  hende  udstrømmede  en  endnu  dybere  Stilhed. 


III. 

Andreas  Gottlieb  Bernstorffs  og  Dorothea  Wilhelmine  von 
Weitersheims  Ægteskab  var  overordentlig  lykkeligt,  og  den  aldrig 
svigtende  Kærlighed,  Andreas  Gottlieb  nærede  til  sin  Hustru,  for- 
klarer, at  han  formaaede  at  bøje  sin  fuldblodige  Natur  under  det 
Tryk,  hun  lagde  over  deres  Hjem.^) 

Allerede  da  Brødrene  Bernstorff  1728 — 29  lærte  Dorothea 
Wilhelmine  von  Weitersheim  at  kende  i  Tiibingen,  var  hun  meget 
svag  af  Helbred;  i  Trediverne,  da  hun  fødte  sin  Mand  fire  Børn, 
var  Helbredet  vistnok  noget  bedre,  men  fra  Fyrrernes  Begyndelse 
forbandt  der  sig  med  en  Hovedpme,  hun  havde  lidt  af  fra  Barns- 
ben, Lidelser  i  Bryst  og  Underliv  der  helt  nedbrød  hendes  Hel- 
bred. Hun  var  idelig  sengeliggende,  Hovedpinen  kunde  vare  uge- 
vis og  ledsagedes  af  Opkastninger  og  voldsomme  Mavesmerter; 
der  var  Dage  hvor  hun  kun  nød  lidt  Kaffe,  Uger  hvor  hun  kun 
tog  lidt  flydende  Næring  til  sig.  Lange  Tider  ad  Gangen  forlod 
hun  ikke  sine  Værelser,  og  i  Maaneder  saa  hendes  Mand  og  Børn 
hende  ikke  ved  Bordet.  Hendes  Sygeleje  blev  Husets  Midtpunkt, 
og  da  levede  hendes  Mand  og  Børn  mest  sammen  med  hende  i 
det  dunkle  Værelse,  hvor  alt  stærkt  Dagslys  holdtes  ude.  Dette 
udelukkede  al  Selskabelighed  og  gav  Gartow  en  hel  anden  Ka- 
rakter end  andre  Adelsslotte,  hvor  urolig  Selskabelighed  var  en  kær- 
kommen Adspredelse  af  Landlivets  Ensformighed.  Fra  1740  er 
der  vistnok  ikke  holdt  et  eneste  Selskab  paa  Gartow.  Andreas 
Gottlieb  Bernstorff  har  næppe  haft  stærke  Ønsker  derom,  skønt 
han  var  en  selskabelig  Natur  og  ikke  foragtede  Guds  gode  Gaver, 
men  glædedes  ved  et  god<-  Bord  med  Vildt  fra  Skovene,  Grønt  og 
Frugt  fra  Haven  og  god  Vin  fra  de  dybe  Kældere,  der  aarlig  for- 
synedes ved  Sendinger  fra  Johan  Hartvig  Ernst  og  dennes  For- 
bindelser i  Udlandet.     Men  Ensomheden  paa  Gartow  blev  meget 

Stor;  med  Omegnens  Adel  var  der  ingen  Omgang,  de  fleste  Mænd 
stod  for  lavt  i  Dannelse,  og  det  var  mest  gennemrejsende  Slægt- 
ninge, Embedsmænd  fra  Hannover  eller  Meklenburg,  enkelte  af 
Omegnens  Præster  og  Læger,  Amtmænd  eller  Fogder  der  sad  til 
Bords  paa  Gartow.  Kvindeligt  Besøg  kom  der  saa  godt  som  al- 
drig; Fru  Bernstorff  var  helst  fri.  Hun  havde  altid  villet  være 
ensom;  hendes  faa  Barndomsveninder  var  døde  eller  boede  alt  for 
fjærnt,  og  ny  Bekendtskaber  stiftede  hun  ikke.  I  nogle  Aar 
boede  Andreas  Gottlieb  Bernstorffs  Faster  Eleonore,  der  havde 
været  gift  med  Hr.  von  Steinberg  til  Bruggen,  paa  Gartow,  efter 
at  være  bleven  skilt  fra  ham  paa  Grund  af  hans  Utroskab,  men 
hun  døde  allerede  1743;  senere  var  Andreas  Gottliebs  Søster  Elisa- 
beth nu  og  da  Gæst,  ligesom  to  gamle  Veninder  Frøken  Schultz  og 
Frøken  von  Jagow,  men  de  kom  sjældnere  og  kun  kort  ad  Gangen. 
Andreas  Gottlieb  Bernstorff  var,  da  Hustruens  Svagelighed  tog 
til,  meget  ked  af  at  hun  maatte  være  saa  meget  ene,  men  hun 
var  ikke  at  bevæge  til  at  tage  en  Selskabsdame.  Hun  var  vanske- 
lig at  omgaas,  havde  Sky  for  at  tage  mod  Hjælp  af  nogen  der 
ikke  direkte  hørte  til  hendes  Tyende;  naar  hun  var  lidende,  vilde 
hun  ikke  se  et  Menneske,  og  i  det  hele  vilde  hun  helst  have  Ro 
til  at  læse  og  skrive  og  være  ene  med  sine  Tanker.  Hun  var 
meget  kritisk  overfor  andre  Mennesker  og  stillede  store  Fordrin- 
ger til  deres  Underholdning  og  Karakter;  de  skulde  næsten  kunne 
gætte  hendes  Tanker,  og  deres  Anskuelser  og  Interesser  særlig  i 
religiøs  Henseende  skulde  svare  saa  nøje  til  hendes  egne,  at  det 
aldrig  lykkedes  at  finde  nogen  der  passede  til  at  være  om  hende.') 

Til  denne  alvorlige  Grundstemning  svarede  Fru  Bernstorffs 
strænge  Religiøsitet.  Allerede  i  Tiibingen  havde  denne  gjort  et 
stærkt  Indtryk  paa  Johan  Hartvig  Ernst  Bernstorff,  og  den  var 
ikke  svækket  i  Aarenes  Løb.  Hendes  Tro  var  snarere  bleven 
fastere  og  gennemtrængte  helt  det  daglige  Liv. 

Vi  har  faaet  Indblik  i,  hvorledes  Johan  Hartvig  Ernst  Bern- 
storffs religiøse  Standpunkt  udviklede  sig  i  disse  Aar,  men  især 
af  hans  Broders  Breve  til  ham  lærer  man  det  religiøse  Liv 
at  kende  der  udfoldede  sig  paa  Gartow.  Sammenholder  vi  alt 
dette,  faar  vi  en  klar  Fremstilling  om  den  bernstorffske  Kristen- 
dom som  Slægten  bragte  med  sig  til  Danmark. 

Det   var   utvivlsomt  Dorothea  Wilhelmine   von    Weitersheim 

der  tilførte  Kredsen  de  stærkeste  religiøse  Impulser;  hun  traf 
baade  hos  sin  Mand  og  hos  sin  Svoger  en  Modtagelighed  der 
stammede  fra  Familiens  hæderlige  og  fromme  Traditioner,  men 
medens  Svogerens  Kristendom  stod  sin  Prøve  i  det  deistiske  og 
materialistiske  Paris,  udvikledes  Andreas  Gottliebs  under  det  ro- 
lige Liv,  hvor  hans  naturlige  Retskaffenhed  og  Sandhedskærlighed 
var  hans  faste  Ledestjærne.  At  pietistisk  Paavirkning  ikke  har 
manglet,  viser  Elisabeth  von  Bernstorffs  Omvendelseshistorie,  og 
den  ømfindtlige  Samvittighedsfuldhed,  hvormed  Dorothea  von 
Weitersheim  allerede  i  Tiibingen  vaagede  over  alle  Dagliglivets  Smaa- 
ting,  tyder  paa,  at  ogsaa  hun  har  været  pietistisk  berørt.  I  1740- 
erne  vides  det  at  man  paa  Gartow  interesserede  sig  for  Virk- 
somheden i  Halle.  Da  Johan  Hartvig  Ernst  Bernstorff  i  1743 
skulde  til  Paris,  var  det  ikke  blot  Andreas  Gottlieb  der  æng- 
stedes for  hans  Sjæls  Frelse,  ogsaa  hans  Søster  Elisabeth  drøftede 
med  Familiens  Sjælesørger  i  Hannover,  den  bekendte  Præst  Jacobi, 
det  samme  Spørgsmaal.  Man  søgte  Klarhed  om,  hvorvidt  det  i 
Bibelen  var  forbudt  den  sande  Kristne,  naar  han  kunde  undgaa 
det,  at  færdes  i  et  saadant  Vantroens  Babel  som  Paris;  baade 
Jacobi  og  Elisabeth  Bernstorff  fandt,  at  det  hørte  til  de  Ting  der 
ikke  var  forbudte,  og  som  enhver  maatte  afgøre  med  sin  Samvit- 
tighed; ingen  af  dem  vilde  fraraade  Johan  Hartvig  Ernst  Bernstorff 
at  tage  en  Kamp  op  der.')  Ved  enhver  saadan  Familieanledning 
eller  efter  Læsning  af  ny  religiøse  Skrifter  udviklede  der  sig  en 
levende  religiøs  Drøftelse  i  den  bernstorffske  Kreds.  Andreas 
Peter  Bernstorff  siger  om  sin  Moder,  at  Religionen  udgjorde  hendes 
Hovedsyssel  og  at  hun  uafbrudt  anstillede  Betragtninger  over 
den.  Hovedtrækkene  af  hendes  Væsen  var,  bemærkede  han 
tillige,  foruden  en  kvindehg  Finfølelse  „levende  Indbildningskraft, 
udmærket  Hukommelse  og  mere  Fasthed  i  Sjælen  end  kvindelig 
Ømhed".-)  Hendes  Tro  var  ikke  en  uklar  Hengivelse;  hun  for- 
dybede sig  i  Problemer  om  Kristendommens  Virkning  paa  den 
Enkelte  og  paa  hele  Samfundet,  og  hun  viste  sin  „Fasthed  i  Sjæ- 
len" ved  uvægerlig  at  gennemføre  sine  Principper  i  Livet.  Naar 
hun  i  sin  Ensomhed  havde  tumlet  med  religiøse  Spørgsmaal,  fyldte 
hun  Brevene  til  sin  Svoger  eller  til  Jacobi,  til  Schrader  i  London 
eller  andre  Fortrolige  dermed;  kun  en  stadig  strømmende  religiøs 
Optagethed  tilfredsstillede  hende.  Der  synes  os  at  være  saare  liden 

Saft  Og  Kraft  i  denne  religiøse  Tankevirksomhed,  der  strømmer 
over  af  de  alleralmindeligste  Ord  om  Guds  Godhed  og  Menne- 
skers Synd,  og  hvori  det  mest  haandgribelige  er  Fortolkning  af 
Bibelsteder,  Drøftelse  af  Opbyggelsesskrifter  og  theologiske  Kom- 
mentarer.    Hendes  Kristendom  er  trættende  ensformig. 

Men  dette  beror  paa  dens  store  Simpelhed,  den  er  som  en 
gammelluthersk  Salme,  hvor  hvert  Ord  er  jævnt  og  lidet  mærke- 
ligt, men  som  dog  virker  kraftigt  og  opbyggende  paa  det  troende 
Sind.  Kærnen  i  Bernstorffernes  Religiøsitet  er  Forsynstro  og 
Syndsbevidsthed,  Ansvarsfølelse  overfor  Gud  for  hver  Tanke  og 
Handling,  Forvisning  om,  at  Gud  leder  hver  den  der  holder  sig 
til  ham.  Troen  er  en  Livssag,  en  daglig  Gærning  der  stedse  op- 
tages paa  ny.  Kun  ved  Troen  mener  Bernstorfferne  at  kunne 
leve  et  hæderligt  og  retskaffent  Liv.  Gud  er  deres  Tilflugt  i  Sorg 
og  Glæde,  af  ham  tager  de  med  Tak  enhver  Velgærning  og  Tugt 
og  Prøvelse.  Ved  daglig  Læsning  i  Bibelen,  ved  Bøn  og  Andagt 
holder  de  sig  nær  til  deres  Gud;  hans  Ord  er  deres  Rettesnor  i 
alle  Ting.  De  formaner  hinanden  til  at  fly  Livets  Synd  og  Fri- 
stelser, de  udmaler  idelig  Lykken  hinsides  Døden,  naar  de  ud- 
friede af  denne  Verdens  Synd  og  Elendighed  skal  nyde  den  evige 
Salighed  med  hinanden.  Overalt  i  deres  Breve  fremtræder  denne 
kristelige  Tankegang,  og  særlig  Andreas  Gottlieb  Bernstorff  sammen- 
knytter stedse  sin  daglige  Gærning  med  sin  Tro  ved  fyndige  Bibel- 
sprog og  djærve  Sentenser. 

Den  bedste  Forestilling  om,  hvorledes  Bernstorffernes  Tanke- 
gang var  gennemsyret  af  Kristendommen,  vil  man  faa  ved  at  læse 
hvad  Andreas  Gottlieb  lejlighedsvis  kunde  skrive  til  sin  Broder, 
og  dog  taber  Brevene  i  Oversættelsen  meget  af  deres  Fynd  og 
naive  Ligefremhed.') 

I  1740,  da  den  steinhorstske  Sag  var  lykkelig  afsluttet,  be- 
talte Andreas  Gottlieb  efter  sin  Broders  Anmodning  300  Daler 
til  de  Fattige,  men  da  han  havde  gjort  det,  gav  han  samtidig  Bro- 
deren følgende  Formaning:  „Hvis  Du,  kære  Broder,  var  en  af 
disse  Blinde,  der  tror  at  kunne  yde  Gud  Vederlag  for  en  mod- 
tagen Velgærning,  og  mener  at  dette  forslaar,  og  beroliger  sig  der- 
ved, saa  vilde  jeg  være  bedrøvet  over  denne  Udgift,  og  en  saadan 
Godgørenhed,  der  ser  ud  som  en  Fortjeneste  men  i  Virkelig- 
heden er  illusorisk,   vilde   virke   til    Din    Fortabelse,  men  jeg  har 

Bernstorfferne  og  Danmark.     I.  ^^ 

bedre  Tro  til  Dig,  min  allerkæreste  Broder,  og  da  jeg  er  over- 
bevist om,  at  Du  ved  lige  saa  godt  som  jeg  og  maaske  bedre,  at 
det  kommer  Gud  an  paa  Hjærtet,  saa  er  jeg  langt  fra  at  dadle 
den  omtalte  lille  Godgørenhed.  Om  jeg  lod  mig  brænde  og  gav 
alt  til  de  Fattige,  men  ikke  havde  Kærlighed,  saa  o.  s.  v.  o.  s.  v., 
siger  Paulus,  og  det  er  denne  Kærlighed  til  Gud  der  maa  være 
Grundlaget  for  vore  Handlinger,  de  maa  udgaa  fra  dette  Princip, 
udrinde  af  denne  Kilde,  og  hverken  af  Følelsen  alene  eller  af  For- 
fængelighed eller  af  Ønsket  om  Menneskeros;  man  maatte  gøre 
det  samme,  selv  om  det  ogsaa  bragte  Vanære.  Jo  mere  den  gode 
Gud  begunstiger  en,  desmere  maa  man  hengive  sig  til  ham,  des- 
mere maa  man  løsrive  sig  fra  Verden,  rede  til  at  ofre  ham  Lykke, 
Ære,  Ros,  Planer,  indbildt  Storhed,  Fornøjelser  o.  s.  v.,  og  desto 
mindre  stole  paa  sine  egne  Kræfter  eller  paa  Lykken,  og  desto  mere 
tænke  paa,  at  den  samme  Gud,  der  ved  Begunstigelser  vil  drage  os 
til  sig  med  vor  ganske  Sjæl,  Sind  og  alle  Kræfter,  kan  kaste  os  i 
Støvet  med  den  samme  Lethed,  hvis  han  ser,  at  vi  ad  Lykkens 
Veje  føres  i  Fordærvelse.  Man  kan  ikke  dele  sig  mellem  ham 
og  Verden,  og  han  vil  alt  eller  intet.  Se,  dette  siger  jeg  til  Dig, 
kære  Broder,  til  mig  selv  og  alle  mine  rigtige  Venner;  lykkelige 
de  som  anstiller  disse  Betragtninger,  men  Tusinde  Gange  lykke- 
ligere den  der  iværksætter  dem,  thi  Tro  og  Kærlighed  uden 
Gærninger  er  Død,  og  den  tomme  Viden  dræber  snarere  end  den 
frelser. " 

En  anden  Gang  kommer  han  ind  paa  helt  andre  Sider  af  en 
Kristens  Liv  ved  at  tale  om,  at  han  og  hans  Hustru  vil  gaa  til 
Alters  Langfredag.  „Man  synes  maaske,  at  vi  gaar  alt  for  ofte  til 
Alters,  men  vi  tager  kun  Hensyn  til  hvad  der  er  sandt  og  solidt. 
Det  er  ikke  af  Vane,  vi  spørger  aldrig  Almanakken  til  Raads,  vi 
følger  Rørelser  i  vort  Indre,  og  denne  Prædiken  af  Cramer,*)  som 
Du,  kære  Broder,  har  anset  for  at  være  den  smukkeste  af  de  fire, 
har  paa  ny  bestyrket  os  i  vor  Tankegang.  Herskabets  Eksempel 
opbygger  og  tilskynder  Tjenestefolk  og  Undergivne;  vi  synes,  at 
en  Kristen  ikke  for  ofte  kan  yde  vor  guddommelige  Frelser 
og  Forløser  denne  befalede  og  højtidsfulde  Hyldest,  og  hvis  man 


*)  J-  A.  Cramer,  Hofpræst  i  København,  Johan    Hartvig   Ernst   Bernstorffs 
Sjælesørger.     Sml.  hans  „Vier  Predigten"  S.   115. 

først  skulde  afvente  Fuldkommenhed,  hvem  kunde  da  gaa  til  Al- 
ters? og  skulde  Vorherre  Jesus  Christus  have  indstiftet  et  Sakra- 
ment,  saa  sjældent,  at  det  var  saa  godt  som  unyttigt?  Jo  mere  man 
opsætter,  desto  mindre  føler  man  sig  oplivet,  desto  mere  viger 
man  tilbage,  og  tilsidst  følger  Lunkenhed  efter  denne  ilde  anbragte 
Ydmyghed.  Fuldkommenheden  kommer  ikke  til  os,  man  maa 
søge  den  og  naa  den  ved  de  i  Bibelen  foreskrevne  Midler:  god 
Læsning,  brændende  og  vedholdende  Bøn  og  Sakramenterne.  Da 
følger  Ævne  efter  Vilje;  vor  Tro  styrkes,  vore  gode  Beslutninger 
mangfoldiggøres,  og  vore  Øjne  skælner  bedre  det  sande  fra  det 
falske.  Skin  fra  Virkelighed,  og  i  det  hele  denne  Verdens  intet- 
hed. Det  er  sandt,  at  den  der  barfder.  Drukkenbolten,  Vellyst- 
ningen  o.  s.  v.,  kort  sagt  enhver  Synder,  der  vil  fortsætte  med  sin 
Synd,  gør  bedst  i  at  afholde  sig  fra  enhver  religiøs  Handling,  og 
en  aaben  Krig  mod  den  Almægtige  er  sammenligningsvis  mindre 
afskyelig  end  Hykleriet;  men  enhver  Dodelig,  der  ikke  har  drevet 
sin  Galskab  saa  vidt,  som  ønsker  sin  Frelse  og  vil  forbedre  sig, 
han  synder  mod  de  klareste  Principper  i  vor  forstandige  Religion, 
dersom  han  tror,  at  Gud  vil  trække  ham  op  i  Himlen  ved  Haarene, 
og  at  han  rolig  kan  afvente  dette  Tidspunkt.  Hvad  vilde  man  sige 
om  en  Syg,  der  vil  afvente  Sundhedens  Genkomst  før  han  tager 
Lægemidlerne?  Hvad  vilde  man  sige  om  en  Fader  der  forlangte, 
at  hans  Barn  skulde  løbe  før  det  havde  lært  at  gaa  ved  Haanden 
eller  ved  Hjælp  af  et  Ledebaand?  En  Mand,  der  er  ved  at  drukne 
og  som  ikke  vil  strække  sin  Arm  ud  efter  de  Reb  og  Aarer,  han 
finder,  kan  han  blive  frelst?  Men  hvortil  alle  disse  Betragt- 
ninger? Jeg  opdager  for  sent,  at  jeg  har  bredt  mig  alt  for  meget, 
og  Du  ved  alt  dette,  kære  Broder,  mindst  lige  saa  godt  som  jeg." 
Hvorledes  Andreas  Gottlieb  i  mistrøstige  Øjeblikke  ser  paa 
Verden,  føler  vi  i  et  Udbrud  der  aftvinges  ham,  da  han  en  Gang 
synes,  at  han  ældes  og  ikke  længere  har  sit  stærke  Helbred: 
„Man  kender  ikke  Fremtiden;  stundom  er  det  en  Velgærning  af 
Gud  ikke  at  blive  gammel,  og  forudsat  at  Himlen  giver  mig  de 
Aar  der  er  nødvendige  for  at  faa  mine  Børn  opdragede  og  godt 
i  Vej,  er  jeg  glad  ved  at  forlade  denne  vanartede,  bedragerske, 
skuffende  og  elendige  Verden,  saa  snart  det  maatte  behage  min 
Frelser  at  kalde  mig  bort  fra  den.  Gid  han  i  sin  uendelige  Naade 
vil  lede  os  saaledes,  at  vore  Lamper  da   ikke  skal  mangle  Olie." 

19* 

Det  er  her  alene  bitre  Følelser  over  Verden  der  behersker 
ham;  det  er  mod  Himlen  han  stunder;  men  til  andre  Tider  under- 
trykker han  sine  Klager  og  kræver  Tilfredshed  overfor  Tilværel- 
sen; saaledes  som  naar  han  en  Gang  tidlig  paa  Foraaret  taler  om, 
hvorledes  alt  grønnes  og  spirer  omkring  ham,  medens  det  er  saa 
varmt,  at  man,  skønt  man  endnu  er  i  Februar  Maaned,  er  til- 
bøjelig til  ikke  længere  at  fyre  i  Ovnen:  „I  denne  Sammenhæng 
kan  jeg  ikke  lade  være  at  give  min  Galde  Luft  over  Menneske- 
slægten, der  er  vanartet  og  utaknemmelig  nok  til  at  beklage  sig  over 
et  Vejr  for  hvilket  den  skulde  takke  Gud  paa  sine  Knæ.  Da  Gud 
i  Fjor  ved  at  nægte  os  omtrent  to  Tredjedele  af  den  sædvanlige 
Afgrøde  viste  os  den  nære  Afgrund,  behøvedes  der  for  at  af- 
hjælpe denne  usædvanlige  Mangel  en  lige  saa  usædvanlig  Vinter. 
Denne  Vinter  er  kommen  netop  som  vi  ønskede  den,  den  har 
endog  overtruffet  vore  Forventninger,  den  har  præcist  ført  Be- 
viset for  et  naadigt  Forsyn,  der  styrer  alt  netop  som  det  skal 
være,  og  som  vaager  over  vor  Opholdelse  langt  mere  end  vi  for- 
tjener. Men  hvad  gør  disse  saakaldte  kloge,  forudseende,  paa- 
passelige  Dødelige?  I  Stedet  for  at  erkende  deres  Lykke  og  til- 
bede deres  Velgører  ængstes  de  for  de  frygteligste  Følger  af  det 
daarlige  Vejrs  Tilbagevenden.  Er  da  den  Almægtiges  Haand  for- 
kortet? Eller  kan  hans  Beskyttelse  ikke  vare  ved?  Vil  den 
samme,  der  i  denne  Vinter  har  frelst  Kvæget  fra  Død  og  Bonden 
fra  Sult,  ikke  tilstaa  os  et  lige  saa  usædvanligt  Foraar,  forudsat  at 
vi  ikke  gør  os  alt  for  uværdige  dertil?  Og  lad  os  forudsætte  det 
Tilfælde,  at  vi  endnu  kommer  til  at  lide  under  sen  Frost,  saa  sker 
der  derved  hverken  noget  usædvanligt  eller  ufortjent,  og  hvor- 
for saa  beklage  os  og  knurre,  og  det  endog  paa  Forhaand?  Vi 
faar  dog  tilstrækkeligt  alligevel,  vi  kan  leve  uden  Kirsebær  og 
Mandler,  og  vi  er  alt  for  glade  ved  at  have  reddet  vort  Kvæg  paa 
en  næsten  mirakuløs  Maade.  Denne  Prædiken  angaar  ikke  Dig, 
kære  Broder,  jeg  ved,  hvorledes  du  tænker,  men  præk,  om  Du 
vil.  Moral  for  de  veltalende  og  elegante  Franskmænd,  saa  skal 
jeg  gøre  mit  Bedste  for  at  omvende  de  landlige  Vandaler." 

Dette  er  en  jævn  luthersk  Kristendom,  og  den  fyldestgjorde 
Bernstorffernes  religiøse  Trang.  Der  er  intet  originalt  i  dens 
Form  eller  Indhold;  dens  Betydning  ligger  i  den  Kraft  hvormed 
den   gennemsyrede  deres  Tankegang  og   Livsførelse.     Der  er  en 

dyb  personlig  Redelighed  over  Bernstorffernes  Tro,  den  forlader 
dem  intet  Øjeblik  under  de  mangehaande  Forhold  hvori  offentlig 
og  privat  Virksomhed  indviklede  dem.  Vi  har  fremhævet,  hvor- 
ledes den  enfoldige  ubetingede  Tro  begrænsede  Johan  Hartvig 
Ernst  Bernstorffs  aandelige  Horizont  og  berøvede  ham  Mulig- 
heden for  at  blive  en  aandelig  Foregangsmand  i  en  Tid  hvor  de 
aandelige  Strømninger,  der  bar  fremad,  alle  gik  i  en  helt  anden 
Retning.  Det  samme  gælder  den  øvrige  Slægt;  den  inderlige  Reli- 
giøsitet, der  udgik  fra  Hjemmet  paa  Gartow,  begrænsede  Synet. 
Men  paa  den  anden  Side  skabte  den  redelige  Fromhed  en  usvige- 
lig Retskaffenhed  og  Ansvarsfølelse  i  alle  menneskelige  Forhold  og 
gjorde  Bernstorffernes  Karakterer  retlinjede  og  rene. 

I  alle  religiøse  Grundspørgsmaal  var  Bernstorfferne  fuldt  ud 
enige,  men  undertiden  hændte  det,  at  Dorothea  Wilhelmine  og 
hendes  Mand  og  Svoger  ikke  helt  ud  kunde  holde  Fodslag.  Den 
Blidhed,  der  havde  været  over  hende  som  ung  Pige,  var  forlængst 
trængt  tilbage,  og  i  Aarene  omkring  1750,  da  hendes  Sønner  blev 
voksne,  synes  der  at  have  været  noget  strængt  og  haardt  over 
hende.  „Fastheden  i  Sjælen"  havde  taget  Magten  fra  „den  kvinde- 
lige Ømhed".  Hun  var  yderst  stræng  mod  sig  selv,  men  ogsaa 
meget  stræng  mod  andre,  og  medens  Livets  Erfaringer  og  Sorger 
gjorde  hendes  Mand  blødere  og  mere  overbærende,  synes  hun 
først  i  sine  allersidste  Aar  at  være  bleven  paavirket  af  mildere 
Stemninger.  Med  brændende  Forbønner  og  skarpe  Formaninger 
vaagede  hun  over  sine  Nærmestes  Tro  og  Gærning.  Børnene, 
der  daglig  førtes  ind  i  hendes  Sygeværelse  eller  til  den  Stol  hvor 
hun  sad  rank  og  stiv,  følte  kun  Alvor  slaa  sig  i  Møde  fra  det  blege 
smalle  Ansigt  og  de  sorte  kloge  Øjne,  der  søgte  til  Bunden  af 
deres  Sjæle.  I  Barneaarene  mødte  hun  dem  alene  som  den  strænge 
Advarer  og  Revser,  og  først  senere  fik  f.  Eks.  den  yngste  Søn 
Andreas  Peter  Lejlighed  til  at  se,  at  der  bag  den  kolde  Skal 
skjulte  sig  varm  Moderkærlighed.')  Nu  og  da  stillede  hun  af 
religiøse  Grunde  Fordringer  saa  strænge,  at  hendes  Mand  og 
Svoger  ikke  kunde  efterkomme  dem.  1  1756.  da  hendes  ældste 
Søn  Joachim  Bechtold  vilde  ægte  en  ung  Pige  hvis  Tro  ikke  var 
saa  udpræget  som  ønskeligt,  modsatte  Fru  Bernstorff  sig  bestemt 
Ægteskabet,  og  først  efter  lange  Kampe  gik  hun  ind  paa  at  for- 
holde sig  passiv  for  saa  at  forsøge  paa  „at  give  sin  tilkommende 

Svigerdatter  Smag  paa  Frelsens  Vej  lidt  efter  lidt  uden  at  skræmme 
hende  ved  den  Fuldkommenhed  som  vi  bør  stræbe  efter,  men 
som  ingen  uden  et  Mirakel  kan  begynde  med",  som  Andreas 
Gottlieb  Bernstorff  udtrykte  sig.^)  Hendes  Mand  fandt  Anled- 
ning til  at  fremhæve,  at  enhver,  hvis  Moralprincipper  var  til- 
strækkelig strænge,  burde  have  Lov  til  at  leve  efter  sin  Sam- 
vittighed, og  at  man  ikke  kunde  dømme  fremmede  Samvittig- 
heder.-) Ogsaa  mellem  Johan  Hartvig  Ernst  Bernstorff  og  Sviger- 
inden kom  det  under  deres  Drøftelse  af  religiøse  Æmner  til 
Sammenstød,  fordi  Fru  Bernstorff  idelig  krævede,  at  Svogeren 
skulde  tage  mere  Hensyn  til  Religionens  Krav  end  han  vilde  eller 
kunde.  En  Gang  var  deres  Brevskifte  nærved  at  gaa  i  Staa; 
lejlighedsvis  maatte  Johan  Hartvig  Ernst  bestemt  hævde  sin  Ret 
til  i  uklare  Tilfælde  at  handle  efter  sin  Forstand  og  Samvittighed 
og  overlade  Resultatet  til  den  Almægtige.^)  Overfor  Venner  og 
Undergivne  øvede  Fru  Bernstorff,  hvor  det  var  muligt,  religiøs 
Paavirkning.  Undertiden  overleverede  hendes  Mand  hende  en 
eller  anden  forstokket  Synder  fra  Fængslet  paa  Gartow  til  Be- 
handling, og  glædede  sig  naar  hun  syntes  at  røre  hans  Sjæl.  En 
Gang,  da  der  sad  en  Barnemorderske  i  Fængslet,  besøgte  Fru 
Bernstorff  hende  jævnlig  og  virkede  for  hendes  Omvendelse;  en 
anden  Gang  bearbejdede  hun  en  Mestertyv  og  hans  medskyldige 
Kæreste;  Pigens  tre  smaa  Børn  tog  Andreas  Gottlieb  til  sig  baade 
af  Øvrigheds-  og  Kristenpligt,  „thi  ogsaa  disse  elendige  Smaaorme 
er  jo  løskøbte  ved  vor  Herres  og  Frelsers  dyrebare  Blod."*)  Om- 
trent samtidig  med  at  Johan  Hartvig  Ernst  Bernstorff  forlod  Pa- 
ris, havde  Familien  den  Sorg,  at  Dorothea  Wilhelmines  Broder, 
en  Weitersheim  der  var  Officer  i  fransk  Tjeneste,  blev  fængslet 
for  Gæld  i  Frankrig  og  paa  Grund  af  misligt  Spil  og  andre  krimi- 
nelle Forhold  berøvet  sin  Stilling.'^)  Familien  fik  ham  gennem 
Wasserschlebe  og  Belle-Isle  friet  for  vanærende  Straf  og  ud  af 
Frankrig  mod  at  ofre  mange  Penge.  Der  var  Tale  om,  at  han 
skulde  udvandre  til  det  franske  Amerika,  men  da  han  i  saa  Fald 
sikkert  vilde  gaa  over  til  Katholicismen,  tillod  Bernstoffernes 
protestantiske  Samvittighed  dem  ikke  dette;  Wasserschlebe  tog 
ham  med  sig  til  Gartow  i  Foraaret  1752,  og  nogen  Tid  senere  fik 
Johan  Hartvig  Ernst  Bernstorff  ham  anbragt  i  dansk  Tjeneste. 
Da  han  fra  sit  vilde  Liv  i   Paris   kom  til  Gartow,   tog  Dorothea 

Wilhelmine  sig  her  for  ligefrem  at  omvende  ham  til  Kristendom- 
men; visse  Timer  om  Dagen  talte  hun  i  Enrum  med  ham,  og  stor 
var  Glæden  da  han  i  alt  Fald  tilsyneladende  kom  paa  bedre  Tan- 
ker. „Hvor  er  de  mange  Penge  ikke  vel  anvendte  og  hvor  høje 
Renter  vil  de  ikke  give!"  udbrød  Andreas  Gottlieb  i  Haabet  herom. 
Saaledes  var  Dorothea  Wilhelmine  Familiens  altid  vaagne  religiøse 
Samvittighed,  og  Mindet  om  hendes  strænge  Fromhed  virkede 
længe  efter  hendes  Død  paa  Gartow. 


IV. 

Da  Andreas  Gottlieb  i  sin  Tid  var  bleven  gjort  bekendt  med 
Familiestatuttet  og  havde  aflagt  en  højtidelig  Ed  paa  at  overholde 
dets  Bestemmelser,  saa  han,  at  det  ikke  alene  paalagde  ham  For- 
sorg for  Familiens  aandelige  og  timelige  Vel,  men  at  det  tillige 
stærkt  fremhævede,  hvor  nøje  Slægtens  Vel  var  forbunden  „mit 
der  Wohlfahrt  und  dem  bene  esse  auch  guten  Gouvernement  des 
Landes,  der  Republic  oder  Societatis  civilis,  worin  man  lebet  und 
wo  man  stabiliret  ist".  Han  forstod,  at  der  heri  laa  endnu  en 
vigtig  Livsopgave;  han  mindedes,  hvorledes  hans  Bedstefader  havde 
opfyldt  denne,  og  følte  at,  naar  han  i  sin  Ungdom  havde  mod- 
taget Uddannelse  til  at  udfylde  „honorable  officia",  saa  havde  han 
ikke  Lov  til  at  unddrage  sig  disse  naar  de  tilbødes  ham.  Derfor 
kom  han  ogsaa  ind  i  sine  Hjemlandes  offentlige  Liv  og  udfyldte 
med  Ære  sin  Gærning  der. 

Andreas  Gottlieb  var  ingenlunde  uden  almindelig  politisk  In- 
teresse. I  Universitets-  og  Rejseaarene,  under  Samlivet  med 
Keyssler  og  ved  at  følge  alt  hvad  der  vedrørte  Broderen,  havde 
han  rig  Lejlighed  til  at  lære  europæisk  Storpolitik  og  Hoved- 
landenes indre  Forhold  bedre  at  kende  end  det  i  Reglen  faldt  i 
hans  Standsfællers  Lod.  Han  fulgte  stedse  alle  politiske  Begiven- 
heder med  Opmærksomhed,  han  læste  hvad  Aviser,  Flyveskrifter 
og  skrevne  „Extrakt-Schreiben"  havde  at  melde,  og  følte  sig  stolt 
af  den  bedre  Viden,  han  ofte  sad  inde  med  gennem  Breve  fra 
Broderen  eller  andre  Venner.  Han  holdt  af  at  behandle  Stor- 
politik i  sine  Breve  til  Broderen  og  kunde  give  denne  lange  Lek- 
tioner deri,  indtil  han    pludselig   brød   af  med   en   godmodig   be- 

skeden  Bemærkning,  saasom  „jeg  synes,  at  Du  gaber,  kære  Bro- 
der, over  dette  en  landlig  Politikers  vandalske  Ræsonnement,  og 
derfor  tier  jeg  stille."^)  Han  havde  i  Storpolitik  som  i  alt  andet 
meget  bestemte  Meninger;  naar  han  havde  sluttet  en  lang  Udvik- 
ling med  det  „Dixi"  som  ofte  pranger  med  store  Bogstaver  ved 
Slutningen  af  hans  Breve,  lod  han  sig  vanskelig  noget  afdisputere. 
I  hans  storpolitiske  Sympathier  hersl^ede  Traditionerne  fra  hans 
Bedstefaders  Tid,  og  han  fik  rig  Anledning  til  at  udtrykke  dem, 
da  hans  Hjemstavn  i  disse  Aar  under  den  østrigske  Arvefølge- 
krig og  den  preussiske  Syvaarskrig  laa  midt  i  de  store  politiske 
Begivenheder. 

Andreas  Gottlieb  var  ivrig  hannoveransk  og  engelsk  sindet; 
han  ansaa  Kejserhuset  for  Tysklands  faste  Borg,  Frankrig  var 
Arvefjenden,  og  Preussen  enten  dens  Hjælper  eller  en  stadig  Fare 
for  de  mindre  tyske  Stater  og  Tysklands  Frihed.  Især  under 
den  østrigske  Arvefølgekrig  traadte  dette  frem;  Andreas  Gott- 
lieb var  dybt  forbitret  over  Frankrigs  Indblanding  i  Tysklands 
Sager;  han  sørgede  efter  Kejservalget  1742  over,  „at  den  tyske 
Nation,  som  før  havde  været  saa  tapper,  saa  skinsyg  over  sin 
Frihed  og  saa  enig,  nu  svækkede  sig  ved  indre  Strid  og  med  bøjet 
Hoved  gik  under  Aaget".  Derfor  angreb  han  Danmarks  Politik 
naar  denne  syntes  ham  for  franskvenlig,  og  skændte  paa  Brode- 
ren da  han  i  Frankfurt  sluttede  sig  nær  til  Belle-Isles  Kreds  og 
syntes  paayirket  af  dens  Synsmaade.^) 

Bag  ved  Talen  om  „Tysklands  Frihed"  eller  Stiklerierne  paa 
Broderens  formentlige  Forkærlighed  for  Frankrig  laa  der  dog  in- 
gen bevidst  tysk  Nationalfølelse.  I  sine  Breve  brugte  Andreas 
Gottlieb  i  Reglen  Fransk,  undtagen  hvor  Æmnet  var  Gods-  eller 
Landbrugsspørgsmaal,  eller,  betegnende  nok,  naar  han  blev  stærkt 
bevæget  og  søgte  kraftige  og  drastiske  Udtryk;  da  brugte  han  et 
Tysk  der  var  stærkt  spækket  med  nedersachsiske  Ord  og  Ven- 
dinger. Naar  han  lejlighedsvis  talte  om  sig  og  Nordtyskerne  som 
stammende  ned  fra  „Østgother  og  Vandaler",  og  glædede  sig  over  at 
deres  Sæder  var  blevne  mildnede  ved  Bekendtskabet  med  Frankrig, 
saa  var  sligt  ikke  helt  Spøg.  For  ham  var  Frankrig  Civilisationens 
Centrum,  hvor  lidet  han  end  yndede  den  franske  Kulturs  ukriste- 
lige og  umoralske  Præg.  Hans  Dannelse  var,  saa  nordtysk  han 
end  var  i  Sind  og  Skind,  fransk  tilskaaren,  og  kun  et  enkelt  Tegn 

træffes  paa,  at  han  ved  Siden  af  sin  politiske  Uvilje  mod  Frankrig 
havde  Følelsen  af,  at  ogsaa  fransk  Sprog  øvede  et  uberettiget  Herre- 
dømme paa  tysk  Grund.  Under  Diskussionen  om  en  Indskrift 
til  en  Port  paa  Dreiliitzow  forsvarede  han  sit  Valg  af  et  tysk  Vers 
af  Digteren  Canitz  med,  at  det  dog  var  endnu  mere  passende  at 
skrive  Tysk  i  Tyskland  end  Fransk,  og  vilde  imod  Sædvane  ikke 
følge  Bedstefaderens  Eksempel,  naar  denne  paa  Wedendorff  havde 
sat  den  franske  Indskrift  „Tant  vaut  l'homme,  tant  vaut  sa  terre" 
midt  imellem  de  to  latinske  Sentenser:  „Vita  rustica  parsimoniae, 
diligentiae,  justitiae  magistra  est.  Cura  ut  et  eadem  tibi  non  sit 
ignaviae  occasio"  og  „Ne  villa  fundum  quaerat,  neve  fundus  vil- 
lam."^)  Han  var  ej  heller  ubekendt  med  de  særlig  tyske  Kul- 
turstrømninger; Forbindelsen  mellem  Klopstock  og  Johan  Hartvig 
Ernst  Bernstorff  grundlagdes  paa  Gartow  i  Aaret  1750,  og  Klop- 
stock gæstede  i  de  følgende  Aar  ofte  Gartow,  hvor  man  begærlig 
slugte  hans  „Messias"  og  hans  Oder.  Men  det  var  den  religiøse, 
ikke  den  nationale  Side  af  Klopstocks  Digtning  der  interesserede. 

Med  Hensyn  til  de  europæiske  Landes  indre  Politik,  til  For- 
fatningsforhold  og  Stændernes  indbyrdes  Stilling  havde  Andreas 
Gottlieb  Bernstorff  sine  bestemte  Meninger  og  udtalte  dem  ufor- 
beholdent i  sine  Breve.  Snart  fremkaldte  Christian  VI's  Skatte- 
politik hans  Kritik,  snart  gav  engelske  Parlamentsforhandlinger, 
preussiske  Love,  eller  Striden  mellem  de  franske  Parlamenter  og 
Regeringen  ham  Anledning  til  at  udvikle  sine  Theorier,  „thi",  som 
han  skrev  til  sin  Broder,  „næst  efter  Algebraen  er  Politiken  min 
stærke  Side,  og  skal  vi  nogensinde  blive  enige,  saa  maa  vi  fastslaa 
de  første  Principper."-) 

Hans  Udgangspunkt  var  hans  egen  daglige  Økonomi;  han 
stillede  de  samme  Krav  til  en  Fyrste  som  til  en  Godsejer;  der 
skulde  være  Balance  i  hans  Regnskab,  Udgifterne  skulde  være 
forstandige,  og  det  var  uforsvarligt  at  paalægge  ny  Skatter  for, 
som  han  med  Sidehug  til  Christian  VI's  Slotsbygninger  bemær- 
kede, „at  bygge  over  Ævne"  eller  for  „at  nedrive  hvad  der  er  af 
Sten,  og  gøre  det  om  i  Marmor"  =*);  han  krævede  Ansvarsfølelse 
og  Hæderlighed  af  den  der  stod  højt  i  Samfundet,  og  harmedes 
hvor  han  saa  Fyrster  eller  Ministre  ledes  af  de  Lidenskaber  og 
selviske  Bevæggrunde  som  deres  Stilling  fremkaldte.  Hans  Op- 
fattelse var  lige  saa  stræng  og  alvorlig  som  Broderens. 

Han  var  fuldblods  Aristokrat;  som  Kristen  anerkendte  han 
vel,  at  overfor  Gud  var  alle  lige,  og  hans  jævne  Væsen  lod  ham 
omgaas  Præsten  og  andre  borgerlige  Embedsmænd  saa  vel  som  sine 
Bønder  med  stor  Ligefremhed  og  Venlighed,  men  hans  Syn  paa 
Samfundslovgivning  og  Forfatningsforhold  bar  intet  Spor  deraf. 

Han  ansaa  det  for  en  Selvfølge,  at  Adelen  skulde  være  den 
privilegerede  og  herskende  Stand,  og  han  tænkte  sig  overhovedet 
ikke,  at  det  kunde  være  anderledes  i  Hannover  og  Meklenburg, 
hvor  Adelsvælden  blomstrede,  og  det  er  karakteristisk,  at  den 
første  Betingelse,  han  stillede  da  hans  Sønner  skulde  søge  sig 
Brud,  var  „bonne  famille,  id  est  point  roturiére  und  neugebachen."*) 

Hans  offentlige  Virksomhed  blev  i  Overensstemmelse  med 
denne  Tankegang  Varetagelse  af  de  adelige  Standsinteresser.  Og- 
saa  der  delte  han  og  Broderen  Bedstefaderens  Arv;  Andreas  Gott- 
lieb den  ældre  havde  paa  en  Gang  været  Fyrstetjener  i  Hannover 
og  i  Meklenburg  Adelens  Tillidsmand.  I  Danmark  blev  Johan 
Hartvig  Ernst  Bernstorff  en  enevældig  Fyrstes  Minister,  medens 
Andreas  Gottlieb  hjemme  fandt  sin  Plads  i  første  Række  blandt 
sine  Standsfæller. 

Først  og  fremmest  virkede  han  i  Hannover.  Kort  efter  sin 
Faders  Død  blev  han  den  4.  Juli  1738  af  Stænderne  valgt  og 
derefter  af  Kurfyrsten  udnævnt  til  „Kriegsrath",  og  1.  December 
samme  Aar  til  „Land-  und  Schatzrath"  i  Landskabet  Celle,  den 
Del  af  Fyrstendømmet  Liineburg  hvortil  Gartow  hørte.^)  Højere 
Stilling  attraaede  han  ikke;  i  den  sidste  halve  Snes  Aar  af  hans 
Liv  var  der  idelig  Tale  om,  at  han  skulde  vælges  til  „Provincial- 
director"  i  Liineburg,  den  højeste  Stilling  som  Landskabets  Adel 
kunde  tildele  nogen.  Men  han  vægrede  sig  stadig,  og  Spørgsmaalet 
kom,  uvist  af  hvilken  Grund,  ikke  til  at  foreligge. 

Hans  Embeder  som  Krigs-  Land-  og  Skatraad  for  Landskabet 
Celle  stammede  fra  hans  Plads  som  Medlem  af  det  liineburgske 
Stænder  paa  Landdagen  i  Celle.-)  I  faa  tyske  Lande  var  Stæn- 
dervæsenet saa  udformet  som  i  Hannover  og  Meklenburg,  men 
i  Hannover  var  Stænderne  tillige  som  en  stor  Del  af  den  kur- 
fyrstelige Administration  sondrede  efter  de  Landskaber  der  i  Lø- 
bet  af  Aarhundreder   var   samlede   sammen    under   det   welfiske 


*)  „God  Familie,  det  vil  sige  ikke  Borgerlig  og  ikke  nybagt  Adel."^) 

Dynasti.  Det  adelige  Element  havde  absolut  Overvægt  i  de 
hannoveranske  Stænder,  og  særlig  paa  Landdagen  i  Celle  laa  al 
Indflydelse  hos  det  adelige  Ridderskab;  kun  tre  Stæder  havde  Re- 
præsentanter, og  de  betød  saa  godt  som  intet;  de  fri  Bønder  var 
slet  ikke  repræsenterede.  Men  endvidere  var  Stændernes  sæd- 
vanlige Karakter  i  Hannover  bleven  stærkt  ændret  derved,  at 
næsten  al  deres  Virksomhed  var  koncentreret  i  en  Række  staaende 
Udvalg,  der  ikke  blot,  som  Meningen  fra  først  af  havde  været, 
besørgede  de  løbende  Forretninger  og  i  ekstraordinære  Tilfælde, 
naar  Landdagen  ikke  var  samlet,  afgjorde  vigtige  Sager,  men  i 
Virkeligheden  havde  tiltaget  sig  al  Magt.  Fra  først  af  havde  hvert 
Landdagsmedlem  haft  sin  Del  af  Magten,  men  efterhaanden  havde 
der  dannet  sig  et  „landstændersk  Oligarki",  der  var  saa  meget 
mere  fremtrædende,  som  Udvalgene  for  en  Del  supplerede  sig 
selv.')  De  rige  gamle  Adelsslægter  dannede  i  Hannover  et  mæg- 
tigt Aristokrati  indenfor  Adelen  og  beherskede  blandt  andet  de 
stænderske  Udvalg;  næsten  alle  Medlemmer  var  i  Slægt  med 
hinanden,  og  det  var  i  det  18.  Aarhundrede  sjældent,  at  der  ind- 
valgtes et  Medlem  af  en  Slægt  udenfor  de  70 — 80  højadelige  Fa- 
milier, der  en  Gang  havde  dannet  en  Ring  som  det  var  svært  at 
gennembryde.  Dette  Forhold  afstedkom  idelig  stærke  Brydnin- 
ger indenfor  den  hannoveranske  Adel;  noget  ind  i  det  19.  Aar- 
hundrede fandt  Regeringen  sig  beføjet  til  at  fremhæve,  „at  ved 
Valgene  til  Udvalgene  og  de  højt  ansete  og  højt  lønnede  stæn- 
derske Embeder  havde  vel  Hensynet  til  Slægtskab  og  Naboskab 
betydet  mere  end  Hensynet  til  det  offentlige  Vel". 

Til  denne  højtidelige  Kreds  hørte  Bernstorfferne,  og  ved  dens 
Tillid  fik  Andreas  Gottlieb  i  Kraft  af  sine  Embeder  Plads  i  alle 
de  fire  Udvalg,  som  beherskede  Landdagen  i  Celle.  Han  følte 
dette  som  en  selvfølgelig  Sag,  Slægtens  Traditioner  efter  Bedste- 
faderens Tid  berettigede  ham  dertil;  han  stod  sammen  med  sine, 
og  mente  at  en  saadan  dobbelt  sigtet  Kreds  var  de  bedste  Ledere 
baade  af  den  øvrige  Adel  og  af  det  hele  Land. 

Han  var  ikke  hævet  over  sin  Kreds's  almindelige  Tankegang; 
ogsaa  han  værgede  „Oligarkiets  Privilegier"  og  hjalp  sine  Slægt- 
ninge og  Venner  til  de  bedste  Pladser,  for  saa  vidt  ikke  Uhæder- 
lighed eller  grov  Udygtighed  lagde  bestemte  Hindringer  i  Vejen. 
Hvad  vi  kalder  Nepotisme  og  anser  for  utilladeligt  i  det  offentlige 

Liv,  betragtede  man  den  Gang  med  helt  andre  Øjne.  Han  sørgede 
for  sine,  og  lod  ingen  Lejlighed  gaa  forbi  hvor  en  Slægtning,  Ven 
eller  Undergiven  kunde  blive  anbragt.  I  Lande  som  Hannover 
og  Meklenburg  fremmede  den  herskende  Adel  sine  Standsinter- 
esser ad  denne  Vej,  og  ogsaa  i  Bernstorffernes  Breve  drøftedes 
idelig  Paarørendes  Anbringelse.  Da  Bernstorfferne  fik  fast  Fod  i 
Danmark,  fik  denne  uheldige  Side  af  deres  Virksomhed  rig  Lejlig- 
hed til  at  udfolde  sig. 

Andreas  Gottliebs  regelmæssige  Arbejde  var  stort.  To  Gange 
om  Aaret  maatte  han  flere  Uger  ad  Gangen  møde  til  Landdag  i 
Celle;  naar  han  saa  derfra  skulde  til  meklenburgske  Landdage, 
varede  det  længe  før  han  saa  Gartow  igen.  Ofte  drog  Udvalgs- 
møder ham  ud  paa  flere  Dages  Rejser;  i  Krigstider,  naar  han 
som  Krigsraad  maatte  lede  Udskrivning  af  Kontributioner  og  re- 
præsentere Landet  overfor  de  franske  Tropper,  fik  han  ikke  Ro 
halve  Aar  igennem. 

De  hannoveranske  Stænders  Myndighed  var  stærkt  begrænset 
af  den  landsherrelige  Forordningsret;  egentlig  besluttende  Myn- 
dighed havde  de  saa  godt  som  ikke  i  almindelige  Lovgivnings- 
sager,  men  i  Reglen  kun  raadgi vende.')  Tyngdepunktet  i  deres  Ind- 
flydelse laa  i  Skatte-  og  Finansvæsenet;  men  der  var  Forholdene 
indviklede  og  uklare  paa  Grund  af  en  dog  langt  fra  gennemført 
Sondring  mellem  det  landsherrelige  Finansvæsen,  Kammeret,  og 
det  stænderske,  hvortil  kom,  at  Landskabsinddelingen  næsten  umu- 
liggjorde enhver  almindelig  Ordning  for  hele  Staten.  Grænserne 
for  Stændernes  Skattebevillingsret  var  snævert  dragne,  men  nogen 
Indflydelse  havde  de  baade  overfor  ny  Paalæg  og  Ændring  i 
gamle.  Derimod  hævdede  de  i  Reglen  sejerrigt  deres  Ret  til  at 
bestemme,  hvorledes  de  faste  eller  ekstraordinære  Afgifter  skulde 
fordeles  indenfor  Landskabet,  et  Privilegium  som  de  satte  sær- 
lig Pris  paa,  og  som  allerede  Andreas  Gottlieb  Bernstorff  den  æl- 
dre havde  fastslaaet  som  deres  ubetingede  Ret.-)  Ved  denne  For- 
deling og  ved  alle  Forhandlinger  om  Skattespørgsmaal  brødes  de 
adelige  Interesser  idelig  med  Regeringens,  og  her  maatte  de  stæn- 
derske Embedsmænd,  Land-  og  Skatraaderne,  tage  Stødet  af.  Paa 
den  ene  Side  maatte  de  forhandle  med  Regeringen,  afveje  dennes 
Krav  mod  de  stænderske  Rettigheder  og  adelige  Friheder,  og  paa 
den  anden  Side  overbevise  deres  Kolleger  i  Udvalgene  eller  hele 

Landdagen  i  Plenarmøder  om,  at  den  med  Regeringen  trufne  Af- 
gørelse var  den  bedste  eller  bedst  mulige.  Bernstorff  tog  sig 
samvittighedsfuldt  af  alt.  Den  Jura,  han  havde  lært  i  Tiibingen, 
kom  ham  til  Gode.  I  tvivlsomme  Tilfælde  søgte  han  Raad  hos 
Jurister  og  kyndige  Kolleger  og  dannede  sig  en  selvstændig  Me- 
ning om  enhver  Sag.  Hertil  havde  han  Taalmodighed,  men  vanske- 
ligere udholdt  han  de  endeløse  Debatter  i  Udvalg  eller  „Plenum", 
hvor  den  godsherrelige  Selviskhed  fik  Udtryk  i  stadig  Opposition 
eller  meningsløse  Særstandpunkter.  Dér  var  han  nær  ved  at  gaa 
ud  af  sit  gode  Skind  af  Ærgrelse  over  at  spilde  Tid  og  Argumenter, 
og  han  trakterede  baade  mundtlig  og  i  Breve  sine  Modstandere 
med  al  den  drastiske  Bidskhed,  han  raadede  over.  „Man  maa 
indrømme",  kunde  han  da  skrive,  „at  der  mellem  Landjunkere  er 
meget  mærkelige  Skabninger,  de  er  blinde  og  stortalende,  uret- 
færdige og  utaknemmelige,  de  glemmer  at  de  er  Vasaller,  de  for- 
langer det  umulige,  de  beklager  sig  uden  Grund,  og  jeg  vilde  hel- 
lere tærske  end  være  deres  Landraad  eller  Repræsentant  i  det 
snævre  Udvalg."^)  Eller,  som  han  udtrykte  sig  ved  en  anden 
Lejlighed:  „Hvem  kan  aabne  Øjnene  paa  Bæster  der  med  Vilje 
gør  sig  blinde  og  lader  sig  regere  af  Taaber  eller  Forrædere,  af 
Frygt  for  at  man  skal  sige  om  dem,  at  de  følger  kloge  Folks 
Raad?"  „Landraader  er  at  beklage  der  skal  have  at  gøre  med 
Folk  af  denne  Slags,  og  Uordenen,  Spektaklet,  Skænderiet  er  ube- 
skriveligt. Hvis  man  ikke  bliver  ved  at  slaa  paa  deres  Hjærne- 
skal  indtil  den  aabner  sig,  saa  faar  man  aldrig  nogen  Fornuft  der 
ind;  de  firbenede  ere  mindre  fæiske  end  vore  Landjunkere,  naar 
en  falsk  Broders  hule  Raisonnement  har  bragt  dem  i  Harnisk,  og 
Virkeligheden  overgaar  min  Beskrivelse."  „Gud  vil  sørge  for  alt, 
men  den  store  Hob  gør  sit  yderste  for  at  fordærve  alt  godt 
og  afskrække  alle  ærlige  Folk  ved  Galskab,  Daarskab  og  Blind- 
hed."-) Alle  disse  haarde  Ord  om  Medlemmerne  af  de  meklen- 
burgske  Stænder  i  Gtistrow  i  1746  er  af  en  Toneart  som  An- 
dreas Gotdieb  Bernstorff'  idelig  brugte  om  sine  Standsfæller.  Hans 
Fordringer  til  Adelsmænd  var  strænge;  hvor  de  optraadte  taabe- 
ligt  og  hovmodigt,  hvor  de  satte  sig  ud  over  Lov  og  Ret  eller 
vakte  Forargelse  ved  slet  Økonomi  eller  slet  Vandel,  der  slog 
hans  haarde  Dom  dem  flade,  som  Plejlslag  slaar  kæriictomme 
Aks.     Selv  glemte  han   aldrig  Andreas  Gottlieb   den   ældres  Ord. 

om,  at  „han  var  en  Adelsmand,  der  stammede  fra  retskafne  Folk, 
som  havde  levet  vel  og  med  Ære  i  Landet",  hvorefter  det  var 
hans  Pligt  at  leve  og  optræde.  Det  harmede  og  oprørte  ham 
hver  Gang  han  saa  en  Adelsmand  skeje  ud.  Menneskelige  og 
kristelige  Synspunkter  forenedes  hos  ham  som  hos  Broderen; 
stadig  afsluttede  de  Omtalen  af  en  Mand  med'  at  konstatere,  om 
han  var  hæderlig,  renlivet  og  kristelig,  og  Andreas  Gottlieb  Bern- 
storffs Børn  hørte  ham  idelig  sukke  over,  hvor  faa  brave  Folk 
og  gode  Kristne  der  var  i  denne  syndige  Verden  og  særlig  mel- 
lem hans  adelige  Standsfæller. 

Retssands  og  Vilje  til  at  forlige  Modstandere  ledede  Bernstorff 
i  alle  politiske  Forhandlinger;  undertiden  blev  han  hidsig  og  havde 
Lyst  til  at  slaa  Spillet  over  Ende,  men  hans  Maadehold  sejrede  i 
Reglen.  Han  ansaa  det  for  sin  Opgave  at  hindre  ethvert  Sam- 
menstød mellem  Adel  og  Fyrstemagt  ved  at  faa  begge  Parter  til 
at  respektere  hinandens  Rettigheder.  Han  kunde  slide  i  lange 
Tider  for  at  faa  et  formelt  Retsspørgsmaal  anerkendt,  og  ansaa  det 
altid  for  en  Ulykke,  om  man  ved  Overenskomst  skulde  slaa  af 
paa  et  klart  Retsstandpunkt;  men  holdt  enhver  stædig  paa  sit,  ja 
saa  valgte  han  hellere  et  magert  Forlig  end  en  fed  Proces.  Strid 
for  Stridens  Skyld  hadede  han. 

Det  var  Andreas  Gottlieb  Bernstorffs  Stolthed  i  sin  offentlige 
Virksomhed  at  indtage  en  urokkelig  selvstændig  Stilling.  Han 
føjede  sig  ikke  efter  noget  Parti,  og  han  krummede  ikke  sin  Ryg 
for  nogen  Fyrste.  „Gud  ske  Lov",  skrev  han  en  Gang  til  sin 
Broder  i  Anledning  af  en  Strid  mellem  nogle  hannoveranske  Adels- 
mænd, „jeg  kan  se  begge  Partier  lige  i  Øjnene;  jeg  er  neutral 
og  smigrer  mig  med,  at  man  frygter  og  agter  min  Dyd,  at  man 
ved  at  jeg  er  urokkelig  i  mine  Principper;  man  gætter  Indholdet 
af  mit  Votum  før  jeg  aabner  Munden,  og  man  prøver  end  ikke 
paa  at  drage  mig  ind  i  Kabalerne."^) 

Da  han  i  1753  satte  en  Indskrift  over  den  store  Haveport 
paa  Dreiliitzow,  da  Hovedbygningen  og  Haven  der  omsider  var 
fuldendt,  valgte  han  et  tysk  Vers  af  Digteren  Canitz,  der,  som 
han  med  fuld  Ret  sagde,  udtrykte  hans  Tanker,  Principper  og 
Livsvaner,  som  var  de  skabte  til  at  sættes  paa  hans  Ligsten.  Ind- 
skriften, der  staar  der  den  Dag  i  Dag,  lyder  saaledes: 

„Gliickseelig  ist  der  Mensch,  den  ein  begriintes  Feld 

von  Hochmuth  und  von  Geitz  entfernt  beschlossen  halt, 

und  welcher  in  sich  selbst  kan  ein  Vergnugen  finden, 

das  er  nicht  nothig  hat  an  frembdes  Gliick  zu  hinden; 

der  Fursten-Gunst  zwar  hoch,  doch  Freyheit  hoher  schåtzt, 

und  nicht  des  Pobels  Wahn  zu  seinem  Richter  setzt. 

Hier  ist  mein  eigner  Grund,  der  mir  selbst  angestorben, 

hier  ist  kein  Fussbreit  Land  durch  schlimmes  Recht  erworben, 

kein  Stein  der  Wittwen  driiekt  und  Waysenthrånen  presst, 

kein  Orth,  der  einen  Fluch  zum  Echo  schallen  iasst." 

„Men",  skrev  Andreas  Gottlieb  til  sin  Broder,  „min  Yndlings- 
sætning  er  denne:  „der  Fiirsten-Gunst  zwar  hoch,  doch  Freyheit 
hoher  schatzt";  den  burde  være  Valgsprog  for  enhver  Adels- 
mand af  Navnet  Bernstorff,  der  er  født  Meklenburger  og  valgt  til 
Provincialraad."  ^)  Denne  Selvstændighedsfølelse  fremtraadte  ikke 
mindst  under  hans  Deltagelse  i  det  offentlige  Liv  i  Meklenburg. 
Her  havde  Andreas  Gottlieb  Bernstorff  den  ældre  spillet  en  stor 
Rolle  under  Kampene  mellem  Adelen  og  Hertugen;  han  havde 
støttet  det  meklenburgske  Ridderskab  med  Raad  og  Daad,  havde 
laant  dem  Penge  og  som  hannoveransk  Minister  virket  til  Bedste 
for  dem  hos  Nabomagterne  ad  diplomatisk  Vej.  Datiden  kaldte 
ham  det  meklenburgske  Ridderskabs  Sjæles  Sjæl.-)  Hans  Minde 
holdtes  derfor  højt  i  Ære  i  Meklenburg,  og  for  Andreas  Gottlieb 
betød  dette  overordentlig  meget.  Traditionerne  fra  Bedstefaderens 
Tid  paavirkede  ham  stedse;  han  straalede  af  Glæde  naar  han  ved 
Landdagen  i  Meklenburg  hørte  Andreas  Gottlieb  Bernstorffs  Navn 
nævne  med  Ærefrygt  og  Taknemmelighed,  og  hans  Stolthed  blussede 
højt  naar  han  mærkede,  at  man  talte  om  Broderen  med  noget  af 
den  samme  Respekt.-^)  Han  følte  sig  derfor  forpligtet  til  at  fort- 
sætte sin  Bedstefaders  politiske  Arbejde  i  Meklenburg  og  varetage 
ogsaa  den  Del  af  denne  Arv  som  hans  Broder  under  sin  Fra- 
værelse var  afskaaren  fra  at  røgte. 

i  1729,  et  Par  Aar  efter  Andreas  Gottlieb  Bernstorff  den 
ældres  Død,  var  Hertug  Carl  Leopold  paa  Grund  af  Overgreb 
mod  Adelen  efter  Proces  for  Hofraadet  i  Wien  bleven  afsat,  og 
hans  Broder  Christian  Ludvig  af  Kejseren  indsat  som  Administra- 
tor. Men  Striden  rejstes  atter,  ogsaa  efter  at  Christian  Ludvig 
ved  Broderens  Død  1747  var  bleven  regerende  Hertug.  Der 
kæmpedes  paa  de  aarlige  Landdage  og  i  ekstraordinære  Kommis- 

sioner,  der  klagedes  til  Kejseren  og  procederedes  for  Hofretten  i 
Wien,  indtil  der  omsider  sidst  i  Tyverne  banedes  Vej  for  en  Ud- 
soning, som  1755  førte  til  det  saakaldte  „landesgrundgesetzlicher 
Erbvergleich"  i  Rostock,  der  fastsatte  Grænserne  for  Stændernes 
og  Hertugens  Magt. 

Paa  dette  sidste  Stadium  af  Striden  deltog  Andreas  Gottlieb 
Bernstorff  i  Forhandlingerne,  og  hans  Breve  til  Johan  Hartvig 
Ernst  Bernstorff  giver  et  levende  Billede  af  nordtysk  Stænderliv  og 
Ridderskabspolitik.  Han  var  med  paa  alle  Landdage,  blev  valgt 
ind  i  alle  vigtigere  Udvalg,  og  forhandlede  uafbrudt  mundtlig  og 
skriftlig  med  de  forskellige  Partier.  Han  var  selvfølgelig  en  ivrig 
Forkæmper  for  de  adelige  Privilegier  hvorom  Kampen  stod,  men 
da  det  stundede  mod  Forlig,  blev  det  hans  Hovedopgave  at  hid- 
føre dette.  Der  havde  udviklet  sig  skarpe  Modsætninger  indenfor 
Adelen  selv;  en  Del  var  bleven  vundet  ved  Gunst  og  Gave  og  for- 
fægtede Hertugens  Sag;  overfor  dem  havde  Andreas  Gottlieb  Bern- 
storff kun  Foragt,  de  svigtede  de  helligste  Pligter  og  fortjente  ikke 
Navn  af  Adelsmænd.  Paa  den  anden  Side  var  der  et  uforsonligt 
Parti,  der  ved  voldsomme  Ord  og  hadefulde  Angreb  søgte  at  for- 
hindre ethvert  Forlig.  Men  i  Midten  stod  et  voksende  Flertal, 
der  ønskede  at  ende  en  Strid  hvis  Fortsættelse  de,  med  Sideblik 
til  Frederik  II's  formentlige  Anneksionslyster,  frygtede  kunde  blive 
skæbnesvanger  for  Meklenburgs  Frihed,  om  den  endnu  en  Gang 
skulde  give  Anledning  til  andre  Magters  Indblanding.  Til  dette 
Parti  sluttede  Andreas  Gottlieb  Bernstorff  sig,  men  saaledes  at 
han  bestræbte  sig  for  at  bevare  en  Særstilling,  der  tillod  ham  frit 
at  optræde  som  Mægler  og  Underhandler;  thi  netop  heri  satte 
han  en  Ære,  selv  om  det  nu  og  da  skaffede  ham  Utak  fra  begge 
Sider.  Bedst  lærer  man  hans  offentlige  Personlighed  at  kende 
gennem  en  Skildring  som  han  en  Gang  gav  af  sig  selv,  da  hans 
Broder  havde  fortalt  ham,  at  Breve  fra  Meklenburg  roste  ham  i 
høje  Toner. ^)  „Tør  man  uden  Indiskretion  spørge,  hvad  det  er  for 
Korrespondenter  der  tildeler  mig  en  Ros,  som  jeg  prøver  paa  at 
gøre  mig  værdig  til  ved  al  den  Umage,  jeg  gør  mig,  og  ved  mine 
Hensigters  Renhed,  og  som  jeg  maaske  kunde  fortjene  om  en 
halv  Snes  Aar,  hvis  jeg  blev  i  Landet,  men  som  er  altfor  pragt- 
fuld for  nærværende  Tid?  Jeg  skal  ikke  gøre  Omstændigheder 
med  Dig,  kære  Broder,   og   for  at  tale  fortroligt  og  aabenhjærtigt 

skal  jeg  ikke  nægte,  at  jeg  har  nogen  Indflydelse,  at  jeg  er 
den  fasteste  Støtte  for  nogle  og  visse  andres  Svøbe;  det  gode 
Parti  hædrer  mig  med  sin  Tillid  og  hæderlige  Folk  med  deres 
Venskab,  selv  mine  Fjender  viser  Agtelse  for  mit  Navn  og  min 
Person,  de  hører  helt  opmærksomt  paa  mine  Taler,  og  saa  snart 
man  har  Brug  for  en  Adelsmand  der  er  modig,  uforsagt  og 
urokkelig,  eller,  om  Du  vil,  uforskammet  og  krasbørstig,  naar  in- 
gen anden  vil  hænge  Bjælderne  paa  Katten,  saa  søger  alle  Blikke 
mig.  Undertiden  har  jeg  den  Lykke  at  aabne  Øjnene  paa  de  an- 
dre, og  jeg  vilde  lyve,  hvis  jeg  sagde,  at  jeg  aldrig  havde  fremmet 
det  gode  eller  forhindret  det  onde.  Alt  i  alt  regnes  jeg  for  det, 
jeg  vil  regnes  for,  det  vil  sige  Patriot,  ivrig,  upartisk,  sandheds- 
kærlig, aaben,  arbejdsom,  fast,  uegennyttig,  brav  Mand,  Kristen. 
Ofte  skyder  jeg  Hjærtet  op  i  Livet  paa  det  gode  Parti,  naar  det 
opgiver  Ævret  eller  bliver  træt,  og  da  jeg  prædiker  for  dem  ved 
mit  Eksempel,  saa  efterligner  jeg  Officeren  der  fører  de  Flyg- 
tende tilbage  til  Slaget.  Men  trods  alt  dette  gør  jeg  ikke  Under- 
værker; man  holder  af  mig  og  agter  mig,  man  frygter  mig,  om 
Du  saa  vil,  man  finder  endog  at  jeg  har  Ret,  man  overvælder 
mig  med  Komplimenter,  der  keder  mig  og  gør  mig  forlegen,  man 
sætter  sig  for  at  efterligne  mig,  hist  op  og  her  ned,  men  saa 
snart  Lejligheden  er  der,  forvirrer  Lidenskaben  Fornuften,  man 
beundrer  da  Fejlene  hos  sine  Venner,  dadler  selv  de  mest  iøjne- 
faldende Fortrin  hos  sine  Fjender,  Fortjenesten  regnes  for  intet, 
Menneskefrygt,  Bihensyn,  elendig  timelig  Interesse  regerer  alt,  og 
det  store  Flertal  bliver  altid  ved  at  være  blindt,  taabeligt,  ondt, 
uretfærdigt  og  falskt  dømmende.  „Virtus  laudatur  et  alget"  og  Oxen- 
stierne  havde  kun  alt  for  megen  Ret  til  at  sige:  „Nescis  mi  fili  quam 
parva  mundus  regatur  sapientia".  For  Resten  klager  jeg  for  min 
Person  ikke  over  nogen  Moders  Sjæl,  tværtimod,  jeg  er  godt  til- 
freds. Jeg  har  erhværvet  flere  oprigtige  Venner,  og  den  hertuge- 
lige Familie  udmærker  mig  i  høj  Grad."') 

Paa  dette  sidste.  Landsherrens  Anerkendelse,  satte  Bernstorff 
ikke  mindre  Pris  end  paa  sine  Standsfællers  Tillid.  Han  var  in- 
gen Hofmand  og  holdt  sig  helst  borte  fra  Hoffet,  hvor  „de  ny 
Klæder  tyngede  ham",  han  skyede  al  Statstjeneste  og  vilde  kun 
beklæde  de  stænderske  Embeder,  men  dette  var  kun  Udtryk  for 
en  personlig  Selvstændigheds-  og  Frihedstrang.     Naar  det   første 

Bcrnstorffernc  og  Danmark.    I.  ^ 


306  A.  G.   BERNSTORFF    OG    LANDSFYRSTERNE. 

Led  af  hans  letfattelige  politiske  Trosbekendelse  var,  at  det  først 
og  fremmest  gjaldt  om  med  alle  lovlige  Midler  at  værne  de  ade- 
lige Rettigheder,  saa  var  det  andet  dyb  Respekt  og  Loyalitet  over 
for  Landsherren.  Hvor  store  Fordringer  han  end  stillede  til  Fyr- 
sten, af  hvem  han  krævede  de  samme  menneskelige  og  kristelige 
Dyder  som  af  sine  Standsfæller,  og  hvorvel  han  indsaa,  at  det 
kun  var  faa  Fyrster  der  fyldestgjorde  Kravene,  saa  førte  dette  dog 
ikke  til  nogen  moderne  Theori  hos  ham.  Kongedømmets  gud- 
dommelige Ret  bestred  han  ikke,  „mon  Dieu"  og  „mon  Prince" 
nævnede  han  i  samme  Aandedræt;  helst  saa  han  bort  fra  Fyr- 
stens Fejl  og  lagde  Skylden  paa  slette  Raadgivere.  Naar  man 
læser  hans  blindt  beundrende  Udtalelser  om  f.  Eks.  Georg  II.  og 
den  elendige  Prins  Frederik  af  Wales,  skulde  man  tro,  at  disse 
Fyrster  var  uden  Plet  og  Lyde.  Hvad  der  end  havde  været 
mellem  hans  Bedstefader  og  Kurfyrstkongen,  saa  var  det  nu  glemt; 
han  omtalte  Georg  II.  og  senere  Georg  III.  med  dyb  under- 
saatlig  Kærlighed,  krævede  af  sine  Standsfæller  de  samme  Fø- 
lelser, og  harmedes  naar  han  saa  en  hidsig  Opposition  paa  Land- 
dagene i  Celle;  overfor  Oppositionen  i  det  engelske  Parlament 
nærede  han  de  bitreste  Følelser.  Naar  han  fik  Beviser  paa  sin 
Konges  Anerkendelse,  var  hans  Glæde  stor,  og  han  var  ikke  min- 
dre stolt  naar  han  hørte  sin  Broder  omtale  med  Velvilje  og  Ros 
af  Kong  Georg  eller  et  Medlem  af  Kongehuset.  I  Meklenburg 
var  det  samme  Tilfældet.  Det  var  med  den  største  Tilfredshed  at 
han  fortalte  sin  Broder,  hvorledes  Hertugen,  hver  Gang  han  un- 
der Landdagen  kom  til  Schwerin,  viste  ham  Velvilje  og  udtalte 
sig  anerkendende  om  dem  begge.  I  1752  havde  Hertugen,  da 
han  tog  Afsked  med  Andreas  Gottlieb,  bedt  ham  bevare  sine 
gode  Følelser  for  det  hertugelige  Hus,  og  han  havde  et  stærkt 
Indtryk  af,  hvor  vel  stemt  man  var  imod  ham  og  hans  Bro- 
der, hvilken  sidste  var  bleven  kaldet  til  et  vigtigt  Møde  i  Ro- 
stock for  at  bringe  Forhandlingerne  mellem  Hertugen  og  Stæn- 
derne over  et  dødt  Punkt.  Det  kunde  Andreas  Gottlieb  lide,  og 
han  fastslog  glædestraalende,  „at,  forudsat  at  man  ikke  er  dum, 
grov  eller  taktløs,  kan  man  i  Meklenburg  være  en  meget  fast 
Patriot  uden  at  miste  sin  Herres  Naade".  „Jeg  kan  sige  om- 
trent det  samme  om  Hannover;  man  ved  dér  meget  vel,  at  jeg, 
naar  det  gælder  mit  Embede,  maaske  er  den   ubøjeligste   af  alle,. 


A.  G.   BERNSTORFF    OG    LANDSFYRSTERNE.  307 

Og  alligevel  husker  Du    nok,  kære  Broder,  at  Dhrr.  Ministre  har 
talt  om  mig  til  Dig  med  Venskab  og  Godhed."^) 

Saaledes  spores  i  Andreas  Gottlieb  Bernstorffs  politiske  Op- 
træden Traditionerne  fra  Bedstefaderens  Tid ;  ogsaa  han  var  selv- 
stændig og  myndig,  ogsaa  han  brød  sig  ikke  om  „de  sekundære 
Aarsager",  der  bestemmer  Fyrstens  Gunst  i  Smiger,  Intriger  og 
sligt,  han  vilde  kun  virke  ved  sin  personlige  Dygtighed.  Andreas 
Gottlieb  Bernstorff  den  yngre  vilde  som  den  ældre  kun  regnes 
for  hvad  han  var;  satte  man  Pris  paa  hans  Vilje  og  Gærning,  var 
han  glad,  hvis  ikke,  var  han  en  Mand  „der  vel  skattede  Fyrste- 
gunst højt,  men  dog  Friheden  højere".  Ude  som  hjemme  bar 
hans  Væsen  Præg  af  kraftig  Selvstændighed  og  bred  Ligefremhed. 


20* 


TIENDE  KAPITEL. 


Andreas  Peter  Bernstorffs  Barndom  paa  Gartow. 
Universitetsliv  og  Rejser. 


1735—1758. 


AF  Andreas  Gottlieb  og  Dorothea  Wilhelmine  Bernstorffs  fire 
Børn  var  de  to  ældste  Drenge,  de  to  yngste  Piger.  Døtrene 
levede  kun  kort;  Charlotte  Claudine  Louise,  der  var  født  13.  Ok- 
tober 1736,  døde  allerede  den  13.  December  1742;  Christiane 
Elisabeth  Marianne  blev  kun  halvfemtende  Aar,  idet  hun  kun 
levede  fra  2.  Oktober  1739  til  3.  April  1754  efter  at  have  ført  en 
kummerlig  Tilværelse  i  Vanførhed  og  Sygdom.  Den  ældste  Søn 
Joachim  Bechtold  var  født  den  21.  April  1734;  Aaret  efter,  den 
28.  August  Kl.  9  om  Morgenen  fødtes,  vistnok  i  Hannover,  den 
yngste  Søn;  han  fik  i  Daaben  Navnet  Andreas  Peter. ^) 

Ligesom  i  sin  Tid  Andreas  Gottlieb  og  Johan  Hartvig  Ernst, 
opdroges  de  to  Brødre  sammen,  og  deres  første  Barndom  forløb, 
som  Andreas  Peter  siger,  „i  uskyldig  Glæde".-)  Aaret  1740  blev 
et  Vendepunkt  i  Smaadrengenes  Liv,  idet  de  fik  en  Hovmester; 
men  denne  Begivenhed  kom  kun  til  at  kaste  Skygger  over  An- 
dreas Peter  Bernstorffs  Barndom.  Gamle  Keyssler  havde  bragt 
Hovmesteren,  en  Studiosus  ved  Navn  Munter,  til  Huse,  tiltalt  af 
den  unge  Mands  stille  og  beskedne  Væsen  og  gode  Kundskaber 
i  Humaniora.  Men  Valget  var  uheldigt;  alle  Miinters  øvrige 
Egenskaber  gjorde  ham  uskikket  til  Lærergærning.  Han  var,  efter 
hvad  Andreas  Peter   Bernstorff  mange   Aar   siden    fortalte,   ikke 


DEN    STRÆNGE    OPDRAGELSE.  309 

blot  usædelig,  men  ogsaa  haard  og  hidsig,  uvant  med  at  omgaas 
Mennesker,  og  uden  Begreb  om  at  behandle  Børn.  Der  opstod 
snart  et  daarligt  Forhold  mellem  ham  og  hans  Elever;  han  kendte 
kun  ét  Middel  til  at  skaffe  sig  Lydighed,  nemlig  Prygl;  det  Mid- 
del anvendte  han  næsten  daglig,  men  kun  overfor  den  blødere  An- 
dreas Peter.  Den  ældre  Broder  Joachim  Bechtold,  der  var  vold- 
sommere af  Karakter,  vovede  han  ikke  at  slaa,  af  Frygt  for  at 
han  skulde  klage  til  Faderen.  Nu  og  da  gik  Munter  dog  til  den 
modsatte  Yderlighed  og  lod  Drengene  faa  deres  Vilje  i  alle  Ting. 

Kun  Tidens  almindelige  pædagogiske  Synsmaade  forklarer, 
at  det  kunde  vare  hele  ti  Aar,  før  Andreas  Gottlieb  fik  Indtryk 
af,  at  dette  var  galt,  og  skilte  sig  af  med  Munter  ved  at  anbefale 
ham  til  en  Amtssekretærplads  i  Gadebusch.  Vi  kan  vanskelig  for- 
staa,  at  Forældre,  om  hvis  Kærlighed  og  Omhu  for  Børnene  de 
bevarede  Breve  indeholder  stærke  Vidnesbyrd,  ikke  opdagede,  at 
denne  meningsløse  haarde  Behandling  skadede  Børnene.  Hvor  er 
det  muligt,  at  et  Barn  som  Andreas  Peter  uden  at  betro  sig  til 
Forældrene  Aar  efter  Aar  kunde  bære  dette  Tryk?  Men  de 
Breve,  hvori  vi  kan  følge  Andreas  Gottliebs  Agtpaagivenhed  og 
Kærlighed  overfor  hans  Børn,  viser  os  kun  den  ene  Side  af  For- 
holdet. Hvis  Brevene  stammede  fra  moderne  Forældre,  vilde  vi 
med  Rette  tænke  os  det  frieste  fortroligste  Forhold  som  Baggrund. 
Men  det  var  langtfra  saaledes.  Mellem  Forældre  og  Børn  skabte 
Kravet  om  ubetinget  Lydighed  den  Gang  en  dyb  Kløft;  Stræng- 
hed  ansaas  for  det  eneste  Middel  til  at  frembringe  nødvendig  Ær- 
bødighed; den  Fader,  der  var  for  mild  eller  for  lettilgængelig,  fryg- 
tede for  at  tilsætte  sin  Autoritet.  Det  ansaas  for  Forældrenes 
Pligt  ikke  at  lægge  deres  Kærlighed  for  Dagen  overfor  Børnene; 
ogsaa  heri  skulde  kristelig  Alvor  finde  et  Udtryk.  Formerne  for 
Omgang  mellem  Forældre  og  Børn  var  strænge  og  stive,  og  man 
tænkte  ikke  paa,  at  fortrolig  Meddelsomhed  fjærnedes  og  Barne- 
sindene tillukkedes.') 

1  Hjemmet  paa  Gartow  raadede  ganske  denne  Tidens  Aand; 
friere,  mere  humane  pædagogiske  Tanker  var  ikke  trængte  der- 
ind. Andreas  Peter  fortalte  senere,  hvor  omhyggelig  ethvert  Ud- 
tryk for  hans  Forældres  Kærlighed  var  bleven  skjult  bag  de 
strængeste  Former;  som  voksen  Mand  saa  han  paa  den  Slags 
Opdragelse    som   et   heldigvis   tilbagelagt   Trin   og   anvendte   helt 

andre  Principper  overfor  sine  egne  Børn.  Isen  var  først  sent 
bleven  brudt  mellem  ham  og  hans  Forældre.  Da  han  efter  flere 
Aars  Fraværelse  som  voksen  vendte  tilbage  til  Hjemmet,  følte  han 
for  første  Gang  i  sit  Liv,  fortalte  han  stærkt  bevæget  sine  egne 
Børn,  at  hans  Moder  virkelig  havde  holdt  af  ham,  og  forstod,  at, 
netop  fordi  hun  havde  elsket  ham  højt,  havde  hun  anset  det  for 
sin  Pligt  at  gemme  Følelsen  under  den  haarde  Skal.  Omtrent  sam- 
tidig erklærede  Andreas  Gottlieb  Bernstorff,  at  nu  vilde  han  glemme, 
at  hans  Sønner  havde  været  hans  Smaabørn,  og  forsøge  at  knytte 
dem  til  sig  „som  taknemmelige  Venner  ved  at  behandle  dem  med 
Venskab,  Ømhed,  Tillid  og  Ædelmodighed".')  Først  da  fik  de 
indestængte  Følelser  frit  Løb.  I  de  Aar,  da  Børnene  trænger 
mest,  stod  Forældrene  som  fremmede.  Børnenes  Kærlighed  blev 
Opfyldelse  af  et  Pligtkrav,  ikke  et  frivilligt  Udtryk  for  naturlig 
Ømhed.  Sindets  blødeste  Strænge  var  udsatte  for  at  forhærdes  ved 
denne  Kulde. 

Forældrene  virkede  saaledes  væsentlig  som  Eksempler  til 
Efterfølgelse.  Deres  Formaninger  og  Raad  formede  Drengenes 
Livsopfattelse,  og  efterhaanden  gennemtrængte  den  alvorlige  Plig- 
tens Aand,  der  raadede  paa  Gartow,  de  Unges  Sind;  først  kuede 
Frygt  for  Straf,  senere  den  vaagnende  Forstaaelse  Uviljen  mod 
de  strænge  Pligtbud. 

Andreas  Peter  paavirkedes  stærkt  af  Hjemmets  Religiøsitet; 
Religionen  spillede  en  Hovedrolle  i  Opdragelse  og  Undervisning. 
Det  stemmede  med  Tidens  pædagogiske  Tanker  og  svarede  nøje 
til  Bernstorffernes  Grundsætninger,  at  Moderen  lagde  Grund- 
volden; Formaninger  til  Gudsfrygt  og  bibelske  Æmner  udfyldte 
som  oftest  hendes  Samtaler  med  sine  Børn.  Senere  nød  de 
Religionsundervisning  i  stort  Omfang;  naar  Familien  opholdt  sig 
i  Hannover,  var  Præsten  Jacobi,  der  den  Gang  var  ansat  ved 
Korskirken  i  Hannover,  Religionslærer,  paa  Gartow  traadte  Sogne- 
præsten Bode  i  hans  Sted.  Andreas  Peter  naaede  langt  i  Kri- 
stendomskundskab, og  med  Rædsel  vil  en  moderne  Pædagog  høre, 
at  den  fjortenaars  Dreng  allerede  havde  gennemgaaet  Buddei 
Compendium  Theologiæ,  en  knastør  og  lærd  dogmatisk  Lærebog 
paa  flere  Hundrede  store  Kvartsider.  „Maaske  vilde  jeg  have 
kunnet  beskæmme  mangen  Student",  mente  Andreas  Peter  selv. 
Undervisningen   gled   over   i    Konfirmationsforberedelsen,    og  ved 

Siden  af  denne  gav  Moderen  Sønnerne  en  „praktisk  Undervis- 
ning" i  Religion.  I  1749  afsluttedes  denne  Side  af  Opdragelsen 
med  offentlig  Konfirmation  i  Gartow  Kirke  en  Fredag  i  April. 
Den  paafølgende  Onsdag  blev,  som  Andreas  Gottlieb  Bernstorff 
skrev,  „det  store  Værk  kronet  ved  den  første  Altergang".') 

Denne  kraftige  Indeksersering  lagde  en  fast  Grundvold  for 
Andreas  Peters  Livsanskuelse.  „Ungdom,  Letsindighed  og  Flyg- 
tighed tilintetgjorde  mange  gode  Følelser  og  Forsætter  om  at  være 
god  og  blive  bedre,  som  ofte  var  ledsagede  af  sandt  Alvor",  siger 
.han  selv;  nu  og  da  under  Ungdomslivets  Fristelser  krænkede  han 
vel  de  strænge  kristelige  Moralbud,  men  Kærnen  blev  bevaret. 
Hans  hele  aandelige  Udvikling  kom  til  at  bevæge  sig  indenfor 
den  bernstorffske  Religiøsitets  Rammer. 

Religionsundervisningen  var  Midtpunktet  i  Drengenes  Op- 
dragelse, men  ved  Siden  heraf  havde  saa  vel  Munter  som  hans 
Efterfølger  i  Lærerstillingen  det  Hværv  at  bibringe  dem  en  Række 
forskellige  Kundskaber.  Efter  Tidens  Krav  stilledes  her  store 
Fordringer  til  Børnene.-)  Længe  før  sit  sjette  Aar  kunde  An- 
dreas Peter  læse  og  skrive,  og  havde  lært  saa  meget  Geografi  af 
gamle  Keyssler,  at  han  fandt  Fornøjelse  i  selv  at  benytte  den 
store  Samling  af  Landkort  der  laa  i  Bedstefaderens  Bibliothek. 
I  1743  var  han  og  hans  Broder  saa  vidt  i  Latin  og  Fransk,  at 
de  kunde  lave  Smaabreve  til  Faderen  og  Onkelen  paa  disse  Sprog; 
i  1745  begyndte  de,  naar  de  opholdt  sig  i  Hannover,  at  faa  Un- 
dervisning i  Fransk  af  en  født  Franskmand  Detille,  der  var  Sprog- 
mester for  Pagerne  der,  og,  som  Andreas  Gottlieb  udtrykte  sig, 
„skønt  Skuespiller  af  Profession  dog  var  meget  ordentlig  og  filo- 
sofisk af  Sæder". ^)  Andre  Fag  sluttede  sig  til  disse,  og  da  Mun- 
ter 1750  forlod  Gartow,  læste  Drengene  foruden  Latin  Græsk, 
Geografi,  Historie,  Arithmetik  og  Naturret,  et  Fag  som  vi  nu  ikke 
kender,  men  som  den  Gang  stod  højt  i  Kurs  og  for  de  unge 
Adelsmænd  var  Indledning  til  videre  statsretslig  Uddannelse.  Un- 
der Byopholdet  fortsattes  Undervisningen  i  Fransk,  der  fra  det 
tiende  Aar  næsten  udelukkende  var  Brevsprog.  Derimod  fandt 
Andreas  Gottlieb,  at  de  femten  Aar  gamle  burde  vente  endnu 
nogen  Tid  med  Engelsk,  Italiensk  og  Civilret.  For  den  legemlige 
Udvikling  sørgedes  der  kun  lidet;  egentlig  Gymnastik  var  i 
hine   Tider    ukendt.      De    var   elleve    til    tolv    Aar   gamle   da    de 

begyndte  at  lære  at  ride  hos  en  ordentlig  Ridelærer  i  Hannover, 
„den  berømte  Bachenschwantz",  samtidig  skulde  de  begynde  at 
lære  at  danse,  men  det  blev  opsat,  da  efter  Faderens  Mening 
baade  de  tyske  og  franske  Dansemestre  i  Hannover  var  „nogle 
Æsler".     Fægtning  blev  der  først  Tale  om  ved  Universitetet/) 

Jævnsides  med  denne  Undervisning  gik  den  aandelige  Paa- 
virkning  der  kunde  hentes  fra  deres  Omgivelser.  I  denne  Hen- 
seende havde  det  især  for  Andreas  Peter  Bernstorff,  den  livligste 
og  mest  interesserede  af  de  to  Drenge,  betydet  meget,  at  han  til 
sit  ottende  Aar  nød  godt  af  Keysslers  Omgang.-)  Keyssler  havde 
det  meste  af  sit  Liv  givet  sig  af  med  at  opdrage  unge  Junkere 
og  var  berejst  og  belæst  som  faa;  han  kunde  fortælle  som  ingen 
anden.  Hvad  han  var  for  Børnene  paa  det  stille  Gartow,  faar  vi 
et  rørende  Indtryk  af  ved  et  lille  Testamente,  som  Andreas  Peter 
skrev  da  han  i  September  1741  under  et  voldsomt  Anfald  af 
Kighoste  havde  faaet  den  Tanke,  at  han  skulde  dø,  en  Tanke  som 
deltes  af  hans  Forældre  og  førte  dem  til  med  en  underlig  Over- 
spændthed at  bringe  den  seks  Aar  gamle  Purk  ind  i  allehaande 
kristelige  Betragtninger  som  Forberedelse  til  en  ret  Død.  I  dette 
Testamente  fordeler  Andreas  Peter  sine  smaa  Ejendele,  og  en 
Kam  tildeler  han  da  Monsieur  Keyssler,  „weil  er  mir  Historien 
erzahlet".^)  Det  var  det  Minde,  han  bevarede  om  den  gamle,  af 
hvis  Mund  han  havde  hørt  saa  meget  om  den  vide  Verden,  at 
han  af  alting  helst  tyede  til  de  Kilder  der  kunde  sige  ham 
mere;  han  slugte  Rejsebeskrivelser  og  studerede  Kort,  fordybede 
sig  i  Skildringer  af  berømte  Mænds  Liv,  for  at  lære,  hvorledes 
der  levedes  under  de  fjærne  og  store  Forhold.  Tidlig  paavirkedes 
ogsaa  han  af  Interesser,  der  stod  i  Forbindelse  med,  at  Oldefade- 
rens og  Onkelens  Livsgærning  idelig  var  paa  Tale  i  Hjemmet; 
Faderens  offentlige  Virksomhed  satte  Spor  og  gav  Røre  i  det 
daglige  Liv,  og  endelig  faldt  de  Aar,  i  hvilke  Drengen  vaagnede 
til  aandelig  Bevidsthed,  under  den  østrigske  Arvefølgekrig,  der 
rasede  rundt  om  Hjemmet.  Alle  disse  Indtryk  prægedes  i  hans 
Sind.  De  Karakteristiker,  som  hans  Fader  i  Barneaarene  gav  af 
ham,  viser,  at  hans  egeii  senere  Fortælling  om  stærke  Indtryk  er 
fuld  Virkelighed  og  ikke  blot  senere  Erindringsspeiling. 

Forældre  gemmer  nu  om  Stunder  gærne  en  Række  Fotogra- 
fier af  deres  Børn  tagne  i    forskellige  Aldere;    lægger   man    disse 

Billeder  ved  Siden  af  hinanden,  kan  man  se  Børnenes  hele  Ud- 
vikling; den  ydre  Forandring  afspejler  ofte  det  sjælelige  Livs 
Vækst.  En  saadan  Række  Billeder  gemmes  i  Andreas  Gottliebs 
Breve  til  hans  Broder,  og  man  lærer  Andreas  Peter  Bernstorff 
i  Opvæksten  bedst  at  kende  ved  at  læse  hvad  hans  Fader  med 
visse  Mellemrum  skrev  om  ham  og  hans  Broder  til  deres  Onkel, 
der  med  kærlig  Interesse  fulgte  deres  Udvikling.')  Malede  Por- 
trætter af  Andreas  Peter  Bernstorff  fra  hans  Barndom  og  Ungdom 
findes  destoværre  ikke. 

I  1742,  da  Andreas  Peter  var  knap  syv  Aar  gammel,  synger 
Andreas  Gottlieb  den  sædvanlige  Klagesang  over  sin  Hustrus  Syge- 
lighed; ogsaa  med  Børnene  er  det  galt;  Andreas  Peter  lider  endnu 
under  Følgerne  af  den  livsfarlige  Kighoste.  „Jeg  har  været  meget 
ængstelig  for  ham  og  er  endnu  ikke  fri  for  enhver  Bekym- 
ring. Denne  Dreng  har  adskillige  Fejl  og  Mangler,  men  der  er 
ogsaa  meget  godt  ved  ham,  og  han  forbedrer  sig.  Han  er  kærlig 
og  aaben,  han  har  et  godt  Sindelag  og  en  god  Forstand,  og  han 
er  umaadelig  ivrig  efter  at  lære  noget;  han  er  et  rent  Geni,  han 
arbejder  lidenskabeligt  og  finder  en  stor  Fornøjelse  i  at  læse,  for- 
tælle, ræsonnere  og  se  paa  Landkort.  Kort  sagt,  han  ligner  i 
mange  Stykker  Dig,  kære  Broder." 

Et  Aar  senere,  i  Juni  1743,  faar  man  et  Fællesportræt  af  alle 
tre  Børn.  ,Joachim  har  det  godt,  han  har  Fejl,  ja  store  Fejl  som 
alle  Adamsbørn,  men  i  det  hele  er  han  en  god  Dreng,  som  jeg 
er  fornøjet  med,  og  som,  hvis  Gud  giver  sin  Velsignelse  dertil, 
ikke  vil  bringe  Skam  over  det  Navn.  han  bærer.  Marianne  er  tyk 
og  fed,  hun  spiser,  sover  og  leger  saa  det  er  en  Lyst,  hun  er 
forfærdelig  sent  udviklet,  men  der  er  en  fortræffelig  Natur  i  hende, 
og  hun  er  et  godt  Stykke  Pigebarn.  Hun  lader  sig  ikke  gaa  paa 
af  noget  og  vilde  være  mit  Livs  Glæde,  hvis  hendes  Hoved  ikke 
hældede  til  den  ene  Side,  men  det  er  en  medfødt  Fejl  der  tager 
til.  Andreas  er  en  køn  Dreng,  bortset  fra  de  krumme  Ben,  og 
han  har  lige  saa  mange  store  og  gode  Egenskaber,  som  han  har 
lidt  Skik  og  Vaqon  paa  sig,  men  han  er  sygelig.  Han  klager  sig 
næsten  altid  turevis  og  i  forskellig  Grad  enten  over  Smærter  i 
Underlivet  eller  over  ondt  i  Hovedet,  Hævelser  i  Ansigtet  eller 
Døvhed.  Alligevel  er  han  stærk  som  en  Herkules,  raser  saa 
Fjerene  flyver  om  ham,  spiser  og  sover  i  Reglen  godt  og   læser. 

snakker  eller  leger,  ligesom  der  ingen  Ting  var  i  Vejen,  i  den  Tid 
han  er  daarlig,  skønt  enhver  anden  end  han  vilde  ligge  i  sin  Seng 
eller  sidde  paa  en  Stol  i  en  Krog  af  Værelset." 

Et  Par  Maaneder  senere  uddybes  Skildringen  af  de  to  Drenge, 
idet  Faderen  fortæller  om  deres  Breve,  som  Munter  har  hjulpet 
dem  med,  men  hvori  man  dog  kan  skimte  deres  Ideer  og  Anlæg: 
„Joachim  spiller  Husfader,  og  da  han  tror  at  det  morer  mig,  saa 
fortæller  han  mig  alt  hvad  der  gaar  for  sig  i  Byen  eller  i  Huset, 
for  at  vise  hvor  opmærksom  og  ivrig  han  er.  Andreas  der- 
imod, der  altid  er  fuld  af  Lærdom,  Politik  og  alle  andre  meget 
kuriøse  Materier,  afskriver  Bøger  og  Aviser,  og  kan  ikke  dy 
sig  for  at  tale  derom  til  al  Verden  og  udøse  sit  Hjærte,  enten 
man  saa  vil  høre  ham  eller  ikke.  Kort  sagt,  de  er  begge  to  et 
Par  snurrige  Fyre;  men  der  er.  Gud  ske  Lov,  meget  godt  ved 
dem." 

Tre  Aar  efter,  i  1746,  faar  vi  et  nyt  Portræt  af  dem  alle  tre. 
Joachim  er  nu  tolv  Aar,  Andreas  Peter  elleve,  Marianne  syv.  An- 
dreas Gottlieb  sender  Børnenes  Højdemaal,  rimeligvis  skal  der 
købes  Stadsklæder  til  dem  i  Paris,  thi  Faderen  skriver:  „Den 
ældste  kan  bære  sine  Klæder  til  sidste  Trævl,  medens  den  yngste, 
inden  man  ser  sig  om,  er  vokset  ud  deraf.  Joachim  er  mager, 
spiser  ikke  stort,  han  er  blød  og  ømskindet,  saa  at  alting  straks 
gør  ondt  paa  ham,  og  han  piber  over  den  mindste  Smerte,  medens 
Andreas  knap  vilde  lade  sig  mærke  med,  at  Næse  og  Øren  blev 
skaarne  af  ham;  han  har  ikke  mange  Kræfter,  han  bliver  hurtig 
træt  og  ophedet,  er  ofte  forkølet,  og  det  slaar  sig  især  paa  Øjnene. 
Jeg  frygter  for  Resten  ikke  for  ham,  jeg  tror  at  mange  Børn  er 
ligesom  han,  og  jeg  husker,  at  jeg  selv  har  været  meget  mager 
og  at  de  fleste  Bernstorffer  vokser  sent.  Maaske  forøges  hans 
Legemskraft,  naar  Mandbarheden  indtræffer,  og  Guds  Godhed  sør- 
ger for  alt.  Han  ligner  vor  salig  Bedstefader  meget,  han  har 
flere  Smaafejl,  som  jeg  mindes  at  have  haft  som  Barn,  men  han 
forbedres  med  hver  Dag.  Da  han  vil  efterligne  de  store  Drenge 
og  frygter  for  at  begaa  en  Fejl,  er  han  tavs  af  sig;  han  har  intet 
kønt  Ansigt,  men  hans  Ski!:kelse  er  god  og  han  har  et  net  Ydre, 
han  er  behændig,  han  ser  udmærket,  husker  godt  og  har  Forstand 
nok  af  sin  Alder.  Han  lægger  Mærke  til  alting,  bryder  sig  ikke 
om  at   læse,    og   hans    Flid    beror   blot    paa    hans  Lydighed.     Til 

Gengæld  holder  han  af  Landvæsen,  af  Gartneri,  af  Jagt  og  frem- 
for alt  af  Heste;  han  er  meget  nøjagtig  og  ordentlig,  hans  Regn- 
skaber er  altid  i  Orden,  og  han  gemmer  selv  alle  sine  Ting.  Jeg 
har  været  bange  for,  at  han  skulde  blive  gærrig,  men  det  er  han 
ikke.  Han  har  megen  Æresfølelse,  sætter  Pris  paa  at  faa  særlig 
Ros  og  Anerkendelse,  og  jeg  haaber,  at  hans  Smule  naturlige  Til- 
bøjelighed til  Forfængelighed  vil  fortage  sig,  naar  han  bliver  ældre 
og  fornuftigere. 

Andreas  er  i  godt  som  ondt  af  en  helt  anden  Slags,  og  lige 
saa  forskellige  som  vi  to  har  været  af  Naturen,  selv  om  vi  allige- 
vel, Gud  ske  Lov,  begge  to  er  blevne  ærlige  Folk  og  nøje  for- 
bundne, er  mine  to  Drenge  det  om  igen.  Aldrig  er  deres  Syns- 
punkt, Tanke,  Beretning  ens,  og  selv  om  de  har  set  eller  hørt 
den  samme  Ting  paa  én  Gang,  saa  er  dog  deres  Indtryk  eller 
Indbildningskraft  i  den  Grad  forskellig,  at  deres  Fortællinger  er 
højst  uensartede;  det  gælder  i  stort  som  i  smaat,  og  jeg  er 
ganske  forbavset  derover.  Den  yngste  har  en  lykkelig  Karakter, 
alt  fornøjer  ham,  og  han  er  nærved  at  revne  af  Latter  over  en- 
hver Ting;  han  er  glad  og  ubekymret;  han  leger,  spiser  og  sover 
med  lige  stor  Energi;  han  vokser  og  lægger  sig  ud,  saa  man  lige- 
frem kan  se  det.  Han  er  kraftig  og  bredskuldret  og  har  Hæn- 
der som  en  Brændehugger,  han  snakker  meget,  spørger  ud,  saa 
det  undertiden  grænser  til  Næsvished,  hans  Livlighed  gør  ham 
saa  letsindig  som  vel  muligt,  og  han  har  altid  Hovedet  fuldt  af 
Tanker  og  Ideer.  Han  er  distræt  og  glemmer  alting,  og  det  be- 
kymrer ham  aldrig  at  have  trukket  Strømperne  vrangt  paa  eller 
at  have  glemt  sit  Halstørklæde  og  andet  sligt.  Godhjærtet,  op- 
rigtig, paalidelig  og  deltagende,  som  han  er,  vil  han  blive  en  tro- 
fast Ven  og  en  brav  Mand,  men  han  har  hverken  Orden  i  sin 
Garderobe  eller  i  sine  Pengesager.  Han  taber  og  ødelægger,  og 
slaar  alt  itu,  han  ved  sjælden,  hvad  han  har  eller  ikke  har;  han 
er  ubehændig,  og  skønt  han  har  den  bedste  Hensigt  og  er  me- 
get glad  naar  han  gør  noget  rigtigt,  kan  han  dog  ikke  ret  faa 
Tag  paa  noget.  Uden  at  være  paatrængende  er  han  baade  tjenst- 
villig og  erkendtlig,  han  er  ikke  Spor  af  forfængelig,  han  er  mo- 
dig, og  hans  eneste  Fornøjelse  er  Læsning  og  Samtale;  han  er 
meget  nærsynet,  hvad  der  sammen  med  hans  stadige  Flid  foraar- 
sager,   at  han  altid  sidder  krumbøjet   som  en  Lommekniv,    og  de 

uophørlige  Paamindelser  derom  forslaar  ikke.     Hans  Ben  gaar  an, 
men  helt  gode  bliver  de  aldrig. 

Marianne  er  og  bliver  et  rigtigt  Barn,  sent  udviklet  og  helt 
enfoldig,  naar  det  ikke  drejer  sig  om  smaa  Skælmsstykker  eller 
Barnestreger;  hun  er  af  Naturen  yderst  lad  og  har  derfor  en  med- 
født Ulyst  til  alt  hvad  der  hedder  Læsning  eller  Arbejde." 

Johan  Hartvig  Ernst  Bernstorff  spurgte  videre  ud  om  Dren- 
gene, og  en  Maanedstid  senere  opridsede  Andreas  Gottlieb  yder- 
ligere Billederne  af  dem:  „Andreas  holder  af  at  tale  og  snakker  løs 
om  alting,  men  han  er  dog  ikke  noget  helt  ubarmhjærtig  Sludre- 
hoved. Hvad  jeg  har  villet  sige,  er  at  han  ofte  foretrækker  Sam- 
tale for  Leg  og  andre  Fornøjelser.  Han  har  en  rigtig  god  For- 
stand og  godt  Omdømme  efter  sin  Alder,  og  mindst  lige  saa  meget 
som  den  ældste,  men  hans  Spørgsmaal  er  ofte  næsvise  eller 
fjollede  (af  og  til  ogsaa  forstandige),  fordi  han  undertiden  er  alt 
for  livlig  eller  rask  i  Vendingen,  undertiden  distræt,  og  fordi 
han  ikke  fordøjer  eller  overvejer  nok,  for  han  kommer  frem  med 
sine  Tanker,  medens  den  ældste  maaske  gaar  til  den  modsatte 
Yderlighed,  idet  han  er  alt  for  lidt  ivrig  for  at  skaffe  sig  Besked, 
og  hellere  end  at  risikere  at  gøre  et  dumt  Spørgsmaal,  tier  han 
stille  og  aabner  ikke  sin  Mund,  især  i  Selskab  eller  hos  Frem- 
mede, thi  naar  han  er  sammen  med  sine  Jævnaldrende  eller  Be- 
kendte, saa  taler  han  tilstrækkeligt,  og  ogsaa  mig  spørger  han 
nok  ud." 

Det  sidste  Portræt  i  Samlingen  er  en  Skitse  fra  1750  i  et  af 
de  mange  Breve  hvori  Andreas  Gottlieb  drøfter,  hvad  han  skal 
gøre  med  Drengene,  nu  da  Munter  skal  bort  fra  Gartow.  „Den 
ældste  er  ikke  videre  køn;  han  er  hverken  meget  stor  eller  meget 
lille  af  sin  Alder;  hans  Helbred  bliver  bedre,  han  er  meget  tilbage- 
holdende, og  taler  alt  for  lidt  naar  han  er  sammen  med  nogen. 
Han  lærer  godt  naar  han  vil,  men  har  ingen  videre  Interesse 
hverken  for  Studier  eller  for  Læsning,  og  foretrækker  Landlivet, 
Jagt,  Heste  og  Landvæsen;  han  er  ordentlig  og  økonomisk  uden 
at  være  gærrig.  Den  yngste  er  meget  svær  og  firskaaren;  hvis 
han  rettede  sit  Hoved  og  sine  Skuldre,  vilde  han  være  en  køn 
Knøs,  han  har  et  venligt  og  fornøjet  Ansigt,  han  er  en  god  Ka- 
rakter, har  Hjærtet  paa  rette  Sted,  er  en  trofast  Ven,  holder  af 
at  more  sig  og  komme  i  Selskab;   han  er  indtaget  i  alt,   studerer 

Og  læser  med  Lidenskab,  er  livlig  men  uordentlig,  glemsom,  frem- 
fusende, kæphoj,  svarer  før  man  spørger  ham;  han  tænker  paa 
Tusind  Ting  paa  én  Gang  og  blander  dem  mellem  hinanden,  og 
har  en  alt  for  afgjort  Mening  i  Forhold  til  sin  Alder. 

De  er  begge  to  helt  forstandige,  men  for  Resten  diametralt 
modsatte  i  Humør  og  Principper,  og  jeg  vakler  derfor  med  Hen- 
syn til,  om  jeg  ikke  gør  bedre  i  at  skille  dem  ad,  om  ikke  naar 
de  skal  til  Universiteterne,  saa  i  al  Fald  naar  de  skal  ud  at  rejse. 
Her  er  deres  Maal.  Jeg  indbilder  mig,  at  den  ældste  ligner  min 
salig  Bedstefader  og  den  yngste  min  salig  Fader,  og  i  det  mind- 
ste haaber  jeg,  at  de  bliver  lige  saa  gode  Kristne,  uden  hvilket 
hele  Resten  kun  er  Klingklang. 

Fritag  mig,  kære  Broder,  for  at  beskrive  Dig  Marianne;  hen- 
des stakkels  lille  vanskabte  Legeme  er  mig  en  sand  Pæl  i  Kødet, 
og  jeg  nøjes  med  at  sige,  at  hun  begynder  igen  at  kunne  gaa  lidt. 
at  hun  er  et  godt  Barn,  og  at  det  kun  er  rigtig  godt,  at  denne 
elendige  forfængelige  Verden  forgaar  saa  snart." 

Det  ses  klart  af  disse  Billeder,  hvem  af  disse  to  Drenge  der 
har  voldt  Forældrene  mest  Bryderi,  og  ikke  mindre  klart  er  det, 
at  der  i  det  nu  opvoksende  Slægtled  Bernstorffer  fandtes  en  For- 
deling af  Ævner  og  Anlæg,  som  om  Andreas  Gottlieb  den  ældre 
selv  havde  grebet  ind  og  tilrettelagt  en  lignende  og  naturlig  Tve- 
deling af  Slægtens  Opgaver,  som  den  der  havde  bestemt  Andreas 
Gottlieb  den  yngres  og  Johan  Hartvig  Ernst  Bernstorffs  Livs- 
gang. 

Det  Billede,  vi  har  faaet  af  den  yngste  Dreng,  Andreas  Peter, 
vinder  imidlertid  endnu  større  Dybde  ved  hans  egne  Optegnelser 
om  sin  Barndom.') 

Andreas  Gottlieb  Bernstorffs  Breve  viser,  hvor  omhyggelig 
Forældrene  har  iagttaget  ham  og  hvor  forstandig  de  har  bedømt 
hans  Karakter.  Men  at  vinde  hans  Fortrolighed  har  de  ikke  for- 
maaet;  der  var  Sider  af  hans  Sjæleliv  som  de  slet  ikke  fik  Ad- 
gang til,  men  netop  disse  maa  vi  forstaa  for  siden  at  kunne  knytte 
Traadene  mellem  hans  Barndom  og  senere  Liv. 

Den  Flygtighed  og  Livlighed,  nu  og  da  glidende  over  i  Vild- 
skab og  Uorden,  som  Faderen  havde  i  Kikkerten,  vidste  Andreas 
Peter  Bernstorff  godt,  havde  været  fremme  i  Barneaarene,  og  han 
mente,  at  det  havde  haft  sin  Andel  i  Forældrenes  Strænghed  imod 

ham,  der  ikke  var  bleven  mindre,  skønt  de  fandt  saa  gode  Egen- 
skaber som  Aabenhed,  Sandhedskærlighed  og  Retfærdighedssans 
hos  ham.  Men  Forældrene  saa  ikke,  at  der  bag  den  sprudlende 
Livlighed  og  kæphøje  Spørge-  og  Dømmelyst  skjulte  sig  en  tidlig 
moden  Refleksion,  der  udviklede  sig  som  han  voksede  til,  og  for- 
klarer, hvorledes  den  urolige  Dreng  blev  til  en  regelret  og  be- 
hersket Yngling  og  Mand. 

Var  den  Trang  og  Ævne  til  Selvbeskuelse,  som  Andreas  Peter 
sporede  hos  sig  selv  fra  sin  tidligste  Barndom,  en  Arv  fra  Mode- 
ren, der  tungsindig  lukkede  sig  inde  med  religiøse  Betragtninger 
og  Fantasier?  Den  Dreng,  der  kunde  rase  saa  Fjerene  fløj  om 
ham,  og  le  saa  han  var  nær  ved  at  revne,  han  paa  hvem  Mun- 
den ikke  stod  og  som  overfaldt  enhver  med  sit  Videbegær,  han 
kunde  blive  stille  og  tavs,  trække  sig  ind  i  sig  selv  og  ikke  lade 
nogen  faa  Del  i  sine  Tanker.  For  sin  Glæde  og  Taknemmelig- 
hed havde  han  let  ved  at  finde  Udtryk,  men  naar  noget  gik  ham 
rigtig  nær  til  Hjærte,  tav  han  og  var  ikke  i  Stand  til  at  dele 
Sorg  eller  Uro  med  nogen.  I  Aaret  1742  mistede  han  sin  lille 
Søster  Charlotte,  og  snart  efter  sia  Tante  Fru  von  Steinberg,  der 
boede  paa  Gartow  og  havde  holdt  overordentlig  meget  af  ham 
og  hans  Broder.  Dette  gik  ham  meget  nær,  men,  fortalte  han 
siden,  han  kunde  ikke  græde  derover;  dette  pinte  ham,  og  den 
syvaars  Dreng  fortabte  sig  nu  i  lange  Refleksioner  over,  hvordan 
det  kunde  være;  han  følte,  at  han  var  anderledes  end  andre  Børn, 
og  fra  den  Tid  af,  kunde  Andreas  Peter  Bernstorff  huske,  be- 
gyndte han  at  spekulere  over  sig  selv  og  sin  Opførsel  i  alle  vig- 
tige Situationer. 

Slig  Indesluttethed  hos  et  ellers  livligt  Barn  fører  til  meget 
vildsomt  Grubleri,  især  naar  det  er  forbunden  med  den  stærke 
Fantasi  som  Andreas  Peter  ogsaa  udfoldede  fra  lille  af.  „Jeg 
var  til  enhver  Tid",  siger  han,  „selv  i  Øjeblikke  naar  mine  For- 
ældre holdt  mig  for  tankeløs,  sysselsat  med  atter  og  atter  at 
forestille  mig  det,  jeg  havde  læst,  i  Tusind  Skikkelser  og  efter 
Ævne  drage  Slutninger  deraf." 

Der  var  i  disse  Karaktertræk  Muligheder  for  en  usund  Ud- 
vikling; men  at  denne  ikke  kom,  skyldtes  det  haandgribelige  Stof 
hvormed  Drengens  Fantasi  tumlede.  Dog  mærkeligt  nok,  hen- 
imod   hans   Livs  Aften   dukkede   Grublerierne    atter  op,   trængte 

ind  i  hans  religiøse  Liv  og  skabte  der  mærkelige  uklare  og 
taagede  Fantasier,  som  aldrig  tidligere  havde  faaet  Raaderum  hos 
ham.  Det  er  betegnende,  at  Bernstorff  selv  siger,  at  han  som 
Barn  havde  størst  Sans  for  og  lettest  ved  at  tilegne  sig  „Localia 
og  Realia",  vanskeligere  derimod  ved  Grammatik,  Gloser  og 
sligt  uhaandgribeligt,  løsrevet.  Først  og  fremmest  fængsledes  han 
af  det  brogede  Menneskeliv  i  Nutid  og  Fortid.  Han  var  poli- 
tisk og  historisk  interesseret.  Han  slugte  alle  de  Bøger  om 
berømte  Mænd,  han  kunde  faa  fat  i,  kastede  sig  ovgr  Aviserne, 
og  fulgte  den  Krig,  der  i  hans  Barndom  fortes  rundt  om  ham. 
med  en  for  en  Dreng  mærkelig  Lidenskabelighed.  Med  et  Sæt 
gik  Drengen  ind  i  sin  Slægts  politiske  Synspunkter;  han  svær- 
mede for  Englands  Politik  og  Historie,  Englands  og  Hannovers 
Skæbne  var  for  ham  selvfølgelig  et  og  det  samme,  og  han 
brændte  af  et  fanatisk  Had  til  Frankrig.  Georg  II's  Sejr  ved  Det- 
tingen  den  27.  Juni  1743  bragte  ham  næsten  ud  af  sig  selv  af 
Begejstring.  I  de  uhjælpsomme  Barnebreve  fra  disse  Aar  indstrør 
han  Krigsnyheder. 

Indenfor  Familiekredsen  har  ingen  været  stærkere  optaget 
af  Livet  end  Andreas  Peter,  og  ingens  Tanker  har  higet  uroligere 
mod  Fremtiden  end  hans.  Medens  Faderen  nøgtern  og  uden 
Fantasi  arbejdede  for  det  nære  og  snævre,  medens  Moderen 
vendte  sine  Tanker  bort  fra  „die  eitle  und  nichtige  Welt",  medens 
Joachim  Bechtold  gik  tavs  og  mest  interesserede  sig  for  Heste 
og  Hunde,  Bøsser  og  Plove,  og  den  stakkels  vanfore  Marianne 
slog  med  Vingerne  som  en  syg  Fugl,  straalede  Andreas  Peters 
Blik  ved  Tanken  om,  hvad  Livet  ude  i  den  store  Verden  skulde 
bringe  ham.  De  urolige  Tanker  bandtes  af  Hjemmets  Tugt,  og 
Drengen  fængsledes  af  mangehaande  Foreteelser  i  det  daglige  Liv 
i  Hannover  eller  paa  Gartow.  I  Hannover  var  der  rig  Lejlighed 
til  at  høre  politisk  Nyt;  her  var  Andreas  Peter  ivrig  paa  Jagt 
efter  Aviser  og  skrevne  Relationer,  eller  hvad  han  kunde  op- 
snappe af  Besøgende,  der  ofte  var  mere  værd  end  en  hel  Bunke 
Aviser.  Ellers  havde  han  i  sin  Fritid  nok  at  gore  med  at  holde 
Tal  paa  de  forskellige  Troppekorps,  paa  Avancementer  og  For- 
flyttelser, paa  Kurerers  Ankomst  og  Afgang,  altsammen  Ting 
hvormed  han  fyldte  sine  Breve  til  Faderen,  naar  denne  var  borte 
fra  Byen.    Livet  paa  Gartow  bød  paa  udendørs  Adspredelser,  som 

han  ikke  kræsen  skød  fra  sig.  selv  om  han,  saa  tidt  han  kunde, 
fordybede  sig  i  de  store  Folianter  og  Kort  i  Bibliotheket.  Vel 
var  Joachim  Bechtold  stærkest  interesseret  for  Landlivet,  men 
Andreas  Peters  Barndomsbreve  viser,  at  ogsaa  han  kunde  være 
iltert  optaget  af  hvad  der  skete  paa  Godset;  snart  fængsler  en 
ny  Plov  hans  Opmærksomhed,  snart  er  det  en  Ændring  i  Heste- 
bestanden eller  et  nyt  Forsøg  i  Avlen.  Der  er  Dage  hvor  han 
og  Broderen  „med  Støvler  der  naar  dem  op  over  Ørerne"  følger 
Faderen  rundt  paa  Godset;  det  kniber  for  Andreas  Peter  at  lære 
at  ride,  men  da  han  faar  det  lært,  optager  det  ham  helt,  og  det 
er  ham  en  ekstra  Glæde,  da  han  kan  være  med  paa  Jagt  i  Elb- 
skoven og  kan  prale  med  egne  Jagtbedrifter  i  Stedet  for  alene  at 
holde  Tal  paa  Faderens.  Særlig  var  han  glad  naar  han  en  sjæl- 
den Gang  var  med  paa  Faderens  Rundrejse  paa  Godserne,  og 
det  hørte  til  de  store  Begivenheder  naar  hele  Familien  besøgte 
Stintenburg;  da  sejlede  man  paa  Schallsee,  var  med  paa  Hejre- 
fangst, og  saluterede  for  Fader  og  Moder  med  „Skud  af  smaa 
Kanoner,  hvortil  der  blev  blæst  paa  et  Posthorn".^)  Det  daglige 
Liv,  som  Andreas  Peter  Bernstorff  voksede  op  i,  var  kraftigt  og 
sundt. 

Efter  Miinters  Fjærnelse  tænkte  Andreas  Gottlieb  meget  paa, 
hvad  han  skulde  gøre  med  sine  Drenge;  han  var  tilbøjelig  til 
straks  at  sende  dem  bort  fra  Hjemmet,  men  det  blev  opgivet, 
og  i  April  1750  holdt  en  ny  Lærer  sit  Indtog  paa  Gartow.  Det 
var  en  seksogtyveaarig  Student  Johann  Christian  Leisching,  som 
Andreas  Gottlieb  havde  antaget  paa  Anbefaling  af  Venner  i  Han- 
nover, hvis  Opmærksomhed  rimeligvis  var  bleven  henledt  paa 
ham,  fordi  han  tilhørte  en  Kreds  paa  hvilken  man  i  Tyskland 
den  Gang  med  Interesse  fæstede  Blikket.  Leisching  var  en  køde- 
lig Fætter  til  Klopstock.  Hans  Fader  Magister  Christian  Lei- 
sching var  Præst  i  Langensalza,  hans  Moder  Martha  Maria  Schmidt 
var  Søster  til  Klopstocks  Moder.  De  to  Familier  var  nært  for- 
bundne i  Venskab  og  beundrede  den  unge  Klopstock.  Saaledes 
tilvejebragtes  en  Forbindelse  mellem  Klopstock  og  Bernstorfferne, 
og  knap  en  Maaned  efter  sin  Ankomst  til  Gartow  fik  Leisching 
Anledning  til  i  Samtaler  med  Johan  Hartvig  Ernst  Bernstorff  at 
forøge  dennes  Lyst  til  at  drage  Klopstock  til  København.^) 

„Gud  give  sin  Velsignelse  til  Valget,  det  ser  godt  ud",  skrev 


JOHANN    CHRISTIAN    LEISCHING-  321 

Andreas  Gottlieb  til  sin  Broder,  da  han  havde  antaget  den  ny 
Lærer.')  „Men  havde  Munter  været  en  Keyssler,  saa  havde  jeg 
ikke  skilt  mig  fra  ham."  Leisching  blev  ganske  vist  ikke  en 
Keyssler,  men  alligevel  var  Lærerskiftet  ubetinget  en  Fordel,  og 
ved  hans  Ankomst  til  Gartow  i  April  1750  oprandt  i  mange  Hen- 
seender en  ny  Tid  for  Andreas  Peter.  Det  viste  sig  siden,  at 
Leisching  var  baade  letsindig  og  overfladisk,  men  han  var  allige- 
vel en  langt  bedre  Karakter  end  Munter,  mere  kundskabsrig  og 
alsidig,  og  først  og  fremmest  havde  han  Greb  paa  at  omgaas 
Drenge.  Han  var  venlig  og  fri  overfor  dem;  han  tog  Andreas 
Peter  med  det  gode  og  vandt  hurtig  hans  Hjærte.  Andreas  Peters 
Lærelyst  eller  Videbegærlighed  var,  som  han  selv  har  sagt,  af  den 
Art,  at  den  ikke  taalte  ret  megen  Tvang,  men  med  størst  Nytte 
fulgte  sine  egne  Veje;  Munter  havde  brugt  Haardhed,  Leisching 
forstod  bedre  Drengens  Natur;  han  vakte  hans  Ærekærhed,  om- 
skabte hans  ivrige  Flygtighed  til  en  stadig  Interesse,  og  fik  en 
saadan  Fart  i  Undervisningen,  at  Andreas  Peter  siden  mente,  at 
han  i  et  Aar  havde  erhværvet  flere  Kundskaber  end  han  selv 
eller  nogen  anden  havde  anset  for  muligt;  det  mærkes  paa  hans 
Breve,  de  bliver  fyldigere  og  forstandigere,  og  han  er  øjensynlig  i 
stærk  Udvikling. 

Hertil  bidrog  ikke  alene  de  friere  Forhold  under  Leischings 
Vejledning,  men  ogsaa,  at  Onkelen  i  disse  Aar  traadte  ham  nær- 
mere og  paavirkede  ham. 

Det  kan  tidlig  spores,  at  Johan  Hartvig  Ernst  Bernstorff 
fulgte  sine  Brodersønner  med  stor  Deltagelse.  De  udforlige  Be- 
retninger om  Drengene,  som  vi  har  fundet  i  Andreas  Gottlieb 
Bernstorffs  Breve,  skyldtes  ikke  blot  en  glad  Faders  Fortællelyst, 
men  var  ofte  fremkaldte  ved  Onkelens  Spørgsmaal.  Bernstortfer- 
nes  Familiefølelse  var  stærk;  hvad  der  angik  én,  interesserede 
alle;  den  opvoksende  Ungdom  tilhørte  hele  Slægten.  Johan  Hart- 
vig Ernst  vilde  have  Del  i  Drengene  paa  Gartow,  og  Andreas 
Gottlieb  og  hans  Hustru  lod  ham  med  Glæde  faa  sin  Part  af 
dem.  Efter  Afrejsen  til  Frankrig  i  1744  kunde  Johan  Hartvig 
Ernst  ikke  som  tidligere  ved  Selvsyn  følge  Drengenes  Udvikling, 
men  derfor  interesserede  de  ham  dog  ikke  mindre;  han  talte  ofte 
om  dem  til  Madame  de  Belle-Isle,  og  læste  undertiden  for  hende 

hvad  deres  Fader  havde  skrevet  om  dem.  Andreas  Peter  synes 
ahid  at  have  haft  et  vist  Fortrin  hos  Onkelen  fremfor  de  to  andre. 
Madame  de  Belle-Isle  omtahe  idelig  „votre  petit  André",  og  kom 
gennem  Onkelen  til  at  „holde  rasende  meget  af  ham".  Øjensyn- 
lig var  han  sin  Onkels  Yndling,  og  hun  og  Bernstorff  fantaserede 
om  en  skøn  Dag  at  faa  ham  til  at  bo  hos  dem  i  Paris. i) 

Den  livlige,  interesserede  yngste  Dreng  gjorde  mest  Indtryk 
paa  sin  Onkel;  naar  Faderen  fortalte  om  hans  Videbegærlighed 
og  politiske  Kandestøberier,  var  det  for  Onkelen,  som  hørte  han  sig 
selv  i  sin  Barndom  spørge  Bedstefaderen  ud.  Ogsaa  praktiske 
Overvejelser  bragte  ham  tidlig  til  at  fæste  sin  Opmærksomhed 
paa  den  yngste  Brodersøn.  Han  var,  som  vi  har  nævnt,  i  disse 
Aar  bestemt  paa  ikke  at  gifte  sig,  og  hvis  han  ingen  Søn  fik, 
vilde  Andreas  Peter  i  Følge  Familiestatuttet  blive  hans  Arving, 
medens  Joachim  Bechtold  som  den  ældste  paa  Forhaand  var  for- 
sørget, ligesom  Andreas  Gottlieb  i  sin  Tid  havde  været  det. 

Den  fraværende  Onkel  indtog  en  mægtig  Plads  i  Brodersøn- 
nens Bevidsthed.  Naar  Andreas  Gottlieb  prædikede  Moral  for 
dem  og  søgte  at  „forøge  deres  Dyder,  gode  Opførsel  og  Kristen- 
dom"^), foreholdt  han  dem  som  lysende  Eksempel  ved  Siden  af 
den  store  Bedstefader  Onkelen,  der  gennem  sine  Breve  hørte 
med  til  Hjemmets  Liv;  Andreas  Peter  fulgte  ham  til  Versailles, 
til  Valpladserne  i  Flandern,  han  udfrittede  Faderen  om  de  Navne, 
Onkelen  nævnte,  og  kendte  hans  Tilværelse  ud  og  ind.  For  An- 
dreas Peter  med  den  levende  Interesse  for  det  brogede  Liv  ude 
i  Verden,  for  Politik  og  „hvad  der  er  meget  kuriøst",  stod 
Onkelen  omgivet  af  en  Glorie.  Hvem  der  en  Gang  kunde  blive 
som  han! 

Med  Forventning  havde  Drengene  imødeset  Leischings  An- 
komst til  Gartow,  men  mangefold  større  var  den  Spænding  hvor- 
med de  samtidig  ventede  paa  Onkelen.  Omsider  kom  han,  og  i 
de  faa  Dage,  han  og  Andreas  Peter  fornyede  deres  Bekendtskab, 
fik  han  et  Indtryk  af  Brodersønnen,  der  havde  Betydning  naar 
han  i  de  følgende  Aar  skulde  give  Raad  om  de  Unges  Fremtid. 
Da  Johan  Hartvig  Ernst  Aaret  efter  atter  gæstede  Nordtyskland, 
saa  han  paa  ny  Brodersønnerne,  og  mellem  ham  og  Andreas 
Peter  opstod  der  fra  nu  af  et  fortroligt  Brevskifte. 

Det  Brev,  hvormed  dette  betydningsfulde  Forhold  indlededes, 

er  et  fra  Juni  1751,  hvori  den  knap  sekstenaarige  Yngling  spor- 
ger sin  Onkel  til  Raads  om  sin  Fremtid.  Det  fortjener  at  gen- 
gives helt. 

„Jeg  synes,  kære  Onkel,  at  Valget  af  en  Livsstilling  eller 
Levevis  er  saa  svært  og  saa  opfyldt  af  Skær,  hvorpaa  en  ung 
Mand  kan  strande,  at  han  ikke  kan  undvære  Raad  af  dem  hvis 
Dygtighed  hæver  dem  over  det  almindelige",  saaledes  gaar  Andreas 
Peter  lige  løs  paa  Sagen.  „Jeg  er  i  dette  Tilfælde,  og  jeg  kan 
ikke  henvende  mig  til  nogen  bedre  end  til  Dem,  kære  Onkel. 
Jeg  respekterer  ikke  blot  Deres  Autoritet,  der  alene  var  nok  til 
at  bestemme  min  Tilbøjelighed,  men  Deres  ualmindelige  Dygtig- 
hed og  fremfor  alt  det  Venskab,  hvormed  jeg  smigrer  mig  at  De 
beærer  mig,  og  til  hvilket  jeg,  saa  vidt  det  staar  i  min  Magt,  skal 
prøve  at  gøre  mig  værdig.  Jeg  stoler  paa,  at  De  vil  hjælpe  mig 
at  blive  værdig  dertil,  og  aldrig  vil  Deres  Hjælp  være  mig  til 
større  Nytte  end  nu. 

Intet  synes  mig  at  stride  mere  mod  Menneskets  egen  Natur 
end  ikke  at  hellige  sig  til  en  Stilling  hvori  man  med  Nytte  kan 
tjene  sin  Gud,  sit  Fædreland  og  sig  selv.  Jeg  er  saa  overbevist 
herom,  at  alene  Valget  af  Stilling  sætter  mig  i  Forlegenhed.  Mine 
Tilbøjeligheder  har  paa  dette  Punkt  ikke  holdt  sig,  og  de  er  skif- 
tede eftersom  Alderen  har  sat  mig  i  Stand  til  at  udvikle  mine 
Tanker.  I  mine  første  Aar  vaklede  jeg  ikke  i  min  Opfattelse,  jeg 
vilde  have  valgt  Krigerstanden.  Men  siden  overvejede  jeg  denne 
Gærnings  Usikkerhed  og  Utaknemmelighed.  Jeg  saa  for  mig  den 
Mængde  Fristelser  som  man  der  er  udsat  for,  og  jeg  tænkte  paa, 
hvor  meget,  som  strider  mod  Naturen,  man  der  er  nødt  til  at 
gøre  imod  sin  Vilje.  Scipio  med  Tilnavn  Nasica  sagde,  at  han 
aldrig  havde  nydt  en  større  Glæde  end  da  han  var  Vidne  til  det 
berømte  Slag  mellem  Numidernes  Konge  Syphax  og  Karthaginien- 
seme.  Denne  Følelse  hos  denne  Oldtidshelt,  der  ellers  er  saa 
anbefalelsesværdig  ved  sine  gode  Egenskaber,  synes  mig  at  stride 
mod  al  Menneskekærlighed.  Thi  er  det  en  ren  og  ædel  Glæde, 
at  se  saa  mange  Tusind  Mennesker,  der  ikke  er  adskilte  ved  per- 
sonligt Had,  myrde  hverandre  eller  være  Redskab  dertil?  Kort 
sagt,  jeg  bekæmper  min  Tilbøjelighed  og  prøver  aldrig  mere  at 
tænke  paa  Krigen. 

Saa   troede   jeg   at   have    fundet   hvad    jeg   søgte,   og  jeg   be- 

sluttede  at  uddanne  mig  til  Retslærd.  Tanken  om  at  øve  Ret- 
færdighed fortryllede  mig  og  gav  mig  næppe  Tid  til  ordentlig 
Overvejelse.  Det  Maal,  jeg  satte  mig,  var  godt,  og  jeg  havde  aldrig 
skiftet  Mening,  hvis  det  var  det  eneste  Middel  til  at  gøre  mig 
nyttig  for  Menneskeslægten.  Men  efter  mere  modent  at  have 
overvejet  min  Plan  saa  jeg  dog  mange  Vanskeligheder  derved, 
som  jeg  tager  mig  den  Frihed  at  fremføre  for  Dem.  For  det 
første  forekommer  Lovstudiet  mig  meget  svært  og  opfyldt  af 
Vanskeligheder.  Det  kræver  næsten  et  helt  Liv  og  en  uendelig 
Flid,  men  dette  vilde  ikke  have  faaet  mig  til  at  skifte  Mening,  hvis 
ikke  andre  Tanker  havde  standset  mig.  Hvilke  Udsigter  aabner 
vor  Indbildningskraft  os  ikke,  naar  vi  tænker  paa,  at  det  er  os 
der  skal  dømme  over  vore  Medmenneskers  Gods  og  Ære,  ja  endog 
Liv,  ved  hvilken  Lejlighed  den  mindste  Uopmærksomhed,  den 
mindste  Misforstaaelse,  kort  sagt  det  ringeste  Tilfælde  kan  lade 
os  begaa  Fejl  der,  selv  om  de  er  ufrivillige,  er  saa  meget  desto 
større,  fordi  de  ikke  kan  genoprettes,  og  som  foraarsager  os  en 
stedsevarende  Anger.  Ydermere,  hvilke  Hindringer,  hvilke  Chi- 
kaner, som  efter  min  Mening  var  nok  til  at  afskrække  en,  har 
ikke  de  mest  veltænkende  Mennesker,  har  ikke  de  der  nøjagtig 
følger  Pligtens  Bud,  at  lide!  Jeg  venter  i  denne  Henseende  Deres 
Mening  med  saa  meget  større  Glæde,  som  jeg  ikke  ved,  kære 
Onkel,  om  De  vil  finde  mine  Indvendinger  begrundede. 

Det  Liv,  der  føres  af  Hoffolk  eller  af  dem  der  kun  hen- 
giver sig  til  Fornøjelser  eller  rettere  sagt  til  Bagateller,  har  aldrig 
forekommet  mig  værd  at  tage  i  Betragtning,  og  jeg  vil  ikke  tale 
derom,  da  jeg  er  fjærn  fra  enhver  Tanke  derom.  Den  Tanke  at 
vælge  en  uvirksom  Levevis  eller  blive,  som  man  siger  paa  Tysk, 
„ein  Landjuncker"  synes  mig  ikke  en  Gang  mine  Forældre  vær- 
dig, og  fremfor  alt  ikke  Dem,  kære  Onkel. 

Saa  har  jeg  kun  tilbage  at  udtale  de  Meninger,  jeg  nu  nærer. 
De  bestaar  i  at  forsøge  at  dygtiggøre  mig,  saa  at  man  kan  betro 
mig  offentlige  Anliggender,  eller  med  ét  Ord,  at  følge  Deres  Eks- 
empel. Alt,  hvad  jeg  kan  sige,  er  indesluttet  i  disse  Ord,  og  jeg 
vilde  ikke  en  Gang  driste  mig  til  at  sige  mere  overfor  saa  vis 
en  Dommer.  Jeg  haaber,  at  De  tilgiver,  at  jeg  har  taget  mig  den 
Frihed  at  raadspørge  Dem  om  mit  Sindelag,  og  at  De  vil  beære 
mig  med  Deres  Vejledning,  som  jeg  vil  bestræbe  mig  for  at  drage 

den  størst  mulige  Fordel  af,  og  som  jeg  vil  indmejsle  i  min  Er- 
indring, saa  den  aldrig  skal  udslettes  deraf.  Med  slig  Opmuntring 
og  med  et  saadant  Forbillede  for  Øje  tvivler  jeg  ikke  om,  at  jeg 
med  Guds  Hjælp  skal  blive  et  nyttigt  Medlem  af  det  menneske- 
lige Samfund."^) 

Andreas  Gottlieb  Bernstorffs  Aand  hviler  over  dette  Brev,  og 
rimeligvis  har  Leisching  været  med  at  sætte  Stil  derpaa.  Men 
alligevel  er  det  et  naturligt  Udtryk  for  det  Standpunkt  hvortil 
den  interesserede  begavede  Dreng,  hvis  Udvikling  vi  har  fulgt  i 
Faderens  Breve,  maatte  komme.  Den  ene  Side  af  hans  Væsen 
er  traadt  tilbage;  den  iltre  Uro  og  Letsindet  ser  vi  intet  til,  men 
vi  forstaar,  hvorledes  hans  Barndoms  første  Indskydelser,  de  mili- 
tære Lyster,  under  Paavirkning  af  Faderens  altid  moraliserende 
Alvor  og  Moderens  Religiøsitet,  og  ikke  mindst  Farbroderens  Lobe- 
bane har  ført  den  alsidige  Knøs  netop  derhen  hvor  han  var 
forudbestemt  til  at  komme,  saafremt  Ævner  og  Tilbøjelighed 
gjorde  det  muligt. 

Andreas  Peter  fik  vel  sagtens  mundtligt  Svar  af  sin  Onkel 
under  dennes  Rejse  i  Tyskland  i  Sommeren  1751,  men  Æmnet 
blev  drøftet  videre  skriftlig;  fra  nu  af  var  Johan  Hartvig  Ernst 
Bernstorff  sin  Brodersøns  Vejleder,  og  han  bad  ham  fremtidig 
henvende  sig  til  ham  om  Raad.  I  December  1751  skrev  Andreas 
Peter  derfor  med  Pathos:  „Jeg  finder  stedse  i  Dem  et  Forbillede, 
der  er  vel  i  Stand  til  at  faa  mig  til  at  fordoble  mine  Bestræbel- 
ser for  at  følge  det.  Maaske  forsøger  jeg  paa  noget  der  ligger 
over  mine  Kræfter,  men  altid  vil  jeg  finde  hæderligt  for  mig 
Ovids  Ord:  Magnis  tamen  excidit  ausis."-) 

Ved  den  Tid,  da  Andreas  Peter  opridsede  denne  Fremtids- 
linje,  var  hans  Fader  og  Onkel  fordybede  i  Overvejelser  om, 
hvorledes  de  bedst  skulde  bane  ham  Vejen  frem  til  det  Maal 
som  han  havde  sat  sig.  Naar  Johan  Hartvig  Ernst  Bernstorff 
ivrig  deltog  i  Raadslagningen  om  Drengenes  fremtidige  Opdra- 
gelse, der  nu  maatte  føre  bort  fra  Hjemmet,  var  han  ikke  blot 
paavirket  af  Familiefølelse,  han  havde  en  almindelig  Interesse  for 
den  opvoksende  Slægts  og  særlig  den  adelige  Ungdoms  Opdra- 
gelse; han  havde  tidlig  indset  de  Mangler  der  hæftede  ved  den, 
og  i  Paris  havde  han  paa  nært  Hold  set  et  Eksempel  paa,  hvor 
fortræffelig  kærligt  og   klogt  Forældre  kunde  lede  en  ung  Adcl.s- 

mands  Opdragelse.  Det  var  i  Marskal  Belle-Isles  Hus,  hvor  der 
netop  den  Gang  opvoksede  en  Søn,  der  var  omtrent  jævngammel 
med  Andreas  Peter,  nemlig  Louis-Marie  Greve  af  Gisors,  der 
var  født  i   1732. 

Den  Opdragelse,  der  blev  ham  til  Del,  var  vidt  forskellig  fra 
den  hvorefter  de  fleste  Børn  i  den  franske  Hofadels  Hjem  op- 
droges; i  Forholdet  til  Sønnen  havde  Marskallen  og  Marskalinden 
lagt  deres  værdifuldeste  Egenskaber  for  Dagen.')  I  Marskalindens 
Breve  til  Bernstorff  findes  lige  saa  stærke  Vidnesbyrd  om  kær- 
lig Omhu  for  Sønnen,  som  det  der  indeholdes  i  Brevene  fra  Gar- 
tow.  Den  unge  Greve  var  ikke  overladt  til  Tyende  eller  Hov- 
mestre; han  glemtes  ikke  for  Fester  og  Politik.  Han  var  et 
Bindeled  mellem  Forældrene  og  Genstand  for  deres  daglige  Omsorg. 
Ved  hans  Opdragelse  anvendtes  strænge  religiøse  og  moralske 
Principper,  og  da  Lærere  overtog  største  Delen  af  Undervisningen, 
vedblev  Marskalinden  ganske  som  Fru  Bernstorff  paa  Gartow 
regelmæssig  at  paavirke  sin  Søn  ved  religiøse  Samtaler;  i  Brevene 
til  Bernstorff  skimtes  Ængstelse  for,  om  hun  nu  ogsaa  gjorde  det 
godt  nok,  og  Bernstorff  har  vistnok  givet  hende  gode  Raad.  Mar- 
skallen ledede  Opdragelsen  indtil  de  mindste  Enkeltheder;  paa 
Rejser  og  Felttog  modtog  han  daglige  Rapporter  om  sin  Søn  og 
gav  Instrukser  om  alt  ham  vedrørende.  Man  sagde  i  Paris,  at 
Drengens  Opdragelse  var  spartansk,  thi  hans  Fader  bestræbte  sig 
for  at  fri  ham  fra  al  Blødagtighed  og  gøre  ham  sund  og  stærk. 
Han  maatte  staa  op  med  Solen  og  gaa  tidlig  til  Ro,  han  holdtes 
fjærnt  fra  Fester  og  Uro,  han  vænnedes  til  Legemsøvelser  og 
Vaabenbrug,  og  den  sunde  legemlige  Opdragelse  ledsagedes  af  en 
alsidig  aandelig. 

Efter  Tidens  Skik  og  paa  Grund  af  Marskallens  Indflydelse 
fik  den  unge  Greve  tidlig  høje  Stillinger;  allerede  1745  udnævn- 
tes den  trettenaarige  Dreng  til  Oberst  for  et  Infanteriregiment, 
men  før  han  overtog  det  i  1747,  tog  Marskallen  ham  med  sig 
til  Hæren  i  Norditalien,  hvor  han  skulde  oplæres  og  tjene  sine 
første  Sporer.  Han  delte  Telt  med  Faderen  og  var  Genstand  for 
hans  utrættelige  Vejledning.  Han  holdtes  under  stram  Disciplin 
og  fik  Del  i  Marskallens  Erfaring  baade  som  Feltherre  og  som 
Diplomat.  Efter  Krigen  fortsattes  den  theoretiske  Indøvelse  i 
Krigskunst,   og   i   1749,   da   Greven  af  Gisors,   nu   knap    17  Aar 

gammel,  skulde  overtage  Kommandoen  over  et  nyt  Regiment  og 
virkelig  føre  den  borte  fra  Faderen,  afsluttede  Marskallen  sin  Op- 
dragelse ved  en  Instruks  der  sammenfattede  de  store  Krav  som 
han  stillede  til  Sønnen. 

Denne  betydningsfulde  Del  af  Livet  i  det  belle-isleske  Hus 
havde  Bernstorff  iagttaget,  og  hans  egne  Tanker  om  Idealet  af 
en  Opdragelse  maatte  nødvendigvis  blive  paavirkede  deraf.  For- 
holdene blev  vidt  forskellige;  i  Paris  drejede  det  sig  om  en  Æt- 
ling af  en  af  Frankrigs  rigeste  og  mægtigste  Slægter,  der  skulde 
uddannes  til  at  spille  en  Hovedrolle  i  en  Stormagts  Hær;  den 
Yngling,  som  Bernstorff  skulde  øve  sin  Kunst  paa,  var  en  Land- 
adelsmands Søn,  som  under  langt  mindre  Forhold  skulde  opdra- 
ges til  fredelig  Statsmandsgærning.  Men  alligevel  var  der  Berø- 
ringspunkter, og  i  Marskal  Belle-Isles  Instruks  for  Greven  af 
Gisors  findes  Tanker  som  ogsaa  Bernstorff  søgte  at  indpode  sin 
Myndling. 

Belle-Isles  Tankegang  hæver  sig  langt  over  hans  Standsfæl- 
lers  sædvanlige  Betragtninger.  Han  fremhæver  uafbrudt  for  sin 
Søn,  i  hvilken  Grad  han,  der  i  saa  ung  en  Alder  uden  egen  For- 
tjeneste havde  faaet  saa  høj  en  Rang  og  Stilling,  havde  et  Ansvar 
at  opfylde  før  han  virkelig  fortjente  sin  Lykke.  Til  hans  Fødsels 
Forpligtelser  lagde  Stillingen  ny.  Derfor  skulde  hans  personlige 
Optræden  være  lydefri,  han  skulde  fly  enhver  Last,  Spil  og  Drik 
og  Luksus,  i  et  og  alt  være  et  Eksempel  for  sit  Regiment,  aldrig 
tænke  paa  sig  selv,  paa  egen  Bekvemmelighed  eller  Fordel,  men 
kun  paa  at  gavne  sine  Undergivne.  Kun  ved  den  Autoritet,  der 
beror  paa  Dygtighed  og  Kundskaber,  paa  Mod  og  Elskværdighed, 
kunde  han  haabe  at  bringe  sin  Ungdom  i  Forglemmelse  og  gøre 
sin  Stand  Ære.  Han  skulde  uafbrudt  holde  sig  for  Øje,  at  det 
ikke  var  for  hans  egen  Skyld,  men  for  Statens,  at  han  havde 
faaet  et  Regiment  at  føre,  og  kun  hvis  han  i  et  og  alt  viste  sig 
besjælet  af  denne  Tanke,  kunde  han  vente,  at  en  Gang  „den 
offentlige  Mening  og  Kongens  Gunstbevisninger  vilde  flyve  ham  i 
Møde". 

Belle-Isle  krævede  saaledes  Ansvarsfølelse  i  smaat  og  stort 
af  sin  Søn  i  Modsætning  til  den  letlevende  Hofadel.  der  helst  saa 
stegte  Duer  flyve  ind  i  Munden  paa  dem  selv  og  deres  Børn. 
„Adel  forpligter"  var  Grundtonen  her  som  i  Andreas  Gottlieb  Bern- 


328  OPBRUD    FRA    HJEMMET. 

storffs  Familiestatut,  og  alle  de  smaa  og  store  Ting  i  Sønnens 
Opdragelse,  hvori  Belle-Isle  praktisk  havde  udformet  denne  sin 
Grundtanke,  fik  Betydning  for  Bernstorff,  da  han  skulde  give 
sin  Broder  Raad  om  det  ny  Slægtleds  Opdragelse. 

Hans  Erfaringer  fra  Frankrig  mødtes  med  Broderens  prak- 
tiske Forstand  og  nøgterne  Moralbegreber;  de  holdt  sig  deres 
Bedstefaders  Forskrifter  for  Øje,  og  efter  dem  formede  de  Pro- 
grammet for  Sønnernes  videre  Opdragelse. 

Vi  har  ved  Omtalen  af  Johan  Hartvig  Ernst  Bernstorffs  Op- 
dragelse bemærket,  hvorledes  Familiestatuttet  havde  paalagt  Slægten 
ikke   at   lade  Sønnerne    blive    paa  Landet   længere   end   til   deres 
tolvte  Aar.^)    Andreas  Gottlieb  havde  ikke  fulgt  dette  Paabud  helt 
nøje,    thi   de    Unge   var    16 — 17  Aar  gamle   da    de    kom  hjemme 
fra,  men  der  var  ganske  vist  i  Statuttet  antydet,  at  Børnene  nok 
kunde   beholdes   længere   hjemme,   naar  Forældrene   var  i  Stand 
til   selv  nøje  at   paase   den   Undervisning,   de    fik   af  Huslærere. 
Derimod    fulgte   man   Statuttets   Forbud    mod   at   sende   de   unge 
Junkere  til  Byer,  hvor  der  fandtes  Hoffer,  eller  lignende  Steder, 
„allwo  grosse  Anleitung  zu  allerhand  Unordnungen  ist";  de  skulde 
anbringes   ved  Gymnasier   og  Skoler   i   mindre   Byer,    „darin   so 
wohl  genaue  Aufsicht  und  Disciplin  observirt  als  auch  die  Studia 
gehorig   tractirt   werden".     Flere  Aar   for   Drengene    kom    afsted, 
havde  Andreas  Gottlieb  drøftet  de  forskellige  Muligheder  med  sin 
Broder;    Marburg,   Giessen,    Helmstadt   og  Jena    havde   han   den 
Gang  forlods  forkastet,  og   heller  ikke   syntes   han   om   det  nær- 
mest   liggende    nyoprettede    hannoveranske   Universitet   i    Gottin- 
gen.    Derimod  havde  han  foreslaaet  tre  andre  Universiteter,  nem- 
lig Tiibingen,  hvor  de  i  sin  Tid  selv  havde  studeret,  Halle,  der 
var  Centrum   for  et  stærkt  religiøst  Liv,   og  endelig  Leipzig;  det 
sidste  Sted  blev   valgt,   og  i   Vinteren    1751 — 52   optog  Afrejsen 
dertil   Familiens  Tanker.-)     Tusind  praktiske  Smaating  var   Gen- 
stand for  Drøftelse  i  Hjemmet,  hvor  Sønnernes  Afrejse  vilde  gribe 
dybt  ind  i  Livet.   Johan  Hartvig  Ernst  havde  gennemlæst  og  bil- 
liget en  udførlig  Instruks,  som  Andreas  Gottlieb,  da  Afrejsen  nær- 
mede sig,  overgav  sine  Sonner  og  Leisching,  der  som  Hovmester 
skulde   ledsage   dem   til    Leipzig,   hvor    han   gennem    sin    Familie 
allerede   havde  skaffet  dem   Logis.    Johan   Hartvig  Ernst  sendte 
selv  sine  Brodersønner  en   lignende  Instruks,  og  disse  skriftlige 

Vejledninger  var  de  første  af  en  hel  Række,  hvormed  Fader  og 
Onkel  søgte  at  hjælpe  de  to'  Unge  over  de  Skær,  paa  hvilke 
unge  Adelsmænd  var  udsatte  for  at  strande  naar  de  kom  bort 
fra  Hjemmet.  Disse  Instrukser  er  ikke  alle  bevarede;  saaledes  er 
Johan  Hartvig  Ernst  Bernstorffs  første  Instruks  gaaet  tabt,  men 
de,  vi  har,  giver  et  levende  Billede  af  Bernstorffernes  Opdra- 
gelsesprincipper. 

Den  Promemoria,  som  Andreas  Gottlieb  gav  de  to  Unge 
med  hjemme  fra  i  Foraaret  1752,  satte  nøje  Regler  for  deres  Liv 
i  Leipzig  og  hvor  de  senere  maatte  tage  hen.\)  Den  indskærpede 
en  Beskedenhed  og  Nøjsomhed  i  Levevis  og  Optræden,  der  stod 
i  Modsætning  til  den  fordringsfulde  Ødselhed  hvormed  adelig  Ung- 
dom i  Reglen  optraadte  ved  Universiteterne.  Den  samme  nøj- 
somme Aand,  hvori  Keyssler  havde  ledet  de  to  Ældres  Opdragelse, 
skulde  beherske  de  Unges. 

Kun  én  fast  Tjener  skulde  de  tre  have  med  paa  Rejsen,  og  Tjene- 
ren Friedrich  Sieverts,  der  fulgte  med  dem  hjemme  fra  og  senere 
blev  hos  Andreas  Peter  i  adskillige  Aar,  skulde  bære  et  tarveligt 
Livrée,  der  kun  skulde  fornyes  én  Gang  om  Aaret.  Fa^on  og 
Farve  kunde  de  unge  Herrer  selv  bestemme,  men  Andreas  Gott- 
lieb undtog  udtrykkelig  den  iøjnefaldende  rode  Farve,  „Chamarie- 
rung  eller  Snore",  og  anbefalede  en  Farve  der  ikke  let  falmede  og 
som  kunde  holde  til  Strabadser.  I  hver  By,  hvor  man  tog  Ophold, 
kunde  der  antages  endnu  en  Lejetjener,  men  ham  maatte  man 
ikke  føre  med  sig  eller  give  Livrée.  „Flid  og  Konduite  skal  hono- 
rifice  distinguere  ungt  Folk,  og  det  modsatte  samt  Stads  og  urig- 
tig Betaling  gør  dem  foragtelige  i  fornuftige  Folks  Øjne."  Derfor 
forbød  Andreas  Gottlieb  al  Pragt  i  Klæder,  „kun  Renlighed  og 
god  Facon  samt  hvidt  Linned  er  nødvendigt  paa  Akademier." 
De  skulde  slide  deres  medbragte  Tøj  ud,  og  hvis  en  forholdsvis 
rigere  Garderobe  siden  blev  nødvendig,  skulde  de  kun  anskaffe 
lidt  ad  Gangen,  thi  Bagage  var  dyr  at  føre  med  sig;  de  voksede 
endnu  fra  deres  Klæder,  og  Moderne  i  de  forskellige  Lande  var 
alt  for  forskellige.  Aflagte  Klæder  skulde  overlades  Tjeneren  for 
en  ringe  Betaling,  „dog  ikke  Guld-,  Sølv-  eller  Fløjelsstoffer,  ej 
heller  Silke  (undtagen  Underfor)  og  heller  intet  Linned."  De 
skulde  helst  lade  være  at  bære  Kniplinger,  fordi  saadanne  var  alt 

for  dyre  naar  de  skulde  være  smukke,  og  „fint  Kammerdug  paa 
en  hvid  Skjorte  gør  samme  Tjeneste." 

Deres  øvrige  Liv  skulde  svare  til  den  ydre  Tarvelighed.  De 
fik  ikke  store  Summer  at  slaa  om  sig  med;  fra  de  var  smaa, 
havde  deres  Fader  stræbt  at  vænne  dem  til  stræng  Økonomi;  i 
de  sidste  Aar  hjemme  havde  de  faaet  hver  tre  Rigsdaler  om 
Maaneden  i  Lommepenge,  og  Andreas  Gottlieb  havde  passet  paa, 
at  de  altid  fik  en  Smule  Overskud,  „saa  hans  Ungdom  ikke  havde 
lært  at  gnie,  men  kun  at  være  ordentlig,  føre  Regnskab  og  læri 
Penges  Værdi  at  kende". ^)  Nu  gav  han  dem  efter  Raadførsel  med 
Broderen  hver  fem  Rigsdaler  om  Maaneden  til  deres  sædvanlige 
smaa  Udgifter.  Men  de  skulde  gøre  nøjagtigt  Regnskab  herfor 
hver  Maaned,  og  Leisching  skulde  hvert  Kvartal  aflægge  Regnskab 
for  alle  øvrige  Udgifter.  Leisching  skulde,  medens  de  var  ved 
tyske  Universiteter,  have  en  Gage  af  50  Daler  Kvartalet;  i  Geneve 
eller  Lausanne,  hvorhen  han  efter  den  foreløbige  Plan  skulde 
følge  de  unge  Herrer,  skulde  Gagen  forhøjes  til  62V2  Daler  og 
paa  længere  Rejser  til  75  Rdlr.  Kvartalet.  Hvad  man  købte, 
skulde  betales  præcist,  men  der  skulde  forud  tinges  paa  det 
nøjeste;  med  Hensyn  til  Drikkepenge  ved  Besigteisen  af  „kuriøse 
Sager"  skulde  man  kun  se  paa  Nødvendigheden,  og  ikke  paa 
Værters  og  Lejetjeneres  interesserede  Raad,  ej  heller  tage  det 
fjærneste  Hensyn  til  „den  i  dette  Stykke  unyttige  Berømmelse 
for  Generøsitet". 

Andreas  Gottlieb  lagde  Hovedvægten  paa  Regnskabsførelsen 
og  krævede  absolut  Paalidelighed  deri,  han  haabede,  at  ingen  vilde 
foretage  nogen  „syndig,  skændig  eller  latterlig  Udgift,  men  skulde 
en  saadan  forekomme,  saa  skulde  den  sandfærdig  opføres;  den 
vilde  da  ikke  være  ham  nær  saa  ubehagelig  som  den  mindste 
Mistanke  om  falskt  Regnskab". 

Saaledes  gennemtrængte  Andreas  Gottlieb  Bernstorffs  økono- 
miske Sans  hans  Instruks,  men  ogsaa  det  moralske  Element  havde 
faaet  rigelig  Plads. 

Alt  Hazardspil  forbødes,  det  maatte  end  ikke  læres,  og  ligesaa 
forbødes  ethvert  Slags  Kort-  eller  Tærningspil  i  Kaffehuse,  paa 
deres  Værelser  og  med  Jævnaldrende.  „Forhaabendig  vil  mine 
Sønner  forstaa  at  anvende  saa  vel  deres  Læretimer  som  deres  Fri- 

tid  nyttigere  og  aldrig  glemme,  at  man  skal  gore  den  alvidende 
Gud  Regnskab  for,  hvorledes  Tiden  forløber." 

Men  da  nu  Spil  i  og  for  sig  hørte  til  „Adiafora",  saa  tillod 
Andreas  Gottlieb  dog  sine  Sønner  „jeu  de  commerce",  især  paa 
Rejser  og  i  fornemme  Huse,  men  kun  som  et  nødvendigt  Onde, 
og  kun  i  saadanne  Tilfælde  hvor  man  end  ikke  med  Maner 
kunde  undgaa  det.  For  at  der  i  ingen  Henseende  skulde  opstaa 
Fristelse  derved,  befalede  han,  at  alt  Tab  i  Spil  skulde  udredes  af 
hans  Kasse  og  al  Gevinst  tilfalde  denne  efter  nøje  Regnskabs- 
aflæggelse. 

Der  udstedtes  ogsaa  absolut  Forbud  mod  Røgtobak,  Snus- 
tobak og  Likører,  og  under  Opholdet  ved  Universiteterne  maatte 
Sønnerne  kun  drikke  Vand  og  ikke  Vin.  Andreas  Gottlieb  mente 
at  have  gyldige  Grunde  til  at  ønske  det  sidste  Bud  efterfulgt 
ogsaa  paa  Rejser,  men  turde  dog  ikke  forbyde  midlertidige  Afvi- 
gelser derfra  i  visse  Lande. 

Med  Valg  af  Omgang  skulde  de  Unge  være  yderst  forsigtige. 
Det  skulde  være  dem  tilladt  i  Fritiden  „til  Nytte  og  tilladelig 
Rekreation"  at  søge  Bekendtskab  med  Fornemme,  Lærde  og 
andre  fine  ældre  Folk,  saasom  Magistratspersoner,  herskabelige 
Civilembedsmænd,  Professorer  og  „belebte"  Købmænd;  Officerers 
Selskab  skulde  man  helst  ikke  søge,  og  saa  vidt  muligt  undgaa 
de  Studerende  og  blandt  dem  især  vedkommende  Lands  egne 
Børn.  Det  forbodes  at  holde  de  saakaldte  „Kråntzgen"  eller  af- 
talte Sammenkomster  der  gik  paa  Omgang;  de  maatte  ikke  drikke 
Broderskab  og  skulde  i  Omgang  med  enhver  som  helst  iagttage  en 
vis  Tilbageholdenhed,  „fordi  Venskaber  der  begynder  for  intimt, 
og  en  Familiaritet  der  synes  at  kunne  tillade  sig  alt,  plejer  at 
være  den  rette  Kilde  til  paafølgende  Slagsmaal."  De  skulde  vogte 
paa  deres  Mund  og  Væsen  og  undgaa  syndigt  Pikanteri,  naragtig 
Stolthed  for  Spøg,  „pædagogiske  Decisioner"  og  al  Slags  Disputeren 
samt  „ironiske  og  skeptiske  Talemaader  og  alskens  spydig  Spøg". 
„Enhver  kan  tage  fra  sig  selv,  at  saadant  er  mindre  til  at  taale 
end  en  ligefrem  Fornærmelse." 

Ved  disse  Regler  havde  Andreas  Gottlieb  sogt  at  holde  sine 
Sønner  udenfor  de  Uvaner  der  gik  i  Svang  ved  de  tyske  Uni- 
versiteter, hvor  ikke  mindst  de  adelige  Studenters  Luksus  og 
Solderi   spildte    Undervisningstiden   og  odelagde  dem   selv.     Ved 

de  Bestemmelser,  han  gav  om  deres  legemlige  Udvikling,  søgte 
han  at  sikre  dem  mod  en  anden  Fare.  En  af  Skavankerne  ved 
Tidens  adelige  Opdragelse  var  den  uforholdsmæssig  store  Vægt 
der  blev  lagt  paa  den  kavallermæssige  Uddannelse,  selv  hvor 
Maalet  ikke  var  en  militær  Stilling.  Der  stilledes  større  Krav  til 
Uddannelse  i  Dans  og  Ridning  og  Fægtning  end  til  boglige  Kund- 
skaber; det  var  fransk  Mode  der  var  trængt  ind  i  Ludvig  XIV's 
Tid;  den  havde  først  erobret  den  fyrstelige  Opdragelse,  havde 
derefter  taget  Magten  over  den  adelige,  og  havde  endog  paatrykt 
Undervisningen  ved  flere  Universiteter  sit  Stempel.^)  De  franske 
Hovmestre  havde  sat  de  Fag  i  Spidsen  der  betød  mest  i  Sel- 
skabslivet og  i  den  galante  Verden;  endog  Kortspillet  dukkede 
op  som  et  Fag  der  skulde  tjene  til  selskabelig  Underholdning,  og 
der  var  unge  Mænd  hvis  boglige  Kundskaber  blev  lige  saa  over- 
fladiske som  deres  Fægtedygtighed  og  Ride-  og  Dansefærdighed 
var  fortrinlig. 

Allerede  Andreas  Gottlieb  den  ældre  havde  været  opmærk- 
som paa  denne  Fare.  Han  havde  ganske  vist  i  sit  Familiestatut 
givet  Legemsøvelser  Plads  mellem  de  Undervisningsgenstande, 
han  anbefalede  sin  Efterslægt,  „da  de  kunde  bidrage  noget  til  Dyg- 
tighed og  Legemskræfter".  Men  han  havde  befalet,  at  de  skulde 
trakteres  som  Biting  og  Parerga  og  ikke  som  Hovedformaal;  „thi 
med  Dans  lader  der  sig  just  ikke  udrette  meget  i  Verden",  og  at 
gøre  mere  ud  af  Fægtning  end  nødvendigt  for  at  kunne  forsvare 
sig  var  uheldigt,  ligesom  det  var  uværdigt  for  hans  Slægt  at  agere 
„Gladiatores  og  Bretteurs." 

Hans  Datterbørn  delte  denne  Tankegang;  de  afskyede  den 
Slagsbroderaand  der  havde  dybe  Rødder  i  deres  Stand,  og  den 
Uvilje  mod  Krigens  Blodsudgydelse,  som  Andreas  Peter  havde 
faaet,  var  ikke  kommen  til  ham  fra  Fremmede.  Andreas  Gottlieb 
fordømte  Dueller  paa  det  stærkeste;  „det  falske  og  afskyelige 
saakaldte  Æresbegreb,  fyldt  med  Hævnfølelse  og  hedensk  Bru- 
talitet, har  sejret  over  Menneskelighedens  og  Kristendommens 
Grundsætninger",  udbrød  han  harmfuld  en  Gang,  da  to  af  hans 
Venner  havde  duelleret.  En  af  Duellanterne  døde,  og  Bernstorff 
bemærkede,  at  han  var  død  med  en  Fasthed  og  Ufølsomhed,  „som 
jeg  paa  Xenophons  Tid  vilde  have  kaldt  Heroisme,  men  som  jeg 


FADERENS    INSTRUKS-  333 

efter  vor  himmelske  Frelsers  Inkarnation  kun  kan  kalde  Blindhed 
og  Forstokkelse."  ^) 

Ud  fra  disse  Synspunkter,  der  hæver  sig  højt  over  Datidens 
almindelige  adelige  Æresbegreber,  gav  Andreas  Gottlieb  nu  sine 
Sønner  Besked  om  deres  legemlige  Uddannelse;  de  skulde  lære 
at  ride,  danse  og  fægte  i  Leipzig,  men  de  maatte  ikke  gøre  for 
meget  ud  deraf,  og  hvis  de  drev  alle  tre  Slags  Øvelser  paa  én 
Gang,  maatte  de  højst  have  to  Timer  i  alt  om  Dagen,  og  helst 
kun  ét  Fag  daglig.  Fægtning  var  i  alt  Fald  i  de  første  Aar  efter 
Andreas  Gottliebs  Mening  en  bedre  Øvelse  end  Dans,  og  han 
ønskede,  at  Sønnerne  skulde  lære  at  fægte  saa  vel  med  venstre 
som  med  højre  Haand,  „med  Stik  og  Hug  til  deres  Forsvar", 
men  de  kunde  ikke  noksom  erindre,  „hvor  afskyelig  en  Bretteurs 
eller  Slagsbroders  Rolle  var,  og  hvor  syndig  i  Guds  Øjne  alle 
Dueller  maatte  regnes  til  Trods  for  alle  verdslige  Udflugter".  Det 
var  dem  ikke  tilladt  at  fægte  i  offentlige  Fægtesale,  Fægtemesteren 
skulde  give  dem  Enetimer  i  deres  Hjem,  og  de  maatte  ikke  fægte 
imod  hinanden.^) 

Man  faar  af  disse  Bud  og  Formaninger  Begreb  om,  i  hvilken 
Grad  Sønnernes  aandelige  og  legemlige  Vel  laa  Forældrene  paa 
Sinde,  og  hvorledes  Omsorgen  for  deres  Fremtid  beherskede  deres 
Tanker. 

Ogsaa  Andreas  Peters  Breve  fra  Vinteren  1751  — 1752  af- 
spejler den  alvorlige  Stemning  i  Hjemmet  ved  Tanken  paa  den 
forestaaende  Skilsmisse.  Omsider  kom  den  Dag,  som  Andreas 
Gottlieb  Bernstorff  vel  ikke  vilde  kalde  „skæbnesvanger,  men 
snarere  lykkelig  og  i  alt  Fald  meget  kritisk",  da  han  overlod 
sine  Sønner  til  dem  selv  „under  den  Almægtigstes  Beskyttelse  og 
en  forstandig  Hovmesters  Øjne".-^)  Han  erindrede  dem  til  Afsked 
om  Fideikommissets  strænge  Bud,  om  deres  trofaste  Moders  For- 
maninger, om  hans  egne  Forskrifter,  henviste  dem  til  „deres  egen 
Forstand  og  Samvittighed,  som  en  Gang  for  den  alvidende  Gud 
skulde  fordømme  eller  frikende  dem",  og  mindede  dem  om  „den 
usikre  Død  men  sikkert  paafølgende  Evighed".  Han  foreholdt 
baide  Sønnerne  og  Leisching  de  mange  Penge  der  nu  burde  an- 
vendes til  virkelig  Nytte,  og  hvor  kostbar  den  Tid  var  der  laa 
for  dem.  „Den  af  mine  Sønner,  der  ved  Guds  Naade  kommer 
tilbage  renest,  mest  kysk  og  mest  ubesmittet  af  alle  Ungdommens 

Lyster  og  den  forføreriske  Verdens  Taabeligheder,  han  skal  i  dob- 
belt Maal  kunne  glæde  sig  ved  min  faderlige  Velsignelse." 

Den  1.  Maj   1752  forlod  Andreas  Peter  og  Joachim  Bechtold 
sammen  med  Leisching  Gartow  og  drog  til  Leipzig. 


IL 

Valget  af  Leipziger  Universitetet  skyldtes  ikke  Hensynet  til 
at  det  laa  i  Sachsen;  Bernstorfferne  ønskede  mindst  af  alt,  at 
deres  Ungdom  skulde  vejledes  til  Statsmandsvisdom  eller  i  nogen 
Henseende  paavirkes  af  den  Aand  der  udgik  fra  August  IIl's  og 
Grev  Briihls  Hof.  Johan  Hartvig  Ernst  kendte  dette  af  Selvsyn, 
og  siden  hans  Ophold  var  Kong  Augusts  Usædelighed  og  den 
frække  Ansvarsløshed,  hvormed  han  lod  sin  fordærvede  Yndling 
skalte  og  valte  med  Land  og  Folk,  bleven  en  Fabel  ud  over 
Sachsens  Grænser.  Hoflivet  og  Statsstyreisen  i  Dresden  stred 
mod  Bernstorffernes  Begreber  om  Hæderlighed  og  Pligt.  Men 
vægtige  Grunde  havde  overvundet  en  Forhaands  Uvilje  mod  at 
lade  de  Unge  overskride  Sachsens  Grænser. 

„Ich  komme  nach  Leipzig  an  einen  Ort,  wo  man  die  ganze 
Welt  im  Kleinen  sehen  kann",  skrev  Lessing  et  Par  Aar  før,  og 
i  „Faust"  sammenfattede  siden  Goethe  sit  Indtryk  af  Byen  i 
Ordene:  „Mein  Leipzig  lob  ich  mir.  Es  ist  ein  Klein-Paris  und 
bildet  seine  Leute."  Saaledes  var  Tidens  Opfattelse;  intet  Sted 
i  Tyskland  var  man  i  den  Grad  i  et  Udviklingscentrum  som  i 
Leipzig.^)  Ikke  politisk;  til  Berlin  og  hverken  til  Dresden  eller 
Leipzig  droges  det  politiske  Europas  Opmærksomhed.  I  Sachsen, 
hvor  Briihls  Politiregimente,  Censur  og  Skatteudpresninger  kneblede 
det  fri  Ord  og  hæmmede  al  Fremgang,  var  der  intet  politisk  at 
lære.  Men  paa  anden  Vis  var  Leipzig  en  By  i  Bevægelse  og  Ud- 
vikling. Med  sine  30,000  Indbyggere  var  den  ganske  vist  mindre 
end  mange  andre  tyske  Byer,  men  den  var  Sædet  for  en  stor 
Handel,  der  havde  et  vist  internationalt  Præg.  I  Løbet  af  de 
sidste  Menneskealdre  var  Byen  bleven  Midtpunkt  for  den  tyske 
Boghandel;  de  store  Bogmesser  besøgtes  fra  alle  Egne  i  Tyskland 
og  tilkaldte  en  Mængde  Udlændinge.  Til  Leipzigs  Forlæggere  og 
Tidsskriftsredaktioner  flød  der  en  Strøm  af  Manuskripter  paa  alle 

Sprog,  og  det  litterære  Forretningsliv  havde  ikke  blot  skaffet 
store  Formuer  til  Byes,  men  tillige  øvet  en  civiliserende  Indfly- 
delse paa  Borgerskabet.  Fremmede  Forbilleder  virkede  stærkt 
paa  Leipzig;  vel  havde  Byen  endnu  et  ret  gammeltysk  Præg,  saa- 
ledes  som  den  laa  gemt  indenfor  Volde  og  Grave  med  snævre 
Gader,  med  Markedshaller  og  Buegange,  men  man  lagde  dog  mest 
Mærke  til  den  Mængde  Nybygninger  der  var  rejst  af  den  rige 
Købmandsadel  i  Barokstil  som  Efterligning  af  Dresdens  eller 
Frankrigs  Bygningskunst;  der  var  Kunst-  og  Kuriositetssamlinger, 
Slotte  og  Privathuse,  omgivne  af  sirlige  Haver,  af  store  offentlige 
Parker,  af  Alléer  og  kunstmæssig  prydede  Pladser.  Fransk  Kultur 
havde  øvet  en  mægtig  Indflydelse  paa  Byens  Udvikling;  man  saa 
det  ikke  blot  paa  Byens  Ydre,  men  ogsaa  paa  Befolkningens 
Dragter,  der  altid  var  efter  sidste  Parisermode,  og  man  mærkede 
det  paa  Borgernes  Væsen  og  Formerne  for  Selskabslivet.  Den 
Leipziger  Hoflighed  var  berømt;  ingen  anden  Befolkning  var  saa 
forekommende  og  beleven;  den  Frivolitet,  der  i  Dresden  laa  lige 
under  den  glatte  Overflade,  var  i  Leipzig  trængt  tilbage  af  aande- 
lige  Interesser.  I  Stedet  for  det  letsindige  og  raa  Hof  gennem- 
syrede litterære  Interesser  Leipzigs  Borgerskab. 

Bernstorfi^erne  ønskede,  at  de  to  Unge  skulde  afslibes  i  den 
kosmopolitisk  dannede  By,  og  samtidig  følte  de  sig  trygge  ved 
at  vide,  at  der  i  Leipzig  var  et  solidere  aandeligt  Liv  end  i  nogen 
anden  tysk  By  siden  Reformationen. 

I  Leipzig  havde  i  henved  en  Menneskealder  Gottsched  virket; 
han  havde  hævet  den  tyske  Digtning  ved  sin  litterære  Kritik,  skabt 
Skole  og  vakt  et  Røre,  der  først  havde  formet  sig  som  Efterlig- 
ning og  ivrig  Tilslutning,  men  siden  var  bleven  til  Modsigelse  og 
i  Fyrrerne  udviklede  sig  til  en  bitter  Kamp  mellem  ham,  Smags- 
diktatoren,  Elskeren  af  den  franske  Tragedie  og  den  klassiske 
Litteratur,  og  Schweitzerskolen  med  dens  fri  litterære  Principper 
og  Sympathi  for  de  germanske  Forbilleder,  Milton  og  Skakespeare. 
Medens  Gottsched  ældedes  og  sank  fra  sit  Rys  Tinde,  var  en 
kraftig  Ungdom  vokset  op  omkring  ham  indenfor  Leipzigs  træ- 
be::kyggede  Volde;  de  to  største,  Lessing  og  Klopstock,  havde 
studeret  og  digtet  i  Leipzig  faa  Aar  før  Andreas  Peter  Bernstorff 
kom  dertil. 

Den  litterære  Interesse  var  trængt  dybt   ned   i  Befolkningen; 

Tidsskrift  ved  Tidsskrift  var  skudt  frem  i  Bogmarkedets  By, 
nogle  strængt  videnskabelige,  andre  saa  populære,  at  de  minde 
om  vore  Dages  populære  Journalistik.  Gennem  Theatret  var  de 
litterære  Strømme  flydt  ud  over  Byen,  og  Selskabeligheden  fik 
sit  Præg  ved  en  litterær  æsthetisk  Konversation,  en  svag  Efter- 
ligning af  det  franske  Salonliv,  hvor  de  lærde  Professorer  maatte 
aflægge  noget  af  deres  Knastørhed  for  at  kunne  konversere  de 
kvikke  og  belæste  LeipzigerdamerJ)  Hele  dette  Selskabsliv  var 
udpræget  borgerligt,  vi  finder  senere  et  Sidestykke  dertil  i  Køben- 
havn, men  dér  med  et  højadeligt  Centrum. 

Fra  Digternes,  Kritikernes  og  Skuespillernes  Kreds  udgik  det 
aandelige  Liv  i  Leipzig,  ikke  fra  Universitetet.  Her  herskede  en 
stiv  Konservatisme;  medens  Universiteter  som  Halle  eller  Got- 
tingen  ved  at  bryde  ny  Baner  gjorde  sig  berømte  og  drog  Stu- 
denter til  sig,  var  det  i  Leipzig  mere  Byens  end  Universitetets 
Ry  og  mere  Sikkerhed  for  en  konservativ  aandelig  Soliditet  end 
Tro  paa  ny  Aabenbaringer,  der  skabte  en  betydelig  Tilgang  af 
Studerende.  Til  Grev  Briihls  politiske  Censur  svarede  Universi- 
tetets store  Ortodoksi  og  Frygt  for  ny  Tanker.  I  Stedet  for  at 
knytte  store  Aander  til  sig  havde  Leipziger  Universitetet  enten 
ligefrem  forvist  dem  eller  ladet  dem  føle,  at  deres  Plads  var  andet- 
steds. Lærerfriheden  havde  snævre  Grænser,  og  man  saa  med 
Uvilje  paa  Halle,  hvor  Pietismen  og  den  begyndende  Rationalismes 
ypperste  Repræsentanter  længe  havde  virket  i  Frihed.  Men  Pro- 
fessorkredsen i  Leipzig  havde  dog  det  Fortrin,  at  den  levede  mere 
med  i  det  almindelige  borgerlige  Liv  end  Tilfældet  var  i  de  fleste 
andre  tyske  Universitetsbyer;  Leipzig  var  for  urolig  og  for  alsidig 
interesseret,  de  fleste  Professorer  reves  ud  af  Studerekammeret; 
de  fik  nogen  Verdensmandspolitur,  og  den  berømte  sachsiske 
Høflighed  prægede  ogsaa  deres  Omgang  med  Studenterne. 

Af  disse  Grunde  var  Leipzig  et  Sted,  der  stod  højt  paa 
Listen  naar  der  skulde  vælges  Universitet  til  unge  Adelige,  men 
desuden  tilskyndedes  i  disse  Aar  Forældre  til  at  sende  deres 
Sønner  til  Leipzig  ved  Tanken  om,  at  dér  levede  Christian  Fiirchte- 
gott  Gellert,  Tidens  Opdragerideal. 

Gellert,  Moralpædagogen  ex  professo,  repræsenterede  en  har- 
monisk Forbindelse  af  en  afsleben  maadeholden  Pietisme,  en  bibel- 
stærk Fromhed  der  viser  sig  i  Gærning  og  i  Ord,  og  Oplysnings- 

tidens  forstandsmæssige  Humanitet.  Uddannet  til  Præst  var  han 
gleden  fra  Theologien  over  i  en  Art  fri  Lærerviri^somhed  i  Leip- 
zig, der  skaffede  ham  et  Navn  længe  før  han  i  1751  knyttedes 
fast  til  Universitetet.  Han  tog  forsigtig  Del  i  de  litterære  Kampe, 
han  digtede  selv  og  vandt  Ry  over  alle  germanske  Lande  ved 
sine  moraliserende  Fabler. 

„Der  Gottheit  Herold  sein, 
der  Tugend  Ruhm  erheben, 
dem  Schweren  unserer  Pflicht 
ein  reizend  Ansehen  geben, 
das  Volk,  das  irre  geht, 
von  falschem  Wahn  entfernen, 
nach  sicheren  Zwecken  gehen 
und  edler  denken  lernen, 
das  muss  der  Dichter  thun, 
den  Recht  und  Einsicht  adeln." 

Det  er  i  kort  Begreb  Gellerts  DigtermaaP.)  Intet  hævede  ham 
eller  hans  Viden  op  over  de  jævne  borgerlige  Dyder,  hans  Aand 
strøg  lavt  hen  over  Jorden,  men  den  viste  de  Unge  sikkert  Vej 
til  et  bravt  og  pligtopfyldende  Menneskeliv,  der  skulde  leves  i 
Menneskekærlighed,  med  Afsky  for  alle  Laster,  og  med  en  Taal- 
somhed  og  Respekt  for  Andre,  der  hos  Gellert  selv  ofte  gav  sig 
fine  og  ædle  Udtryk. 

Til  denne  Mand  tyede  bekymrede  Forældre  med  deres  Børn; 
unge  Adelsjunkere  stilledes  under  hans  specielle  Opsyn  for  at  op- 
drages til  „politiske"  Mænd;  Grever  og  Baroner  fyldte  hans  Lære- 
sal og  Prinser  læste  privatissime  hos  ham.  Han  var  Præceptor 
i  Dyd  og  Menneskekundskab;  han  belærte  og  opbyggede  ikke 
blot  positivt,  han  virkede  ogsaa  negativt  ved  gennem  Fabler  og 
Foredrag  at  revse  Latterligheder  og  moralske  Skavanker,  en  Kur 
som  unge  Adelsmænd  særlig  kunde  trænge  til.  Men  altid  stil- 
færdigt og  forsigtigt,  saaledes  at  han  aldrig  frastødte  ved  strænge 
Ord,  men  altid  vandt  unge  Studenter  saa  vel  som  følsomme  Damer 
og  stive  Adelsmænd  ved  sit  blide  hjærtensgode  Væsen.  Satire- 
digteren Rabener,  hans  nære  Ven,  hvem  de  Unge  i  disse  Aar 
mødte  i  hans  Hjem  i  Leipzig,  gav  Maalestokken  for,  hvor  vidt 
Satiren  turde  vove  sig.  „Satiredigterens  hele  Sjæl  bør  være  op- 
fyldt af  Følelse  af  Religionens  Ærværdighed.     Næst  efter  Religi- 

bernslorffcrne  og  Danmark.    I.  ^ 

onen  maa  Fyrsternes  Troner  og  Øvrighedens  Anseelse  være  ham 
det  helligste.  At  fornærme  Religionen  og  Fyrsterne  maa  være 
ham  den  skrækkeligste  af  alle  Tanker."  Det  var  en  Tanke- 
gang der  passede  hos  en  Opdrager  for  unge  Adelige,  som  var 
paa  Vandring  fra  halvt  pietistiske  Hjem  til  enevældige  Fyrsters 
Forsale. 

Saaledes  var  den  By  og  det  aandelige  Liv  i  hvilket  Andreas 
Peter  Bernstorff  og  hans  Broder  indførtes,  da  de  den  2.  Maj 
1752  sammen  med  Leisching  kom  til  Leipzig.  Alt  var  beredt  til 
deres  Modtagelse  af  Leischings  Søster  Enkefru  Riidinger  og  hans 
Broder  Polykarp  August  Leisching,  der  samtidig  studerede  Jura 
ved  Universitetet.  Den  17.  Maj  immatrikuleredes  de  som  til- 
hørende den  sachsiske  Nation  og  begyndte  straks  at  høre  Fore- 
læsninger.^) 

Studierne  skulde  udfylde  deres  Dag,  men  nogen  rigtig  Plan 
eller  Fasthed  kom  der  ikke  i  Arbejdet.  Skylden  herfor  var  deres 
Hovmesters.^) 

•  Paa  Gartow  havde  Leisching  forstaaet  at  vinde  Andreas  Gott- 
liebs og  hans  Hustrus  Tillid,  og  Planen  var,  at  han  fra  Leipzig 
skulde  følge  de  to  Unge  til  andre  Universiteter  og  derfra  paa 
Rejser  i  Udlandet.  Men  det  viste  sig  hurtigt,  at  dette  ikke  lod 
sig  gøre.  Snart  kom  der  foruroligende  Breve  til  Gartow;  først 
meddeltes  det,  at  Leisching  var  syg,  og  kort  efter  berettede  Joa- 
chim Bechtold,  der  som  den  ældste  havde  Ordre  til  i  hemmelige 
„Separat-Briefe"  at  melde  Faderen,  hvordan  alt  stod  til,  at  Lei- 
schings Humør  og  hele  Opførsel  var  saa  urimelig  og  ubehagelig, 
at  det  næsten  ikke  var  til  at  holde  ud  med  ham.  Han  lod  øjen- 
synlig de  to  Unge  aldeles  skøtte  sig  selv,  og  det  varede  ej  heller 
længe,  før  han  ogsaa  undlod  at  sende  Breve  og  Regnskaber. 
Andreas  Peter  led  stærkt  under  Leischings  „vrantne  og  hypo- 
kondriske Væsen",  men  han  holdt  meget  af  ham,  vilde  nødig 
sige  noget  ondt  om  ham,  og  bevarede  trods  Faderens  direkte 
Spørgsmaal  en  haardnakket  Tavshed.  Sidst  i  September  maatte 
Andreas  Gottlieb  rejse  til  Leipzig  for  at  se,  hvorledes  det  stod 
til.  Det  viste  sig,  at  Leisching  dels  paa  Grund  af  Sygdom,  dels 
paa  Grund  af  Ligegyldighed  og  letsindige  Fornøjelser  havde  for- 
sømt alle  sine  Pligter:  Regnskaberne  var  i  Uorden,  det  vrimlede 
med  ubetalte  Regninger,  og  han  maatte  tilstaa,  at  han  mere  havde 

forbitret  sine  to  Myndlinges  Tilværelse  end  støttet  og  vejledet 
dem.  Andreas  Gottlieb  vilde  afskedige  ham  paa  graat  Papir,  men 
han  lod  sig  ombestemme,  fordi  det  var  vanskeligt  med  kort  Varsel 
at  faa  en  anden  Hovmester,  og  fordi  Leischings  Broder  og  Søster, 
et  Par  fortræffelige  og  dygtige  Mennesker,  havde  taget  sig  ud- 
mærket af  de  to  Unge,  der  havde  fast  Tilhold  i  deres  Hjem. 
Andreas  Gottlieb  besluttede  derfor  at  lade  Leisching  beholde  sin 
Plads  og  lade  sine  Sønner  blive  i  Leipzig  til  Foraaret,  da  de 
efter  Bestemmelsen  alligevel  skulde  skifte  Universitet.  Forholdene 
blev  ogsaa  noget  bedre,  og  under  Resten  af  Opholdet  i  Leipzig 
fik  Andreas  Gottlieb  ikke  Lejlighed  til  at  skride  ind.  Men  nogen 
heldig  Mentor  var  Leisching  langtfra;  hvor  upaalidelig  han  var, 
ses  bedst  af,  at  han  fik  de  Unge  forført  til  uden  deres  Faders 
Vidende  og  Vilje  at  foretage  en  Tur  til  Dresden,  hvor  Andreas 
Peter  ved  at  se  det  glimrende  Hof  fik  det  første  Indtryk  af  den 
store  Verden.  Virkelig  Støtte  og  Hjælp  fik  de  ikke  af  Leisching. 
Han  bragte  kun  Uro  ind  i  deres  Tilværelse,  og  hvad  de  fik  ud 
af  Opholdet  i  Leipzig,  skyldtes  hverken  ham  eller  Arbejdet  ved 
Universitetet,  men  Paavirkningen  af  den  Kreds  af  Mennesker,  de 
kom  til  at  omgaas. 

Til  denne  hørte  først  og  fremmest  Gellert.  Selv  fortæller 
Andreas  Peter,  at  han  stod  under  „særligt  Opsyn"  af  denne, 
men  der  kan  herved  vel  næppe  menes  andet,  end  at  han  som 
andre  unge  Adelige  havde  sin  stadige  Gang  i  hans  Hus  og 
fulgte  hans  Forelæsninger;  der  er  intet  Spor  af,  at  Gellert  har 
taget  sig  det  mindste  af  ham  under  de  vanskelige  Forhold  til 
Leisching,  eller  at  Andreas  Gottlieb  har  gjort  Regning  herpaa. 
Men  Andreas  Peter  kom  i  alt  Fald  til  at  sætte  megen  Pris  paa 
den  berømte  Lærer;  han  fandt,  at  han  „havde  faa  Ligemænd  i 
Henseende  til  Aand,  Blidhed,  Religion  og  Smag",  selv  om  han 
ikke  var  blind  for  den  Frygtagtighed  der  prægede  Gellerts  Væsen. 
Dennes  Værker  blev  hans  stadige  Læsning;  et  Par  Aar  efter 
skrev  han  til  en  Ven,  at  han  havde  læst  dem  for  tiende  Gang: 
„De  bestaar  sandelig  denne  Prøve,  og  jeg  finder  dem  virkelig  for 
hver  Gang  smukkere.  Hvor  fint,  hvor  kærligt  tænker  denne 
Mand  dog  ikke!  Hvor  livfuldt  forstaar  han  ikke  at  vække  Følel- 
serne op  af  deres  Dvale  og  hvor  fint   forstaar   han   ikke   at   følge 

Hjærtets  Rørelser!"') 

Den  moralske  Paa virkning,  der  udgik  fra  Gellert,  faldt  i 
Traad  med  Hjemmets;  i  Gellerts  Forelæsninger  fik  han  Vejled- 
ning til  at  anvende  sin  Gudsfrygt  i  alle  Livets  Forhold.  Det  var 
praktisk  Moral  afpasset  efter  unge  Adeliges  særlige  Behov.  Den 
Aand,  hvori  han  docerede,  var  mildere  end  den  der  herskede 
paa  Gartow;  han  havde  sin  Styrke  i  at  prædike  Dyden  i  en  til- 
talende Form;  i  hans  Mund  var  Moralbudet  en  forekommende 
blid  Henstilling.  Hvor  Moderen  i  det  mørke  Sygeværelse  paa 
Gartow  vilde  have  talt  haarde  Ord  om  Synd  og  Straf,  og  Faderen 
havde  afgjort  det  hele  med  et  Kraftsted  af  Bibelen,  der  virkede 
Gellerts  Satire  langt  bedre.  „Darf  denn  ein  Christ  iiber  die  Laster 
nicht  lachen?"  var  Opfattelsen  i  hans  Kreds. ^)  Der  var  i  hans 
Kristendom  liden  Dogmatik;  de  Unge  indsaa  lettere,  at  de  havde 
Gavn  af  at  leve  kristeligt  og  dydigt,  end  de  bøjede  sig  for  et 
kategorisk:  Gud  vil  det. 

Fra  den  Kreds,  hvori  Bernstorfferne  kom  ind,  var  en  ny 
Strømning  i  tysk  Aandsliv  ved  at  udgaa.-)  Berømtest  af  dens 
Navne  er  Klopstocks,  men  allerede  før  han  fra  1746  til  1748 
opholdt  sig  i  Leipzig,  var  Kredsen  skabt  af  de  Digtere  og  Litte- 
rater der  var  brudt  ud  af  Gottscheds  Lejr  og  først  i  1740erne 
havde  stiftet  Tidsskriftet  „Bremer  Beitrage  zum  Vergniigen  des 
Verstandes  und  Witzes".  Mænd  som  Johann  Adolph  Schlegel, 
Broder  til  Berckentins  københavnske  Protegé,  Ebert,  Gartner 
og  Johann  Andreas  Cramer  mødtes  her  med  Gellert  og  Rabe- 
ner;  munter  selskabelig  Omgang  ledsagede  Fællesskabet  i  litterære 
Synspunkter  og  Arbejder.  Allerede  medens  Klopstock  opholdt 
sig  i  Leipzig,  var  Kredsen  begyndt  at  splittes,  og  i  de  efterfølgende 
Aar  udtyndedes  den  endnu  mere.  Da  Bernstorfferne  kom  til  Byen, 
var  de  fleste  betydelige  Forfattere  borte,  men  unge  var  traadt  i 
deres  Sted,  og  det  fri  utvungne  Samliv  var  bevaret,  ligesom  de 
litterære  Interesser  endnu  gik  ad  samme  Baner.  De  bortdragne 
virkede  gennem  Breve  og  ny  Værker,  stærkest  af  alt  gennem 
Klopstocks  „Messias",  der  samlede  Vennerne  i  begejstret  Til- 
bedelse. Senere  i  København  mødte  Andreas  Peter  en  helt  lig- 
nende Kreds  med  Klopsto^^k  og  Cramer  som  Midtpunkt.  Da  stod 
det  i  fuldt  Flor  der  ti  Aar  tidligere  i  Leipzig  havde  været  i  Vor- 
den; det  er  en  Kulturstrømning  der  er  nøje  knyttet  til  Bern- 
storffernes  Liv. 

I  1752  Og  1753  var  det  foruden  Rabener  og  Gellert  kun 
mindre  Aander  hvem  Bernstorfferne  kom  til  at  leve  sammen 
med.  De  indførtes  straks  gennem  Klopstocks  Slægtninge,  Fa- 
milien Leisching,  Hovmesteren  Johann  Christian,  Studenten  Poly- 
karp  August,  og  deres  Søster  Fru  Rudinger.  Særlig  med  Poly- 
karp  August  Leisching,  en  livsglad  velbegavet  Yngling  sluttede 
Andreas  Peter  Bernstorff  et  Venskab  for  Livet.  Andre  Venner 
var  „der  freie  gesellige"  Magister  Heinrich  Rothe,  som  Andreas 
Peter  omtaler  i  Ord  der  svarer  til  Cramers  Karakteristik  af  ham 
som  „blid,  kærlig  og  tjenstvillig",  Christian  Gotthelf  Gutschmid, 
den  senere  sachsiske  Statsminister,  der  dengang  var  Advokat  og 
Professor  i  Leipzig,  og  endelig  Kredsens  eneste  Adelsmand,  „Gel- 
lerts  kæreste  Discipel",  Grev  Hans  Moritz  Bruhl,  en  fjærnere 
Slægtning  af  Sachsens  daværende  Herre.  Han  var  den  af  Leip- 
zigervennerne  der  i  de  følgende  Aar  stod  Andreas  Peter  Bern- 
storff nærmest,  den  af  alle  hans  Ungdomsvenner,  hvem  han  satte 
højest. 

Om  Samlivet  med  denne  Kreds,  der  fængslede  Andreas  Peter 
Bernstorff  mere  end  Studierne,  tier  hans  Breve  til  Hjemmet  aldeles; 
det  er  af  senere  Breve  til  og  fra  hans  Venner  at  vi  lærer  denne 
Side  af  hans  Liv  i  Leipzig  at  kende.  Det  var  ikke  underligt;  thi 
selv  om  Tonen  var  strængt  sædelig  her,  hvor  Rabener  som  oftest 
var  til  Stede  og  Gellerts  Aand  herskede,  saa  var  den  hele  Om- 
gang præget  af  en  Borgerlighed  og  ungdommelig  Løssluppenhed, 
som  Forældrene  sikkert  vilde  have  ængstet  sig  for.  Tonen  var 
ungdomsfrisk  og  let,  hvad  enten  man  samledes  ved  Gellerts  fader- 
lige Arne  eller  i  Fru  Riidingers  Hjem,  paa  en  Vinstue,  i  et  Kaffe- 
hus eller  i  de  to  Friherrers  Logis,  eller  man  færdedes  paa  Spad- 
sereture i  Leipzigs  skønne  Parker  og  paa  Udflugter  i  Omegnen. 
De  noget  ældre  som  Rabener,  Gutschmid  og  Rothe  behandlede 
de  adelige  Ynglinge  ligefremt  og  kammeratligt,  uden  den  Servilitet 
som  Tiden  krævede  af  Borgerlige  i  Omgang  med  Adelen.  „Ra- 
bener er  endnu  stadig  den  samme",  skrev  Andreas  Peter  et  Par 
Aar  efter  til  P.  A.  Leisching,  da  han  atter  havde  truffet  ham, 
„lystig  og  satirisk  med  et  godt  Glas  gammel  Rhinskvin  i  Haan- 
den.  Jeg  synes,  at  jeg  endnu  ser  ham  med  Ryggen  mod  Vinduet, 
med  et  Stykke  Pølse  i  den  ene  Haand,  og  med  den  anden 
skaalende  med  Deres  Broder  paa  alle  smukke  Pigers  Vel.     Saa- 

dan  er  han  endnu."  Der  var  noget  studentikost  over  deres  Færd. 
Unge  Piger  deltog  i  Selskabeligheden,  lystig  forelsket  Spøg  blan- 
dedes med  alvorlige  Samtaler. 

Ny  Indtryk  fæstnede  sig  her  hos  Andreas  Peter;  han  saa, 
hvor  rigt  og  fyldigt  et  Samliv  der  kunde  skabes  hvor  Stands- 
fordomme og  ydre  Skranker  fjærnedes,  og  hvor  Mennesker  mødtes 
i  kammeratligt  Venskab.  Faderen  havde  i  sin  Instruks  forbudt 
dem  at  indlade  sig  paa  al  Drikken  Broderskab,  alt  intimt  Ven- 
skab og  Familiaritet;  de  skulde  holde  sig  borte  fra  sligt  saa  vel 
som  fra  Værtshusliv  og  Omgang  med  jævnaldrende  Studenter.  Men 
her  i  Leipzig  var  de  komne  ind  i  en  Kreds  der  strømmede 
over  af  Forherligelse  af  Venskab  og  Broderskab;  hvor  kunde  to 
sytten-attenaarige  Ynglinge  holde  sig  tilbage! 

For  Andreas  Peter  Bernstorffs  Opfattelse  af  sociale  Forhold 
var  Leipzigeromgangens  borgerlige  Præg  af  stor  Betydning.  De 
andre  unge  Adelige,  der  i  hine  Tider  opdroges  i  Leipzig,  færdedes 
ikke  i  lignende  Kredse;  det  hørte  til  Sjældenhederne,  at  de  om- 
gikkes borgerlige  Kammerater,  og  selv  deres  egen  indbyrdes  Om- 
gang foregik  med  stort  Ceremoniel,  naar  det  ikke  slog  over  i  sin 
Modsætning,  et  raat  Svireliv.  I  Leipzig  havde  Bernstorfferne 
næsten  ingen  adelig  Omgang;  kun  en  enkelt  Gang  kom  de  i  Grev 
Moritz  Briihls  Hjem.  Dette  Forhold  ændredes  da  de  kom  bort 
fra  Byen,  da  blev  deres  Omgangskreds  atter  overvejende  adelig, 
men  Andreas  Peter  Bernstorff  glemte  ikke  sine  borgerlige  Venner. 
Han  holdt  fast  ved  dem,  og  da  Polykarp  August  Leisching  noget 
senere  begyndte  at  anslaa  en  ærbødig  Tone  med  Titulaturer  og 
lignende,  afviste  Bernstorff  dette  spøgende  men  bestemt  som 
noget  helt  urimeligt.  Det  borgerlige  Leipzig  havde  aabnet  en  Ud- 
sigt der  aldrig  helt  lukkedes. 

Noget  lignende  betød  det,  at  hans  første  Indtryk  udenfor 
Hjemmet  var  af  udpræget  tysk  litterær  Natur. 

Leipziger  Kredsen  var  dannet  om  den  ny  tyske  Litteratur, 
for  hvilken  Klopstock  blev  Bannerfører.  Allerede  paa  Gartow 
var  Andreas  Peters  Opmærksomhed  bleven  vakt  for  denne;  selv 
om  Forældrene  ikke  læste  megen  Skønlitteratur  og  Moderen  fore- 
trak religiøs  Læsning  for  alt  andet,  saa  var  dog  ogsaa  Klopstocks 
Værker  naaet  til  Gartow.  Han  selv  havde  været  der  paa  Vejen 
til  Danmark  i  April   1751   og  „havde  fundet  Bifald",  som  Andreas 

Gottlieb  udtrykte  sig.')  De  to  Unge  havde  da  set  ham;  de  havde 
læst  de  udkomne  Sange  af  hans  „Messias",  og  Andreas  Peters 
Breve  til  hans  Søster  Marianne  afspejler  hans  Interesse  for  Dig- 
teren og  hans  Værk.  I  Leipzig  var  Klopstock  Kredsens  Heros, 
i  ham  saa  de  den  store  Digter,  der  med  hvert  Værk  steg  højere 
mod  Udødelighedens  Tinde.  Andreas  Peter  optoges  stærkt  af 
disse  æsthetiske  Interesser,  han  læste  Gellerts  og  Rabeners  Skrifter, 
og  ventede  i  Spænding  paa,  at  „Messias"  skulde  blive  fortsat.  Han 
blev,  som  han  udtrykte  sig.  Tilhænger  af  „die  Werke  des  Ge- 
schmackes",  det  vil  sige  Schweitzerskolens  og  den  unge  Leipziger- 
kreds,  og  fra  nu  af  hørte  den  ny  æsthetiske  tyske  Litteratur  og  de 
litterære  Tidsskrifter  til  hans  stadige  Læsning.-) 

Denne  i  Bund  og  Grund  tyske  Paavirkning,  Klopstocks 
„gemiithsvolle"  Digtning,  Gellerts  „Biedermannsmoral",  Rabe- 
ners „Mutterwitz",  blev  Grundlaget  for  Andreas  Peter  Bern- 
storffs Udvikling.  Dette  blev  en  karakteristisk  Forskel  mellem 
ham  og  hans  Onkel,  Forvarsel  om  en  ny  Tid.  I  alt,  hvad  der 
kan  oplyses  om  Johan  Hartvig  Ernst  Bernstorffs  Ungdom,  bærer 
den  et  kosmopolitisk,  nationalt  farveløst  Præg;  derefter  spiller  den 
engelske  og  især  den  franske  Litteratur  Hovedrollen  for  ham, 
først  sent,  egentlig  først  da  han  træffer  Klopstock,  fanges  hans 
Interesse  af  tyske  Strømninger.  For  Andreas  Peter  blev  den 
tyske  Litteratur  Udgangspunktet;  den  var  det  hjemlige,  den  galli- 
ske Aands  Smagsfrembringelser  derimod  noget  nyt  og  fremmed. 

Sprogligt  brødes  de  to  Indflydelser  hos  ham.  Han  havde  tidlig 
begyndt  at  skrive  Fransk  til  sin  Fader  og  sin  Onkel  Men  til 
sine  Venner  fra  Leipzig  skrev  han  altid  Tysk,  og  han  brugte  Tysk 
til  Optegnelser  og  Uddrag.  Da  han  en  Tid  havde  skrevet  Fransk 
til  sin  Søster,  slog  han  over  til  Tysk  og  bad  hende  ikke  for- 
undres derover.  „Et  tysk  Brev  fattes  endnu  aldeles  i  vor  Brev- 
veksling; og  dette  er  maaske  en  Fejl.  Lad  os  undgaa  den  stil- 
tiende Bebrejdelse  som  ligger  deri,  som  om  vort  Sprog  ikke 
skulde  være  lige  saa  vel  egnet  til  at  udtrykke  vore  Tanker  paa 
en  lige  saa  let  og  behagelig  Maade."^')  Der  maa  bag  ved  en  saa- 
dan  Udtalelse  ligge  en  national  tysk  Interesse  af  den  Art  der 
herskede  i  de  klopstockske  Kredse. 

Saaledes  gik  det  Aar  der  var  bestemt  til  Leipzig.  Det  bragte, 
væsentlig  paa  Grund  af  Leischings  Upaalidelighed,  lidet  Udbytte 

af  Studier,  men  det  gav  rige  Indtryk;  Hovmesterens  Opførsel 
gjorde  Andreas  Peter,  siger  han  selv,  „meget  ulykkelig",  men 
paa  den  anden  Side  bragte  det  brogede  Liv  i  Byen  og  den  Kreds, 
han  levede  i,  ham  stor  Tilfredsstillelse.  Han  satte  Pris  paa  sine 
Lærere,  paa  Leipzigernes  Høflighed  og  paa  den  skønne  Omegn, 
kort  sagt,  han  følte  sig  glad  ved  Leipzig  og  vilde  gærne  være 
bleven  der  længere.  Det  var  med  Sorg  at  han  efter  Afskeds- 
fester med  Vennerne  sagde  Farvel  til  disse  for  i  April  1753  over 
Gartow  at  drage  til  Gottingen,  det  næste  Studiested.') 

Megen  Forskel  kunde  Forældrene  ikke  se  paa  deres  Sønner 
efter  det  ene  Aars  Forløb,  men  de  var  dog  i  alt  Fald  blevne 
mere  kavallermæssige;  de  bevarede  Regninger  taler  om  Indkøb  af 
ny  Klæder,  de  havde  faaet  stadig  Undervisning  i  Ridning  og 
Fægtning  og  førte  sig  bedre  end  før.-)  Da  Andreas  Peter  drog 
hjemmefra,  havde  han,  som  det  ses  i  Faderens  „Portrætter", 
gaaet  meget  foroverbøjet  med  Hovedet  paa  Skakke,  og  hans  svære 
Haar  havde  vokset  sig  skævt  paa  hans  kraftige  ludende  Hoved. 
Nu  var  det  bedre  med  Holdningen,  og  Manken  var  forsvunden; 
en  fin  pudret  Paryk  havde  afløst  de  naturlige  Haar. 

Men  dette  havde  kostet  Kamp,  en  Kamp  der  stod  i  For- 
bindelse med  Anskuelserne  i  den  Kreds  hvori  Ynglingen  havde 
levet  i  Leipzig. 

Andreas  Gottlieb  Bernstorff  havde  i  sin  Instruks  befalet,  at 
Sønnerne,  straks  naar  de  kom  til  Leipzig,  skulde  lade  sig  klippe 
og  anlægge  Paryk;  det  var  ikke  blot  moderne,  men  ogsaa  hen- 
sigtsmæssigt, mente  Faderen,  saa  tog  Frisuren  ikke  saa  megen 
Tid.  Joachim  Bechtold  lystrede  pænt,  men  i  Leipzig  og  især  i 
den  leischingske  Kreds  havde  man  begyndt  at  frigøre  sig  fra  Brugen 
af  Paryk;  man  syntes,  at  det  svære  Haar  klædte  Andreas  Peter 
godt,  og  vilde  ikke  give  ham  Lov  til  at  klippe  det  af.  Leisching 
skrev  gentagne  Gange  til  Faderen,  og  Fru  Riidinger  sendte  end- 
ogsaa  Onkelen  i  København  et  helt  Bønskrift,  om  han  dog  ikke 
vilde  gaa  i  Forbøn  for  Haaret.  Johan  Hartvig  Ernst  gjorde  som 
hun  bad,  men  intet  hjalp;  Andreas  Gottlieb  holdt  paa  Formerne, 
Haaret  maatte  falde,  og  Andreas  Peter  mødte  paa  Gartow  med 
Paryk. 

III. 


Naar  Tanken  om  at  give  de  to  Unge  et  foreløbigt  Indtryk  af 
den  store  Verden  og  lidt  mere  almeneuropæiske  Forhold  havde 
bestem.t  Valget  af  Leipzig,  saa  var  det  en  særlig  hannoveransk  Inter- 
esse der  fik  Bernstorfferne  til  at  foretrække  Gottingen  som  næste 
Studiested.  En  loyal  Hannoveraner  som  Andreas  Gottlieb  Bern- 
storff havde  i  ethvert  Fald  svært  ved  at  gaa  udenom  et  Univer- 
sitet der  nylig  var  bleven  skabt  af  den  hannoveranske  Regering, 
og  hvis  Opblomstring  skulde  være  et  synligt  Tegn  paa  en  alminde- 
lig Opgang  i  alle  Forhold,  som  Regeringen  ønskede  skulde  led- 
sage den  ærefulde  dynastiske  Forening  med  England. 

For  en  Menneskealder  siden  havde  ingen  tænkt  sig  Mulig- 
heden af,  at  Gottingen  kunde  blive  et  højt  anset  Videnskabens 
Centrum.  Før  Trediveaarskrigen  havde  Byen  blomstret,  men 
Krigen  havde  lagt  den  øde,  og  saaledes  laa  den  derefter  hen  næsten 
et  Aarhundrede,  Hus  ved  Hus  i  Ruiner  og  overgroede  med  Græs, 
ved  slette  Veje  næsten  afskaarne  fra  Omverdenen.  Først  Georg  II 
tog  alvorlig  fat  paa  at  ophjælpe  Byen,  og  Gerlach  Adolph  von 
Miinchhausen  udvirkede  som  et  Led  i  disse  Bestræbelser  1734 
kejserligt  Privilegium  til  Oprettelsen  af  det  Universitet  Georgia 
Augusta  der  1737  blev  indviet.') 

Begyndelsen  var  ringe,  men  Miinchhausen  vilde  af  viden- 
skabelige og  politiske  Grunde  have  Universitetet  i  Vejret.  Det 
var  ham  en  Æressag  at  skabe  et  livskraftigt  hannoveransk  Lær- 
domssæde  i  Stedet  for  det  hendøende  gamle  Universitet  i  Helm- 
stådt,  og  han  vilde  skabe  en  Konkurrent  til  de  store  Nabolandes 
Universiteter,  det  preussiske  i  Halle  og  det  sachsiske  i  Leipzig. 

Henimod  Aarhundredets  Midte  var  det  lykkedes  hans  Energi 
at  overvinde  de  første  Vanskeligheder;  der  var  samlet  saa  dyg- 
tige Lærere  i  Gottingen  og  skabt  saa  gode  Studie-  og  Levevil- 
kaar  for  Studenterne,  at  Tilstrømningen  begyndte  at  blive  stor; 
Universitetet  var  ved  at  blive  anerkendt  ved  Siden  af  de  to  ældre 
i  Nabolandene. 

Gottingens  Betydning  beroede  især  paa  Undervisningens  Ka- 
rakter. Medens  Leipziger  Universitetet  endnu  stod  paa  et  gammel- 
dags filologisk-theologisk  Standpunkt  og  Halle  fik  sit  Præg  ved 
Pietismen,    blev    Gottingen   Midtpunktet   for   det   Fremskridt  der 

knytter  sig  til  Dyrkelsen  af  de  moderne  videnskabelige  Disci- 
pliner, de  statsvidenskabelige,  politisk-økonomiske  og  historiske 
Fag;  Theologi  og  Filosofi  kom  i  anden  Række;  noget  større  Rolle 
spillede  de  klassiske  Oldtidsfag  paa  Grund  af  et  Par  særlig  be- 
tydelige Professorer.  Med  det  samme  klare  Blik  for  Videnskabens 
Tarv,  der  utrættelig  lod  ham  tilvejebringe  de  bedst  mulige  mate- 
rielle Vilkaar  for  Universitetsarbejdet,  havde  Miinchhausen  sat 
Bom  for  den  theologiske  Overvælde  og  den  dermed  følgende  Dog- 
matisme, der  havde  skadet  andre  tyske  Universiteter.^)  Han  vilde 
til  theologiske  Professorer  i  Gottingen  kun  have  fredelige  Mænd, 
der  ikke  fyldte  Byen  med  Lærestridigheder.  „Naar  Theologerne 
er  Trættebrødre  og  Kættermagere,  er  de  øvrige  Professorer  ilde 
farne,  og  Grunden  lagt  til  stadig  Uro",  var  hans  fornuftige  Be- 
tragtning, og  han  søgte  at  sikre  Lærefriheden  indenfor  alle  Fakul- 
teter i  langt  højere  Grad  end  det  den  Gang  var  Tilfældet  ved 
andre  tyske  Universiteter.  Dette  gjaldt  ogsaa  for  Juristers  og 
Statslæreres  Vedkommende,  og  selv  om  de  maatte  vogte  sig  vel 
for  at  gaa  andet  Ærinde  end  deres  Landsregerings,  var  der  dog 
Liv  og  Fremskridt  i  disse  Viden^jkaber. 

Gottingen  blev  først  og  fremmest  et  Universitet,  der  søgtes 
af  dem  som  skulde  uddannes  til  Statstjeneste,  og  naar  man  er- 
indrer, at  alle  høje  politiske  Embeder  den  Gang  fortrinsvis  be- 
sattes med  Adelige,  forstaar  man,  at  de  Lister  paa  Fyrster,  Grever 
og  Friherrer  og  „dero  von  Adel",  som  var  de  gottingske  Profes- 
sorers Stolthed,  Aar  for  Aar  blev  længere  og  længere.  Fra  alle 
Kanter  af  Tyskland,  især  fra  Syd-  og  Vesttyskland,  mødtes  her 
Fyrster,  Grever  og  Friherrer  for  at  studere  det  tyske  Riges  og 
Enkeltstaternes  Historie  og  Ret,  for  at  lære  det  europæiske  Stats- 
system  at  kende  og  faa  Kundskab  om  alt  hvad  vi  nu  vil  kalde 
Politik,  Statskundskab,  Samfundsvidenskab  eller  Nationaløkonomi. 
Gottingen  afløste  Tiibingen,  hvor  i  sin  Tid  Johan  Hartvig  Ernst 
Bernstorff  og  Andreas  Gottlieb  havde  søgt  hen  for  at  studere  de 
samme  Fag,  men  mest  efter  nu  forældede  Metoder.  Med  over- 
ordentlig Energi  var  denne  Undervisning  sat  i  System  af  dygtige 
og  interesserede  Professorer,  og  Universitetet  vandt  hurtig  saa 
stort  Ry,  at  ogsaa  Skarer  af  fornemme  Udlændinge  søgte  derhen, 
ikke  alene  fra  England,  hvis  Adel   naturlig  droges  til  deres  Kon- 

ges  tyske  Universitet,  men  ogsaa  fra  Danmark,  Sverige,  Frankrig 
og  Ungarn. 

Sjælden  har  et  Universitet  haft  saa  rig  og  hurtig  en  Op- 
blomstring, og  i  mindre  end  tyve  Aar  havde  Gottingen  skiftet 
Udseende.  Da  Universitetet  aabnedes,  havde  de  første  Profes- 
sorer og  Studenter  knap  kunnet  finde  Boliger,  og  der  fandtes  ikke 
Købmænd  eller  Haandværkere  der  kunde  tilfredsstille  de  stigende 
Forbrug;  de  gamle  helt  bondeagtige  Forhold  svarede  ikke  til  de  ny 
Krav.  Men  Miinchhausen  tog  kraftig  fat,  og  da  Bernstorfferne  den 
1.  Maj  1753  drog  ind  i  Gottingen  og  den  3.  Maj  immatrikuleredes 
som  juridiske  Studenter,  tilfredsstillede  Byen  alle  Krav.  Endnu  i 
1750  var  det  forklarligt,  at  Andreas  Gottlieb  udtalte  Betænkelig- 
heder ved  at  sende  sine  Børn  derhen,  men  netop  i  de  følgende 
to  Aar  havde  Udviklingen  været  overordentlig  stor.') 

Endnu  laa  Gottingen  ganske  vist  noget  ensomt,  endnu  spær- 
rede de  slette  Veje  Byen  ude  fra  Verden,  og  endnu  bar  den  helt 
en  Smaastads  Præg.  Den  var  lille  af  Omfang,  og  med  lave 
for  en  Del  landsbyagtige  Huse  laa  den  ved  den  lille  Leineflod 
midt  i  en  Dalkedel  kranset  af  skovklædte  Højder,  omgivet  af 
frodigt  Agerland,  med  store  Haver  og  aabne  Grønninger  inde 
mellem  Husene.  Den  var  saare  forskellig  fra  Storstaden  Leipzig, 
og  man  forstaar,  at  de  unge  Junkere,  opfyldte  af  Minderne  om 
det  urolige  mere  forfinede  Storstadsliv,  følte  sig  hensatte  til  en  Ud- 
ørken, da  deres  Vogn  sneglede  sig  ind  i  Byen,  paa  hvis  Gader 
Kvæg  og  Studenter  færdedes  i  lige  stort  Antal.  „Gottingen  har 
ikke  den  Ære  at  vinde  deres  Bifald",  var  Andreas  Gottlieb  Bern- 
storffs Indtryk  af  deres  første  Breve.-) 

Det  første  Indtryk  blandedes  dog  snart  med  mere  tiltalende. 
De  unge  adelige  Studenter  kunde  ganske  anderledes  end  i  Leip- 
zig føle  sig  som  Midtpunktsfigurer  i  den  lille  gottingske  Verden. 
I  Leipzig  havde  Universitetet  kun  været  et  Led  i  Byens  Liv, 
Studenterne  var  dér  forsvundne  i  Mængden.  I  Gottingen  var  den 
Gang  som  nu  alt  præget  af  Universitetet,  og  det  var  et  drastisk  Ud- 
tryk for,  i  hvilken  Grad  Studenterne  beherskede  Byen,  at  Andreas 
Peter  en  Uges  Tid  efter  sin  Ankomst  skrev  til  sin  Fader,  at  han  havde 
maattet  vænne  sig  til  det  Spektakel.  Studenterne  i  Gottingen  lavede; 
„ti  dér  gør  mere  Støj  end  Hundrede  i  Leipzig."')  Siden  1734 
havde  alt  i  Gottingen  drejet  sig  om  Universitetet  og  Studenterne. 

Reskript  efter  Reskript  fra  Miinchhausen,  Universitetets  Kansler, 
havde  sigtet  til  at  indrette  Byen  efter  Universitetet.  Hus  ved  Hus 
havde  rejst  sig  for  statslaante  Penge  efter  Tegninger,  der  kun 
approberedes  for  saa  vidt  Lejligheder  og  Værelser  passede  for 
Professorer  og  Studenter  og  som  Logis  for  unge  Junkere  og  deres 
Hovmestere.  Skræddere  og  Skomagere,  Boghandlere  og  Paryk- 
magere, Dansemestere  og  Sproglærere,  Beridere  og  Silkekræm- 
mere, Vinhandlere  og  Vaabensmedde,  Konditore  og  Slagtere, 
Gartnere  og  Konfiturehandlere  var  blevne  indkaldte  og  havde 
faaet  Privilegier  og  Tilskud  for  at  skaffe  alt  til  Veje  hvad  den 
studerende  Ungdom  havde  behov,  og  det  noteredes  med  Tilfreds- 
hed, at  de  gottingske  Studenter  hurtig  udmærkede  sig  fremfor 
alle  andre  ved  Sirlighed  og  Pyntelighed  i  Linned  og  Klæder,  ja 
endog  ved  Elegance  og  Pragt.  Men  ogsaa  andre  Foranstaltninger 
viste,  at  Studenterne  havde  taget  Byen  i  Besiddelse;  allerede 
1735  havde  de  første  Studenter  gjort  saadanne  Optøjer,  at  der 
maatte  oprettes  et  nyt  Politi-  og  Vægterkorps,  og  siden  fulgte 
Slag  i  Slag  Anordninger  for  at  holde  Studenterne  i  Tømme,  baade 
hvor  det  gjaldt  deres  Færd  paa  Gader  og  Stræder  eller  indendørs 
paa  Vinstuer  og  Kipper,  og  deres  Forhold  overfor  kreditgivende 
Handlende  og  letlevende  Pigebørn.') 

Hele  Selskabeligheden  i  Byen  beherskedes  af  Professorer  og 
Studenter.  Borgerne  stod  udenfor  og  kiggede  ind  ad  de  oplyste 
Vinduer  naar  Professorerne  holdt  Assembleer  eller  „Picknicks", 
ved  hvilke  Studenterne  var  indbudne  og  hvor  i  lang  Tid  de  høj- 
adelige Grønskollinger  spillede  en  større  Rolle  end  mangen  graa- 
net  litterær  Berømthed.  For  de  mange  Studenter  pyntede  de 
gottingske  Borgerdøtre  sig  til  Promenaden  op  og  ned  ad  Hoved- 
gadernes Fliser,  Gottingernes  Stolthed  og  efter  Indbyggernes  Sigende 
dengang  de  fineste  i  Tyskland,  eller  gennem  de  store  Alléer,  der 
allerede  i   1754  nævnes  som  Byens  Prydelser. 

Tillokkelserne  ved  denne  akademiske  Enevælde  kan  have 
været  store  nok  for  Studenter,  og  i  ethvert  Fald  fik  Livet  i  Got- 
tingen  for  de  adelige  Studenter  foruden  ved  Studierne  sit  bedste 
Indhold  ved  snævert  kammeratligt  Samliv. 

Dette  træder  stærkt  frem  i  Andreas  Peter  Bernstorffs  Breve;-) 
han  gaar  øjensynlig  helt  op  deri,  medens  der  intet  mærkes  til 
Samliv  med  gottingske  Borgerlige,  saaledes  som  Tilfældet  havde 


JOHANN    CHRISTIAN    LEISCHINGS    AFSKEDIGELSE.  349 

været  i  Leipzig.  Det  er  som  Tilsi^uer,  at  han  den  9.  Juli  1753  for- 
tæller sin  Fader,  at  St.  Hansfesten  er  begyndt.  „Det  er  en  meget 
interessant  Tid  for  Borgerne  her.  Lykkelig  den  der  skyder  bedst. 
Hvorfor  er  jeg  ikke  Borger?  saa  kunde  jeg  have  Haab  om  at 
gøre  Kong  Theodor  Rangen  stridig."  Det  er  en  ung  Junker  der 
sammen  med  en  Klynge  Standsfæller  overlegent  har  iagttaget  en 
gemytlig  borgerlig  Fugleskydning,  ikke  den  unge  Knøs  der  for 
faa  Maaneder  siden  skaalede  med  Rabener  og  de  borgerlige  Ven- 
ner i  god  gammel  Rhinskvin.  Familien  Leisching  havde  i  Leip- 
zig indført  Bernstorff  i  den  borgerlige  Omgangskreds,  i  Gottingen 
blev  intet  lignende  Tilfældet.  J.  C.  Leisching  blev  overhovedet 
kun  kort  hos  de  to  Unge.  Han  hengav  sig,  som  Andreas  Peter 
diskret  beretter,  „til  Glæden  og  til  Spillet",  forsømte  sine  egne 
Studier  saa  vel  som  sine  Pligter  overfor  Bernstorfferne,  bragte 
paa  ny  Regnskaberne  i  Uorden,  og  brugte  betroede  Penge.  An- 
dreas Peter  holdt  dog  trods  alt  meget  af  Leisching  og  søgte  nu 
som  før  at  støtte  ham,  skønt  han  derved  udsatte  sig  for  alvor- 
lige Ubehageligheder  af  sin  Fader.  „Han  har  ganske  vist  ikke  alle 
de  Egenskaber,  som  man  kan  forlange  af  en  Hovmester,  men  alle 
dem  som  man  kan  kræve  af  en  Ven",  skrev  han  om  ham;  „han  er 
livlig,  følsom,  diskret,  trofast,  og  han  tænker  og  udtrykker  sig  ud- 
mærket; han  har  altid  vist  mig  et  saa  levende  og  oprigtigt  Ven- 
skab, at  jeg  vilde  have  bebrejdet  mig  om  jeg  havde  sat  mindre 
Pris  derpaa."  Men  hvad  kunde  det  hjælpe?  Leisching  maatte 
bort;  den  22.  Januar  1754  maatte  han  forlade  Gottingen.  Men 
ligesom  Andreas  Peter  havde  undskyldt  ham,  saaledes  forstødte 
Andreas  Gottlieb  ham  ej  heller.  Der  skulde  meget  til,  før  Bern- 
storfferne slog  Haanden  af  en  der  engang  var  kommen  inden- 
for deres  Interesseomraade;  Leisching  fik  for  en  Tid  Ophold  paa 
Gartow,  saa  kaldte  Johan  Hartvig  Ernst  Bernstorff  ham  til  Køben- 
havn, og  da  han  der  opførte  sig  bedre  og  fik  mere  Ro  paa  sig, 
maatte  den  danske  Stat  forsørge  ham.  17.  Juni  1757  blev  han 
Sekretær  i  Tyske  Kancelli.  Det  blev  ikke  den  sidste  af  Bernstorf- 
fernes  Folk  der  uden  virkelige  Kvalifikationer  anbragtes  til  For- 
sørgelse i  Danmark. 

Polykarp  August  Leisching  var  før  Broderens  Fjærnelse  kom- 
men til  Gottingen,  og  Venskabet  mellem  ham  og  Brødrene  E5ern- 
storff  fortsattes;   han   indskreves  som  studerende  Theologi  i  Ma- 

triklen,  men  slog  om  og  studerede  Jura;  han  blev  ved  Universi- 
tetet længere  end  Bernstorfferne,  det  kneb  for  ham  at  samle  sig 
til  stadigt  Arbejde,  Forelskelser  og  Fornøjelser  sinkede  ham,  først 
i  Foraaret  1756  tog  han  Doktorgraden.  Han  var  en  glad  Sel- 
skabsbroder, kvik  og  munter,  og  blev  optaget  mellem  Bernstorf- 
fernes  adelige  Kammerater;  men  han  var  omtrent  den  eneste 
Borgerlige  der.  Ellers  træffer  vi  Navne  paa  en  Mængde  Adelige, 
som  Andreas  Peter  her  i  Gottingen  stiftede  Bekendtskab  med, 
men  faa  af  dem  blev  betydelige  Mænd  eller  fik  Interesse  for 
ham  senere  i  Livet.  Næsten  alle  Nationer  havde  Repræsentanter 
i  denne  Kreds;  der  var  baade  Hannoveranere,  Sachsere,  Eng- 
lændere og  Skotter,  og  især  en  Mængde  Holstenere  og  mange 
Danske.  Af  disse  sidste,  der  snart  blev  hans  Landsmænd,  traf  Bern- 
storff adskillige.  Paa  Gennemrejsen  til  Geneve  hilste  den  mægtige 
Adam  Gottlob  Moltkes  ældste  Søn  Christian  Frederik  Moltke  paa 
ham;  han  boede  en  Tid  lang  i  Hus  med  flere  Holstenere,  og 
ved  Juletid  1753  plejede  han  under  en  Sygdom  den  flinke  og  dyg- 
tige Normand,  Diderik  Otto  von  Grambow,  siden  Stiftsbefalings- 
mand  i  Trondhjem;  Otto  Blome,  der  under  Andreas  Peter  Bern- 
storffs Udenrigsministerium  blev  Gesandt  i  Paris,  var  ogsaa  i  Got- 
tingen, men  betydeligere  var  den  ni  Aar  ældre  Adolph  Siegfried 
von  der  Osten,  der  fra  December  1753  tilbragte  et  Semester  i 
Gottingen  som  Afslutning  paa  en  lang  Udenlandsrejse,  der  blandt 
andet  havde  ført  ham  til  Holland  og  Frankrig,  hvor  han  havde 
studeret  et  Aar  i  Strassburg.  Han  vilde  ind  i  sit  Hjemlands 
Diplomati  og  søgte  med  Flid  Omgang  med  Johan  Hartvig  Ernst 
Bernstorffs  Brodersønner;  de  syntes  godt  om  ham,  og  Andreas 
Peter  sagde,  at  han  var  en  af  de  Venner  der  bandt  ham  stærkest 
til  Gottingen.  Rejserne  havde  dannet  og  modnet  ham,  fandt  hans 
Kammerater.  Han  og  Andreas  Peter  studerede  det  samme  og 
mødtes  stadig  ved  Forelæsningerne,  de  vekslede  efter  Skilsmissen 
varme  Breve,  men  det  viste  sig  dog  siden,  at  Samværet  ikke 
havde  grundlagt  noget  paalideligt  Venskab  imellem  dem.^) 

Af  fremmede  Venner,  som  Bernstorff  holdt  fast  vecl  gennem 
længere  Tid,  bør  nævnes  Grev  Johann  Ludvig  von  Wallmoden- 
Gimborn,  der  senere  blev  preussisk  General,  og  Anton  von  Lar- 
rey,  en  Søn  af  Johan  Hartvig  Ernst  Bernstorffs  Ungdomsven, 
den   hollandske  Minister.     Andreas   Peter   holdt  særlig  meget  af 


KAMMERATER    I    GOTTINGEN-  351 

denne  sidste,  og  sagde  om  ham,  at  han  forenede  meget  ophøjede 
Følelser  med  megen  Aand  og  Levemaade.  Han  var  imidlertid 
en  ringe  Mand,  blød  af  Karakter,  letsindig  og  uenergisk,  men 
alligevel  drog  Johan  Hartvig  Ernst  Bernstorff  ogsaa  ham  til  Dan- 
mark og  gav  ham  Plads  i  det  danske  Diplomati;  han  kom  først 
som  Legationssekretær  til  Stockholm,  dernæst  blev  han  Gesandt 
i  Madrid,  ja  beklædte  tilsidst  i  flere  Aar  den  vigtige  Gesandt- 
skabspost  i  Berlin.^) 

Omgangen  med  disse  Kammerater  bragte  ikke  Andreas  Peter 
Bernstorff"  nogen  Udvikling;  Paavirkningen  i  Leipzig  havde  be- 
tydet meget  mere.  Men  Samlivet  optog  ham  stærkt.  Selv  om  han 
en  Gang  skrev  til  sin  Fader,  at  Gottingen  var  et  trist  Sted,  som 
kun  Studierne  kunde  knytte  en  til,  saa  var  det  dog  ikke  altid 
at  han  tænkte  saaledes;  Vennerne  bandt  ham  stærkt  til  Stedet.-) 
Allerede  nu  fremtraadte  hos  ham  en  Egenskab  som  hans  Fader 
og  Onkel  baade  før  og  siden  bebrejdede  ham,  en  Lyst  til  at  slutte 
mange  og  varme  Venskaber,  der  tog  hans  Tid  uden  at  bringe 
ham  tilsvarende  Udbytte.  Det  var  paa  Moden  mellem  hans  Jævn- 
aldrende at  dyrke  Venskabet;  vi  træffer  det  særlig  stærkt  i  de 
klopstockske  og  stolbergske  Kredse  hvori  han  kom  til  at  leve  i 
København,  men  i  øvrigt  er  der  vel  hos  alle  livlige  Unge  en  Til- 
bøjelighed dertil.  Andreas  Peter  Bernstorff  var  letbevægelig,  bru- 
sende hæftig  i  disse  Aar;  Hjemmets  Alvor  laa  bag  ham,  og  det 
unge  Blod  reagerede  en  Stund  mod  den  bernstorffske  Regelret- 
hed; derfor  fløj  han  i  Armene  paa  enhver  ny  Ven.  I  Gottingen 
kulminerede  dette;  hvad  hjalp  de  faderlige  Forbud?  Leisching 
betød  intet  som  Mentor,  og  da  han  var  borte,  stod  de  Unge  paa 
deres  egne  Ben.  „Min  Fader  havde  Tillid  nok  til  mig  til  nu  at 
overlade  mig  til  min  egen  Skæbne.  Jævnlig  har  jeg  retfærdig- 
gjort hans  Tillid,  men  ofte  slet  ikke",  skrev  Andreas  Peter  Bern- 
storff siden  i  Mindet  om  Gottingertiden.-') 

De  unge  adelige  Kammerater  tumlede  sig  frit;  de  begyndte 
deres  Dag  Kl.  4  5  om  Morgenen  med  Rideture,  siden  modtes 
de  til  Udflugter  i  Omegnen,  til  Fællesmaaltid  i  Spisekvarteret,  og 
om  Aftenen  holdt  de  Kalas  paa  Kaffehusene  eller  i  deres  egne 
Logiser,  eller  besøgte  de  tarvelige  Theaterforestillinger,  der  fra  Kl. 
7—9  om  Aftenen  en  Gang  imellem  gaves  i  Gottingen  under  stræng 
Politiopsigt;  „alt  gaar  meget  roligt  til  dér",  sagde  Andreas  Peter. 

I  denne  Kammeratkreds  drøftedes  ikke  litterære  eller  moralske 
Problemer;  Brevene  tyder  paa,  at  det  var  Forelskelser  og  Smaa- 
æventyr,  naar  det  ikke  gik  over  til  mindre  uskyldige  Forlystelser. 
Andreas  Peter  kunde  ikke  nu  som  før  og  senere  rose  sig  over- 
for Faderen  af,  at  han  kun  drak  Vand ;  mellem  Kammeraterne  var 
der  flere  der  stak  dybt  i  Udskejelser;  Spillegæld  og  Kønssyg- 
domme hæftede  ved  adskillige.  Mange  af  de  unge  Adelsmænd 
slog  stort  paa,  allermest  en  der  karakteriseres  som  „det  be- 
kendte Kvæghoved".  Det  kneb  for  Brødrene  Bernstorff,  hvis 
Lommepenge  var  knapt  afmaalte,  og  som  slet  ikke  kunde  hamle 
op  med  de  flotte  Standsfæller.  Adskillige  Aar  efter  mindede  en 
Gæld  paa  et  Par  Tusind  Daler,  som  Brødrene  skyldte  Fru  Rii- 
dinger,  om  Opholdet  i  Gottingen.^) 

Andreas  Peter  Bernstorff  gennemgik  i  Gottingen  en  Skærs- 
ild som  de  fleste  unge  Junkere  maa  igennem,  og  han  fortæller,  at 
det  stod  værst  til  med  ham  ved  Paasketid  1754.-)  En  hel  Del 
af  hans  bedste  Venner  havde  forladt  Gottingen  ved  Semestrets 
Slutning  lige  før  Ferien;  han  gad  ikke  omgaas  de  mange  nyan- 
komne, men  han  var  nu  en  Gang  bleven  saa  opsat  paa  Selskabe- 
lighed, at  han  saa  søgte  den  udenfor  Kammeratkredsen.  Han 
besøgte  offentlige  Forlystelsessteder,  blev  Billardspiller,  og  kom 
overhovedet  ind  i  en  gal  Skure.  Det  var  dog  kun  en  Overgang; 
straks  efter  optog  Spørgsmaalet  om  Fremtiden  hans  Tanker,  og 
snart  var  han  paa  Vejen  fra  Gottingen  og  dens  Fristelser. 

Andreas  Peter  Bernstorffs  Breve  til  hans  Fader  og  Onkel 
røber  ikke  denne  Side  af  hans  Tilværelse.  Hjemme  havde  man 
ganske  vist  noget  Indtryk  af,  at  alt  ikke  var  som  det  skulde  være; 
han  var  uregelmæssig  i  sin  Brevskrivning,  ikke  præcis  med  Regn- 
skaber, altsammen  Ting,  som  Faderen  hadede  som  Pesten;  men  man 
gav  Leisching  Skylden  derfor.  „Andreas  synder  hovedsagelig  kun 
af  Ubetænksomhed,  Letsindighed  og  Efterladenhed,  hvad  der  nok 
altsammen  giver  sig  med  Aarene.  Jeg  tilstaar,  at  hans  Fejl  gør 
mig  meget  ondt,  da  jeg  i  øvrigt  ved,  at  hans  Hjærte,  hans  Karak- 
ter og  Principper  er  udmærkede,  og  at  der  er  noget  fortræffeligt 
og  solidt  ved  ham",  skrev  Andreas  Gottlieb  til  sin  Broder  om 
ham.^) 

Udmærkede  Principper!  Ja  saadanne  kunde  Faderen  ogsaa 
udlæse  af  Sønnens  Breve.     Andreas  Peter  havde  ikke  mistet  det 

reflekterende  der  havde  været  over  ham  i  hans  Barndom,  Om- 
gangen med  Gellert  havde  endda  givet  det  en  moraliserende  Til- 
sætning. Vi  møder  f.  Eks.  denne  Side  af  hans  Væsen  i  et  Brev 
fra  Slutningen  af  Leipzigeropholdet,  hvor  han  overlegent  ræson- 
nerer over  Universitetslivet.')  Efter  et  Udbrud  om,  hvor  herligt 
det  er  at  være  opdraget  af  gode  Forældre  efter  gode  Principper 
og  gode  Forbilleder,  fortsætter  den  knap  attenaarige  Moralist: 
„Jeg  tror,  at  der  er  faa  Steder  der  egner  sig  saa  godt  til  at  er- 
hværve  Menneskekundskab  som  Universiteterne;  dér  ser  man 
Mennesker  i  en  Alder  der,  i  det  mindste  sædvanligvis,  udelukker 
Forstillelse,  og  i  en  Periode  af  deres  Liv  hvor  de  mener  at 
kunne  følge  deres  Sjæls  Begæringer.  Man  ser  Mennesker  fra  mange 
Lande  og  med  forskellige  Tilbøjeligheder  og  næsten  altid  overladte 
til  sig  selv,  og  man  er  derved  i  Stand  til  at  følge  dem.  Naturen 
viser  sig  der  utilsløret,  og  derfor  ser  man  ogsaa  ved  Universite- 
terne større  Uordener  end  andetsteds,  fordi  man  her  skjuler  dem 
mindre,  og  fordi  nogle  endog  sætter  deres  Ære  deri.  Alt  dette 
opfordrer  til  mange  Betragtninger;  visselig  er  disse  undertiden 
sørgelige,  og  ofte  vidner  de  om  vore  Hjærters  naturlige  Fordær- 
velse, men  de  er  altid  til  Gavn  for  dem  der  anstiller  dem.  Man 
siger  ofte,  at  de  behageligste  Aar  i  Livet  er  dem,  man  tilbringer 
ved  Universiteterne,  men  jeg  tror  næsten,  at  man  tager  fejl,  og  at 
man  ikke  tilstrækkelig  skelner  mellem  Ungdommens  Fornøjelser 
og  Pligter  og  Vanskeligheden  ved  at  holde  de  første  indenfor  til- 
ladelige Grænser.  Men  der  er  meget  faa  Mennesker  der  efter 
heldigt  at  have  gennemlevet  denne  lykkelige  Alder  glæder  sig 
over  ikke  at  have  anvendt  den  anderledes  end  de  har." 

Da  Brødrene  efter  Leischings  Afrejse  var  blevne  overladte  til 
sig  selv,  vel  fordi  Andreas  Gottlieb  mistvivlede  om  i  en  Fart 
at  kunne  finde  en  absolut  paalidelig  Hovmester,  vekslede  An- 
dreas Peter  og  hans  Onkel  et  Par  Breve  derom.'')  Onkelen  lagde 
ham  alvorligt  paa  Sinde,  at  der  nu  begyndte  et  nyt  Afsnit  af  hans 
Liv  med  stort  Ansvar  overfor  ham  selv  og  hans  Fader,  der  viste 
ham  den  Tillid  at  lade  ham  staa  helt  paa  sine  egne  Ben.  Andreas 
Peter  svarede  med  en  Udtalelse  om,  i  hvor  høj  Grad  han  følte  An- 
svaret og  Vanskeligheden  ved  at  være  overladt  til  sig  selv.  Med  fuld 
Ret,  skrev  han,  havde  Johan  Hartvig  Ernst  Bernstorff  kaldt  denne 
tidlige  Selvstændighed  et  Skær  hvorpaa  „Uskyldigheden  og  Ung- 

dommen  let  kunde  strande.  Jeg  ser  daglig  Eksempler  herpaa. 
som  er  tilstrækkelige  til,  at  jeg  ikke  skal  glemme  Deres  og  mine 
Forældres  vise  Raad.  De  skal  være  mine  Vejvisere,  som  man 
aldrig  har  mere  Brug  for,  end  naar  man  staar  i  Fare  for  at  for- 
fejle den  rette  Vej."  Saadanne  Udtalelser  viser,  at  den  moralske 
Strøm  fra  Gartow  endnu  flød  ustandset. 

Den  kammeratlige  Omgang  i  Gottingen  bragte  større  Uro 
Andreas  Peters  Sind  end  Selskabeligheden  i  Leipzig,  men  allige- 
vel fik  han  bestilt  langt  mere.  Bortset  fra  den  særlig  uheldige 
Periode  ved  Paasketid  1754,  arbejdede  han  efter  sit  eget  Udsagn 
flittigt;  dette  stemmer  ganske  med  Indtrykket  af  hans  Breve;  den 
flygtige  Morskab  har  da  i  Reglen  været  henvist  til  Fritiden- 
Hovedsagen  var,  at  Studierne  i  Gottingen  interesserede  mere  end 
i  Leipzig;  Andreas  Peter  taler  i  sine  Breve  mere  derom  end  før: 
da  han  havde  været  i  Gottingen  et  halvt  Aar,  skrev  han  til  sin 
Fader,  at  han  arbejdede  fra  Morgen  til  Aften  og  Dagene  gik  som 
Timer.^) 

Datiden  kendte  ikke  en  systematisk  Forberedelse  til  Univer- 
sitetet; der  var  intet  der  svarede  til  vor  Studentereksamen,  man 
immatrikuleredes  uden  Modenhedsprøve,  og  en  Mængde  af  de 
Studerende  underkastede  sig  aldrig  nogen  Universitetseksamen  eller- 
Prøve  for  en  akademisk  Grad.  Forberedelsen  hjemme  rettede  sig 
efter  Lærerens  eller  Forældrenes  Interesser,  og  Skik  og  Brug,, 
som  langsomt  forandredes,  bestemte  Stofvalget.  Dette  samme 
gjaldt  ved  Universitetet.  Saadan  havde  det  været,  da  Andreas 
Gottlieb  og  Johan  Hartvig  Ernst  Bernstorff  studerede  fem  og  tyve 
Aar  tidligere,  saaledes  var  det  endnu.  Dette  Forhold  frembød 
store  Mangler,  det  tilfældige  og  stykkevise  i  Almenuddannelsen 
traadte  stærkt  frem;  hvem  der  kun  havde  ringe  Energi,  fik  saare 
lidt  ud  af  det  hele.  Men  paa  den  anden  Side  havde  den,  der  be- 
stilte noget.  Adgang  til  en  selvstændig  Udvikling.  Den  moderne 
planmæssige  Undervisning  fremmer  Ensartethed;  de  fleste  ved  til- 
nærmelsesvis det  samme.  Den  Gang  var  det  noget  anderledes. 
Almendannelsen  var  uhyre  forskellig.  Individualiteten  spillede  en 
overvejende  Rolle  ved  Stofvalget;  man  lærte  at  tænke  selv  og 
gaa  paa  Jagt  efter  Stof  der  kunde  udfylde  Huller  i  ens  Kund- 
skabsmasse,  efterhaanden  som  de  opdagedes. 

Andreas  Peter  Bernstorff  tog  sin  Onkel  paa  Raad  angaaende 

sine  Studier,  og  denne  raadede  sin  Brodersøn  til  i  Gottingen  at 
anlægge  sine  Studier  praktisk  efter  den  Anvendelse,  han  tænkte 
at  gøre  af  sine  Kundskaber  i  Fremtiden.  Andreas  Peter  vilde 
uddanne  sig  til  Statsmand,  og  allerede  den  Gang  stod  det  omtrent 
fast,  at  han  ikke  vilde  søge  Ansættelse  i  Hannover;  Onkelen  bad 
ham  tage  Hensyn  hertil  naar  han  lagde  sin  Studieplan. 

Universitetsundervisningen  i  Gottingen  var  godt  skikket  her- 
til. Det  var,  som  en  af  Datidens  Gottinger  Professorer  sagde, 
Hovedformaalet  for  dette  Universitet,  i  alle  Grene  af  Videnskaben 
straks  at  føre  lige  til  det  praktiske  og  fjærne  alt  pedantisk  fra 
Lærdommen,  og  denne  Tankegang  ledede  de  Professorer  der 
docerede  de  historisk-juridisk-politiske  Fag,  som  stod  i  Forgrun- 
den. Ved  ny  Undervisningsmethoder  og  Lærebøger  skabte  de  to 
mest  energiske  Professorer,  Achenwall  og  Putter,  et  stort  Frem- 
skridt i  den  statsvidenskabelige  Undervisning,  idet  de  ikke  for- 
tabte sig  i  unyttige  Almindeligheder,  men  skaffede  Disciplene 
positiv  Kendskab  til  Tysklands  og  de  vigtigste  Landes  Samfunds- 
og  Forfatningsforhold.  Achenwalls  Forelæsninger  over  „Statistik", 
hvorved  forstaas  hvad  vi  nu  vil  kalde  Statskundskab,  og  hans 
Bøger  med  Titler  som  „Staatsverfassung  der  heutigen  vornehm- 
sten  europaischen  Reiche  und  Volker",  hvor  Ordet  Verfassung 
betyder  Tilstand,  gav  Studenterne  indgaaende  Kendskab  til  de  for- 
skellige Staters  politiske  og  økonomiske  Forhold.  Den  Aand, 
hvori  de  politiske  Fag  doceredes,  stod  i  Modsætning  til  den  spids- 
findige Theoretisering  der  beherskede  det  tyske  Retsvæsen.  Det 
var  betegnende,  at  Putter  udgav  Bøger  med  Titler  som  „Der 
Verfall  des  Reichsjustizwesens  sammt  das  daraus  hervorgehende 
Unheil  des  ganzen  Reiches".  Lignende  kritiske  Synspunkter  frem- 
traadte  i  Achenwalls  Gennemgang  af  fremmede  Landes  Rets-  og 
Samfundsforhold.  I  Forelæsninger  og  praktiske  Øvelser  fulgte 
man  en  historisk-sammenlignende  Methode,  der  var  særlig  lære- 
rig og  frugtbar  for  den  der  ved  Selvsyn  paa  Rejser  skulde  iagttage 
de  forskellige  Landes  Forhold.') 

Andreas  Peter  var  i  Gottingen  i  tre  Semestre  og  hørte  i  den 
Tid  en  stor  Mængde  Forelæsninger. 2)  Fra  Maj  til  Mikkelsdag  1753 
fulgte  han  en  Time  daglig  Putters  Forelæsninger  over  tysk  Rigs- 
historie,  Proces  og  Statsret,  og  hørte  desuden  Forelæsninger  over 
Lensret  hos  Professor  Bohmer  og  over  almindelig  europæisk  Hi- 

storie  hos  Professor  Kohler.  I  Vintersemestret  1753 — 54  ved  vi 
at  han  atter  hørte  tysk  Rigshistorie  hos  Putter,  brunsvig-liine- 
burgsk  Historie  hos  Kohler,  og  desuden  tysk  Civilret.  I  Sommer- 
semestret 1754  opgav  han  efter  sin  Onkels  Raad  Civilretten,  som 
han  fik  mindre  Brug  for,  naar  han  ikke  vilde  søge  Ansættelse  i 
Tyskland;  til  Gengæld  hørte  han  Naturret  hos  Achenwall,  Stats- 
ret hos  Schmaus,  Statistik  hos  Walch,  og  fulgte  et  Eksaminato- 
rium i  almindelig  Ret  hos  Professor  Gebauer.  Desuden  fulgte 
han  Forelæsninger  i  Eksperimental-Fysik  hos  Professor  Hollmann, 
og  i  borgerlig  Bygningskunst  hos  Professor  Meister.  I  det  sidste 
Fag,  som  man  ikke  venter  at  træffe  paa  en  statsvidenskabelig 
Studerendes  Skema,  men  som  den  Gang  var  meget  søgt,  fik  man 
ikke  blot  Kendskab  til  Hovedpunkter  i  Arkitekturens  og  i  Stil- 
arternes Historie;  der  blev  ogsaa  gennemgaaet  Afsnit  af  anvendt 
Mathematik  og  Konstruktionslære  og  Tegning.  Hensigten  var  at 
give  saa  megen  Forstaaelse  af  Bygningsvæsen,  at  man  kunde  be- 
dømme Tegninger  og  Overslag. 

I  den  lange  Paaskeferie  1754  tog  Andreas  Peter  Privattimer 
i  tysk  Ret  og  i  Heraldik;  i  tre  Semestre  lærte  han  desuden  En- 
gelsk fra  Grunden  af  hos  den  engelskfødte  Professor  Thomson. 
Efter  Faderens  Ordre  havde  han  først  i  Gottingen  taget  fat  paa 
dette  Sprog;  her  var  der  bedst  Lejlighed  dertil;  der  var  ikke 
mindre  end  tre  Lærere  i  Engelsk,  og  de  mange  engelske  Studen- 
ter gav  Anledning  til  at  tale  Sproget.  Den  engelske  Udtale  beredte 
ham  adskillige  Vanskeligheder,  og  han  mistvivlede  om  at  faa  til- 
egnet sig  den,  før  han  kom  til  England. 

Den  legemlige  Uddannelse  forsømtes  ikke.  Tidlig  om  Mor- 
genen sad  Andreas  Peter  til  Hest  paa  Ridepladsen  eller  red  om 
Sommeren  lange  Ture  med  Universitetets  Ridelærere.  I  Vinter- 
semestret havde  han  tre  Timers  Dans  om  Ugen  og  fortsatte 
desuden  Fægteøvelserne,  der  var  begyndte  i  Leipzig;  hans  Fader 
holdt  ham  stadig  til  Ilden  med  Spørgsmaal,  om  han  passede  paa 
sin  Holdning. 

Medens  han  saaledes  snart  arbejdede  med  fuld  Kraft,  snart 
nød  Kammeratskabets  og  Venskabets  Glæder  i  fulde  Drag.  meldte 
Spørgsmaalet  om  Fremtiden  sig. 

I  Marts  1754  berørte  Andreas  Gottlieb  det  i  Anledning  at 
Sønnens  Studieplan  for  det  følgende  Semester,  og  spurgte  blandt 

andet  Andreas  Peter  om,  hvorledes  han  nu  egentlig  tænkte  sig  sin 
Fremtid.  Den  21.  Marts  svarede  Sønnen  med  nogle  Udtalelser 
der  giver  Indblik  i  hans  Tankegang  ved  denne  Tid.')  Han  skrev 
blandt  andet:  „Du  spørger  mig,  om  jeg  stiler  efter  noget  stort 
eller  noget  middelmaadigt.  Det  er  ikke  let  at  svare  derpaa.  Der 
er  overalt  Vanskeligheder,  og  den  ene  Grund  staar  imod  den  an- 
den, men  hvis  jeg  skulde  følge  min  Tilbøjelighed,  da  vilde  jeg 
nødig  standse  paa  Halvvejen  eller  sætte  mig  Grænser  som  jeg 
ikke  vilde  forsøge  paa  at  overskride.  Det  er  sandt,  at  her  er 
Ærgærrigheden  et  Skær  som  det  er  svært  at  undgaa,  derfor  over- 
lader jeg  alt  til  Guds  Bestemmelse  og  mine  Forældres  Vilje. 

Du  spørger  mig  derefter,  kære  Fader,  om  mit  Fædreland 
binder  mig  til  sig  mere  end  noget  andet  Land.  Her  er  jeg  fuld- 
kommen enig  med  den  hvis  Valgsprog  var:  „Patria  ubique".  Det 
er  kun  Din  Fraværelse  og  deres  til  hvem  Blodets  Baand  binder 
mig,  der  kunde  bringe  mig  til  at  savne  mit  Fædreland.  Jeg 
mener  endog,  at  det  er  nødvendigt  ikke  at  knytte  sig  til  noget 
bestemt  Sted.  I  det  mindste  synes  jeg,  at  det  er  en  meget  svag 
Undskyldning  for  at  fritage  sig  for  at  følge  sin  Pligt  eller  benytte 
en  Lejlighed  til  at  fuldkommengøre  sig  eller  gøre  sig  nyttig." 

Vi  træffer  her  den  samme  Tankegang  der  i  sin  Tid  var 
raadende  hos  Johan  Hartvig  Ernst  Bernstorff;  ja  hos  Andreas 
Peter  hersker  om  muligt  en  endnu  større  Ligegyldighed  ved 
Tanken  om  at  forlade  sit  Fædreland.-)  Men  medens  Onkelen, 
da  han  i  sin  Tid  udtalte  sig  om  sit  Forhold  til  Hannover,  havde 
set  sig  godt  om  i  Europa,  saa  synes  Andreas  Peter  at  være 
Kosmopolit  før  han  lærte  Verden  at  kende. 

Dog  han  stod  nær  ved  Udfarten;  faa  Maaneder  efter,  i  Sep- 
tember 1754,  brød  han  op  fra  Gottingen  for  at  drage  til  Geneve, 
hvor  han  skulde  afslutte  sine  boglige  Studier. 

Nu  skiltes  hans  og  Broderens  Veje.'')  Forældrene  havde  været 
betænkelige  ved  at  lade  de  to  Brødre  drage  ud  sammen;  de  var, 
som  vi  har  set  af  Faderens  Skildringer,  saa  forskellige  i  Karakter 
og  Interesser,  at  man  kunde  have  frygtet  stærke  Brydninger;  men 
det  var  gaaet  godt,  de  levede  baade  i  Leipzig  og  i  Gottingen 
i  god  Forstaaelse  og  delte  ondt  og  godt.  I  det  vanskelige  For- 
hold til  Leisching  støttede  Joachim  Bechtold  Broderen;  naar  An- 
dreas   Peters   Tilbøjelighed    til    Glemsomhed    og    Uorden    bragte 

Faderen  i  Harnisk,  søgte  Joachim  Bechtold  altid  at  dække  og 
undskylde  Broderen,  og  hjalp  ham  til  Rette  ved  sin  Punktlighed 
og  Orden.  Det  var  en  stor  Glæde  for  Forældrene  og  Onkelen, 
at  de  to  Brødre  holdt  saa  godt  sammen;  Johan  Hartvig  Ernst 
indskærpede  jævnlig  Andreas  Peter,  hvor  uendelig  vigtigt  det  var; 
„det  ømmeste  og  intimeste  Forhold  til  Din  Broder,  det  er  den 
Enighed  hvorpaa  menneskelig  talt  Din  Lykke  vil  bero",  skrev 
han  en  Gang  til  Brodersønnen.  „Gid  intet  maa  fjærne  Dig  der- 
fra, min  kære  Nevø.  Dette  Forhold  har  længe  været  intimt 
imellem  Bernstorfferne,  og  det  er  en  af  de  store  Velsignelser 
som  Gud  har  givet  Din  Oldefader  og  hans*  Brødre  og  din  Fader 
og  mig.  Gid  den  maa  nedarves  iblandt  os  og  aldrig  forlade  os 
saa  længe  vort  Navn  og  vor  Slægt  bestaar." 

Men  trods  det  broderlige  Venskab  blev  Forskellen  mellem 
de  to  Brødre  i  Aarenes  Løb  ikke  mindre.  De  var  „diametralt 
modsatte  i  alt";  medens  Andreas  Peter  vedblev  at  være  den 
samme  livlige,  aabne  og  alsidige  Natur  som  hjemme  paa  Gartow, 
blev  Joachim  Bechtold  stedse  ordknap  og  indesluttet.  „Andreas's 
Flid  breder  sig  over  alt,  han  elc^ker  Skønlitteratur,  han  sluger 
Bøger,  hans  videnskabelige  Arbejde  er  glimrende;  den  ældstes 
Studier  indskrænker  sig  derimod  til  faa  Grene,  men  paa  disse 
Omraader  opnaar  han  mindst  lige  saa  meget."  Saaledes  karak- 
teriserede Andreas  Gottlieb  Sønnernes  Arbejde  mens  de  var  i 
Gottingen.  Arbejdet  formede  sig  tillige  forskelligt  efter  deres 
Fremtidsmaal.  Joachim  Bechtolds  Vej  var  paa  Forhaand  af- 
stukken,  som  hans  Faders  havde  været  da  han  i  sin  Tid  stu- 
derede sammen  med  Johan  Hartvig  Ernst  Bernstorff.  Hans  Maal 
var  at  blive  Herre  til  Gartow  og  hannoveransk  Embedsmand. 
Derfor  lagde  han  i  Hannover  Hovedvægten  paa  Studiet  af  almin- 
delig tysk  og  brunsvig-liineburgsk  civil  og  offentlig  Ret,  og  lod  de 
mere  alment  dannende  Fag,  som  Broderen  dyrkede,  ligge.  Men 
han  kastede  sig  med  Energi  over  Juraen,  var  umaadelig  optaget 
af  Universitetslivet,  og  viste  egentlig  større  videnskabelig  Interesse 
end  Andreas  Peter.  Faderen  var  selvfølgelig  glad  herved,  men 
mindre  tilfreds  var  han  da  Joachim  Bechtold  besluttede  sig  til  at 
tage  den  juridiske  Doktorgrad.  Allerede  i  Leipzig  havde  han  tænkt 
herpaa,  og  i  Efteraaret  1753  bad  han  sin  Fader  om  Tilladelse. 
Dette   fandt  Andreas   Gottlieb  gik   for  vidt;   det   stred    mod   hans 

adelige  Standsfordomme,  at  hans  Søn  ligesom  en  anden  Borgerlig, 
der  skulde  tjene  sit  Brød  ved  sine  Kundskaber,  eftertragtede 
denne  „pedantiske  og  kostbare  akademiske  Ære".  Han  havde  i 
Brevene  til  sin  Broder  gjort  lidt  Nar  af  Sønnens  Universitets- 
interesser.  „Maaske  vilde  han  endog  være  i  Stand  til  at  tage 
imod  en  Professorstol",  skrev  han  spøgende,  og  mente  at  Joa- 
chim Bechtold  selv  siden  vilde  more  sig  over  sin  Iver.  Da  nu 
Sønnen  imidlertid  virkelig  vilde  disputere,  søgte  Andreas  Gottlieb 
at  faa  ham  derfra;  han  fandt  øjensynlig  en  Disputats  under  hans 
Værdighed.  Men  paa  den  anden  Side  vilde  han  nødig  ved  et  Af- 
slag svække  sin  Søns  Læselyst,  og  søgte  derfor  at  skyde  Sagen 
ud  og  i  Mellemtiden  faa  Johan  Hartvig  Ernst,  hvis  Ord  han  altid 
tillagde  særlig  Vægt  overfor  Sønnerne,  til  at  indvirke  paa  Joachim 
Bechtold,  medens  han  selv  nøjedes  med  at  fraraade,  og  blandt 
andet  forestillede  Sønnen,  at  det  kunde  se  ud,  som  om  han  ved 
at  tage  Doktorgraden  vilde  undgaa  de  sværere  Eksaminer,  som 
Doktorerne  var  fri  for  ved  Indtrædelsen  i  Regeringskollegierne  i 
Hannover.  Johan  Hartvig  Ernst  ønskede  ej  heller,  at  Broder- 
sønnen skulde  disputere,  men  vilde  dog  ikke  lægge  Pres  paa  ham. 
Forestillingerne  fik  ingen  Virkning;  Joachim  Bechtold  gik  ivrig 
til  Disputereøvelser  og  opponerede  ved  Disputatser  i  Vinteren 
1753 — 54;  endnu  før  Broderens  Afrejse  havde  han  bestaaet  ju- 
ridisk Doktoreksamen  den  4.  Juli  1754  med  hædrende  Vidnes- 
byrd. Den  14.  December  samme  Aar  fandt  Disputatsen  Sted,  og 
den  16.  modtog  han  Graden  som  Doctor  juris  utriusque.  Her- 
med havde  han  afsluttet  sin  akademiske  Lobebane.  Snart  efter 
drog  han  til  Hannover  for  at  søge  Plads  i  Kollegierne  dér.  Han 
gik  ikke  udenom  Adgangsprøverne,  thi  han  underkastede  sig  en, 
efter  hans  eget  Sigende  meget  stræng,  to  Dages  Prøve  ved  Over- 
appellationsretten  i  Celle;  han  maatte  indlevere  to  store  skriftlige 
Afhandlinger,  en  paa  200  og  en  paa  400  Sider,  og  blev  under- 
kastet en  skrap  mundtlig  Eksamination.  Men  Udfaldet  blev  godt, 
han  fik  gode  Vidnesbyrd,  udnævntes  8.  Januar  1755  til  super- 
numerær  Hofrath,  og  efter  at  have  gjort  nogen  Volontørtjeneste 
i  Regeringskollegierne  ansattes  han  den  30.  Marts  1756  som 
Kammerrath  i  Kammeret  i  Hannover.  Han  havde  Here  Konkur- 
renter ved  denne  Lejlighed,  og  der  arbejdedes  stærkt  for  disse, 
men    Andreas    Gottlieb    havde    maattet    love    sin    Hustru    ikke   at 

Søge  Bistand  hos  „Kvinder",  det  vil  sige  hos  Kong  Georgs  El- 
skerinde Lady  Yarmouth  for  at  faa  Sønnen  frem.  Det  lykkedes 
ogsaa  at  opnaa  hvad  han  vilde,  alene  ved  Henvendelse  til  Mini- 
strene og  Kongen  selv. 

Joachim  Bechtold  udviklede  sig  i  denne  Tid  efter  sin  Faders 
Sigende  stærkt  til  sin  Fordel,  han  blev  mere  beleven  og  høflig, 
mere  talende  og  friere  i  sit  Væsen.  I  Sommeren  1756,  aller- 
bedst som  han  havde  arbejdet  sig  ind  i  sin  ny  Stilling,  bragte  han 
sine  Forældre  i  stor  Uro  ved  en  pludselig  og  hæftig  Forelskelse 
i  en  overordentlig  smuk  ung  hannoveransk  Adelsdame,  Frøken 
Louise  von  Steinberg,  Datter  af  en  af  de  fornemste  hannoveranske 
Embedsmænd,  „Grossvogt"  Ernst  von  Steinberg.  Joachim  Bech- 
told vilde  gifte  sig  hurtigst  muligt,  men  Forlovelsen  kom  i  høj 
Grad  bag  paa  Forældrene;  Faderen  vilde  gærne  have  den  udsat, 
Moderen  var  imod  Partiet,  fordi  den  smukke  unge  Dame  ikke 
var  hende  tilstrækkelig  from.  Men  den  stilfærdige  Joachim  Bech- 
hold viste  en  saadan  Energi  og  Stædighed,  at  Forældrene  maatte 
give  Køb,  og  den  enestaaende  Forstyrrelse  af  Familiens  Harmoni 
endte  med  Joachim  Bechtolds  Forlovelse  med  Frøken  von  Stein- 
berg i  Efteraaret  1756,  kort  før  Andreas  Peter  kom  hjem  fra  sin 
første  Udenlandsrejse. 


IV. 

Ved  Daggry  den  28.  September  1754  brød  Andreas  Peter 
Bernstorff  op  fra  Gottingen,  ledsaget  af  Tjeneren  Friedrich  Sieverts, 
der  skulde  følge  ham  paa  alle  hans  Rejser.^)  Den  første  Dags- 
rejse gik  hurtigt,  thi  P.  A.  Leisching  fulgte  med  til  Kassel,  men 
næste  Dag  vendte  han  tilbage  til  sine  Studier  i  Gottingen,  og  nu 
var  Andreas  Peter  ene.  Vemodig  stirrede  han  efter  den  Vogn 
der  førte  den  sidste  af  hans  Venner  bort  fra  ham.  I  seks  og 
tredive  Timer  i  Træk  kørte  han  selv  i  Diligence  over  Marburg 
og  Giessen  til  Frankfurt  am  Main,  hvortil  han  kom  „næsten  stum 
og  blind"  af  Landevejenes  forfærdelige  Støv.  Han  tog  ind  i  Værts- 
huset „Zum  romischen  Kaiser",  og  her  sad  han  næste  Morgen 
halv  paaklædt  og  skrev  et  ømt  Vennebrev  til  Leisching.  „Hvilken 
Lykke,  at  Sjælen  kan  deles;  hvorledes  vilde  det  ellers  gaa  mig, 
thi  største  Delen  af  min  Sjæl  er  i  Gottingen." 

Andreas  Peter  kunde  nok  være  lidt  beklemt  om  Hjærtet. 
De  Vilkaar,  hvorunder  han  begav  sig  ud  paa  Rejse,  var  ikke  saa 
lette  som  de  hvorunder  i  sin  Tid  hans  Fader  og  Onkel  havde 
rejst.  De  havde  haft  Keyssler  til  Vejleder,  medens  Andreas  Peter 
nu  var  helt  overladt  til  sig  selv.  Hans  Fader  og  Onkel  havde 
ikke  uden  Bekymring  sendt  den  nittenaarige  Yngling  ud  paa  egen 
Haand,  men  det  havde  ikke  været  dem  muligt  at  „stampe  en 
Keyssler  op  af  Jorden";  de  maatte  stole  paa  den  gode  Bund  i 
Andreas  Peter,  paa  hans  modne  og  selvstændige  Karakter  og  paa 
at  han  vilde  rette  sig  efter  deres  omhyggelige  Vejledning.  De 
havde  medgivet  ham  Introduktionsbreve  til  Venner  og  Bekendte 
i  alle  de  Byer  hvor  han  skulde  holde  Rast;  Forældrene  havde 
sendt  ham  mange  detaillerede  Formaninger,  og  Onkelen  havde  i 
en  udførlig  Instruks  foreskrevet  ham,  hvorledes  han  skulde  indrette 
sig  i  Geneve.^)  Med  Klarhed  og  Varme  havde  Johan  Hartvig 
Ernst  Bernstorff  vist  sin  Brodersøn,  hvilke  Opgaver  han  skulde 
løse,  havde  givet  ham  Raad  om  Studier  og  dagligt  Liv,  og  om 
hvorledes  han  skulde  tale  og  handle  blandt  de  Fremmede. 

I  Frankfurt  blev  der  ikke  lang  Tid  til  følsomme  Vennebreve. 
Friedrich  kom  for  at  klæde  sin  unge  Herre  i  Visitdragt,  han 
maatte  skynde  sig  ud  for  at  hilse  paa  de  Frankfurter  Standsper- 
soner til  hvem  Introduktionsbrevene  var  adresserede.-)  Om 
disse  Visitter  fortalte  Andreas  Peter  efter  Ordre  i  Brevene  til 
Gartow  og  København,  men  derimod  glemte  han  at  fortælle,  at 
han  i  Frankfurt  straks  havde  opfrisket  sine  Leipzigerminder  ved 
at  gaa  i  Operaen. 

Andreas  Gottlieb  Bernstorff  havde  forbudt  sin  Søn  at  lade 
sig  indføre  ved  de  smaa  sydtyske  Hoffer,  og  først  i  Strassburg 
gjorde  Andreas  Peter  længere  Ophold  hos  sin  Moders  Slægtninge.-'*) 
En  Kusine,  „der  var  næsten  smuk  og  hvem  en  meget  livlig  For- 
stand gjorde  meget  behagelig",  forsødede  ham  Tilværelsen  dér. 
men  Selskabeligheden  tiltalte  ham  i  øvrigt  ikke.  „Levemaaden  i 
Strassburg  er  vel  fri  og  utvungen,  men  den  mister  en  stor  Del 
af  sin  Værdi  ved  at  man  næsten  stadig  spiller",  skrev  han  til 
P.  A.  Leisching.  „Jeg  kan  i  nogen  Maade  domme  herom,  fordi 
jeg  næsten  altid  har  været  i  Selskab  fra  Kl.  8  om  Morgenen,  og 
jeg  har  sjælden  været  en  halv  Time  paa  ét  Sted  uden  at  have 
spillet  nogle  Omgange.     Damerne  er  i  den   Grad  vante  dertil,  at 

de  har  opnaaet  en  ganske  forbavsende  Færdighed.  Det  er  en 
rigtig  Skole  i  at  tænke  hurtigt.  Hvor  mange  Partier  har  jeg  ikke 
i  Begyndelsen  forspildt,  fordi  jeg  ikke  hurtig  nok  kunde  overse 
Spillet!"  Andreas  Peter  havde  ikke  større  Lyst  til  Kortspil  end 
hans  Onkel,  da  denne  i  sin  Tid  paa  Rejserne  uafladelig  blev  sat  til 
Spillebordet.  „Spil  er  mig  fuldkommen  ligegyldigt.  Jeg  betragter 
kun  Spillet  som  en  Anledning  til  at  stifte  Bekendtskab  og  til  Under- 
holdning, naar  man  ikke  har  noget  at  sige  hinanden",  sagde  han 
lejlighedsvis.^) 

Fra  Strassburg  gik  Vejen  over  Basel  og  Bern;  Postvognen 
var  Andreas  Peter  for  langsom,  han  købte  selv  Vogn  og  lejede 
Forspand  og  Kusk,  men  det  gik  galt;  midt  paa  Vejen  i  Mørke 
væltede  Vognen  og  gik  itu,  medens  Kusken  brækkede  en  Arm. 
Det  gjorde  et  slemt  Skaar  i  de  Par  Hundrede  Rigsdaler  som 
Faderen  havde  bestemt  til  Rejseudstyr  og  Rejsepenge.  Han  maatte 
atter  tage  til  Takke  med  den  billigere  Post,  og  med  denne  kom  han 
den  19.  Oktober  til  Geneve,  hvor  han  efter  Bestemmelsen  skulde 
tilbringe  det  første  Aar  af  Udenlandsrejsen. 

Geneve  laa  rig  og  blomstrende  paa  Grænsen  af  Frankrig  og 
Italien,  mærkelig  ved  sin  Fortid  og  sine  ejendommelige  Samfunds- 
forhold.-) Efter  Reformationstidens  Kampe  var  i  det  18.  Aar- 
hundrede  Byens  Uafhængighed  ubetinget  respekteret;  den  franske 
Konge  holdt  Gesandt  i  Geneve  og  forhandlede  med  Borgerskabet 
som  med  en  ligestillet  Magt.  I  de  to  Aarhundreder,  der  var  for- 
løbne efter  at  Calvin  havde  indført  sin  strænge  Lære,  var  Byen 
bleven  velstaaende  ved  Silke-  og  Klædehandel  og  fremfor  alt  ved 
Guldsmedde-  og  Urmagerindustri.  Det  blomstrende  Erhværvsliv 
havde  samlet  store  Formuer  paa  mange  Familiers  Hænder;  For- 
følgelserne mod  Protestanterne  i  Frankrig  og  Italien  havde  bragt 
dygtige  Fremmede  til  Byen,  og  Borgerskabet  stod  i  faglig  Dygtig- 
hed og  Intelligens  og  Oplysning  højere  end  i  nogen  anden  fransk  By. 

Den  stærke  materielle  Udvikling  havde  dog  i  ringe  Grad  be- 
rørt Byens  Samfundsordning;  Grundlaget  var  endnu  det  som 
Calvin  havde  skabt;  aristokratisk-republikanske  Styrelsesformer 
og  en  stræng  religiøs  Tugt  gav  Geneve  en  Særstilling  i  Europa; 
Fremmede  modtog  her  Indtryk  som  ikke  mødte  dem  noget  andet 
Sted. 

I  Tidens   Løb  var  næsten   al  Magt  i  Byen  kommen  i  Hæn- 

derne  paa  de  to  mindre  Raad,  hvis  Medlemmer  holdt  sammen 
og  var  blevne  til  et  Oligarki  af  rige  Købmænd  og  Fabrikanter. 
Mellem  dem  og  de  brede  Lag,  der  var  repræsenterede  af  et  „al- 
mindeligt Raad",  hvor  alle  femogtyveaarige  selvstændige  Borgere 
kunde  møde,  havde  der  været  hæftige  Stridigheder,  men  i  Aaret 
1738  havde  Folkeforsamlingen  omsider  opnaaet  en  betydelig  Indfly- 
delse paa  Lovgivningen,  medens  Aristokratiet  stadig  hævdede  den 
udøvende  Magt.  Forfatningens  aristokratiske  Præg  forøgedes  ved 
en  skarp  Sondring  mellem  de  oprindelige  Borgere,  der  alene 
havde  fuld  Borgerret,  og  de  indvandrede  Familier;  der  var  des- 
uden forskellige  Censusbestemmelser  efter  Formue  og  Stand,  kort 
sagt,  der  herskede  i  Geneve  en  stræng  Klassesondring;  hver  Borger 
havde  sin  bestemte  Plads,  og  tilmed  afstak  den  kirkelige  Disciplin 
snævre  Rammer  for  hver  enkelts  Tilværelse. 

Dette  sidste  beroede  paa  det  halvt  gejstlige,  halvt  verdslige 
„Konsistorium",  et  Raad  af  Præster  og  Ældste  der  skulde  vogte 
Religion  og  Sædelighed.  Ved  Hjælp  af  Sædeligheds-  og  Luksus- 
love  bestemte  Konsistoriet  hver  enkelt  Borgers  Levemaade.  Det 
fastsatte,  hvilke  Klæder  hver  enkelt  Klasse  Borgere  maatte  bære, 
og  hvilke  Møbler  der  maatte  findes  i  hvert  Hus;  det  regulerede 
Retternes  Antal  og  Tillavning  og  Forlystelsernes  Art.  Høje  og 
Lave  tugtedes  lige  strængt;  hvor  Paamindelser  ikke  frugtede,  drog 
Konsistoriet  Synderen  for  civile  Myndigheder,  der  straffede  med 
Bøder  eller  Fængselsstraf. 

Rundt  om  i  de  protestantiske  Lande  saas  vel  nu  og  da  Kirke- 
tugt og  Luksuslove  i  Virksomhed,  men  intet  Sted  bar  Samfundet 
saaledes  Præg  deraf  som  i  Geneve.  Først  efter  Aar  1700  ind- 
traadte  en  Reaktion  imod  den  spartanske  Simpelhed  og  mørke 
Askese.  Mange  velhavende  Borgere  opholdt  sig  længe  i  Frankrig 
og  vænnede  sig  til  Paris'  verdslige  Kultur.  Naar  de  vendte  hjem, 
fandt  de  Geneve  trist  og  gammeldags,  og  rejste  Modstand  mod 
Love  der  tvang  dem  til  at  gemme  deres  fine  Møbler  og  Kunst- 
sager paa  Loftet,  til  at  aflægge  Silke-  og  Fløjlsdragter,  Smykker 
og  Kniplinger,  og  bære  simple  sorte  Klæder  og  Sirtses  Kjoler. 
De  savnede  Theater  og  Opera,  der  var  strængt  forbudte  i  Geneve; 
de  vilde  ikke  tvinges  til  at  soge  Kirkerne  eller  hore  Præ.sterne 
paatale.  om  de  ved  Selskaber  drøftede  Æmner  fra  de  litterære 
Saloner  i  Stedet  for  calvinske  Troslærdomme.    Kampen  tilspidsedes; 

Konsistoriet  og  Flertallet  i  Raadene  værgede  energisk  den  gamle 
Tids  Aand,  men  Stillingen  blev  vanskeligere  og  vanskeligere.  Paa- 
virkningen  udefra  øvede  en  stigende  Indflydelse,  og  man  var  nødt 
til  at  læmpe  sig  efter  Tidens  Krav  af  Hensyn  til  de  mange  Frem- 
mede der  søgte  til  Byen.  Allerede  da  Keyssler  i  1729  førte  Jo- 
han Hartvig  Ernst  Bernstorff  og  Andreas  Gottlieb  Bernstorff  gen- 
nem Geneve,  fandt  dette  store  Fremmedbesøg  Sted,  og  endnu 
tidligere  var  Geneve  anset  for  den  By  hvor  adelig  protestantisk 
Ungdom  helst  kunde  lære  fransk  Sprog  og  franske  Sæder  uden 
at  udsættes  for  Paris'  Fristelser.  Keyssler  havde  i  sin  Rejse- 
beskrivelse fremhævet,  hvor  meget  godt  og  nyttigt  man  kunde 
lære  i  Geneve,  medens  de  strænge  Sædelighedslove  indskrænkede 
Muligheden  for  et  „liderligt  Levned".  Johan  Hartvig  Ernst  Bern- 
storff havde  bevaret  en  nøje  Forbindelse  med  Geneve;  han  stod 
i  Brevveksling  med  flere  af  dem,  han  havde  truffet  under  sit 
Besøg,  saaledes  med  Professor  Neckar,  den  berømte  Ministers 
Fader,  med  Filosofen  og  Naturforskeren  Jean  Jallabert,  der  sendte 
ham  nyudkomne  Bøger  og  meddelte  ham  hvad  mærkeligt  der 
skete  paa  det  aandelige  Omraade.  I  Paris  traf  han  mange  frem- 
ragende Genfere,  Voltaires  berømte  Læge  Tronchin,  Politikeren 
Saladin,  der  nu,  da  Andreas  Peter  kom  til  Byen,  var  vendt  hjem 
fra  Udlandet  og  var  bleven  valgt  til  en  af  Byens  fire  Syndici. 
Johan  Hartvig  Ernst  Bernstorffs  levende  Interesse  for  de  forfulgte 
franske  Protestanter  havde  skaffet  ham  Forbindelse  med  flere 
genfiske  Præster,  med  hvem  han  førte  hemmelig  Brevveksling 
om,  hvorledes  man  skulde  hjælpe  Huguenotterne.  Fra  Geneve 
hentede  Bernstorff  kort  efter  sin  Ankomst  til  København  sin  ud- 
mærket intelligente  Privatsekretær  André  Roger,  et  af  de  bedste 
Hoveder  i  den  Kreds  der  i  1750erne  samledes  om  Bernstorff  i 
København;  til  Præceptorer  for  sine  Venners  Sønner  havde  han 
tidligere  anbefalet  Schweitzere,  og  unge  danske  Adelsmænd,  saa- 
ledes en  Grev  Danneskjold,  anbragtes  efter  hans  Raad  i  Huset 
hos  hans  genfiske  Professorer.  Han  betragtede  Geneve  som  en 
By,  der  rummede  sjældne  Dygtigheder  og  en  Form  for  fransk 
Kultur  som  tiltalte  ham  mere  end  den  parisiske.  Efter  sin  An- 
komst til  Danmark  var  han  stærkt  optaget  af  at  drage  Kultur- 
bringere  til  Danmark  og  havde  særlig  vendt  sin  Opmærksomhed 
mod  Schweitz.     Dette  Land  og   ikke   mindst   Geneve  skulde   yde 

ham  Ideer  til  Reformer  paa  det  aandelige  og  det  materielle  Om- 
raade  og  Personer  til  at  føre  disse  Tanker  ud  i  Livet.') 

Det  laa  saaledes  nær  at  sende  Andreas  Peter  til  Geneve,  og 
i  den  Instruks,  Johan  Hartvig  Ernst  Bernstorff  medgav  ham,  ud- 
talte han  tydelig  sin  Bevæggrund.-) 

Andreas  Peter  skulde  uddannes  til  Statstjeneste,  hans  Frem- 
tid vilde  blive  i  Diplomati  eller  Centralregering,  „les  affaires 
publiques",  som  Johan  Hartvig  Ernst  Bernstorff  kaldte  det  Hans 
Uddannelse  skulde  være  alsidig  og  stile  mod  de  højeste  Maal, 
den  skulde  forme  hans  Ævner  og  Vilje,  men  først  og  fremmest 
skulde  han  fastholdes  ved  sin  Slægts  moralske  og  religiøse  Tra- 
ditioner. Johan  Hartvig  Ernst  Bernstorff  kendte  den  Fare  der 
her  truede,  thi  han  vidste  af  egen  Erfaring,  at  den,  der  vilde  ud- 
danne sig  til  Statsm.and,  ikke  kunde  lukke  sig  inde  for  Tidens 
antikristelige  Aandsstrømninger.  Det  gjaldt  da  at  gaa  forsigtigt 
frem  og  vænne  den  Unge  til  at  vejre  og  modstaa  Faren.  Hertil 
skulde  Overgangsaaret  i  Geneve  tjene. 

I  Instruksen  havde  Johan  Hartvig  Ernst  sagt  sin  Brodersøn, 
at  han  i  denne  By,  „der  var  mange  forstandige  og  lærde  Mænds 
Fædreland  og  Opholdssted",  i  mindre  Grad  end  noget  andet  Sted 
vilde  være  udsat  for  at  træffe  „Aarhundredets  straalende  og  fejrede 
Aander,  der  ler  af  Gudsfrygt  og  Fromhed,  der  ikke  lægger  Skjul 
paa  deres  Vantro,  og  som  gør  en  forbryderisk  og  skændig  Brug 
af  deres  Aand  for  at  prøve  at  rokke  Troens  Autoritet".  I  Geneve 
vilde  deres  „usle  Argumenter"  ikke  tage  sig  saa  straalende  ud 
5om  andre  Steder. 

Dette  var  Hovedsagen,  „i  Virkeligheden  det  eneste  nødven- 
dige og  det  eneste  hvori  det  er  farligt  at  tage  fejl",  men  i  øvrigt 
var  Geneve,  mente  Johan  Hartvig  Ernst  Bernstorff,  det  bedste 
Sted  hvor  Andreas  Peter  kunde  „træde  ind  paa  en  større  Scene", 
og  hvor  han  kunde  „gaa  fra  Studierne  over  til  Praksis".  „Du 
kender  nu",  skrev  hans  Onkel  til  ham,  „Grundlaget  og  Princip- 
perne for  de  nødvendigste  Videnskaber,  Du  er  i  Stand  til  at  er- 
hværve  Resten  ved  Dit  eget  Arbejde.  .  .  .  Dine  Kundskaber  er. 
tør  jeg  vel  haabe,  omfattende,  det  drejer  sig  nu  om  at  affile  og 
anvende  dem;  ingen  By  kan  gøre  Dig  dette  Arbejde  lettere  end 
Geneve,  der  paa  én  Gang  har  Præg  af  den  store  Verden  og  af 
den  Aand  der  raader  ved  Universiteter." 

„Jeg  har  fuldstændig  forandret  min  Levemaade",  skrev  An- 
dreas Peter  Bernstorff  kort  efter  sin  Ankomst  til  Geneve  til  P.  A. 
Leisching.  „Jeg  forundrer  mig  selv  over  min  Flid.  Morgentiden 
fra  Kl.  7  til  11  er  helt  viet  til  Studierne,  og  jeg  finder  en  For- 
nøjelse deri  som  vel  ikke  var  mig  ubekendt,  men  som  jeg  næsten 
havde  undertrykt  i  det  sidste  halve  Aar  i  Gottingen."  Omtrent 
de  samme  Ord  brugte  han  tyve  Aar  efter,  da  han  tænkte  tilbage 
paa  denne  Tid.\)  Dér  forvandledes  hans  hele  Tænkemaade,  Om- 
gangen med  fortræffelige  Mennesker  gjorde  ham  til  et  bedre  Men- 
neske, han  fortsatte  sine  Studier  med  større  Anstrængelse,  ud- 
dannede sig  ved  selskabelig  Omgang,  og  gennemlevede  et  meget 
lykkeligt  Aar;  saaledes  var  hans  senere  Indtryk  af  hint  Ophold. 

Det  er  karakteristisk,  at  Bernstorfferne  især  paavirkedes  og 
modnedes  ved  Omgang  med  forskelligartede  Mennesker.  Deres 
Natur  var  saa  varm  og  følsom,  at  det  levende  Ord  og  menneske-' 
ligt  Eksempel  gjorde  langt  dybere  Indtryk  paa  dem  end  Bøger 
og  Theorier.  Johan  Hartvig  Ernst  følte  det,  og  lagde  derfor  sær- 
lig Vægt  paa  i  Geneve  at  skaffe  Andreas  Peter  den  bedst  mulige 
Omgang,  og  ved  Advarsler  at  holde  ham  borte  fra  den  slette. 
Jævnaldrende  Kammerater  i  en  By,  der  som  Geneve  vrimlede  af 
adelig  Ungdom  fra  alle  Europas  Lande,  var  Johan  Hartvig  Ernst 
meget  bange  for. 

„Sky  Narre  og  Taaber,  Spillefugle  og  Drukkenbolte",  havde 
han  formanet  sin  Brodersøn.  „Du  vil  finde  alle  den  Slags  Folk 
blandt  den  fremmede  Ungdom  i  Geneve.  Knyt  Dig  ikke  til  nogen 
af  dem,  opsøg  hellere  de  Ældre,  der  hører  hjemme  i  Byen  eller 
bor  der,  og  hos  hvem  Du  vil  finde  denne  stilfærdige  og  dydige 
Munterhed,  som  jeg  ønsker  Dig  for  hele  Dit  Liv  som  en  af  de 
største  Lyksaligheder,  Menneskene  kan  faa  i  denne  Verden." 
Hertil  føjede  han  en  særlig  Advarsel  om  ikke  at  indlade  sig  med 
unge  rejsende  Englændere  uden  ganske  særlig  Sikkerhed  for  deres 
Karakter.  „Denne  i  øvrigt  saa  agtværdige  Nation  har  en  Ung- 
dom der  næsten  helt  igennem  er  fordærvet.  Den  er  rig  og  frit- 
stillet, men  misbruger  disse  to  store  Goder,  og  gør  sig  til  af  at 
være  lastefuld,  ulærvillig,  ekstravagant  og  ødsel.  Der  kan  være 
Undtagelser  fra  denne  Regel,  men  de  er  sjældne,  og  Erfaringen 
vil  lære  Dig  dette."  Her  havde  Andreas  Peter  sit  svage  Punkt; 
denne  Mangel  paa  Ævne  til  at  bedømme  Mennesker  rigtigt,  som 

ogsaa  nu  og  da  træffes  hos  Onkelen,  forbandt  sig  hos  ham  i 
disse  Aar  med  en  Blanding  af  Sværmeri  og  Letsindighed.  Hvor 
han  traf  en  elskværdig  Kammerat  med  gode  Indfald,  sluttede  han 
straks  et  hedt  Venskab  med  ham;  saaledes  var  det  gaaet  i  Got- 
tingen,  saaledes  gik  det  i  Geneve  og  senere  paa  Rejsen.  Bevarede 
Breve  viser  ivrigt  Venskab  med  en  Række  jævnaldrende  unge 
Adelige,  som  der,  saa  vidt  det  kan  skønnes,  var  meget  lidt  ved 
Der  var  adskillige  Englændere  iblandt  dem,  og  de  var  ikke  meget 
bedre  end  Johan  Hartvig  Ernst  Bernstorff  havde  skildret  dem, 
men  det  varede  længe  før  Andreas  Peter  saa  det.  Han  spildte 
en  Del  Tid  paa  dem,  men  lod  sig  i  øvrigt  ikke  forlede  til  større 
Udskejelser;  en  eneste  Gang,  fortæller  han  selv,  bukkede  han 
under  for  Fristelsen  til  Spil  og  tabte  500  Rdl.  Han  var  dog 
klog  nok  til  saa  at  holde  op,  og  det  blev  sidste  Gang  i  hans  Liv 
at  han  spillede  højt.^) 

Den  almindelige  Selskabelighed  i  Geneve  fik  Andreas  Peter 
let  Adgang  til  gennem  de  Anbefalingsbreve  som  Onkelen  havde 
givet  ham  til  Venner,  om  hvem  han  haabede,  at  de  vilde  „give 
hans  Aand  det  Præg  af  Beskedenhed,  Lærvillighed  og  Forekom- 
menhed (i  tilladelige  Ting),  som  gør  elskværdig  og  skikket  til  Sel- 
skabslivet.""-) Gennem  de  to  Syndici  Saladin  og  Mussard  og  Jalla- 
bert,  der  foruden  at  være  en  fremragende  Videnskabsmand  deltog 
ivrig  i  Geneves  offentlige  Liv,  samt  en  rig  Købmand  Aubert,  i  hvis 
Hus  han  var  jævnlig  Gæst,  indførtes  han  hos  toneangivende  Pa- 
tricierfamilier; Professorkredsen  stod  ham  aaben  gennem  Fami- 
lierne Neckar,  Professor  Joh.  Fr.  Neckar,  den  berømte  Finans- 
mands Fader,  der  docerede  Jura,  og  hans  Søn  Louis  Neckar,  hos 
hvem  Andreas  Peter  hørte  Forelæsninger  over  Experimentalfysik. 
Med  en  vis  Stolthed  skrev  Andreas  Peter  hjem,  at  der  næsten 
ikke  gik  en  Dag  uden  at  han  blev  bedt  i  et  eller  andet  „com- 
pagnie  agréable"  i  Byens  bedste  Huse.'')  Her  indøvede  han  de 
Regler  for  god  Tone  og  Omgang  med  Mennesker  som  hans  On- 
kel havde  givet  ham.  „Du  maa  ikke  beundre  eller  efterligne 
Narren  og  Fjanten  eller  Spradebassen;  jeg  har  de  bedste  Tanker 
om  Dit  Hjærte  og  Din  Forstand,  og  jeg  glæder  mig  i  min  Kærlig- 
hed til  Dig  ved  Troen  paa,  at  Du  vil  gaa  i  Dine  Fædres  Fod- 
spor. De  har  ikke  søgt  at  unddrage  sig  Fornuftens  og  Dydens 
Love,  de  har  ikke  villet  glimre  ved  at  prale  eller  synes  mere  end 

de  var;  de  har  aldrig  ønsket  at  more  Folk  eller  efterligne  frem- 
mede Sæder  og  Laster.  Sømmelighed  er  nødvendig  i  alt,  og  Munter- 
hed er  en  kostelig  Himlens  Gave,  men  denne  Munterhed  skal 
være  stilfærdig,  beskeden  og  rolig;  den  maa  ikke  bære  Præg  af 
Flabethed,  Vigtighed  eller  gaa  over  til  Tøjlesløshed,  og  fremfor  alt 
maa  den  ikke  støde  nogen.  Undgaa  hele  Dit  Liv  igennem  den  for- 
dærvelige Kunst  at  drive  Spot  med  eller  tale  ondt  om  andre.  Der 
er  intet  som  har  været  Kilde  til  flere  Ulykker  end  dette,  intet 
der  er  mere  ufejlbar  Aarsag  til  Sorg  og  Anger.  Søg  at  behage, 
men  søg  ikke  at  glimre;  den,  der  vil  glimre,  opnaar  ikke  sit  For- 
maal;  han  vækker  Skinsyge  og  derved  Kritik  hos  dem  der  hører 
paa  ham  og  som  han  vil  hæve  sig  over,  medens  den,  der  vil  be- 
hage ved  sin  Forstand,  ved  Venlighed  og  Dyd,  ikke  blot  naar 
hvad  han  ønsker,  men  ogsaa  hvad  den  anden  gik  glip  af." 

Den  almindelige  Selskabelighed  gav  atter  Andreas  Peter  Ind- 
tryk af  et  borgerligt  Samfund;  han  lagde  nøje  Mærke  til  de  for- 
skellige Skikke  og  Sædvaner,  men  den  borgerlige  Selskabelighed 
i  Geneve  morede  ham  ikke,  som  Tilfældet  havde  været  i  Leipzig. 
„De  maa  ikke  forundre  Dem  herover",  skrev  han  en  Gang  til  P.  A. 
Leisching.  „Der  er  en  helt  mærkelig  Levevis.  Hele  Byen  er  delt 
i  Societeter,  paa  den  Maade  at  kun  de  Personer  kender  hinanden 
der  kommer  sammen  i  en  af  disse.  Det  falder  en  Fremmed  meget 
svært  at  faa  Adgang  til  disse  Kredse.  Mig  har  det  paa  Grund  af 
mine  mange  Anbefalingsbreve  været  lettere.  Disse  Selskaber  sam- 
les Kl.  5  og  skilles  Kl.  8.  Næppe  er  man  kommen  sammen,  saa 
spørger  enhver  sin  Nabo,  om  der  ikke  er  sket  noget  nyt  i  Byen. 
Hvis  der  nu  er  sket  noget  der,  i  Reglen  højst  ufortjent,  til- 
drager sig  hele  Selskabets  Opmærksomhed,  saa  giver  man  sig 
en  halv  Times  Tid  af  dermed;  dette  er  den  yderste  Frist.  Saa 
bringer  man  Spillebordene.  Man  spiller  L'hombre  eller  et  andet 
i  Gottingen  ubekendt  Spil.  Og  ve  mig,  at  jeg  er  fremmed  paa 
Stedet;  man  er  saa  ubarmhjærtig  høflig,  at  associere  mig  med  de 
saakaldte  Fornemste,  og  det  er  i  Reglen  Folk  over  de  halv- 
hundrede. Da  skulde  De  se,  hvor  alvorlig  jeg  sidder  og  spiller. 
Ikke  et  Ord  undtagen  om  Spillet:  „Min  Herre,  De  giver.  — 
Solo!  Matador!  Coeur!  Pique!  Carreau!  Tréfle!  —  Det  var  et  lille 
Spil.  —  Codille!"  Heri  bestaar  vor  Underholdning,  og  den  er 
skam  vigtig,  thi  i  det  højeste  kan  man  tabe  eller  vinde  en  Dalers 

Penge.  Døm  De  nu  selv,  om  man  her  har  Lejlighed  enten  til  at 
fornøje  sig  eller  til  at  blive  nøje  kendt  med  en  eller  anden."') 
„Omgangen  med  Fruentimmer  kan  her  stifte  mere  Nytte  end 
andre  Steder",  kunde  Andreas  Peter  læse  i  Keysslers  Beskrivelse 
af  Geneve,  „de  har  saadanne  franske  og  fri  Manerer,  men  deres 
Dyd  bevares  tillige  ved  den  gode  Opdragelse  og  den  Lærdom 
til  Ærbarhed  som  indgives  dem  fra  Barndommen  af,  og  som  ikke 
spoleres  ved  nogen  herskende  offentlig  Last  og  Liderlighed,  men 
derimod  stedse  styrkes  ved  Gejstlighedens  fortræffelige  Formanin- 
ger og  gode  Politianordninger.  Den  vilde  komme  til  den  Urette 
som  af  den  utvungne  Opførsel  sluttede,  at  der  ikke  behøvedes 
store  Omsvøb  for  at  erholde  upassende  Gunstbevisninger  af  dem." 
Andreas  Peter  fandt  vel  ogsaa,  at  „Geneve  rummede  et  antage- 
ligt Antal  Skønheder",  og  skrev  til  sin  Fader,  at  de  genfiske 
Damer  almindeligvis  var  „elskværdige,  ret  stolte,  men  dog  høflige 
mod  de  Fremmede  der  optræder  høfligt  overfor  dem";  overfor 
Leisching  tilstod  han  imidlertid,  at  han  kun  kendte  Skønhederne 
af  Navn,  og  at  han  i  Selskaberne  sjælden  var  saa  lykkelig  at  tale 
med  „unge  og  artige  Fruentimmer".  Heller  ikke  i  denne  Hen- 
seende ydede  Geneve  ham  altsaa  meget.-)  Mest  Udbytte  havde 
han  ubetinget  af  at  omgaas  enkelte  Lærde,  „de  Lærde  hvis  al- 
vorlige Samtaler,  der  var  nærede  med  store  Sandheder  og  store 
Principper,"  efter  Onkelens  Haab  „skulde  udvikle  og  fuldkom- 
mengøre hans  Ævne  til  at  ræsonnere".  Han  havde  som  Dreng 
gærne  lyttet  til  Ældres  Ord,  i  disse  Udviklingsaar  søgte  han  helst 
af  alt  Samtale  med  Ældre  af  hvem  han  kunde  lære.  Mellem  disse 
„virkelig  uforlignelige  Mænd",  hvis  Selskab  han  søgte  saa  ofte 
det  var  ham  muligt,  var  først  og  fremmest  en  Pastor  Beaumont, 
i  hvis  Hjem  Andreas  Peter  indtog  sine  Maaltider,  dennes  Broder 
den  juridisk-filosofiske  Forfatter  Étienne  Beaumont,  og  Professor 
Jallabert,  der  havde  lovet  hans  Onkel,  at  Andreas  Peter  skulde 
være  som  Søn  i  hans  Hus.  Andreas  Peter  skulde  egentlig  have 
boet  hos  Pastor  Beaumont,  der  var  anbefalet  af  André  Roger 
som  særlig  skikket  til  at  opdrage  unge  Adelige;  da  Beaumont 
imidlertid  ikke  havde  Plads,  maatte  han  leje  Logis  i  Byen,  men 
ved  de  to  Hovedmaaltider  nød  han  godt  af  Præstens  Ævne  til 
under  lange  Bordsamtaler  at  paavirke  sine  Pensionærer  ved  sin 
^milde  Elskværdighed"  og  „Soliditeten  i  sine  Samtaler". 

Præstens  Broder,  den  knap  fyrretyveaarige  Étienne  Beau- 
mont,  var  Advokat,  men  tillige  Docent  og  filosofisk  Forfatter.  An- 
dreas Peter  hørte  hans  Forelæsninger  og  tog  mange  Privattimer 
hos  ham  i  Politik,  Naturret  og  Filosofi.  Beaumont  var  en  ual- 
mindelig vindende  Personlighed,  der  aldeles  erobrede  sin  Disci- 
pels Hjærte.  Andreas  Peter  gik  med  Liv  og  Sjæl  op  i  Arbejdet 
hos  ham;  hans  Breve  strømmede  over  af  Glæde  over  den  „sunde 
og  gode  Filosofi,  den  aandfuldeste  af  alle  Videnskaber",  som  hans 
„Fører  og  Ven"  indførte  ham  i.  „Han  er  et  beundringsværdigt 
Geni,  klar  og  dybsindig,  og  han  ejer  en  Hjærtets  Blidhed,  der 
bør  tjene  til  Eksempel  for  enhver."  „Det  er  den  klareste  Aand 
og  det  sandeste  Hjærte,  jeg  nogensinde  har  truffet."  Saa  stor 
var  Andreas  Peters  Beundring  for  denne  Lærer.  I  lignende,  om 
end  mindre  stærke.  Udtryk  priste  han  Jallaberts  Elskværdighed 
og  Ævne  til  klar  og  instruktiv  Undervisning,  ogsaa  de  to  Profes- 
sorer Neckar  fik  varme  Lovord.  Andreas  Peter  fandt,  at  de  gen- 
fiske  Lærde  stod  højere  end  de  tyske;  de  forenede  megen  Høflig- 
hed med  dyb  Lærdom;  man  var  i  Geneve  endnu  mere  end  i 
Leipzig  og  Gottingen  vant  til  at  forme  Undervisningen  efter  vor- 
dende Statsmænds  Behov;  den  klare  franske  Form,  det  livlige 
aandfulde  Foredrag  maatte  gøre  Indtryk  paa  den  der  var  vant 
til  den  almindelige  tyske  grundige  Tørhed.') 

Andreas  Peters  daglige  Liv  i  Geneve  var  overmaade  regel- 
mæssigt; han  gjorde  kun  faa  Udflugter,  og  den  ene  Dag  gik  om- 
trent som  den  anden.  Han  var  tidlig  paa  Benene,  om  Vinteren 
Kl.  6,  om  Sommeren  Kl.  4,  det  var  en  sund  Vane  som  han  havde 
arvet  efter  sin  Fader  og  som  han  bevarede  hele  sit  Liv.  Den  første 
Morgentime  var  „helliget  de  Pligter  som  Religionen  og  Taknemme- 
ligheden mod  Gud  paalagde  ham";  ved  Morgenandagten  benyttede 
han  det  græske  Ny  Testamente,  som  Faderen  havde  givet  ham 
med  hjemmefra.  Daglig  Bøn  og  Bibellæsning,  regelmæssigt  Kirke- 
besøg og  jævnlig  Altergang  var  de  ydre  Tegn  paa,  at  han  fast- 
holdt sin  Slægts  religiøse  Overbevisning.  Efter  Morgenandagten 
foregik  Forberedelsen  til  de  daglige  Forelæsninger.  Kl.  9  begyndte 
disse,  afbrudte  af  Lektioner  i  Italiensk,  et  Sprog  han  i  Geneve 
lagde  stor  Vægt  paa,  og  af  Privattimerne  hos  Advokat  Beaumont. 
Hermed  gik  Tiden  til  Middagen  Kl.  1,  der  i  Reglen  paa  Grund 
af  Pastor  Beaumonts  lange  Bordtaler  varede  et  Par  Timer;  der- 

efter  optoges  Tiden  af  korte  Visitter,  af  Spasereture  eller  Timer 
i  Dans;  fra  Kl.  4—8  arbejdedes  der  hjemme,  for  saa  vidt  Andreas 
Peter  ikke  var  i  Selskaber,  der  i  Geneve  i  Reglen  faldt  paa 
denne  Tid;  efter  Aftensmaaltidet  fra  Kl.  8—9  søgte  han  efter  sin 
egen  Skildring  i  Reglen  atter  til  Bøgerne,  der  holdt  ham  vaagen 
til  over  Midnat.') 

Johan  Hartvig  Ernst  Bernstorff  havde  raadet  ham  til  først 
og  fremmest  at  lægge  Vægt  paa  Naturret  og  „une  bonne  philo- 
sophie".  Fag  hvori  han  i  Geneve  kunde  finde  særlig  gode  Lærere; 
desuden  burde  han  udvide  sine  Kundskaber  i  de  mathematiske 
Fag,  ikke  den  spekulative  Side  deraf,  „der  kun  passer  for  første 
Rangs  Aander,  som  alene  vil  lægge  sig  derefter",  „men  den  nyt- 
tige Mathematik",  f.  Eks.  den  borgerlige  Bygningskunst,  der  gav 
Vejledning  til  at  bygge  baade  almindelige  Huse  og  Slotte  og  Pragt- 
bygninger og  indførte  i  Arkitekturens  Historie.  Andreas  Peter 
fulgte  med  stor  Lyst  sin  Onkels  Raad;  han  hørte  i  flere  Timer 
om  Ugen  Jallaberts  mathematiske  og  Louis  Neckars  eksperimen- 
talfysiske Forelæsninger  og  fulgte  den  sidstes  Øvelser.  Hans 
Interesser  fik  et  praktisk  Tilsnit,  hvad  ogsaa  viste  sig  i  hans  Op- 
fattelse af  de  politisk-filosofiske  Fag,  der  var  hans  Hovedsyssel. 
En  Gang  udtrykte  han  overfor  sin  Fader  sin  Forbavselse  over, 
at  Joachim  Bechtold  kunde  have  Lyst  til  at  studere  den  egent- 
lige Jura,  Civil-  og  Kriminalret.  Den  brød  han  sig  ikke  om, 
den  gav  kun  stadig  ny  Problemer,  ingen  Klarhed,  medens  man  i 
andre  Videnskaber  uafbrudt  opdagede  ny  Sandheder.  ,Jeg  finder 
en  uendelig  Tilfredsstillelse  ved  Studiet  af  Fysik,  Filosofi  og  Poli- 
tik, og  de  Timer,  jeg  anvender  dertil,  synes  mig  meget  korte. 
Disse  Videnskaber  har  foruden  deres  specielle  Nytte  den  almin- 
delige Fordel,  at  de  vedrører  Livets  sædvanligste  Forhold.  Der 
er  næsten  ikke  en  Begivenhed  eller  en  Samtale  hvori  man  ikke 
finder  Anvendelse  for  dem,  og  hvor  de  ikke  lønner  den  Møje, 
man  har  ofret  paa  dem." 

Timerne  hos  Advokat  Beaumont  i  Politik,  Naturret  og  Filo- 
sofi blev  til  et  udvidet  Kursus  i  den  Statsvidenskab  hvis  positive 
Elementer  han  i  Gottingen  havde  faaet  hos  Putter  og  Achenwald, 
men  Undervisningen  paa  fransk  Grund  antog  en  mere  filosofisk 
ræsonnerende  Karakter.  Formen  var  fri;  Beaumont  gav  sin  Disci- 
pel  Anvisning   paa    Litteratur   til   Hjemmelæsning,   og  i   Timerne 

gennemgik  de  det  læste;  Andreas  Peter  spurgte,  og  Beaumonts 
Svar  blev  ofte  til  Foredrag  der  affødte  Drøftelse  af  stadig  flere 
Æmner.  Ny  frugtbare  Tankerækker  traadte  indenfor  Andreas 
Peters  Bevidsthed  og  udviklede  hans  politiske  Forstaaelse.  Den 
fremmedartede  genfiske  Forfatning  og  Samfundsordning  vakte  hans 
Interesse,  og  Samtalerne  derom  førte  ind  paa  Sammenligninger 
mellem  de  forskellige  Samfundsformer  og  til  Drøftelser  af  alle 
Slags  politiske  Spørgsmaaal.  I  lang  Tid  gennemgik  de  Montes- 
quieus l'Esprit  des  lois,  det  Værk  der  mere  end  noget  andet  optog 
alle  politisk  og  filosofisk  interesserede  Menneskers  Tanker.  „Det 
er  en  Læsning  der  er  fuld  af  Tillokkelse  for  mig",  skrev  Andreas 
Peter  til  sin  Onkel.  „Den  genkalder  mig  næsten  alle  Naturrettens, 
Statsrettens  og  Oldtidshistoriens  Ideer.  Forfatteren  skriver  med 
en  beundringsværdig  Kraft  og  Energi,  og  jeg  haaber,  at  Studiet  af 
hans  Værk  vil  være  mig  til  stor  Nytte." 

Paa  alle  Punkter  blev  Andreas  Peter  nu  stillet  overfor 
Hovedværkerne  i  Tidens  politiske  og  filosofiske  Litteratur,  og 
dermed  mødte  han  for  første  Gang  den  Strøm  af  politiske  og 
religiøse  Ideer  og  Systemer  der  brød  ind  Vester  fra.  Ikke  blot 
Montesquieus  Værk,  men  ogsaa  Voltaires  og  Rousseaus,  Dide- 
rots  og  d'Alemberts,  Lockes  og  David  Humes  Skrifter  stiftede 
han  her  i  Geneve  Bekendtskab  med.  Deisme  og  Atheisme  og 
Encyclopædisternes  Aand  strømmede  ind  over  ham,  naar  han  i 
Aftentimerne  sad  i  sin  Stue  og  forberedte  sig  til  Beaumont,  eller, 
som  han  skrev  til  sine  Venner,  læste  al  den  Skønlitteratur,  han 
kunde  faa  fat  paa.  Den  tyveaarige  Yngling  stod  nu  overfor  alt 
det  som  hans  Onkel  som  moden  Mand  havde  mødt  i  Paris's 
Saloner,  som  han  dér  havde  suget  Næring  af,  men  som  havde 
ladet  hans  Livsanskuelse  ganske  uberørt.  Johan  Hartvig  Ernst 
havde  advaret  ham  mod  denne  Aand.  „Lad  ikke  svækkes  i  Dig 
de  Følelser  af  Kærlighed,  dyb  Ærbødighed  og  Underkastelse  som 
Du  skylder  Ham  ved  hvem  Du  er  til  og  af  hvem  alene  Du  har 
noget  at  vente",  havde  han  tilraabt  sin  Brodersøn.  „Slut  Dig 
ikke  til  dem  der  gør  Oprør  imod  Gud.  Forsvar  hans  Rettigheder 
med  klog  og  from  Iver,  eller  i  det  mindste  ved  Tavshed,  naar 
Dine  Ord  kun  vilde  forbitre  og  opildne  hans  ulyksalige  Fjender. 
Væbn  Din  Aand  imod  deres  Illusioner  ved  Læsning  af  gode 
Bøger,  der  aabenbart  beviser  hvad  de  prøver  at  nedbryde." 

Vi  har  lært  Tradition  og  Autoritet  at  kende  som  stærke  Mag- 
ter indenfor  den  bernstorffske  Slægt.  De  beherskede  ogsaa  det 
næste  opvoksende  Slægtled.  Heller  ikke  Andreas  Peter  fristedes, 
skønt  hungrig  efter  Viden  og  begærlig  efter  ny  Tanker,  ind  paa 
forbudne  Veje.  Den  Filosofi,  han  studerede  hos  Beaumont,  paa- 
virkede ham  ikke  i  Modstrid  med  Morgenbon  og  Bibellæsning. 
Det  blev  til  den  „saine  et  bonne  philosophie"  som  Bernstorfferne 
ofte  priser  i  deres  Breve,  en  Filosofi  der  konkluderer  i  at  an- 
erkende alle  kristne  Trossandheder.  „Studiet  af  den  sunde  Filo- 
sofi er  Studiet  af  Fornuften,  og  hvad  kan  bedre  oplyse  os  om  vore 
Pligter  mod  Religionen  og  Samfundet?"  skrev  Andreas  Peter  fra 
Geneve  hjem  til  sin  Fader.')  Det  var  det  Synspunkt  hvorfra  han 
betragtede  den  aandelige  Kultur,  han  i  Geneve  stiftede  Bekendt- 
skab med;  den  rokkede  ham  ikke  et  Haarsbred  fra  den  arvede  Tro. 

Men  det  Aandsliv,  han  traf  i  Geneve,  var  vidt  forskelligt  fra 
alt  hvad  han  tidligere  havde  kendt.  Fra  ren  tysk  Jordbund  var 
han  kommen  over  paa  fransk.  Han  havde  selv  en  stærk  Følelse 
af,  hvor  langt  han  var  bleven  Ijærnet  fra  Tyskland.-)  Han  for- 
bavsedes ved  at  se,  hvor  ukendt  alt  Tysk  var  i  Geneve.  Næsten 
ingen  dér  havde  ordentligt  Begreb  om  Tysklands  geografiske  eller 
politiske  Forhold,  man  talte,  som  var  Tyskland  et  Aars  Rejse  borte 
og  grænsede  til  Lapland;  om  Danmark  var  Uvidenheden  endnu 
større;  Andreas  Peter  traf  dannede  Folk,  der  troede  at  Husene 
i  Danmark  var  byggede  af  Isstykker,  og  at  Indbyggerne  altid  var 
ved  at  dø  af  Kulde.  Folk  ærgrede  ham  saa  længe  ved  taabelige 
Spørgsmaal  herom,  at  han  tilsidst  knap  gad  svare.  Forbindelsen 
mellem  det  franske  Schweitz  og  Tyskland  var  saare  ringe;  den 
ældre  Professor  Neckar,  der  var  indvandret  fra  Tyskland,  var 
omtrent  den  eneste  Lærer  ved  Universitetet  der  kunde  tale  Tysk; 
paa  Bibliothekerne  i  Geneve  fandtes  næsten  ingen  tyske  viden- 
skabelige Værker;  Andreas  Peter  kunde  derfor  ikke  i  Geneve 
fortsætte  Studier  som  han  havde  begyndt  i  Gottingen.  De  fran- 
ske Videnskabsmænd  klagede  over,  at  saa  faa  tyske  Bøger  var 
oversatte  paa  Fransk,  og  læse  Tysk  formaaede  de  færreste.  Derfor, 
paastod  Andreas  Peter,  gjorde  de  sig  ofte  til  af  videnskabelige 
Opdagelser  som  længe  før  var  gjorte  af  tyske  Lærde.  Med  Skøn- 
litteraturen var  det  lige  saa  galt;  om  den  herskede  der  absolut 
Uvidenhed;  ingen   kendte   „die  Werke  des  Geschmackes  so  seit 

einigen  Jahren  in  unserem  Vaterland  herausgekommen  sind",  og 
Andreas  Peter  maatte  bede  sine  Venner  fortælle  ham,  hvad  nyt  der 
fremkom,  f.  Eks.  i  Leipziger  Tidsskrifterne  eller  af  Klopstock, 
Rabener  og  Gellert. 

Men  til  Gengæld  stiftede  Andreas  Peter  Bekendtskab  med 
en  vældig  fransk  Litteratur.  Geneve  var  et  litterært  Centrum, 
der  i  visse  Henseender  konkurrerede  med  Paris.  Det  puritanske 
Konsistorium  havde  ikke  mægtet  at  holde  ukristelige  og  for- 
argelige Boger  ude;  nu  og  da  brændtes  vel  en  og  anden  Bog, 
men  det  forslog  ikke.  Trykkefrihedslovene  i  Geneve  var  læmpe- 
ligere  end  i  Frankrig;  de  store  Forlæggerfirmaer  som  Cramer  og 
Philibert,  med  hvem  Johan  Hartvig  Ernst  Bernstorff  stod  i  stadig 
Forbindelse,  var  overmaade  driftige,  og  først  og  fremmest  var  der 
i  den  dygtige  Borgerstand,  endog  i  dens  brede  Lag,  en  over- 
ordendig  Oplysning  og  litterær  Interesse.  De  velstaaende  Haand- 
værkere  var  ualmindelig  dannede.  „En  Urmager  fra  Geneve  kan 
man  præsentere  overalt,  med  en  Urmager  fra  Paris  kan  man  kun 
tale  om  Ure",  sagde  Rousseau.  Derfor  strømmede  Forfatterne  til 
Geneve  med  Bøger  som  de  ikke  kunde  faa  trykt  andetsteds.  I 
Aaret  1748  lod  Montesquieu  saaledes  første  Del  af  „T Esprit  des 
lois"  trykke  dér. 

Andreas  Peter  var  ikke  mindst  optaget  af  den  æsthetiske  Litte- 
ratur. „Nyd  Sødmen  ved  den  skønne  og  gode  Litteratur",  havde 
hans  Onkel  raadet  ham,  men  dog  tilføjet,  at  han  vel  vidste,  i  hvor 
høj  Grad  han  allerede  havde  Smag  derfor,  og  derfor  ogsaa  vilde 
sige:  „Giv  Dig  ikke  alt  for  meget  af  dermed."  Andreas  Peter  er- 
hværvede  i  denne  Tid  et  stort  Litteraturkendskab  og  et  bredt 
Grundlag  for  hvad  han  siden  føjede  til  paa  sine  Rejser  og  i  de 
første  Aar  i  København. 

Hans  egentlige  Væsen  paavirkedes  dog  ikke  af  denne  Litte- 
ratur, han  stod  kølig  og  kritisk  iagttagende  overfor  den,  ganske 
som  vi  se  ham  under  hans  Sammentræf  med  den  allerberømteste 
i  den  franske  Litteraturkreds,  Voltaire. 

Kort  Tid  efter  at  Andreas  Peter  var  kommen  til  Geneve,  op- 
slog Voltaire  sin  Bolig  paa  Délices,  et  Landsted  paa  Byens  Grund; 
træt  af  at  flakke  rundt  i  Europa  og  af  sin  Strid  med  Frederik  II, 
hans  fordums  Ven,  vilde  han  søge  Fred  under  den  fri  Republiks 
Vinger.^)    Præsterne  i  Geneve  var  betænkelige  ved  hans  Ankomst, 

idet  de  med  Rette  frygtede,  at  Voltaire  ikke  vilde  lade  hengaa 
lang  Tid  før  han  iværksatte  et  eller  andet  Angreb  paa  Byens  Re- 
ligion; det  slog  til;  snart  efter  begyndte  Voltaire  at  opføre  Skue- 
spil ude  paa  Délices  stik  imod  det  i  Geneve  herskende  Forbud. 
Byens  Magistrat  havde  dog  ikke  villet  afvise  den  berømte  Mand; 
de  havde  modtaget  ham  med  store  Æresbevisninger,  og  hele  Geneve 
talte  i  December  1754  ikke  om  andet  end  hans  Indflytning  paa 
Délices;  Rousseau,  der  kort  forinden  havde  besøgt  sin  Fødeby, 
havde  knurrende  veget  Pladsen  for  sin  berømte  Uven. 

Andreas  Peter  var  stærkt  optaget  af  Voltaires  Ankomst  og 
ønskede  snarest  muligt  at  stifte  Bekendtskab  med  den  berømte 
Mand,  „hvis  Karakter  er  saa  berygtet  og  hvis  Geni  er  saa  alminde- 
lig beundret".  Det  hørte  til  Tidens  Skik,  at  selv  pur  unge  Adels- 
mænd paa  Rejser  ude  i  Europa  uden  videre  opsøgte  de  litterære 
Storheder,  de  traf  paa  deres  Vej.  Endog  berømte  Forfattere  følte 
sig  smigrede  ved  slige  Besøg;  jo  flere  vordende  Statsmænd  de 
kunde  drage  til  ^ sig,  desto  bedre;  Bekendtskab  med  fornemme 
Herrer  i  de  forskellige  Lande  udvidede  Berømmelsen  og  kunde 
føre  til  Anerkendelser  i  Form  af  Titler,  ærefulde  Kaldelser  til 
fremmede  Hoffer  eller  indbringende  Pensjoner. 

Andreas  Peter  var  paa  Forhaand  sikker  paa  at  blive  vel 
modtaget,  idet  Voltaire  kendte  hans  Onkel  godt  fra  Paris.  De 
havde  ofte  truffet  hinanden  i  Selskabslivet,  hos  Madame  de  Pom- 
padour, hos  Madame  Dudeffand  og  Madame  Geoffrin  og  utvivl- 
somt mange  andre  Steder.  Voltaire  havde  sendt  Bernstorff  smig- 
rende Breve  og  holdt  med  Flid  den  skriftlige  Forbindelse  vedlige, 
efter  at  Bernstorff  var  kommen  til  Danmark  og  snart  efter  fik 
Ry  som  en  Mæcen  for  Litteratur  og  Kunst.  Voltaire  modtog  der- 
for Andreas  Peter  med  Forsikringen  om,  at  han  ikke  blot  høj- 
agtede hans  Onkel  men  ogsaa  nærede  et  Venskab  for  ham  „der 
vilde  kunde  bestaa  enhver  Prøve".  Johan  Hartvig  Ernst  Bern- 
storffs Følelser  svarede  ikke  hertil;  han  var  ganske  vist  smigret 
ved  den  berømte  Mands  Opmærksomhed,  han  ansaa  Voltaire  for 
et  stort  Geni  og  skyndte  sig  at  læse  hans  Skrifter  saa  snart  de 
kom  ud,  men  han  yndede  ham  absolut  ikke.  Voltaires  Vantro 
og  hadefulde  Angreb  paa  Kristendommen  var  ham  imod,  han 
følte  sig  frastødt  af  hans  galdesyge  Temperament  og  bidske  Op- 
træden.   Denne  Opfattelse  havde  foriods  paavirket  Brodersønnen. 

Endnu  før  han  havde  set  Vohaire,  bemærkede  han,  at  det  gjorde 
ham  ondt  ikke  at  kunne  højagte  denne  berømte  Forfatters  Sinde- 
lag i  samme  Grad  som  han  beundrede  hans  Geni.  „Jeg  vilde 
gærne  kalde  ham  en  stor  Mand,  hvis  hans  egen  Karakter  ikke 
lagde  Hindringer  i  Vejen  derfor."  Han  besøgte  Voltaire  flere 
Gange  og  fandt  hans  Konversationsævne  vidunderlig.  „Han  taler 
meget  og  med  en  forbavsende  Ild.  Hans  Ansigtsudtryk  bebuder 
noget  ejendommeligt.  Hans  spillevende  Øjne  og  spotske  Smil  har 
været  mig  stærkt  paafaldende,  især  da  han  talte  om  adskillige 
Personer  som  han  ikke  ynder.  Han  klager  sig  overordendig 
over  sit  daarlige  Helbred,  og  siger  at  Naturen  har  fordømt  ham 
til  at  lide,  og  at  hans  fysiske  Tilstand  er  saa  slet  som  vel  muligt 
o.  s.  V.,  men  jeg  tilstaar,  at  jeg  ikke  er  overbevist.  En  meget 
stærk  Stemme,  en  Gang  saa  fast  som  nogens,  og  den  Ildfuldhed^ 
der  præger  alle  hans  Handlinger,  synes  mig  at  modsige  hans 
Ord."  Men,  tilføjede  Andreas  Peter,  Voltaires  sande  Karakter 
havde  slet  ikke  lagt  sig  for  Dagen  endnu.  Han  havde  stadig  vist 
sig  fra  den  gode  Side  og  havde  blandt  andet  vist  en  Godgøren- 
hed som  man  troede  ham  langt  fjærnet  fra.  Ved  omtrent  sam- 
tidig at  læse  et  Afsnit  af  Voltaires  den  Gang  endnu  utrykte  Digt 
„la  Pucelle",  der  meget  imod  Forfatterens  Ønske  hemmelig  gik 
rundt  i  Afskrift,  saa  Andreas  Peter  Voltaire  „helt  give  sig  sit 
Geni  eller  rettere  sin  Tænkemaade  i  Vold";  i  dette  Digt  havde 
han  erklæret  sig  for  en  Fjende  af  Munke  og  Helgener,  „eller  med 
ét  Ord  vist  sig  vantro  paa  næsten  ethvert  Punkt  af  sin  Religion". 
Nærmest  usympatetisk  var  saaledes  Andreas  Peters  Omtale 
af  den  berømteste  af  de  store  Franskmænd.  Bekendtskabet  med 
den  franske  Litteratur  og  den  ny  Aandsretning  forøgede  hans 
Viden  og  skærpede  hans  Forstaaelse,  men  den  lod  hans  Livs- 
anskuelse uberørt  og  hans  Hjærte  koldt.  Han  fulgte  trolig  i 
sin  Onkels  Fodspor. 


V. 

De  Brudstykker  af  Johan  Hartvig  Ernst  Bernstorffs  Vejled- 
ninger for  Andreas  Peter  som  vi  har  lært  at  kende,  viser  den 
Omhu  hvormed  Onkelen  fulgte  sin  Brodersøn.    Men  Tanken  om, 

at  Andreas  Peter  skulde  være  sin  Farbroder  i  Søns  Sted  og  i 
Danmark  skabe  sin  Fremtid  under  hans  Øjne,  fremtraadte  nu  og- 
saa  tydelig.  Johan  Hartvig  Ernst  havde  giftet  sig  i  December 
1751;  i  de  følgende  Aar  havde  hans  Hustru  flere  Gange  aborteret, 
og  allerede  nu  syntes  hendes  Mand  at  have  opgivet  Haabet  om 
at  faa  en  Arving.  Han  knyttede  sig  derfor  dobbelt  stærkt  til 
Tanken  om  at  faa  sin  Brodersøn  op  til  sig  til  Danmark,  hvor 
han  jo  var  ganske  uden  Frænder;  hans  Natur  var  kærlig  og 
meddelsom,  og  han  trængte  til  at  have  en  af  sin  Slægt  hos  sig  og 
give  ham  Del  i  sin  Fortrolighed  og  i  sit  Arbejde.  Nu,  medens 
Andreas  Peter  i  Geneve  afsluttede  sin  boglige  Uddannelse,  blev 
den  endelige  Beslutning  om  hans  Fremtid  taget. 

I  Gottingen  var  det  bleven  besluttet,  at  Andreas  Peter  skulde 
sætte  almindelig  Statstjeneste  som  Maal  for  sin  Uddannelse,  og 
han  havde  valgt  Devisen:  „Patria  ubique".  I  Instruksen  for  Op- 
holdet i  Geneve  havde  Farbroderen  alvorlig  indskærpet  ham, 
hvilke  Opgaver  han  nu  skulde  løse:  „Hvad  jeg  ønsker  af  Dig, 
min  kære  Brodersøn,  og  hvad  jeg  ogsaa  trøster  mig  til  at  kunne 
haabe  af  dine  Tilbøjeligheder  og  dit  Temperament,  er  at  Du  skyr 
Lediggang  og  Syslen  med  Ting  som  Samfundet  ingen  Gavn  har 
af.  Du  har  valgt  Din  Lobebane  og  Din  Fremtidsgærning;  alt 
Dit  Arbejde  bør  sigte  til  at  gøre  Dig  fuldt  ud  skikket  dertil.  At 
behandle  Statssager  stiller  mange  Krav,  et  retskaffent  Hjærte  og 
en  hæderlig  Tankegang,  for  at  Du  ikke  skal  drive  Politik  som 
mange  gør  det  —  en  Svigens  og  Løgnens  Kunst,  uværdig  for  et 
Menneske,  fordærvelig  for  en  Kristen;  der  kræves  en  klar,  handle- 
kraftig og  modig  Aand,  for  ikke  at  sidde  fast  i  falske  Ideer  eller 
i  de  Snarer,  vore  Modstandere  sætter  ud  for  os,  for  ikke  at  løbe 
surr  i  sine  Handlinger,  ikke  at  lade  Pligter  og  Arbejder  hobe  sig 
op  om  én,  for  ikke  at  lade  sig  afskrække  af  Vanskeligheder  og 
den  Modstand,  man  møder.  Der  kræves  et  klogt,  oplyst  og  kor- 
rekt Omdømme,  for  ikke  at  forraade  hvad  Du  skal  skjule  eller 
fortie,  for  at  trænge  til  Bunds  i  det.  Du  skal  have  at  vide.  Og 
for  at  føre  sine  Forsætter  igennem  kræves  der  Dannelse  og  Kund- 
skab, for  af  Fortiden  og  af  hvad  der  sker  i  det  fjærne  at  kunne 
udlede  og  erkende,  hvad  man  bør  gøre  i  Nuet  og  i  Fremtiden. 
Sysselsættelsen  med  Politik  kræver  endvidere  et  stort  Kendskab 
til  de  Herskendes  Interesser  og  til  Midlerne  til  at  fremme  disse, 

Og  man  tvinges  kort  sagt  (thi  jeg  vil  ikke  gentage  Regler  og  Be- 
tragtninger som  alle  kender)  til  den  yderste  Flid,  til  den  Kunst 
at  overtale  Mennesker  og  forbinde  deres  Interesser  med  det  For- 
maal  mod  hvilket  man  ønsker  at  lede  dem.  Du  ser,  min  kære 
Brodersøn,  at  her  er  saare  meget  hvormed  Du  rigeligt  kan  ud- 
fylde Din  Ungdoms  lykkelige  Aar."^) 

I  Efteraaret  1754,  da  Joachim  Bechtold  snart  skulde  forlade 
Gottingen,  kom  Spørgsmaalet  frem  om  begge  Brødrenes  frem- 
tidige Ansættelse.  Rimeligvis  i  Utryghed  overfor  Miinchhausen 
tænkte  Andreas  Gottlieb  Bernstorff  sig  Muligheden  af  at  lade 
baade  Joachim  Bechtold  og  Andreas  Peter  gaa  i  fremmed  Stats- 
tjeneste,  Joachim  Bechtold  saa  længe  indtil  han  skulde  afløse- 
Faderen  paa  Gartow,  Andreas  Peter  eventuelt  for  stedse.  Venner 
af  Familien  gjorde  imidlertid  gældende,  at  begge  Grene  af  Slægten 
ikke  burde  forlade  Hannover;  Bedstefaderens  berømte  Navn  bandt 
Familien  til  Landet,  ikke  mindre  end  Hensynet  til,  at  saa  store 
Slægtsgodser  laa  der.  Andreas  Gottlieb  bøjede  sig  for  disse 
Grunde,  og  da  han  henvendte  sig  i  Hannover,  svarede  Ministrene 
meget  imødekommende;  Joachim  Bechtold  blev  som  tidligere 
nævnt  straks  ansat,  og  samtidig  spurgte  man,  om  ikke  ogsaa 
den  yngre  Søn  ønskede  at  gaa  samme  Vej.  Faderen  meddelte 
Andreas  Peter  disse  Udtalelser  og  spurgte  ham  ligesom  tidligere 
i  Gottingen  om,  hvorledes  han  tænkte  sig  sin  Fremtid.  Andreas 
Peter  svarede,  at  han  aldeles  lagde  denne  i  sin  Faders  Haand, 
men  „flere  Grunde  bragte  ham  dog  til  at  foretrække  enhver  anden 
Tjeneste  fremfor  den  der  skulde  synes  at  være  den  behageligste, 
fordi  det  var  Fædrelandets".-) 

I  de  første  Maaneder  af  1755  udspandt  der  sig  derefter  et 
Brevskifte  om  Andreas  Peters  Fremtid  mellem  hans  Fader  og 
Onkel;  Johan  Hartvig  Ernst  Bernstorff  tilbød  at  skaffe  ham  ind 
i  dansk  Tjeneste,  og  efter  at  have  overlagt  Sagen  nøje  med  sin 
Hustru,  der  altid  havde  svært  ved  at  bestemme  sig  i  en  saa 
alvorlig  Sag,  tog  Andreas  Gottlieb  imod  Tilbudet.  I  et  Brev  fra 
Marts  eller  April  1755  traf  Sønnen  derefter  sit  endelige  Valg. 
Paa  Faderens  Spørgsmaal,  om  han  foretrak  Hannover  eller  Dan- 
mark, svarede  Andreas  Peter,  at  han  ganske  vist  fandt,  at  Re- 
geringen i  Hannover  var  retfærdig  og  mild  og  fortjente  enhver 
Ros,  men  alligevel  foretrak  han  Danmark,  der  foruden  de  samme 

Fordele  nød  godt  af  sin  Herskers  Nærværelse;  thi  dette  var 
langt  mere  fordelagtigt  for  en  pligtopfyldende  Statstjener.  Des- 
uden kunde  man  ikke  være  vis  paa,  at  Regeringen  i  Hannover 
ikke  skiftede  Karakter;  en  Konge,  der  var  fremmed  for  sit  Land, 
kunde  alt  for  let  forandre  Grundsætninger,  og  kunde  overhovedet 
ikke  elske  det  paa  samme  Maade  som  hvis  han  boede  der  til 
Stadighed.  Derfor  vilde  han  foretrække  at  gaa  i  dansk  Tjeneste, 
hvorved  han  tillige  opnaaede  at  komme  under  sin  Onkels  Vejled- 
ning. Endelig  var  han  opfyldt  af  Beundring  for  Kong  Frede- 
rik V's  store  og  gode  Egenskaber. 

Andreas  Peter  udtalte  her  nøjagtig  de  samme  Tanker  som 
tre  og  tyve  Aar  tidligere  havde  bevæget  hans  Onkel,  da  han 
traadte  i  dansk  Tjeneste.  Traditionens  Krav  var  sket  Fyldest  og- 
saa  i  denne  Henseende. 

Hermed  var  Sagen  afgjort,  og  den  10.  Maj  1754  meddelte 
Andreas  Gottlieb  sin  Broder  det.  „Med  Bøn  til  Gud  om,  at  han 
i  et  og  alt  vil  lede  og  oplyse  os,  overlader  vi  dette  haabefulde 
Barn  til  Din  Omsorg  og  Varetægt.     Amen." 

Sikkert  uden  Vanskelighed  opnaaede  Johan  Hartvig  Ernst 
Bernstorff,  at  Andreas  Peter  under  27.  Juni  1755  blev  udnævnt  til 
kongelig  dansk  Kammerjunker,  det  samme  Begyndelsestrin  paa  den 
danske  Embeds-  og  Rangstige  som  han  selv  i  sin  Tid  havde  be- 
traadt.  Man  vilde  i  Kobenhavn  af  Elskværdighed  udstede  Kammer- 
junkerpatentet  gratis,  men  det  er  betegnende  for  Bernstorffernes 
Optræden  i  slige  Tilfælde,  at  ingen  af  dem  vilde  modtage  denne 
Begunstigelse,  og  Andreas  Gottlieb  betalte  Patentet  med  242  Daler. 
Andreas  Gottlieb  takkede  derefter  alle  „der  havde  tjent  som  Red- 
skaber til  denne  Lykke",  og  han  beredte  sig  til  at  sende  Takke- 
skrivelser til  Kong  Frederik  og  Adam  Gottlob  Moltke  eller  hvem 
andre  Broderen  maatte  ønske. 

Ogsaa  Andreas  Peter  blev  glad.  „Det  er  Deres  Værk,  kære 
Onkel,  at  jeg  er  indtraadt  i  den  Tjeneste  som  jeg  attraaede;  det 
er  mig  en  uudsigelig  Glæde,  at  det  er  Dem,  jeg  skylder  at  mine 
Ønsker  er  opfyldte.  Jeg  føler  al  den  Tilfredshed  der  ligger  i  at 
tjene  en  saa  stor  og  saa  elskelig  Konge  som  Kongen  af  Danmark, 
og  jeg  er  lykkelig,  naar  jeg  tænker  paa,  at  jeg  skal  tjene  under 
Deres  Øjne",  skrev  han  til  sin  Onkel,  og  i  lignende  Udtryk  tak- 
kede   han    sin   Fader,    fordi   denne    havde   spurgt  om  hans  Ønske 


380  REJSEPLANER. 

Og  taget  Hensyn  dertil.    „Nu  tilhører  Andreas  Peter  ikke  længere 
mig  alene,    nu  er  han  ogsaa  Din  Søn,    kære  Broder",    skrev  An- 
dreas Gottlieb   kort   efter  Afgørelsen    til   sin  Broder.     „Vor  Søn" 
kaldte  Faderen  ham  fra  nu  af  ofte.     „Min  Ven  og  min  Søn"   hed 
han   tidt  i   Onkelens   Breve,    og  over  disse   er  der  fra   nu  af  en 
forventningsfuld  Inderlighed.    I  endnu  højere  Grad  end  hidtil  drøf- 
tede Brødrene  med  hinanden  alt  hvad  der  vedrørte  Andreas  Peter. 
Andreas   Gottlieb    lod    i  Reglen   Broderen   tage   den  endelige   Be- 
stemmelse.    Det  gjaldt  ogsaa  om,  hvorhen  og  hvorlænge  Andreas 
Peter  skulde  gaa  paa  Rejser  naar  han  efter  Aarets  Udløb  forlod 
Geneve.     Faderen  vilde  afkorte   Rejsetiden  og  bl.  a.  indskrænke 
Italiensrejsen  til  Norditalien;  han  ansaa  en  længere  Rejse  for  unyttig 
og  skræmmedes   af  Udgifterne.')     I   det  hele  klagede  han  stærkt 
over  de   mange   Penge,   Andreas   Peter  kostede   ham;    han    rejste 
for  dyrt   og   havde   ikke  Ævne  til    „som  salig  Keyssler  i  sin  Tid 
at   knappe   af  paa  Drikkepengene",    men    vilde   slaa   stort  paa  og 
nægtede    sig   ikke    hvad    han    fik  'Lyst  til.    Johan    Hartvig  Ernst 
saa    anderledes   paa  dette  Spørgsmaal,    han   ønskede,    at  Andreas 
Peter  skulde  se  sig  saa  meget  som  muligt  om  i  Verden,  og  tilbød 
at   tage  en  Del   af  Udgifterne  paa  sig,    men  dette  vilde  Broderen 
dog  ikke  tage  imod;   naar  det  kom  til  Stykket,  kunde  han  allige- 
vel bedre  end  den  forgældede  Statsminister  bære  denne  ekstraordi- 
nære Udgift.-)    Andreas  Peter  fik  da  Lov  til  at  gaa  lige  saa  syd- 
ligt  i  Italien   som   de  to  Ældre  i  sin  Tid  havde  gjort;    fra  Italien 
skulde    han    ligeledes    følge   deres   Vej   gennem   Østrig,   Tyskland, 
Frankrig,  England  og  Holland.     Kun  forbeholdt  Andreas  Gottlieb 
sig   at   afkorte  Rejsens  Varighed   efter  Andreas  Peters  „Økonomi 
og   sin    egen    Pung".     Truslen    om    en    Afkortelse    blev    det    Da- 
moklessværd  hvormed  der  skræmmedes,  hver  Gang  Andreas  Peter 
paa   en   eller  anden  Maade   havde  ekstravageret.     Det  kunde  for 
saa  vidt   nok  gøres  Behov,   som   der  i  Geneve  foregik  en  Foran- 
dring  med  Andreas  Peter   i  Henseende   til   hans  Omsorg   for  sin 
Person.')     Hidtil    havde    han   ikke   interesseret   sig  meget   for  sit 
Ydre;    nu   begyndte   han   at   lægge  overmaade  stor  Vægt  paa  sine 
Klæder.  Den  megen  Selskabelighed,  skrev  han  undskyldende  til  sin 
Fader,  nødvendiggjorde  Anskaffelsen  af  flere  ny  og  kostbare  Dragter; 
i  Geneve  lod  han  sig  sy  en  af  ensfarvet  Klæde  og  en  af  Fløjl,  det 
sidste   forskrevet   fra  Lyon,    og   i  Turin   købte  han  atter  kostbare 

broderede  Klæder.  Med  hans  Ydre  foregik  der  i  øvrigt  den  For- 
andring, at  han,  der  i  Gottingen  havde  maattet  bære  almindelig 
lang  Paryk,  kort  før  Afrejsen  derfra  atter  havde  begyndt  at  lade  sit 
Haar  vokse  og  fra  nu  af  kun  bar  Halvparyk  med  „overkæmmet 
Toupet  og  Sidehaar",  hvad  der  efter  hans  eget  Sigende  aldeles  for- 
andrede hans  Udseende.  Han  havde  herved  ligesom  Onkelen  an- 
taget den  sidste  franske  Mode,  hvorefter  Frisuren  var  gjort  lavere 
og  mindre;  man  anvendte  sit  eget  Haar  saa  meget  som  muligt, 
det  redtes  tilbage  fra  Panden  og  sattes  op  i  lette  Bukler  over  Issen 
og  ved  Tindingerne.  Haarpisk  af  naturligt  Haar  var  Andreas  Peter 
vistnok  ikke  naaet  til  endnu,  Baghaaret  gemtes  i  en  Haarpung 
ombunden  med  fine  Baand.  Hertil  saa  vel  som  til  Haarpung  og 
selve  Parykken  brugtes  der  adskillige  Penge,  og  Andreas  Peter 
sparede  ej  heller  paa  jævnlig  Fornyelse  af  Pragtkaarden,  de  hvide 
Silkestrømper  eller  Prydknapperne  paa  sin  Dragt.  Udgifterne  ved 
Opholdet  i  Geneve  løb  op  til  over  2000  Daler,  og  det  fandt  An- 
dreas Gottlieb  var  alt  for  meget;  under  de  følgende  Rejser  var 
han  stadig  paa  Nakken  af  Sønnen,  naar  denne  anskaffede  for 
pragtfulde  Dragter,  tog  for  dyrt  Logis,  eller  uden  Tilladelse  flottede 
sig  med  at  antage  en  ekstra  Tjener  ved  Siden  af  Friedrich.  Johan 
Hartvig  Ernst  Bernstorff  prøvede  da  at  tage  Brodersønnen  i  For- 
svar, og  henviste  til,  at  han  jo  dog  var  i  kongelig  Tjeneste  og  der- 
for maatte  fyldestgøre  visse  Krav  som  ikke  stilledes  til  dem  da 
de  i  sin  Tid  rejste  med  Keyssler;  men  Andreas  Gottlieb  gav  ikke 
Køb.  „Er  en  ung  Kammerjunker  uden  Gage  absolut  nødt  til  at 
tage  Værelser  som  en  regerende  Fyrste  har  anset  for  passende 
for  sig?  Er  der  ikke  en  Mellemting  mellem  dette  alt  for  meget 
og  alt  for  lidt?"  skrev  han  i  slige  Tilfælde  til  Broderen.')  Han 
var  øjensynlig  bange  for.  at  Sønnen  skulde  slægte  Onkelen  paa  i 
dette  Kapitel,  og  vilde  have  ham  til  at  holde  Orden  i  sine  Regn- 
skaber og  sætte  Tæring  efter  Næring.  Det  fremkaldte  adskillige 
skrappe  faderlige  Breve,  men  Resultatet  blev  godt.  Der  kom 
Orden  og  Regelmæssighed  i  Andreas  Peters  Pengesager,  og  han 
fulgte  i  sin  Økonomi  mere  sin  Faders  end  Onkelens  Eksempel. 
Før  italiensrejsen  skrev  Johan  Hartvig  Ernst  Bernstorff  en 
ny  Vejledning  for  sin  Brodersøn;  han  forklarede  ham,  hvad  han 
skulde  søge  i  Italien,  gav  ham  Besked  om  Landets  politiske  Stil- 
ling,  og  om   hvad  der  var  at  lægge  Mærke  til  hvert  enkelt  Sted. 

Han  lagde  Rejseruten  og  bestemte,  hvor  lang  Tid  der  skulde  an- 
vendes paa  hver  By;  han  karakteriserede  Fyrster,  Ministre  og 
fremmede  Diplomater,  og  føjede  til  sine  Anbefalingsbreve  Under- 
retning om  Adressaternes  Karakter  og  Væsen,  og  Raad  om  hvor- 
ledes hver  enkelt  skulde  behandles.  De  moralske  Betragtninger 
ledsagedes  af  praktiske  Vink.^)  Sammenholder  man  denne  Instruks 
med  den  tilsvarende  for  Opholdet  i  Geneve  og  med  en  endnu 
udførligere  for  den  sidste  Rejse  til  Frankrig  og  England,  faar  man 
et  samlet  Indtryk  af,  hvorledes  Johan  Hartvig  Ernst  Bernstorff 
ønsker  at  en  ung  udmærket  Statsmandslærling  skal  være,  og  et 
godt  Indblik  i  hans  menneskelige  og  politiske  Idealer. 

Nu  som  tidligere  gik  Formaningerne  til  Brodersønnen  først 
og  sidst  ud  paa,  at  han  skulde  bevare  sin  Religion  og  sin  Moral. 
Rejsen  til  Italien  frembød  store  Farer;  Raceblandingen,  den  stolte 
Fortid  og  den  daadløse  Nutid  havde  frembragt  „et  Folk  der  var 
aandfuldt  og  opfindsomt,  skabt  for  Kunst  og  vel  ogsaa  for  Viden- 
skab, saa  vidt  Overtroen  og  Undertrykkelsen  af  dets  aandelige 
Frihed  tillod  dette",  og  blandt  Italienerne  vilde  Andreas  Peter 
træffe  „ophøjede  Aander,  brave  og  faste  Karakterer".  Men  „i 
Almindelighed  var  Folket  fejgt,  dovent  og  frivolt,  fordærvet  i 
Principper  og  i  Sæder" ;  den  dannede  Italiener  var  Atheist,  Menig- 
mand fordummet  og  af  Pavekirken  næsten  gjort  til  Afgudsdyrkere. 
„Det  intetsigende  og  bedragerske  gælder  i  Italien  for  Dygtighed 
og  Klogskab,  de  mest  forbryderske  Udsvævelser  og  Nydelser  be- 
tragtes knap  som  Smaasynder,  den  elendigste  Sanger  er  mere 
anset  end  Lovgiveren  eller  den  som  skal  vaage  over  Lovenes 
Efterfølgelse."  Jo  længere  man  kom  mod  Syd,  desto  værre  vilde 
det  blive,  men  Johan  Hartvig  Ernst  haabede  inderlig,  at  hans 
Brodersøns  „rene  Tro  og  mandige  Dyd"  ikke  vilde  lide  Skade. 
,Jeg  tror  endog,  at  intet  i  den  Grad  bestyrker  i  Sandhed  og  Dyd, 
som  at  se,  hvor  langt  Mennesker  kan  forvilde  sig  naar  de  kom- 
mer paa  Afveje,  og  dette  er  en  af  de  første  Frugter  som  jeg 
lover  mig  af  Din  Rejse." 

Andreas  Peter  Bernstorff  kom  til  at  rejse  under  ualmindelig 
gunstige  Forhold.  Hans  F^der  indskærpede  ham  uafbrudt  Tak- 
nemmelighed derfor,  og  sammenlignede  hans  Vilkaar  med  dem 
hvorunder  de  fleste  andre  unge  Adelsmænd  rejste,  og  med  de 
langt   mindre  gode  hvorunder  i  sin  Tid  han  selv  og  Johan  Hart- 

vig  Ernst  Bernstorff  havde  rejst  med  Keyssler.  Han  rejste  som 
„homme  fait",  som  „homme  en  service",  og  havde  Adgang  hvor 
andre  maatte  staa  udenfor.  Onkelens  Anbefalingsbreve  og  det 
Navn  som  han  bar,  „der  var  gjort  berømt  af  hans  agtværdige 
Oldefader",  aabnede  alle  Døre  for  ham.  Overalt  vilde  han  træffe 
Onkelens  fornemme  Venner;  hvad  kunde  han  ikke  faa  at  se  og 
lære!  Andreas  Peter  var  visselig  stolt  deraf,  men  han  følte  sig 
dog  noget  tynget  af  det  store  Ansvar  som  Onkelen  og  Faderen 
utrættelig  lagde  paa  ham.  „Hvilken  Skam,  hvilke  Selvbebrejdelser, 
hvilke  Samvittighedsnag  vil  Du  ikke  føle,  hvis  Du  ikke  drager  al 
mulig  Fordel  af  Din  Rejse!"') 

Foruden  almindelig  Opfordring  til  at  undgaa  Spil,  Drik  og 
andet  lastefuldt  Levned  fik  Andreas  Peter  enkelte  mere  specielle 
Formaninger  med  paa  Vejen.  Han  skulde  være  yderst  forsigtig 
i  sine  Udtalelser;  han  maatte  ikke  indlade  sig  i  Diskussion  om 
Religion  med  nogen,  og  ikke  gøre  Nar  af  de  religiøse  Forvildelser 
som  han  vilde  faa  at  se.  Han  maatte  ikke  dadle  noget  som  helst; 
„Du  bør  nøjes  med  at  bevare  Tavsheden  overfor  hvad  du  mis- 
billiger!" Men  først  og  fremmest  maatte  han  ikke  tale  om  Politik. 
Før  Italiensrejsen  indskærpede  Onkelen  ham  dette;  da  han  ikke 
tog  sig  i  Agt,  fornyedes  Advarslen  i  den  skarpeste  Form  før  hans 
anden  Rejse.  Den  politiske  Stilling  i  Europa  var  meget  kritisk 
lige  før  Udbruddet  af  den  preussiske  Syvaarskrig,  og  Danmark 
vilde  for  enhver  Pris  holde  sig  neutralt.  Johan  Hartvig  Ernst 
Bernstorff  vidste  af  Erfaring,  hvor  nøje  der  vogtedes  paa  enhver 
Fremmeds  Ord  og  Handlinger;  han  kendte  sin  Brodersøns  stærke 
engelsk-hannoveranske  Sympathier,  og  han  ønskede  ikke,  at  de 
stedlige  Diplomater  skulde  kunne  rapportere  Udtalelser  der  kunde 
muliggøre  Tilbageslutning  til  hans  egen  Mening.  „Saa  længe  som 
Du  er  i  Italien,  skal  Du  kun  optræde  som  Dansk,"  skrev  han 
derfor  til  Andreas  Peter.  „Bevar  blot  i  Dit  Hjærte  de  Følelser 
for  Dit  Fædreland  og  Din  Konge  som  Du  skylder  dem,  men 
læg  dem  ikke  for  Dagen;  vær  neutral.  Jeg  sender  Dig  i  den  Hen- 
sigt Breve  til  Ministre  af  de  forskellige  Partier.  Overlad  politiske 
Stridigheder  til  dem  der  er  nødte  til  at  føre  dem,  og  nyd  Du  Vel- 
signelsen ved  den  Fred  som  Din  Herre  har  forstaaet  at  bevare 
for  sine  Undersaatter." 

Andreas  Peter  skulde  ogsaa  være  meget   forsigtig  med   Ud- 

talelser  i  Breve;  Brevsikkerheden  var  ringe,  og  han  havde  intet 
Chiffer  til  sin  Raadighed.  Han  maatte  aldrig  kritisere  Forholdene 
der  hvor  han  i  Øjeblikket  befandt  sig;  bag  efter  kunde  han  skrive 
derom,  dog  uden  Satire  og  uden  at  glemme,  „hvad  man  skylder 
dem  hvem  Himlen  har  hævet  over  andre  Mennesker".  Baade 
Faderen  og  Onkelen  forlangte  regelmæssige  Breve  fra  Rejsen; 
Faderen  vilde  have  et  Brev  om  Ugen,  Farbroderen  vilde  nok 
nøjes  med  et  om  Maaneden,  men  Brevene  skulde  være  udførlige 
og  indholdsrige.  Portoen  var  dyr,  og  Andreas  Gottlieb  skændte 
hvis  alle  fire  Kvartsider  ikke  var  fuldtskrevne.  „Du  skal  fylde 
dem  fra  øverst  til  nederst;  Du  kan  ikke  mangle  Stof;  hvis  Du 
ikke  har  noget  vigtigt  at  fortælle  mig,  saa  underhold  mig  om, 
hvordan  Du  har  det,  om  Du  lægger  Dig  ud  eller  bliver  mager,  om 
hvad  Du  interesserer  Dig  for  eller  morer  Dig  med,  om  hvorledes 
Du  inddeler  Din  Tid,  om  hvad  Selskab,  Ønsker  og  Planer  Du 
har  o.  s.  v.;  saa  længe  min  Søn  fortjener  sin  Faders  Kærlighed, 
synes  disse  saakaldte  Bagateller  mig  mere  interessante  end  hele 
Resten."^) 

,Jeg  indtræder  nu  i  en  ny  Løbebane.  Hidtil  har  Studiet  af 
Bøger  og  Videnskaber  været  mit  Hovedformaal;  nu  skal  Studiet 
af  Mennesker  og  Lande  være  det."  Disse  Ord,  som  Andreas 
Peter  skrev  til  sin  Fader  kort  før  sin  Afrejse  fra  Geneve,  ramte 
Kærnepunktet  i  hans  „to  Fædres"  Ønsker.^)  Det  samme  var 
Grundtanken  i  Onkelens  Instruks,  der  tillige  viser,  hvorledes  en 
højt  dannet  Mand  i  det  18.  Aarhundredes  Midte  opfattede  den 
Italiensrejse  som  Slægt  efter  Slægt  i  Aarhundreder  har  betragtet 
som  et  betydningsfuldt  Dannelsesmiddel. 

Nutiden  vil  ikke  være  i  Tvivl  om,  hvorfor  den  drages  mod 
Italien;  saa  godt  som  alle  søger  Fortidsminder  og  Kunst,  historisk 
og  æsthetisk  Opdragelse;  Interessen  for  det  moderne  italienske 
Samfund  træder  i  Reglen  i  Skygge  herfor.  Saaledes  var  det  ikke 
for  Bernstorfferne.  „Studiet  af  Italien  som  Skueplads  for  den 
verdslige  Histories  største  og  berømteste  Begivenheder  bør  kun 
være  Dig  en  Morskab",  skrev  Johan  Hartvig  Ernst  Bernstorff  til 
sin  Brodersøn.  „Det  er  behageligt  at  se  disse  Steder,  berømte 
ved  mærkelige  Begivenheder,  og  ved  Synet  danne  sig  en  klarere 
Forestilling  om,  hvad  der  er  sagt  om  dem  af  disse  store  For- 
fattere, der  var  vor  Lyst  og  Glæde  medens  vi  var  unge,  og  som 

•endnu  er  det  i  en  ældre  Alder  naar  vi  har  Tid  til  atter  at  læse 
dem.  Det  er  en  forstandig  og  ædel  Fornøjelse,  men  heller  ikke 
mere.  Nytten  derved  er  kun  ringe,  og  selv  om  jeg  ønsker,  at 
Efterforskning  af  Oldtidsminder  skal  udgøre  en  Del  af  Dine  For- 
nøjelser, saa  vilde  jeg  være  meget  ked  af,  om  de  skulde  tage  for 
meget  af  Din  Tid,  som  Du  kunde  anvende  endnu  bedre." 

Var  det  da  Kunsten,  Johan  Hartvig  Ernst  Bernstorff  tænkte 
paa?  Ja,  han  mente  nok,  at  baade  Malerkunsten,  Skulpturen  og 
Arkitekturen  med  Rette  kunde  kræve  mere  Tid.  Nyttehensynet 
og  Tanken  paa  Forholdene  i  Danmark  kom  her  stærkt  frem  i  hans 
Betragtninger.  „Kunsten  udgør  en  Stats  Prydelser,  og  selv  om 
en  Mand,  der  alene  forstaar  sig  paa  Kunst,  kun  er  en  Person  af 
underordnet  Nytte,  saa  er  det  ikke  desto  mindre  hensigtsmæssigt 
at  erhværve  sig  Smag  for  og  Idé  om  Kunst,  og  at  forstaa  sig  til- 
strækkelig derpaa  til  at  kunne  skelne  det  gode  fra  det  slette  eller 
fra  det  middelmaadige.  Læg  Dig,  kære  Brodersøn,  noget  der- 
efter; jeg  beder  Dig  saa  meget  mere  derom,  som  Smagen  hos 
Kongen  og  hos  enkelte  andre,  som  han  anvender  til  at  styre  sit 
Rige,  gaar  i  denne  Retning,  skønt  med  Maadehold.  Det  vil  for 
Dig  være  et  forsvarligt  Middel  til  at  behage,  ja  endog  gavne  dem, 
naar  Du  ved  tilstrækkelig  om  disse  Ting  til  at  underholde  dem 
med  Smag  og  Forstand,  og  til  at  kunne  hjælpe  med  til,  at  mulige 
Foretagender  bliver  vel  ledede.  Fortjeneste  og  Geni  opmuntrede, 
og  de  Penge,  som  Kongen  eventuelt  vil  anvende,  benyttede  til 
deres  virkelige  Bestemmelse,  det  vil  sige  til  at  forøge  hans  Under- 
saatters  Kundskaber."  Men  for  at  Andreas  Peter  kunde  studere 
Kunst  paa  rette  Maade,  gav  Onkelen  ham  en  Forklaring  om,  hvad 
god  Kunst  var.  „Jeg  behøver  ikke  at  sige  Dig,  at  Efterligning  af 
den  skønne  Natur  og  af  de  Regler,  som  den  giver  os,  er  den 
gode  Smag,  og  at  Kunstværkerne  er  mere  eller  mindre  fuldkomne, 
eftersom  de  nærmer  sig  til  Naturen  eller  gør  den  bedre,  og  at 
enhver  fremmed  eller  overflødig  Prydelse  er  en  Fejl.  Du  kender 
allerede  Sandheden  af  dette  Princip,  og  Du  vil  fuldkommen  over- 
bevise Dig  derom,  naar  Du  ser  de  berømte  Kunstneres  Værker, 
som  deres  og  vort  Aarhundrede  har  anerkendt  for  at  være  For- 
billeder i   Kunsten." 

Slige  Kunstværker  vilde  han  faa  at  se  fremfor  alt  i  Firenze  og 
Rom,  og  jo  mere  hans  Beundring  vaktes  for  disse  Værker,  desto 

mere  kunde  han  være  overbevist  om  „at  have  erhværvet  den 
Skelneævne  som  en  Rejsende  kan  betragte  som  en  af  Belønnin- 
gerne for  sin  Møje  og  Udgift". 

Men  heller  ikke  Kunststudiet  var  det  egentlige  Maal.  „Husk 
dog  stedse,  min  kære  Brodersøn,  at  det  første  Formaal  med 
Din  Rejse  til  Italien  er  at  lære  Landet  at  kende  politisk,  det 
vil  sige  at  skaffe  Dig  Besked  om  Indbyggernes  Tankegang, 
om  den  Maade  hvorpaa  det  styres,  om  de  forskellige  Staters 
Styrke,  og  om  den  Handel  og  Industri  der  vedblivende  beriger 
Landet."  Derfor  skulde  Andreas  Peter  søge  Forbindelse  med  de 
regerende  Kredse  og  ved  Samtaler  med  Embedsmænd  og  frem- 
mede Diplomater  udfinde  deres  „Principper  og  Geni";  han  skulde 
ligesom  Onkelen  i  sin  Tid  købe  Bøger  og  Pjecer,  de  nyeste  Kort 
og  Hærlister,  Billeder  af  Fyrster  og  Ministre  og  Planer  af  Fæst- 
ninger; han  skulde  opsøge  de  berømteste  Lærde  i  hver  By,  og 
lægge  særlig  Vægt  paa  at  lære  Handelsforholdene  i  Havnebyerne 
at  kende,  saa  vel  som  de  Vilkaar  hvorunder  Industrien  arbejdede. 
Først  og  fremmest  skulde  han  udvide  sine  egne  Kundskaber,  men 
Onkelen  vilde  ogsaa  nyde  godt  deraf;  han  paalagde  Andreas  Peter 
at  gøre  store  Indkøb  af  Bøger,  Lovsamlinger,  Kobberstik,  Kort 
og  Medailler  til  ham.^) 


VI. 

,Jeg  glæder  mig  ved  Tanken  om  at  kunne  gaa  i  Deres  Spor,, 
kære  Fader,  at  kunne  se  hvad  De  har  set,  og  lære  ved  det  som 
De  har  undersøgt",  skrev  Andreas  Peter  ved  Afrejsen.^)  Keysslers- 
Rejsebeskrivelse,  som  han  stadig  benyttede,  opfriskede  Mindet  om 
hvad  han  i  sin  Barndom  havde  hørt  om  sin  Faders  og  Onkels 
Rejser.  Han  syntes  at  genfinde  dem  overalt  hvor  han  kom  frem. 
Alt  var  lagt  til  Rette  for  ham;  Onkelen  havde  forudset  alt,  be- 
dømt Forhold  og  Personer  for  ham. 

Rejseruten  gennem  Italien  lignede  i  Hovedsagen  den,  hans 
Fader  og  Onkel  i  sin  Tid  havde  fulgt.^)  Sidst  i  September  forlod 
han  Geneve,  tog  over  Mont  Genis  til  Turin;  han  var  ivrig  sys- 
selsat med  at  forbedre  og  modernisere  Keysslers  Oplysninger, 
og  iagttog  med  levende  Interesse  de  fremmedartede  Forhold;  lige- 

som  Onkelen  begyndte  han  at  føre  en  Rejsedagbog,  der  desto- 
værre  synes  tabt.  I  Turin  blev  han  en  halvanden  Maaned,  tog 
derfra  over  Genua  til  Søs  til  Lucca,  og  over  Livorno  og  Pisa  til 
Firenze.  Her  opholdt  han  sig  i  et  Par  Maaneder,  forsinket  ved  et 
hæftigt  Anfald  af  Mæslinger,  og  kom  saa  den  19.  Februar  over  Siena 
til  Rom.  Den  hellige  Stad  fængslede  ham  til  forst  i  Maj;  men 
i  Mellemtiden  anvendte  han  fjorten  Dage  paa  en  Udflugt  til  Napoli. 
Vejen  Nord  paa  lagde  han  over  Bologna,  Parma  og  Milano,  hvor 
han  atter  laa  syg,  denne  Gang  af  Koldfeber;  midt  i  Juni  forlod 
han  Milano  og  besøgte  en  Mængde  Byer  i  Lombardiet  og  Vene- 
tien.  Sidst  i  Maaneden  tog  han  fra  Venezia  over  Triest  til  Wien, 
hvortil  han  ankom  den  3.  Juli.  Italiensrejsen  havde  varet  knap 
ni  Maaneder,  nøjagtig  den  samme  Tid  som  de  to  Ældre  i  sin  Tid 
havde  anvendt  derpaa.  Talrige  Breve  til  Gartow  og  København 
og  til  Gottingervenner  viser  det  Udbytte,  han  havde  af  Rejsen. 

De  Udtryk  af  Begejstring  over  Italiens  Natur,  over  Himlens 
og  Havets  Skønhed,  over  Landskabets  Linjer,  ■  Solnedgangenes 
Farver,  alt  dette,  der  sjælden  savnes  i  Breve  fra  den  der  i  vore 
Dage  har  staaet  paa  Højderne  over  Firenze,  paa  Monte  Pincio,  i 
Bjærgene  omkring  Campagnen  eller  ved  Napolis  Golf,  vil  man 
forgæves  søge  i  Andreas  Peter  Bernstorffs  Breve.  Umiddelbar 
Naturglæde  fik  endnu  ikke  Udtryk  i  hans  Mund,  saa  lidt  som  i 
Brevene  fra  hans  Fader  og  Onkel.  Naar  han  i  Gottingen  havde 
glædet  sig  over  de  grønne  Marker,  bedækkede  med  Kvæg  eller 
vrimlende  af  Høstfolk,  var  det  ikke  Skønhedsfølelsen,  men  Tak- 
nemmelighed mod  Gud  for  „de  Tusind  opfyldte  Ønsker"  der  be- 
sjælede ham.')  Det  var  ikke  æsthetiske  Stemningsudbrud  der 
fremkaldtes,  da  han  for  første  Gang  passerede  Alpepasserne;  det 
var  nøgterne  Overvejelser  om  Vanskeligheder  ved  Vej-  og  Fæst- 
ningsanlæg. Ved  de  store  Floder  i  Italien  tænkte  han  paa  Skibs- 
fart og  Brobygning;  i  Vinbjærgene  saa  han  ikke,  hvor  skønt 
Druerne  stod  til  Løv  og  Fjældsider,  men  spurgte  kun  om,  hvad 
Vinen  kostede.  Havet,  som  han  første  Gang  i  sit  Liv  stod  over- 
for i  Genua,  bevægede  ham  ikke.  Om  Naturen  i  Toscana  har 
han  ikke  et  Ord;  Campagnens  Øde  viser  ham,  hvor  slet  Paven 
regerer;  om  Roms  Skønhed  taler  han  i  Udtryk  der  lader  for- 
mode, at  han  tænker  paa  Bygninger  og  Mindesmærker;  Cam- 
paniens  og  Lombardiets  Frugtbarhed  betinger  i   hans  Øjne  disse 

Egnes  Skønhed.  Kun  Vesuv  betager  ham  stærkt.  Han  ser  Vul- 
kanen i  Udbrud,  Flammerne  staar  højt  og  Stenene  slynges  i  Vejret; 
han  forfærdes,  og  tror  et  Øjeblik  at  han  er  i  en  anden  Verden. 
„Visselig  dette  Bjærg  yder  den  mest  maleriske  Udsigt  af  Verden, 
og  det  saa  meget  mere  som  man  ikke  kan  forestille  sig  noget 
mere  øde  og  mere  gyseligt."^)  Men  saa  vældigt  et  Natursyn  maa 
der  til  for  at  bevæge  ham;  der  gik  endnu  adskillige  Aar  før  han 
blev  paavirket  af  den  klopstock-stolbergske  Kreds's  Naturfølelse 
og  kunde  sværme  i  Nordsællands  Skove. 

Heller  ikke  det  maleriske  i  det  italienske  Folkeliv  fængsler 
ham;  hans  Syn  er  praktisk  og. ukunstnerisk.  Han  ser  paa  Folkene 
udelukkende  fra  et  nationaløkonomisk  Synspunkt,  men  i  den  Hen- 
seende har  han  sine  Øjne  godt  med  sig  og  spørger  overalt  efter 
Aarsager.  Han  iagttager,  hvor  udpinte  af  Skattetryk,  hvor  sløve 
og  ligeglade  Bønderne  i  Savoyen  er;  det  er  Regeringens  Skyld, 
Kongen  tænker  kun  paa  Øjeblikkets  Fordel;  Landet  er  stedse  ud- 
sat for  Krigsfare;  han  ved  ikke,  hvor  længe  han  er  dets  Herre, 
det  gælder  da  om  at  benytte  Tiden.  I  Lucca  herskede  lignende 
elendige  Bondeforhold;  „Bønderne  dér  var  endnu  mere  Slaver 
end  de  Livegne  i  Tyskland";  de  havde  ingen  personlig  Ejendom. 
Andreas  Peter  mente,  at  sligt  umuliggjorde  alt  Fremskridt,  og  be- 
greb ikke,  at  Landet  paa  denne  Vis  ikke  gik  fuldstændig  til  Grunde. 
Lignende  slette  Landboforhold  saa  han  i  Pavestaten;  det  formindskede 
hans  Glæde  ved  at  nærme  sig  Rom  at  se  det  udyrkede,  næsten  af- 
folkede Land.  „Den  Tanke  forlod  mig  ikke,  at  en  svunden  Stor- 
hed nu  kun  kan  være  til  Byrde."-) 

Andreas  Peter  fulgte  nøje  Onkelens  Befaling  om  overalt  at 
studere  Forfatning  og  Næringsliv.  I  Genua  anstillede  han  vidt- 
løftige Undersøgelser;  han  forhørte  Konsulerne  paa  Stedet  og  ind- 
fødte Købmænd  om  Havne-  og  Toldforhold,  om  Byens  Indu- 
stri, Ind-  og  Udførsel  og  hele  Tilstand,  og  sendte  sin  Onkel 
en  forstandig  lille  Afhandling  derom;  om  Luccas  og  Livornos 
Handel  skaffede  han  sig  ogsaa  nøje  Besked;  de  forskellige  dan- 
ske Konsuler  dernede  var  ham  efter  Onkelens  Anmodning  be- 
hjælpelige, men  hans  Lyst  til  at  sende  udførlige  Rapporter  hjem 
var  dog  ikke  stor.  Tiden  løb  fra  ham;  Beretningen  om  Genuas 
Handel  blev  først  færdig  da  han  kom  til  Wien^),  og  trods 
Onkelens  Spørgsmaal  kom  der  ikke  flere.     Det  samme  gjaldt  de 


BREVSKRIVNING    OG    SELSKABSLIV.  389 

politiske  Forhold;  spredte  Bemærkninger  i  Brevene  viser,  at  han 
skaffede  sig  god  Besked  om  Enevælden  i  Kongeriget  Sardinien, 
om  Adelsherredømmet  i  Lucca,  om  det  østrigske  Statholderherre- 
dømme i  Toscana  og  i  Lombardiet,  samt  om  Paveregeringen  i  Kirke- 
staten, men  han  fortalte  kun  lidt  derom  i  Brevene.  Hans  Onkel 
var  ikke  tilfreds  dermed.  „Jeg  havde",  skrev  han  til  Andreas 
Peter  da  denne  havde  fuldendt  Italiensrejsen,  „i  det  Brev,  jeg 
skrev  til  Dig  ved  Din  Afrejse  fra  Geneve,  anbefalet  Dig  at  lære 
Menneskene  og  Staternes  Interesser  at  kende,  men  dette  synes 
ikke  at  have  vakt  Din  Interesse  i  synderlig  Grad,  i  det  mindste 
er  jeg  berettiget  til  at  formode  dette  efter  den  Smule,  Du  har 
sagt  mig  derom  i  de  korte  og  overfladiske  Breve  som  jeg  har 
faaet  siden  Din  Afrejse  fra  Genua."  Andreas  Peter  undskyldte  sig 
med,  at  han  havde  været  bange  for  at  tale  som  en  Begynder  til 
en  Mand  der  i  saa  mange  Henseender  var  ham  overlegen  og  langt 
bedre  underrettet;  han  havde  alligevel,  paastod  han,  lagt  sig  meget 
derefter.')  Han  havde  ganske  sikkert  Ret  heri,  men  Hoved- 
aarsagen  var,  at  han  i  disse  Aar  meget  nødig  skrev  Breve.  Han 
maatte  stadig  høre  Bebrejdelser  derfor  af  sin  Fader,  der  skændte 
kraftig  paa  ham,  fordi  han  forsømte  denne  Pligt  overfor  ham 
selv  og  Onkelen.  Det  var  en  Rest  af  den  Uorden  og  Ligeglad- 
hed, der  havde  været  hos  ham  som  Dreng;  efterhaanden  fortog 
den  sig  imidlertid,  og  han  var,  da  Rejseaarene  var  til  Ende,  en  lige 
saa  ivrig  Brevskriver  som  Onkelen  og  Faderen.  Under  Rejsen 
optog  de  ny  Indtryk  og  Selskabslivet  ham  alt  for  stærkt.  „Jeg 
finder  en  overordentlig  stor  Glæde  i  at  opsøge  Mennesker  med 
Aand  og  underholde  mig  med  dem.  Kærlighed  til  Selskabslivet 
udgør  en  stor  Del  af  mit  Væsen.  Jeg  holder  af  elskværdige  Men- 
nesker og  jeg  knytter  mig  gærne  til  dem",  sagde  han  selv.')  I 
Geneve  havde  han  faaet  en  lille  Forsmag;  paa  Italiensrejsen  gled 
han  ind  i  det  Selskabsliv  hvortil  hans  Stand  og  Fremtid  henviste 
ham.  Han  havde  de  nødvendige  Forudsætninger  hertil,  idet  han 
ikke  blot  talte  flydende  Fransk,  men  ogsaa  i  Geneve  havde  lært 
sig  Italiensk,  som  han  fandt  var  et  herligt  Sprog,  Tusinde  Gange 
rigere  end  Fransk;  han  glædede  sig  over  den  italienske  Litteratur, 
og  fandt  at  Tasso  stod  over  de  fleste  andre  Digtere.") 

Onkelens    Anbefalingsbreve    var    stilede    baade    til    italienske 
Ministre    og    højadelige    italienske    Familier   og    lil    de    fremmede 

Diplomater  i  de  forskellige  Byer;  de  allerfleste  var  Venner  og 
Bekendte  fra  Pariseraarene.  Straks  i  Turin  fandt  Andreas  Peter 
venlig  Modtagelse  hos  Kong  Carl  Emmanuels  indflydelsesrigeste 
Minister  Marquisen  af  San-Germano  og  hos  den  livlige  og  elskvær- 
dige franske  Gesandt  Marquis  de  Chauvelin.^)  Især  Chauvelin  tog 
sig  meget  af  Andreas  Peter,  og  denne  var  henrykt  over  hans 
Elskværdighed  og  aandfulde  Livlighed;  det  var  den  første  Type 
paa  Ludvig  XV's  Hofmænd,  han  traf.  Ogsaa  i  hver  af  de  føl- 
gende Byer  fik  Andreas  Peter  et  Indtryk  af  Livet  i  de  italienske 
Selskabskredse  og  i  de  fremmede  Diplomaters  Verden.  I  borger- 
lige italienske  Huse  kom  han  derimod  slet  ikke;  det  borgerlige 
Element  indskrænkede  sig  her  vistnok  til  den  danske  Konsul  i 
Lucca  Hr.  Barteis  og  en  højst  flygtig  Omgang  i  Rom  med  de 
danske  Malere  Wiedewelt  og  Mandelberg. 

I  Turin,  Firenze  og  Rom  færdedes  Andreas  Peter  mest  blandt 
Diplomaterne;  i  de  mindre  Byer  lærte  han  den  indenlandske  Adel  at 
kende.  Han  satte  den  ikke  højt;  der  var  ikke  en  eneste  Italiener, 
hos  hvem  han  fandt  Egenskaber  der  indbød  til  at  slutte  Ven- 
skab, skrev  han  til  en  af  sine  Venner.-)  Han  satte  Pris  paa  den 
udsøgte  Høflighed  hvormed  Adelen  modtog  enhver  Fremmed, 
men  nogen  Dygtighed  fandt  han  ikke  hos  dem.  I  Norditalien 
fandt  han  Spor  af  tysk  Kultur,  der  var  fulgt  med  det  østrigske 
Herredømme,  og  Adelen  levede  paa  en  stor  Fod,  men  i  fuldstæn- 
dig Lediggang;  Spil  var  det  eneste  hvormed  de  fik  Tiden  til 
at  gaa. 

Heller  ikke  de  fyrstelige  Personer,  for  hvem  han  blev  fore- 
stillet, gjorde  noget  betydeligt  Indtryk  paa  ham.  I  Turin  kom  han 
første  Gang  i  sit  Liv  til  Hove  og  havde  flere  Gange  Lejlighed 
til  at  være  sammen  med  Kronprinsen  og  ledsage  ham  paa  Jag- 
ten; det  morede  ham,  men  ellers  var  Hoffet  stift  og  kedeligt. 
Det  neapolitanske  Kongepar  saa  han  kun  ved  en  Audiens  i  Ca- 
serta;  de  smaa  Hoffer  i  Modena  og  Parma  interesserede  ham  kun 
for  saa  vidt  der  var  en  eller  anden  Prinsesse  dér  som  kendte 
hans  Onkel. 

Firenze  og  Rom  gav  størst  Udbytte,  og  særlig  Firenze  min- 
dedes Andreas  Peter  med  Glæde. ^)  Han  kom  dertil  sammen  med 
en  ung  Genfer  Calandrini,  med  hvem  han,  dog  uden  sin  Faders 
og  Onkels  Vidende,   foretog  hele  Italiensrejsen,  og  i  Firenze   traf 


FIRENZE.  391 

han  tillige  sammen  med  en  hel  Del  Genferbekendte,  mest  for- 
nemme unge  Englændere,  der  var  paa  Hjemrejsen  fra  Rom.  „I 
Firenze  skal  Studiet  af  Kunsten  være  Din  Hovedopgave",  havde 
Johan  Hartvig  Ernst  Bernstorff  indskærpet  ham,  men  det  turde 
være  tvivlsomt,  om  det  blev  Tilfældet;  „den  berømte  Oktogon", 
Michelangelos  Skulpturer,  Raphaels,  Correggios  og  Albanos  Male- 
rier, som  Onkelen  havde  henledt  hans  Opmærksomhed  paa,  synes 
lige  saa  vel  som  Palazzo  vecchios  og  Santa  Maria  del  Fiores 
Storhed,  Skattene  i  Uffizierne  og  i  Pitti  at  være  passerede  forbi 
hans  Øjne  som  et  dødt  Kundskabsstof.  Efter  at  Frants  Stephan 
af  Lothringen,  Maria  Theresias  Mand,  i  1737  havde  overtaget 
Hertugdømmet  Toscana,  betød  Firenze  politisk  slet  intet;  der  var 
i  disse  Aar  intet  Hof,  et  Regentskab  styrede  Landet.  Den  mate- 
rielle Udvikling  var  i  Tilbagegang,  og  noget  lignende  gjaldt  paa 
det  aandelige  Omraade.  Det  var  da  Selskabslivet  der  tiltrak  den 
Fremmede. 

Andreas  Peter  gled  straks  ind  i  en  Selskabelighed  hvis  Midt- 
punkt var  de  stedlige  Diplomater;  „Casa  Mannetti"  ved  Ponte  di 
Trinitå  var  Samlingsstedet  for  den  brogede  Skare  af  unge  Adelige 
fra  alle  Europas  Lande  og  for  Lærde  og  Kunstnere  som  drog 
igennem  Firenze;  her  boede  den  engelske  Gesandt  Sir  Horace 
Mann  saa  tæt  ved  Arno,  at  man,  som  hans  berømte  Ven  Horace 
Walpole  sagde,  fra  hans  Vinduer  kunde  fiske  i  Floden.  Mann, 
der  tilbragte  det  meste  af  sit  Liv  i  Italien,  interesserede  sig  mere 
for  Kunst,  aandfuld  Konversation  og  Brevskrivning  end  for  Poli- 
tik. Aand  og  Intelligens  herskede  i  dette  gæstfri  Hjem,  hvor  An- 
dreas Peter  Bernstorff  blev  saare  vel  modtaget.  Da  han  laa  syg 
af  Mæslinger,  besøgte  Sir  Horace  ham  daglig  og  tog  sig  paa  det 
bedste  af  ham,  da  der  hverken  var  dansk  Konsul  eller  Gesandt  i 
Firenze.  Fra  dette  ansete  Hus  gik  Vejen  til  de  bedste  florentiske 
Huse,  der  den  Gang  ikke  som  nu  var  strængt  lukkede  for  Udlæn- 
dinge, og  Andreas  Peter  lærte  det  festlige  florentinske  Liv  at  kende. 
Da  det  var  ved  Vintertid,  deltog  han  vel  ikke  i  de  pragtfulde  Op- 
tog og  Lege  i  Cascinerne  eller  i  Væddeløbene  paa  Piazza  Santa 
Maria  Novella,  hvis  brogede  Folkeliv  afbildes  paa  de  gamle  Bille- 
der i  Forbindelsesgangen  mellem  Uffizierne  og  Pitti.  Men  han 
var  med  til  lange  Køreture  som  Kavaller  for  unge  Florentinerinder 
og  opvartede  dem  ved  Hjemkomsten,  mens  Vognene  holdt  i  lange 

Rader  paa  Dompladsen,  med  Is  og  KafFe  fra  Café  Bottegone.  Han 
færdedes  i  Theater  og  Opera  med  Byens  jeunesse  dorée  og  del- 
tog i  Baller  og  Maskerader  i  Paladsernes  pragtfulde  Renais- 
sancesale. 

Af  Andreas  Peters  Breve  til  hans  Venner  ser  vi,  i  hvor  høj 
Grad  dette  fremmedartede  Liv  har  moret  ham;  Brevene  til  hans 
Fader  og  Onkel  viser  derimod  hans  Kritik  deraf.  Han  traf  i 
Firenze  Typer  paa  den  italienske  Ungdom  som  Onkelen  havde 
advaret  ham  for,  dem  som  han  kaldte  „de  florentinske  Skøn- 
aander  par  excellence".  De  spillede  en  Hovedrolle  i  Selskabs- 
livet, slog  om  sig  med  æsthenske  og  litterære  Tirader,  og  ser- 
verede i  Krogene  de  uanstændige  Sonnetter  og  Satirer  som  var 
det  højeste,  de  ævnede  at  skabe,  men  som  hørte  til  en  Genre 
der  altid  har  haft  god  Kurs  i  Firenze.  „Jeg  er  endnu  ikke  naaet 
til  at  goutere  disse  Skønaander",  skrev  Andreas  Peter  til  sin 
Fader,  „men  maaske  har  jeg  overhovedet  ikke  Ævne  til  at  for- 
staa  Mennesker  der  fjærner  enhver  Tanke  om  Indhold  fra  sig 
og  vil  være  Aandrighed  og  intet  andet." 

Med  større  Respekt  talte  Andreas  Peter  om  de  italienske  og 
udenlandske  Lærde,  han  traf  i  Sir  Horace  Manns  Hus.  Han 
glemte  ikke  Bøgerne  over  Fornøjelserne;  vi  kan  paa  hele  Rejsen 
følge  hans  Gang  til  Bibliothekerne;  saa  snart  han  opholdt  sig 
noget  længere  i  en  By,  søgte  han  at  skaffe  sig  Litteratur  om 
Stedet;  i  Italien  som  i  Geneve  savnede  han  tysk  Litteratur  og 
klagede  over,  at  i  det  hele  taget  den  nyeste  Litteratur  altid  mang- 
lede i  de  italienske  Bibliotheker. 

I  Firenze  havde  Andreas  Peter,  omgivet  af  engelske  Venner 
og  i  Sir  Horace  Manns  Hus,  halvvejs  følt  sig  paa  engelsk  Jord- 
bund, og  hans  Barndoms  Forkærlighed  for  England  havde  faaet 
ny  Næring.  I  Rom  indførtes  han  med  ét  Slag  i  den  franske  Ver- 
den, i  hvilken  hans  Onkel  havde  levet  sine  lykkeligste  Aar. 

Ved  Omgangen  med  Marquis  de  Chauvelin  i  Turin  havde 
han  faaet  et  Indtryk  af  den  højt  kultiverede  franske  Adel;  i  Rom 
traf  han  dens  ypperste  Hoved,  Onkelens  Ven,  Greven  af  Stain- 
ville,  den  senere  Hertug  af  Choiseul.^)  Siden  Stainvilles  og  Johan 
Hartvig  Ernst  Bernstorffs  fortrolige  Samvær  i  Paris  var  bleven 
afbrudt  ved  Bernstorffs  Afrejse,  var  der  foregaaet  store  Ting  med 
Stainville.    I  December  1750  havde  han  ægtet  sin  Forlovede  Louise 

Honorine  Crozåt  Duchåtel,  en  yndig  sekstenaarig  Pige;  hun  var 
ingen  blændende  Skønhed,  men  frisk  og  sød,  og  hun  begejstrede 
alle  ved  sin  indtagende  Elskværdighed,  sin  Forstand  og  sit  gode 
Hjærte.  „Hun  er  en  fuldendt  Type  paa  sit  Køn,  hun  ejer  mere 
bon  sens  og  mere  Dyd  end  næsten  noget  andet  menneskeligt 
Væsen."  „Det  er  kedeligt,  at  hun  er  en  Engel,  jeg  saa  hellere, 
at  hun  var  en  Kvinde,  men  hun  har  kun  Dyder,  ikke  én  Svag- 
hed, ikke  én  Fejl."  Saaledes  lød  Samtidiges  Dom  om  hende.  Stain- 
ville  var  hende  ikke  tro,  men  behandlede  hende  i  øvrigt  med 
Ømhed  og  Respekt;  hun  tilbad  ham  trods  alle  hans  Fejl,  og  for- 
øgede med  sin  udsøgte  Personlighed  den  Tiltrækning  som  han 
udøvede  paa  alle. 

Snart  efter  indtraadte  den  Vending  i  hans  Liv,  at  han  blev 
forsonet  med  Madame  de  Pompadour  og  ved  hendes  Gunst  fort 
ind  paa  en  glimrende  Løbebane.  Det  første  Skridt  var  en  Am- 
bassade til  Rom.  Da  Andreas  Peter  i  Slutningen  af  Februar  1756 
overrakte  Anbefalingsbrevet  fra  sin  Onkel,  havde  Stainville  alle- 
rede i  et  Aars  Tid  resideret  i  Palazzo  Cesarini,  omgivet  af  al  den 
Luksus  som  han  selv  og  hans  Forgænger  havde  ophobet  inden 
for  Gesandtskabspalæets  Mure.  Han  havde  imponeret  Rom  ved 
det  pompøseste  Indtog  som  nogen  Gesandt  i  Aartier  havde  holdt; 
han  havde  givet  straalende  Fester  for  Roms  Adel  og  Gesandterne 
ved  den  hellige  Stol;  snart  overlegent  brutalt,  snart  snildt  og 
smigrende  havde  han  udkæmpet  Etikettestridigheder  og  reelle 
politiske  Kampe  med  Paven.  Alt  i  Rom  drejede  sig  om  ham,  og 
han  naaede  sit  Formaal,  at  der  skulde  staa  et  saadant  Ry  om 
hans  Navn,  at  det  kunde  spørges  helt  til  Versailles,  hvor  glimrende 
han  repræsenterede  Ludvig  XV. 

Han  tog  imod  den  unge  tyske  Junker  med  aabne  Arme,  og 
hans  Brev  til  Bernstorff  i  København  viser  hans  Glæde  over  at 
kunne  fornøje  sin  gamle  Ven  ved  at  være  hans  Brodersøn  til 
Nytte.  Han  syntes  øjensynlig  godt  om  Andreas  Peter,  han  spaaede 
Onkelen  al  mulig  Glæde  af  ham  i  Fremtiden.  „Hans  Udseende 
og  Holdning  er  meget  god;  han  har  Aand  og  en  elskværdig  Ka- 
rakter; jeg  kan  kun  sige  alt  muligt  godt  om  hans  Kundskaber. 
Opdragelse  og  kloge  Opførsel;  han  har  haft  Udbytte  af  sine  Stu- 
dier, og  man  ser,  at  der  intet  er  sparet  paa  hans  Opdragelse."    I 

saadanne  Ord  skildrede  Stainville  Andreas  Peter;  det  er  en  af  de 
faa  Domme,  vi  har  om  denne  i  disse  Aar. 

I  Stainvilles  Palæ  blev  BernstorfP  daglig  Gæst  under  hele 
sit  Romerophold,  og  Gesandten  indførte  ham  overalt.  Det  romerske 
Selskabsliv  bød  paa  faa  Nydelser;  Tonen  hos  de  italienske  Fami- 
lier var  stiv;  „tavs  og  trykket"  sad  man  der,  skrev  Andreas  Peter, 
og  han  søgte  næppe  dertil  mere  end  nødvendigt  „for  at  studere 
Forskellen  i  Karakterer".  Han  ledsagede  hellere  Grevinden,  af 
hvis  Elskværdighed  og  Ynde  ogsaa  han  fortrylledes,  paa  hendes 
daglige  Køreture,  til  Opera  i  Gesandtskabets  Loge,  eller  var  sam- 
men med  hende  Tilskuer  til  Hestevæddeløbet  ned  ad  Corsoen 
eller  det  øvrige  brogede  Karnevalsliv.  Hver  Aften  spiste  han  i 
Palazzo  Cesarini  og  traf  der  i  Grevindens  Salon  et  udsøgt  Sel- 
skab, der  saa  vidt  muligt  erstattede  hende  og  hendes  Mand  Salon- 
livet i  Paris.  Her  samledes  alt  hvad  Rom  rummede  af  berømte 
og  fremragende  Mænd.  Hos  Stainvilles  mødtes  Kardinaler  og  pave- 
lige Dignitarer  og  højadelige  Romere  med  Kunstnere  og  Lærde. 
Stainville  udfoldede  alt  sit  Vid,  og  hans  knap  attenaarige  Hustru 
repræsenterede  med  uforlignelig  Ynde.  „Naar  man  var  samlet  i 
denne  Salon,  saa  var  Konversationen  henrivende,  man  berørte 
alle  Spørgsmaal,  de  mest  interessante  og  de  mest  hverdagslige, 
hver  ydede  sit  og  bidrog  til  Fornøjelsen  og  Adspredelsen;  man 
fortalte  Nyheder  fra  Rom  og  fra  Frankrig." 

Choiseul  var  Sammenkomsternes  Sjæl.  „Aldrig",  sagde  en  ung 
tysk  Baron  Gleichen,  der  samtidig  med  Bernstorff  var  Gæst  der, 
„har  jeg  kendt  en  Mand,  der  som  han  har  forstaaet  at  sprede 
Glæde  og  Tilfredshed  blandt  sine  Omgivelser.  Naar  han  traadte 
ind  i  en  Salon,  saa  rodede  han  i  sine  Lommer  og  syntes  at  drage 
en  uudtømmelig  Fylde  af  Spøg  og  Munterhed  op  deraf."  „Aaret 
1756  har  været  det  lykkeligste  i  mit  Liv;  det  overvældede  mig  i 
en  Alder  af  to  og  tyve  Aar  med  alle  Italiens  og  Paris'  Nydelser. 
Jeg  levede  i  Rom,  i  de  skønne  Kunsters  Skød,  hos  Mr.  de  Choi- 
seul, intimt  optaget  i  et  Selskab  hvis  Tillokkelser  stod  højere  end 
alt  det  mest  udsøgte  i  denne  Henseende,  som  jeg  senere  har  truf- 
fet i  Paris",  sagde  den  samme  senere.') 

Andreas  Peter  udtrykte  sig  køligere,  hans  Begejstring  var 
ringere,  selv  om  han  befandt  sig  saare  vel  og  syntes  udmærket 
godt  om  sin  Vært  og  Værtinde,  og  skønt  han  var  glad  ved  under 

saa  fortræffelige  Vilkaar  at  kunne  tilfredsstille  sit  levende  Ønske 
om  „at  opdage  Mennesker  med  Aand  og  underholde  sig  med  dem". 
Men  han  mindedes  sit  engelske  Selskab  i  Firenze  og  gav  det 
Fortrinet.  Han  lagde  ikke  Skjul  derpaa  overfor  sine  romerske 
Bekendte;  to  Gange,  medens  han  var  i  Rom,  fandt  Stainville  sig 
foranlediget  til  at  lade  hans  Onkel  vide,  at  Andreas  Peter  holdt 
meget  af  Englænderne,  men  kun  lidt  af  Franskmændene.  ,Jeg 
forudser,  at  han  nok  kan  skifte  Anskuelse  naar  han  lærer  begge 
Parter  bedre  at  kende,  og  jeg  har  raadet  ham  til  at  se  en  Nation 
ordentlig  an,  før  han  dommer  den.  og  til  at  høre  Deres  Mening 
om  vor." 

Den  lette  franske  Salonkonversation  har  maaske  ikke  altid 
tilfredsstillet  Andreas  Peter,  der  øjensynlig  helst  søgte  Belæring 
ved  Samtale,  men  han  traf  dog  i  Selskabet  adskillige,  han  havde 
stort  Udbytte  af.  En  livlig  og  belæst  Diplomat,  Malteserordenens 
Afsending  ved  den  hellige  Stol,  Comthuren  Solar  tog  sig  meget 
af  ham,  og  han  færdedes  meget  sammen  med  nogle  ældre  Viden- 
skabsmænd og  Kunstnere,  der  boede  eller  havde  fast  Tilhold  i 
Gesandtskabspalæet. 

To  af  Frankrigs  litterære  Storheder  besøgte  den  Gang  Stain- 
ville; den  ene  var  den  berømte  Rejsende  og  Lærde  La  Conda- 
mine,  der  for  første  Gang  besøgte  Italien.  Han  var  en  stor  Sær- 
ling; stokdøv  og  latterlig  nysgærrig  bragte  han  sig  stadig  i  komi- 
ske Situationer  ved  at  snuse  rundt  i  Sager  og  Breve  der  ikke 
vedkom  ham.  „Det  er  et  mærkeligt  Geni",  sagde  Andreas  Peter 
om  ham,  „livlig  og  urolig,  fuld  af  Lyst  til  at  disputere  for  at 
glimre  med  sin  Aand,  og  overalt  parat  til  at  sige  Besynderlig- 
heder."') La  Condamine  gav  sig  i  Snak  med  alle  og  krammede 
sin  Lærdom  ud  for  enhver,  saa  Andreas  Peter  kunde  rigtig  suge 
Visdom  af  hans  Læber.  Paa  lignende  Maade  nød  han  godt  af 
den  anden  berømte  Gæst,  Arkæologen  Barthélemy.  der  studerede 
Antiken  og  samlede  Stof  til  filosofiske  og  kunsthistoriske  Breve 
fra  Italien.  Han  gav  Besked  om  Roms  Kunst  og  Fortidslevninger; 
utrættelig  støvede  han  rundt  hele  Dagen  for  at  se  og  gøre  Ind- 
køb. Madame  de  Stainville  havde  faaet  Lyst  til  at  følge  ham,  og 
det  er  sandsynligt,  at  Andreas  Peter  gjorde  dem  Selskab.  Thi 
ogsaa  han  anvendte  i  Rom  det  meste  af  sin  Tid  paa  „at  konsta- 
tere Rigtigheden   af  de  Ting  som  han   havde  læst",  som  han  ud- 

trykte  sig.')  Hertil  fik  han  Hjælp  af  Barthélemy,  af  en  bekendt 
Antikvar  Bracci,  og  af  den  berømte  franske  Maler  Greuze, 
der  ogsaa  var  stadig  Gæst  i  Stainvilles  Hus.  De  Samlinger, 
til  hvilke  Stainville  ikke  kunde  skaffe  Adgang,  aabnede  en 
af  Johan  Ernst  Bernstorffs  litterære  Venner,  Monsignore  Emaldi, 
for  ham.  Fra  om  Morgenen  Kl.  9  til  Mørkets  Frembrud  færde- 
des han  efter  sit  eget  Sigende  rundt  i  Rom;  han  saa  paa  Oldtids- 
ruiner,  paa  Kirker,  paa  middelalderlige  og  paa  moderne  Palad- 
ser, Maleri  og  Skulptur.  Han  anstrængte  sig  for  at  skelne  og  faa 
Overblik  ved  at  sammenligne  de  forskellige  Stilarter  og  de  skif- 
tende Tiders  Kunst.  Her  som  tidligere  gjorde  han  store  Indkøb 
til  sig  selv  og  sin  Onkel;  fra  Napoli  og  Civita  vecchia  ligesom 
fra  Genua  og  Lucca  afsendte  han  store  Kasser  til  Danmark  med 
Bøger,  Kort,  Portrætter  og  Medailler.  Hvor  han  ikke  straks 
kunde  faa  de  Kobbere  af  berømte  Personer  eller  de  Kopier  eller 
Afbildninger  af  Kunstgenstande  som  Onkelen  udtrykkelig  havde 
forlangt,  lod  han  dem  udføre  fra  ny  af;  længe  efter  hans  Afrejse 
maatte  de  danske  Konsuler  besørge  hans  Bestillinger  sendte  til 
Danmark. 

Rom  gjorde  mere  Indtryk  paa  ham  end  det  øvrige  Italien; 
da  han  kom  tilbage  fra  Napoli,  som  han  slet  ikke  havde  syntes 
om,  betog  Roms  Skønhed  ham  paa  ny,  og  det  syntes  ham  at  være 
Skæbnens  Bestemmelse,  at  denne  By  altid  paa  et  eller  andet 
Punkt  skulde  være  alle  andre  Steder  overlegen.  „Ingen  By  i 
Verden  naar  den  blot  tilnærmelsesvis  i  ydre  Pragt;  Øjet  ser  sig 
ikke  mæt",  sagde  han  senere  om  Rom.-)  Han  kunde  føle  „en 
hidtil  ukendt  og  for  ham  selv  forunderlig  Glæde"  ved  at  se  et 
af  Raphaels  Mesterværker.  Han  kunde  beklage,  at  den  moderne 
Kunst  var  i  Forfald  sammenlignet  med  tidligere  Tiders.  „Alt  har 
sin  Tid;  naar  Kunsterne  gaar  tilbage  i  et  Land,  saa  gaar  de  fremad 
i  et  andet,  det  trøster  mig."  Men  hans  Opfattelse  er  ganske 
uhistorisk.  „Nu  er  jeg  midt  iblandt  de  kostelige  Oldstidslevnin- 
ger  og  den  moderne  Kunsts  Mesterværker.  Jeg  finder  dem  lige 
skønne.  Jeg  nærer  ingen  Begejstring  for  de  forbigangne  Aarhun- 
dreder,  og  jeg  fatter  ingen  anden  Fuldkommenhed  end  den  nær- 
værende og  virkelige  Skønhed.  Intet  er  mig  ligegyldigere  end  at 
kende  det  Aar  i  hvilket  en  smuk  Statue  er  bleven  til." 

Overgangen    fra   en   saadan   Betragtning   til    en    saglig   Kritik 

var  ikke  vanskelig,  og  Andreas  Peters  Studier  af  Arkitekturens 
Theori  i  Gottingen  og  Geneve  kom  ham  her  til  Hjælp.  Da  han 
stod  overfor  Peterskirken  i  Rom,  beundrede  han  ikke,  men 
kritiserede.  Intet  overraskede  ham;  det  gik  som  da  han  første 
Gang  havde  set  det  glimrende  Hof  i  Dresden.  „Mit  store  Kend- 
skab til  Rejsebeskrivelser  og  Levnedsskildringer  berøvede  næsten 
alle  Situationer,  hvori  jeg  blev  stedt,  den  med  Uerfarenheden  for- 
bundne Nyhed",  sagde  han  selv  siden  derom. ^)  Ved  Peterskirken 
fæstede  han  straks  Blikket  paa,  „at  Facaden  slet  ikke  svarede 
til  den  majestætiske  Skønhed  over  Resten  af  Bygningen",  og  han 
ankede  over,  at  man  fra  Peterspladsen  næsten  ikke  kunde  se 
Kuppelen.  „Det  er  en  Fejl  som  Arkitekten  har  begaaet  ved  at 
fjærne  sig  fra  Michel  Angelos  Plan." 

Onkelen  havde  forudsagt  ham,  at  han  vilde  faa  Brug  for  sin 
Viden  om  Kunst  i  dansk  Tjeneste.  Det  gik  i  Opfyldelse  for  han 
anede  det;  da  han  kom  til  Rom,  laa  der  en  Kasse  med  Tegnin- 
ger til  ham  fra  København,  som  han  skulde  forelægge  italienske 
Arkitekter.-)  Det  var  Udkast  til  en  Videreførelse  af  den  store 
Frederikskirke,  hvormed  Frederik  V  vilde  smykke  det  nyan- 
lagte Amalienborgkvarter  i  København.  Flere  danske  og  fremmede 
Kunstnere  havde  givet  Tegninger,  senest  Franskmanden  Jardin, 
der  anbefalet  af  Johan  Hartvig  Ernst  Bernstorffs  Venner  i  Paris 
var  kommen  til  Kobenhavn  1754.  Et  Par  Sæt  Tegninger  af  ham 
skulde  før  den  endelige  Approbation  underkastes  udenlandske  Sag- 
kyndiges Dom.  Derfor  var  de  af  "Wasserschlebe  blevne  sendte  til 
den  unge  danske  Billedhugger  Wiedewelt,  der  med  kongelig  Under- 
støttelse studerede  i  Rom;  han  skulde  give  dem  til  Bernstorff,  og 
denne  skulde  sammen  med  Stainville,  hvem  Onkelen  havde  an- 
modet om  Bistand,  forelægge  dem  for  nogle  bekendte  italienske 
Arkitekter  og  for  det  franske  Akademi  i  Rom.  Da  Stainville  efter 
Karnevalstidens  Slutning  fik  Tid  til  at  se  paa  Tegningerne  sam- 
men med  Andreas  Peter,  blev  de  udstillede  i  en  Sal  i  det  fran- 
ske Akademi,  og  en  Række  Arkitekter  bedømte  den.  Andreas 
Peter  havde  ingen  Tillid  til  de  romerske  Kunstnere;  den  alminde- 
lige Mening  var,  skrev  han  til  sin  Onkel,  at  de  var  meget  tarve- 
lige, og  efter  de  Prøver,  han  havde  set  paa  deres  Arbejde,  mente 
han,  at  det  forholdt  sig  saaledes;  nogle  nyopførte  Bygninger  „nær- 
mede sig  virkelig  til   Gotiken,   og   den  gode  Smag  var  begravet 

under  en  Mængde  Prydelser".  Han  frygtede  for,  at  de  romerske 
Sagkyndige  mere  vilde  kritisere  end  virkelig  bedømme  Planerne, 
og  det  synes  at  have  slaaet  til.  Det  voldte  Vanskelighed  at  faa 
dem  til  at  give  en  skriftlig  Bedømmelse,  og  Stainville  meddelte 
Johan  Hartvig  Ernst,  at  begge  Jardins  Planer  efter  det  endelige 
Skøn  var  ubrugelige;  de  afveg  fra  alle  i  Rom  gældende  Regler 
og  var  daarlig  „imaginés".  Stainville  var  ked  af  dette  Resultat, 
men  vilde  dog  ikke  undlade  at  meddele  det,  for  at  Frederik  V 
ikke  skulde  anvende  de  store  Summer  til  ingen  Nytte.  Andreas 
Peter  var  ej  heller  begejstret  over  Planerne;  paa  hver  Side  af 
den  store  Kuppel,  som  rejste  sig  over  Midtskibet,  var  der  anbragt 
et  Taarn,  og  disse  to  Taarne  fandt  han  altfor  store  i  Forhold  til 
Kuplen,  især  da  Kirken  skulde  kunne  ses  fra  alle  Sider. 

Inden  dette  første  Hværv  i  dansk  Tjeneste  var  afsluttet,  havde 
Andreas  Peter  imidlertid  forladt  Rom.  Stadig  i  Følge  med  sin 
Genferven  Calandrini  tog  han  de  første  Dage  af  Maj  Nord  paa. 
Vejene  i  Italien  var  ikke  bedre  end  Nord  for  Alperne;  Andreas 
Peter  havde  købt  sig  en  Chaise  i  Rom,  men  før  han  naaede  Bo- 
logna, var  den  itu  og  maatte  repareres,  i  Milano  maatte  han  købe 
en  ny,  da  den  gamle  var  fuldstændig  ødelagt.  I  Lorobardiets  og 
Venetiens  Byer  levede  han  nogle  Uger  et  muntert  Liv  med  den 
stadig  festende  rige  Adel;  han  beundrede  det  skønne  Lands  Frugt- 
barhed, det  var  som  korte  man  i  en  stor  Have.  Venezia  og 
Festerne  dér  faldt  ikke  i  hans  Smag,  „Forstand,  Belæring,  Vid  og 
Dyd  er,  saa  vidt  jeg  har  set,  banlyste  fra  alle  de  Lejligheder  der 
er  bestemte  til  Fornøjelse  og  Underholdning.  Desuden  finder  de 
Fremmede  i  Venedig  saa  liden  Lejlighed  til  at  lære  Landets  Ind- 
byggere at  kende,  at  efter  mine  Tanker  ingen  Rejsende  har  Nytte 
af  at  opholde  sig  der  mere  end  fjorten  Dage." ') 

Han  selv  blev  der  knap  saa  lang  Tid;  i  en  lejet  Baad  sejlede 
han  i  halvandet  Døgn  over  Adriaterhavet  til  Triest;  faa  Dage 
senere  kom  han  til  Wien. 


VII. 

I   Wien   saa  Andreas  Peter   det   første   Glimt   af  europæisk 
Storpolitik.     Østrig  stod  i   en  verdenshistorisk  Krise;  det  var  en 

Magt  der  lige  var  sluppen  v.el  fra  sin  Undergang,  og  som  havde 
draget  sin  Fordel  af  sine  gamle  Fejl  og  sine  Fjenders  Eksempel 
for  at  genfødes  mere  straalende  og  mægtigere  end  nogensinde, 
sagde  Johan  Hartvig  Ernst  Bernstorff.  Den  1.  Maj  1756  havde 
Østrig  og  Frankrig  sluttet  Traktaten  i  Versailles  som  Modtræk 
mod  den  engelsk-preussiske  Westminstertraktat;  da  Andreas  Peter 
den  3.  Juli  kom  til  Wien,  ventedes  Krigens  Udbrud  hver  Dag; 
sidst  i  August  gjorde  Frederik  II  Indfald  i  Sachsen,  og  før  An- 
dreas Peter  den  1.  Oktober  forlod  Wien,  var  Syvaarskrigen  i 
fuld  Gang.  I  disse  Sommermaaneder  var  „alt  i  en  mærkelig  Be- 
vægelse. Alle  lige  til  Skoflikkerne  taler  om  Politik,  og  jeg  gad 
vide,  hvor  mange  Gange  om  Dagen  man  laver  om  paa  Europa", 
skrev  Andreas  Peter  til  Onkelen.^) 

Han  havde  god  Lejlighed  til  i  Wien  at  iagttage  alt  hvad  der 
overhovedet  kom  udenfor  Maria  Theresias  Kabinet  og  Diploma- 
ternes Raadslagninger;  den  danske  Gesandt  Grev  Bachoff  havde 
indført  ham  hos  de  fremmede  Diplomater;  flere  af  disse  var  gode 
Venner  af  hans  Onkel,  saaledes  den  sachsiske  Gesandt  Flemming 
og  den  hannoveranske  Steinberg.  Maria  Theresias  mægtige  Mini- 
ster Grev  Caunitz,  hendes  Overhofmarskal  Grev  Khevenhiiller 
og  flere  af  den  tyske  Hofadel  tog  sig  venligt  af  ham.  Han  havde 
en  halv  Snes  fornemme  Huse  hvori  han  kunde  færdes  frit  ud 
og  ind,  og  da  det  første  Ubehag  ved  at  stifte  ny  Bekendtskaber 
var  ovre,  befandt  han  sig  som  en  Fisk  i  Vandet.  I  den  første 
Tid  viste  han  sine  engelske  Sympathier  stærkere  end  det  under 
de  daværende  Forhold  var  klogt;  Grev  Bachoff  klagede  over,  at 
han  udelukkende  havde  omgaaedes  nogle  unge  Englændere,  som 
var  komne  sammen  med  ham  fra  Italien.  Først  efter  deres  Af- 
rejse kom  han  rigtig  i  Lag  med  det  wienske  Selskab,  men  fra  nu 
af  nød  han  ogsaa  i  fuldt  Maal  hvad  det  kunde  byde:  politiske 
Samtaler  og  almindelig  selskabelig  Underholdning,  Hoffester  i 
Schonbrunn,  Udflugter  til  Pressburg  og  til  Højadelens  Slotte, 
Wiens  Seværdigheder,  og  det  glimrende  Skuespil  af  Troppemasser 
der  droges  sammen  i  og  omkring  Hovedstaden. 

Desuden  hvilede  Andreas  Peter  rigtig  ud  i  Wien  efter  de 
sidste  Maaneders  Rejse.  Han  havde  ved  et  Brev  fra  sin  Onkel 
gjort  Bekendtskab  med  den  berømte  Rigshofraad  og  Rigsfriherre 
Heinrich  Christian  von  Senckenberg.     Det  var  en  af  Tysklands 

lærdeste  Jurister,  hvem  Johan  Hartvig  Ernst  Bernstorff  havde 
lært  at  kende  i  Frankfurt,  hvor  den  senckenbergske  Familie  spil- 
lede en  stor  Rolle.  Han  var  en  mærkelig  Pedant  med  det  særeste 
Væsen,  men  ivrig  efter  at  tale  og  lære  fra  sig.  Han  bad  Andreas 
Peter  ud  til  sig  paa  et  Landsted  i  Udkanten  af  Wien;  her  gen- 
nemgik de  en  fjorten  Dages  Brøndkur  sammen,  og  under  Spadsere- 
turen i  den  store  Have  holdt  Senckenberg  oplysende  og  belærende 
Foredrag.  Andreas  Peter  saa  gærne  bort  fra  hans  Særheder;  her 
var  en  Lejlighed  til  at  lære  som  han  ikke  lod  gaa  fra  sig.^) 

Hans  Fader  og  Onkel  var  meget  glade  ved  denne  Omgang; 
men  derimod  sattes  Andreas  Gottlieb  i  stor  Bevægelse,  da  han 
hørte,  at  Sønnen  havde  truffet  den  bekendte  den  Gang  fyrretyve- 
aarige  Grevinde  Charlotte  Sophie  von  Bentinck  i  Wien.  Hun 
var  en  født  Grevinde  af  Aldenburg,  et  Barnebarn  af  den  Grev 
Anton  af  Aldenburg  der  havde  været  med  til  at  indføre  Johan 
Hartvig  Ernst  Bernstorff  i  Danmark;  baade  denne  og  Andreas 
Gottlieb  havde  i  sin  Tid  truffet  hende  i  Holland.  Hun  var  bleven 
gift  med  en  Grev  Bentinck,  men  var  senere  skilt  fra  ham;  hun 
var  en  smuk,  aandfuld  og  begavet  Dame,  der  var  Veninde  med 
Maria  Theresia  og  andre  fyrstelige  Personer.  Hun  havde  ført  et 
omflakkende  æventyrligt  Liv,  under  hvilket  hun  ikke  havde  be- 
varet sit  Rygte  uplettet.  Da  hun  traf  Andreas  Peter,  tog  hun  sig 
venlig  af  ham,  bad  ham  til  sig,  og  indførte  ham  hvor  hun  kunde 
i  Wien.  Men  aldrig  saa  snart  hørte  Andreas  Gottlieb  dette,  før 
han  kom  fuldstændig  ud  af  Ligevægt;  hans  sædelige  Indignation 
og  Frygt  for  Sønnens  Dyd  gik  over  alle  Bredder.  Han  forbød 
Andreas  Peter  at  have  det  mindste  at  gøre  med  Grevinde  Ben- 
tinck. „Jeg  afskyr  denne  skamløse  Messalina,  der  har  en  dæmo- 
nisk Aand  og  en  djævelsk  Karakter;  hun  bør  i  Din  Person  se, 
at  unge  dydige  Mænd  afskyr  og  flyr  saadant  Selskab,  og  at  Køn- 
net kun  er  elskværdigt  i  Forhold  til  sin  Dyd."^) 

Andreas  Peter  blev  meget  forskrækket  over  denne  Voldsom- 
hed; han  erklærede,  at  ogsaa  han  selvfølgelig  afskyede  den  fæle 
Grevindes  Karakter  og  ikke  havde  i  Sinde  at  indlade  sig  nær- 
mere med  hende,  men  han  kunde  jo  paa  den  anden  Side  ikke 
være  uhøflig  mod  hende  naar  hun  var  elskværdig  mod  ham. 
Faderen  vedblev  dog  stadig  at  være  urolig,  og  var  glad  da  Søn- 
nen var  udenfor  den   farlige  Dames  Nærhed.     Afrejsen  fra  Wien 

fandt  Sted  først  i  Oktober;  Krigstummelen,  som  nu  fyldte  Bøh- 
men, forhindrede  en  Plan  om  et  længere  Besøg  i  Prag  og  ved  de 
østrigske  Lejre  i  Bøhmen  og  Mahren,  og  Andreas  Peter  maatte 
rejse  direkte  fra  Wien  til  Munchen.  Fra  nu  af  var  Rejsen  op  gen- 
nem Tyskland  en  fortsat  Kæde  af  Besøg  ved  Smaahofferne.  Det 
var  Onkelens  Ønske,  at  Andreas  Peter  skulde  have  et  Indtryk 
af  disse,  og  han  skaffede  ham  hvert  Sted  med  Lethed  Introduk- 
tion gennem  sine  Bekendte  blandt  Ministre  eller  Diplomater.  Her 
traadte  Andreas  Peter  ret  i  Onkelens  Fodspor,  og  overalt  hørte 
han  de  mest  smigrende  Udtalelser  om  ham;  hans  Statsmandsvisdom 
rostes  i  høje  Toner,  fyrstelige  Personer,  Ministre  og  Diplomater 
udtalte  deres  Beklagelse  over,  at  han  boede  saa  langt  af  Vejen, 
at  de  aldrig  havde  Lejlighed  til  at  nyde  godt  af  hans  uforlignelige 
Selskab. 

Fra  Munchen  rejste  Andreas  Peter  over  Regensburg,  hvor 
han  kun  hørte  tale  om  „Uorden  og  Uenighed  og  indbyrdes  Mis- 
forstaaelser,  der  gjorde  Rigsdagen  unyttig",  derfra  til  Bayreuth  og 
til  Gotha.  Her  udhvilede  han  en  fjorten  Dage  efter  Rejsens  Stra- 
badser hos  en  af  sin  Faders  og  Onkels  bedste  Venner,  Stats- 
minister von  Keller,  og  hans  hyggelige  Hustru;  over  Weimar 
naaede  han  Leipzig,  hvor  han  med  Glæde  gensaa  sine  gamle 
Venner;  efter  at  have  været  ved  Hove  og  hos  de  fornemste 
Ministre  tilbragte  han  nu  otte  Dage  i  jævne  borgerlige  Omgivel- 
ser. Derfra  besøgte  han  Dresden,  der  i  dette  Øjeblik  var  en 
erobret  By;  siden  Oktober  var  Frederik  II  Herre  dér  og  holdt 
Hof  i  det  bruhlske  Palæ;  Kong  August  og  Grev  Briihl  var  flyg- 
tede til  Warschau;  den  sachsiske  Dronning  og  øvrige  Slægt  levede 
i  halvt  Fangenskab  i  Dresden.  Johan  Hartvig  Ernst  fandt,  at  det 
var  overmaade  godt  for  Andreas  Peter  at  se  „et  Hof  der  er  til- 
intetgjort, ramt  af  de  Slag  der  ufravigelig  følger  efter  Luksus  og 
Blødagtighed".  „Intet  Syn  er  mere  lærerigt,  og  jeg  haaber,  at  Du 
aldrig  i  Dit  Liv  vil  glemme  det",  skrev  han  senere  til  ham.')  I 
Dresden  blev  Andreas  Peter  forestillet  for  den  ensomme  sach- 
siske Dronning,  hvorimod  han  ikke  Hk  Lejlighed  til  at  se  Frede- 
rik den  Store.  Fra  Dresden  rejste  Andreas  Peter  til  Berlin,  hvor 
han  tilbragte  Julen.  Her  saa  han  i  Modsætning  til  Dresden,  der 
vrimlede  af  Soldater,  „en  Lejr  hvorfra  Hæren  er  draget  ud". 
Han   blev   forestillet   for  den    kongelige    Familie,   indført   i   Byens 

Bernstorffernc  og  Danmark.     I.  *- ^ 


402  OPHOLD    I    HJEiMMET- 

fornemste  Huse  og  tog  et  hastigt  Overblik  over  Stadens  Mærke- 
ligheder. „Hoffet  er  høfligt  og  elskværdigt,  og  jeg  synes  i  det 
hele,  at  der  er  et  ret  stort  Antal  af  kloge  Folk  her."  „Kunsten 
er  her  dreven  til  et  Punkt  der  forbavser  mig,  og  jeg  tror,  at  man 
her  paa  forskellige  Omraader  staar  lige  saa  højt  som  det  skøn- 
neste i  andre  Lande."  Det  var  alt  hvad  Frygt  for  Brud  paa 
Brevhemmeligheden  tillod  ham  at  skrive  om  Frederik  den  Stores 
Hof  og  By  den  eneste  Gang  i  sit  Liv  da  han  var  Gæst  der.  Nu 
var  han  træt  af  Rejsen  og  længtes  hjemad.  Den  5.  Januar  1757 
kom  han  efter  halvfjerde  Aars  Fraværelse  tilbage  til  Gartow. 

Den  Kærlighed,  som  Andreas  Gottlieb  Bernstorff  og  hans 
Hustru  havde  skjult  saa  omhyggelig  for  deres  Børn  under  disses 
Opvækst,  brød  frem  med  umiddelbar  Styrke  da  Andreas  Peter 
efter  den  lange  Fraværelse  atter  kom  til  Hjemmet.*)  Forældrene 
vilde  ikke  slippe  ham  af  Syne  noget  Øjeblik;  de  overvældede 
ham  med  Kærlighed  og  Ømhed.  Han  havde  ikke  ventet  noget 
saadant,  og  kunde  aldrig  senere  uden  Bevægelse  tænke  paa  de 
lykkelige  Dage,  han  i  Januar  1757  tilbragte  paa  Gartow;  hans 
Forhold  til  Forældrene  forandredes  helt,  forekom  det  ham.  Han 
medbragte  fra  Børneaarene  en  ubestemt  Følelse  af,  at  Forældrene 
mere  var  misfornøjede  med  ham  end  de  egentlig  holdt  af  ham; 
den  idelige  strænge  Tale  om  Pligt  og  Ansvar  havde  ført  ham  paa 
Vildspor.  Nu  blev  alt  anderledes.  Han  blev  behandlet  som  Voksen 
og  som  Ven  og  følte  sig  elsket  af  sine  Forældre;  de  alvorlige 
Formaninger,  som  Faderen  vedblev  at  fremsætte,  kom  i  en  mere 
hensynsfuld  Form.  Baade  han  og  Moderen  var  henrykte  over 
Sønnen.  Rundt  om  fra  havde  de  hørt  Ros  over  ham;  blot  det 
ikke  var  for  megen  Smiger,  havde  de  jævnlig  tænkt.  Nu  lærte 
de  ham  selv  at  kende,  og  Andreas  Gottlieb  takkede  Gud  for  „hans 
udmærkede  Karakter,  der  var  en  naturlig  Fjende  af  al  Forfænge- 
lighed og  Selviskhed". 

Opholdet  bandt  saaledes  ny  Baand  mellem  Andreas  Peter  og 
hans  Hjem;  fra  nu  af  levede  han  mere  hjærteligt  med  paa  Gartow 
end  tilforn.  Under  det  næste  Ophold  hjemme  optoges  han  som 
helt  jævnbyrdig  med  Faderen. 

Andreas  Peter  følte  stærkt  Stilheden  i  Hjemmet.  Søsteren, 
den  vanføre  Marianne,  var  død  mens  han  var  i  Gottingen;  han 
syntes,    at  Faderen  ikke  var  saa  stærk  som  tidligere,    og  at  han, 

trods  han  endnu  kun  var  otte  og  fyrretyve  Aar,  var  ved  tidlig  at 
ældes,  ligesom  Tilfældet  var  med  de  fleste  Bernstorffer;  Moderen 
var  stadig  svag  og  vilde  ingen  have  om  sig.  Sønnen  led  ved 
Tanken  om,  at  hun,  naar  Faderen  var  borte,  hele  Uger  igennem 
var  ganske  alene,  ofte  indelukket  i  sit  Værelse  uden  at  se  nogen 
udenfor  Tyendet. 

Selv  drog  han  hurtig  bort  fra  Stilheden.  Da  han  kom  til 
Gartow,  laa  der  allerede  en  foreløbig  Plan  for  en  ny  Rejse  fra 
Onkelen  i  København.  Andreas  Peter  skulde  tilbringe  endnu  et 
Aar  i  Frankrig  og  England;  Faderen  havde  ganske  vist  ofte  truet 
med  at  korte  Rejsetiden  af.  „Jeg  ødelægger  mig  selv,  det  bliver 
min  Ruin,  jeg  kan  ikke  klare  det",  havde  han  fortvivlet  udbrudt,^ 
men  da  det  kom  til  Stykket,  sejrede  hans  Broders  Ønske  om,  at 
Andreas  Peter  maatte  rejse  saa  langt  som  muligt,  for  at  lære  Men- 
nesker og  Stater  godt  at  kende  før  han  slog  sig  ned  i  Danmark; 
selv  længtes  Johan  Hartvig  Ernst  Bernstorff  meget  efter  sin 
Brodersøn,  men  han  beherskede  sig  af  Hensyn  til  hans  Ud- 
dannelse. 

Den  25.  Januar  1757  forlod  Andreas  Peter  Gartow  og  tog  til 
Hannover;  her  blev  han  en  fjorten  Dages  Tid  sammen  med  sin 
Broder  og  dennes  Forlovede  Frøken  von  Steinberg.-)  Alle  kap- 
pedes om  at  fejre  ham;  en  saadan  berejst  Yngling  kom  ikke  hver 
Dag  til  Hannover.  Han  spiste  hos  Ministrene,  kørte  i  Slæde  med 
unge  Damer  og  var  Dagens  Helt.  Der  blandedes  Alvor  ind  i  det 
muntre  Liv,  idet  flere  af  Ministrene  og  særlig  Gerlach  Adolph 
von  Munchhausen  ved  „de  fordelagtigste  og  i  Hannover  meget 
sjældne  Tilbud"  søgte  at  bevæge  ham  til  at  opgive  den  danske 
Tjeneste  og  gaa  i  Hannovers.  Han  gav  imidlertid  bestemt  Afslag; 
hans  Taknemmelighed  mod  hans  Onkel  og  hans  uovervindelige  Uvilje 
mod  Forbindelser  af  den  Art  i  et  Land  hvor  Regenten  er  fra- 
værende og  al  Magten  lagt  i  en  Ministers  Haand,  afholdt  ham 
derfra.  Saaledes  er  hans  egen  senere  Fremstilling  af  et  Forhold 
der  ikke  kan  spores  i  de  samtidige  Breve. 

I  Leipzig  og  Gottingen  havde  Joachim  Bechtold  i  sin  Tid 
maattet  give  Rapport  om  Broderen;  nu  var  det  Andreas  Peter 
der  efter  Faderens  Ønske  gav  en  Skildring  af  ham.  Andreas 
Peter  fandt  ligesom  Faderen,  at  han  havde  forandret  sig  meget  til 
sin  Fordel;    han   var  ikke  saa  indesluttet  som  før  og  lagde  mere 

Vægt  paa  at  være  elskværdig;  han  var  dygtig  og  samvittigheds- 
fuld, og  Andreas  Peter  mente,  at  han  nok  „skulde  opfylde  sine 
Pligter  mod  Staten,  sine  Medmennesker  og  sig  selv".  Men  Joachim 
Bechtold  manglede  Verdenskundskab  c^  et  friere  Væsen  og  frem- 
for alt  større  Almendannelse;  han  havde  ikke  Læsning  nok;  Skøn- 
litteratur, Kunst,  Historie  o.  s.  v.  var  Omraader  paa  hvilke  han 
bevægede  sig  usikkert;  dog,  tilføjede  Andreas  Peter,  det  var  vel 
svært  at  tilegne  sig  sligt,  da  han  var  ude  over  Læreaarene  og 
havde  saare  meget  at  bestille.  Det  manglende  kom  ej  heller, 
Kanterne  slebes  ikke  af  Joachim  Bechtold;  i  dette  Slægtled  ved- 
blev der  at  være  en  lignende  Forskel  som  i  det  foregaaende,  men 
Modsætningerne  var  langt  mere  udprægede. 

Sidst  i  Februar  skulde  Joachim  Bechtold  holde  Bryllup  med 
sin  indtagende  unge  Forlovede;  man  bestormede  Andreas  Peter 
om  at  blive,  men  da  Hovedinstruksen  for  Rejsen  var  kommen 
fra  København,  turde  han  ikke  vente  længere.  Den  9.  Februar 
1757  ved  Daggry  tog  han  atter  ud  paa  Landevejene. 


VIII. 

I  Dagene  fra  den  17. — 25.  Januar  1757  havde  Johan  Hartvig 
Ernst  Bernstorff  skrevet  den  sidste  store  Instruks  paa  otte  og  tyve 
tætfyldte  Kvartsider,  som  Andreas  Peter  paa  Vejen  gennem  Tysk- 
land atter  og  atter  gennemlæste.')  Indholdet  vedrørte  mest  Op- 
holdet i  Frankrig,  men  som  Indledning  tjente  en  Karakteristik  af 
den  Række  mindre  tyske  Hoffer  der  laa  paa  Vejen  til  Paris.  I 
disse  Egne  havde  Johan  Hartvig  Ernst  Bernstorff  selv  færdedes 
i  sin  Regensburger  og  Frankfurter  Tid,  og  han  kendte  personlig  de 
allerfleste  fyrstelige  Personer,  Statsmænd  og  Hoffolk.  Saa  stærkt 
som  han  interesserede  sig  for  Tysklands  Forhold,  var  det  et  natur- 
ligt Ønske  hos  ham,  at  hans  Brodersøn  skulde  standse  i  de  for- 
skellige Residenser  i  Vesttyskland. 

Synet  af  de  mer  eller  mindre  glimrende  Hoffer  morede  An- 
dreas Peter,  og  han  karakteriserede  med  Interesse  i  sine  Breve 
de  ledende  Personer,  Hoffernes  Ydre  og  Hofadelens  Optræden 
og  Dannelse.  Overalt  blev  han  for  sin  Onkels  Skyld  modtaget 
med   den   største  Venlighed   og  følte  sig  stolt  over  de   Lovtaler, 

han  idelig  hørte  over  denne.  Han  mærkede  hver  Dag  Fordelen 
ved  at  høre  Onkelen  til  og  følte,  som  han  skrev  til  ham,  hvor 
meget  mere  dette  vilde  betyde  naar  han  kom  til  at  staa  ham 
endnu  nærmere. 

Kassel  og  Luneville  besøgte  Andreas  Peter  med  særlig  Inter- 
esse. I  Kassel  traf  han  et  Fyrstehus  der  under  ejendommelige 
Forhold  lige  var  bleven  knyttet  til  det  danske.  Landgrev  Frede- 
rik I  af  Hessen-Kassel  var  gift  med  en  Søster  til  Frederik  V's  i 
1751  afdøde  Dronning  Louise;  de  havde  tre  Sønner,  Prinserne 
Wilhelm,  Carl  og  Frederik,  og  disse  var  i  Aaret  1756  sendte  til 
København  for  at  opdrages  i  den  protestantiske  Lære,  da  deres 
Fader  var  gaaet  over  til  Katholicismen.  Hermed  var  grundlagt 
en  Forbindelse  mellem  det  hessiske  Hus  og  Danmark,  der  siden 
fik  stor  dynastisk  Betydning,  og  alle  var  den  Gang  optagne  deraf. 
Johan  Hartvig  Ernst  Bernstorff  havde  medvirket  til  den  trufne 
Ordning;  den  landgrevelige  Familie  var  ham  meget  taknemmelig 
derfor,  og  dette  fik  Udslag  i  en  ualmindelig  fortrolig  og  smigrende 
Behandling  af  hans  Brodersøn.  For  første  Gang  følte  Andreas 
Peter  sig  indviet  i  lidt  Storpolitik;  en  af  Landgrevens  Ministre, 
Gehejmeraad  von  Eyben,  talte  indgaaende  med  ham  om  forskel- 
lige Stridigheder  ved  Kejserhoffet,  som  han  bad  ham  give  sin 
Onkel  Meddelelse  om. 

I  Luneville  traf  Andreas  Peter  den  Fyrste  hvem  hans  Onkel 
havde  skildret  ham  som  en  af  Aarhundredets  mest  udmærkede 
Mænd,  nemlig  Stanislaus  Leszczynski,  Ludvig  XV's  Svigerfader, 
Titulærkonge  af  Polen,  „en  Fader  for  de  Folk,  han  hersker  over, 
og  et  Mønster  ved  sin  fortrinlige  og  velgørende  Statshusholdning". 
Johan  Hartvig  Ernst  Bernstorff  kendte  selvfølgelig  baade  Kongen  og 
hans  Hoffolk,  blandt  hvilke  der  var  flere  af  hans  gode  Venner  fra 
Paris.  Andreas  Peter  blev  modtaget  med  stor  Forekommenhed, 
den  halvfjerdsindstyveaarige  Konge  gav  ham  Værelser  paa  Slottet 
i  Luneville,  kørte  ud  med  ham  til  sine  Lystslotte  og  Avisgaarde, 
fortalte  ham  om  sin  Styrelse,  og  genopfriskede  Mindet  om  sit  og 
Onkelens  Samliv  i  Paris.  Opholdet  hos  den  gamle  Fyrste  varede 
dog  kun  et  Par  Dage;  Forventningen  om  Paris  paaskyndede  Rejsen, 
og  Onkelen  havde  advaret  Andreas  Peter  mod  at  bruge  for  lang  Tid 
til  de  mindre  vigtige  Smaabyer.    Den  27.  Marts  naaede  han  Paris. 

I  Johan  Hartvig  Ernst  Bernstorffs  Instruks  for  Pariseropholdet 

spillede  ligesom  i  de  tidligere  Instrukser  det  moraliserende  Ele- 
ment Hovedrollen.  Kundskab  og  Verdensmandsdannelse  er  vigtig, 
men  Karakterens  Staalsættelse  gennem  ethisk  og  kristelig  Tugt  er 
først  og  fremmest  fornøden,  det  er  overalt  Grundtonen.  „Til  hvor 
mange  unge  Menneskers  Fordærvelse  har  Paris  ikke  været  Red- 
skab, hvor  manges  Sædelighed  har  den  ikke  nedbrudt,  og  hvor 
mange  har  den  ikke  endt  med  at  gøre  latterlige  og  foragtelige 
ved  at  gøre  dem  indbildske  hvem  Naturen  kun  havde  bestemt 
til  at  være  Taaber."  I  bevægelige  Ord  erklærede  Johan  Hartvig 
Ernst  Bernstorff,  at  han  vilde  begræde  det  Øjeblik  i  hvilket  han 
talte  til  sin  Brodersøn  om  Paris,  og  ønske,  at  han  havde  brændt 
sit  lange  Brev  og  alle  vedlagte  Anbefalingsskrivelser,  saafremt 
Andreas  Peter  lyttede  til  de  forføreriske  Stemmer  der  udgik  fra 
den  store  By.  Men  nu  som  før  haabede  han,  at  den  Gud,  der 
havde  givet  ham  et  dydigt  Hjærte  og  en  tænksom  og  oplyst  Aand, 
ikke  vilde  forlade  ham  i  Farens  Stund. 

For  de  grove  Udskejelser  og  sligt  frygtede  Onkelen  mindst, 
men  nu  var  Øjeblikket  kommen  da  Andreas  Peter  for  Alvor 
truedes  af  den  vantro  og  letsindige  franske  Aand.  Onkelen  suk- 
kede under  det  Ansvar,  han  som  Kristen  mente  at  have  ved  selv 
at  indføre  sin  Brodersøn  hos  „alle  Slags  Personer,  alle  Slags 
Karakterer".  Allerede  før  Italiensrejsen  havde  han  om  nogle  ade- 
lige Herrer  og  Damer,  til  hvem  han  anbefalede  Andreas  Peter, 
tillige  skrevet:  „Lyt  dog  ikke  til  deres  Moral;  drag  kun  Fordel 
af  deres  Høflighed  og  deres  Aand."  Paa  samme  Maade  bad  han 
nu  Andreas  Peter  vel  erindre,  at  han  ingenlunde  anbefalede  dem, 
til  hvem  han  gav  ham  Introduktion,  som  Forbilleder.  „Tag  det 
gode  hos  enhver,  lad  det  slette  blive  tilbage.  Vej  alt  paa  Reli- 
gionens, Dydens  og  Fornuftens  Vægtskaal,  og  gid  Vildfarelsen  og 
Lasten,  selv  om  de  skulde  have  vundet  Bifald  hos  de  allerstørste, 
de  allermest  glimrende  og  de  allerelskværdigste,  kun  maa  være 
Genstand  for  Din  Afsky."  Han  havde  haabet,  at  Madame  de 
Belle-Isle,  „denne  dydige  Kvinde,  denne  ømme  Veninde",  med 
sin  levende  og  oprigtige  Fromhed  kunde  have  været  en  „Moder 
og  Vejleder"  for  Andreas  Peter,  men  hun  var  død  et  Par  Aar 
før;  hendes  Hjem  var  ikke  længere  hvad  det  havde  været;  Johan 
Hartvig  Ernst  kunde  ikke  sætte  nogen  anden  i  Stedet;  Andreas 
Peter  maatte  svare  for  sig  selv.^) 

Dette  var  det  vigtigste;  hertil  sluttede  sig  en  Mængde  prak- 
tiske Vejledninger  og  erfarne  Raad  om,  hvorledes  Andreas  Peter 
skulde  optræde  i  det  kræsne  og  kritiske  Selskab,  der  som  en 
sjælden  Gunstbevisning  aabnede  sine  Døre  for  en  ung  og  ube- 
kendt Fremmed.  Farbroderen  viste  ham,  hvor  meget  han  kunde 
lære  af  de  fremragende  Mennesker,  han  dér  kom  til  at  omgaas. 
„Der  er  ikke  ét  Land,  hvor  Du  vil  se  flere  Mennesker  der  er 
naaede  til  at  skelne  sandt  fra  falsk  under  Livets  Gang;  følg  dem, 
aflær  dem  den  Kunst  at  se  og  tænke  stort  og  føje  Venlighed, 
Urbanitet  og  Ynde  til  Fornuft  og  Overvejelse.  Lær  af  dem  den 
Kunst  stilfærdigt  at  nyde  Lykken  og  Livet."  Men  han  skulde 
passe  paa  ikke  at  støde  an,  og  Bernstorff  gav  ham  i  denne  Hen- 
seende Leveregler  der  udtrykte  hans  egne  Erfaringer.') 

Enkelte  Ting  indskærpede  han  særlig  bestemt.  Det  gjaldt 
først  og  fremmest  Andreas  Peters  uheldige  Tilbøjelighed  til  at 
udtale  sine  politiske  Sympathier.  Nu  fik  han  at  hore,  at  der 
baade  fra  Rom  og  fra  Wien  var  klaget  over,  at  han  var  „engelsk", 
og  han  fik  en  skrap  Tilrettevisning  derfor.  Han  skulde  ikke  ud- 
tale sig  imod  sin  Overbevisning,  men  hvad  gavnede  hans  Forsvar 
den  engelske  Sag?  Han  skulde  optræde  som  Dansk  og  tale  som 
Dansk,  det  vil  sige  neutralt  og  upartisk  og  intet  andet.  Han 
maatte  hverken  give  sig  Mine  af  at  sympathisere  med  Frankrigs 
Fjender  eller  paa  anden  Maade  ufornuftigt  blande  sig  i  politiske 
Samtaler.  „Vaag  omhyggelig  over  Dig  selv  paa  dette  Punkt; 
Franskmanden  har  i  denne  Henseende  Øjne  som  en  Los,  og  jeg 
faar  Besked  om  alt."  Som  Hannoveraner  vilde  Andreas  Peter 
paa  Forhaand  være  mistænkelig  i  Frankrig.  Johan  Hartvig  Ernst 
Bernstorff  bad  ham  rette  sig  efter  ham  i  denne  Henseende;  hvis 
ikke,  forbød  han  ham  at  aflevere  noget  Anbefalingsbrev  fra  ham 
eller  overhovedet  bruge  hans  Navn. 

Til  denne  Befaling  føjede  Johan  Hartvig  Ernst  en  bestemt 
Anmodning  til  Andreas  Peter  om  dog  ikke  at  vedblive  med  at 
slutte  saa  mange  Venskaber;  helt  bortset  fra  hans  Forbindelser 
med  unge  Englændere  i  Italien  og  Wien,  der  var  særlig  for- 
kastelige, vidste  han  god  Besked  om,  at  adskillige  af  Andreas 
Peters  Rejsevenner  var  tarvelige  Personer,  alt  for  ringe  til  ham; 
„hans  Tid  var  for  kostbar,  og  han  skulde  kun  anvende  den  paa 
det  allerbedste  i  hver  Slags  og  vente  lidt  med  at  træffe  sit  Valg". 

I  Paris  maatte  han  under  alle  Omstændigheder  ikke  indføre  nogen 
som  helst  Bekendt  i  de  Huse  hvortil  Onkelen  skaffede  ham  Ad- 
gang, end  ikke  Adam  Gottlob  Moltkes  og  Overhofjægermester 
Gramms  Sønner,  hvem  han  vilde  træffe  dernede;  forsøgte  han  at 
føre  Fremmede  ind  med  sig  i  de  fornemme  franske  Huse,  vilde 
Dørene  straks  blive  lukkede  for  ham,  spaaede  Onkelen. 

Alle  disse  Formaninger  havde  gjort  et  stærkt  Indtryk  paa 
Andreas  Peter.  Da  han  i  Hannover  havde  faaet  Onkelens  Brev, 
havde  han  næst  at  takke  hjærtelig  derfor  lovet  at  rette  sig  nøje 
efter  Paalægene.  Han  havde  søgt  at  undskylde  sig  baade  i  Spørgs- 
maalet  om  engelske  Sympathier  og  om  de  mange  Venner,  og  havde 
lovet  at  passe  godt  paa  i  Fremtiden. 

Rejseplanen  gav  Andreas  Peter  fire  Maaneder  til  at  lære  Paris 
at  kende;  det  var  kun  nok  til  at  give  ham  et  flygtigt  Indtryk;  jo 
længere  han  blev  der,  desto  mere  følte  han,  hvor  kort  det  var. 
„Man  mangler  Tid  her.  Naar  man  maa  stykke  den  ud  til  saa 
meget,  er  den  ikke  til  at  holde  paa;  den  smutter  bort  fra  en, 
uden  at  man  kan  holde  fast  paa  den."')  Han  trøstede  sig  da  med, 
at  Onkelen  senere  i  København  kimde  supplere  hans  Indtryk  med 
sine  Erfaringer. 

I  denne  korte  Tid  skulde  Andreas  Peter  lære  alt  det  at 
kende  der  havde  udgjort  Indholdet  af  de  rigeste  Aar  i  hans 
Onkels  Liv,  og  hans  Ophold  i  Paris  blev  i  Virkeligheden  en  uaf- 
brudt Vandring  i  Onkelens  Fodspor.  Gennem  Brevene  kan  vi 
følge  Andreas  Peter  fra  det  ene  til  det  andet  af  de  -  Huse  hvori 
Johan  Hartvig  Ernst  Bernstorff  havde  haft  sin  Gang;  Onkelens 
Venner  blev  ogsaa  hans.  Nogen  Forskel  var  der;  Belle-Isle  tog 
nok  venligt  imod  ham,  men  kunde  kun  ofre  ham  saa  ringe  Tid, 
at  Andreas  Peter  lige  fik  et  Indtryk  af  denne  den  mægtigste  af 
Onkelens  Venner;  Marskallen  bad  ham  stadig  komme  snart  igen, 
men  naar  han  kom,  tog  Belle-Isle  i  Reglen  ikke  imod,  og  Andreas 
Peter  kunde  gaa  syv — otte  Gange  forgæves.  Greven  af  Gisors 
var  ved  Hæren.  Hos  Madame  de  Pompadour  synes  Andreas 
Peter  ikke  at  have  gjort  Visit;  enkelte  andre  Bekendte,  som  Johan 
Hartvig  Ernst  Bernstorff  gærne  vilde  have  bragt  ham  i  Forbin- 
delse med,  traf  han  ikke.  Men  ellers  aabnede  de  samme  Døre 
sig  for  ham  som  i  sin  Tid  for  Onkelen.  Den  danske  Gesandt 
Wedel  Frijs  forestillede   ham   i  Versailles   for  hele  den  kongelige 

Familie,  og  han  deltog  i  Hoffesterne  der;  naar  han  havde  været 
ved  Hoffet  om  Dagen,  stod  Hertugen  og  Hertuginden  af  Luynes's 
Saloner  ham  aabne  om  Aftenen.  Hertuginderne  de  La  Valliére 
og  de  Luxembourg  (Boufflers)  optog  ham  i  deres  Kreds;  i  Madame 
Geoffrins  Hus  lærte  han  det  litterære  Salonliv  at  kende,  og  fandt 
i  hende  en  Karakter  som  han  mente  kun  ekisterede  i  Paris, 
men  som  han  troede  ikke  hørte  til  de  lykkeligste.  Stainvilie  kom 
lige  tilbage  til  Paris  fra  Rom  og  indførte  ham  i  sine  Kredse. 
Baron  de  Thiers'  Familie  modtog  ham  som  en  Søn;  den  gamle 
Hr.  Seguy  kappedes  med  Baronen  og  Legationspræsten  Schreiber 
om  at  vise  ham  Paris'  Seværdigheder,  kunstneriske  og  litterære 
Berømtheder.  Et  stort  Held  for  Andreas  Peter  var  det,  at  han  den 
første  Maanedstid  i  Paris  var  sammen  med  Onkelens  højre  Haand 
Joachim  Wasserschlebe.  Han  var  nu  Sekretær  i  Tyske  Kancelli 
i  København,  men  opholdt  sig  paa  Besøg  i  Paris;  han  modtog 
Andreas  Peter  da  han  kom  til  Byen,  og  var  ham  en  udmærket 
Vejviser  og  Raadgiver  saa  længe  han  var  der.')  Efter  Onkelens 
Ordre  bad  Andreas  Peter  Wedel  Frijs,  hans  fremtidige  Lands  Ge- 
sandt, præsentere  sig  for  hele  corps  diplomatique,  blandt  hvilke 
han  fandt  mange  af  Onkelens  gamle  Kolleger.  I  hastige  Glimt 
for  saaledes  Onkelens  Pariserliv  og  Pariservenner  forbi  den  to- 
ogtyveaarige  Ynglings  Øjne.  Han  følte,  hvor  umaadelig  heldig  han 
var  stillet  i  Forhold  til  de  mange  Jævnaldrende,  der  ikke  havde 
hans  Forbindelser,  for  Eksempel  to  langt  ude  beslægtede  Herrer 
von  Biilow,  der  søgte  hans  Bistand  i  Paris.  Det  gøs  i  ham  naar 
han  tænkte  sig  i  deres  Sted.  „De  synes  at  være  meget  elskvær- 
dige, generte  og  ret  upolerede,  de  taler  daarlig  Fransk,  er  ikke 
anbefalede  til  nogen,  og  lever  derfor  her  paa  den  kedsommeligste 
og  ubehageligste  Fod.  De  hører  til  de  mange,  der  tror  at  have 
været  i  Paris  naar  de  har  set  Tage  og  Mure  og  Befolkningen 
paa  Promenader  eller  i  Theatre,  og  som  ogsaa  er  glade  ved  nu 
og  da  at  lære  Byens  Udskud  at  kende."  ^)  Han  kunde  kun  gøre 
lidt  for  dem;  han  fik  den  skikkelige  Wedel  Frijs  til  at  præsentere 
dem  for  et  Par  Diplomater,  selv  hastede  han  videre  ad  sine  egne 
slagne  Veje.  Aldrig  før  paa  Rejsen  havde  han  følt  sig  i  en  saadan 
hvirvlende  Uro;  alene  Storbyens  Larm  betog  ham,  „Mængden  af 
Køretøjer,  Udstilling  af  Varer  fra  hele  Verden",  alt  sligt  havde 
han  ikke  set  Mage  til.-')  Han  havde  længe  ønsket  at  se  „et  Verdens- 

theater  saa  stort,  saa  overfyldt  og  saa  forskelligartet  som  Paris" ; 
hans  Ønske  var  opfyldt.  „Der  er  ingen  Tomhed  her,  alle  Øje- 
blikke er  optagne,  jeg  er  aldeles  overbevist  om,  at  de,  der  ikke 
søger  sig  selv,  ikke  vil  finde  sig  selv  et  Øjeblik  i  Løbet  af  ti  Aar." 
„Tiden  kan  umulig  falde  en  lang  i  Paris,  Tusind  Afvekslinger 
frembyder  sig  til  Valg;  Valget  selv  er  det  sværeste."') 

Andreas  Peter  gik  dristig  og  belevent  over  Gulvene  i  Paris. 
Han  havde  arvet  Onkelens  elegante  og  slebne  Fremtræden;  allerede 
i  Geneve  havde  den  gamle  Grev  Marsay  rost  hans  Holdning  og 
Væsen,  den  danske  Konsul  Barteis  i  Livorno,  Stainville  i  Rom, 
gamle  Grandtanter  i  Hannover,  hver  havde  fra  sit  Synspunkt 
istemmet  den  samme  Ros.  Kun  kneb  det  med  at  bestaa  Ildprøven 
hos  Madame  de  Luxembourg,  Paris'  mest  kræsne  og  kritiske  Dame. 
„Det  lykkes  mig  ikke  at  blive  fri  for  Forlegenhed  naar  jeg  er 
sammen  med  hende",  skrev  Andreas  Peter  til  sin  Onkel,  men 
ellers  gik  det  godt  overalt;  Madame  de  La  Valliére  var  sød  og 
god  imod  ham,  og  han  befandt  sig  vel  i  hendes  Salon;  han  havde 
let  ved  at  konversere  de  franske  Damer,  baade  ældre  og  yngre 
til  hvem  Onkelen  havde  anbefalet  ham.-) 

Siden  Andreas  Peter  i  Rom  overfor  Stainville  saa  aaben- 
hjærtigt  havde  udtalt  sin  ringe  Sympathi  for  Franskmændene, 
havde  han  truffet  adskillige  flere  af  dem,  og  han  tilstod  aabent 
allerede  før  han  kom  til  Paris,  at  han  var  kommen  bort  fra  den 
Fordom,  som  han  lige  fra  sin  Barndom  havde  haft  overfor  alt 
hvad  der  var  fransk.  I  Paris  blev  han  indtaget  af  Franskmændenes 
straalende  Elskværdighed;  ogsaa  i  denne  Henseende  havde  det  føjet 
sig  bedre  for  ham  end  for  de  fleste,  mente  han;  det  maatte  være 
Onkelens  Skyld,  at  alle  var  saa  elskværdige  imod  ham,  thi  ellers 
var  Franskmændene  dog  langt  mindre  indladende  end  Tyskerne. 
De  bedste  Timer  tilbragte  han  med  en  „uudsigelig  indtagende  og 
behagelig  Selskabelighed,  hvor  han  daglig  nød  Sødmen  ved  en 
Samtale  der  var  gennemtænkt,  forstandig  og  befriet  fra  de  For- 
domme som  ellers  ofte  forgifter  den".  Hvad  han  fandt  her  i 
Paris,  stod  over  alt  hvad  han  havde  mødt  paa  sin  Vej,  i  Italien 
havde  for  Eksempel  alene  Damerne  haft  nogen  finere  aandelig 
Kultur;  i  Frankrig  var  begge  Køn  mindst  lige  vel  udrustede  med 
de  Egenskaber  der  gav  Selskabslivet  Tillokkelser.    Andreas  Peter 

syntes  i  Begyndelsen  af  sit  Ophold,  at  Herrerne  overgik  Damerne, 
imellem  hvem  der  kunde  herske  en  Tone  som  var  lidet  naturlig, 
„en  Blanding  af  Fraser  og  Sentenser".') 

Hovedudbyttet  af  hans  Ophold  i  sin  Onkels  Kredse  blev,  at 
han  fuldt  ud  forstod  dennes  Begejstring  for  Livet  i  Paris;  der 
var  fra  nu  af  Samklang  i  deres  Opfattelse  i  denne  Henseende. 
At  der  i  deres  Kritik  af  det  franske  Aandsliv  herskede  en  lige 
saa  stor  Enighed,  fik  mindre  Udtryk  i  Andreas  Peters  Breve  fra 
denne  Tid  end  senere,  idet  han  efter  Paalæg  var  forsigtig  med 
dadlende  Udtalelser  i  sine  Breve.  Men  ligesom  han,  naar  han 
omtalte  sine  Venner,  altid  først  fremhævede  deres  moralske  Værdi, 
saaledes  kom  det  ogsaa  frem  overfor  hvad  han  mødte  i  Salonerne 
i  Paris.  Han  glemte  ikke  at  anvende  Religionens  og  Dydens 
Vægtskaal;  „der  er  overhovedet  i  Paris  meget  faa  Lærde  og 
endnu  færre  vittige  Hoveder  som  kender  noget  til  en  kristelig 
Filosofi.  De  er  alle  saa  kloge,  at  de  slet  ikke  behøver  en  Reli- 
gion", sagde  han  lejlighedsvis.-)  Her  anlagde  han  netop  den 
Maalestok,  hans  Onkel  ansaa  for  den  rigtige. 

Andreas  Peter  befandt  sig  storartet  i  Paris;  „Luften  bekommer 
mig  godt;  alle  mine  Klæder  bliver  for  snævre  til  mig,  og  hvis  det 
bliver  ved,  maa  jeg  snart  ønske  at  blive  mager",  skrev  han  til 
sin  Fader.  Foruden  alle  Selskabslivets  Glæder  havde  han  den  at 
have  fundet  sin  bedste  Ven,  Grev  Moritz  Briihl,  en  intelligent  og 
dygtig  ung  Mand,  der  studerede  Statsvidenskab  og  Astronomi,  sam- 
tidig med  at  han  arbejdede  i  det  sachsiske  Gesandtskab  i  Paris. 
De  boede  sammen,  idet  Andreas  Peter  efter  Onkelens  Raad  ikke 
mindre  end  efter  eget  Ønske  havde  afslaaet  Wedel  Frijs'  og  Hustrus 
ihærdige  Tilbud  om  Værelser  i  Gesandtskabspalæet;  „i  al  Hem- 
melighed, næsten  som  en  forfulgt  Debitor"  var  han  flygtet  for 
Fruens  overdrevne  Elskværdighed  fra  det  Hotel  garni  hvor  han 
først  var  taget  ind,  til  en  Bolig  midt  i  Byen,  som  han  delte  med 
Grev  Briihl. 

Dette  friere  Liv  stod  ham  udmærket  an,  og  selv  om  han 
passede  paa  ikke  at  tilbringe  Tiden  i  Paris  med  Udlændinge  i 
Stedet  for  med  Franskmænd,  saa  var  der  dog  i  deres  Logis  i 
Rue  Traversiére  et  lille  „Kotteri"  af  hans  gamle  Kammerater  fra 
Leipzig,  Gottingen,  Geneve  og  Italien,   der  næppe  helt  har  været 

efter  Johan  Hartvig  Ernst  Bernstorffs  Ønske,  om  han  har  faaet 
Nys  derom. ^)  Men  Broderparten  af  Tiden  blev  brugt  til  hvad  den 
var  bestemt  til. 

Kun  de  politiske  Begivenheder  kastede  en  Skygge  over  det 
glade  Pariserophold.  Syvaarskrigen  var  i  fuld  Gang,  Frankrig- 
Østrig-Rusland  kæmpede  mod  Preussen  og  England -Hannover. 
Medens  Frederik  II  mod  Øst  kæmpede  mod  Østriger  og  Russer, 
havde  Franskmændene  i  Sommeren  1757  oversvømmet  Vesttysk- 
land; den  26.  Juli  tabte  Hertugen  af  Cumberland  Slaget  ved 
Hastenbeck  og  det  meste  af  Hannover  kom  i  Franskmændenes 
Magt.  Andreas  Peters  Hjemstavn  var  truet,  og  alle  Brevene 
hjemmefra  meldte,  hvor  forsigtig  de  end  var  affattede,  om  Angst 
og  Nød;  Andreas  Gottlieb  var  uafbrudt  paa  Rejser  for  som  Land- 
og  Krigsraad  at  træffe  Foranstaltninger  til  at  understøtte  de  hjem- 
lige eller  de  franske  Tropper,  eftersom  disse  eller  hine  kampe- 
rede i  Landskabet;  rundt  om  paa  Godserne  opsloges  Plakater 
med  Paaskrift  paa  Fransk  om,  at  Godset  tilhørte  Mr.  de  Bern- 
storff, for  derved  at  appellere  til  de  franske  Officerers  Skaansom- 
hed.  Pretiosa  og  kostbart  Kvæg  førtes  fra  Godserne  i  Hannover 
ind  paa  neutral  meklenburgsk  Grund.-)  Kort  før  Andreas  Peters 
Ankomst  til  Paris  havde  Grev  de  Gisors  forladt  Byen  for  at 
drage  til  Hæren  i  Tyskland,  og  han  nærmede  sig  i  Løbet  af  Som- 
meren som  Anfører  for  et  fjendtligt  Korps  til  Gartow,  medens 
Andreas  Peter  nød  Gæstfrihed  hos  hans  Fader  i  Paris. 

Andreas  Peters  Stilling  var  saaledes  ejendommelig  nok.-^)  Som 
dansk  Kammerjunker  tilhørte  han  i  og  for  sig  et  neutralt  Land, 
og  Bernstorffernes  Navn  var  godt  nok  til,  at  der  ikke  blev  tilføjet 
deres  Godser  nogen  Overlast;  tværtimod,  da  de  franske  Gene- 
raler i  1757  og  1758  virkelig  naaede  til  Egnen  om  Gartow,  viste 
de  Andreas  Gottlieb  Bernstorff  den  største  Velvilje.  Men  hvor 
kosmopolitisk  sindet  Andreas  Peter  end  var,  saa  bevægede  hans 
Fædrelands  Skæbne  ham  dog  stærkt.  Det  var,  skrev  han  til 
Onkelen,  ofte  med  Bevægelse  at  han  fandt  sig  selv  mellem  dets 
Fjender.  Hans  Fornuft  var  og  burde  være  neutral,  men  hans 
Følelse  var  det  ikke.  „Din  Godhed  har  kaldet  mig  til  en  større 
Skueplads  end  mit  Fædreland  er;  dette  havde  ikke  nødvendig 
Brug  for  mig,  og  det  er  kun  i  et  Øjeblik  som  dette  at  jeg  er  be- 
drøvet over  ikke  at  kunne  være  det  til  Gavn."    Den  Trøst  havde 

han  imidlertid,  at  der  ikke  var  nogen  Glæde  over  Krigen  i  Paris, 
og  ingen  Begejstring  over  de  Sejre  der  foreløbig  vandtes.  For- 
bundet med  Østrig  var  upopulært,  og  Krigen  skadede  alles  inter- 
esser. Andreas  Peter  fik  et  stærkt  Indtryk  af  den  Gæring  og 
Misfornøjelse  der  herskede  i  alle  Lag;  han  kom  samtidig  med 
at  Damiens,  der  havde  gjort  Attentat  paa  Ludvig  XV,  led  sin 
grusomme  Død,  men  Attentatet  havde  ikke  sat  Folkets  Loyalitet 
i  Svingning.  Andreas  Peter  iagttog,  hvorledes  der  bag  Parlamen- 
ternes Opposition  stod  en  voksende  Folkestemning,  og  paa  den 
anden  Side  var  Ministeriet  uenigt.  „Hvilken  Stilling  for  dem  der 
har  Magten!" ') 

Trods  de  forsigtige  Ord,  der  maatte  bruges  i  alle  Breve  som 
ikke  sendtes  med  Kurer,  mærkes  Andreas  Peters  voksende  poli- 
tiske Interesse.  Johan  Hartvig  Ernst  Bernstorff  havde  bedt  ham 
om  nu  at  lægge  sig  efter  Studier  af  Mennesker  og  Politik  i  en 
anden  Grad  end  hidtil,  og  han  havde  rent  ud  sagt  ham,  at,  hvis 
han  ikke  fik  det  Indtryk,  at  han  virkelig  egnede  sig  til  Statsmands- 
gærning,  saa  vilde  han  ikke  føre  ham  ind  derpaa.  „Hoved  og 
Hjærtelag  er  ikke  nok  dertil,  skønt  det  er  Grundlaget  for  alt;  der 
kræves  ogsaa  Nøjagtighed  og  Kærlighed  til  Arbejdet.  Dersom  Du 
mangler  en  af  disse  væsentlige  Betingelser,  saa  kan  Du  være 
skikket  til  Tusinde  Ting,  men  ikke  til  den  Livsgærning  hvortil 
mine  Ønsker  bestemmer  Dig,  saafremt  det  stemmer  med  Dine." 
Andreas  Peter  havde  lagt  sig  denne  alvorlige  Formaning  paa 
Hjærte;  hans  Breve  blev  fyldigere  og  indholdsrigere;  han  bad 
Johan  Hartvig  Ernst  Bernstorff  spørge,  naar  han  savnede  Besked 
om  et  eller  andet;  der  kom  nu  i  det  sidste  Rejseaar  en  større 
Vekselvirkning  mellem  dem  end  tidligere,  selv  om  Johan  Hartvig 
Ernst  Bernstorff  var  yderst  tilbageholdende  med  politiske  Ud- 
talelser. 

Andreas  Peter  havde  ikke  let  ved  at  løsrive  sig  fra  Paris; 
det  gik  ham  her  som  de  andre  Steder  hvor  han  havde  vundet 
mange  gode  Venner,  at  han  meget  nødig  slap  dem  for  at  søge  ny 
paa  fremmede  Steder.  Onkelen  havde  skændt  paa  ham  for  denne 
Tilbøjelighed  til  at  gro  fast,  og  Andreas  Peter  mandede  sig  nu  ved 
Afskeden  fra  Paris  op  „ved  Tanken  om,  at  det  var  at  foretrække 
Pligter  for  Behageligheder,  og  ved  Udsigten  til  at  nærme  sig 
Onkelen".     En   Forlængelse  af  Opholdet   i    Paris,   som   han   for- 

sigtig  havde  søgt  at  opnaa,  blev  ikke  tilstaaet;  Andreas  Gottlieb 
Bernstorff  var  bange  for  Paris'  Fristelser,  og  ønskede  ikke  at  han 
skulde  blive  der  længere  end  absolut  nødvendigt.') 

Først  i  August  brød  han  op,  optaget  af  at  skulle  se  England 
midt  under  Krigen  i  en  saare  kritisk  Stilling.  I  Paris  havde  han 
fundet  et  vidunderligt  Sted  til  at  studere  „Mennesket  og  Verden", 
Rejsen  til  England  haabede  han  vilde  yde  ham  en  vid  Mark  for 
Iagttagelser  under  den  store  europæiske  Krig  som  det  vældige 
Ørige  var  optaget  af.-) 


IX. 

Rejsen  til  England  gik  over  Bryssel  og  Ostende- Dover,  og 
som  Rejsefælle  havde  Andreas  Peter  sin  Ven  Grev  Moritz  Briihl, 
der  imidlertid  rejste  under  et  antaget  Navn,  da  han  som  sachsisk 
Diplomat  ikke  turde  haabe  under  Krigen  at  faa  Orlov  til  Rejsen. 
Denne  Forklædning  skaffede  dem  Ubehageligheder;  Grev  Briihl 
vakte  Mistanke,  og  kun  ved  Hjælp  af  højtstaaende  Bekendte,  Kong 
Georgs  Elskerinde  Lady  Yarmouth  og  den  hannoveranske  Minister 
i  London  Gehejmeraad  Philip  Adolph  von  Miinchhausen,  Gerlach 
Adolph  von  Miinchhausens  Broder,  lykkedes  det  Andreas  Peter 
at  faa  Sagen  ordnet,  saa  Briihl  kunde  færdes  frit  omkring  med 
sin  Ven.  Til  dem  sluttede  sig  snart  andre  tidligere  Studie-  eller 
Rejsekammerater,  Genferen  Calandrini  og  en  hel  Del  af  de  engelske 
Adelsmænd,  som  Andreas  Peter  flere  Gange  havde  mødt  siden 
Samlivet  i  Geneve.-^) 

Opholdet  i  England  varede  fra  midt  i  August  til  Slutningen 
af  Oktober,  altsaa  kun  halvt  saa  længe  som  Opholdet  i  Paris. 
Men  Andreas  Peter  fik  mere  at  se  af  England  end  han  havde 
set  af  Frankrig,  hvor  han  saa  godt  som  hele  Tiden  havde  opholdt 
sig  i  Paris.  Da  han  havde  samlet  sig  lidt  i  London  og  var  bleven 
præsenteret  for  den  kongelige  Familie,  der  modtog  ham  meget 
naadigt,  og  for  den  hannoveranske  Koloni,  tog  han  med  et  Par 
engelske  Venner  en  Tur  ud  i  Landet;  en  Maaneds  Tid  senere 
foretog  han  atter  en  Rundrejse  paa  en  halv  Snes  Dage  sammen 
med  Calandrini.  Det  hang  sammen  med,  at  han  kom  til  Lon- 
don i  den  døde  Tid;  der  var  forholdsvis   faa  Folk  i   Byen,   Høj- 

adelen  laa  ude  paa  sine  Godser;  de  Familier  i  London  eller 
Hampton  Court,  hvor  Andreas  Peter  kom  mest,  var  de  to  han- 
noveranske  Gehejmeraader  Miinchhausen  og  Schiitz,  og  det  var 
Englænderne  selv  han  vilde  lære  at  kende.  Han  saa  ikke  Parla- 
mentet samlet,  og  selv  om  han  færdedes  en  Del  sammen  med 
engelske  Politikere  og  hørte  Krigen  og  den  hele  kritiske  Situa- 
tion drøfte,  saa  synes  det,  at  han  ikke  fik  saa  meget  politisk  Ud- 
bytte af  sit  Ophold  i  England  som  han  havde  ventet.  Det  er  dog 
svært  at  domme  herom,  da  han  i  sine  Breve  fra  London  aldeles 
ikke  turde  berøre  politiske  Spørgsmaal.  London  selv  gjorde  ikke 
stort  Indtryk  paa  ham  efter  Paris;  men  Landet  og  Befolkningen 
interesserede  ham  mere  end  noget  andet,  han  havde  set.  Hans 
gamle  Sympathier  vaagnede;  den  engelske  Nation  havde  Egen- 
skaber som  særlig  tiltalte  ham.  Det  var  fremfor  alt  det  mandigt 
selvstændige:  „Enhver  har  sine  egne  Tanker,  sit  egei  System, 
som  han  ikke  laaner  af  nogen  anden,  og  det  behersker  alle  hans 
Meninger."  Det  traadte  frem  i  Konversationen;  det  glatte  og 
flydende  i  den  franske  Konversation  har  maaske  nu  og  da  kunnet 
støde  Andreas  Peters  bernstorffske  Alvor;  i  Englændernes  Samtaler 
fandtes  altid  noget  „fornuftigt",  der  var  noget  betænksomt  og  egent 
over  hvad  man  sagde.')  Det  svarede  hertil,  at  den  Digter,  hvem 
Andreas  Peter  følte  sig  stærkere  greben  af  end  af  nogen,  han  hidtil 
havde  stiftet  Bekendtskab  med,  var  Englænderen  Arthur  Young, 
Forfatteren  af  „Nattetanker".  Da  Andreas  Peter  var  i  England,  traf 
han  ikke  Young,  hvem  han  med  Urette  ansaa  for  død,  men  han 
læste  hans  Skrifter,  der  samtidig  begejstrede  hans  Fader,  som 
hjemme  paa  Gartow  læste  „Nattetankerne"  højt  for  sin  Hustru. 
Faderen  ansaa  Værket  for  noget  af  det  mest  ophøjede  og  skønneste, 
han  havde  læst;  Andreas  Peter  kaldte  Young  en  stor  Mand  og 
ærede  ham  som  en  Patriark.  „Hele  Verden  er  ham  Tak  skyldig. 
Han  har  tænkt  for  den,  og  tænkt  ganske  fortræffeligt.  Han  er 
med  sine  Følelser  ofte  kommen  Himlen  meget  nær,  og  hvilken 
skøn  Rolle  vil  han  ikke  en  Gang  komme  til  at  spille."  Det  var 
andre  Ord  end  dem  hvormed  han  omtalte  Voltaires  Skrifter, 
men  Voltaire  talte  heller  ikke  som  Young  „med  en  saadan  En- 
thusiasme  om  Dyden,  at  Læseren  blev  revet  med  derved".*) 
Naturen  i  England  tiltalte  Andreas  Peter,  ligesom  Menneskene  og 
Digteren  havde  gjort.    Man  mindes  hans  Onkels  Udtryk  fra  1732 

om  „den  lykkelige  0",  naar  han  taler  om,  at  Naturen  har  kær- 
tegnet England.  Han  fandt  Forskellen  mellem  England  og  Frank- 
rig slaaende,  og  Fordelen  var  visselig  paa  Englands  Side.  Han 
besøgte  en  Række  Herresæder,  hvor  han  traf  „megen  Gæstfrihed 
og  muntert  Væsen",  han  foretog  Udflugter  til  berømte  Parker  og 
Haveanlæg,  hvor  han  syntes  bedst  om  „de  simpleste  og  mindst 
udsmykkede",  og  endelig  besaa  han  grundig  Norfolk,  den  Gang 
Englands  bedst  dyrkede  Landsdel.  Her  flammede  hans  Barn- 
doms Landbrugsinteresser  op.  Hidtil  havde  han  fra  Italien  eller 
Frankrig  kun  kunnet  fortælle  om  slet  dyrkede  Marker,  men  i 
Norfolk  iagttog  han  store  Fremskridt.  Her  saa  han  intensivt 
Landbrug.  Jorden  var  ofte  sandet,  saaledes  som  han  kendte  den 
fra  Liineburg,  men  der  var  plantet  til  Læ,  saaet  til  Gødning  i 
Brakjorden  og  dyrket  Rodfrugt,  særlig  Turnips,  og  det  hele  Land 
var  inddelt  i  smaa  Brug.^)  Her  modtog  han  Tilskyndelser  der 
satte  sig  meget  dybe  Spor.  Endnu  dybere  rodfæstede  disse  Ind- 
tryk af  Fredens  Arbejde  sig  hos  ham  end  Synet  af  en  glimrende 
Flaaderevue  ved  Portsmouth,  hvor  han  i  det  skønneste  Vejr  saa 
England  bære  sin  vældige  Sømagt  til  Skue. 

Andreas  Peters  Bekendtskabskreds  i  England  blev  ikke  nær 
saa  stor  som  i  Paris;  hans  Onkel  havde  færre  Forbindelser,  og 
mange  var  bortrejste.  Nogle  berømte  Mænd  traf  han  dog.  I  Ports- 
mouth forestilledes  han  for  berømte  engelske  Admiraler;  paa  Hough- 
ton  Castle  boede  han  i  tre  Dage  hos  Mylord  Oxford,  Robert  Wal- 
poles  Sønnesøn,  og  beundrede  hans  herlige  Malerisamling.  Hos 
en  af  Englands  mærkeligste  Statsmænd,  Lord  Granville  (Carteret), 
der  havde  spillet  en  stor  Rolle  under  de  sidste  Krige  og  hvem 
Johan  Hartvig  Ernst  Bernstorff  havde  kendt  i  Frankfurt  og  Paris 
og  betragtede  som  en  af  Europas  største  Ministre,  tilbragte  han 
flere  Timer,  smigret  over,  at  den  gamle  Berømthed  vilde  tale 
Politik  med  ham.  Mylord  Chesterfield,  hvem  hans  Onkel  og 
Fader  havde  besøgt  i  Haag  1731,  besøgte  han  en  hel  Eftermiddag, 
og  Lorden,  hvis  berømte  „Breve"  læstes  overalt  i  Europa,  talte  i 
stærke  Ord  om  den  Lykke,  det  var  for  Danmark  at  eje  Johan 
Hartvig  Ernst  Bernstorff;  „Danmark  var  det  eneste  lykkelige 
Land  i  Europa  paa  Grund  af  hans  kloge  Raad."-) 

Et  enkelt  Bekendtskab  i  England  betød  dog  mere  for  Andreas 
Peter  end  noget  andet.    I  London  traf  han  den  snart  halvfjerdsinds- 

tyveaarige  Gehejmelegationsraad  L.  von  Schrader,  der  igennem  tre 
Slægtled  havde  været  Familien  Bernstorffs  trofaste  Ven.^)  Efter 
Prins  Frederik  af  Wales'  Død  var  han  falden  i  Unaade  hos  Kong 
Georg  og  var  bleven  berøvet  sin  Pension,  fordi  han  havde  hjulpet 
sin  Herre  til  de  store  hannoveranske  Laan.-)  Prins  Frederiks 
Enke  havde  siden  givet  ham  det  nødvendige  Underhold,  og  han 
levede  stille  i  London,  optaget  af  religiøse  og  filosofiske  Studier, 
velset  hos  en  Række  af  Englands  fremragende  Statsmænd  og 
Forfattere.  Han  synes  efter  sine  Breve  at  have  været  en  sær- 
deles betydelig  Mand,  højt  dannet  og  fin  af  Tænkemaade,  med 
mange  politiske  Forbindelser  saa  vel  i  England  som  paa  Fastlandet. 
Bernstorfferne  saa  op  til  ham  som  en  Patriark,  han  var  næsten 
som  en  Skriftefader  for  dem,  og  i  de  alvorligste  Familiespørgs- 
maal  æskede  de  hans  Raad.  Da  Andreas  Peter  rejste  til  Eng- 
land, medgav  Johan  Hartvig  Ernst  Bernstorff  ham  ingen  særlig 
Instruks;  han  kunde  henvende  sig  til  Schrader,  det  var  tilstrække- 
ligt, „Han  forener  med  menneskelig  Klogskab  den  der  stammer 
fra  oven",  sagde  Johan  Hartvig  Ernst  om  ham. 

Andreas  Peter  havde  kendt  Schrader  som  Barn,  han  havde 
hørt  om  ham  i  sit  Hjem.  Al  den  Ærefrygt  for  Alderdommen  og 
for  en  gammel  vis  Kristen,  der  fulgte  af  Bernstorffernes  Livs- 
anskuelse, nærede  han  for  Schrader,  og  da  han  kom  til  London, 
blev  han  daglig  Gæst  hos  denne.  Han  sad  timevis  hos  ham, 
lyttede  til  hans  Vejledning  om  Forholdene  i  England,  og  hørte 
ham  fordybe  sig  i  Minderne  om  Andreas  Gottlieb  den  ældre  og 
om  Slægtens  Historie.  De  tog  Heldagsture  ud  paa  Landet  og 
talte  om  allehaande  praktiske  Sporgsmaal,  men  fremfor  alt  drøf- 
tede de  moralske  og  religiøse  Problemer.  Andreas  Peter  fattede 
hjærtelig  Tillid  til  den  Gamle,  og  Forholdene  førte  med  sig,  at 
han  i  en  af  de  alvorligste  Kriser  i  sit  Liv  tyede  til  Schrader. 
Det  drejede  sig  om  hans  Forhold  overfor  Kvinder.'') 

Vi  har  set  Andreas  Peter  som  ung  seksten-syttenaarig  Knøs 
overgivent  forelsket  i  Leipzigerkredsens  kvikke  Borgerdøtre.  Følel- 
serne stak  ikke  dybt;  da  han  i  1756  atter  rejste  gennem  Leipzig, 
traf  han  sine  Veninder  fra  1752  og  spøgte  med  dem  om  gamle 
Dage.  I  Gottingen  var  Tonen  ikke  saa  uskyldig;  Johann  Christian 
Leisching  og  adskillige  af  de  adelige  Kammerater  holdt  til  med 
Jøse   Kvinder,   men  Andreas   Peter  vilde  ikke  med  dertil.     Hans 

Kammerater  ansaa  ham  for  at  være  svært  koldsindig;  han  havde 
en  Istap  i  Stedet  for  et  Hjærte,  mente  de;  men  han  gik  hverken 
med  til  grove  Udskejelser  eller  indlod  sig  paa  Æventyr  med 
Borgerdøtrene.  Han  drøftede  Spørgsmaalet  med  P.  A.  Leisching 
og  hævdede  den  bernstorffske  kristelige  Opfattelse  af  Sagen,  at  et- 
hvert illegitimt  Forhold  til  Kvinder  var  Synd,  man  burde  og  kunde 
overvinde  enhver  Fristelse.  Saa  kom  Rejseaarene.  Andreas  Peter 
fik  megen  Sans  for  kvindelig  Skønhed,  men  vilde  rigtignok  have 
den  forenet  med  „Aand  og  Dyd"  og  Ævne  til  at  føre  interessant 
Konversation.  Fra  hvert  Sted,  hvor  han  opholdt  sig,  sendte  han 
P.  A.  Leisching  eller  andre  en  Rapport  om  de  Damer,  han  havde 
truffet.  I  Genua  studerede  han  Klosteropdragelsens  fordærvelige 
Indflydelse  paa  de  unge  Kvinder.  „De  er  forbavsende  uvidende 
og  har  ikke  Forstand  nok  til  at  kunne  være  vittige  uden  at  være 
belæste."  Den  Slags  Kvinder  tiltalte  ham  ikke,  hvor  skønne 
de  saa  end  var,  og  han  fandt,  at  det  var  skrækkeligt,  at  unge 
Piger  gik  lige  ud  af  Klosteret  ind  i  Ægteskabet.  I  Firenze  og 
fremfor  alt  i  Bologna  fandt  han  derimod  skønne  italienske  Da- 
mer, „der  havde  Forstand  og  deimed  i  Virkeligheden  forbandt 
enhver  Tillokkelse".  Nu  var  hans  Hjærte  imidlertid  bleven 
smeltet;  fra  denne  Tid  stammer  vistnok  Udkast  til  et  Par  Digte 
og  et  Forsøg  i  højstemt  Prosa,  hvor  han  under  tydelig  Paavirk- 
ning  af  den  klopstockske  Odestil  og  af  fransk  Hyrdepoesi  giver 
en  stærk  Forelskelse  Luft.  Der  er  Sølvermaane  og  forelskede 
Zephyrer,  der  under  herligt  Løvtag  ved  rislende  Kilder  forgæves 
søger  at  vække  Elskov  i  den  skønne  Doris'  hulde,  men  dog  grumme 
Hjærte  o.  s.  v.,  o.  s.  v.  En  utrolig  Mængde  Rettelser  i  Udkastene 
viser,  at  Poesien  ikke  laa  mere  for  Andreas  Peter  end  for  de 
fleste  andre  forelskede  Ynglinge.  Denne  Kamp  med  Muserne 
staar  som  et  sikkert  Udtryk  for,  at  han  ved  denne  Tid  havde  sin 
første  alvorlige  Forelskelse;  han  antyder  den  i  et  Brev  til  Lei- 
sching, og  i  sin  Selvbiografi  fortæller  han,  at  det  var  „en  i  Eng- 
land født  schweitzisk  Dame  der  indgød  ham  den  første  Kærlig- 
hed". „En  hastig  Adskillelse  forebyggede  imidlertid  alle  Følger", 
og  paa  samme  Maade  gik  det  ham  senere  i  Munchen.  Han  havde 
heldig  undgaaet  de  mange  kokette  Damer  i  Wien  og  i  Pressburg, 
skønt  hans  Interesse  for  Kvindekønnet,  som  det  ses  af  Brevene, 
absolut  var  i  Stigning.     Men   Opholdet  i   Munchen   kunde,   som 

Andreas  Peter  selv  fortæller,  let  være  bleven  farligt  „paa  Grund 
af  en  meget  smuk,  siden  lykkelig  gift  Pige  af  Stand,  som  nærede 
en  ufortjent  og  af  ham  aldrig  attraaet  Kærlighed  til  ham".  „Dog 
Gud  gav  Styrke,  og  jeg  fjærnede  mig  pludselig,  og  hun  og  jeg  blev 
bevarede  uskyldige  og  rene."  Men  Kod  og  Aand  kom  efterhaanden 
til  at  kæmpe  stærkt  i  ham;  „et  meget  fyrigt  Temperament,  megen 
Legemsstyrke  og  et  aabent  Hjærte"  beredte  ham  store  Vanskelig- 
heder; hans  strænge  Askese  stemmede  meget  lidt  med  den  Opfat- 
telse der  herskede  i  Paris  og  mellem  de  fleste  af  hans  unge 
adelige  Venner.  I  London  kom  det  til  en  Krise.  Onkelen  fik 
Ret  i  sin  Advarsel  mod  de  unge  engelske  Adelige;  nogle  af 
disse  lokkede  Andreas  Peter  hen  i  „nogle  mistænkelige  Huse", 
og  deres  forføreriske  Eksempel,  fortalte  han  siden,  satte  hans 
fyrige  Blod  i  en  saadan  Bevægelse,  at  han  efter  lang  Modstand 
mente,  at  det  var  umuligt  længere  at  kunne  bekæmpe  det,  og  han 
„haabede  i  denne  formentlige  Umulighed  at  finde  sin  Undskyld- 
ning, og  fuld  af  Mismod  besluttede  han  at  gøre  hvad  andre  gjorde". 
Men  i  det  Øjeblik,  „hvor  Lasten  for  første  Gang  var  bleven  til 
en  formelig  Beslutning"  hos  ham,  reagerede  hans  stærke  Religiø- 
sitet; Gud  rørte  efter  Andreas  Peters  Opfattelse  hans  Hjærte. 
Han  gik  til  Schrader  og  skriftede  for  ham;  den  gamle  Herre 
„roste  ham  for  hans  Sindelag;  det  beskæmmede  ham,  det  gik  som 
et  Sværd  gennem  hans  Sjæl;  Gnisten,  der  glødede  i  ham,  tændtes 
ved  Schraders  Ild,  han  gik  fuldstændig  omvendt  tilbage  fra  ham, 
fastere  end  nogensinde  besluttet  paa  at  stride  den  gode  Strid". 
Fra  dette  Øjeblik  af  rummede  Forholdet  til  Kvinder  ikke  den 
Fare  for  Andreas  Peter  som  tidligere.  Da  han  mange  Aar  efter 
fortalte  sine  Børn  om  dette  Vendepunkt  i  sit  Liv,  tilføjede  han, 
at  han  aldrig  havde  staaet  i  Forhold  til  nogen  anden  Kvinde  end 
til  deres  Moder. 

Denne  Begivenhed  knyttede  Andreas  Peter  særlig  nøje  til 
den  gamle  Schrader;  han  aabnede  sig  fra  nu  af  helt  for  ham, 
fortalte  ham  sine  Tanker  om  Fremtiden  og  Bekymringer  for,  om 
han  var  i  Stand  til  at  opfylde  de  Forventninger,  hans  Fader  og 
Onkel  nærede  til  ham.  Schrader  blev  den  der  fik  Lejlighed  til 
at  se  dybest  i  hans  Karakter,  før  han  i  Kobenhavn  i  Onkelen 
fik  en  Ven  for  hvem  han  intet  skjulte.  Dette  Samliv  i  London 
med  al  dets  indre  Uro,  harmonisk  stillet  ved  Schraders  Paavirk- 

ning,  dannede  en  ejendommelig  Afslutning  paa  Rejselivet.  Schrader 
studerede  ligefrem  sin  unge  Ven,  og  det  er  et  værdifuldt  Bidrag 
til  Andreas  Peters  Livshistorie,  der  gemmes  i  de  Breve  som  den 
Gamle  skrev  om  ham  til  hans  Onkel.  Der  findes  ingen  Portrætter 
af  Andreas  Peter  fra  hans  første  Ungdom,  men  Schraders  Breve 
giver  et  levende  Billede  af  hans  ydre  og  indre  Væsen  nu  paa 
Overgangen  til  hans  Manddomsliv.^) 

Det  var  en  velvoksen,  bredskuldret  Yngling  der  traadte  Schra- 
der i  Møde,   en   smuktbygget  Skikkelse,    der  virkede  umiddelbart 
vindende.     Egentlig  smukt  var  Andreas  Peters  Ansigt  ikke,  dertil 
var  de  bernstorffske  Træk  for  svære,  men  den  kraftige  Næse  og 
udtryksfulde  Mund,   de   klare  blaa  Øjne  tydede  paa  en  klog  og 
tiltalende  Personlighed.    Andreas  Peters  Optræden,  naar  han  var 
sammen  med  andre,   bar  hans  gode  ligelige  Humør  til  Skue;  han 
var   altid  parat  til   Samtale,    nu   konverserede   han   let  og  frit  og 
fortalte  livligt  om   sine  Rejser,    nu   slog  han   over  til   en   alvorlig 
Samtale,    hvor  man  snart    mærkede,    hvor   opmærksom    en    Iagt- 
tager og  hvor  skarp   en   Kritiker  han   var.     Naar  Samtalen   blev 
fortroligere,  viste  han  hurtig,  hvor  dybt  han  reflekterede  og  hvor 
energisk  han  søgte  at  danne  sig  en  Mening  om  alting.   Varme  og 
Energi  gennemtrængte  hele  hans  Væsen.     „Han  er  gennemsyret 
af   Kærlighed",    sagde    Schrader   om    ham.     „Han    har   fortryllet 
mit  Hjærte,  thi  han  ejer  Hjærtets  største  Egenskaber."     Det  var 
sjældent  at  træffe  en  ung  Mand  som  ham,  mente  Schrader.    „Han 
er  enestaaende,    maaske  ikke  i   en   Million,    men    visselig   blandt 
Hundrede  eller  Tohundrede  Tusind."    Han  var  aldrig  lunken,  altid 
ildfuld,  i  Sympathi  som  i  Uvilje.    Hans  Fyrighed  gik  i  visse  Hen- 
seender for  vidt.     „Tal  langsomt",  sagde  Schrader  til  ham.    „Vor 
Herre  og  Frelser   talte  langsomt.     Tal  ligesom  han."     „Pas  paa 
Deres  herlige  Egenskab,  Deres  Ildfuldhed.     Ild  er  godt,  men  der 
maa  passes  paa  den.    Den  bedste  Ild  kan  slippe  fra  en  og  tænde 
an.     Naar  det  sker,   saa  lyser  den   ikke,   opliver   ikke,   vejleder 
ikke,    men  den   fører  Dem  vild,  bringer  Dem   ud  af  Ligevægt  og 
blænder  Dem,  kort  sagt,  den  berøver  Dem  for  et  Øjeblik  Ævnen 
til  at  se  klart." 

Ogsaa  andre  Ufuldkommenheder  fandt  Schrader  hos  denne 
„belle  åme",  hos  denne  Yngling,  som  han  i  øvrigt  syntes  var  saa 
ualmindelig  lovende  og  hos  hvem  han  saa  Slægtens  bedste  Egen- 

skaber  nedarves.  Han  talte  aabent  derom  til  Andreas  Peter  selv, 
og  skrev  derom  til  Johan  Hartvig  Ernst  Bernstorff,  der  skulde 
give  Brodersønnen  „den  sidste  Modenhed".  „Henfald  aldrig  i 
Livet  til  en  Fejl  som  man  finder  hos  .  .  .  ja,  hos  hvem?  skal  jeg 
sige  det?  ...  hos  Taaberne.  Det  er  blodigt,  ikke  sandt?  Men 
det  bør  være  det.  Man  kalder  sligt  et  Indsnit,  men  jeg  gør  det  san- 
delig ikke  af  Næsvished,  men  for  at  helbrede.  Lav  aldrig  store 
Øjne  af  Uopmærksomhed  eller  af  Ligegyldighed  for  hvad  man 
siger  til  Dem.  Se  alt  hvad  der  siges  til  Dem  lige  i  Ansigtet,  selv 
om  det  saa  var  den  personificerede  Dumhed.  Aldrig  disse  store, 
fraværende,  bortvendte  Øjne!  Overlad  denne  Fejl  til  Folk  fra 
Nedersachsen,  der  er  belemrede  dermed,  eller  til  Schweitzerne. 
Husk  Deres  Oldefaders  Eksempel,  som  er  bleven  fremdraget  for 
Dem,  og  husk  Deres  Hr.  Onkels.  Hvis  det,  man  taler  til  Dem 
om,  keder  Dem,  saa  ked  Dem  hellere  end  at  redde  Dem  derfra 
ved  at  lade  som  om  De  tænker  paa  andre  Ting.  Hvis  det  er 
noget  absurd,  man  siger  til  Dem,  saa  tal  derimod." 

Schrader  saa  endnu  dybere  til  Bunds  i  Andreas  Peters  Ka- 
rakter og  Væsen.  I  Breve,  der  er  affattede  i  en  Blanding  af 
Tysk  og  Fransk,  skrev  han  til  Johan  Hartvig  Ernst  om  ham, 
at  hans  sædvanlige  Tilstand  var  den  hvori  en  fornuftig  og  elsk- 
værdig Mand  befinder  sig.  „Venligheden  er  hans  sædvanlige 
Karakter.  Det  er  godt  og  det  er  en  agtværdig  Egenskab.  Men 
naar  man  er  saa  lykkelig  i  sin  Sjæl  at  rumme  en  Karakter 
der  er  langt  mere  fyrig,  naar  Gud  har  givet  os  Visdom  og 
Indsigt,  hvorfor  skal  vi  da  blive  staaende  alene  ved  Fornuft  og 
Venlighed?  I  Visdommen  er  der  tilstrækkelig  Venlighed.  Dens 
Skønhed  er  gjort  saa  elskværdig,  som  det  er  nødvendigt  overfor 
slige  Skabninger  som  Menneskene  nu  en  Gang  er.  Der  kan  nu 
ogsaa  blive  for  meget  af  Venligheden.  Denne  Tilstand  er  Hr. 
Bernstorffs  middelgode  Tilstand.  Der  er  en  anden  som  er  langt 
mere  ophøjet  og  ædlere.  Han  kender  den  ikke  selv.  Han  har 
Øjeblikke  (jeg  vil  sige  det  paa  Tysk)  in  welchen  der  Blick  der 
Weissheit  (der  lieblichen  Weissheit)  ihm  recht  in  die  Augen  fåhret 
und  herausleuchtet.  Man  gebe  nur  Achtung  drauf.  Alsdenn  præ- 
sentiert  sich  seine  Seele  recht  in  ihrer  Schonheit  und  Natiirlich- 
keit.  So  ist  er  in  seinen  seriosen  Momenten,  wenn  alles 
das  freundliche  Wesen  suspendiert  ist.     Alsdenn  præsentiert  sich 

seine  Seele  in  ihrer  lieblichen  Weissheit  und  respectabeln  an- 
ziehenden  Douceur.  Wenn  es  moglich  ware,  dass  er  sich  alsdenn 
selbst  ansehen  konte,  wenn  er  dieses  recht  erkennen  konte,  so 
wiirde  er  trachten,  immer  in  dieser  lieblich-seriosen  Disposition 
zu  bleiben.  Hvad  jeg  siger,  det  er  vist,  thi  jeg  har  set  det  Tusind 
Gange.  Da  er  der  noget  over  ham  der  indgyder  Respekt  og 
Kærlighed;  Alvoren  (jeg  mener  hans  Alvor)  er  eller  skaber 
hans  Skønhed.  Da  er  han  paa  sit  Højdepunkt  .  .  .  Han  er  ti 
Aar  ældre,  naar  han  er  som  jeg  her  har  beskrevet  ham,  og  han 
er  ikke  mindre  elskværdig  ....  Jeg  har  ved  passende  Lejlighed 
talt  til  ham  om  hans  egen  Karakter,  og  sagt  ham  at  hans  elsk- 
værdige Alvor  var  langt  skønnere  end  hans  Jovialitet,  skønt  ogsaa 
den  var  elskværdig;  at  den  første  løftede  ham  tyve  Grader  i 
Vejret,  men  at  den  sidste  lod  ham  være  et  ganske  ordinært  Men- 
neske, at  han  i  det  første  Tilfælde  afslørede  sin  Visdom  og  lod 
den  udfolde  sig  for  alles  Øjne,  men  i  det  sidste  Tilfælde  tilhyllede 
den;  at  jo  mere  hans  Visdom  lagde  sig  for  Dagen,  desto  mere 
drog  den  alle  Hjærter  til  ham  og  forskaffede  ham  alles  Hen- 
givenhed og  Beundring." 


X. 

Da  Andreas  Peter  Bernstorff  den  25.  Oktober  1757  forlod 
London,  vemodig  ved  Skilsmissen  fra  Schrader,  var  han  træt  af 
Rejselivet.^)  Han  havde  haft  let  ved  at  knytte  sig  til  de  Mennesker 
der  paa  de  forskellige  Steder  havde  modtaget  ham  med  Venlig- 
hed, men  det  kneb  altid  for  ham  at  skilles  fra  dem  igen.  Skils- 
missen fra  Paris  havde,  skrev  han  til  sin  Onkel,  i  den  Henseende 
givet  ham  det  sidste  Stød.  Tanken  om  Fremtiden  var  ogsaa  i 
London  kommen  stærkt  ind  paa  ham.  Schrader  havde  sagt  ham, 
hvor  meget  Johan  Hartvig  Ernst  Bernstorff  længtes  efter  ham,  og 
hvor  overlæsset  han  var  med  Arbejde,  og  Andreas  Peter  havde 
bevæget  udtrykt  sit  Haab  om  snart  at  kunne  blive  ham  en  Støtte. 
De  stærke  indre  Oplevelser  i  London  bragte  ham  ogsaa  til  at  hige 
efter  Afslutning  paa  den  uophørlige  Omflakken.  Hans  Nysgærrig- 
hed  var  stillet,   og,  som  han  senere  udtrykte  sig  til  en  Ven,  han 


HJEMREJSEN.  423 

tænkte  sig  nu  det  Land  som  det  skønneste,  hvor  der  var  mest 
Lejlighed  til  at  være  nyttig. 

Det  faldt  ham  svært  at  slaa  sig  til  Ro  noget  Sted  paa  Hjem- 
vejen.i)  Nogen  Tid  maatte  han  dog  raste  i  Holland,  hvor  der  var 
adskilligt  for  ham  at  lære  ved  Studiet  af  den  store  Handel  der 
betød  saa  meget  for  Danmark,  og  af  Landets  politiske  Forfatning. 
Venner  af  Onkelen,  særlig  Ministeren  von  Larrey  og  den  danske 
Gesandt  Hr.  de  Cheusses,  holdt  paa  ham  og  viste  ham  al  mulig 
Venlighed.  Amsterdam  tiltalte  ham  ikke,  det  var  et  fortræffeligt 
Sted  for  en  ung  Handelsmand,  der  om  Formiddagen  sad  paa  sit 
Kontor,  om  Eftermiddagen  lærte  at  regne  og  fornøjede  sig  med 
en  Pibe  Tobak,  men  ikke  for  en  ung  Statsmand.  Mere  tiltalende 
var  Haag  med  dens  corps  diplomatique  og  store  Selskabelighed, 
men  ogsaa  der  brændte  Jorden  under  Fødderne  paa  Andreas  Peter. 
Meddelelsen  om,  at  hans  Broder  laa  farlig  syg  i  Hannover,  op- 
skræmmede  ham.  og  Faderen  klagede  stadig  over,  hvor  overvæl- 
det han  var  af  Arbejde  under  Landets  Besættelse  af  fjendtlige 
Tropper.  Andreas  Peter  besluttede  derfor  hurtigst  muligt  at  vende 
hjem,  men  det  var  lettere  sagt  end  gjort.  Vejen  var  spærret  af 
franske  Hære,  og  tilmed  kom  der  fra  Onkelen  strænge  Ordrer 
om,  at  han  ikke  maatte  rejse  over  Hannover  eller  Celle  eller 
Liineburg,  rimeligvis  for  at  der  ikke  skulde  opstaa  Mistanke  om, 
at  Onkelen  benyttede  ham  som  Budbringer  til  Personer  i  disse 
Egne.  Andreas  Peter  maatte  derfor  gøre  en  stor  Omvej  over 
Bremen  og  Harburg,  og  før  den  13.  December  kunde  han  over- 
hovedet ikke  komme  afsted  fra  Holland.  Rejsen  foregik  i  vold- 
somt Vintervejr  og  midt  ind  mellem  kæmpende  Hære.  Julenat 
passerede  han  en  fransk  Lejr,  hvor  netop  samtidig  mange  Soldater 
døde  af  Kulde;  Julemorgen  tidlig  kom  han  hjem  til  Gartow. 

Andreas  Peter  vendte  hjem  efter  at  have  set  de  samme 
Lande  og  Folkeslag,  og  efter  at  have  søgt  at  lære  det  samme, 
som  hans  Onkel  og  Fader  for  syv  og  tyve  Aar  siden.  Keysslers 
Rejseskildring  havde  han  stadig  brugt,  Faderens  Formaninger  og 
Onkelens  Instrukser  havde  ledet  ham;  jo  længere  Rejsen  var 
skredet  frem,  desto  mere  havde  han  tilpasset  sine  Øjne  efter  de 
Synspunkter  hvorfra  hans  Vejledere  saa  Verden.  Han  bragte 
megen  Kundskab  hjem,   kunde  fortælle  meget  om   hvad  der  var 

sket  i  de  Aartier  der  var  forløbne  siden  hans  Fader  rejste,  og 
paa  de  Steder  hvor  hans  Onkel  ikke  senere  havde  været.  Han 
førte  Slægtens  Kundskab  til  Europa  op  til  Aaret  og  Dagen.  Han 
havde  Forudsætninger  for  at  tage  Plads  hos  de  to  Ældre,  og 
kunde  forstaa  Grundlaget  for  Onkelens  hele  Gærning.  Men  noget 
egentlig  nyt  bragte  han  ikke  hjem,  saa  vidt  det  kan  skønnes  af 
hvad  vi  ved  om  ham  under  Rejsen,  dertil  havde  han  for  ubetin- 
get og  modstandsløst  føjet  sig  ind  under  de  Ældres  Autoritet  og 
Traditioner.  Der  var  en  ejendommelig  Spændstighed,  en  ung- 
domskraftig  Fyrighed  over  hans  Personlighed,  der  gav  Muligheder 
for  en  selvstændig  Udfoldelse.  Men  i  Karakter  og  Grundanskuel- 
ser synes  han  foreløbig  at  have  været  helt  slægtbestemt. 

Glæden  over  at  være  hjemme  tog  ikke  Uroen  af  hans  Blod. 
Gartow  var  ikke  hans  blivende  Sted.  Gennem  Brevene  kunde 
han  spore  Onkelens  Længsel,  selv  om  Johan  Hartvig  Ernst  skrev 
baade  til  ham  og  til  hans  Fader,  at  de  endelig  paa  Gartow 
maatte  nyde  Samværet  efter  den  lange  Adskillelse  i  Ro.  For- 
ældrene vilde  dog  ikke  af  med  ham  lige  med  det  samme;  de  be- 
holdt ham  hjemme  til  efter  Paaske,  og  medens  Krigen  rasede 
rundt  om,  førte  de  for  første  Gang  siden  Barneaarene  flere  Maane- 
ders  roligt  Samliv  med  hinanden.  Andreas  Peter  gled  ind  i  det 
stille  Liv  paa  Gartow,  han  genoptog  sin  Barndoms  Yndlingsidræt 
Jagten;  hver  Dag,  naar  Vejret  var  til  det,  strejfede  han  og  Fade- 
ren rundt  i  Skovene.  De  lange  Vinteraftener  tilbragtes  med  Sam- 
tale og  Højtlæsning.  Med  hver  Dag  blev  Forældrene  gladere  for 
deres  voksne  Søn,  og  med  Vemod  tænkte  de  paa,  at  det  rimelig- 
vis blev  sidste  Gang,  de   havde   ham  saa  længe   hjemme  hos  sig. 

Sidst  i  Marts  Maaned  maatte  de  med  stor  Bevægelse  sige 
Farvel  til  ham;  den  31.  Marts  forlod  Andreas  Peter  Gartow  for 
at  drage  til  Danmark.  Han  rejste  langsomt,  besøgte  paa  Vejen 
Dreiliitzow,  Stintenburg  og  Wotersen  og  satte  sig  grundig  ind  i 
Tilstanden  paa  disse  Godser;  det  var  allerede  nu  paatænkt,  at  han 
skulde  tage  Del  i  Bestyrelsen  af  Onkelens  Økonomi.  Den  19. 
April  kom  han  til  Hamburg  og  fulgte  derpaa  den  af  Onkelen 
lagte  Rejseplan  gennem  Sønderjylland  over  Haderslev — Assens 
videre  gennem  Fyen  og  Sælland.  Johan  Hartvig  Ernsts  Breve 
aandede  Længsel  og  Forventning.    I  et  af  de  sidste  skrev  han,  at 

nu  vilde  han  bede  Gud  velsigne  Andreas  Peters  Rejse:  „Gid  Gud 
saa  vil  tilstaa  mig  den  Naade,  som  jeg  giver  en  saa  høj  Plads 
mellem  de  timelige  Goder  som  jeg  tror  at  jeg  har  Lov  til  at  ønske: 
at  han  mellem  os  vil  knytte  et  ømt  og  varigt  Venskab,  som  kan 
skabe  Din  og  min  Lykke." 

Den  25.  April   1758  naaede  Andreas  Peter  Bernstorff  Køben- 
havn.    En  stor  Livsgærning  ventede  paa  ham  der. 


KILDEHENVISNINGER 


OG 


ANMÆRKNINGER. 


Forkortelser:  B.  =^  Bernstorff,  uden  Forbogstav  =  Johan  Hartvig  Ernst 
Bernstorff;  B.-I.  =  Belle-Isle;  B.  P.  I.  =  Bernstorffske  Papirer.  I.  Del,  der 
udkommer  i  Løbet  af  Efteraaret  1903;  St.  =  Stintenburg;  Wot.  =  Wotersen; 
R.  A.  =  Rigsarkivet;  U.  A.  =  Udenrigsministeriets  Arkiv;  Kgl.  Bibi.  =  Det  store 
kongelige  Bibliothek. 


Af  de  vigtigste  benyttede  Brevsamlinger  findes  Brevvekslingen  mellem  Johan 
Hartvig  Ernst  og  Andreas  Gottlieb  B.  paa  Stintenburg. 

I  Fremstillingen  som  i  Henvisningerne  er  von'et  foran  Navnet  B.  i  Reglen 
udeladt,  fordi  Navnet  i  denne  Form  har  vundet  Hævd  i  Danmark.  Det  samme 
gælder  Bogstaveringen  af  J.  H.  E.  B.s  Fornavne  og  flere  andre  lignende  Til- 
fælde, hvor  der  er  afveget  fra  den  almindelige  Regel  om  saa  vidt  muligt  at  følge 
selve  Tidens  Stavemaade. 

1  nogle  af  de  gengivne  Breve  er  af  sproglige  Hensyn  Oversættelsen  paa 
enkelte  Steder  lidt  fri  eller  efter  en  noget  læmpet  Tekst. 


FØRSTE  KAPITEL. 


S.  I.  ■)  Slægtens  ældre  Historie:  En  god  Stamtavle  er  udarbejdet  af  Grev 
Andreas  B.  til  Wedendorff.  —  Optegnelser  af  Wasserschlebe  Ny  kgl.  Saml.  1300  e 
Fol.  —  Kneschke:  Neues  allgm.  deutsche  Adels-Lexikon.  I. 

S.  2.  ')  Eggert  Detlew  von  B.  til  Teschow,  født  ca.  1644,  var  i  dansk 
Tjeneste  1675  og  Oberst  1701,  da  han  ved  sin  Afgang  fik  Generalmajors  Ka- 
rakter. Han  var  gift  med  Anna  von  der  Liihe.  (Oberstløjtnant  Hirsch's  Sam- 
linger til  den  dansk-norske  Officerstands  Historie,  hvoraf  Forfatteren  redebont 
har  givet  Oplysninger.)  —  '')  Andreas  Gottlieb  B.  den  ældre.  Vigtigst  er  Prof- 
Dr.  Adolph  Kochers  Artikel  i  Allgm.  deutsche  Biographie  Bd.  46  og  samme  For- 
fatters Udgave  fra  1877  af  A.  G.  B.s  Selvbiografi  i  Programmet  fra  Kaiser  Wil- 
helm Gymnasiet  i  Hannover,  hvor  der  findes  en  Del  Henvisninger  til  ældre 
Litteratur.  Prof.  Kocher  har  tillige  mundtlig  meddelt  forskellige  værdifulde  Be- 
mærkninger om  A.  G.  B.s  Politik.  —  Ward:  Great  Britain  and  Hanover,  S.  67  flg. 

—  Michael:  Englische  Geschichte  im  18.  Jahrh  I,  444—50.  —  English  historical 
Review.  1898,  S.  55  flg.  -  Bodemann:  Jobst  v.  Ilten,  Hannover.  1879,  S.  158  flg. 

-  Vehse:  Gesch.  d.  deut.  Hofe,  Bd.  18,  S.  221  flg.,  Bd.  35,  S.  169  flg-,  Bd.  36, 
S.  307  flg.  -  Leti;  Ritratti  della  casa  di  Brandeborgo.  II,  S.  497.  -  Spiels 
vaterlånd.  Archiv  1821,  5.  Bd.,  S.  111.  -  Meddelelser  fra  Arkivet  paa  Gartow 
ved  Grev  Gunther  B.,  Afskrift  af  Familiestatuttet  ved  Grev  B.- Gyldensteen, 
samt  andre  Medd.  fra  Familiens  nuværende  Senior  Grev  Andreas  B.  til 
Wedendorfl'. 

S.  7.  ')  6.  Juli  angives  som  Dødsdagen  i  „Husbogen"  paa  Gartow;  Meier: 
Hannov.  Verfassungs- u.  Verwaltungsgesch.  II,  S.  135,  har  26.  Juli.  -  Skrivelser 
fra  Joachim  Engelche  B.  til  det  hann.  Gehejmeraad  og  mellem  Georg  I  og 
Ghmraaderne  Sommeren   1726.    (Staatsarchivet  Hannover.) 

S.  8.  ')  Samtidige  Karakteristiker  af  A.  G.  B.  findes  bl.  a.  Lcti  1.  c,  Vehse 
1.  c.  Bd.  36,  S.  307  flg. 

S.  9.  ')  Ward  I.  c.  -  Meier  I.  c  Bd.  1.  S.  518-  -  Medd.  fra  Arkivet  paa 
Gartow.     Brev  fra  A.  G.  B.  til  B.  ""«  1750.    (St.) 

S.  10.  •)  Spiels  vaterland.  Archiv  1821,  S.  1 1 1  flg.  —  ')  Godsforholdenc: 
Medd.  af  Grev  Gunther  B.  til  Gartow,  Grev  Andreas  B.  til  WedendorfT.  -  Op- 

tegneiser  og  Regnskaber  m.  m.  (Wot.  og  St.)  —  A.  G.  B.s  Selvbiografi  (Kockers 
Udg.).  —  Familiestatuttets  Original  opbevares  paa  Gartow,  en  Afskrift  paa  Wot. 

S.  18.  ^)  Medd.  af  Grev  Hermann  B.  til  Dreiliitzow.  —  ^)  Breve  til  For- 
valter Knolle.    (Wot.) 

S.  19.     ')  Charlotte  Sophie  B.  omtales  bl.  a.  i  A.  G-  B.s  Brev  til  B.  '"li  56. 


ANDET  KAPITEL. 


S.  20.  ')  Johan  Hartvig  Ernst  B.s  Barndom:  Oplysningerne  i  Ahlemanns 
Bog  „Ueber  das  Leben  und  den  Charakter  des  Grafen  Johann  Hartvig  Ernst 
von  Bernstorff"  stammer  dels  fra  B.  selv  dels  fra  Wasserschlebe,  hos  hvem 
J.  A.  Cramer  ^^3  1777  udbad  sig  saadanne  til  Ahlemanns  Brug.  (Kgl.  Bibi.  Ny 
kgl.  Saml.  4*0  2152  c)  Oplysninger  fra  Arkivet  paa  Gartow. 

S.  21.  ')  Keyssler:  Schiitzes  Fortale  til  K.s:  Neueste  Reisen.  2.  Udg.  1751. 
Breve  mellem  A.  G.  B.  og  B.  efter  K.s  Død  1743.  (St.)  Baring:  Beschreibung  der 
Saala  im  Amt  Lauenstein.  2.  Th.,  S.  203  flg.    Allgm.  deutsche  Biographie  Bd.  15. 

S.  22.    ')  Optegnelser.    (Jersbek.) 

S.  23.  ')  Tiibingen:  Kollegiehæfter  og  Optegnelser  af  B.  om  Opholdet  der 
(Wot.  og  Jersbek).  Koncept  til  Breve  til  Søsteren  om  D.  von  Weitersheim.  — 
Breve,  som  B.  regelmæssig  skrev  til  sine  Forældre  under  Opholdet  i  Tiibingen 
og  paa  de  følgende  Rejser,  er  alle  gaaet  tabt.  —  Om  A.  G.  B.s  Sprog  se  B.  P.  I. 
At  han  ikke  kunde  Engelsk,  ses  af  utr.  Brev  fra  ham  til  B.  ^^/n  59.  —  ^)  Instruks 
for  Andreas  Peter  B.s  og  Joachim  Bechtold  B.s  Opdragelse  1752.     (Jersbek.) 

S.  24.  1)  Koncept  til  Brev  fra  B.  til  hans  Søster  fra  1729  og  Breve  fra 
Forstner  til  B.    (Wot.) 

S.  25.  ')  Dorothea  Wilhelmine  von  Weitersheim:  Koncept  til  Brev  om 
D.  V.  W.  fra  B.  dateret  1729.  (Wot.)  Breve  fra  D.  v.  W.  til  B.  (Wot.)  B.  P.  I. 
de  i  Registret  ang.  Steder.  Optegnelser  af  B.  (Wot.)  Fødselsaaret  er  her  angivet 
efter  hendes  Mands  egenhændige  Indførsel  i  ,,Husbogen"  paa  Gartow,  efter  Kirke- 
bogen dér  og  efter  Angivelse  paa  et  Portræt  paa  Wotersen. 

S.  27.     1)  Sml.  S.  213  flg.  —  ^)  Optegnelser  og  Brevkoncepter  af  B.  (Wot.) 

S.  30.  ')  Keysslers  Økonomi  se  bl.  a.  B.  P.  1,  57;  hans  Opfattelse  af 
Rejsen  se  bl.  a.  Neueste  Reisen  2.  Udg.  S.  618. 

S.  31.  1)  Wolffgang  Ernst  Baurenfeind  (eller  Bauerfeind).  Kaptajn  i  Gre- 
naderkorpset,  blev  'Vi  29  beordret  som  Hovmester  med  Grev  Otto  Diedrich  Schack. 
(Oberstl.  Hirsch's  Saml) 

S.  32.     1)  B.  P.  I,   120  flg.    Breve  fra  de  nævnte  til  J.  H.  E.  B.    (Wot.) 

S.  33.     >)  B.  P.  I,  141. 

S.  34.  1)  Berckentin:  Breve  mellem  Berckentin  og  B.  1730-32.  (Wot.) 
Dansk  biogr.  Lexikon  Bd-  2.  —  ^  Brev  fra  Berckentin  til  Christian  VI.  'Vs  40. 
(R.  A.) 

S.  35.  ')  Brev  fra  Forstner  til  B.  'Vs  1731  (Wot.).  —  ')  Paris:  B.s  Skrive- 
kalendere  for  1731  (Jersbek)  er  Hovedkilden.  Desuden  Breve  fra  Lersner  og 
Rosenørn  til  B.  —  Breve  fra  B.  til  Berckentin  1732.  -  Peder  Otto  Rosenørns 
Dagbøger,  som  findes  paa  Nørholm  ved  Varde  og  velvilligst  er  udlaante  mig  af 
Stamhusbesidderinde  Frk.  Rosenørn  Teilmann. 

S.  37.  >)  B.  P.  I,  13. 

s.  38.  ')  B.s  Skrivekalender.  —  '^)  Breve  fra  Lersner  1732. 

S.  39.  1)  London:  Skrivekalender  1731.  -  Koncepter  til  Breve  til  Biller- 
beck 1731-1732.   (Wot.)  -  P.  O.  Rosenørns  Dagbog. 

S.  40.  ')  Koncept  til  Brev  fra  B.  til  Billerbeck  1732. 

S.  41.  1)  Larrey:  Breve  fra  ham  til  B.   (Wot.) 

S.  43.  ')  B.  P.  I,  173. 


TREDIE  KAPITEL. 


S.  45.  ')  B.s  Kalenderoptegnelser.  —  ^)  B.  P.  I,  43.  —  ')  Valg  af  Frem- 
tid: Koncepter  til  Breve  til  Billerbeck  fra  Begyndelsen  af  1732.  Breve  og 
Koncepter  til  Breve  til  Berckentin  fra  Marts  1732.  (Wot.)  Kalenderoptegnelser. 
Koncept  til  Brev  til  L.  Plessen  Jan.   1734- 

S.  46.     1-2)  Brev  til  Billerbeck  Jan.  1732. 

S.  49.  ')  Brev  til  B.  fra  Billerbeck  Jan.  1732.  B.  P.  1,  387.  —  =*)  Valg 
af  Danmark:  Kalenderoptegnelser.  Brevene  til  Billerbeck.  —  Wasserschlebe 
(Kgl.  Bibi.  Ny  kgl.  Saml.  711  Fol.)  siger,  at  Hertug  Anton  opfordrede  B.  til  at 
gaa  til  Danmark.  Hans  Kilde  er  utvivlsomt  B.  selv.  Ahlemann  1.  c.  siger  S.  9, 
at  Brødrene  Plessen  havde  foreslaaet  B.s  Forældre  det  samme.  Koncept  til 
Breve  fra  B.  til  Chr.  L.  Plessen  Jan.  1734  (Wot.),  Brev  fra  Forstner  72  32. 
Koncept  til  Brev  til  Berckentin  fra  Novb.  1731  og  Brev  til  Berckentin  "/a  32. 
(Wot.)    Historisk  Tidsskrift.  IV  Rk.  4.  B.  S.  541  flg. 

S.  50.     ')  Se  bl.  a.  Vehse:  Gesch.  d.  deutschen  Hofe,  Bd.  35,  195  flg. 

S.  51.  ')  Kammerjunkerbestalling  udfærdiget  -'4  1732  (Rentek.s  Bestal- 
lingsprot.  R.  A.).  —  Volontærudnævnelsen  omtales  bl.  a.  i  Breve  fra  Lersner  i 
1732,  der  ogsaa  oplyser  Forretningsgangen  i  Kollegierne.  Se  derom  i  ovrigt 
Medd.  fra  Gehejmearkivet  1886-88,  S.  25  og  129  flg.  Holm:  Kristian  VI, 
S.  39  flg. 

S.  52.     ')  Rathér>':  Le  comte  de  Plélo,  S.  100-101  og  S.   161. 

S.  53.     ')  P.  O.  Rosenørns  Dagbog. 

S.  54.  ')  Opholdet  i  København:  Breve  til  B.  fra  Lersner,  Danneskjold, 
P.  O.  Rosenørn,  Hans  Ahlefeldt,  Schnell,  Gramm,  Scheel  Plessen  m.  fl.  1732 
-35  (Wot.),  fra  B.  til  Berckentin  1732-33.  Rosenørns  Dagbog.  —  ^)  Bernstorff 
og  de  tre  Grever:  Lersners  Breve  til  B.  1732-34.     Rosenørns  Dagbog. 

S.  56.  ')  Lersner:  Breve  fra  ham  til  B.  (Wot.),  Biografi  af  ham  i  Stadt- 
archivet  i  Frankfurt  a/M.,  velvilligst  meddelt  mig  i  Afskrift  af  Hr.  Stadtarchivar 
Dr.  Jung.  -  Personalhist.  Tidsskr.  1903.   Sml.  Terkel  Kleves  Skildring,  ndf.  S.  128. 

S.  57.  ')  Holm:  Kristian  VI,  S.  30-31  og  274  flg.  H.  L.  Møller:  Kri- 
stian VI  og  Grev  Stolberg-Wernigerode,  S.  27  flg.   J.  Møller:  Mnemosyne.  2.  B. 

S.  59.  ')  Jævnfor  P.  Vedels  instruktive  Bemærkninger  Hist.  Tidsskrift 
IV  Rk.  2.  Bd.  S.  475  og  3.  Bd.  S.  537-543.  —  *)  Medd.  fra  det  kgl.  Gehejmc- 
arkiv  1886-88,  S.  80. 

FJERDE  KAPITEL. 


S.  61.  M  Brev  fra  Berckentin  til  B.  '-/.-  33.  —  Moderens  Dødsdag  og  Bryl- 
lupsdagen efter  Husbogen  paa  Gartow. 

S.  62.  ')  B.s  Ophold  i  Sachsen- Polen:  Hans  Depecher  og  Breve  til 
Rosenkrantz  og  Schulin  i  R.  A.  Breve  til  ham  fra  Schulin  og  Rosenkrantz, 
dels  officielle   (R.  A.,  Gehejmeregistraturen),  dels  private.   (Wot.)     Breve  mellem 

B.  og  Berckentin.  (Wot.)  —  Om  Danmark-Norges    politiske  Stilling   i  denne  Tid 
se  Holm  1.  c  4.  Kap.  —  "^)  Depecher  til  og  fra  B.  Oktober-Novbr.  1733.  (R.  A.) 

S.  63.  1)  Brev  til  B.  fra  L.  Plessen  ^V?  33.  (Wot.)  Depeche  fra  'V12  33 
og  Brev  til  Rosenkrantz  Vi  34.  (R.  A.) 

S.  64.  ')  Breve  til  Rosenkrantz  ^o  og  -V9  1734.  (R.  A.)  —  -)  Se  f.  Eks. 
Ordre  fra  Kbhvn.  'Vn  34,  Dep.  fra  B.  \'s  35.  (R.  A.) 

S.  65.  ')  Breve  fra  Czartoriskier  og  Poniatowskier  til  B.  findes  paa  Wot., 
ligesom  enkelte  Koncepter  til  Breve  fra  B.  1  Czartoriski- Museet  i  Krakau 
findes  efter  velvillig  Opgivelse  til  mig  af  Direktøren  Prof.  Sokolowski  ingen 
Breve  fra  J.  H.  E.  B.,  kun  et  fra  Andreas  Peter  B.  fra  1787.  —  -)  B.  til  Ber- 
ckentin "A   1736.  —  ^)  Depeche  fra  B    ^n   1734. 

S.  66.  ')  B.s  Skrivekalender  for  1744  og  Breve  til  B.  fra  Madame  de 
Belle-lsle  fra  samme  Tid.  (Wot.)  —  -)  Om  B.s  økonomiske  Vanskeligheder  se 
Koncepter   til  Breve   til  Rosenkrantz   og  Schulin  Jan.   1736   og  Breve  til  Baron 

C.  F.  Peterswaldt  til  Prezier  fra  1734  flg.   Optegnelser  i  Skrivekalenderen.   Gagens 
Størrelse  se  Civilreglementerne  i  R.  A. 

S.  68.  ')  Om  hans  Anskaffelser  fra  alle  Europas  Lande  se  for  disse  Aar 
bl.  a.  Breve  til  ham  fra  Lersner,  Laurenzy  i  London  m.  fl.    (Wot.) 

S.  70.  ')  Koncepter  til  Breve  fra  B.  til  Rosenkrantz  Febr.  1734  og  Nyt- 
aarstid  1736  —  -)  Breve  til  B.  fra  F.  C.  Gramm  1734—38.  —  ^)  Koncept  til 
Brev  fra  B.  til  L.  Plessen  Jan.  1734,  Brev  til  Berckentin  ^/2  34,  Koncept  til 
Brev  til  Rosenkrantz  1734.  (Wot.)     Holm  1.  c.  2.  Bog  1.  Kapitel. 

S.  71.  ')  '^12  skriver  Schulin,  at  Kongen  Dagen  før  har  underskrevet 
Etatsraadpatentet.  (Wot.)  —  "-)  Brev  fra  B.  til  Schulin  ^'/i2  35.  (R.  A.)  Koncepter 
til  Brevene  til  Gramm  og  Rosenkrantz.  (Wot.) 

S.  73.     ')  B.  P.  I,  8  og  10. 

S.  74.  >)  Christian  VI  til  Schulin  7i  1739.  (R.  A.)  Sml.  S.  100.  Holm: 
1.  c  S.  287.  —  ■')  Brev  fra  Christian  VI  til  Rosenkrantz  -^i  1734  (R.  A.).  —  '')  Be- 
søget i  København:  Breve  mellem  Bernstorff  og  Schulin  Okibr.— Novbr.  1736. 
Brev  til  Berckentin  ^12  36.  -  Naar  Christian  VI  i  et  Brev  til  J.  L.  Holstein  af 
"Vio  1743  (R.  A.)  siger,  at  han  havde  gjort  Bernstorff  til  Kammerherre  paa  Grund 
af  sin  Tilfredshed  med  hans  Arbejde  i  den  steinhorstske  Sag  (1738-39), 
huskede  Kongen  fejl.  At  B.  blev  Kammerherre  i  1736  er  vist  nok;  Bestallingen 
er  af  V12  1736  (Rentekammerets  Bestallingsprotokol.  R.  A.)  Ahlemann  1.  c  S.  14 
siger,  at  B.  fik  Kammerherrenøglen  -*  n  1736.  I  Statskalenderen  er  B.  imidlertid 
først  opført  som  Kammerherre   1739. 

S.  75.  ')  Breve  til  Berckentin  og  Schulin  Foraar  1737.  —  -)  Udnævnelsen 
til  Gesandt  i  Regensburg  er  dateret  ^"u  1737  (Medd.  fra  Gehejmearkivet  1886 
-88.     S.  80.)     Depecher  fra  B.  Foraar  og  Sommer  1737. 

FEMTE  KAPITEL. 


S.  76.  ')  Brev  til  B.  fra  Biinau  «/o  37.  Brev  fra  Poniatowski  ''" «  37. 
(Wot.)  —  ^)  Rigsdagen  i  Regensburg:  Perthes:  Das  deutsche  Staatsleben  vor  der 
Revolution  S.  3  flg.     Biedermann:  Deutschland  im  18.  Jahrhundert  I,  S.  25  flg. 

S.  77.  ')  Rejsen:  Skrivekalenderen  Aug.  1737.  Breve  til  Berckentin  Aug. 
-Decbr.  1737.  -  Holtze:  Gehejmeregistraturen  1737  og  B.s  Depecher  fra  Re- 
gensburg Septbr.  1737.  H.  var  Gesandt  i  Rgb.  fra  «/-  1716— ''74  1737.  (For- 
tegnelse over  danske  Diplomater  i  U.  A.) 

S.  78.  *)  F.  Eks.  Breve  fra  B.  -/«,  V12  37  til  Schulin  og  "^2  38  til  Ber- 
ckentin. —  *)  Breve  til  B.  fra  Furstenberg,  Pohlmann,  Montijo,  Lenthe  m.  fl. 
(Wot.)  Depeche  til  Schulin  "/s  1740;  Brev  til  Berckentin  '/i  38.  —  ')  Gagen: 
Civilreglementet  for  1738  flg.     (R.  A.) 

S.  79.  ')  Om  B.s  Sygdom  se  bl.  a.  et  udførligt  Brev,  uvist  til  hvem  fra 
B.  ''77  37.  (Wot.) 

S.  80.  1)  Ålternationssagen:  B.  til  Berckentin  ^U  38.  -  H.  L.  Møller: 
1.  c.  S.  160  flg.  Holm  1.  c  S.  140-142.  Depecher  fra  Regensburg  og  Gehejme- 
registraturen 1737-1740.  —  Kildestoffet  vedrørende  denne  Sag,  de  senere  om- 
talte Forhandlinger  i  Hannover,  den  ostfriesiske  Arvefølgesag  og  den  stein- 
horstske  Sag  falder  delvis  sammen,  men  findes  i  sideløbende  Aktrækker  i  for- 
skellige Pakker  i  R.  A.  og  i  Staatsarchivet  i  Hannover.    (Se  Henvisning  1  til  S.  85.) 

S.  83.  >)  Brev  fra  Rosenkrantz  til  B.  "/lo  37  (Wot.)  Holm:  Kristian  VI 
S.  142.  —  ")  B.s  Skrivekalender  og  Depecher  og  Breve  til  Schulin  fra  Efter- 
aaret  1737. 

S.  84.  ')  B.  til  Schulin  '7i2  37,  Schulin  til  B.  '7i  og  'Vs  38.  Munch- 
hausens  Svar  af  '®,i  ligger  ved  Bs  Depecher.  (R.  A.) 

S.  85.  ')  Forhandlingerne  i  Hannover  1738-39,  den  ostfriesiske  Arve- 
følgesag og  den  steinhorstske  Sag:  Holm:  1.  c  S.  115  flg.  H.  L.  Møller  1.  c 
160  flg.  —  Akterne  i  R.  A.  findes  dels  i  Bindet  med  Depecher  fra  Regens- 
burg for  1738  og  1739,  dels  i  særskilte  Pakker  vedrørende  Forhandlingen  om 
Ostfriesland  og  Steinhorst.  Pakken  vedrørende  Ostfriesland  har  henligget  for- 
seglet og  har  ikke  tidligere  været  benyttet;  den  indeholder  alle  Breve  til  og  fra 
B-  om  denne  Sag,  hvilke  han  efter  Ordre  afleverede  i  1739,  desuden  Akter  og 
Breve  om  Sagen  fra  1734—1741,  Korrespondance  med  Lynar,  Miinchhausen, 
Stolberg,  Sohlenthal,  Betænkninger  af  J.  L.  Holstein  m.  m.  —  Se  desuden  Ge- 
hejmeregistraturen (R.  A.),  Breve  til  B.  fra  Schulin,  Miinchhausen  og  Stolberg 
og  enkelte  Koncepter  til  hans  Depecher  (Wot.)  Miinchhausens  Korrespondance 
med  Grev  Stolberg  og  dennes  med  Christian  VI  og  Schulin  er  benyttet  i  H.  L. 
Møllers  Bog  om  Christian  VI  og  Stolberg,  og  Dr.  Møller  har  desuden  velvilligst 
laant  mig  sine  Uddrag  fra  Wernigerodes  Arkiv.  —  I  Staatsarchivet  i  Hannover 
findes  et  stort  hidtil  ubearbejdet  Materiale,  der  for  mig  har  haft  særlig  Inter- 
esse ved  at  belyse  Miinchhausens  Forhandlinger  med  Kong  Georg  II  og  med 
Stolberg- Wernigerode.  For  udmærket  Hjælpsomhed  under  mit  Arbelde  i  dette 
dette  Arkiv  maa  jeg  takke  Direktøren  Hr.  Gchejmerat  Dr.  Doebner  og  det  øvrige 
Archivpersonale. 

S.  88.  ')  Vigtigst  er  Depecherne  af  '".-,.  '*/«.  ■"m.  "/i»  1738,  hvori  Ka- 
rakteristiker af  Ministrene. 

Bernsiorffcrnc  og  Danmark.     I.  ^ 

S.  89,     ')  B.s  Depeche   "  i  39.  -  B.  P.  1,  73  flg. 

S.  91.  •)  Særlig  skarpt  er  Schulins  Brev  til  B.  ",  n  38.  —  ^)  B.  til  Schu- 
lin  ^Vi2  38. 

S.  92.  ')  Breve  fra  Maj-Juni  1738  mellem  B.  og  Schulin  (Pk  vedk. 
Ostfriesland.    (R.  A.)  —  *)  Brev  til  Schulin  ^*  lo  38.  (R.  A.) 

S.   93.     ■)  Se  de  under  Note  1  til  Side  85  anførte  Kilder. 

S.   94.     ')  Udat.  Brev  Novbr.   1738  (Staatsarch.  Hannov.) 

S.  97.  ^)  B-s  Skrivekalender  sammenholdt  med  Skrivelserne  til  og  fra 
København.  —  ^)  Se  Breve  mellem  Miinchhausen  og  de  øvrige  Gehejmeraader 
og  Indberetninger  fra  M.  til  London  f.  Eks-  "V12  38  og  '°/i  39  (Staatsarch. 
Hannover). 

S.  98.  ')  Brevet  af  "*,  12  38  findes  i  Koncept  i  Staatsarch.  Hannover  under- 
tegnet af  alle  Gehejmeraader. 

S.  99.  ')  Om  Stolbergs  Besøg  i  Hannover  se  B.s  Skrivekalender  og  Breve 
til  Schulin,  Chr.  VI  til  Schulin  ^*'i  39  (R.  A.)  og  Miinchhausens  Referater  og 
Korresp.  med  Stolberg.     (Staatsarch.  Hannover.)  —  ^)  Breve  paa  Wotersen. 

S.  100.  ')  Christian  VI's  Breve  findes  i  R.  A.  —  -)  Schulin  til  Stolberg 
^Vi  39.     (Afskrift  Staatsarch.  Hannover.) 

S.    103.     ')  Brev    fra    Gramm    'Vi    39,   fra   Berckentin   '"/i   39.  (Wot.)  — 

*)  Afskrift  af  Dr.  H.  L.  Møller  fra  Wernigerodes  Arkiv.  —  ^)  Stolberg  til  Miinch- 

„              ^                                   ,        ,,                                  26.   Decbr.    1738 
hausen  "/i  39.    (Staatsarch.  Hannover.)  —    )  Steinbergs  Brev  af  — ^ — j vr^ 

Koncept  til  Gehejmeraadernes  Svar  **/i  39,  Georg  II's  Brev  til  Ghraaderne 
^^27  Jan.  39  og  Koncept  til  Miinchhausens  Brev  til  Georg  II  V2  39.  (Staatsarch. 
Hannover.) 

S.  105.  ')  Brev  Vi  39.  (Wot.)  —  V  Breve  Wot.,  R.  A.  og  Wernigerodes 
Arkiv.  —  ')  Breve  'Vi  og  "A  39.     (Dr.  H.  L.  Møllers  Afskrifter.) 

S.  106.  Chr.  VI  til  Schulin  '7s  39,  Schulin  til  B.  s.  Dag.  (R.  A.)  — 
^)  Depeche  til  Schulin  Ve  39. 

S.    107.     ')  Brev  af  'Ve.     (Wot.) 


SJETTE  KAPITEL. 


S.  110.  *)  Se  herom  B.s  og  Schulins  og  B.s  og  Berckcntins  Korrespon- 
dance  1739-40.     (R.  A.  og  Wot.)  —  V  B.  P.  I,  5-6. 

S.  111.  ')  Holm:  Kristian  VI.  1.  Bog  8.  Kap.  —  '')  Holm:  1.  c  S.  133. 
—  ^)  Møllers  Mnemosyne  III  S.  228. 

S.  112.  ')  Breve  af  ^'»  og  V2,  Vs  40  til  Berckentin  og  til  Schulin  V2 
1740. 

S.  113.  ')  Gyllenborg  og  Bernstor fferne :  Brev  fra  B.  til  Schulin  V2,  til 
Berckentin  V2  og  V4  40.  Droysen:  Geschichte  der  preuss.  Politik.  IV,  2.  1.  Bd. 
S.  202  flg.  —  ^)  Schulin  til  B.  ^Vi  41.    (R.  A.)  —  ")  B.  til  Berckentin  V*  og  '4  41. 

S.  115.  ')  B.  til  Berckentin  V*  41.  —  -)  Breve  fra  1740—42  fra  A.  G.  B. 
til  B.,  særlig  Vi  40.  B.  P.  I,  4.  —  '")  Breve  fra  Lenthe,  Peterswaldt,  Ahlefeldt 
og  fl.  i   1740  og  flg.  Aar.  -    ')  Brev  fra  Berckentin   'Vio  41- 


HENVISNINGER    TIL    SIDE    116—136-  435 

S.    116.     ')  B.  P.  1,  7.  —  ^)  B.  til  Berckentin  \b  og  '  7  1740-  I  Ber- 

ckentin  til  B.  ^Vn  39,  '-'3,  '^5,  'Ve,  "/e,  •^/u  40  (Wot.);  fra  Schulin  til  Bercken- 
tin '7i  og  %  40  (R.  A.);  Berckentin  til  Schulin  "Vi«  39  (R.  A.)  og  til  Chri- 
stian VI  "/o  40.    (R.  A.) 

S.  117.  ')  Breve  til  B.  fra  Peterswaldt  Marts— April  41.  —  ■')  B.  til  Schu- 
lin '"U  41. 

S.    118.     ')  Om  Danmarks  Stilling  1740  flg.  se  Holm:  Kristian  VI,  1.  Bog. 

S.    119.     ')  B.  til  Berckentin  '77  43.  —  -)  B.  til  Schulin  *i  42. 

S.  120.  ')  B.  til  Schulin  '-",5  41.  -  Mémoires  du  duc  de  Luynes  T.  XI, 
62.  —  ^)  Brev  til  Schulin  "10  41.  —  ")  Om  Belle-Isle  og  Valgrigsdagen  i 
Frankfurt  se  bl.  a.  Broglie:  Frederic  II  et  Marie  Therese  1740—42.  —  Jobez: 
La  France  sous  Louis  XV  T.  3  særlig  Livre  8.  Ej.:  Frédéric  II  et  Louis  XV 
1742-44  særlig  Chap.  11-111.  —  Rousset:  Le  comte  de  Gisors  Chap.  II. 

S.  121.  ')  Sml.  Historisches  Taschenbuch  1876  S.  99  flg.  —  ')  B.  til  Schu- 
lin f.  Eks.  ■■'73,  'Vs,  '^'6,  '76,  77,-  "A,  78,  78,  ^Vn  41 ;  72  42  m.  H.  -  Marskal 
B-Is  og  hans  Broders  Breve  til  B.  findes  paa  Wot. ;  af  Bs  Breve  til  B-I.  er 
enkelte  citerede  i  Roussets  Bog  om  Greven  af  Gisors;  enkelte  andre,  der  dog 
er  af  ringe  Interesse,  er  fundne  i  det  franske  Krigsministeriums  Arkiv  og  af- 
skrevne til  mig  ved  velvillig  Bistand  af  Hr.  P.  Aage  Madsen. 

S.  122.  ')  Depeche  til  Schulin  ^7i  42.  —  -)  Hovedkilden  til  hvad  der 
meddeles  om  B.s  Forhold  til  Madame  de  Belle-Isle  er  hendes  Breve  til  ham, 
hvoraf  mange  Tusinde  er  bevarede.  (Wot.)  Citeringen  støder  imidlertid  paa 
den  Vanskelighed,  at  de  allerfleste  Breve  og  Billetter  enten  er  helt  udaterede 
eller  i  alt  Fald  mangler  Aarsangivelse.  Naar  et  Brev  fra  Madame  de  B.-I.  ikke 
citeres  nærmere,  er  dette  Grunden.  Brevene  fra  de  forskellige  Perioder,  Frank- 
furtertiden 1742^43,  Parisertiden  1744—50,  Københavnstiden  (1750—55)  har  dog 
nogenlunde  kunnet  adskilles.  Bs  Breve  til  Madame  de  B.-I.  er  det  trods  Efter- 
forskninger i  Paris  hidtil  ikke  lykkedes  mig  at  opspore.  Hendes  efterladte 
Papirer  skal  være  ødelagte  under  Revolutionen. 

S.    124.     ')  B.  P.  I,  7-8.  —  *)  B.  til  Schulin  f.  Eks.  ■■'7io  1741. 

S.    125.     ')  B.  til  Schulin  f.  Eks.  'Vs,  'Ve  42. 

S.  126.  ')  Terkel  Kleves  Rejsedagbøger  i  Univ.  Bibi.  (Add.  Nr.  24  8^°). 
Sml.  med  en  anden  samtidig  Skildring  i  Histor.  Taschenbuch   1876  S.  99  flg. 

S.    128.     ')  Om  Lersner  se  de  i  Note   1  til  Side  56  citerede  Kilder. 

S.  132.  ')  Bs  Depecher  til  Schulin  og  Breve  til  Berckentin  April-Au- 
gust 1743.     (R.  A.  og  Wot.) 

S.  133.  ')  Schulin  til  B.  '"U,  Ve,  'Vio  43.  B.  til  Schulin  7s,  '7e  og 
"Vio  43.     (R.  A.) 

S.  134.  ')  B.  P.  I,  9.  -  B.  til  Schulin  ''  n  43;  fra  Schulin  til  B.  ""  n  43. 
(R.  A.)  —  ■)  B.  P.  I,  13—15.  -  ")  Opholdet  i  Kobenhavn-  B.s  Skrivekalenc^er 
er  Hovedkilden.  -  P.  O.  Rosenørns  Dagbog;  Rosenørn  var  samtidig  i  Koben- 
havn.  -  Breve  fra  Madame  de  B.-I.  omtaler  Dekorationen,  som  B.  har  omtalt 
for  hende.  B.  blev  først  officielt  udnævnt  til  hvid  Ridder  ''7  46.  *)  B.  til 
Schulin  »',12   1749.    (R.  A.) 

S.    135.      ')  Holm:  Kr.  VI  S.  287. 

S.    136.     ')  Breve  til  Schulin  fra  B.  Februar-April   1744. 

SYVENDE  KAPITEL. 


I. 

S.  137.  ')  Holm:  Kristian  VI  1.  Bog  Kap.  15  og  sammes  Frederik  V  1.  Del 
Kap.  2-4  er  grundlæggende  for  Fremstillingen  af  Danmarks  Forhold  til  Frankrig 
1744—50-  —  Korrespondancen  mellem  Lemaire  og  den  franske  Regering  kender 
jeg  fra  Professor  Holms  velvillig  udlaante  Uddrag  af  Originalerne  i  Paris. 

S.  138.  ')  Holm:  Kristian  VI  S.  251  og  Instruksen  i  R.  A.  —  *)  Holm: 
Kristian  VI,  S.  254. 

S.    139.     ')  Brev  fra  Mdme.  de  B.-I.  til  B.  ^r.  43   og   flere   udaterede  fra 

samme  Tid.  —  Polit.  Korrespondenz  Friederich  des  Grossen  III  Bd.  S.  265  og  274, 

V,  S.  411,  428,  452,  458,  460,  478,  VII,  S.  265  etc    Holm:  Fred.  V,  S.  135-36. 

S.    140.     ')  Depeche  til  Schulin  *  7  43.  —  -)  Mémoires   du   duc   de  Luy- 

nes  VI,  451. 

S.    141.     ')  Smstd.  —  "-)  Holm:  Frederik  V,  I,  83- 

S.  142.  '■)  Foruden  en  Mængde  spredte  Udtalelser  i  Depecher  til  Schu- 
lin og  Breve  til  Berckentin  se  særlig  Depecherne  til  Schulin  ^e  44,  ^V«  45  og 
-'4  49.  Vedel:  Corresp.  minist.  de  B.  I,  Nr.  50  Side  11 1  og  Vedel:  B.s  Mini- 
sterium S.  10-12.  -  Holm:  Frederik  V  I,  S-  134.  -  Om  Frankrigs  Politik  og 
Regeringsforhold  se  særlig:  Jobez:  La  France  sous  Louis  XV,  T.  3—4,  og  Cape- 
figue:  Louis  XV  et  la  société  du  XVIIle  siécle.  T.  2.  Hvor  intet  andet  angives, 
hviler  Fremstillingen  af  B.s  Forhold  paa  hans  Depecher  og  Breve  til  Schulin. 
(R.  A.) 

')  B.  til  Schulin   '  d  44  og  Holm:  Kr.  VI,  254. 

')  B.  til  Schulin  -/4  49. 

')  B.  P.  I,  169.  -  Mémoires  du  duc  de  Luynes  VII,  S.  452. 

')  Journal  et  mémoires  du  marquis  d'Argenson.     T.  IV,   181- 

')  Til  Lemaire  Vs  49.    (Holms  Afskr.) 

')  Se  særlig  B.s  Depeche  af  -4  49. 

')  Holm:  Fr.  V,  I,  S.  61.  -  Depeche  til  B.  \'-  49. 


II. 

S.  152.  ')  B.s  Virksomhed  i  Frankrig  for  den  dansk-norske  Handel  om- 
tales adskillige  Steder  hos  Holm  (f.  Eks.  Kristian  VI,  Kap.  13-14,  Frederik  V, 
I,  S.  67,  II  Kap.  11)  og  hos  Schovelin:  Den  danske  Handels  Empire  I.  Side  21. 
Efterfølgende  Fremstilling  hviler  hovedsagelig  paa  Depecher  til  Schulin,  af  hvilke 
de  mest  instruktive  er  de  to  store  Afhandlinger  af  '^'4  47  og  '"/o  48,  der  ikke  er 
bevarede  i  Original  i  Depecherækken,  men  kun  i  Koncept  mellem  Bernstorffs 
Koncepter.  Supplementer  findes  i  en  Mængde  andre  Skrivelser  og  i  Breve  til 
Berckentin. 

S.  153.  ')  En  Mængde  Breve  findes  paa  Wot.  og  i  en  Pakke  i  R.  A. 
Wasserschlebes  Brevsamling  paa  det  kgl.  Bibliothek  indeholder  ogsaa  en  Del. 

S.  155.  ')  Brev  til  Schulin  "/n  45.  Holm:  Kr.  VI  S.  524.  —  ')  B. 
til  Schulin  « 12  45.  —  ^)  B.  til  Schulin  ^k,  -°/5  47  og  Decbr.  47;  Schulin  til  B. 
'Vi  48. 


S. 

143. 

s. 

145. 

s. 

146. 

s. 

147. 

s. 

149. 

s. 

150. 

s. 

151. 

S.    156.      ')  B.  til  Schulin  '*  4  48. 

S.    158.      ')  B.  til  Schulin  '^9  48. 

S.    162.      ■)  Schovelin  1.  c  S.  21. 

S.  164.  ')  Schulin  til  B.  "o  47.  —  ')  F.  Eks.  Breve  til  B.  '''  i  48  og 
'Vs  49. 

S.  165.  ')  Berckentin  til  Christian  VI  ''5  1740.  —  *)  B.  til  Schulin 
-Vio  47. 

S.  166.  ')  Holm:  Frederik  V,  II,  S.  246.  —  -)  Kommerce-Kollegiets  Kopi- 
bog. (R.  A.)  —  ^)  Brev  til  Schulin  ^  s  48.  —  *)  Originalen  synes  tabt;  Koncepten 
findes  bl.  B.s  Depeche-Koncepter  i  R.  A.  og  et  Referat  af  den  i  Komm.-Koll.s 
Ekstraktprotokol. 

S.  167.  ')  Komm.-Koll.s  Missive  Protokol  Litr.  D,  Side  679.  (R.  A.)  — 
-)  Forestilling  fra  Komm.  KoU.  af  -''2  49  og  Kgl.  Resolution  af  ^s  49.    (R-  A.) 

S.  168.  ')  B.  til  Berckentin  ''n  48-  -  Holm:  -  Frederik  V,  I,  S.  67. 
-  Schulin  til  B.  'Vs  49. 

S.    169.      ')  B.  til  Berckentin  -''n  50- 


III. 

S.  169.  -)  Fra  B.  til  Berckentin  '-^n  41;  fra  Berckentin  til  B.  '-12  41.  — 
*)  Ny  kgl.  Saml.  Fol.  1300^.  Wasserschlebes  Biografi  af  B.  —  ")  B.s  Skrive- 
kalender  for  1744.    (Jersbek.) 

S.    170.      M  Wasserschlebes  Optegnelser  kgl.  Bibi.  —  -)  Bs  Skrivekalender. 

S.  171.  ^)  Breve  til  B.  fra  en  Mr.  La  Tour,  der  var  en  Ven  af  ham  i  Frank- 
furt (Wot.)  og  Skrivekalender  1744.    Breve  fra  Mdme.  de  B-I. 

S.  172.  ')  Om  Kvindens  Stilling  i  det  franske  Samfund  se  først  og  frem- 
mest Brodrene  Goncourts  fortrinlige  Bog:  La  femme  au  XVIII  siécle. 

S.  173.  'I  Detaillerne  om  B.s  og  Marskalindens  Samliv  er  alle  hentede 
fra  hendes  Billetter  og  Breve. 

S.    1  74.      ')  Brev  af  '"/s  46. 

S.  175.  ')  Bernstorff  og  Belle-lsle:  B.  P.  1,  S.  171,  Vedel:  Corresp.  mi- 
nist.  1,  115  og  199.    Rousset,  Le  comte  de  Gisors  passim.  B-Is  Breve  til  B.  (Wot.) 

S.    176.      ^)  Ségur:  Le  royaume  de  la  rue  Saint-Honoré,  S-  31. 

S.  177.  ')  Goncourt:  La  femme  S.  284.  —  ")  Korrespondance  de  la  mar- 
quise  Dudeffand  par  Lescure  I,  S.  LVII. 

S.  178.  ')  Breve  fra  Mdme.  de  B.-I-  -  Breve  fra  La  Tour  til  B.  bl.  a.  *,u 
1751  (Wot.). 

S.    179.     ')  Rousset:  Le  comte  de  Gisors.  S.  13-27.  —  '')  B.  P.  I,  15. 

S.  181.  ')  Om  Thicrs  og  Seguy  se  Breve  fra  disse  til  B.  (Wot.)  samt  B. 
P.  I  de  i  Registret  angivne  Steder. 


IV. 

S.  182.  ')  Madame  de  Pompadour:  Se  bl.  a.  Goncourts  og  Campardons 
Værker  om  hende-  Den  nyeste  Skildring  af  hendes  Ungdom  er  Pierre  de  Nolhacs 
Afhandling:  La  jeunesse  de  Madame  de  Pompadour  i  Revue  de  Paris  1902,  Tom.  5. 

S.    183.     ')  Optegnelser  i  Bs  Skrivekalender  1744  og  1745.  -  Brev  fra  Ma- 

dame  Poisson  og  Koncept  til  Brev  fra  B.  til  Madame  de  Pompadour  (Wot.)  —  B.  til 
Schulin  '*/8  1745.  —  -)  I  Pierre  de  Nolhacs  Afhandling  angives  i  Modsætning  til 
tidligere  Fremstillinger  d.  25.  Februar  1745  og  et  Maskebal  paa  Slottet  (ikke  i 
Hotel  de  Ville)  som  Begyndelsen  til  Intrigen.  Dette  bekræftes  altsaa  ved  B.s  Op- 
tegnelser. 

S.    184.      ')  Campardon:  Mdme  de  Pompadour.    S.  16. 

S.  185.  ')  Koncept  Wot.  -)  August  Hennings  i  efterladte  Optegnelser. 
(Meddelt  mig  af  Prof.  E.  Holm.   Jvnf.  Holm:  Frederik  V.  I,  S.  119  Noten.) 

S.    186.      ')  B.  til  Schulin  "A  49. 

S.  187.  ')  Campardon  1.  c-  S.  282.  —  ')  Wasserschlebe  til  B.  '^  s  1753. 
(Wot.) 

S.  189.  ')  Campardon  1.  c.  Chap.  IV.  —  Mémoires  du  duc  de  Luynes  X, 
S.  99-  —  -)  Mémoires  du  duc  de  Luynes  1,  Introd.  -  Campardon  1.  c  Chap.  II. 
Maugras:  Le  duc  de  Lauzun  S.  56.  flg.  —  Aubertin:  L'esprit  public  au  18  siécle. 
Chap.  V.  —  ')  B.  P.  I,  172.  —  ')  Mémoires  du  duc  de  Luynes  VI,  451,  465;  VII, 
374;  X,  99;  XI,  62. 

S.  190.  ')  Maugras  1.  c,  S.  58  flg.  —  -)  Stryienski:  La  mere  des  trois  der- 
niers  Bourbons,  S.  11.  -  Depeche  fra  Lemaire  til  Paris  '■'^o  46  og  fra  Paris  til  Le- 
maire  7io  46.    (Prof.  Holms  Afskrifter.) 

S.  191.  ')  Correspondance  de  la  marquise  Dudeffand  I.  Introd.  S.  XV  flg. 
-  Maugras  1.  c  Chap.  IV. 

S.  192.  ')  B.  P.  I,  173.  -  Breve  til  B.  fra  Madame  de  Boufflers  (Woter- 
sen).  —  ^)  Correspondance  de  la  marquise  Dudeffand  1.  Introd.  S.  85.  —  B.  P.  I, 
173  og  183.  —  ^)  Bersot:  Etudes  sur  le  18.  siécle  S.  424—25. 

S.  193.  ')  Breve  fra  Hertuginde  de  La  Valliére  til  B.  (Wot.)  —  ')  Billetter 
fra  Hertuginden  af  Mirepoix  til  B.  (Wot.)  Maugras:  Lauzun  S.  50  flg.  —  ')  Mau- 
gras: Lauzun  S.  53.  —  *\  Bernstorff'  og  Choiseul:  Correspondance  entre  le  comte 
J.  H.  E.  Bernstorff  et  le  duc  de  Choiseul  1758—68.  (En  hel  Del  her  ikke  udgivne 
Breve  fra  Choiseul  findes  paa  Wot.)  —  Maugras:  Le  duc  et  la  duchesse  de  Choi- 
seul Chap.  I.  -  Maugras:  Lauzun,  Chap.  2.  -  B.  P.  I.  141.  -  Vedel:  Corresp.  mi 
nist.  de  B.  I,  294. 

S.  194.  ')  Maugras:  Choiseul  S.  14.  —  -)  Vedel:  Corresp.  min.  de  B.  I, 
294.  —  ')  B.  P.  I,  141. 

S.    195.      ')  Choiseul  til  B.    -^k  52.    (Wot.) 

S.  196.  '}  Fra  Choiseul  til  B.  ' -2  1770.  (Wot.)  —  '-)  Historisk  Arkiv,  Ny 
Række  1  1879  S.  321  flg.  -  Breve  til  B.  fra  Ogier  (Wot.)  -  Luynes'  Mémoires 
X,  99. 

S.  197.  ')  Løvendal:  A.  Tuxens  Afhandling  i  Militært  Tidsskrift  Bd.  20, 
hvor  ogsaa  B.s  Depecher  fra  Paris  er  benyttede. 

S.  198.  ')  Breve  fra  de  nævnte  til  B.  (Wot.)  -  Scheffer:  Corresp.  de  la 
marquise  Dudeffand  1.  Introd.  S.  105  flg.  og  167  flg.  -  Saladin:  ibid.  S.  109  flg. 
og  Sénébier:  Hist.  litt.  de  Geneve  III  S.  284.  —  -)  Breve  til  B.  fra  La  Tour  og  Seguy 
fra  1745-47  omtaler  La  Popeliniére;  enkelte  Billetter  fra  Fruen  til  B.  (Wot.)  -  Om 
La  Popeliniére  se  b.  a.  Biographie  universelle  T.  42. 

S.  199.  ')  Henault:  Ahlemann.  Leben  von  B.  S.  128.  —  -)  B.  til  Schu- 
lin '-5  49.  -  B.  P.  1,  173.  -  Biographie  universelle. 

S.  200.  ')  Wasserschlebe:  W-s  Papirer  paa  det  kgl.  Bibi.  —  Efterladte  Pa- 
pirer fra  den  reventl.  Familiekreds  II,  231.  -  Faderen  hed  Nicolaus  Johannes  W. 
(født  -"/lo  1680  i  Salzwedel,  begravet  i  St.  Mariekirken  smstds  -'A?  1750),  Moderen 

Anna  Sibilla  Rademacher  (Oplysninger  fra  Præstearkivet  i  Salzwedel).  -  Breve 
mellem  W.  og  B.    (Wot.  og  kgl.  Bibi.) 

S.   202.      ')  Hasenmiiller:  B.  til  Schulin  '"/s  46,  *7j  47.  (R.  A.)  —  Scfirei- 
ber:  Breve  fra  ham  til  B.   (Wot.) 


S.  202.  ^)  Af  den  store  Literatur  om  de  litterære  Saloner  anføres:  Petit 
de  JuUeville:  Hist.  de  la  langue  et  de  la  litterature  frangaise  T.  VI  Chap.  VIII.  Corr. 
de  la  marquise  Dudeffand  T.  I.  Introduction.  Bersot:  Etudes  sur  le  XVIII  siécle. 
Chap.  X.  Taine:  L'ancien  regime  S-  159  flg.  -  Goncourt:  La  femme  Chap.  2  og  9 
—  Ségur:  Le  royaume  de  la  rue  Saint-Honoré. 

S.  205.  ')  Billetter  til  B.  fra  madame  de  Geoffrin  og  madame  Dudeffand. 
(Wot.)  —  Correspondance  de  la  marquise  Dudeffand,  Introduction  og  de  i  Registret 
angivne  Steder.  —  P.  de  Ségur  1.  c  —  B.  P.  I,  de  i  Registret  anf  Steder. 

S.  209.  ')  Om  Stemningerne  omkring  1750  se  Aubertins  instruktive  Bog: 
L'esprit  public  au  XVIII  siécle,  Chap.  IV  S.  258  flg.,  hvorfra  de  følgende  Citater 
stammer.  -  -)  ibid.  1.  c    S.  274-75.  —  »)  ibid.  S.  267. 

S.   210.      ')  Citater  af  d'Argensons  Memoirer  hos  Aubertin  1.  c  S.  292. 

S.  211.  ')  A.  Kochers  Biografi  af  A.  G.  Bernstorff  i  Allgem.  deutsche 
Biographie  Bd.  46  antyder  dette.  —  Spiels  vaterlåndisches  Archiv  1821. 

S.   213.      ')  Goncourt:  La  Femme  S.  310  flg.  —  ')  B.  P.  I,  13. 

S.    214.      ')  Terkel  Kleves  Dagbog.  —  *)  Aubertin  1.  c  særlig  S.  280—90- 

S.   216.      ')  B.  P.  I,  115. 

S.  217.  '-*)  B.  P.  I,  115.  —  ')  Mémoires  de  Luynes  VI,  451.  -  Was- 
serschlebes  Optegnelser.  (Kgl.  Bibi.) 

S.  218.  •)  Breve  paa  Wot.  —  -)  Hendes  egenhændige  Omvendelseshistorie 
findes  paa  Wot.  -  Enkelte  Breve  fra  hende  til  A.  G.  B.  og  Andreas  Peter  B.  er 
bevarede  paa  St.  —  ^)  Breve  fra  disse  til  B.  (Wot).  —  *)  Wasserschlebes  Op- 
tegnelser. 

S.   219.     ')  B.  P.  I,  586—87.  —  *)  ibid.  171  og  173,  —  «)  Samlign.  S-  131. 

S.  220.  ')  Mémoires  de  Luynes  XIV,  S.  76.  —  -)  De  fleste  af  disse  Breve 
er  helt  udaterede  eller  mangler  Aarsangivelse. 

S.   224.      ')  B.  P.  I.  136,  137  og  141. 


VI. 

S.  226.  ')  Mémoires  de  Luynes,  VI,  448.  —  ')  Corresp.  de  la  marquise 
Dudeffand  I,  S.  498-99. 

S.   227.      ')  B.   P.   I,   168-169.   —   '^)  Kalenderoptegnelser.    Terkel  Kleves 

Dagbog. 

S.   228.  ')  B.  P.  I,  14.  —  ")  B.  til  Schulin  "/i»  49. 

S.   230.  ')  Sml.  S.  240. 

S.  231.  ")  Mémoires  de  Luynes  VI,  451  og  XI,  62.  Corresp.  de  la  mar- 
quise Dudeffand  I,  124.  "O  Mémoires  de  Luynes  XI,  62.  -  Brev  til  B.  fra  Vol- 
taire "/»  1752.    (Wot.) 

S.    233.  ')  Ny  kgl.  Saml.   Fol.    1331    Breve   fra   B.  til   Klove    1744    46.  - 

Schraders  Breve.    (Wot) 

S.  234.  ')  B-  og  Meklenburg:  B.  P.  I,  1-88  passim.  -  Breve  mellem  B. 
og  Berckentin  f.  Eks.  fra  B.  '*h  44,  'Vio  45. 

S.   235.      •)  Gramm  til  B.  (Wot.) 

S.  237.  ')  Breve  mellem  Berckentin  og  B.  f.  Eks.  '  'A  40  fra  Bercken- 
tin og  "/s  46  fra  B.  —  Det  var  i  øvrigt  J.  G.  Rusenberg,  der  byggede  Kokkedal 
(„Architekten",  Aug.  1902).  -  Breve  til  B.  fra  J.  L.  Holstein.  (Wot.)  —  ')  B.  til 
Berckentin  '^/lo  44,  ""/i  45. 

S.  238.  ^)  Breve  mellem  Berckentin  og  B.  December  1746  -  Marts  1747, 
særlig  fra  B.  -^12  46  og  -*U  Al- 

S.   239.     M    B.  P.  I,  3,3  flg.  -  B.  til  Wasserschlebe  "7  50. 


VII. 

S.  240.  ')  B.s  Helbred:  Mange  Bemærkninger  i  Brevene  til  ham  fra  Ma- 
dame Belle-lsle  og  Broderen  A.  G.  B.  og  Svigerinden  Dorothea  B.  —  B.s  egne  Breve 
til  Schulin  "/j  50  og  til  Berckentin  "  4  45,  '-s  46  og  '"/s  50  giver  Oversigter.  Sml. 
S.  78— 79  og  133. 

S.  241.  ')  Corresp.  de  la  marquise  Dudeffand  I,  S.  124.  —  ^)  B-s  Økonomi: 
A.  G.  B.s  Breve  behandler  uafbrudt  Pengesager.  Desuden  er  B-s  Breve  til  Ber- 
ckentin -/4  45,  ^7«  46  og  til  Schulin  -'^m  49  vigtige.  Sml.  S.  66-69.  —  ^)  Fra  Ber- 
ckentin til  B.  "/s  47. 


OTTENDE  KAPITEL. 


S.   244.     ')  Breve  til  Berckentin  Vs  45  og  ^^8  46. 

S.  245.  ')  Schmettau  til  B.  -\io  1746-  —  ^)  Berckentin  til  B.  -'' k  49, 
Schmettau  til  B.  7ii  49-  -  De  to  Udnævnelsers  Datoer  er  bl.  a.  angivne  i  Hof-  og 
Statskalenderne  for  1750  og  1753.  —  *)  B.  til  Berckentin  "/s  46. 

S.  246.  ')  Schmettau:  Dansk  biograf.  Lexikon  16.  Bd.  —  En  Mængde 
Breve  fra  Schmettau  og  dennes  Hustru  findes  paa  Wot.  —  Oberstløjtnant  Hirsch's 
Optegnelser.  —  ^)  Se  særlig  Breve  til  B.  "Ih,  "'Vio,  ^Vu  46. 

S.   247.     1)  Fra  Berckentin  til  B.  ^/s  46. 

S.  248.  1)  Schmettau  til  B.  "'U  49.  —  '^)  Lemaires  Dep.  til  Paris  ",'11  49. 
Sml.  Holm:  Frederik  V  1.  Del  S.  82.  —  ^)  Schmettaus  Brev  til  B.  "  n  49. 

S.    249.     ')  B.  til  Schulin  -'^/i  50- 

S.  250.  ')  B.  til  Wasserschlebe  'V4  51  (Kgl.  Bibi.)  —  ")  Til  samme  '-'10  51. 
—  ^)  B.  til  Berckentin  ^73  50.  —  Mémoires  de  Luynes  XI,  62. 

S.  251.  ')  ibid.  —  ^)  Den  eneste  Kilde  for  vor  Viden  om  Prinsen  af  Wa- 
les' Henvendelse  til  B.  og  Forhandlingerne  derom  med  Regeringen  i  Kbhvn.  er 
A.  G.  Moltkes  Meddelelser  (Hist.  Tidsskrift  4.  Rk.  2.  Bd.)  suppleret  af  hans  vigtige 
samtidige  Brev  til  Berckentin  af  ''/s  1750-  (Wot.)  —  Jeg  har  forgæves  søgt  at  skaffe 
Oplysninger  fra  Prinsen  af  Wales'  Papirer  i  London;  Hr.  Attaché  Gosch,  der  vel- 
villigst har  bistaaet  mig,  har  intet  kunnet  finde.    Sagen  omtales  ikke  i  de  i  R.  A. 

bevarede  Breve  fra  Prinsen  af  Wales  og  hans  Hustru  til  den  danske  Kongefamilie, 
og  jeg  har  ej  heller  fundet  noget  i  Statsarkivet  i  Hannover.  -  Sml.  Holm:  Frede- 
rik V.  1.  Bd.  S.  84  flg.  og  P.  Vedel:  Den  ældre  B-s  Ministerium  S.  1.  -  Ligesom 
Professor  Holm  anser  jeg  det  for  udelukket,  at  der  kan  have  foreligget  et  gammelt 
Løfte  fra  B.s  Side  overfor  Prinsen.  —  *)  Peterswaldt  til  B.  */ii  50. 

S.  252.  ')  Ahlemanns  Skrift  om  B.  S.  16,  hvis  Kilde  kan  være  B.  eller 
Wasserschlebe.  —  ^)  Brev  til  B.  fra  Fontenay  ^'s  50  og  B.  P.  I,  549.  —  ")  Akter 
vedrørende  Prinsen  af  Wales'  Gæld  i  Statsarkivet  i  Hannover. 

S.  254.  ')  Schulin  til  B.  "/s  50.  —  -)  Holm  1.  c  S.  84  og  tilhorende  Note. 
Brevet  findes  ej  heller  paa  Wot. 

S.  255.  M  Depeche  fra  Lemaire  til  Puissieulx  "/*  50-  —  Sml.  Holm  1.  c 
S.  84-85. 

S.  256.  M  A.  G.  B.s  Breve  til  J.  H.  E.  B.  Februar-Maj  1750.  (St.)  —  -)  Ko- 
benhavns danske  Posttidender  Nr.  43,  1750.  —  ''')  Schmettau  til  B.  '-  «  50. 

S.   257.      ')  Gehejmeregistraturen.  (R.  A.) 

S.  258.  ')  Københavns  Posttidender  Maj— Juni  50-  -  Brev  fra  Reventlou 
til  Berckentin  ^Ve  50-  (R-  A.,  Dep.  fra  Paris.)  -  Moltkes  Brev  til  Berckentin  findes 
paa  Wot         ■-)  Brev  til  Wasserschlebe  '^t  50.    (Kgl.  Bibi.) 

S.  259.  ')  Brev  til  Samme  '^.U  51.  —  ")  Medd.  fra  kgl.  Gehejmearkiv 
1886-88.  S.  80.  —  ^)  Om  B.s  Forhold  i  Kbhvn-  1750-1751  se  bl.  a.  hans  egne 
Udtalelser  i  Breve  til  Wasserschlebe  (Kgl.  Bibi.);  hvad  B.  har  skrevet  om  Kongen, 
skønnes  bl.  a.  af  Breve  til  ham  fra  Fontenay  og  Schmettau.  (Wot)  —  Kobenhavns 
Posttidender  f.  Eks.  '76,  '76,  "/?,  '/s,  7io,  7n,  '^  n  50,  ''A.  51.  -  Depecher  fra  Titley 
til  London  '^/e,  '7?,  *7io,  '7i2  50  (Hr.  Attaché  Gosch's  Afskrifter  velvillig  laante  mig 
af  Prof.  Holm.)  -  Brev  fra  Schmettau  til  B.  '7>a  50  (bl.  a.  om  A.  G-  Moltkes  Stemning). 
Breve  fra  A.  G.  B.  til  B.  1750-51.  -  B.  P.  I,  34-37. 

S.  260.  ')  Breve  mellem  B.  og  Wasserschlebe  og  mellem  B.  og  A.  G-  B. 
1750—51  behandler  stadig  disse  Spørgsmaal. 

S.  261.  ')  Brev  til  Wasserschlebe  '-  lo  51  og  Brevkoncept  til  Schmettau 
"/i2  50.  —  ')  B.s  Ægteskab:  Koncepter  til  Breve  fra  B.  til  Fontenay  og  til  Schmet- 
tau 1750-1751  paa  Jersbek. 

S.   262.      ')  B.  til  Schmettau  "2  51.  —  '')  Til  Schmettau  "/'12  50- 

S.  263.  ')  Til  Schmettau  '-12  50.  —  ')  Til  Schmettau  *7i2  50.  —  ')  B.  til 
Fontenay,  udateret  Koncept,  Jersbek;  Fontenay  til  B.  Vs  og  'Vb  1751. 

S.  266.  •)  B.  til  Wasserschlebe  '^lo  50,  B.  P.  I,  54-55.  —  *)  B.  til  Was- 
serschlebe '-10  51.  -  Lengnicks  Optegnelser  fra  Kvislemarks  Kirkebog.  (R.  A. 
Velvillig  Meddelelse  af  Hr.  Arkivassistent  L.  Bobé) 


NIENDE  KAPITEL. 


I. 

S.  268.     ')  B.  P.  1,  f.  Eks.  S.  IP  og  38. 

S.  271.  ')  Gartow  ng  Landskabet  deromkring  er  skildret  efter  Selvsyn; 
en  Mængde  Oplysninger  findes  i  A-  G.  Bs,  J.  H.  E.  B.s  og  A.  P.  Bs  Breve.  Om 
Oversvømmelserne  se  særlig  Brevene  mellem  J.  H.  E   B.  og  A.  P.  B.  i  Efteraarct 

28* 

1770—1771,  hvoraf  Uddrag  findes  i  B.  P.  I.  Desuden  har  den  afdøde  Grev  Joa- 
chim B.  til  Gartow  og  den  nuværende  Ejer  Grev  Giinther  B.  samt  Grev  Andreas 
Gottlieb  B.  velvilligst  meddelt  en  Mængde  Oplysninger.  —  Om  Egnen  se  i  øvrigt 
K.  Hennings:  Das  hannovrische  Wendland.  Liickow.  1862.  —  Billederne  S.  268 
-69  er  efter  Fotografi  fra  ca.  1900. 

II. 

S.  275.  ')  Medd.  fra  Grev  A.  B.,  Wedendorff,  og  Grev  Gunther  B.,  Gartow. 
—  Kobbe:  Gesch.  Lauenburgs  III,  318—19.  Der  er  nogen  Uoverensstemmelse  i 
Aarstalsangivelserne. 

S.  276,  ')  B.  P.  I,  115.  —  -)  Hovedkilden  til  det  følgende  er  A.  G-  B.s 
Breve  til  B.  og  A.  P.  B.  (St.)  —  *)  Om  A.  G.  B.  den  ældres  Godsbestyrelse  og  Land- 
mandsvirksomhed  findes  der  en  Artikel  i  Spiels  vaterlandisches  Archiv  1821  5.  Bd. 
S.  111  af  en  anonym  Forfatter,  der  øjensynlig  nøje  har  gennemgaaet  A.  G.  B.s 
Papirer  i  Arkivet  paa  Gartow.  Denne  Afhandling  og  Bemærkninger  i  A.  G.  B. 
den  yngres  Breve  til  B.  er  Hovedkilden  til  de  senere  Skildringer.  Desuden  mundt- 
lige Medd.  fra  Familien  paa  Gartow. 

S.  277.  ')  Oplysninger  velvillig  givne  af  Grev  Hermann  B.  til  Drei- 
liitzow  og  Grev  Gunther  B.  til  Gartow.  —  Brevene  mellem  A.  G.  B.  og  B. 
B.  P.  I,  61. 

S.  278.     ')  B.  P.  I,  30. 

S.  280.     ')  B.  P.  I,  37. 

S.  281.  ')  Akter  i  R.  A.  (Hannov  Sager)  og  Statsarkivet  i  Hannov.  — 
B.  P.  1,  26,  179-80.  —  ')  B.  P.  I,  47. 

S.  282.  ')  Spiels  vaterland.  Archiv.  1.  c  -  Medd.  af  Grev  Andreas  B.  Weden- 
dorff. —  ')  Breve  fra  A.  G.  B.  til  B.  '7i2  45  og  ''h  46.  (St.)  -  B.  P.  I,  61. 

S.  283.     ')  B.  P.  I,  72  og  85-87. 

S.  285.     ')  B.  P.  1,  12-14. 

III. 

S.  286.  ')  Hovedkilden  til  Skildringen  af  Fru  B.  er  hendes  egne  og 
hendes  Mands  Breve  til  J.  H.  E.  B.  —  Se  særlig  de  i  Registret  til  B.  P.  I 
nævnte  Steder.  —  Sml.  S.  24-26. 

S.  287.     ')  B.  P.  I,  55-56  og  158. 

S.  288.  ')  Brudstk.  af  Brev  fra  Elisabeth  B.  (Wot.)  —  "-)  A.  P.  B.s  SeW- 
biografi. 

S.  289.     ')  B.  P.  I,  5-6,  59-60,  26-27,  27-28. 

S.  293.     1)  A.  P.  B.s  Selvbiografi. 

S.  294.  1)  B.  P.  I.,  63-64.  —  ")  ib.  S.  40.  —  ')  Udaterede  Breve  fra  Fru 
B.  til  J.  H.  E.  B.,  vistnok  fra  1753-54.  (Wot.)  —  *)  Utrykt  Brev  fra  A.  G.  B. 
til  J.  H.  E.  B.  ""/lo  1743.  —  ')  Weitersheim :  Breve  mellem  A.  G.  B.,  J.  H.  E.  B., 
Wasserschlebe  og  Fru  de  Belle-Isle   1750-1752.     B.  P.  I,  S.  36. 

IV. 

S.  296.     ')  B.  P.  I,  54.  —  ')  B.  P.  I,  5—6  og  mange  utrykte  Udtalelser. 
S.  297.     1)  B.  P.  I,  44-46.   Medd.  fra  Grev  Andreas  B.,  Wedendorff.  — 
M  B.  P.  I,  11. 

S.  298.  ')  De  i  Teksten  givne  Oplysninger  om  A.  G.  B.s  Embedstil- 
trædelser  beror  paa  Medd.  fra  Arkivet  paa  Gartow.  Senere  har  jeg  i  Stats- 
arkivet  i  Hannover  fundet  Akter,  efter  hvilke  Stænderne  i  Celle  '/n  38  præ- 
senterer A.  G.  B.  som  Schatzrath;  '"-"^Vn  38  bekræfter  Georg  II  Valget  ligesom 
Kongen  *-'*/5  44  bekræfter  hans  Valg  som  Landrath.  Nogen  Bestalling  for 
A.  G.  B.  som  Kriegsrath  findes  ikke  i  Arkivet  i  Hannov.  —  -)  Om  Forfatnings- 
forholdene  i  Hannover  se  E.  Meiers  fortrinlige  Bog:  Hannoversche  Verfassungs- 
und  Verwaltungsgeschichte  B.   1—2.    B.  P.  1,  78. 

S.  299.     1)  Meier  1.  c  I,  259- 

S.  300.     ')  Meier  1.  c  S.  260  flg.  og  269  flg.  —    ')  ib.  274. 

S.  301.     •)  B.  P.  I,  58.         •-)  ibid.  S.  20. 

S.  302.     ')  B.  P.  I,  15. 

S.  303.  ')  B.  P.  I,  44-46.  —  "-)  A.  G.  B.  og  Meklenburg:  Se  bl.  a.  de 
i  Note  2  til  S-  2  nævnte  Steder  i  Vehses,  Schraders  og  Droysens  Værker.  - 
Franck:  Altes  u.  neues  Mecklenburg,  de  i  Registret  angivne  Steder.  —  ')  Se 
f.  Eks.  B.  P.  I,   19-20,39,  43,  46  og  mange  utr\'kte  Breve. 

S.  305.     ')  B.  P.  I,  24-25. 

S.  306.     ')  B.  P.  I,  43. 


TIENDE  KAPITEL. 


I. 


S.  308.  ')  Optegnelser  i  Husbogen  og  Kirkebogen  paa  Gartow  meddelte 
af  Grev  Giinther  B.,  Gartow.  —  -)  Om  A.  P.  B-s  Barndom  og  Ungdom  til  1758 
findes  der  to  paa  Tysk  skrevne  selvbiografiske  Fragmenter.  Det  ene  der  bærer 
Titlen:  „Kurzer  Abriss  meines  Lebens  Laufes  fijr  meine  Kinder",  findes  paa 
Stintenburg  men  er  snart  efter  B.s  Dod  spredt  rundt  i  Afskrifter,  en  saadan  (i  øvrigt 
ret  fejlfuld)  er  udgivet  i  dansk  Oversættelse  af  L.  Bobé  i  Museum  IV,  2.  I  det 
følgende  citeres  dette  Fragment  som  „Abriss".  —  Det  andet,  der  er  ret  forskelligt 
herfra,  er  benyttet  af  Eggers  i  hans  Bog  om  A.  P.  B-,  men  kendes  for  Øjeblikket 
kun  af  en  Afskrift,  der  fra  afdøde  Krigsminister,  General  Thomsens  Bo  ved  vel- 
villig Mellemkomst  af  Hr.  Fuldmægtig  P-  Købke  er  kommen  i  Forfatterens  Be- 
siddelse. Den  angives  at  være  forfattet  d.  14.  September  1774.  Begge  disse 
Fragmenter  vil  blive  udgivne  i  B.  P.  -  Hovedkilden  til  A.  P.  B.s  Barndoms- 
historie er  i  øvrigt  hans  Forældres  og  Onkels  og  senere  hans  egne  Breve.  —  Eggers' 
Meddelelser  stammer  næsten  alle  fra  de  nævnte  selvbiografiske  Optegnelser. 

S.  309.     ')  Sml.   Biedermann:  Deutschland  im   IH.  Jahrh.  11,  1,  S.  521  flg. 

S.  310.     ')  B.  P.  I,  66.     „Abriss". 

S.  311.  ')  B.  P.  1,  28-29.  —  '■')  Biedermann  I.  c  2.  Bd  1.  Th..  5i^  flg. 
—  ")  B.  P.  1,   15. 

S.  312.  ')  B.  P.  1,  15,  17,  33.  —  '')  Sml.  S.  21  fig.  'I  Findes  i  Af- 
skrift paa  Gartow. 

S.  313.     ')  B.   P.   1,  6,  8-9,   16-17,   18,  32    33. 

S.  317.  ')  Det  er  særlig  i  „Optegnelserne  fra  1774"  at  A-  P.  B.  om- 
taler sit  indre  Liv. 

S.  320.     ')  B.   P.  1,  93. 

S.  321.  ')  Briefe  von  und  an  Klopstock  ed-  Lappenberg  1867  S-  435  flg. 
Reventlowske  Papirer  udg.  af  Bobé  V,  280  flg.  B.  P.  I,  36  flg.,  97  flg.  Breve 
mellem  A.  P.  B.  og  Brødrene  Leisching.  (St.)  —  Muncker:  Klopstock.  S.  230  flg- 
—  ■')  Vs  1750.  —  ')  A.  G.  B.  til  B.  -'A  og  Vs  50. 

S.  322.  1)  Breve  fra  Madame  de  B-l.  bl.  a.  ^  -.  43,  '/a  44  og  flere 
udaterede.  —  ^)  B.  P.  I,  66. 

S.  325.     ')  B.  P.  I,  94  flg.  —  ')  ibid.  96-97. 

S.  326.  ')  Rousset:  Le  comte  de  Gisors  S-  13  flg.  og  en  Mængde  Ud- 
talelser i  Brevene. 

S.  328.  ')  Familiestatuttets  Artikel  17.  Sml.  S.  15.  —  -)  B.  P.  1,  31, 
40  flg.,  97  flg. 

S.   329.     ')  Original  paa  Jersbek. 

S.   330.     ')  B.  P.  I,  41. 

S.   332.     ')  Biedermann  1.  c  2.  Bd.  1,  74  flg. 

S.  333.  ')  B.  P.  I,  35.  —  "-)  B.  P.  I,  41-42  og  Instruksen.  —  ')  In- 
struksen.    B.  P.  I,  41-42. 


II. 

S.  334.  Leipzig  ca-  1750:  Muncker:  Klopstock  S.  48  flg.  Heinemann: 
Goethe  S.  56  flg.  Schmidt:  Lessing  I,  S.  33  flg.  Danzel :  Lessing  I,  S.  49  flg. 
Waniek:  Gottsched  S.  18-19.  Hettner:  Littgesch.  d.  18.  Jahrh.  3.  Th.  I,  347  flg. 
—  Bernstorffernes  Forhold  i  Leipzig:  „Abriss"  og  Brevvekslingen  mellem  A.  P.  B. 
og  A.  G.  B.  og  J.  H.  E.  B.  delvis  trykt  B.  P.  I,  87-102.  Utrykte  Breve  mellem 
A.  P.  B.  og  Brødrene  Leisching  1753-58.     (St.) 

S.   336.     ')  Schmidt  1.  c  S.  39. 

S.   337.     ')  Hettner  1.  c  379. 

S.   338.     ')  Univ.  Matriklen   i  Leipzig.  —  -)  B.  P.  1,  97  flg.   -  „Abriss". 

S.   339.     ')  ibid.  -  A.  P.  B.  til  P.  A.  Leisching  2%  56.    (St.) 

S.  340.  ')  Biedermann  1.  c  2.  Bd.  2.  Th.  1.  Abth.  S.  19.  —  -)  Foruden 
den  i  Note  1  til  S.  334  anførte  Litteratur  hviler  Skildringen  af  Brødrene  B.s 
Omgang  især  paa  A.  P.  B-s  Korrespondance  med  P.  A.  Leisching,  særlig  Breve 
fra  B.  Efteraar  1755  og  1756.  -  Gellert  og  Rabener:  Hettner  1.  c  391  flg.  Erich 
Schmidts  og  D.  Jacobys  Biografier  i  Allgm.  deutsche  Biographie  Bd.  8  og  27. 
Biedermann  2.  Bd.  2.  Th.   1.  Abth.  S.  1-70. 

S.  343.  ')  B.  P.  I,  36.  —  ^)  Breve  til  Marianne  B.  og  P.  A.  Leisching 
(St.)  "  »)  A.  P.  B.  til  M.  B.   'V-i  53. 

S.  344.  ')  B.  P.  I,  100-101.  „Abriss".  —  -)  Regningerne,  der  er  be- 
varede fra  Opholdet  i  Leipzig  og  Gottingen  ligger  ved  A.  P.  B.s  Breve  hjem.  (St.) 

III. 

S.  345.  ')  Universitetet  i  Gottingen  og  Livet  dér  ca-  1754.  —  Putter: 
Gelehrtengeschichte  d.  Univ.  zu  Gottingen.  1.  -  Meiners:  Gottingen,  S.  116 
flg.  -  Fr.  Paulsen:  Gesch.  d.  gelehrten  Unterrichts  in  Deutschl.  2.  Bd.  2.  Aufl., 
S.  9  flg.  -  Koch:  H.  P.  Sturz  S.  11  flg-  -  Heine:  Reisebilder.  -  Baggesen: 
Labyrinthen.  -  Bernstorffernes  Liv  i  Gottingen:  B.  P.  I,  44  flg.  og  102  flg. 
og  tilsvarende  utr^'kte  Breve.  Brev  til  A.  P.  B.  fra  Joachim  Becht.  B.  ^*h  55 
m.  fl.  (St.)  -  Brødrene  Leisching:  Breve  mellem  dem  og  A.   P.  B.    (St-) 

S.  347.  ')  B.  P.  I,  31.  -  Velvillig  Meddelelse  fra  Univ.-Kontoret  i  Got- 
tingen.  —  -)  A.  G.  B.  til  B.  "/s  53-  —  ')  A.  P.  B.  til  A.  G.  B.  Vs  53- 

S.  348.     M  Meiners  1.  c  S-   133  flg. 

S.  349.     ')  B.  P.  I,  106. 

S.  351.  ')  Anton  v.  Larrey:  Breve  mellem  ham  og  A.  P.  B.  (St.),  mellem 
ham  og  J.  H.  E.  B.    (Wot.)  —  '-)  B.  P.  I,  103.  —  »)  „Abriss". 

S.  352.  >)  Joachim  Bechtold  B.  til  A.  P.  B.  "^»/s  58.  —  ^)  „Abriss".  — 
^)  B.  P.  I,  50-51. 

S.  353.     M  B.  P.  I,   101.  —  *)  ibid.   106-108. 

S.  354.     1)  B.  P.  I,   102. 

S.  355.  ')  Undervisningen  ved  Univ.  i  Gottingen:  Koch:  Sturz  1.  c  — 
Paulsen  1.  c  —  -)  B.  P.  I,  102  flg. 

S.  357.  1)  B.  P.  I,  108.  -  -)  Sml.  S.  46.  —  =')  Brødrenes  Forhold  til 
hinanden  og  Joachim  Bechtold  B-  1754—1757:  B.  P.  I,  107,  47—48  og  utrykt 
Brev  fra  A.  G-  B.  til  B.  'V«  54.  Medd.  fra  Univ.-Kontoret  i  Gottingen.  -  Joa- 
<;hlm  B.  B.  til  A.  P.  B.  '^'o  55  og  '"h  56.  (St.)  A.  P.  B.  til  P.  A.  Leisching 
^Vs  56.  —  Forlovelsen:  B.  P.  I,  61   flg.  og  flere  utrykte  Breve  fra  denne  Tid. 

IV. 

S.  360.  1)  Rejsen  til  og  Opholdet  i  Geneve:  B.  P.  I,  51  flg.  og  114-134 
■og  utrykte  Breve  mellem  A.  P.  B.  og  hans  Fader  og  Onkel.  —  Breve  fra 
A.  P.  B.  til  P.  A.  Leisching  1754-55.  (St.)  Enkelte  Breve  fra  andre  Venner 
til  A.  P.  B.     (St.) 

S.  361.     ')  B.  P.  1,   114-120.  —  '-')  A.  P.  B.  til  P.  A.  Leisching  Vu  54. 

S.  362.  ')  B.  P.  I,  154.  —  '-)  Forholdene  i  Geneve  ca.  1754:  Perey  & 
Maugras:  La  vie  intime  de  Voltaire  aux  Délices  et  å  Ferney  1754—1778,  særlig 
Pag.  23—43.  —  Artiklen  om  G-  i  Encyclopædien  1757,  Tome  7.  Keysslers 
Reisen  2.  Udg.  S.  145  flg.  Rossel:  Histoire  littéraire  de  la  Suisse  Romaine  II, 
85  flg.  med  fl-  Steder. 

S.  365.  M  B.  og  Geneve:  Breve  mellem  ham  og  de  nævnte  m.  fl. 
Genfere.     (Wot.)  —  ^)  Instruksen  er  trykt  B.  P.  I   134  flg. 

S.  366.     ')  Til  P.  A.  Leisching  V12  54.    „Abriss". 

S.  367.     •)  „Abriss".  —  '')  B.  P.  I,  117.  —  ')  ibid.   122. 

S.  369.  ')  '/12  54.  —  ')  Keyssler  1.  c  S.  153.  A.  P.  B.  til  P.  A.  Lei- 
sching V12  54,  B.  P.  I,   127. 

S.  370.  ')  Beaurnont,  Jallabert  og  Necker:  B.  P.  I  de  i  Registret  ang. 
Steder.  —  „Abriss".  —  Rossel  1.  c 

S.  371.  ')  B.  P.  I,  120-134  passim.  A.  P.  B.  til  Leisching  Vis  54.  — 
-)  B.  P.   I.   128. 

S.  373.  ')  B.  P.  1,  121.  —  '^)  B.  P.  i.  121-129.  B.  til  P.  A.  Leisching 
Vi!  54,  til  Anton  Larrey  'V2  55-    (St.) 

S.  374.  ')  Voltaire:  Perey  &  Maugras  1.  c  -  B.  P.  I.  de  i  Registret  anf. 
Steder.  -  Breve  fra  Voltaire  til  B.     (Wot.) 


S.  378.  ')  B.  P  I.  116.  -  *)  Brev  fra  Schrader  til  B.  Vu  54  og  deri 
citeret  Brev  fra  A.  G.  B.  (Wot.)  -  „Abriss".  B.  P.  I,  53-58,  I25-l.\3.  147.  - 
Kammerjunkerpatentet.     (St.) 

S.  380.  ')  B.  P.  I,  55-62  og  132-200-  —  ")  ibid.  58-  —  '}  A-  P.  B.  til 
Leisching  '/12  54-     B.  P-  I,  125.     Regninger  mellem  Brevene.    (St) 

S.  381.  ')  B-  P-  I,  61. 

S.  382.  M  Tn^kt  B.  P.  1.   134-42. 

S.  383.  ')  B.  P.  I,  147. 

S.  384.  ')  ibid.,  147-148.  —  -)  ibid-   133. 

S.  386.  ')  B.  P.  I,   137  og  147. 

VI. 

S.  386.     ■')  B.  P.  I,   132-33.  —  i  ibid.  S.   144-145. 

S.  387.     1)  B.  P.  I,   112  og  114. 

S.  388.     ')  A.  P.  B.  til  A.  G.  B.  ''4  56.  —  -)  B.  P-  I,  132.  148-49,  152- 

S.  389.     1)  B.  P.  I.  164,  176,   178.  —  -)  ibid-   153.  —  ')  ibid. 

S.  390.  ')  Chauvelin:  B.  P.  I,  de  i  Registret  ang.  Steder.  -  "-)  A.  P.  B. 
til  P.  A.  Leisching  ^Via  56.  (St.)  —  ^)  Firenze:  A.  P.  B.s  Breve  derfra  B.  P.  I, 
148—49,  Breve  til  Leisching.  —  Om  Mann  se  hans  Biografi  i  National  Bio- 
graphy  Bd.  36.  -  Justi:  Winkelmann  2.  Aufl.  2.  Bd.  227  flg.  -  Reumont:  Ge- 
schichte  Toscanas  2.  Th.  9 — 10.  Kap. 

S.  392.  ')  Rom  og  Stainville :  Maugras:  Le  duc  et  la  duchesse  de  Choi- 
seul;  S.  29—77.  Justi  1.  c  Kapitel  1 — 2  passim.  —  Breve  fra  Stainville  til  B. 
April— Maj  56  (Wot.)  og  til  A.  P.  B.  Maj  56.  (St.)  -  A.  P.  B-s  Breve  fra  Rom 
B.  P.  I,  152-156.  -  „Abriss". 

S.  394.  ')  Den  i  Oversættelsen  i  .Museum"  IV  Bd-  nævnte  Maler  Lo- 
renzi  staar  ikke  nævnt  i  Originalen;  Navnet  er  en  Fejllæsning  i  den  gamle  Af- 
skrift for  Greuze. 

S.  396.     ')  Brev  til  P.  A.  Leisching  '/4  60. 

S.  397.  ')  „Abriss".  —  ■)  Tegningerne  til  Marmorkirken:  B.  P.  I,  152 
flg.  Stainville  til  B.  -"/s  56.  Fr.  Schiøtts  Afhandling  i  „Fra  Arkiv  og  Museum" 
1899.     S.  33  flg. 

S.  398.     M  A.  P.  B.  til  P.  A-  Leisching  V4  60. 

VII. 

S.  399.  M  Wien  og  Resten  af  Rejsen:  B.  P.  1,  145  og  155-158  og  til- 
svarende utr\'kte  Breve.  „Abriss".  Breve  til  P.  A.  Leisching  Juli— Decbr.  56.  — 
Brev  fra  Bachoff  til  B.  Vb  56  (U-  A.  Depecherækken.)  —  Grevinde  Bentinck: 
Allgem.  deutsche  Biographie  Bd.  2.     B.   P.  I,   155.     A.  G.  B.  ti!  B.  "/;  56. 

S.  400.     1)  B.  P.  I,  165. 

S.  401.  ')  Opholdet  paa  Gartow  Januar  1757.  „Abriss".  -  B.  P.  I, 
66—67,  158  og  utr>'kte  Breve  til  B.  fra  A.  P,  B. 

S.  402.  ')  B.  P-  I,  61.  —  -)  Opholdet  i  Hannover:  „Abriss".  hvori  Mi- 
nistrenes Opfordring  omtales.    B.  P.  I,  177-179  og  utr>'kte  Breve  fra  A.  P.  B.  til  B. 

Vin. 

S.  404.     ')  Instruksen:  B.  P.  I,  163-177.  -  Rejsen  til  Paris:  ibid.  159-60 
og  utr\'kte  Breve.  -  Opholdet  i  Paris  ibid  160-189  og  utr\'kte  Breve. 
S.  406.     '}  B.  P.  I,  142  og  171. 
S.  407.     '}  Sml.  S.  227. 

S.  408.     ')  Brev  til  P.  A.  Leisching  '-/.-.  57. 

S.  409.  ')  Breve  fra  Wasserschlebe  til  B.  April-Maj  1757.  (Wot.)  — 
-)  B.  P.  I,   184-85.  -  ■')  ibid.  262. 

S.  410.     ')  ibid.  182.    A.  P.  B.  til  P.  A.  Leisching  'Vs  57.  -  '')  B.  P.  I,  183. 

S.  411.  •)  B.  P.  I,  178.  182,  181.  -  ')  Til  P.  A.  Leisching  'Vs  57 
og  "-*  2  59. 

S.  412.  ')  Breve  til  A.  P.  B.  fra  forskellige  Bekendte  og  fra  A.  P.  B. 
Jil  P.  A.  Leisching  under  Pariseropholdet.  —  ')  B.  P.  I,  66.  —  *)  ibid.  186-187. 

S.  413.     ')  ibid.   183  og  187. 

S.  414.     ')  B.  P.  L   176,   166,   162.  —  -)  ibid.   184-189. 

IX. 

S.  414.     '')  Opholdet  i  England:  „Abriss."  -  B.  P.  I,  162-63,   188-194. 

-  Breve    fra    Schrader   til    B.    August-Novbr.  57.     Breve    til    P.   A.   Leisching 
1757-60. 

S.  415.     '--)  Brev  til  P.  A.  Leisching  V12  58. 

S.  416.  1)  B.  P.  I,  193,  fra  Schrader  til  B.  "/«  57.  „Abriss."  —  -)  Schra- 
der til  B.  '^9  57. 

S.  417.  •)  Schrader:  Breve  fra  Schrader  til  B.  (Wot.),  enkelte  til  A.  P.  B. 
<St.)  -  Akter  om  hans  Forhold  til  Prins  Frederik  af  Wales'  Gæld  og  om  hans 
Død  findes 'i  Statsarkivet  i  Hannover.  —  Han  omtales  idelig  i  Bemstorffernes 
Breve.  Se  bl.  a.  B.  P.  I  de  i  Registret  ang.  Steder.  —  '^)  Sml.  S.  252.  —  *)  B.  P.  I, 
189.  —  *)  A.  P.  B.s  Forhold  til  Kvinder:  A.  P.  B.  Breve  til  P.  A.  Leisching 
bl.  a.  V12  54,  Vi,  'Va,  2Vi2  55,  '»/s,  ^"/b  56,  udat.  Breve  Decbr.  56.  -  Jan.  57, 
*/i«  58.  I  det  sidste  omtales  hans  Oplevelser  i  London.  —  Breve  mellem  A.  P.  B. 
og  Larrey  bl.  a.  til  L.  ''/a  55  og  fra  L.  ^Vi2  53  og  ^"/a  56-  Desuden  Breve  til 
A.  P.  B.  fra  mange  af  hans  Bekendte  fra  Universiteter  og  Rejser.  (St.  Pk.  17.) 
„Abriss"  med  hans  egen  Redegørelse.  —  De  poetiske  Forsøg  findes  paa  Jersbek. 

S.  420.     ')  Det  her  gengivne  Billede  er  formentlig  fra  midt  i    1760'erne. 

-  Schraders  Udtalelser  om  A.  P.  B.  findes  i  Brevene  til  B.  -Vs,  "/s,  '7»,  "Vio, 
*/n,  'Vii  57,  'Vi,  -74  58. 

X. 

S.  422.  ')  B.  P.  I,  194.  Breve  fra  A.  P.  B.  til  P.  A.  Leisching  Vu  58, 
^  ♦  60.  -  „Abriss." 

S.  423.  ')  Hjemrejsen  og  Rejsen  til  København:  B.  P.  I,  163,  194-200 
og  tilsvarende  utrykte  Breve.     „Abriss."  —  Brev  til  Leisching  */»  58. 


Rettelser: 


S.   161   L.   15  f.  n.:    merkantile,  læs:  merkantilistiske. 
S.  431   L.     6  f.  n.:    1903,  læs:   1902,  S.  232  flg. 


Andreas  Gottlieb  Bernstorff  (1649—1726) 
Johannette  Lucie  BernstorIT  (f  1706) 


Billederne  skal  indsættes  paa  følgende  Maade: 

Ligeoverfor  hinanden  foran   S.  9. 


Joachim  Engelche  Bernstorff  (1678—1737) 
Charlotte   Sophie   Bernstorff  (1682—1732) 

Johan  Harri'ig  Ernst  Bernstorff  (1712—1772) 

Andreas  Gottlieb   Bernstorff  (1708—1768) 
Dorothea  Wilhelmine  Bernstorff  (1699— 1763) 

Andreas  Peter  Bernstorff  (1735-1797) 


Ligeoverfor  hinanden  foran  S.   19- 
Foran  S.  229. 

Ligeoverfor  hinanden  foran  S.  275, 
Foran  S.  421. 

